
   Kowace mace kafin ta yi aure tana da buri da mafarkai masu kyau, a kan yadda take so rayuwar aurenta ta kasance, burin kowace mace ne ta samu kulawa, kyautatawa da kuma soyayyar mijinta, sai dai mafi yawan mata bayan an yi aure burinsu yana zama mataccen buri, hakan ke saka su kasance cikin rayuwar ƙunci da takaici, tamkar a cikin ramukan ƙaburburansu suke ba a wannan duniyar ba, yadda lamarin rayuwar aure ya zama a yau ya rushe jarumtar mata masu yawa, wasu sun tsani maza da ma auren bakiɗaya, amma kuma suna zaune a cikin gidan auren saboda dalilai masu yawa, walau masu rauni ko ingantattu.

    Haka rayuwar Sabila ta kasance, kuma tana ɗaya daga cikin matan da ke da aƙidar mace ta zauna ta rayu a gidan aurenta duk runtsi, ya fi a ce ta fita ta bar yaranta a halin ƙila wa ƙala, ta koma gida ta kafa kujerar  zawarci, wanda kare da doki kowa zai zo ya hau da sunan neman aurenta, ta sani don cim ma wannan ƙudurin nata tana buƙatar jajircewa, mantuwa, mayar da komai ba komai ba, uwa-uba kuma haƙuri. Sai dai a kullum halayen da mijinta yake buɗewa sababbi dal a kwalin tsiyarsa yawa gare su, suna ragargaza zuciyarta, suna sare mata gwiwowinta da ƙarfin zuciyarta, ta yadda take tunanin anya za ta iya kuwa? Shin za ta kai gaci ko sai dai gawarta ta kai? Amma ta saka a rainta za ta gwada ɗin, don haka take ta shaƙar baƙincikin safe da ban na dare da ban.

 Gida ne ɗan ƙarami ginin fili kwata, a ciki akwai ɗakuna guda biyu, waɗanda suke a jere, sai ƙaramin kitchen da banɗaki, akwai filin tsakar gida mara yalwa, mai ɗauke da shirgin su randar ruwa, bokitan wanka da wanki, da kuma kwando mai ɗauke da kwanukan amfani, wanda ba su da matsuguni a kitchen ɗin, saboda ƙanƙantarsa, sai murhun girki na gawayi, shi ma a tsakar gidan yake rayuwarsa, hakan ya sa ya zama ɗan filin bai wuce a saka ƙaramar tabarma ba, daga zaure kuma akwai kwandon zuba shara, a nan take ajiye tsinyayarta da abun kwashe sharar.

 Ɗaki na farko wanda yake a matsayin falo, ledar tsakar ɗaki ce shimfiɗe a ƙasa, da tsofaffin kujerunta waɗanda suka ga jiya suke ganin yau, da keken ɗinkinta, ɗan amanarta kenan mai rufa mata asiri, sai ɗayan ɗakin wanda gadonta yake ciki, mai ɗauke da laƙumammiyar katifarta samfurin lamimiya, kayan gadon dama can masu araha ne sosai, don haka yanzu da take da wata bakwai da aure duk sun tsufa.

 Baccinsa yake yi hankali kwance, ya yi kwanciyar rub da ciki, ta kalle shi da takaicin yadda yake ta sharar baccin kamar a tsakiyar dare, alhalin lokacin ƙarfe bakwai da rabi ne na safe, kuma ko sallar asubahi bai yi ba, sakamakon rashin kwanciya da wuri, don jiya sai ɗaya da rabi ya shigo gidan. A karo na uku ta sake yunƙurin tashinsa, amma bugun zuciyarta da fargabar abin da hakan zai haifar yana saka harshe da laɓɓanta nauyin da ba za ta iya buɗe bakinta ba, amma ganin lokaci yana ta tafiya ya sa ta daurewa ta buɗe baki cikin sanyin muryarta ta halitta ta ce"Abban Amal, Abban Amal".

Bai amsa ba, amma ya motsa ƙafarsa alamar yana jinta, kuma ta san tun da ya yi hakan ba zai amsa ɗin ba ne, don haka ta sake cewa"Abban Amal ina magana".

Sai kuwa ya zabura, sai ga shi a zaune yana muzurai ce"Kike cewa uban me!?"

Gabanta ya ba da rass, saboda har yanzu na kasa sabawa da masifarsa, amma hakan yana da nasaba da yadda take gudun fushinsa.

A sanyaye ta ce"Ka san babu abin da za mu karya da shi, kuma ba zan tura yaran nan makaranta da yunwa ba".

Ya yi tsaki ya ce"Kar ki tura su ɗin mana! Idan sun zauna a gidan a kaina za su zauna?"

Ya kwanta ya juya mata baya, zuciyarta ta fara kumbura, kamar yadda ta saba ji idan ya yi mata magana mara daɗi, ta yi kamar minti ɗaya tsaye a ɗakin, kamar za tasake cewa wani abun ne, ko kuma tana jiran wani abu, sannan ta ja ƙafa ta fita ta koma falon, ta samu Amal da Minal zaune a falo, ita Amal tana ɗaure da tsohon towel ɗin wanka, yayin da Minal ke gefe tana ta ɓata rai, ko ba ta tambayi dalilin ɓacin ranta ba ta san a kan Amal ta riga ta ɗaukar towel ne, tabbacin ita za a fara yi wa wankan. Ta zauna a sanyaye ta  ce"Amal cire towel ɗin nan ki mayar da kayanki, wanka sai anjima".

Lokaci ɗaya yarinyar ta canza fuska, kamar za ta yi kuka ta ce"Ammi yau ma ba za mu je makarantar ba kenan?"

Yayin da Minal ta fara tsallen murna tana cewa"Yee yau ma ba sai mun je makaranta ba, dama Aunty ta ce yau sai ta ba mu homework mai yawa".

"Ammi don Allah mu je, Uncle ya ce idan karatu yana wuce ni ba zai yiwu na zama likita ba". Amal ta yi maganar cike da damuwa.

Sabila ta ce"Yi haƙuri Amal, in sha Allah gobe za ku je, kin ga mun tashi ko gawayi babu, da me zan dafa ruwa na yi muku wanka? Kuma ba na so ku tafi da yunwa, sannan yanzu lokaci ya tafi za ku yi latti".

Idon yarinyar ya kawo ruwa ta ce"To".

Yayin da ita kuwa Minal ta shiga sabgar gabanta. Shekarun Amal shida, amma tana da hankali da nutsuwa, ga gudun zuciya, zai yi wuya ta ɓata wa mahaifiyarta rai da gangan, idan kuwa ta nuna fushi a kan laifinta sai ta ba ta haƙuri, kuma jikinta ya yi sanyi, tana son karatu sosai ta tsani ta yi fashi, ita kuma Minal shekarunta huɗu, sam ba halinsu ɗaya da yayarta ba, ba ta jin magana, ba ta son karatu sam, ba za ta taɓa yi mata laifi ta ba ta haƙuri ba, idan ta yi laifi ta ce za ta dake ta Amal duk dai ta ruɗe ta ce mata ta bada haƙuri, amma haka za ta yi ƙirmisisi sai dai ta zaɓa ko ta dake ta ɗin ko ta haƙura, sannan tana burin ta ga Amal ta yi laifi an yi mata faɗa ko an dake ta, sai ta yi ta jin daɗi, saɓanin Amal ɗin da take damuwa idan ta daki Minal ɗin, halayen nan na Amal ya sa ta zama mafi soyuwa a rainta, har tana mafarkin nan gaba za ta ji ƙanta, za ku ma ta yi zumunci da son kyautatawa danginta.

Garam! Ta ji ƙarar ball da aka yi da buta daga tsakar gidan, wannan halin Sanusi ne, muddin ya zo zai yi amfani da buta bai tarar da ruwa a ciki ba, sai ya yi ball da ita. 

Ile kuwa, ba ta gama jin faɗuwar gaban ba ta jiyo shi cikin hargagi"Sabila! Ke Sabila!".

Ta tashi ta fita da sauri tana amsawa, da murtuke fuska kamar bai taɓa murmushi ba ya ce"Wai ke daƙiƙiyar ina ce?Wannan wane irin wulaƙanci ne? kullum sai na ce a zuba mini ruwa a buta za a zuba?"

A sanyaye ta ce"Ka yi haƙuri" Ta duƙa ta ɗauki butar ta nufi randar ruwan.

A fusace ya ce"An ƙi a haƙura ɗin! Dalla ba ni". Ya warci butar bayan ta zuba ya shige banɗakin.

Ta janyo bokiti ta zuba masa ruwan wanka, domin next shi zai buƙata, ta koma ɗaki na zauna, bayan ya gama komai ya zo zai fita, ta fita ta same shi a tsakar gida, ya sha wani farin yadi, sai ka san shi talaka ne sannan za ka gane yadin mai sauƙin kuɗi ne, saboda yadda ya yi masa kyau ya ji guga sai sheƙi yake yi, ya yi kyau sosai, kamar kullum sai ƙamshin turare yake yi, Sunusi ba wani kyakkyawa ba ne, amma yana da farinjini da shiga rai, ga tsafta sosai, don gayunsa yana ɗaya daga cikin abin da ya fizge ni na yarda da soyayyarsa har ta kai mu ga aure.

"To me za mu ci?" Ta tambaye shi gabanta yana faɗuwa.

Ya yi mata mugun kallo ya ce"Ku cinye ni mana!".

Ya zo zai wuce ta bayan ya gama goge takalmin da ya saka, ya daidaita hular kansa, kamar za ta yi kuka ta ce"Wallahi ba Ni da ko naira biyar, kuma yunwa muke ji".

Ya ce"Ni ma haka na tashi, kuma yunwa ba ku fi ni ji ba, sai ku bari idan na fita na samu na dawo na kawo muku".

Daga haka ya fice daga gidan yana cewa"Don ba ki yi mini a dawo lafiya ba ba shi yake nufin ba zan dawo lafiyar ba, addu'ar iyaye da ta abokan arziƙi ma ta ishe ni, ko da safen nan da fatan alkhairin matan da suka fi ki na buɗe wayata".

Hawaye ya sakko mata, ta yi saurin ɗauke su tana ƙarfafa zuciyarta, ga cikinta da yake ta yi mata kiɗan general, don rabonta da abinci tun jiya da rana, har gara yaran sun ci guntun na rana da daddaren, ba ta son komawa ɗakin don kar yaran su gane rauninta, don haka ta kama wanke-wanke, wanda ɗauraya ce kawai tun da babu omo.

Tunani take yi a ranta, wai yau ita Sabila ce omo ma ya gagare ta a gidan aurenta? Hmm lallai ruwa ya daki babban zakara, idan ta tuna irin farinjinin da ta yi a lokacin 'yan'matancinta sai ta yi murmushin takaici kawai, a ranta ta tambayi kanta wannan rayuwar da take ciki yanzu ƙaddara ce ko ganganci?

Ta shiga ɗaki ta zauna, tana fakar idon yaran tana ɗauke ƙwalla a hankali, can sai Minal ta ce"Ammi yunwa nake ji".

Ta yi shiru kamar ba ta ji ta ba, ta sake cewa"Ammi yunwa". Wannan karon kamar za ta yi kuka.

Ta kai dubanta ga Amal wacce ta yi shiru, kuma ta san ita ɗin ma yunwar take ji, ta tashi ta shiga kitchen ta buɗe ɗan bokitin da take ajiye-ajiye, wai ko za ta samu guntun ƙanzo ko garin kwaki, duk da ta san babu, ba ta kuma samun ɗin ba, sai ta yi zaune a kitchen ɗin, hawaye yana cigaba da sakko mata, ta riga ta ƙulla abota da kuka, tun farkon aurenta da Sunusi.

 Shi kuwa Sunusi yana fita bai zarce ko'ina ba sai teburin mai shayin da ya saba zuwa, ya zauna aka haɗa masa shayin da ya ji madara da biredi, yau kuɗin nasa ba zai kai ya ci ƙwai ba, don haka aka saka masa bota a ƙaton biredin, ya ci har ya ishe shi, ya kalli almajiran dake nesa da wajen, suna jiran wanda zai ƙoshi ya ba su sauran, kamar ya ba su, sai kuma ya tuna ya baro yaransa a gida ba su ci komai ba, sannan ya san sun daɗe ba su ci biredi da bota ba, sai ya ji gara ya kai musu guntun nan, har ya saka shi a leda sai kuma ya ga idanun mutanen rumfar na kan shi, ya ji kunya ta kama shi, a ce da class ɗinsa ya ci biredi ya tafi da guntun? Hakan ya sa ya yafito almajiri da hannu, ya zo ya miƙa masa, ya bar wajen yana hamdala saboda yadda ya ji cikinsa ya ɗauki ɗumi, gumi yana yanko masa.

    GIDAN YUSUF

Ba iya mata ne masu fuskantar wannan ƙalubalen ba, ta wani fannin ana samun rashin dace daga wajen matan, sai ka ga miji har miji, gida har gida, amma ba a yi dacen mace ta gari ba, wata duk yadda miji ya kai ga kyautata mata da son a zauna lafiya sai ta botsare, sai dai miji ya yi ta haƙuri, wani kuma ya yanke hukuncin da zai iya janyo al'amura masu dama.

    Cikin takun nutsuwa Yusuf ya ƙarasa ƙofar gidan nasa, ya saka mukulli ya buɗe ya shiga, a kan ball ya sauke ƙafarsa, wanda hakan ya haddasa masa yin sufa ya kusa faduwa, da sauri ya ce"Subhanallah!" Ya ciro wayarsa ya haska, ya ɗauke ball ɗin ya rufe gidan ya ƙarasa ciki. 

Babban gida ne, akwai filin tsakar gida mai girma, wanda zai iya yin packing ɗin motoci biyu kuma a samu sauran fili, daga gefe akwai ɗaki falle ɗaya, da banɗaki a kusa da shi, sai ƙofar da za ta sada ka fa kitchen, duk da kuma akwai wata kofar daga cikin falo, akwai baranda babba, wacce aka ƙayata ta da zagaye ta da ƙarfe ta kasance kamar rela, kafin ka shiga babban falon mai ɗauke da manyan beadroom guda uku, kowanne akwai banɗaki a ciki, sannan akwai banɗaki a cikin falon, sai dining room, da kitchen wanda yake haɗe da store.

 Yusuf ya shiga falon, ya tarar da shi shiru babu kowa, sai TV da take ta aikinta, ita da fanka, ga falon ya yi kaca-kaca da kayan wasan yara, can wandon Areef, nan rigar Yusra, ga kuma ɗankwalin mai gayya mai aiki, wato matarsa Zubaida, ya ƙarasa ya kashe TV, ya ƙarasa dining inda yake saka ran ganin abincinsa, nan ɗin ma ba a cewa komai sai hamdala, don teburin kaca-kaca yake, har ƙasansa, an yi wadaƙa da shinkafa, ga ƙasusuwan kaza ta ko'ina, da wanda aka taune da wanda ba a tauna ba, farantai da kaloli duka suna kan teburin a buɗe, duk da da sauran abinci, sai tashi kular wacce aka zuba masa abincinsa ce a rufe, ya ɗakko ta cak ya bar wajen, ɗakinsa ya nufa ya buɗe ya ajiye, sannan ya shiga wanka, ya fito ya zauna ya ci abincin da aka cika yaji a ciki, ga shi gishiri ya so ya yi yawa, ba ya son yaji duk da ba shi da ciwon olsa, haka kuma ko magi ya tsani ya ji ya yi yawa a abinci ballantana gishiri, har ya gaji da yi mata magiyar ta daina saka masa gishiri a abinci.

Bayan ya gama ya fita da kular ya mayar da ita dining ɗin, don ta bi sahun danginta, ya nufi ɗakin yara, ya tura ya shiga, ya tarar da su kowanne a gadonsa, ya yi wa kowa addu'ar bacci ya shafa musu, ya gyara musu kwanciyarsu, sannan ya bar ɗakin.

Ya tura ɗakin Hajiyar zuciyarsa na bugawa, saboda fargabar yadda za su kaya, tun jiya yake cikin yanayin buƙatuwa, ga shi ta kafa sabuwar dokar idan tana bacci ba a tashinta, shiyasa jiyan ya rabu da ita, yau kuma ya so dawowa da wuri aiki ya yi masa cikas, kuma ba ya jin zai iya haƙura ya danne buƙatarsa a wannan daren.

 Yana shiga ɗakin ya haɗiyi yawun takaici, ganinta ta yi wata irin kwanciyar rub da ciki, a tsakiyar gadon take, amma daga yanayin kwanciyar za ka gane ba shirin bacci ta yi ba, ya dai ɗauke ta ne kawai, tun da abaya ce ma a jikinta ba rigar bacci ba. Ya ƙarasa kusa da ita, sai ya ga alamar wayarta tana aiki, yana dubawa ya ga a cikin tiktok take, wani hatsabibin ɗan tiktok yana ta rawa ta rashin ɗa'a, a ransa ya raya 'wa ma ya san tun yaushe ta yi baccin? Wa ya san sau nawa bidiyon ya maimaita kansa?' Ita dai da alama ta yi nisa da bacci, tun da lokacin sha biyu da rabi na dare ne.

Ya kashe wayar zai ajiye, sai ya ga cajinta 15% don haka ya jona mata ita a caji, ya kashe hasken ɗakin, ya rage sai iya na fitilar wayarsa, ya hau gadon, ya ja ta don gyara mata kwanciyar, ta farka a ɗan razane ta ce"Ha'a! Waye haka ne?"

 Murya can ƙasa yana sake riƙe ta ya ce"Ni ne fa, kwanciya na gyara miki".

Ta ja dogon tsaki tana fizge jikinta ta matsa gefe, ya kashe fitilar wayar tasa ya ajiye a gefen fulo, ya sake matsawa kusa da ita, murya can ƙasa yake cewa"Zubaida ya ne?"

Murya a sama ta ce"Ka ga Malam babu wani ya ne da za ka ce mini, kawai ka tashi ka tafi, wannan ai cutarwa ce, sai ina tsaka da baccina ka zo ka tashe ni, kaina ciwo yake yi ma".

Ya riƙo ta yana cewa"Ki yi haƙuri, ban san aikin zai kai ni dare ba wallahi, taimake ni ki yafe min yau ɗaya dai".

Ya ƙarasa maganar da ƙoƙarin raba ta da rigar jikinta.

Ta fizge tana cewa"Haba Yusuf, na ce maka kaina ciwo yake yi fa, kai ba ka da tausayi ne?"

Ya ce"Shikenan Allah Ya sawaƙe".

Ya lalubi wayarsa ya kunna fitila, ya sauka daga gadon yana cewa"Kin sha magani?"

"Umm na sha" Ta faɗa tana juya masa baya.

 "Allah Ya sawaƙe" Ya faɗa yana ficewa daga ɗakin, ya ja mata ƙofa.

Ya koma ɗakinsa ya kwanta rai babu daɗi,  ya san yau da ƙyar bacci zai ɗauke shi.

GIDAN HAMZA

  Madaidaicin gida ne, mai ɗauke da a jere guda uku, kowanne ciki da falo ne, sai wani ɗakin falle ɗaya, wanda yake a farkon shigowa gidan, sannan banɗaki a tsakar gidan, sai kitchen mai girma shi ma a tsakar gidan, da filin tsakar gida babu laifi, wanda aka malala masa fasassun tayals.

Mata biyu ne zaune a tsakar gidan, kowacce tana aikin gabanta, Sahura da take tatar ruwan awara, ta kalli Saude ta ga tana ta ɗinkinta hankali kwance, ta kunna waƙar ɗan musa ta zafin nema wacce take fito da muhimmancin sana'a, tana bi tana ɗinkinta, Sahura ta saki tatar ba don ta gama ba, ta riƙe ƙugu da hannuwa biyu ta ajiye gauron numfashi, sai ka ce gajiya ce ta saka ta hakan, amma a zahiri sam ba ita ba ce, kawai takaicin mijinsu Hamza ne ya hana ta sukuni.

Ta ce"Saude".

Saude ta juyo ta ce"Na'am".

Sahura ta ce"Ni fa ina zargin Hamza, ina tunanin akwai abin da yake ɓoye mana wallahi, to a kan me da muna shiga ɗakinsa mu yi kallo yanzu rana tsaka zai ce kar wacce ta sake shigar masa ɗaki, ki duba fa ki ga yanzu shara da mopping ma sai dai ya yi da kansa, shi kuwa uwar me yake ɓoyewa a ɗakin da ba ya so mu shiga mu gani?"

Saude da ita ko a jikinta, tun da ba yau ta saba shanye takaicinsa ba, ta taɓe baki ta ce"Uhm! Ke ma dai Sahura kina da neman magana, kin iya tada zaune tsaye, to idan ba shiga shoro ba shanu ba ina ruwanki da ɗakinsa?"

Sahura ta ce"Ai kuwa da ruwanmu, Saude mijinmu ne fa, amana ce Allah Ya ba mu, kuma tun da yanzu ya bar gaban iyayensa ya dawo zama tare da mu, mu muke da hakkin kula da tarbiyyarsa, idan ya lalace ai mu ma mun shiga uku".

 Saude ta yi dariya ta ce"Tabɗijan! Lallai Sahura kina da ƙarfin hali, to kin ga ni dai babu ruwana da rayuwarsa, ya je ya yi ta rufe ɗakinsa, ba dai duk me girki tana shiga ta kwana ba? To me za mu shiga mu yi da rana?"

 Sahura ta ce"Da me muke yi idan ba kallo ba?"

Saude ta ce"Yanzu tun da ya hana ba sai mu haƙura ba?"

Sahura ta ce"Ni fa Saude na fara zargin anya Hamza ba aure yake shirin ƙarawa ba?"

Saude ta ce"Babu mamaki".

Sahura ta ce"Ke kam ba a taɓa haɗa kai da ke Saude, gara na yi ta kaina, ba dai yau ni ce da girki ba? Wallahi sai na gano mana abin da yake ɓoyewa".

 Saude ta ce"A'a Sahura, ita fa kaza a garin tone-tone take tono wuƙar yankata".

Sahura ta ce"Ai kuwa sai dai ta yanka mu tare da shi, amma tabbas yau akwai operation ɗin tsakar dare, sai na ga ko me yake ɓoyewa".

Saude ta ce"To Allah Ya sa a wanye ƙalau, amma idan abun ya kai wanda za a bawa hammata iska don Allah ki ƙwala mini kira, saboda na kashe kwarkwatar idona".

Ta ce"To Saude me zai hana na kira ki mu bincika tare?"

Saude ta ce"A'a, ni yanzu sai tawa ta yi zafi idan kwaɓar ta yi ruwa, kin san dai ni karkatacciyar kuka ce a wajensa, har gara ma ke ɗin".

 Sahura ta ce"Allah Ya kaimu daren da rai da lafiya".

Saude ta amsa da amin, kowa ya cigaba da sabgarsa.

 Gidan Hamza gida ne wanda za a kira shi da gidan talaka, amma mai rufin asiri, yana samu a kasuwa daidai gwargwado, tun sanda Ogan shi ya yi masa freedom wato ya yaye shi, aka ba shi shagonsa yake cin gashin kansa, yana sauke nauyin iyalansa daidai arziƙinsa, kuma yana yi musu adalci, suna zaune lafiya, hankalinsa a kwance, tun da matan ba su saka kishin juna a ransu ba.

Shi son mata a jinin Hamza yake, don haka ba ya rabuwa da 'yan kule-kulen mata, a sha soyayya kawai ta rage dare, amma yanzu da yake ganin ya samu faragar da zai iya riƙe mata uku sai ya fara shirin yin aure, wata yarinya ya samu Mardiyya, a kasuwa suka haɗu, tana yawan siyan kaya a shagonsa, suna son juna sosai, musamman da Hamza yake kambama mata arziƙinsa da zuzutawa fiye da yadda yake a zahiri, yana sakar mata bakin aljihu sosai, shiyasa ya yi nasarar korar duk samarinta, ya tsaya shi kaɗai yana ta kanainaye zuciyarta.

Sam Mardiyya ba ta damuwa da wai Hamza yana da mata biyu da 'ya'ya, saboda ya gama sanar da ita matan nasa duk gidadawa ne, zaman haƙuri kawai yake yi da su, duk sun tsufa kamar yayyunsa, uwargidan ta zama kamar ƙanwar babarsa saboda yadda ta fara tsufa, ya gaji da ba su kuɗin gyara, kawai ba za su gyaru ba, don haka ya yanke hukuncin ƙara aure, ya auri 'yar shawalwala kamar Mardiyya ko ya huce takaici.

Yanzu haka ya kai kuɗin aure har an saka rana, kuma dalilin da ya sa ya hana su shigar masa ɗaki kayan lefe ya fara haɗawa, suna nan a cikin sif ɗinsa yake tarawa, so yake sai ya gama komai na shirin auren sannan  ya sanar da su.

To sai ga shi kuma yau Sahura ta yi ƙudurin bincikawa, ko ya za a kaya?

Duniyar kayan kitchen da na yara masu kyau da araha!
Kina neman kayan kitchen masu kyau, luxury da adashe, ko kayan yara masu kyau da tsada ko gonjo mai kama da sabo?
To shiga group ɗin IMZEEDVENTURE!
👉 Join Here
Za ki sha mamaki! 🤩
Muna da:
✅ Adashe na kayan kitchen
✅ Kayan yara sabbi da gonjo
✅ Kayan gyaran gida da na mata masu kyau
📞 Tuntuɓi mu: +234 707 753 2253
📩 DM: WhatsApp
📸 IG/Tiktok: @imzeed_venture
    Da daddare bayan Hamza ya dawo daga sallar isha'i Sahura ta kai masa abinci ɗakin, yana danna waya yana cin abincin, ita kuma ta nemi waje ta zauna tana ta kallon ɗakin, don sanin makamar aikinta, ma'ana tana son gane anjima ta ina za ta fara bincike, sif ce mai biyu a dakin, da gado, sai wata tsohuwar akwati babba dake gefe, ga kuma takalmansa a jere, babu wasu shirgi da yawa a ɗakin. Hamza ya ajiye wayar ya mayar da hankalinsa gabaɗaya kan abincin, ba tare da ya kalli Sahura ba ya ce"Kuma me kike jira?"
Ta ce"Fira zan taya ka, ka san an ce yana da kyau mace ta zauna a gaban miji idan zai ci abinci, wai ko gishiri ya yi yawa ba zai gane ba". Ta ƙarasa maganar da 'yar dariya.
Shi ɗin ma dariyar ya yi, amma ta fi kama da ta takaici, sai kuma ya yi guntun tsaki ya ce"Hmm Sahura kenan, to ai ba mata irinku ke da Saude ake nufi ba, mata ake faɗa wanda suke kan ganiyar ƙuruciya, kuma suka iya ado da kwalliyar zamani, sannan suka iya kalamai masu kwantar da hankali da sanya nutsuwa, yanzu nan inda wacce ta san kan miji ce ai da a bakina za ta ba ni, yadda kike rusheshiyar nan ga tsayi ga ƙiba idan wata ce ma har a cinya za ta ɗora ni, to shi ne ka san ka yi aure".
Sahura ta ce"Au wato dai kana nufin mu kana zaune da mu ne kawai ba don kana samun yadda kake so ba".
Ya ce"Ƙwarai kuwa, ai ku ma kun sani, sai dai kawai ku maze, a ce ba za ku kwana cir a ɗakina ba, saboda kuna kula da yara, wataran ma sai na kira ku za ku zo, amma idan ka auro buduruwa sai ka ɓarje guminka hankali kwance, babu ciki babu goyo".
Sahura ta ce"Amma ita ma ai za ta haifa ko?"
Ya ce"To kafin ta haifa ɗin ai na mora dai".
Sahura ta ce"Duk tsiya morewar ba za ta wuce shekara ba, amma a shawarce me zai hana kawai ka auro juya? Ka ga sai ka dawwama kana morewa".
Ya ce"Sai kuma ki yi ai, amma dai wallahi ku kiyaye ni, don kana zaune da mutum ne ba ka san shirinsa ba, daga lokaci ya yi sai dai kawai ku ji ɓurum wata shawalwalar ta banko ƙofar gidan nan".
 Sahura ta ce"A haf! Ai dama na zargi haka wallahi, kenan Hamza aure kake son ƙarawa?"
Ya rausayar da kai ya ce"Kanki ake ji".
Ta ce"Hmm, ashe shiyasa ka rage mana cefane? To kuwa wallahi da sabon lale".
Ya ce"To ai sai ki lalo mu gani, zan zauna ne mata babu mai tarairayata yadda ya kamata? Saboda raini a ce tun da na rabu da wacce matar tawa jinin sojoji babu wacce ta sake ce mini My love ko ɗan Sweety? Kun mayar da ni tsoho, Hamza gatsal kuke kirana kamar wani dankali ko gurasa, wallahi na gaji gara na samo mai maƙe murya tana ce mini sweety, don na gane da saurana ban tsufa ba".
Sahura ta ce"To Hamza inda ka san suna kake so mu canza maka ai da tuni an wuce wajen, indai don suna za ka ƙara aure ni na ji zan dinga ce maka sweetyn".
Ya ce"Daga baya kenan an yi sadaka da karuwa".
Ta ce"Haba Sweetyna tun da mun ɗauki gyara ai sai a sassauta".
 Ya ce"To idan kun gyara kanku, kuma ba wai na ce miki zan ƙara aure nan kusa ba, amma dai ina ra'ayin ƙarawar".
Sahura ta ce"Hmm ka dai gama kwan-gaba kwan-bayanka".
Bai sake magana ba, har ya gama cin abincin, ya sha ruwa ya tashi kenan wayarsa ta fara ringin, Sahura ta leƙa, ta ga sunan My Baby ne yake yawo a screen ɗin, ta jinjina kai, Hamza ya duba sai ya yi banza da wayar, ya fara rage kayan jikinsa don wanka zai shiga, ya gama tsaf ya ga Sahura ba ta da niyyar fita daga ɗakin, ya kalle ta ya ce"Ni Sahura akwai abin da kike jira ne?"
Ta ce"Babu, ai na faɗa maka fira na zo taya ka".
Ya ce"To ai mun yi, ki je ni wanka zan shiga".
Ta gyara zama ta ce"To kuma ka shiga ka fito mana".
Ya ɓata rai ya ce"Idan na fito ma ai ba zama zan yi ba, fita zan yi".
Ta ce"To je ka, idan ka fito sai na shafa maka mai".
Ya yi mata mugun kallo ya ce"Kin ga Sahura fita kar ki ɓata mini rai".
Ta ce"Ba zan fita ba, wai ni Hamza me kake ɓoye mana a ɗakinka?"
Ya ce"Yankan kai na fara".
Ta ce"To idan ba dai da wata a ƙasa ba na ga da a gida kake barin mukullin mu shiga da rana ko ba ka nan mu yi abin da za mu yi".
Ya ce"To yanzu na janye, idan kuma ɗakinki ne sai ki hana ni na hanu".
Ta tashi tana cewa"Hmm idan ta yi tsami dai za mu ji".
Ya ce"In sha Allahu ƙamshi za ta yi ba tsami ba, wuce dai".
Suka fita tare, ya datse ɗakin da mukulli yana cewa"Mace sai naci babu zuciya, wallahi har gara Saude, da ita ce da tuni ta yi zuciya".
Ya zuba ruwa ya shiga wankan, ya fito ya shirya ya baza turare, ya tafi gidan su Mardiyya, don ita ce take ta jero masa kira.
 Yana fita Sahura ta shiga ɗakin Saude, inda take ta jiyo duka yaran gidan suna ta wasa, ta same ta da jimami ta ce"Saude! Mutumin nan fa da gaske aure zai yi, kin ji yadda yake kushe mu kuwa? Wai suna me daɗi ba ma faɗa masa".
Saude ta taɓe baki ta ce"Wallahi ko a jikina, Allah Ya ba shi sa'a Ya sanya alkhairi".
Sahura da mamaki ta ce"Wai da gaske kike?" Saboda ita har zuciyarta take jin kishi da ƙarin auren.
Saude ta ce"Wallahi har raina ba na kishin Hamza, to da can ma da sana'ata ba ta yi ƙarfi ba ban damu da aurensa ba, ballantana yanzu da ko shinkafa ce bai kawo ba zan iya ci da kaina? Dama fa a ƙa'ida ke za a yi wa kishiya ba ni ba, ni ai ke ce kishiyata" Ta karasa maganar da dariya.
Sahura ta ce"Lallai na ga sam ba ki ɗauki abun da muhimmanci ba, shikenan, ni kuwa zan ɗaura ɗamarar yaƙi". 
Daga haka ta fice daga ɗakin, Saude tana cewa"Allah Ya ba ki sa'a".
Ƙarfe goma na dare da 'yan mintuna Hamza ya shigo gidan, Sahura dake zaune tana jiran zuwansa ta tashi ta fito daga ɗakinta, ta gan shi a tsakar gidan yana kafe babur ɗinsa, ta ƙarasa taba cewa"Sannu da zuwa".
A daƙile ya ce"Yawwa".
Don shi yau sam ba ya gayyatarta zuwa ɗakin nasa, musamman ma da ya taho da ƙunshin balangu zai ci a lafiyarsa.
Cikin dabara ya cusa ledar a aljihunsa don kar ta gani, yana buɗe ɗakin ta mara masa, ya ɓata rai ya juyo ya ce"Sahura lafiya kuwa?"
Ta ce"Ka manta yau ni ce da girki?"
Ya ce"Ban manta ba, sai dai kuma ba na gayyatarki yau ɗin".
Ta ce"Ni kuma ina gayyatarka, idan kuma ka fara tauyewa matanka hakkinsu ne sai na ji".
Ya yi tsaki ya ce"To ni dai a gajiye nake wallahi, idan ma kin kwana a ɗakin nan haka za ki kaɗe zaninki ki tashi".
Ta ce"E dai na yarda, ko iya numfashin Sweetyna na ji ai zan rage zafi".
Ta raɓa shi ta shige ɗakin, ganin ba shi da niyyar shiga. Ya yi huci mai zafi ya shiga shi ma, har ya haye gadon, ya cire kayan jikinsa, ya duƙunƙune rigar dake ɗauke da balangun ya saka a ƙasan filo ya kwanta, a ransa yake rayawa, ga shi ya yi wa Mardiyya alƙawarin za su yi waya idan ya dawo, wannan basamudiyar ta zo ta kafa ta tsare.
Yana kwanciya Sahura ta ji ƙamshin balangu ya daki hancinta, abun ya ba ta mamaki, can anjima ta ɗan matsa kusa da shi, ta ji ƙamshin ya ƙaru a ta wajen filon da yake kwance, ta ɗan danna wayarta ta haska, ta ga rigar da ya cire a ƙasan filon, hakan ta tabbatar mata da lallai akwai magana a rigar tasa, amma ita ba wannan ba ne a gabanta, burinta ya yi bacci ta sakko ta fara bincikenta. To kamar yadda take jira ya yi bacci, shi ma haka yake jira ta yi nisa a baccin, ta yadda zai samu damar cin balangunsa, sai juyi suke yi kowa ya ƙi yin bacci.
 Can dai sai kowa ya yi baccin ƙarya, har da jan munshari, ita a zatonta baccin gaske ya yi, haka shi ma ya za ta na gaske ta yi, shi ne ya fara tashi zaune, ya haska fuskarta ya gani, sannan ya ɗaga filo ya ɗakko rigar ya ciro balangunsa, har ya zauna a ƙasan gadon sai kuma ya tashi ya fita waje, a tsakar gida ya zauna ya fara cin abunsa yana mita ƙasa-ƙasa "Ban da masifa, kai da ɗakinka da kuɗinka ba za ka ci guminka ba? Mata kamar wasu mayu?"
 Yana fita Sahura ta tashi zaune, ta haska wayarta wajen filonsa tana ganin babu wannan rigar ta gane naman ya fita ci, don haka ta sakko daga gadon da sauri, ta je ta saka sakata a hankali, ta dawo ta buɗe sif ɗinsa, ta fara rarraba ido, a hankali ta dinga bincika kayan ba ta ga komai na rashin gaskiya ba, ta zo ta buɗe tsohon akwatin, ta ga babbar riga tsohuwa a sama, tana yaye ta ƙirjinta ya buga da ƙarfi, ganin leses da shaddoji sababbi a ledarsu, ta fara fito da su tana ƙirgawa, nan kuma ta ga wasu kayan bacci kamar ma na gwanjo don a leda suke a ƙulle, ta shiga jinjina kai.
Daidai lokacin kuma Saude ta fito fitsari, fitilar hannunta ce ta kusa kufcewa sakamakon haska mutum da ta yi zaune a tsakar gidan, "La haula wa la ƙuwwata illa billah" Ta furta ƙirjinta yana bugu, tun da dai ta ga agogo kafin ta fito, ta san zuwa sha biyu da rabi ba wanda zai fito tsakar gidan fira.
Shi ma Hamza zabura ya yi yana cewa"Subhanallah!" Ya ƙunshe ledar ya miƙe tsaye, sai kuma ya tura ƙofar ɗakin nasa da sauri, don kar Saude ta ga balangun, ita kuwa da mamaki ta ce"Hamza lafiya kuwa? Me kake yi a waje?"
Ya ce"To ina ruwanki? Ni da gidana za ki kafa mini dokar zaman waje ne?"
Ta ce"To ai wai da na ga dare ne?"
Ya ce"Sai me? Kin san fa ba na son saka ido cikin lamurana ko Saude?"
Daidai nan kuma ledar ta kufce masa, balangun ya tarwatse, Saude ta haska shi ta ce"Ikon Allah! Wai dama saboda za ka ci nama ne ka fito waje ka zauna sauraye suke ta gallarka?"
Cikin borin kunya ya ce"A'a ba nama ba, mahauta nake ci".
 Ta shige baɗaki tana cewa"Allah Ya kyauta".
Ita kuwa Sahura tana jinsu daga ɗaki, da sauri ta zazzage wani danƙareren leshi daga ledarsa, ta ɗauki ƙunshin kayan gwanjon nan, ta kai can gefen gadon ta watsa su, ta lulluɓe su da hijjabinta, ta gyara akwatin yadda ta gan shi, Hamza ya fara ƙwanƙwansa kofar yana mamakin yadda aka yi ta tashi ta rufe ta, ita da ya bar ta tana bacci, Sahura ta tashi ta buɗe masa ƙofar, ta koma ta kwanta, shi kuwa duk jikinsa ya yi sanyi saboda bai so Saude ta kama shi ba, balangun ma sai ya fita daga ransa, shiyasa ma bai bi ta kan Sahura ba, ballantana ya tambaye ta dalilin tashi ta rufe kofar alhalin ta ga ya fita daga ɗakin.
 Haka ya duƙunƙune rigar da sauran naman ya cusa a sif, ya kwanta. Ita kuwa Sahura ta daɗe kafin bacci ya ɗauke ta, tana ta mamakin Hamza, wai har da gwanjo a lefen nashi, wato su na gida bai siya musu ba sai ta waje, a ranta ta ce'Ai kuwa sai dai ka gan shi a jikina'.
Da asuba tana jin kiran sallar farko ta kwashi kayan cikin hijjabi ta bar ɗakin nasa.
        GIDAN SUNUSI 
    Sabila da yaranta suna zaune cikin yunwa, wajen ƙarfe goma maƙobciyarta Maman Nawal ta shigo gidan, ta zauna suka gaisa da Sabila tana cewa"Wash! Wai ni kuwa maman Amal anya akwai abin da ya fi sharar tsakar gidana wahala? Kin ji ƙuguna kamar zai karye?"
Sabila ta yi dariya ta ce"Ke dai akwai ki da raki, ni kuwa dayake na saba sharar gidan babana, na san da ni ce a gidanki sam ba zan ji wahala ba, kuma ke ma ya kamata a ce kin saba".
Maman Nawal ta ce"A'a ba a sabawa da wahala wallahi, almajirin nawa ne ya tafi ƙauyensu, duk na gaji na matsu ya dawo".
Sabila ta ce"Rashin sabo dai kawai, amma ni ban ga wani abun gajiya ba".
Maman ta kai dubanta ga Minal da take share hawaye, fuska kicin-kicin, ga Amal kwance ta yi luf kamar mage ta samu katifa, ta ce"Yaran nan ba su da lafiya ne? Me yasa ba su je makaranta ba?"
Sabila ta ce"Ba su da lafiya, amma sun sha magani". Saboda tana iya kokarinta wajen ganin maƙota ba su gane sirrin gidanta ba, duk da maman Nawal tana yawan aiko mata da abinci, amma tana yi ne idan abincin ya yi mata yawa, ko kuma idan ta canza girki ta yi abun marmari, ba wai don tunanin a cikin yunwa suke ba.
Sai dai kash! Yau Minal ta tona asirin, don kuwa cewa ta yi"Ni ina da lafiya, yunwa kawai nake ji". Ta yi maganar cikin muryar kuka.
Kunya da haushi suka kama Sabila, sai ta sunkuyar da kai kawai, Maman Nawal ta ce"Kar dai ki ce ba su karya ba har ƙarfe goma".
Sabila ta ce"Mantawa ya yi ba mu da abun karyawa, ya fita, kuma wayarsa babu caji bare ba kira shi".
"Subhanallah! Ga abinci can na saka a firji, don jiya ba wanda ya ci abincin daren, dayake ya shigo mana da gurasa da nama, ina zuwa". Maman Nawal ɗin ta faɗa tana tashi da sauri ta fita daga gidan.
Tana fita Sabila ta kalli Minal ta ce"Minal ban hana ki wannan surutun mara kan gado ba? Wannan abin da kika yi fa roƙo ne da kwaɗayi, ke sai yaushe za ki fara jin magana ne?"
Ta cigaba da share hawayenta ba ta ce komai ba.
An ɗan jima kaɗan kafin Maman Nawal ta dawo don sai da ta kunna gas ta ɗumama abincin, ta kuma dafa shayi, ta shiga gidan da babbar kula da kuma jug, wanda ta haɗa musu shayi mai kauri, Sabila ta buɗe kular tana godiya, haɗaɗɗiyar jollof ɗin shinkafa ce, wacce ta ji kayan lambu da nama sai ƙamshin curry take yi, ta ɗakko faranti da kofuna ta zuba musu,  suna ci suna fira, maman Nawal ce ke cewa"Yanzu da ban shigo ba haka za ku yi ta kiransa? Ni da ke ai mun zama ɗaya,  gaskiya idan irin haka ta faru ko a waya ki dinga faɗa mini, ko ki aiko yaran, ni dai a yadda na ɗauke ki don kin zo gidana kin shiga kitchen kin dafa son ranki ba komai ba ne wallahi".
Sabila ta ce"Na gode sosai maman Nawal, Allah Ya bar zumunci".
Haka suka dinga fira, dai da aka kusa taso su Nawal daga makaranta sannan ta bar gidan. Sunusi bai dawo gidan ba dai bayan la'asar, ya zo da garin tuwo kwano ɗaya, ya ba ta ɗari biyar, shi fa duk a zatonsa har lokacin ba su karya ba, amma kuma ya kawo garin tuwo da la'asar, wacce tun safe ba ta ci komai ba ina ita ina aikin tuwo? Ita kanta ɗari biyar ɗin ba don tana da barkono da kuka ba ai ba za ta isa cefane tuwon ba, dayake yaran sun je islamiyya ita da kanta ta fita ta yi cefanen ta ɗora tuwon.
 Da daddare suka ci tuwon tare da yara, suka yi bitar karatun islamiyya da na bokon, sannan ta yi musu shimfiɗa suka kwanta, har suka yi bacci ita tana zaune tana nazarin rayuwa. 
Wajen ƙarfe tara ita ma ta fara jin baccin, ta tofe su da addu'a duk da sun yi da bakinsu kafin su yi baccin. Ta koma ɗakin gadonta ta kwanta, shiru ta yi tana tunani da ƙirge a zuciyarta, idan ba ta ɓata a lissafi ba yau kwana talatin da uku kenan rabon da wata mu'amalar aure ta shiga tsakaninta da Sunusi, ita har mamakinsa take yi, kamar ba namiji ba, dama can tun farkon auren a haka suke, sai su fi sati bai neme ta ba, amma yanzu aka yi shekaru da auren nasu sai abun ya ta'azzara, babban tashin hankalin ita Sabila tana cikin jerin mata masu yawan buƙatuwa, lokuta da dama tana jin kamar ta neme shi, amma sai kunya ta taushe ta, haka take ta daurewa, wani lokacin ta yi ta fama da ciwon mara.
 Yau ya dawo da wuri, ƙarfe goma da 'yan mintuna ya dawo, tuni bacci ya ɗauke ta, bugun da yake yi tare da kiran wayarta ya sa ta gane shi ne, ta je ta buɗe masa ya shigo, warin sigari da wiwi ya daki hancinta, kamar ba shi ne ta fita yana ƙamshin turare ba, idan da sabo ta saba, amma takan ji haushi a duk sanda ta ji yana warin kayan maye, ta ce"Sannu da zuwa".
"Yawwa" Ya amsa a daƙile, ita har mamakin yadda ya ƙware a kan fushin rashin dalili take, amma tana zargin hakan yana da nasaba da ƙwayoyin da yake afawa.
Ta sake cewa"Na kai maka ruwan wanka?"
"E" Kawai ya ce, ta zuba ruwan ta kai masa, ya shiga, ta ɗakko kulolin da ta zuba masa tuwon ta ajiye, bacci ne a idonta don haka ta koma ta kwanta.
 Sunusi bayan ya fito daga wankan ya buɗe kular, sai da ya yi tsaki ganin koriyar miya, duk da dama ya san abin da zai tarar kenan, shiyasa ya tsaya ya ci indomi a waje kafin ya shigo gidan, don haka kwanciya kawai ya yi ba tare da ya ci tuwon ba.
 Wayarsa ya janyo ya kunna data, ya dasa chatting da 'yan mata, ya yi da wannan ya yi da waccen, kuma duka na batsa ne, bai yi bacci ba sai da ya samawa kansa nutsuwa ta hanyar wasa da al'aurarsa, ya tashi ya je ya sake yin wanka, sannan ya kwanta bacci ya ɗauke shi, wajen ƙarfe ɗaya.

    A ƙa'idar Sabila idan ta tashi da asuba ba ta komawa bacci, idan ta idar da sallah za ta yi ta karatun Qur'ani ne, domin ita ɗalibar hadda ce kafin aurenta, tana ɗaya daga cikin ɗalibai masu ƙwazo a makarantar islamiyyarsu, duk musabaƙa ita ce kan gaba, ta yi saukar biye, ta yi ta hadda, kuma Allah Ya taimake ta har yanzu bayan ta yi aure ba ta watsar ba, gari ba zai taɓa wayewa ba dare ya yi ba ta karanta Qur'ani ba, tana kyautata zaton hasken Qur'ani yana rage mata kaso mai yawa cikin ƙunar zuciyarta. Sai ƙarfe shida saura kwata take tashi, ta kunna wuta ta dafa ruwan wanka sannan ta ɗora abin da za su karya da shi, yau ɗin ma haka ta yi, bayan ta dafa ruwan wanka ta ɗora ɗumamen tuwon jiya, ta ɗumama masa nashi na jiya da bai ci ba da ban, ta kai masa ɗaki ta ɗora a kan mudubi, har yanzu bacci yake yi, babu niyyar yin sallar asuba. Bayan yaran sun karya ta yi musu wanka ta shirya su, ba ta da ko ficika, kuma makarantar ba a zuwa haka yaro babu abinci babu kuma abun motsa baki, biskit ake siya a basu su tafi da shi, kuma wataran ba ya siya, sai dai idan tana da kuɗi ta siya, idan ba ta da shi ta karɓa bashi a wajen mai kantin kusa da su, matashi ne mai hankali da fahimta, don haka ba ta jin nauyin karɓar bashin, idan ta samu sai ta kai masa. 
Ita da kanta take raka su makarantar, duk da babu nisa sosai da gidan nasu, amma duka yaran unguwar da suke zuwa suna da mai babur ɗin kai su, shi kuwa Sunusi ya ce ba shi da halin ɗaukar musu mai babur, hakan ya sa take zuwa ta kai su, idan an kusa tasowa ta je ta ɗakko su.
Ta tsaya a shagon ta karɓi biskit ɗan dari biyu guda biyu ta sakawa kowacce a cikin jakarta, sannan suka kana hanya, tana tsakiyarsu riƙe da hannayensu, suna taɓa fira har suka ƙarasa, ta dawo gida, sai a lokacin ta zauna ta ci nata tuwon, sai da ta gama wanke-wanke ta share gidan sannan Sunusi ya fito, tana jin ya shiga banɗaki ta fito ta zuba masa ruwan wanka, ya gama wankan ya ɗakko tuwon ya dawo falo, yana ta ɓata rai kamar dole aka ce sai ya ci, ya kai loma ta uku ya ja tsaki yana cewa"A ce girki ma mace ba ta iya ba, miya ma ba za a nutsu a yi ta ba, abu sai ka ce a gidan yari".
Mamaki ya kama Sabila, domin ita dai ba ta ga aibun miyarta ba, ta ce"Amma baban Amal ya kake so miyar nan ta kasance? Ko ka manta a naira ɗari biyar aka yi cefanen? Ka lissafa ka gani mana, gawayi, mai, magi, daddawa, attaruhu da albasa, ba don ina da wasu mahaɗin miyar ba da dole sai na yi ciko, a zamanin nan cefanen tuwo da ɗari biyar yaushe za a sha miya mai daɗi? Ai ba wai rashin iyawa ba ne rashin cefane mai kyau ne".
Ya ce"To ai sai ki fara fita kina neman wanda za ki yi cefanen mai kyau! Aikin banza, wallahi ke wannan ko duka kasuwar aka kawo miki girki ba zai yi daɗi ba, na ga da har naman miya siyowa nake, kawai dai kina yin abin da kika ga dama ne, kuma lokaci ne, wallahi waje kika samu, nan gaba kaɗan ba za ki yi ba".
 Don son kawar da firar ta ce"Mai ruwa ya zuba kana bacci, zai dawo ya karɓi kuɗin".
"Allah Ya ba ni, na ba shi". Ya faɗa cikin halin ko'inkula.
 Ya gama ci ya tashi, ya ajiye mata dubu ɗaya da ɗari biyar ya fita tana yi masa a dawo lafiya, tana zaune tana jan lissafin yadda za ta yi girki da kuɗin ya isa har dare sai ga ƙawarta wato maƙociyarta Maman Nawal ta shigo gidan, suka gaisa ta nemi waje ta zauna, Sabila ta kalle ta sosai ganin yau sam babu walwala a tare da ita, ta ce mata "Maman Nawal lafiya kuwa? Na ga kamar ranki a ɓace".
Ta fara hawaye kafin ta ce"Wallahi Maman Amal na gaji, na gaji da auren nan haka, gara kawai ya sake ni tun kafin mu tara 'ya'yan da na san ba za su yi alfahari da shi a matsayin mahaifi ba". Ta fashe da kuka ta kifa kanta a kujera. 
Sabila ta yi mamaki sosai, saboda tun da suke ba ta taɓa ce mata suna samun matsala da mijinta ba, duk da dai ba su saba firar mazajen nasu ba, da tausasa murya ta ce"Subhanallah! Ke kuwa maman Nawal me ya yi zafi haka da har kike maganar saki? Me yake yi miki da har kike ganin rabuwarku ce maslaha?"
Ta ɗago tana share hawayen ta ce"Na gaji ne, idan an tara mata dubu da ƙyar za a samu guda ɗaya da za ta iya zama da mijina, na fi kowa rashin dacen miji, rayuwata tana cikin hatsari, aure yana zama silar farinciki ni nawa ya zama silar ƙuncina, kuma na san ƙarshe shi zai yi ajalina".
Jikin Sabila ya yi sanyi saboda sam ita ba ta yi mata kama da wacce take cikin matsala a gidan aure ba, ta ce"Maman Nawal mene ne matsalarki don Allah? Abinci yake hana ki? Haƙƙin mu'amalar auratayya? Ko aure zai ƙara?"
Ta ce"Idan don waɗan nan ne ai duk da sauƙi, da a ce duka matsalolin nan aka haɗe mini wallahi da zan fi jin sauƙi, kuma ba lallai ma na shiga damuwa ba".
Sabila ta ce"Hmm Maman Nawal don dai bai bar ki da yunwar ba ne, ina mamakin matan da suke cewa da wata rayuwar gara zaman yunwa, abinci ai shi ne gaba da komai, kin san tashin hankali da ƙuncin da mace take shiga idan aka wayi gari ba ta da abin da za ta ci ta bawa yaranta? A bar mace da yara ƙanana wanda yanzu suka fara rayuwar, ba su san ƙalubalenta ba, ke ba namiji ba ballantana ki fita ko dako ki yi ki nema, to ya ake so mace ta yi? Wallahi Sabila inda ni ce ke, mijina yana ba ni abinci ko da zai yi mini kishiya kuma ba zai dinga ba ni haƙƙin auratayya ba zan zauna lafiya da shi, don haka ki ma daina saka kanki a jerin mata masu matsala wallahi, ke 'yar gata ce".
Cikin kuka ta ce"Ba za ki gane ba maman Amal, ba za ki gane ba, wallahi da gaske gara zaman yunwa a kan zaman aurena, ni da ana canjin rayuwa da zan so a ce kin musanya mini da taki rayuwar, don wacce ta zauna da mijina ce kawai za ta fahimce ni".
Sabila ta yi murmushi mai ciwo ta ce"Kina ganina ne kawai ina murmushin fuska ba ki san mene ne a zuciyata ba, Maman Nawal yawanci zaman yunwa nake yi a gidan nan, abinci mara daɗin ma ba kullum ba, babu sutura, tun kayan lefe rabon da ya yi mini sutura, idan kin ga kaya mai kyau a jikina to 'yan'uwana ne suka ba ni, ban taɓa haihuwa ya siyawa yaron ko wando ba, ragon suna kawai yake yi, sabulun wanka, omon wanki, man shafawa duk ni nake yi wa kaina, idan ba ni da shi sai dai na zauna haka, inda a ce na san kwata-kwata ba ya samu da sauƙi, ba zan damu har haka ba, yana sana'a, wannan sana'ar kayan gwarin tana kai masa, yana samu daidai gwargwado, amma kuɗin a shaye-shaye yake ƙarewa, har caca yi yake, sannan wulaƙancin safe da ban na dare da ban".
Ta share hawaye murya na rawa ta ce"Ban taɓa zaton haka daga gare shi ba, wai miji ba zai zauna ya yi fira da kai ba? Babu magana mai daɗi? Sannan babu hakkin auratayya, kamar ba namiji ba fa,ba ya sha'awata, ya raba dare yana chatting kuma na san da mata yake yi, yanzu irin wannan rayuwar tawa kike sha'awa?"
Maman Nawal ta girgiza kai ta ce"Shiyasa na ce ba za ki gane ba, wallahi da a ce irin matsalolinki nake fuskanta da ba zan damu ba, da ban nemi rabuwa da mijina ba,naki mai sauƙi ne, kukan daɗi kike yi".
Tsoro ya kama Sabila ta fuskance ta da kyau ta ce"Ke kuwa Amina wace matsala kike fuskanta haka? Hankalina ya tashi, don Allah ki faɗa mini".
Ta share hawaye ta ce"Wannan sirrina ne Sabila, ba zan iya tonawa kaina asiri ba, kuma a haka kun ƙi fahimtata, ga shi mahaifiyata ta ce muddin na bari aurena ya mutu ba ta yafe mini ba, kuma ta kwashe albarkarta dake kaina har abada, na san darajar uwa, na san illar fushinta a gare ni, saboda haka na zauna nake ta cutuwa, amma na gaji matuƙa, sotari idan ban shigo gidanki ba to ina can ina kuka ne, inda hawaye suna ƙarewa da nawa sun ƙare".
 Sabila ta ce"Kenan ba ni da matsayin da za ki iya faɗa mini sirrinki? Ban kai na ji matsalarki ba? Ko ba ki yi mini yardar da za ki iya ba ni sirrinki ba? Na yi miki alƙawarin riƙe miki sirrinki, Maman Nawal barin kashi a ciki ba ya maganin yunwa, da za ki furta ɗin ƙila ki samu mafita".
 Ta share hawaye ta ce"Ba komai, ba rashin yarda ba ne ya sa na ƙi sanar da ke, amma nan gaba idan lokacin sanin ya yi dole za a sani ko da ban faɗa ba, sai dai na san a lokacin matsalar ta yi girman da ba za ta gyaru ba".
Sabila ta ce"Shikenan tun da kin zaɓi riƙe matsalarki a cikinki, zan saka ki a addu'a Allah Ya yi miki magani, Ya kawo miki mafitar alkhairi, Allah Ya sanyaya miki zuciyarki, sannan ku rage bacci, ki dinga sallah kina faɗawa Allah, za ki samu mafita in sha Allah".
 Ta ce"Allah Ya sa".
Sai kuma suka yi shiru na ɗan lokaci, kafin maman Nawal ɗin ta ce"Maman Amal dama halin da kike ciki kenan a gidan nan? Abinci ma wahala yake yi miki amma shi ne ba ki taɓa faɗa mini ba? Kina kallo kullum bayan kwanon almajirina sai na zubawa almajirai guda uku sadaka? Ashe ba ki ɗauke ni yadda na ɗauke ki ba?"
 Sabila ta ce"Wallahi kar ma ki yi zaton haka, ban da yau ai kin ga ba mu taɓa yin firar matsalolin ba, yau ɗin ma dalili ne ya sa kika ji waye mijina da kuma halin da nake ciki".
Maman Nawal ta ce"Amma kuma shikenan a haka za ku zauna ba za ki taka masa burki ba? A ce yana sana'a ya dinga hana ki abinci? Wannan wulaƙanci ne".
Sabila ta ce"Lokaci ne, ina ta faɗawa Allah, in sha Allah komai zai canza, ai Allah ba ya bacci, kuma na san yana sane da ni, idan ban yi haƙurin ba ya zan yi? Yanzu maza duk haka suke, idan ka fita daga nan ba ka san ina za ka fita ba, ba na hasashen wai aurena zai mutu zan bar mijina na farko, a kullum fatan shiriya nake yi masa da canjin hali, domin rabuwa ba mafita ba ce, kowa a rayuwa yana da tashi jarabawar, to ni wannan nake kallo a matsayin tawa jarabawar, kin ga kuwa ba zan ce zan guje mata, domin wanda Ya jarabce ni ɗin ya san zan iya ne, Allah ba ya jarabtar bawa da abin da ba zai iya ba, ni da ke duka mu yi haƙuri, mu ɗauka ibada muke yi, Allah shi zai biya mu, idan sun cuce mu shi zai saka mana, ni dai ba na jin akwai abin da Sunusi zai yi mini na ce ya sake ni, sai dai idan shi ya sake ni don raɗin kansa, ke ma kuma don Allah ki cire batun rabuwa a zuciyarki, zai gyara in sha Allah, za ku zauna lafiya".
 Ta ce"Hmm ke dai Allah Ya ganar da shi ya canza ku zauna lafiya ɗin".
Sabila ta ce"Har ke ɗin ma, kin fara haihuwa da mutum ai kuma shikenan sai dai mutuwa ta raba".
Don son kawar da zancen Maman Nawal ɗin ta ce"Don Allah idan kina buƙatar wani taimako ta fannin abinci ko mahaɗin girkin ki dinga faɗa mini, idan kika sake wuni ko kwana da yunwa ban yafe ba".
Sabila ta ce"Na gode maman Nawal, amma a sanina da ke ba kya yin wata sana'a, sannan ke ba mahaukaciya ba, ta ya za ki taimake ni? Kayan mijinki naki ne, amma ba ki da ikon rabawa, saboda haka na gode da niyyar taimakona, Allah Ya bar zumunci".
Maman Nawal ta ce"Zan tambaye shi kuma zai amince".
Ba ta jira cewar Sabila ba ta ɗauki wayarta ta kira shi, ta saka a hans free, yana ɗagawa ya ce"Gimbiyata uwargidana, ya dai ko kewata kike yi?"
 Ta yi murmushin yaƙe ta ce"E to da kewar ma, dama magana nake so mu yi".
Ya ce"Ina sauraronki Babyna".
Ta ce"Akwai wata cikin maƙotanmu dake buƙatar taimako, da ƙyar suke cin abinci, shi ne nake so a ba ta kayan abinci, kuma sannan ta samu kwano a gidanmu kullum, zai yiwu?"
Ta yi murmushi mai sauti ya ce"Haba ranki ya daɗe, yanzu don wannan ne har kike neman izni? Me zai hana ya yiwu? Ki buɗe store ki ba ta komai da kika ga ya dace, idan ma duka za ki kwashe mata a yau zan aiko da wasu, sannan abinci idan tun safe har dare ne na amince miki ki dafa ki ba ta".
Ta ce"Godiya nake Alhaji".
Ya ce"Wannan girmanki ne sarauniyar mata".
Daga haka ta ajiye wayar, Sabila ta kura mata ido kafin ta ce"A zatona a yau ko jiya kuka samu matsalar da har kika zo kina kuka da iƙirarin rabuwa da mijinki, sai kuma na ji kun yi waya babu alamun hakan, don Allah me wannan nagartaccen mijin ya yi miki da zafi haka wanda kika kasa mantawa? Rabon da mijina ya sakaya sunana ya faɗa mini na soyayya tun ina amarya, ke kuwa me ya yi miki zafi Amina?"
 Dariya ta yi, amma kana gani ka san ta takaici ce, ba ta bi ta kan zantukanta ba ta ce"Kin dai ji da kunnenki, da amincewar shi zan taimake ki, don haka za ki karɓa hankali kwance".
Ta tashi ta fita daga gidan tana cewa "Bari na dawo yanzu". Sabila ta bi ta da kallon mamaki, tana ta ayyana abubuwa da dama.
      GIDAN YUSUF
   Alarm ne ya tashe shi da asuba, ya yi wanka a gurguje, don jiya ya yi mafarkin da ya wajabta masa yin wankan, ya yi alwala ya fito ya buga ɗakin Zubaida, har sai da ta ce masa ta tashi, ya tafi masallacin unguwar tasu, da ya dawo ya kwanta ya cigaba da baccinsa, ita ma baccin ta koma, sai da yara suka tashi karafniyarsu ta tashe ta, ta duba agogo ta ga har ta makara, don bakwai da minti goma, ta fito da sauri ta shiga kitchen, ta ɗora ruwan shayi tun kafin ya tafasa ta juye, ta zuba a fulas ta haɗawa yaran nasu a kofuna, ta shafa musu mai suka zura unifom saboda ta san idan suka tsaya yin wanka lokaci zai ƙure, sai da suka yi zaman karyawar ta tuna babu biredi a gidan, ta nufi ɗakin nasa, fitowarsa daga wanka kenan yana shiryawa, ta ce"Babu biredia gidan fa".
 Ta sani ya tsani ta ƙi faɗa masa abu ya ƙare sai a ƙurarren lokaci, shiyasa da ya yi kamar bai ji ta ba ba ta yi mamaki ba, don ta san dama dole zai ji haushi, ta sake cewa"Magana nake yi maka fa".
Ta ce"To me zan yi miki? Me kike so na ce? Sai yanzu bakwai da rabi za a siyo biredi? Har yaran nan su gama karyawa su tafi makaranta? Dole sai da biredi za a karya ne? Me ya hana ki yi wani abun?"
 Sosai taɓa rai, kafin ta ce"Yanzu Yusuf ni kake faɗawa magana kawai saboda siyan biredi? Idan ka ce ba za ka siya ba ma kawai ai ya wadatar".
Bai kula ta ba, ta bar ɗakin tana ta ƙananun ƙunƙuni, ta ɗakko biskit ta ba su, ba su kai ga fara ci ba suka ji horn ɗin mai adaidaitasahun da yake kai su makaranta, don haka da hanzari suka karya tana ta azalzalarsu su yi sauri, suka gama ta raka su bakin get ta ga tafiyarsu, ɗakinta ta koma ta yi wanka ta shafe jikinta da humra masu ƙamshi da tsada, ta ɗakko wata dakakkiyar shadda ta saka, ta zauna a bakin gado ta fara chatting, tana jiran zuwan mai aikinta, ta gyara mata falon ta samu damar yin vedion da ta yi wa followers ɗinta alƙawari, na nuna musu sababbin kayan product ɗinta da za fitar a cikin satin nan.
 Yusuf ya fito daga ɗakin ya tsaya yana kallon falon, har yanzu yana nan a yadda yake jiya da daddare, sai ma ƙarin kofunan da aka samu, ya san ko za su kai Azhar a haka Zubaida ba za ta gyara ba, dole sai lokacin da mai aikinta ta zo, kitchen ya shiga ya dafa indomi ya soya ƙwai biyu, a nan kitchen ɗin ta zauna ya ci, ya kora da ruwan shayi, ya shiga ɗakinta ya ce mata"Zan fita".
Ta ce"Ok".
 Ya ce"Akwai komai?"
Ta ce"Ka duba ka gani mana".
"Ok" Kawai ya ce, ya fita yana cewa"Sai na dawo" Duk da ya san ba shi da matsayin da za ta ce masa ya dawo lafiya.
 Bai jima da fita ba mai aikin ta zo, ta gaishe da Zubaida, ta fara gyaran falo ta ce mata"Kin ga Hafsa fara sama mini abin da zan ci pls, ki soya mini dankali".
Cikin ƙanƙanin lokaci ta soya mata, sannan ta fara gyara gidan, ta gama komai tsaf, gida ya ɗauki ƙamshi ya dawo hayyacinsa, Zubaida tana karyawa tana amsa waya kamar wata ministar, ta gama ta ɗakko wata babbar jaka, ta baje kaya a falo, sai da ta sake kallon kanta a mudubi ta ga yadda ta yi kyau sannan ta saita kayan aikinta, ta  saita vedio ta fara ɗakko magungunan mata da na maza ɗaya bayan ɗaya tana bayaninsu, tana gamawa ta yi posting, nan da nan ta fara samun like da comments saboda tana da mabiya maza da yawa, da yawan comments ɗin mazan kuma duk yaba kyaunta suke yi, wasu ma kai tsaye suke cewa suna sonta, wannan ita ce sana'arta, wacce ta samu karɓuwa sosai take samun alkhairi da ita, ta sani Yusuf ba ya son tallata kaya a media da take yi, amma babu yadda zai yi da ita, tun da iyayenta sun ba ta goyon baya, kuma a ƙarƙashin mahaifinta yake, a nan yake samun rufin asiri, sannan ita 'yar lelen iyayenta ce, duk abin da take so suna goya mata baya, Yusuf yana aurenta ne kawai, amma ba shi da ikon saka ta da hanata, saboda yadda nashi iyayen suke rausar shi a duk sanda ya yunƙura don ɗaukar mataki.

Duniyar kayan kitchen da na yara masu kyau da araha!
Kina neman kayan kitchen masu kyau, luxury da adashe, ko kayan yara masu kyau da tsada ko gonjo mai kama da sabo?

Za ki sha mamaki! 🤩Muna da:

✅ Kayan yara sabbi da gonjo
✅ Kayan gyaran gida da na mata masu kyau

     GIDAN HAMZA
    Da safe Hamza ya tafi kasuwa hankali kwance, bai taɓa hasashen Sahura ta taɓa masa akwati ba. Ita kuwa Sahura bayan ya fita yara sun tafi makaranta ta fito da kayan nan, ta shiga ɗakin Saude, Saude ta"Yau tun safe na ga kamar akwai magana a bakinki".
Sahura ta ajiye kayan tana cewa"Ai yanzu ma a safiyar muke Saude, to kamar yadda na faɗa miki zan gudanar da bincike, jiya dai ga abin da bincikena ya samo, Hamza dai da gaske aure zai ƙara, lefe yake haɗawa a cikin ɗakinsa, saboda tsabar ya mayar da mu huhulahu, a cikin gidanmu zai haɗa lefe?"
Saude ta ce"Amma dai Sahura kina da ƙarfin hali, gidanmu ko gidansa?"
Ta ce"Mu ma ai gidanmu ne, tun da dai mu yanzu Hamza ko sakinmu ya yi sai dai ya fita ya bar mana gidan, don mun ci gida, ni fa ko haihuwa ɗaya na yi da miji na ci gida ya zama nawa, ballantana biyu".
Saude ta janyo ledar kayan tana cewa"A'a ni kam ko yau ya sake ni Ni gidan iyayena zan kwana".
 Ta fito da leshin tana jinjina kai, sannan ta zazzage ledar kayan gwanjon suka fara ɗaga su, kayan bacci ne masu kyau, irin gwanjon nan giredi, da kuma wasu riga da wando da riga da siket na zaman tsakar gida haka, Sahura ta ce"Ai kuwa duk buduruwar da ya kai wa gwanjo a lefe ta yi asara, wannan rashin daraja har ina?"
Saude ta ce"To ai ta gode Allah idan babu kayan sata a ciki, sanda zai yi ƙarin aurensa na farko fa wani ango ne fa sabon aure ya dinga sato kayan lefen amaryarsa yana kawo masa yana siya, da kayan sata aka yi rabin lefen, ranar da asiri ya tonu na ga ikon Allah a gidan nan". 
Ta kwashe da dariya ta ce"Ba za ki gane yanayin da Hamza ya shiga ba a ranar, Sahura na so dai a ce kina nan, amma na sha kallo na sha dariya".
Sahura ta ce"Oh! Allah mai iko, ashe dai Hamza ba yau ya fara rigima ba".
Saude ta ce"Yanzu ya za a yi da kayan nan? Rabawa za mu yi?"
Sahura ta ce"Ƙwarai kuwa, kowacce ta ɗauki wanda zai yi mata, les ɗin nan kuma nawa ne, idan ya so tun da yau za ki karɓi girki ke ma sai ki san dabarar da za ki yi ki ɗauki naki, akwai wani blue da na gani wallahi zai yi miki kyau sosai Saude".
Saude ta ce"In sha Allahu kuwa shi ɗin zan ɗauka, Allah Ya kai mu daren".
 Nan suka baje kayan gwanjo aka raba, Sahura dai kayan bacci kawai ta ɗiba, saboda kayan sakawar duk tsayin ya yi mata kaɗan, duka Saude ce ta ɗiba, kowa ya adana nashi suka shiga sabgogin sana'arsu.
 Dare ya yi Hamza ya dawo daga zance ya shiga ɗaki, Saude ta bi bayansa, har ya neme ta aka yi komai aka gama lafiya lau, ta yi luf kamar mai bacci, sai da ta tabbatar ya yi bacci ta sakko daga gadon,  ta danna wayarta ta haska ta nufi wajen akwatin, ta buɗe ta fara ciro kaya, les ɗin saura guda uku, ga shi kuma duka sun yi mata kyau, hakan ya sa take ta ɗaga su ta rasa wanda za ta zaɓa, sai dai ta bi shawarar Sahura ta ɗauki blue, har ta rufe akwatin ta sake buɗewa ta zaro wata shadda copy, tana cikin haɗe su waje guda ƙarar ledar ya farkar da Hamza, shi a zatonsa ko ɓera ne ya shiga akwatin yake ta'adi, duk da ya san ba shi da ɓera a ɗakin, a gigice ya fara laluben wayarsa, don idan ɓera ya ragargaza masa kayan nan ya cuce shi, ya manta ya saka wayar a caji, yake ta lalubenta a gadon ya rasa, ya fara cewa"Innalillahi wa inna alaihi raji'un! Dukiyata, lefena, kayan Baby Mardis".
Saude ta daskare a wajen riƙe da kaya, ta kasa gaba ta kasa baya, kawai sai ta kwanta rungume da kayan. Hamza ya zare wayar daga caji ya kunna, ƙirjinsa ya buga da ƙarfi ganin Saude kwance da kaya rungume a ƙirjinta, ya ce"Innalillahi wa inna alaihi raji'un! Saude! Saude me kike yi da kayan masu delivery? Kayan mutane ne fa da suke tara order ba sa karɓa da wuya, wallahi kayan mai delivery ne".
Saude ta yi luf kamar mai baccin gaske, amma zuciyarta bugu take yi kamar za ta fasa ƙirjinta ta fito, ita dai sata ba halinta ba ne, amma ga shi Sahura ta cuce ta ta sa ta yi, kuma abun bai karɓe ta an kama ta tun a karon farko.
Hamza ya fara zungurar ƙafarta yana kiran sunanta, ta yi kamar ba ta ji shi ba, sai da ya kai hannu ya fara jan shaddar, ta zabura ta sake ƙanƙame ta tana cewa"E mun ɗauka, mun ɗauki saƙonmu muna godiya, ba cewa ka yi ni less da shadda ba, Sahura kuma less?"
Hamza ya ɗan ji fargaba kaɗan, ganin yadda Saude take magana cikin bacci, kamar mai shafar aljanu, amma ya dake ya saka ƙarfi ya fizge kayan, Saude ta tashi zaune ta fara kalle-kalle tana cewa"Me ya kawo ni ƙasa ni da na ke kan gado?"
Hamza ya yi mata mugun kallo ya ce"Dubunki ce ta cika, uban me ya kawo ki kan akwatina?"
Ta ce"Kar ka sake ambatar ubana, ka san dai kai kaɗai ne kake faɗa mini haka ban ce ubanka ba ko? To ka kiyaye".
Ya ce"Na faɗa ɗin, me ya kawo ki kan kayana? Kenan ɗan hali za ki fara yi ko? Kayan mutane ne fa na kawo gobe zan saka su a mota a kai musu garuruwansu, shi ne za ki sata ki takaice ni ki kashe mini kasuwa?"
Ta ce"Ni fa mafarki na yi, wata tsohuwa ta zo tana faɗa mini wai na duba akwatin cikin ɗakin nan, zan ga ka fara yi mana tarun kayan sallah na kwashi rabona, kuma kawai sai na farka na gan ni a haka da kaya a hannu, don Allah me yake faruwa?"
Hamza ya yi mata mugun kallo ya ce"Amma dai kin san ba tsoron aljanu nake yi ba ko? To bulukiya ma ta ci malafar ubanta, ke dai dubunki ta cika yau na kana ki, kuma wallahi kayan nan a lissafe suke, ko tsinke ne babu a ciki ke ce".
 Saude ta ce"Wallahi ban taɓa ɗaukar maka kaya ba, Hamza idan sata halina ce ai da tuni ka sani".
Ya zazzage kayan akwatin duka ya fara lissafawa, ya ce"Ina kayan cikin baƙar leda?"
Saude ta rasa bakin magana, don rigar jikinta ma ta gwanjon nasa ce, ya je ya kunna globe ɗaki ya gauraye ds haske, sai yanzu ya kalli rigar jikinta da kyau, tun da ɗazu duk bidirin da aka sha a duhu ne, Hamza ya lailayo wata ashar mai gunna ya maka, gane wannan rigar ta jikin Saude, abokinsa ne yake harkar buɗe dilar gwanjon a kasuwarsu, kuma shi ne ya ba shi shawarar ya haɗa har da su a cikin lefensa, don idan suka ji wanki fa guga ya saka su a leda a matsayin sababbi za a kalle su, kuma wannan rigar duk ta fi yi masa kyau a cikin kayan, yana ganinta ya hango yadda za ta yi kyau a jikin Mardiyya, sannan duk ta fi sauran tsada, don dubu ɗaya da ɗari biyar ya siyar masa da ita, saɓanin sauran da ba sa wuce ɗari bakwai dubu ɗaya, don haka ba zai manta da kalar rigar ba, sai ga ta a jikin Saude, wacce a idonsa ganinta ya yi kamar an saka wa ta macen biri kaya.
Kamar zai yi kuka ya ce"Saude! Wannan rigar ta jikinki fa? Saude haka za ki yi mini? Talata mini neman aure za ki yi? Rigar da na ajiye amaryata za ta saka a daren farko ita kika ɗauka kika saka?"
Sai ya nemi waje ya zauna ya ce"Na shiga uku ni Hamza, me yasa Allah Ya jarabce ni da mata biyu duka babu na ɗauka ne?"
Saude ta ce"Wai Hamza me kake nufi ne? Kenan sharri za ka ƙala mini? Na ce maka mafarki na yi". Ta juya ta ɗauki hijjabinta za ta bar dakin.
Ya zabura ya ce"Ubanki ke da mafarkin, wallahi dawowa za ki yi na lissafa kayan nan, ko riga ɗaya ce babu sai na siyar da keken ɗinkinki ko firji".
Ya gama duba kayan, ya fahimci less guda ɗaya ne babu, sai kuma duka kayan gwanjon, ya ce"Ina leshina?"
Ta ce"Wallahi ban ɗauka ba".
Ya ce"Na rantse da Allah idan ba ki fito mini da shi ba gobe zan ci kasuwar keken ɗinkinki".
Ta ce"Wallahi Hamza ban ɗauka ba, amma  dai..." Sai kuma ta yi shiru, tana son faɗa masa Sahura ce ta ɗauka tana fargaba, ba ta so ta yi gulma.
Ya ce"Amma dai me?"
Ta ce"Wallahi ban ɗaukar maka ba".
Ya ce"Mu je dakin naki".
Ta wuce ya bi bayanta, suka shiga ita da kanta ta buɗe sif ɗin ya shiga bincikawa, bai yi nisa ba ya ga sauran kayan gwanjon, ya ce"Innalillahi wa inna alaihi raji'un! Gaskiya Saude kin raina ni, kin gama wulaƙanta ni wallahi, to maza fito da su".
Ta fito masa da su duka, ya ce"Ina leshi ina sauran kayan bacci?"
Ta ce"Wallahi ban ɗauka ba, su ne kawai".
Ya yi tsaki rai a ɓace ya nufi falo, kai tsaye wajen keken ɗinkinta ya yi, ya fara kici-kicin  cire kan keken, da sauri ta ƙarasa ta ce"Haba Hamza idan na ɗauki leshin nan ai dai za ka gani ko?"
Ya ce"Kanki ake ji".
Ta ce"Wallahi ban ɗauka ba, amma na san wacce ta ɗauka dai, yana ɗakin Sahura, sauran kayan baccin ma suna wajenta".
 Ya ce"Kutt! Kenan dai gungun ɓarayi na tara a gida nake ciyar da su? Duk zan yi maganinku".
Ya kwashi kayan ya fita, ya kai ɗakinsa, ya dawo ya shiga ɗakin Sahura, duk da yadda jikin Saude yake a sanyaye sai da ta fara dariya saboda tunawa da Sahura ta kai ɗinkin less ɗin ɗazu da rana.
Ya fara ƙwanƙwasa ƙofar yana haɗawa da kiran sunanta, ta zo ta buɗe tana cewa "Waye cikin daren nan? Hamza ki ɓatan kai ka yi?"
Ya ture ta ya shige ɗakin ya saka sakata, Sahura da ita ma rigar jikinta ta gwanjon ce ta janyo hijjabi ta saka tana cewa"A'a fa wallahi Hamza ba za ka yi haka da ni ba, yaushe ka fara satar kwana?"
 Ya ce"Ke ba wannan ya kawo ni ba, maza ɗakko mini leshena da kika sata,kuma ki fito mini da kayan baccina, wannan ta jikin naki ma ba yafewa zan yi ba wallahi, tun da kun riga kun saka sai dai ku siya, don wallahi idan ma ba ku ajiye kuɗi na ɗauka ba to zan zara s kudin cefanenku".
Sahura ta ce"Wai me kake nufi ne Hamza? Ko dai magagin baccin ka fara yi?"
Ya ce"A'a dag gidan mahaukata na tsinko, ki fito mini da leshena kawai, yau dubunku ta cika".
Tun da ya faɗi haka ta san ya kama Saude ne, ta ce"Ni dai na riga na kai ɗinki, kuma tun da sallah saura wata uku ai kawai sai a bar shi a na sallah, sai ka yi mini ciko".
Ya ce"Sahura kin san Allah a kan les ɗin nan sai na karya miki jarin awara?"
Ta yi wata dariya ta ce"Da gaske?"
Ya ce"Idan shi kin kai shi ɗinki na ji, ki fito mini da kayan baccin".
Ta fito da su tana cewa"Amma dai Hamza a zawarawan ma mara aji za ka auro ko? A ce har da gwanjo a lefen?"
Ya ce"Idan ma gumama ne babu ruwanki!".
Ya fizgi kayan da ta miƙa masa, ya ce"Zan ɗibi waken suya na kuɗin leshina".
Ai yana fita da daka tsalle ta bi bayansa, don kuwa jiya aka kawo mata buhu ɗaya ko farkawa ba ta yi ba, kamar yadda ya kwasa a guje ita ma haka da gudun suka ƙarasa kofar kitchen ɗin, ya ɓata rai ya ce"Ki matsa".
Ta ce"A kan me zan matsa? Na ce a bar shi s bakacin na sallah na, tun da na riga na kai ɗinki".
Ya shiga ɗakinsa ya ajiye kayan, ya dawo, ya tarar Sahura ta babbake ta tare ƙofar shiga kitchen, da ƙyar ya ture ta ya shiga, a tare suka shiga, shi ya fara rarraba ido, ita kuwa da ta san ma'ajiyar buhunta ta yi kansa ta kwanta, ya ƙarasa ya dauki wani bokiti ya matso yana cewa"Matsa na ɗibi waken nan? Nawa ne kwano ɗaya?"
Sahura ta ce"Hamza ko me za mu yi ban da sana'ata s ciki".
Ya ce"Ni ba sana'ata kuka taɓa ba? Kayan me delivery ne fa".
Ta ce"To je ka dai gobe zan karɓo maka leshinka".
Ya ce"Wallahi ƙarya kike yi, a yau za ki ba ni abuna".
Ta kwanta a kan buhu ta yi bake-bake, ya yi iya yinsa ya kasa ɓanɓare ta daga buhun nan, da ya ga da gaske ba za ta saki ba sai ya fara jan ƙafafuwanta, ganin zai ci galaba a kanta ya da ta sakin wani gigitaccen ƙaran da ba shi ba hatta Saude da ke laɓe tana leƙensu dai da ta tsorata, ta ɗago daga kan buhun taba cewa"Zo ka ɗiba! Zo ka ɗiba, wallahi idan ka taɓa waken goɗiyarmu sai mun mayar da hannuwanka duka biyun kan mazaunanka! Zo ka ɗiba!".
Hamza ya fara baya-baya a tsorace, amma bai fita daga kitchen ɗin ba, don yana son nuna jarumta ko kaɗan ce, Sahura ta fara takowa wajensa a hankali, cikin taku ɗaya-ɗaya, duk taku ɗaya da ta yi shi ma sai ya yi taku ɗaya yana matsawa baya, yana ta muzurai da cewa"Yau ko tsamiya ce a kanki sai kin biya ni leshina, sanda ina yaro babu kalar hatsabibancin da ban yi ba, har kwana na sha yi a kan bishiyar kuka, na yi mafici fa tunfafiya".
 Sahura ta yi kwanta-kwanta, ta shammace shi kamar mage za ta kama ɓera, ta yi wuf ta wawaso ƙafafunsa, sai ga shi ta yi sama da shi cak, Hamza ya daddage ya kurma ihu yana cewa"Saude! Saude! Innalillahi wa inna alaihi raji'un! Wa innahu bismillahi".
Sahura ta fito da shi tsakar gidan tana cewa "Tsamiyar za mu kai ka ka kwana a can".
Hamza cikin tashin hankali ta samu ya diro ƙasa, bai yi wata-wata ba ya faɗa ɗakinka, ya banke ƙofa ya danna sakata, Sahura ta ƙarasa ɗakin ta buga kofar da ƙarfi tana cewa"Ka fito ka karɓi leshinka mana!".
Ya ce"Na bar miki ki riƙe a bakacin kayan sallarki, yanzu saura takalmi da mayafi".
 Saude kuwa dariya ta kusa ƙulle mata ciki, ta fito ta ce"Amma Sahura kin raina mijinki wallahi, kar fa wataran ki da zuciyarsa ta buga".
Sahura ta ce"Ai ba ki da wayo shiyasa kika ba shi kayansa, wallahi kaya sun zo kenan, kuma idan bai kwashe su daga gidan nan ba ba zan fasa zara ba, ai raini ne ma ya zo ya dinga haɗawa kishiya kayan lefe a gidanmu".
Saude ta ce"Da safe ma ƙarasa zancen".
Kowacce ta shige ɗaki, shi kuwa Hamza zama ya yi ya zuba tagumi, har yanzu ƙirjinsa bai daina bugawa da sauri ba, saboda fargaba da tashin hankalin da ya shiga, mamaki yake yi yana tunanin dama tana da aljanu amma ba su taɓa tashi ba? Wata zuciyar ta ce masa 'Haba babu mamaki shiyasa a baya ta taɓa ɗaga ka ta daka a cikin ruwan tsami, wannan ma aikin jinnu ne".
A hankali ya ce"Allah ga Hamza, Allah ka zama gatana, ka sani sunna nake son ɗabbaƙawa a ƙarin auren nan, Allah ka kaɗe mini fitinar gidana kafin auren da bayan auren".
 Washegari da safe ya haɗe duka kayan a akwatin, da Sahura ta shigo kawo masa abun karyawa bai tada zancen jiya ba, ita ma ba ta tada ba, yana gama karyawa ya ja akwatinsa ya bar gidan da ita.
    GIDAN SUNUSI 
    Komai na kayan abincin da suke da shi a gidan sai da maman Nawal ta ɗibar wa Sabila, kuma masu yawa wanda zai kai musu wata biyu ko fi, sannan ta ba ta dubu biyar ta siyan gawayi, Sabila ta dinga godiya har da ƙwallarta, Maman Nawal ta ce"To ba wannan ba, yanzu sai ki nemi inda za ki ɓoye kayan nan, kar ma ki faɗa masa, don ƙarasa kashe masa matacciyar zuciyarsa za ki yi, ki ja bakinki ki yi shiru, idan ya ba ki ki dafa, ranar da bai ba ki ba sai ki ɗiba a wannan ɗin ki dafa, kuma wallahi Indai namiji zai iya fita ya bar ki babu abinci, ya dawo ya gane cewa kin nema kun ci, ko ma har ki ajiye masa to shikenan kin kashe kanki, kin ce ya nemi waje ya kwanta, don ya daina nemowa, duk ranar da bai ba ki ba ko yunwa za ta yi masa lahani kar ki dafa ki ba shi".
Sabila ta yi shiru tana nazari, a ganinta ya za a yi ta ƙi nuna masa kayan arziƙin nan? Ai ko don ya ga girma da mutuncin maƙocinsa ya dace ta nuna masa, kuma ita dai ba ta jin za ta iya yin girki ta hana shi abinci, amma a zahiri sai ta nuna ta ɗauki shawararta, ta ce"To shikenan maman Nawal na gode sosai".
  Ta yi girkinta wadatacce, har kifi ta siya ta saka a har miyar, sannan maman Nawal ta aiko mata wanda ta dafa, da daddare da ya dawo ta kawo masa abinci, farar shinkafa da doya, ga miya ta ji kifi, ya buɗe ya fara ci yana yi yaba danna waya, ta yi zaton zai tambaye ta inda aka samu, tun da ta san dai ya sani dubu daya da dari biyar ba za ta isa wannan girkin ba, sai da ya gama cin abincin tsaf zai tashi, ta ce"Baban Amal".
Ya kalle ta ba tare da ya amsa ba.
Ta ce"Ka ga an yi girkin da ya fi ƙarfin kuɗin da ka bayar amma ba ka tambaye ni inda na samu ba".
Ya ce"To ina ruwana? Me ya hana ki yi daidai na karfina? Ko na ce ki yi mini ciko ne? Ok don kin cika kuɗi kin canza girki shi ne kika titsiye ni za ki goranta mini?"
Ta ce"Wallahi sam ba da wannan manufar ba ne, abun arziƙi ne fa ya same mu, bari ka gani".
Ta shiga kitchen ta fara ɗebo kayan abincin, ta zube su duka a gabanta, ta ɗora kuɗin gawayin a kai ta ce"Ka ga kyautar kayan nan aka ba mu, har da kuɗi wai na dinga siyan gawayi".
Ya haɗe rai sosai ya ce"Uban waye ya ba ki wannan kayan?"
Ta ce"Haba baban Amal abun ba na faɗa ba ne, nan maƙotanmu ne fa, wannan matar maman Nawal da take shigo mini, kuma mijinta ne ya ce a bamu".
 Ya haɗe gira sosai ya ce"A kan me? Ina ruwansa da gidana da zai ba ki abinci? Ok kenan zuwa kike kina tona mini asiri kina cewa ba na ba ki abinci ko? Ke wallahi sai na ji ma mene ne haɗinki da shi da zai ba ki abinci, ƙanin ubanki ne?"
Wani abu ya tsaya mata a maƙoshi, ta ji kamar za ta mutu don takaici, a tsawace ya ce"Na ce ƙanin ubanki ne?"
Ta girgiza kai alamar a'a, hawaye ya sakko mata.
Ya ce"To gobe ki tabbata kin mayar musu, ba na son taimakonsu".
Ya fice daga gidan, ita kuma ta zauna ta kifa kanta da gwiwa ta fara kuka, yaran duk jikinsu ya yi sanyi irin yadda suka saba idan uban nasu yana yi mata tijara.

     Haka Sabila ta dinga komai a sanyaye har yara suka yi bacci, ita ma ta kwanta, tana tunanin yadda za ta iya mayar da kayan abincin da shi ma ya san suna buƙatarsa, ita sam ba ta yi zaton zai ce haka ba, tun da ai taimakonsa aka yi, ƙarfe goma ya dawo gidan, lokacin bacci ya fara ɗaukarta, ta zo ta buɗe masa ya shigo, ta koma ɗaki ta kwanta, shi kuma ya zauna a bakin gadon, har ta ɗan yi mamaki tun da ta ga ba danna waya yake yi ba, idan ya yi irin zaman nan ta san akwai abin da yake damunsa, ko kuma ba shi da ko sisi, inda da ne da za ta yi masa magana ta tambaye shi mene ne, amma yanzu da yake tana jin haushin shi sai ta yi banza da shi, ya yi wajen minti biyar a haka har bacci ya fara ɗaukarta, can dai ya ce"Sabila".
Ta ce"Na'am"
Ya ce"Nawa ne kuɗin gawayin da kika ce sun ba ki?"
Ta ce"Dubu biyar ce".
Ya ce"To ɗan ba ni dubu uku mana".
Ta ce"Kuma tun da mayarwa zan yi ai bai kamata na taɓa kuɗin ba".
Ya ce"Bar shi ma kawai ba sai kin mayar ba".
Ta ce"To".
Ta ɗora da faɗin"Ni a ganina ai taimakonka ma aka yi, kuma babu kyau mayar da hannun kyauta baya".
Ya ce"Ke dalla ba na son iyayi, ni ɗakko min na wuce kawai".
Ta tashi ta ɗakko kuɗin tana cewa"Amma fa gawayi ta ce na siya da kuɗin, kuma zan dinga siyan biskit ɗin makarantar yaran nan".
Ya haɗe gira ya ce"Ok kenan don ta ba ki kuɗi ita ce za ta tsara miki yadda za ki kashe? Kenan ma ita ce mijinki ita za ta fara tafiyar da gidan".
Ta ce "Ba haka ba ne ba wallahi".
Ya ce"To ba ni, idan kuma ba za ki ba ni ba ki faɗa mini, duka na ce ki ba ni? Ban da ma ba ni da kuɗi ke kin isa na tambaye ki wani abu?"
Ta zari dubu ukun ta ba shi, ta mayar da dubu biyu ta ajiye, ya fice daga gidan, kai tsaye gidan su Karime ya tafi, don dama daga can yake, ya je zance ta tambaye shi dubu biyar, ya mata babu cash bari ya je ya ciro, saboda dubu biyar din ce a jikinsa, kuma ba ya so ya yi ƙaraf, shi ne ya je ya ba ta, shi kuma ya tsira da ukun, ya san za tq ishe shi gobe tun da dai ba shi da wani case ɗin cefane. 
Karime wata bazawara ce, wacce ake yi mata laƙabi da Karime 'yar arufta, aurenta huɗu, duka babu wanda take zaman wata uku, kuma dama kafin auren ma ta daɗe a gida ta zama babbar buduruwa, amma dayake tana da ɗan jiki ƙarami ba a fiya ganin girmanta ba, sai dai idan ka kalli fuskarta da kyau za ka lura ba yarinya ba ce, kowa a unguwar nan da kewaye an shaida Karime cikakkiyar 'yar arufta ce ta gaske, domin ta iya tarar aradu da ka, tun tana ƙaramarta kowa ya santa wajen faɗa da masifa, sanda ta zama buduruwa kuwa ta yi tashen tara samari saboda ta ƙware a yaudara, da iya cin kuɗin samari, rashin haƙurinta da rashin kunya shi yake hana ta zaman aure, saboda ita sam ba ta ɗaukar rainin hankalin namiji, mijinta na ƙarshe da suka rabu, sai da suka yiwa juna jina-jina har da kwanciya a asibiti, don ice ya mammaka mata, bayan ta gama suyar naman sallah, a kan rabon naman aka yi faɗa, ita kuwa ta caka masa almakashi a cinyarsa, ta jefe shi da murfin tukunya ta fasa masa goshi.
Yanzu kuma ta ƙware wajen cutar zawarawan da suke zuwa wajenta, a zahiri za ka yi mata kallon mara kamun kai, sai dai duk ɗan iskan da ya matso kusa da ita zai gane ba haka abun yake ba, domin za ta yi ta ci maka kuɗi ne da sunan za ta amince maka, har ka gaji ka gane ka tafi, aure kawai take son yi, saboda ta gaji da zaman haka, Allah Ya yi ta cikin mata masu yawan buƙatuwa, kuma mijinta na farko hariji ne, ya yi mata sabo mai wuya, duk sauran mazan da ta aura sam ba su gamsar da ita ba, shiyasa yanzu ta maƙalewa Sunusi tun da ta ga matashi ne mai jini a jika, take kyautata zaton za ta samu yadda take so su dinga cin uwar sabada.
 Shi kuwa Sunusi tsakaninsa da Allah yake sonta, yana ta tanadin aurenta, don adashi ya shiga a kasuwarsu, yake yin zubi duk wata, ɗauka tana zuwa kansa sai dai kawai ya yi wuf da 'yar arufta, shi dai yanzu da a ce ta tambaye shi kuɗi ta rasa ya ji kunya, gara a ce Sabila da yaran su kwana da yunwa, kullum idan zai je zance akwai ledarta ta tsaraba, haka kawai take yi masa waya ta ce ya kawo mata abu mai gishiri, idan ta ce haka nama take nufi, kaza, tsire balangu ko kifi, idan ta ce mai suga kuwa ya san kayan sanyi take nufi, kuma ba ta shan lemo mai araha saboda ba ta son gas, sai dai ta siyo mata yogurt zundumemi ki da kuwa bashi ne sai ya ciwo.
 Washegari da safe ta dafa indomi da shayi suka karya ta raka yara makaranta ta dawo, ya tashi ya yi wanka ta kawo masa nasa, ya buɗe indomin yana ɗan haɗe fuska ya ce"Ba na ga da ƙwai a kayan nan ba?"
Ta ce"E akwai".
Ya ce"To me ya hana ki soyawa?"
Ta ce"Wai da barinsa na yi sai gobe sai na soya doya da shi ko dankali".
Ya yi tsaki ya ce"Ɗan soya min guda biyu".
 Ta ce"To".
Ta je ta kunna gawayin ta soya, kafin ta gama har ma ya gama karyawar, ta ajiye masa ya cinye ya tafi kasuwarsa. Tun daga nan kuma ya naɗe hannu, bai sake ba ta ko naira biyar ba, kwana biyu dubu biyun hannunta ta ƙare, saboda kullum tana siyan ruwa na ɗari biyu, tana siyan gawayin ɗari biyu kuma ta siyawa yara biskit ɗin zuwa makaranta, yau da daddare yana cin abinci take ce masa "Baban Amal kuɗin hannuna sun ƙare, babu ma gawayin da za a yi amfani da shi gobe, kuma akwai siyan ruwa, da biskit ɗin yaran nan".
Ya yi shiru kamar bai ji ta, wannan halinsa ne, ta yi masa magana ya share ta, abun yana ɓata mata rai sosai, sai da ya gama ya tashi zai fita ta ce"Ina yi maka magana, ba na so gobe yaran nan su yi latti".
 Ya ciro ɗari biyu a aljihunsa ya cilla mata yana cewa"Ki je ki siyo".
Ta ce"Amma da daren nan? Na za ta za ka taho da shi ne".
Ya ce"To ki bar shi gari ya waye mana, ni yaronki ne da za ki aike ni?"
 Ya fita daga gidan, yaran sun yi bacci, ba za ta tashe su su tafi siyan gawayi ba, sannan kuma ba ta son fita ta bar su su kaɗai a gidan, don haka ta haƙura dai washegari da sassafe ta fita ta siyo, yara sun tafi makaranta shi ma ya gama komai zai fita ta ce"Yau fa sai ka ba da kuɗin cefane, kayan kayan miyan da ta haɗs mana da shi sun ƙare, kuma na faɗa maka sai sn sayi ruwa, biskit ɗin yara ma bashi na karɓa".
Ya ce"Su ma sauran sai ki ci bashin".
Ta ce"Shi ma mai shagon don dai mun saba da shi ne, amma ba zan iya zuwa wajen mai kayan miya cin bashi ba".
Ya ce"To ni dai haka na tashi babu ko sisi, ki ɗibi kayan abincin ki siyar mana, ko taliya biyu kika kaiwa mai shagon ya siya ai za ki samu na cefanen".
Mamaki ya kama ta, saboda ita ba ta san Sunusi yana zarar kayan abincin yana siyarwa ba, ta ce"Na siyar da abincin fa ka ce?"
Ya yi tsaki ta ce"Zancen kike so". Ya fice daga gidan.
 Ta zauna tana ta mamakin halinsa, haka ta karɓi bashin barkono ta dafa shinkafa da wake, da zai dawo ya dawo da kayan miya mai yawa, tun da dama sana'arsa ce, tun daga ranar kuwa bai sake ba ta kuɗin cefanen ba, sai dai ɗari biyun siyan gawayi, shi kansa mai ruwa bashi yake ta zubawa ana yi mata lissafi.
     GIDAN SUNUSI
  Zubaida wuni ta yi da waya, manyan mata 'yan gayu da 'yan ƙarya ana ta saka order kaya, ga masu adaidaita sahunta nan a gidan suke wuni su ma, da an sayi kaya su kai masa idan ba na gari ba ne a saka masa a mota, a wunin ranar sau uku ta canza kaya, kawai saboda yin vedio, ita komai nata na media ne, hatta abinci kullum sai ta yi vedion sa ta saka a status, ga kuma ƙarya da take yi, idan ta yi sabon magani sai ta ce za ta fara gwadawa kafin ta fitar da shi, washegari sai ta zo status tana ba su labarin ƙarya ta ce mijinta ya ce kaza ya ce kaza, domin ta daɗe da yin block ɗinsa ta WhatsApp, tiktok dai yana kallon vedios ɗinta har ma ya bi comments ɗin mutane ya sha kayan takaici.
 Dayake yau Alhamis ce yara suna gida da rana babu islamiyya, sai ta sa aka yi  musu kwalliya, ta yi musu vedio suna riƙe da kayan suna bayanin a zo a siya, Yusuf dake zaune a office yana ƙarasa aiki don sun kusa tashi, abokinsa ya shigo ya zauna fuska babu walwala, Yusuf ya ce"Ya dai?"
Abokin ya ce"A gaskiya Yusuf kana cikin tsaka mai wuya, sam ba ka more aure ba, a ce mace ta zama 'yar media tana neman ta saka yaranka ma a ciki? Idan ita ba ka isa da ita ba ai ka isa da yaranka".
Ya gyara zama ya ce"'Yarka mace ce Yusuf za ta gurɓata mata tarbiyya a banza, kalli abin da ta yi posting yanzu".
Ya kunna vedion da ya yi saving ya miƙa masa wayar, wani baƙin ciki ya kama Yusuf, ganin Yusra riƙe da maganin maza tana cewa"A lokacin baya hankalina ya tashi saboda ina damuwa da son na samu ƙani, sai Momyna ta ce mini za ta share mini hawaye, wannan maganin shi ta nuna mini ta ce"Allah ne zai ba ni ƙani, sannan wannan maganin ne zai ba ni ƙani, cikin ikon Allah sai ga shi na samu ƙani silar wannan maganin, don haka ku zo ku siya man power domin kyautata soyayyarku da mazajenku".
 Duk da ya san tsara mata aka yi amma abun ya tsorata shi, yadda har ta haddace, yarinya ƙarama 'yar shekara takwas a ce tana tallan maganin maza? Anya Zubaida tana da hankali kuwa?
Ya miƙa masa wayar, yana cewa"Amma ban gani a page ɗinta na tiktok ɗin ba, ina bibiyarta".
Abokin ya ɗan daburce kaɗan kafin ya ce"Za ta ɗora, ai dama sai ta fara sakawa a status".
Yusuf ya ƙanƙance ido ya ce"Ya aka yi ka sani?"
Gabansa ya ba da rass, tun da ba zai iya faɗa masa yana da lambar matarsa har suna fira, kuma yana siyan kayanta ba, ya ce"Matata ce take ba ni labari, yanzu ma ita ce ta turo min, take cewa sam bai dace ba".
"Ok" Kawai Yusuf ya ce ya cigaba da aikinsa amma ransa ya yi baƙi, a gurguje ya ƙarasa aikin, ya tattara komai ya bar companyn.
 Sotari idan ya tashi gidan iyayensa yake tsayawa su gaisa har ya yi sallar magriba, sannan ya koma gida ya yi wanka ya ci abinci ya ɗauki mukullin shagon da yake siyar da kayan provition ya tafi, sai kuma dare zai dawo, amma yau sai ya zarto gida, yana shiga tsakar gidan yake jiyo shewar mata, a bakin shiga falon ya ga maza masu delivery suna zaune, suka yi masa sallama kawai ya ɗaga musu hannu, har zai shiga ya fasa, ya zagaya ya shiga ta vantilation, ya shige ɗakinsa ba tare da sun gan shi ba, zama ya yi shiru yana nazari, yanzu a ce rayuwa za ta tafi a haka, matarsa ta dinga abin da ta ga dama kuma ba shi da ikon hanawa? Tun tuni ya san ta yi block ɗinsa a whatsApp, shiru kawai ya yi mata saboda ba ya son fitina. Can dai jin an fara kiraye-kirayen magriba kuma matan ba su gama watsewa ba sai ya ɗauki waya ya kira ta, tana ɗagawa ya ce"Na shigo fa ina ɗakina ina jiranki".
"Ok" Kawai ta ce, ta katse kiran, ta cigaba da sabgarta, ganin za a shiga sallah sai ya yi alwala ya tafi masallaci, ana idarwa ya koma gidan, ana idarwa ya dawo, yanzu ta ƙofar falon ya shiga, ya tarar da mata uku sun baje suna ta fira, ga kuma wani matashi zaune yana ts liƙe kaya da gam, ita Zubaidan tana ware kaya da littafi a hannunta, ga kuma waya liƙe a kunnenta, daidai sanda ya shigo ta ji yana cewa "Alhaji kayanmu ingantattu ne, idan ka gwada za ka dawo mini da feedback". Ta gefen ido ya kalli yadda take ta washe baki, ta tattare doguwar rigarta ana ganin dogon wandon jikinta, fuska a murtuke ya ce"Zubaida ina jiranki". Ya shige ɗakinsa 
Ranta ya ɓaci sosai, a ce a gaban mutanenta ya kira ta da sunanta gatsal babu wata soyayya? Ita da take gyaran aure take zuwa tana ƙaryar yadda mijinta yake riritata, shi ne zai zo ya yi mata magana haka fuska kamar kunun kanwa? Jikinta sai ya yi sanyi ta ce musu"Ina zuwa, bari na je na ji, dama ya faɗa mini sun yi faɗa da wani abokin aikinsa, bari na je na kwantar masa da hankali".
Ɗaya cikin matan ta ce"A'a ni kam kin ga tafiyata, C.E.O guda ta shiga rarrashin miji ai ba san sai gobe za a fito".
Duk suka saka dariya kowacce ta kwashi kayanta suka tafi.
Sai shi matashin da yake cewa"Idan na gama na je da su kawai ko?"
Ta ce"E ai duk ba cikin gari ne, a yau ma za ka iya kai wa ko'ina, sai da safe".
Daga haka ta shiga ɗakin nasa, zaune a bakin gado ta same shi, ta haɗe rai sosai ta ce"A gaskiya Yusuf ba na son irin abin da kake yi mini, ya ka san ina kan aikina za ka matsa mini da kira? Har ma ka zo gaban ƙawayena kana kirana ranka a ɓace? Me kake nufi ne?"
 Ya ce"Nan gidana ne, ina da ikon shiga ko'ina ko da kuwa kina da baƙi, babu ruwana da baƙinki, kuma zan yi miki gargaɗin ƙarshe, kar na sake zuwa gidan nan na tarar da namiji a cikin gidana, duk wani ɗan iska iskancinsa ya dakata daga ƙofar gida, saboda ba ki dan kanki ba namiji har cikin ɗaki? Wannan wane irin jahilci ne?"
 Ta ce"Duk wani namiji da za ka gani a gidan nan abokin kasuwancina ne, kuma tun da ka san da sana'ata ka kuma bar ni na yi to ido ne naka, babu ruwanka da waye zai shiga waye zai fita, sai dai ko idan zargina kake yi wannan sai ka yi bayani, kuma namiji da kake batun ya zo har ɗaki ƙanina ne, da babata da babar shi uwa ɗaya uba ɗaya suke, ka ga kuwa ba ka da ikon hana dangina shigowa gidana".
 Ya ce"Gidanki ko nawa?"
Ta ce"Ai tun da ni ce matar gida ina da iko da shi, idan kana son goge kalmar gidana to sai dai ka sake ni".
Ya ce"Ina ba ki abinci ke da yaranki, ina yi muku sutura, ina biyan kuɗin makaranta, ina yi muku magani, komai na hidimar gidan nan ina yi daidai karfina, haka ne?"
Ta ce"Tun da ka ce daidai ƙarfinka zan iya yarda, don kuwa ni dai sana'ata ce take ɗauke mini sauran buƙatuna".
 Ya ce"Ok! Zubaida daga yau idan kin yarda ni mijinki ne na soke wannan sana'ar taki, kada ki sake yi, kuma idan kika sake posting 'ya'yana a media ko da ba tallan kaya kika ba su ba za ki ga matakin da zan ɗauka, ai neman kudi ba hauka ba ne".
Ta yi wata dariyar rainin hankali ta ce"Amma dai ka san babu wanda ya isa ya hana ni sana'a ko?"
Ya ce"Ba zan sani ba sai na ga kin ƙi hanuwar tukunna, sannan za ki ga matakin da zan ɗauka".
 Ta ce"To za mu ga wanda zai janye ƙudurinsa a tsakaninmu".
Ta fice daga ɗakin, shi kuma gidan iyayensa ya tafi. Kafin ma ya ƙarasa har wayar Zubaida ta riga shi zuwa, ya shiga ya tarar mahaifiyarsa tana waya da ita, wayar a hans free take don haka ya zauna yana saurara, daidai inda take kuka tana cewa"Mama ni idan zaman nan ba zai yiwu ba kawai ya sake ni, sai da ya ga na fara samun ɗauka zai ce na daina? 50-50 fa muke yi na ɗawainiyar gidan, sutura Indai mai tsada ce ta shiga mutane sai dai na yi wa kaina, idan wata ya yi nisa kuma ni ce nake ƙarasa cefanen gidan, ban da ma ba a son tone-tone wallahi idan kika ji abubuwan da yake mini sai kin yi mamaki, kamar ni kaɗai ce mai kasuwanci da aure? Abun nan fa a gida nake yi, akwai masu fita waje suna yawo gida-gida, kuma shi ne ya hana ni buɗe office ya ce na yi a gida, to a kan me zai ce wai kar namiji ya shigo masa gida? Ƙanina ne fa".
 Takaici bai gama kama shi ba sai da ya ga Mama ta dage tana ta ba ta haƙuri, ita kuma tana sake ƙirkiro wasu zantukan, da haka dai har suka yi sallama ya yi shiru yana sauraronsu.
Sai da ta gama ya ce"Mama don girman Allah ki yi mini uzuri a wannan karon na haƙura da auren nan".
Mama ta ajiye wayar ta rafka salati sannan ta fara matsar ƙwalla, kafin ta ce "Innalillahi wa inna alaihi raji'un! Yusuf kai wane irin taurin kai ne da kai? A da ina tunanin zuciyar kakanka na wajen uba ka ɗakko, amma yanzu na lura ka ma dame shi ka shanye, kai wawan ina ne kidahumi? Sai ka ce ba ɗan zamani ba har ka dinga saka kanka a tukunya kana cewa matarka ta daina sana'a, to wallahi idan na sake jin makamanciyar maganar nan za ka sha mamakina, kuma ko bayan raina ban amince ka saki Zubaida ba, a zamanin nan za ka samu mace kamarta ne? Ban da iyayenta ba da tuni kana nan kana gararin dako a kasuwa ba? So kake a ce mana butulu?"
Ya ce"Amma Mama..."
Ta ɗaga masa hannu ta ce"Kar na ji komai, babu ruwanka da sana'arta, babu ruwanka da baƙinta kuma, amma fa sai idan na isa da kai".
Ta ƙare da faɗin"Ka tashi ka ba ni waje, kafin raina ya ƙara ɓaci".
Ya ce"Ki yi haƙuri Mama, shikenan ta cigaba, amma ta daina saka 'ya'yana, tallan maganin maza da take ba su, ba a san iya shekarun da vedios ɗin nan za su ɗauka ba, idan suka girma suka fahimci ma'anar kalaman da suka yi wane kallo za su yi mana ni da itan? Ita matata ce ba 'yata ba, tun da iyayenta sun yarda ta yi komai a media ba komai ba ne, kuma Allah Ya jarabce ni da zama da ita dole shikenan ta yi, amma su 'ya'yana ne, ni ne nake da ikon yin yadda na so da su ba kowa ba".
Mama ta saki ba ki ta ce"Au kenan dai a taƙaice gorin 'ya'ya kake yi mini ko?"
Ya ce"Ni ba haka nake nufi ba sai da safe".
Ya fice daga gidan ransa a ɓace, shagonsa ya nufa ya zauna ya fara ciniki, gabaɗaya zuciyarsa a jagule take, can kuma sai ya tashi ya rufe shagon, bisa shawarar zuciyarsa ya tsallaka kusa da su ya je ya sayi sabon layin mtn aka yi masa regester, ya tafi gida.
 Haka ya tarar da falon kaca-kaca, da alama sun ci abincin dare bayan fitar tashi, firji ta buɗe ya ɗauki lemo ya shiga ɗakinsa, ya binciko wata waya ya saka layin a kai, ya jona ta a caji.
08028966015
IMZEEDVENTURE
https://chat.whatsapp.com/GCVmfFguMEf49AFrOjSiMt
Duniyar kayan kitchen da na yara masu kyau da araha!
Kina neman kayan kitchen masu kyau, luxury da adashe, ko kayan yara masu kyau da tsada ko gonjo mai kama da sabo?
To shiga group ɗin IMZEEDVENTURE!
Za ki sha mamaki! 🤩Muna da:
✅ Adashe na kayan kitchen
✅ Kayan yara sabbi da gonjo
✅ Kayan gyaran gida da na mata masu kyau
📞 Tuntuɓi mu: +234 707 753 2253
📩 DM: WhatsApp
📸 IG/Tiktok: @imzeed_venture
    *AURE A YAU*
                    NA
    *SADIYA ABDULRAZAK*
MARUBUCUYAR
Sandar dukan uwargida 
Miji goma 
Wani zaman
Zuciyar mace
Iya ruwa
Wani auren
Wutar ƙaiƙayi
Da walakin 
Matar shige, dss

   Haka ya kwanta bai ci abinci ba, sai wajen ƙarfe ɗaya na dare ya farka da yunwa, a dole ya fito ya ci abincin, sai kuma ya kasa komawa baccin saboda yanayin da yake ciki na buƙatuwa, ya san idan ya je ya tunkari Zubaida ransa ne kawai zai ɓaci, amma babu yadda zai yi dole sai ya je ɗin, saboda yana jin yau ya kai ajin ƙarshe, ba zai cutar da kansa ba tun da dai yana da halal ɗinsa, don haka ya tafi ɗakin nata, ya tarar tana ta sharar bacci, ya hau gadon ya matsa kusa da ita, yana fara taɓa ta ta farka tana tsaki ta ce"Wai lafiya kuwa?"
Bai amsa ba, bai kuma sake ta duk ƙoƙarin fizgewa da take yi, rai a ɓace ta ce"Yusuf wai mene ne haka ne? Na fa gaji, sai ka ce ba ɗazu ka gama ci mini mutunci ba, shi ne yanzu za ka zo kana naniƙata, to kusanta ta ba naka ba ne tukunna, gara ma ka bari sai mun san inda matsayin auren namu yake".
Ya ce"Ban gane matsayin aurenmu ba".
Ta ce"Ƙwarai kuwa, domin ni dai ba zan zauna da mijin da zai hana ni sana'a ba, wallahi ko ina za a je ɗayan biyu ne, ko dai na cigaba da sana'ata ko kuma a haƙura da auren, sai ka auro mai zaman ɗumama maka kujera, wacce ko ɗan kunne sai ta ce ka siya mata".
"Ok" Kawai ya ce, ya cigaba da abin da yake yi mata, yana ta ƙoƙarin danne ɓacin ransa, kusan ƙarfi-ƙarfi ya saka mata ya samu ya rage abin da yake damunsa, ba don ya samu cikakkiyar gamsuwa ba, ya koma ɗakinsa ya yi wanka ya kwanta, yana tunani a kan shawarar da yanke, Allah Ya ga zuciyarsa shi ba zarginta yake yi ba, amma yadda ya ga tana waya da namiji ɗazu ya sa shi jin yana son sanin iyakarta kan mu'amala da abokan kasuwancinta maza, ya ga yaya take yi, wasu irin kalamai take yi musu, shiyasa ya yanke zai je mata da sabuwar lamba, da sunan customer, amma dai yana fargabar abin da zai tarar.
    GIDAN HAMZA 
 Da safe bayan Hamza ya fita Saude ta shiga ɗakin Sahura tana dariya ta ce"Amma Sahura kin cuce ni, shekararmu nawa da mutumin nan bai taɓa kama ni da sata ba sai yanzu da kika zuga ni, Allah na ji kunya fa sosai".
Sahura ta yi dariya ta ce"To da na zuga ki na ce ki yi dole ne? Kuma wallahi rashin wayonki ne ya ja mana komai, ta ya ma kika bari ya kama ki?"
Saude ta ce"Hmm! Wallahi farkawa ya yi ina cikin zaɓen wanda zan ɗauka, ƙaddara dai kawai".
Sahura ta ce"Hamza kenan, ga tsoro ga daren kasuwa, ni kuwa idan ba ɗaure ni zai yi ba ina ji ina gani ta ya zan yarda ya ɗibar mini wake?"
Saude ta ce"Kin ga Sahura mu zuba masa ido kawai ya yi aurensa, ai jiki magayi, shi fa ƙarin auren ma bai karɓe shi ba, cikin waɗanda ya aura ke kaɗai ce kika iya zama, ke ma don a tsaye kike, amma mu zuba ido mu ga wacce zai auro".
 Sahura ta ce"Ai Saude ina mamakin rashin kishinki, kamar wacce aka yi muku auren dole?"
Saude ta ce"Wallahi baƙincikinsa na tara kawai Sahura, shiyasa gabaɗaya ya fita daga raina, yanzu ne ma dai da ya canza hali soyayyar ta fara farfaɗowa, don haka ni babu ruwana da ƙarin aurensa".
Sahura ta ce"Ai shikenan Allah Ya sanya alkhairi".
Saude ta ce"To yanzu kika yi magana, kawai mu zama kurame mu zama makafi, mu ga abin da Allah zai yi, mu dai mun zama ɗuwawu a gidan nan dole a zauna da mu".
   Tun daga ranar Hamza ya sake tsare gida, sam ba sa ganin walwalarsa, saboda wani haushinsu yake ji, don gani yake kawai su suka hana shirin aurensa sauri, tun da inda babu su ai da iya cikinsa zai dinga ciyarwa, da tuni ya gama haɗa lefen. Ba a fi sati biyu da wannan bidiri ba ya tara su a ɗakinsa, yana wani ɗaga kai sama yake cewa"Dama na tara ku ne saboda na yi muku bayani".
Sahura ta ce"Muna sauraronka"
Ya harare ta ta gefen ido, don azarɓaɓinta yana ba shi haushi, shi fa ji yake kamar ma ya sake ta, kawai dai don ya rasa ƙwaƙƙwaran dalilin yin sakin ne, tsakani da Allah shi auren jari ya so yi da ita, a zatonsa za ta sakar masa jakarta ne ta dinga rage masa hidimar gida, ta dinga gatale shi tana saka shi a ɗaki tana yi masa miyar kaza, sai ga shi ya ga saɓanin hakan, har gara Saude ya san a da yana sonta sosai, kuma yanzu ma wasu halayen nata na ƙeƙe da ƙeƙe kawai ya tsana, da kuma yadda idan tana da shi ba za ta taimaki gida ba, dole sai ya bayar za ta dafa da shi.
Ya yi gyaran murya yana ɗaga kafaɗa da bata rai ya ce"Dama ina so na sanar da ku zan ƙara aure, an saka rana yau, nan da wata biyu in sha Allah!".
Suka haɗa baki wajen faɗin"Allah Ya sanya alkhairi".
Ya ce"To don haka wancen ɗakin na ga kuna shiga shan iska, sai ku daina shiga, a nan Mardis za ta zauna in sha Allah".
 Saude ta ce"Babu damuwa Allah Ya nuna mana".
 Ya ce"To kuma ba na son fitina, ba na son wasu ƙananun kishi ko rigima, ba zan lamunta ba, aure dai babu wanda ya isa ya hana ni na yi, tun da da kuɗina zan yi, kuma gidana ne ina da ikon kawo duk wacce na ga dama".
 Saude ta ce"To Hamza wannan kuma sai dai ka faɗawa Sahura, don ni dai ka san ko aurenka na farko wanda ka ƙare a gudun hijira saboda sojoji suna nemanka ban damu ba, ka zo ka auro mai ciki nan ma muka zauna lafiya, ka auro mai aljanun tsafta, to ita wannan 'yar gwal ce da zan damu?"
Ya ɓata rai sosai ya ce"To ya ishe ki haka kuma, me ya kawo tashin-tashina? Ba na son ƙananun maganganu, aure ne dai sai na yi, sai dai ku mutu".
Sahura ta ce"A'a babu batun mutuwa, ko ciwon kai ba zan yi ba, abu da ba a kanmu za ta zauna ba? Abu ɗaya zai sa ka ga ikon Allah daga gare mu, idan ka ce za ka rage mana cefane saboda ka yi aure, ko ka fara nuna mana bambancin to fa nan ne kuma sai inda ƙarfina ya ƙare".
Ya kalle ta sheƙeƙe ya ce"To me za ki yi? Ai komai yanayi ne yake janyowa, kun san idan nauyi ya ƙaru dole wasu abubuwan za su canza, tun da Hausawa sun ce idan dambu ya yi yawa ba ya jin mai".
Sahura ta ce"Ai wannan maganar duk ƙarya ce, sai dai idan ba a zabga masa man yadda zai ji ba, ko ba haka ba Saude?"
Ta ce"Ƙwarai kuwa haka ne, har yawa ma mai zai iya yi a dambu, indai an saka wanda zai isa ɗin".
Ya ce"To ba sai da kuɗin da za a zuba ya isa ɗin ba?"
Saude ta ce"Dole ne a dafa dambun? Ai ba a ce idan ba a ci ba za a mutu, don haka idan babu kuɗin mai sai a haƙura a ci shinkafa".
Sahura ta ce"Wannan shi ne maslaha, domin kuwa adalci ya zama dole, mata kiwo ne a wajen miji, haka miji kiwo ne a wajen matarsa, mu ƙaunarka muke yi, saboda haka dole ne mu tabbatar da ka yi adalci a gidanka, don kar ka tashi da shanyayyen ɓarin jiki".
Saude ta ce"Wannan gaskiya ne".
Sahura ta ce"Kuma dai ba za ka so na cigaba da binka kasuwa karɓar kuɗin cefane ba, tun da ai babu daɗi".
Hamza ya ɓata rai ya ce"Duk ku ƙaraci rashin mutuncinku, wai ma a ce ni da gidana an raina ni, ina faɗa ana faɗa? Hmm dama an ce haɗin kan matanka ba alkhairinka ba ne, gara wanda kullum za ka raba su dambe, amma kun haɗa kai ko kishin junanku ba kwa yi, saboda kun ga ba ni da kuɗi ba ku ɗauke ni a bakin komai ba, babu damuwa, zan auro wacce za ta san mutuncina ta dinga kula da ni tana ba ni girmana a matsayin miji".
Sai kuma ya yi murmushi ya ce"Hmm Hamza angon Mardis, Allah kai damo ga harawa".
Sannan ya ce"To kun san dai lefe zan duƙufa yanzu na ƙarasa haɗawa, don haka sai an yi haƙuri da yanayin gidan, komai ya samu ku karɓa kawai ku gode Allah!".
 Sahura ta ce"Babu fa wannan maganar, tun da auren nan ba wai dole ya zame maka ba, ka bi haɗa lefenka a hankali mana".
Ya ce"Idan kuma dole na ɗauka fa?"
Ta ce"To a yi dai mu gani".
 Ya ce"Ku je na sallame ku, dama don kar ku ji a gari ne ku ce ban kyauta muku ba".
 Suka tashi suka fita, ɗakin Saude suka shiga suna ta tattaunawa.
 To fa tun daga lokacin sai Hamza ya fara maƙe hannu, a hankali yake rage cefane, a da yana siyo crate ɗin ƙwai ya raba musu, zai siyo kayan shayi madara da milo, biredi har da bota, amma yanzu gabaɗaya ya daina, sai ma ya koma ajiye musu fulawa da taliya, kullum da safe su ne abun sarrafawa, sai dai a yi ta wainar fulawa, don ko fanke aka soya ya yi ta faɗa kenan yana cewa za a ƙarar masa da man gyaɗa, ƙarshe ma sai ya daina siyo man gyaɗa sai man ja, gero kuwa rabin buhu ya siyo, ana ta yin koko, babu batun shan shayi, haka kayan miya ma wanda yake siyowa a sati sau uku yanzu sau ɗaya yake siyowa, sai dai a yi ta cin mai da yaji, ita dai Saude ta zuba masa ido kawai, duk abin da ya kawo ba ta cewa komai, Sahura dai tana yawan yi masa ƙorafi, duk ranar da ta yi haka za su yi ta bala'i, don ma Saude tana tausarta, daga baya dai suka yi shawara, suke haƙura su yi cefanensu miya har da nama, shi kuwa su zuba masa mai da yajinsa, kuma yana kallo ba ya cewa komai, tun da ya san ba shi ya kawo ba. Amma a bayan idonsu idan ya je zance babu abin da ba ya faɗawa Mardiyya, ya ce shi zai yi cefanen komai amma sai a zuba masa mai da yaji, kawai saboda suna son ƙure haƙurinsa, don sun ga zai yi aure.
 Idan suna irin maganar Mardiyya ita mamaki take yi, gani take lallai matan Hamza ba su da hankali, yanzu a zamanin nan ka samu miji mai haƙuri irin wannan amma ku haɗa kai ku dinga wulaƙanta shi? Murya a sanyaye take cewa"Wallahi My Love tausayi kake ba ni, har na matsu a yi auren nan, don na share maka hawaye, na nuna maka yanzu ka yi aure".
Hamza ya marairaice kamar abun tausayi ya ce"Hmm kin gani dai, kin ji yanayin rayuwar gidana, kin ji silar ƙarin aurena, sun haɗa kai suna ta gwara ni, babu ɗaya da zan jingina na ji daɗi, don Allah Baby idan kin shiga gidan nan duk daɗin bakin da za su yi miki kar ki yarda da su, domin ni da kunnena na ji suna tattauna a kan duk yadda za a yi ba za su bar ki ki zauna a gidan nan ba, to wallahi duk wani janki a jiki da za su yi na yaudara ne, ni ne na kawo ki gidan nan, ni kaɗai kika sani".
Ta ce"Ka kwantar da hankalinka, in sha Allah sai na share maka hawayenka kuma ai na san kaidin kishiya, ba ga ta nan tana gwara yayata ba? Wallahi sai dai su su fita su bar gidan ba dai ni ba, ban da baƙin hali ku ba ku ja miji a jiki ba kuma ku hana shi zama da wata? Kishin banza da wofi".
Ya ce"Kin ji dai yadda abun yake baby, ni wallahi wannan hana ni jar miyar ma yanzu duk ya fi damuna, yanzu na na san idan ba je gida ita zan tarar fara tass da man ja, ni ban ma taɓa ji an ci macaroni da yaji ba sai a wajensu".
Ta ce"To ko dai miyar zan dinga yi maka kana ajiyewa a ɗakinka? Ko kuma ka dinga cin abincin a nan gidanmu".
Hamza ya yi murmushi yana sosa kai ya ce"Raba ni da abun kunya, ina suruki a sama mini kwano a gidanku? Da za ki dinga yi mini miyar dai da na ji daɗi".
Ta ce"Me zai hana? Indai miya ce gobe ma zan yi maka in sha Allah!".
Ya ce"Ma sha Allah! Allah Ya yi miki albarka baby, na fara ji a jikina yanzu zan yi aure, da duk auren jekanayika na yi, Allah Ya mallaka mini ke ki cigaba da kula da ni".
 Tana sunne kai ta ce"Amin".
Sannan ta ɗora da faɗin"Miyar kaji za a yi maka ko ta jan nama? Ko kuma kifi kake so?"
Ya ce"Duk wacce ta samu, amma dai kyanta ta jan naman, kin ga 'yan tsokoki ne kawai zan taune abuna, ba ma sai sun ga ƙashi ba".
Ta ce"Hakane, to kayan miyan za ka bayar ko kuɗin?"
Ya ji wani dam! Don shi a zatonta da kuɗinta za ta yi, ko ta ɗibi kayan miya a gidansu, ashe dai ya gudu ne bai tsira ba, bai bawa na gida ba, zai bawa ta waje ta yi masa, ya ce"Duk yadda kika ce, wanne ya fi?"
Ta ce"Ka ba da kuɗin kawai, dama gobe za a aike ni kasuwa, sai na yi naka cefanen".
Ya ce"To, amma yanzu babu cash a jikina, zan yi miki transfer".
Ta ba shi account number, ya tura mata dubu goma yana jin kamar ya fasa kuka. Washegari kuwa yana dawowa daga kasuwa gidansu ya zarce ya karɓa, ya yi mamakin ganin miyar dubu goma a cikin ƙaramar kula, amma babu halin ƙorafi haka ya karɓa yana godiya, a hanya ya tsaya a shago ya karɓi baƙar leda ya saka a ciki, don kar matansa su gani.
 Ranar Saude ce da girki, kuma sanda ya dawo ya shiga ɗakin idonta a kan ledar, a tunaninta ma ko tsire ne ta siyo zai ci, ta bi bayansa ta kai masa abinci, farar taliya ce da man ja da yaji, ya buɗe ya yi tsaki kamar kullum, ta nemi waje ta zauna tana kallon ledar, ya ce"Me kike jira ne?"
Ta ce"Babu komai, fira zan taya ka".
Ya ce"Tafi harkarki kawai ba na buƙata".
Ta ce"To kuma sai ka ce dai a kanka na zauna? Soyayyar ce ta motsa yau, son kallonka nake".
Ya yi wata shegiyar dariya ya ce"Yaudarar ce ta motsa dai za ki ce, kuma na san wannan ledar da kika ƙyalla ido kika ga na shigo da ita kike yi wa, to gajerun wanduna be na siyo ba wata uwar ba".
 Saude ta ce"Uhm!".
Sai dai ba ta da alamar tashi, ya ce"Kamar ya Uhm!? Ba za ki fita ba ne?"
Ta tashi tana cewa"Ai shikenan".
 Ta fita, sai dai fa ba nisa ta yi ba, maƙalewa ta yi jikin ƙofar ta motsa labulen kaɗan tana leƙensa da ido ɗaya. Tana fita ya janyo kular ya buɗe, "Ma sha Allah!" Ya furta ganin mai lumƙum a saman miyar, ya kwashe yajin kan taliyar ya saka cokali ya zuba miyar, ya saka nama guda uku ya juya ya fara ci, Saude tana kallonsa ya ɗauki waya ya yi kira, bayan sun gaisa ya ce"Baby amma dai kin tashi kaina da miyar nan taki, wallahi ga ni sai zuba santi nake yi, ke ba dan kar na yi ƙarya ba da na ce tun da nake ban taɓa cin miyar da ta kai rabin wannan a daɗi ba, baby ke haske ce a rayuwata, idan kika shigo gidan nan na san har ƙiba zan ƙara".
 Saude ta jinjina kai, domin ta fahimta, daga gidan buduruwarsa aka yi masa miya, takaici ya kama ta, ta saki labulen ta tafi ɗakinta, ko Sahura ba ta faɗawa ba, dare ya yi sun kwanta bacci, can ta farka tsakar dare, ta sakko daga gadon, ta haska ɗakin, a can bayan akwatinsa ta hango kular miyar, ta ɗauke ta cak ta fice daga ɗakin, ɗakinta ta shiga ta bararraje ta tsoma hannu a miyar ta fara tsamo naman tana ci, sai da ta cinye tass duk yawansa, sannan ta wanke hannu ta ɗakko gishiri ta zabga a miyar, ta rufe kular ta koma ɗakin nasa ta ajiye ta a inda ta ganta, ta koma gado ta kwanta ta cigaba da baccinta.
 Dayake yanayin zafi ne, ga shi an sakawa miya hannu, kuma tana rufe a kula, kafin safiya ta fara bugawa, shi kuwa Hamza da safe ya fita ya siyo sunƙumemen biredinsa ya shige ɗaki, ya ɗakko miya zai dangwala ya ci, kawai yana buɗe miya ya ji wani gumm bashi ya daki hancinsa, shi ba abun ya fita da ita ya ce su ɗumama masa ba, haka dai ya daure ya fara dangwalarta da biredin, yana kaiwa bakinsa ya ji uban gishiri da tsami, gabansa ya faɗi ya shiga mamaki, shi dai ya ga jiya sam bai ji alamar ma akwai gishiri a miyar ba, amma yau ga shi nan kamar zai tsinka masa harshe, ransa ya ɓaci sosai, da ya ga ƙiri-ƙiri zai yi asarar dubu gomansa, sai ya yi nufin ya tsince naman ko ɗauraye su ne ya yi ya ci ye, ya laluba ya ji babu alamar nama ko yanka ɗaya, mamaki ya kama shi, don kuwa jiya ya ga nama da yawa kuma guda uku kawai ya ci, iya tunaninsa ya rasa me ya faru, kansa ya kulle, haka dai ya rufe miyar nan ya yi wanka ya sha koko da biredi, ya tafi kasuwa rai babu daɗi.

     Kafin dare miya ta gama kumbura a kula saboda zafi, dama ya san ba za ta ciwu ba, don haka da daddaren da aka kawo masa abinci bai bi ta kan miya ba, Sahura ce da girki, kuma abin da ya ba shi mamaki da ya shigo ya ga yaranta suna cin doya da miya, amma yanzu ya buɗe kula ya ga shinkafa da mai da yaji ko wake babu, ya ɓata rai yana kallon abincin ya ce"Ba doya na gani yanzu a tsakar gida ba?"
Ta ce"Ita ce, yau ita muka yi sha'awa ni da yara".
Ya ce"To zubo min ni ma".
Ta ce"Sauranta kenan ba sakawa yaran, dama tun rana na yi, kuma kai da kai ce".
Ya haɗe rai sosai ya ce"Kenan ni yanzu a gidan nan ranar Juma'a ne kawai zan dinga ganin jar miya? Ko albarkar jollof ba zan samu ba, kullum sai dai fara da mai, so kuke basir ya yi mini illa na daina amsa sunan namiji ko? Saboda ana min baƙinciki zan yi aure, to ta Allah ba taku ba wallahi".
Sahura ta ce"Yau na ga ikon Allah! Abin da ka kawo ai shi za ka ci, mutum zai tsakuwa ne ya saka ran girbe tsaba? A'a kai ma dai da gangan za ka gaji da cin yaji" Ta ƙarasa maganar da 'yar dariya.
Ya ƙwalawa Saude kira, ta shigo ɗakin tana cewa"Sannu da zuwa".
Ya ce"Yawwa, ɗauki shinkafar nan ki saka min miya ko ki zubo mini abin da kika dafa".
Ta ce"Gurasa da miya na yi kuma mun cinye tass".
Ya jinjina kai ya ce"Duk ku yi son ranki na ɗan lokaci ne". Haka ya ci shinkafar don yunwa ba don daɗi ko son ransa ba. Yau bai je zance ba, tsakar dare  ya tashi ya wanke miyar nan ya zubar, ya saka omo ya wanke mata kularta ya ajiye, a ransa yana Allah Ya isa dubu gomansa, washegari ya mayar mata da kular, da ta tambaye shi ko gobe za a ƙara yi masa? Sai ya ce ta bar shi ai ya yiwa matan nasa gargaɗi sun ba shi haƙuri sun ce za su gyara halinsu.
     GIDAN SUNUSI
  Kwanaki suna ja, haka kayan abincinsu suna ƙarewa, ta ga saurin ƙarewarsu sosai, musamman taliya da macaroni, tun da su yake siyarwa ba ya taɓa shinkafa, yanzu saura shinkafar ita ma kaɗan, babu mai babu magi, gara kayan miya duk sati yana kawo mai yawa, taimakon da Allah Ya yi mata shi ne kasuwar ɗinkin nata ta farfaɗo, ta samu ɗinkunan ankon bukunkuna da ake ta yi, azumi ya gabato masu shirin yin aure kafin azumi suna ta yi, da kuɗin ɗinkin take samun na cefane da sauran abubuwan, kuma kullum Maman Nawal tana kawo mata abinci na rana da na dare, tana dafawa ne kawai saboda Sunusi, don idan ta su ne za su ci su ƙoshi da abincin da maman Nawal take kawo musu, azumi ya rage sati biyu Maman Nawal ta yi tafiya, garinsu ta tafi biki, za ta yi sati ɗaya, ga shi a ranar shinkafarsu Sabila ta ƙare tass, da daddare take ce masa"Baban Amal wannan shinkafar nan fa daga wannan da kake ci yanzu ta ƙare tass, dama ina ta faɗa maka ta kusa ƙarewa, akwai dai rabin taliya za ta ishe mu mu karya da safe".
Ya ce"To Allah Ya hore".
Ta ce"Amin".
Washegari suka karya da taliyar, da  da zai fita ta ce"To yanzu ya za a yi? Me za mu ci da rana?"
Ya ce"Ke ni fa ba ni da shi, ko sisi ban tashi da shi ba".
Ta ce"To ya kenan za a yi?"
Ya ce"Oho!"
Ya yi ficewarsa, ranta ya ɓaci, amma ta danne, tana ta jiran ko zai dawo ya kawo ko kuma zai yi aike ta ji shiru, ganin yara sun kusa tasowa daga makaranta sai ta siyo taliya leda ɗaya ta dafa fara, saboda babu kayan miyan ma, ta kira shi a waya ta ce"Na sayi taliya na dafa, ko za ka siyo mana mai, tun da akwai barkono sai a ci".
Ya ce"To Allah Ya sa a samu". Ya katse wayar.
 Har yaran suka dawo shiru bai kawo ba, don haka ta siyo, dama tana da kuɗin kawai dai tana son ya siya ɗin ne, saboda tattala kuɗinta take yi don su samu kayan sallah, tun da ba yi musu yake ba. Can wajen la'asar ya kira ta a waya, ya ce"Har yanzu ba a samu man ba?"
Ta ce"An samu, na siya".
Ya ce"Ok" Ya kashe wayar.
Ba wani ƙoshi ta yi da daddaren ba, tun da leda ɗaya ce tun rana, amma haka ta ajiye masa tashi, har da siyan salak ta yanka, da ya dawo ya ci ya ƙoshi, ya yi wanka ya tafi zance, ya juyewa Karime kudin aljihunsa. Da ya dawo wajen sha ɗaya take ce masa"Yanzu da safe da me za mu karya? Babu komai a gidan fa".
Ya yi tsaki ya ce"Don Allah Sabila kar ki saka mini ciwon kai, ku kwaɗa ni ku cinye mana, ku mata babu abin da kuka sani sai a baku, kin mayar da ni ɗan wahala, kamar wani bawa ba ni da aiki sai bautar ku, komai na samu a kanku yake ƙarewa ke da yaran nan, to na gaji ba zan kashe kaina na, idan ina da shi a ci, idan babu kowa ya sha ruwa,ni ma ban ci ba ai".
 Ta yi shiru har ya gama. Da safe ta zari kuɗi ta siyo gawayi, gasara, suga, sannan ta tsaya a wajen mai ƙosai ta sayi fanke, ta dama koko suka sha, ta ajiye masa nasa a jug, fanken ne dai ba ta ajiye masa ba, saboda kaɗan ta siya, kokon ma wanda ta ajiye masa ya yi biyun wanda ta sha, ba ƙoshi ta yi ba, kawai dai don kar ya ce don ba shi da shi ita ce ta siya ta ajiye masa kaɗan, tun da ai shi ma ya ciyar da su, yanzun don ba shi da shi ne.
 Ya tashi ya gama abin da zai yi, yana ta ɓata rai kamar wanda aka yi masa laifi, ta janyo kokon ta miƙa masa, ya buɗe ya yi tsaki ya ce"Da me kuka sha kokon?"
Ta ce"Fanke ne, ɗan kaɗan ne shiyasa ban ajiye maka ba".
Ya ce"Saboda dai an ga ban ba da kuɗi ba, kuɗinki naki ne, kuɗina ne na banza na bitalmanu kowa ma ya ci, ban da talauci ma ke har kya yi mini wulaƙancin da kike yi mini?"
Da mamaki ta ce"Baban Amal, me nake yi maka?"
Ya ce"Dalla rufe mini baki, ban sani ba, kin iya kwantar da kai kamar mage ta so cuta, hmm komai lokaci ne, gaba kaɗan za ki sha mamaki".
Ya ɗauka yana sha yana ɓata rai, ita kuwa ta tashi ta bar masa ɗakin, a tsakar gida ta zauna, da ya gama ya fito ta ce"To me za a yi da rana?"
Ya yi kamar bai ji ta ba.
Ta ce"Zan auno fulawa na yi ɗanwake ka siyo mai da barkono".
Ya ce"Allah Ya sa na gani". Ya fice.
Ta sauke ajiyar zuciya, ta san ba zai siyo ba tun da ya ce haka, idan ba haka ba ai da sai ya ba ta kuɗin ta siyo, haka ta rabu da shi yau ma ta zara ta yi cefanen komai, kamar za ta yi kuka saboda kuɗinta sun fara yin ƙasa, tana da buƙatu sosai, wanda kuɗin da take samu a ɗinkin sun isa su yi mata su, inda a ce mijinta yana yi mata komai da yake nauyinsa ne, wannan matsalar ita take dakushe mata da yawa, sai ka ga mace tana sana'a tana samun kuɗi daidai gwargwado amma ka ganta kullum jiya-iyau, ba ta iya yi wa kanta komai, wasu har su dinga zargi ko ƙananun maganganun me take yi da kuɗin? To namiji ba ya ciyar da kai ya bar maka gida ne za ka iya tarawa? Dole kana samu za ka kashe, ba za ka taɓa cin ribar wahalar nemanka ba, ballantana wani naka ya amfana.
 Ta yi zaton zai dawo da mai, amma sai ta ga ya shigo hannu na dukan cinya, shi fa ko 'yar tsarabar yara ba ya yi, ba zai taɓa siya musu ko da biskit ba, sannan kamar ba yaransa ba, babu wata shaƙuwa a tsakaninsu.
 Tana falo tana ɗinki ya dawo, abincinsa yana ɗakin gadon, yana zuwa kuwa kular ya fara buɗewa, ya ce"Hmm! Dama tana da kuɗin ai, kawai baƙin hali ne ya sa ba za ta ci ba, sai ta noƙe tana jiran nawa na banza, da kika ji uwar bari ba ga shi nan kina fito da kuɗin ba?"
Da yake yunwa yake ji, ko wanka bai yi ba ya zauna ya fara ci, ya yi rabi Sabila ta biyo shi ɗakin, ta ce"Sannu da zuwa, na ƙarasa aiki ne ba na so na saki".
Ya ce"Yawwa".
Ta ce"Na zata za ka taho da man".
Ya yi shiru.
Ta ce"Da ka taho da shi, ka ga na rage fulawa gobe sai a soya wainar fulawa, a siyo gasara a dama koko ko?"
Ya ce"To idan ba ni da shi sata zan yi? Ni yau yadda na fita haka na dawo, ko sisi ban yi ba".
Ta ce"Shikenan".
Washegari ma dai sai itan ce ta yi cefane tun safe har dare, ai kuwa cikin sati ɗaya kuɗin hannunta suka ƙare, da zai fita ta marairaice ta ce"Baban Amal, wallahi yau kuɗina ba za su isa komai ba, sun ƙare, don Allah ko taliya ce ka samo mana".
Ya ce"To Allah Ya sa na samu".
Haka ta gaji da jiransa, sai garin kwaki ta siyo da sauran canjinta, suka sha, suka rage wanda za su jiƙa da daddare, can da la'asar sai ga shi ya aiko yaro, ta karɓi ledar da murnarta tana buɗewa ta ga kayan miya ne zalla, har da green beans da su caras da kabeji, ko a nufinsa me za ta dafa oho?
Dayake tana da dakakken ƙuli-ƙuli sai ta yanka kabejin ta yi kwaɗo, suka ci da daddare suka sha garin kwakin, shi ma ta zuba masa nasa a kwano ta ajiye. Ya dawo ya yi wanka ya zauna ya janyo kula, yana buɗewa ya yi saranda saboda ganin kabeji, a fusace ya ƙwala mata kira "Sabila! Ke Sabila!".
Sai da gabanta ya faɗi, ta taho da sauri tana cewa"Baban Amal lafiya?"
Ya yi ball da kular ta bugi ƙafarta, fuska kamar bai taɓa murmushi ba ya ce"Uban meye wannan?"
Ta ce"To ai na ga shi ka kawo".
Sai kuwa ya tashi a fusace ya yi kanta, ya ɗaga hannu kamar zai mare ta, amma bai sauke ba, tsoro ya kama ta, ta kare kanta da hannuwanta tana jiran saukar duka, cikin hargagi ya ce"Ke don kaza-kazanki ni kike faɗawa ai shi na kawo? Ni kike faɗawa baƙar magana? Zan gwaggwara ki a nan wajen wallahi".
Ta matsa da baya ta ce"Ni fa ba haka nake nufi ba, to ai babu abincin ne".
Ya ce"Kuma saboda daƙiƙanci shi ne za ki yanka min kabeji ki saka a kula na yi zaton abinci ne? Akuya kika mayar da ni?"
Ta girgiza alamar a'a, hawaye ya sakko mata, ya yi ƙwafa ya ce"Za ki gane kurenki, wallahi na kusa fara saka miki hannu, don na lura rainin da kika yi mini kullum ƙara gaba yake, jakar banza jakar wofi".
Ya fice daga gidan yana ta zage-zage shi kaɗai.
 Ita kuma ta zauna a bakin gadon ta fara kuka, har yanzu gabanta bai daina faɗuwa ba, saboda ta tsorata da yanayinsa na yau ɗin, ta ci kuka ta gode Allah, an fara kiran sallar isha'i Amal ta shigo ɗakin gadon ta miƙa mata wayarta, ta duba ta ga Maman Nawal ce, ta ɗauka tana kokarin danne damuwarta, ta ce"Maman Nawal".
Ta ce"Na'am Maman Amal mun dawo tun da yamma fa, ba na jin daɗin jikina ne, ki ɗan shigo don Allah idan da dama".
 Ta ce"To ga ni nan".
Ta tashi ta wanke fuskarta, ta rufe gidan ta saka yaran a gaba suka shiga gidan nata, ta same ta kwance a kujera, kana kallon idonta ka san ta yi kuka, kuma yanayinta ya yi kama da marasa lafiyan, Sabila ta ƙarasa tana cewa"Subhanallah kuma da jinya kika dawo? Me ya same ki".
Ta tashi zaune a hankali, ta yi murmushin yaƙe tana janyo yaran ta ce"Ba ku yi bacci ba? Nawal ta yi bacci dayake ta kwaso gajiyar mota".
 Sabila ta zauna tana cewa"Sannu da hanya, ya jikin?"
Ta share hawaye ta ce"Da sauƙi".
Ta ce"Zazzaɓi kike yi ne?"
Ta girgiza mata kai alamar a'a.
Ta ce"To mene ne?"
Ta ce"Gobe idan na shigo zan faɗa miki".
Suka yi shiru na 'yan sakanni kafin ta tashi ta je kitchen ta ɗakko mata roba babba mai murfi, ta ce"Ga wannan, a hanya ya siya mana, kuma ba ci zan yi ba, shi kuma ya tafi ma ba kwana zai yi a gidan ba, ku je ku ci".
 Sabila ta karɓa ta ce"Mun gode, amma me za ki ci? Idan jikin ne ki faɗi abin da kike so sai na shiga na dafa miki, ina da kayan miya ma a gida".
Ta ce"A'a cikina ne babu daɗi, zan shayi kawai".
 Ta ce"To bari mu koma sai da safe, Allah Ya sawaƙe".
Ta ce"Amin".
Ta rako su tsakar gida tana cewa"Minal gobe zan kawo muku tsarabarku kun ji?"
Suka ce"To".
 Sabila tana ƙoƙarin buɗe gidan, suka ga Sunusi ya dawo hannunsa ɗauke da leda, sosai ya sake haɗe fuska ya ce"Daga gidan uban wa kike?"
Ta fara inda-inda cikin tsoron ta ce"Maman Nawal ce ba ta da lafiya na je na duba ta". Hannunta dai rawa yake ta ma kasa buɗe kofar, saboda ita sam ba ta son hayaniya da faɗa, yanzu sai ta gigice ta fara kuka.
Ya ce"Tun da ita uwarki ce shiyasa kika samu lasisin fita ba sai kin tambaya ba ko?"
Ta girgiza kai ta ce"Ba haka ba ne wallahi, da na ga wai kusa ne, kuma ka san muna da kyakkyawar alaƙa".
A tsawace ya ce"Dalla rufe min baki!".
Ta tura ƙofar suka shiga, idonsa a kan robar, yana son ganin mene ne a ciki, don haka shi ma falon ya shiga ya zauna, ya sa Amal ta ɗakko masa plate ya juye indomi fa ƙwai da ya siyo ya fara ci, Sabila ta buɗe robar, ta ga gurasa ce da nama mai yawa, ta tashi ta ɗakko faranti ta zuba masa ta je ta ajiye a gabansa, ta matsa kusa da yaran tana cewa"Ku saka hannu mu ci".
 Ya ce"Kenan roƙo kika je yi ko? Kin je kin faɗa mata yau kabeji ne a gidan ko? Tun da ƙanwar babarki ce".
Ta ce"Wallahi ba haka ba ne, kirana ta yi ta faɗa mini ba ta da lafiya, kuma cewa ta yi ta ƙoshi shiyasa ta ba mu".
Ya ja dogon tsaki, kafin ya ce"Wallahi Sabila ki kiyaye ni, ki yi mugun kiyayata, ki shiga hankalinki fa!".
Ya gama cin indomin, ya janyo gurasar ma ya gama da ita, ya sha ruwa ya bar gidan.
Washegari yaran ba su je makaranta ba, saboda babu abinci, ba ta son tura su makaranta da yunwa, kuma haka ya tsallake ya bar gidan, wajen ƙarfe goma Maman Nawal ta shigo, ta ci karo da yaran a tsakar gida, ta ce"To, me ya hana ku zuwa makaranta?"
Sabila ta ce"Hutawa suke yi".
Maman Nawal ta ce"Hutu kuma? Ko dai kuɗin makaranta ne ba a biya ba?"
Minal ta ce"Abinci ne ba mu ci ba".
Maman Nawal ta kalli Sabila, ba ta ce komai ba ta juya za ta fita, Sabila ta ce"Don Allah ki rabu da mu Maman Nawal, ai ba nauyinki ba ne, wanda yake da alhakin ciyar da mu ma bai damu da ganinmu da yunwa ba sai ke?"
Ta ce"Ni ma ina da alhaki ai, ko ke ba maƙociyata ba ce tun da na san halin da kike ciki kuma ina da ikon taimakawa ai kuwa ina da hakki a kai".
Ta koma gida, ta haɗo musu shayi, da babban biredi har da bota, ta kawo, suka karya, jikinta duk a sanyaye.
Sabila ta ce"Jikin ne? Wai mene ne yake damunki?"
Ta ce"Jinyar nan tawa fa ta zuciya ce ba gangar jiki ba".
Sabila ta ce"Don Allah mene ne damuwarki?"
Ta sauke numfashi ta ce"Tafiyar nan fa da na yi ba biki na je ba, yaji na yi, saboda ya ƙi sakina, amma sai ga shi yana zuwa biko ko tattaunawa iyayena ba su ba da damar yi ba, suka ce na bi shi mu tafi, Maman Amal na gaji". Ta fara kuka.
 Sabila ta ce"Don Allah mene ne matsalar mijinki?"
Ta ce"Ai na faɗa miki sirrina ne wannan, amma tabbas idan na gaji zan yanke hukuncin da ba zai yi wa kowa daɗi ba, shikenan iyaye idan suka aurar da kai kamar sun ba da kai kyauta ta har abada? Kawai ka zauna a gidan aure kar aure ya mutu har abada? Wallahi iyayena na tabbata inda za a basu zaɓi ko aurena ya mutu ko na mutu, sai dai su zaɓi rayuwar aurena ba tawa ba, kamar ba su suka haife ni ba?"
Sabila ta ce"To tun da dai ba za ki iya faɗa mini wannan sirrin naki ba, ni haƙuri kawai zan yi ta ba ki, Allah Ya ƙara miki haƙuri da juriya, Allah Ya sanyaya zuciyarki, kuma dama ita mutuwar aure ba ta da amfani, an ce duka maza fa haka suke, idan mun fita ba mu san inda za mu je ba, shiyasa gara ma ka yi haƙurin kawai, zawarawan da suka gaza haƙuri suka kashe auren suna nan suna nadama, wata sai ta shekara goma tana zawarci, to wa gari ya waya?"
Maman Nawal ta ce"Ni gara na dawwama ina zawarcin".
Sabila ta yi murmushin takaici ta ce"Faɗa kike yi Amina, ke dai ki cigaba da addu'ar neman mafita kawai, kuma ki ƙara haƙuri".
 Suka dinga tattaunawa, wajen sha biyu ta tafi gida, ta ɗibo mata kayan abinci ta ba ta tana cewa"Don Allah idan ba ku da abin da za ku ci ki dinga faɗa mini, ko dai baƙincikin samun ladan kike yi mini?"
Sabila ta ce"Ba haka ba ne, in sha Allah zan dinga faɗa miki".
Ta tafi ta bar ta da tunanin inda za ta samu kuɗin gawayin da za ta ɗora girkin

  Ta ɗauki waya ta kira shi cikin fargaba, yana ɗagawa ya ce"Ya aka yi?"
Ta ce"Dama maman Nawal ce ta kawo mana kayan abinci har da mai da magi, kuma babu kuɗin gawayi a hannuna".
Ya ce"To sai me? Yanzu me kika kira ni kike so na yi? Ina tsaka da kasuwa katsewa zan yi na kawo miki kuɗin kenan ko?"
Ta ce"A'a".
Sai ya yi tsaki ya kashe wayar.
Tana ta tunanin mafita, wajen ƙarfe ɗaya sai ga wata ta zo karɓar ɗinki, ta ba ta cikon kuɗin ɗinkinta dubu ɗaya da ɗari biyar, ai kuwa nan take ta fita ta siyo gawayin na ɗari biyar ta ɗora girkin, tana ɗorawa sai ga almajirin maman Nawal da kula ta aiko mata abinci, suka ci, ta gama girkinta a tsanake, shinkafa da miya ta yi, ta zuba a kula don kaɗan ma ta dafa tun da sun ƙoshi, wajen la'asar ya kira ta a waya, ta ɗauka ya ce"Har yanzu ba a samu gawayin ba?"
Ta ce"An samu, wata ta kawo min cikon kuɗin ɗinki na sayi na ɗari biyar, har na gama girkin".
Ya ce"Me kika dafa?"
Ta ce"Shinkafa da miya ce, idan da salak ka taho da shi sai a yanka da daddaren, na je siya babu a unguwar".
Bai bi ta kan zancen salak ɗin ba ya ce"Me da me ta ba ki na kayan abincin? Akwai doya?"
Ta ce"A'a sai dankalin turawa".
Ya ce"To ɗan dafa min ki watsa shi a saman shinkafar".
Ta ce"To". 
Sai bayan magriba ta dafa saboda ɗinki take ta yi, wata maƙociyarsu ce ta kawo mata ɗinkin 'yan gidansu na biki, har kala bakwai, kuma ta ba ta duka kuɗin ɗinkin dubu arba'in, saboda tana so a gama nan da kwana shida, ga shi ba ta gama na hannunta ba, gobe dai take son zuwa ta siyo kayan ɗinkin ta fara yi, shiyasa ta duƙufa a kansu take ta yi.
Da Sunusi ya dawo ya ci abinci ya ƙoshi, ya sha ruwa ya yi wanka ya tafi zance hankali kwance, sai dai yana zuwa Karime ta zo masa da wani batu, wai bikin ƙawarta za a yi aminiyarta, kuma gobe za a je siyo anko, ta ce musu ita ma za ta je don haka ya ba ta abin da yake hannunsa, Sunusi ya sosa kai cikin ƙosawa da bani-baninta ya ce"To nawa ne kuɗin?"
Ta taɓe baki ta ce"Ka san shi sha'anin biki, ba ka ƙayyade abin da za ka kashe, don haka ka ba da iya ƙarfinka kawai, tun da ni ko dubu ɗari a bikin nan ba isa ta za ta yi ba".
Ya jinjina kai ya ce"To amma ko a ƙiyasi nawa ne zai iya isarki?"
Ta ce"Kawai ka ba da abin da za ka iya dai".
Ya ce"To Allah Ya kai mu goben sai mu ga yadda za a yi".
Ta ce"Amma fa gobe da safen za mu je kasuwar, ka ga yau ya dace na kwana da kuɗina a hannu ai".
Ya ce"To kuma Karime ba sai ina da shi ba? Kin san dai sha'anin kuɗi yadda yake, ni wallahi babu ko sisi a jikina, amma zuwa gobe idan aka shiga kasuwa in sha Allah za a bubbuga a haɗa miki".
Nan take Karime ta haɗe gira.
Yana yi mata kallon soyayya yake cewa"Haba  dai masoyiya, ai ba zai gagara ba in sha Allah, amma dai irin wannan ki dinga faɗa da wuri, ki saki ranki don Allah".
Ta ce"A'a dakata Sunusi, tsakanina da Allah ba zan ɓoye maka ba, ni ba zan iya wannan soyayyar ba, mazan yanzu kuna yi a waje idan aka shiga gida ku noƙe ina ga tun a wajen ba kwa yi?"
Yana ɗan murmushi ya ce"Ai kuwa ba a ce ba na yi ba, sai dai ko abu da talaka".
Ta taɓe baki ta ce"To ka san dai ni yanzu kai kaɗai nake kulawa ko? To idan ba ka yi mini ba waye zai yi min kenan? Ni ina mamakin mazan da za ku noƙe ba za ku yi wa wacce za ku aura hidima ba, amma kuma sai shegen kishi kuna so mace kar ta kula kowa sai ku, to wallahi ni ba zai yiwu ba, Indai da gaske aurena kake son yi Sunusi dole kai za ka dinga yi min abin da bazawari yake yi wa bazawara, idan ba za ka iya ka ƙara mai".
Ya ce"A haba dai Karime ya da haka? Gaskiya ba na son irin wannan wasan".
Ta ce"Ba zancen wasa a nan, a to magana ce ta gaskiya fa, biki za a yi na san abokan ango suna nan, gara ma na san inda ka ajiye ni don ba za ka yi mini sagegeduwa ba, idan wani ya ƙyalla ido ya gan ni ya ce aure ni amincewa zan yi".
Sunusi fa ransa ya fara ɓaci, kishi ya kama shi, ya ce"Kin ga Indai kuɗi ne zan samo miki a daren nan, amma ba na son jin maganganun nan haka don Allah, kuma zancen aure ai kin gama tsayar da miji, ni fa ba na son doguwar rana ne, shiyass na ce sai na gama shiryawa, bayan sallah da sati ɗaya in sha Allah kin zama tawa".
Ta ce"Allah Ya nuna mana, je ka samo min don Allah, ba na son harkar ƙaranta wallahi, yanzu sai ka sa ƙawayena su fara raina ni".
Ya ce"Ina zuwa in sha Allah komai dare zan kawo miki".
Ya tafi yana ta tunanin inda zai samu, ya yi nisa da gidan su Karime ya samu ƙofar wani gida ya zauna, tun da bai san ma inda zai fara zuwa neman kuɗin ba, wayarsa ya ciro ya kira wani abokinsa suka gaisa ya nemi aron dubu ashirin ya ce babu, ya ce dubu goma ya ce masa ko biyar ba za a samu ba, sai da ya kira abokansa uku duk ba a samu ba, hankalinsa fa ya tashi yana ta tunanin mafita, can dai ya tuna ai ya ga atamfofi ɗazu a falon Sabila, zuciya ta raya raya masa ya sata kawai ya je ya karyar da su ya siyar, komai ta fanjama fanjam, Indai ya fita kunyar Karime shikenan, amma zai fara jin cikinta idan tana da kuɗi ta ara masa, ifsn ta ƙi kuma ta gani a kayan mutane, da wannan shawarar ya nufi gida, ya same ta a falo tana ta ɗinkinta, yaran sun yi bacci, ya shiga da sallama, har da dan sakin fuska.
Ta ce"Sannu da zuwa, yau da wuri ka dawo kenan".
Ya ce"E to, ba dawowa na yi bacci ba".
Ya zauna a kujera yana cewa"Wallahi Maman Amal wata matsala ce ta taso mana".
Ta ajiye ɗinkin, ta juyo ta ce"Subhanallah me ya faru?"
Ya ce"Hmm! Wallahi wani abokina ne ya shiga matsala, matarsa ce kwance a asibiti tana naƙuda, kwana uku kenan muna ziryar asibiti, shiyasa kika ga duk raina a ɓace, ko tsawar da na yi miki jiya wallahi da biyu, damuwa ce ta min yawa, saboda na baro matar nan tana ta zunduma ihu abun tausayi".
Ya ce"Sabila ki tuna ciwon naƙuda, cikin awa uku kike gama naƙuda ki haihu, amma idan aka kalle ki ido zuru-zuru kamar an jijjiga ɓera a buta, to ina ga ita da ta yi kawana uku tana ɗanɗanar wannan azaba?"
Sabila ta ce"Allah sarki, gaskiya na tausaya mata, Allah Ya raba su lafiya".
Ya ce"Ina fa rabuwa lafiya? To yanzu dole sai dai a yi mata CS a ciro ɗan, kuma shi ATM ɗinsa ya samu matsala, dole sai ya je banki gobe, ita kuma an ce idan ta ƙara yin awa ɗaya ba a yi aikin ba za ta rasa ranta ma duka, kuma mun ce su yi aikin gobe da safe yana zuwa banki aka gyara zai cire kuɗi ya ba su, wallahi sun ce ba za ma su sake taɓa ta ba".
Sabila ta ce"Kai amma da tausayi abun".
Ya ce"Ai ba ki ga tausayi ba, kin ga da na leƙa ta windo? Sai juya kai take tana karanto kalmar shahada, shi yanzu abokin nawa ya ma cire rai da rayuwarta, sai kuka yake yi, mun je duk inda za mu je Sabila an rasa mai imanin da zai ranta mata kuɗi ya ba da a ceci rayuwar matar nan, yanzu ya saddakar ma kin gan shi a ƙofar gidan nan, jira yake a kira shi a ce masa ta mutu kawai".
Sabila ta ce"Kai amma dai likitocin nan ba su da tausayi, yanzu ya kenan?"
Ya ce"Kayya, ai su a kan aikinsu suke, yanzu ni ma na bi duk anokaina wallahi ban samu aron kuɗi ba, shi ne na ce to Sabila ko za ki taimaka ki ranta masa? Wallahi gobe yana zuwa banki aka gyara ATM din zai ciro kuɗinki cass ya ba ni na kawo miki".
Ta yi jim tana tunani, tabbas ta tausayawa matar nan sosai, tun da ta san zafin naƙuda, to amma tana tunanin ta ba da kuɗin mutane, a zo a samu matsala.
Sunusi ya ce"Sabila tunanin me kike yi ne? Habawa ke kuwa, taimakon mace ne fa 'yar'uwarki".
Ta ce"Gaskiya da kuɗi a hannuna dubu arba'in, amma wallahi na masu ɗinki ne, ka ga atamfofin can, suka ce nan da kwana shida suke so, kuma da gobe nake son siyo kayan ɗinki na fara yi musu".
Ya ce"To Alhamdulillah! Ashe ma kina da hanyar taimakawa na tsallake nake ta nema a waje, don Allah Sabila ki taimake ta ki ba da kuɗin nan, dubu hamsin ake buƙata, amma na san idan aka ba da dubu arba'in ɗin za su yarda gobe sai a cika musu goman".
Ta ce"Amma fa ka san na mutane ne, don Allah a bayar goben".
Ya ce"To me zai hana? Ba fa kuɗin ne babu ba, ATM ne ya samu matsala wallahi".
Har ta tashi za ta ɗakko masa, sai kuma ta ce"To amma tun da matsalar ATM ce ai zai iya transfer ko?"
Cikin ƙosawa ya ce"Kayya Sabila, to kuma abu da ba opay ba? Wannan sabon banki ne, sunansa risky bank, ke dai ɗakko min na je don Allah yana jira na".
Ta je ta ɗakko duka dubu arba'in ɗin ta ba shi, ya kirga ya zura a aljihu yana cewa "Ma sha Allah sun cika, Allah Ya haɗa mu a ladan".
Ya fita daga gidan cikin sauri, ita kuma ta koma ta zauna jiki a mace, tana fatan Allah dai ya sa goben ya dawo mata da su da wuri.
 Shi kuwa Sunusi yana fita ya tsaya ya ware dubu ashirin, ya raba musu aljihu, ya nufi gidan su Karime, ya kai mata ashirin ɗin, ai kuwa ta kashe shi da fari da ido da kalamai, tana cewa"I love You miji na gari, da an yi auren ai yau da na goye ka da zani".
Ya washe ba ki ya ce"Kuma za ki iya?"
Ta ce"Ka jira dai a yi auren har wanka ni zan dinga yi maka".
Ta dinga kalamance shi, ba shiri ba niyya ya ƙara mata dubu goma ya ce ta yi lalle da kwalliyar biki, ya tafi majalisa nan ma ya sayi ƙwaya da kodin na dubu biyar, don ya yi wa kansa cajin da zai ketawa Sabila wulaƙanci ko da za ta yi zancen kuɗinta, ya tsira da dubu biyar a jikinsa.
   GIDAN YUSUF
    Da asuba ya ɗauki waya me sabon layi, ya saka lambar Zubaida a ciki, ya kuwa ganta a WhatsApp, hotonta ne ma a dp, ta ci uwar kwalliya ta ɗaga hannunta mai ɗauke da zoben gwal, kuma riga ce ta atamfa mai tsada a jikinta, ɗinkin ya kama ta sosai, saboda tana da ƙiba, tana da cikar ƙirji, kishinta ya kama shi, kuma ganin hotonta a dp da last seen dinta ya tabbatar masa da gaske blocking ɗinsa ta yi, shiyasa ya daina ganin status ɗinta, ya sauke numfashi ya yi mata sallama, ya rubuta Hajiya ya kike ya kasuwa? Ya ajiye wayar.
Sai da zai tafi office ya tafi da ita, an yi sa'a yau ta yi abun kau, ta tashi ta yi musu abun karyawa na arziƙi, kunun gyaɗa ta yi da ƙosai , yara sun ci sun tafi makaranta babu latti, can da aiki ya yi masa sauƙi ya ɗauki wayar ya kunna data, ya ga alamar ta hau online amma ba ta duba saƙon shi ba, ya sake ɗaga mata hannu ya rubuta mata "Hajiya ina so mu yi magana ne".
Babu jimawa ta duba ta amsa sallamar ta ce"Ok".
Ya ce"Ya kike ya hutu?"
Ta ce"Mun gode Allah".
Ya ce"Dama maganin maza nake so amma wanda mijinki ya tabbatar da ingancinsa".
Ta turo masa sticker dariya ta ce"Ai mu duka kayanmu ma su inganci ne Alhaji".
Ya ce"To ai gara dai wanda mijinki yake sha, tun da kin ga ke ce za ki ga aikin maganin mai kyau ne sosai ko ba sosai ba".
Ta ce"Ni mijina babu kalar wanda ba ya sha, don haka ka gwada duka kalolin".
Ya ce"Amma kina ganin kyaunsa kuwa da gaske?"
Ta ce"Ƙwarai kuwa, idan one round kake yi za ka fara yin five".
Ya ce"Kuma kina jurewa?"
Ta ce"Sosai kuwa, amma ita ma matar taka ya kamata a haɗa mata".
Ya ce"To Allah Ya sa dai za ta sha, saboda ba ta yarda da ni sosai, raguwa ce, wataran ma sai ta ƙarfi nake samu fa, ko kin san matsalar?"
Ta tura masa sticker kuka sannan ta ce"To gaskiya idan ka ga irin haka ɗayan biyu, ko dai tana da infection ne ko kuma tana da raunin sha'awa, akwai kalolin da za a haɗa mata idan kana so".
Ya ce"To a fara da nawan dai, nawa ne duka haɗin?"
Ta ce"Dubu hamsin ne, amma fa za ka gode mini sosai Alhaji".
Ya ce"To babu damuwa, ba ci account anjima zan saka kuɗin".
Ta tura masa tare da godiya.
Can anjima ya ga ta ɗora status alamar har ta yi saving din lambarsa, ya kuwa buɗe ya gani, feedback ɗin mutane ne kala-kala da suke ta yabon kayanta, a ƙarshe ya ga na wani namiji, ta rufe sunan ba a gani, amma a cikin firar cewa yake tun da yake bai taɓa amfani da maganin da ya ji daɗinsa irin wannan natan ba, don haka gobe zai aiko mata kyauta har gida, a ƙasan hoton ta rubuta "Ina godiya Alhazaina, yanzu fa maza nema suke su ƙwace product ɗina gabaɗaya, wani ma ɗazu ya ce shekara uku da aure matarsa ba ta samu ciki ba sai yanzu silar wannan maganin, don haka mata a dage a dinga siyasa maza ko su ba su siya ba.
 Yusuf ya yi mata comment da cewar"Ni ma idan na gwada na ga kyaunsa na yi alƙawarin zan yi miki kyauta".
Ta ce"Ai kawai ka tanadi kyautar Alhaji, don kuwa ina tabbatar maka matarka ba za ta gane ka ba".
 Ya ajiye wayar yana ta mamakin Zubaida. Yana tashi daga aiki ya tsaya wajen me P.O.S ya tura mata dubu hamsin, ya tura mata shaida, ya ba da address ɗin abokinsa, ta ce gobe za a aika masa yanzu ta tashi daga office. Ya yi godiya yana ayyana wato falonta ne office ɗinta. Ko a fuska bai nuna mata ba, washegari ta ce masa ga kaya a hanya, sai ya katse aiki ya je inda ya ce a kai, ya karɓa, ko buɗe kayan bai yi ba, da ya koma gida ma ajiyewa ya yi, kuma washegari kawai ya ga ta ɗora status ɗin wata waya mai tsada da cewar wannan Alhajin na jiya ya cika alƙawari, ana ta yi mata murna tana sake ɗorawa tana godiya, ya daure bai yi mata maganar wayar ba, kuma bai canza mata fuska ba, bayan sati ɗaya sai ta yi masa sallama, suka gaisa ta ce"Alhaji kyaun alƙawari dai a cika, na tabbata ka shanye daɗin magani kuma na ji shiru babu kyautar da ka ce za ka ba ni".
Ya ce"Matar tawa ce ba ta da lafiya, amma yanzu ta ji sauƙi yau zan fara amfani da maganin".
Ta ce"A'a ka bari sai ya ratsa ka tukunna, ka yi kwana uku kana sha".
Ya ce"To na gode Hajjaju".
Ta ce"A ji daɗi lafiya Alhaji".
Yusuf yana ta mamakin Zubaida, shi sam ya manta rabon da su zauna suna fira da ita, ashe har tana yi da customers maza ma ba mata ba.
 Tun daga ranar ya fara shan maganin, kuma tun a ranar farko ya fara jin tasirin maganin a jikinsa, na sha da shi ne kala uku, idan ya tashi duka ukun yake zubawa ya dafa shayin ya sha, tana can tana bacci ba ta san yana dafa shayin ba ma. So ya yi dai ya yi sati yana sha sannan zai je mata, amma a rana ta huɗu da ya sha ya ji ba zai iya jurewa ba, lokacin sha biyu na dare, ya so a ce ba daga bacci zai tashe ba tun da ba ta son haka, amma haka dai ya yi ƙundunbala ya nufi ɗakin nata, ya tura ƙofar ya shiga, ya yi mamakin ganinta a zaune a tsakiyar gadon,sannan ta zabura da ganinsa, ta yi saurin kifa wayar ta fara 'yan kame-kame, alamu sun nuna ko dai waya take yi ko kuma chatting, kuma idan tana da gaskiya a kan me za ta gan shi ta ajiye? 
Ya dai maze ya kau da wannan tunanin ya ƙirƙiro murmushi ya ce"Hajiya Zuby ba a yi bacci ba?"
Ta fara sosa kai ta ce"E, wani aiki na karasa da safe zan tura kaya Jos".
Ya ce"Ok, ki ce ma Allah Ya taimake ni, tun da ba ki riga kin yi bacci ba babu korafi ai ko?"
Ta canza fuska ta ce"Amma fa a gajiye nake wallahi, kuma fa na faɗa maka sai na san matsayina a wajenka a ina muka kwana?"
Ya kashe hasken ɗakin ya nufi gadon sannan ya ce"To tun da kika ji shiru ai kin san na haƙura na bar ki ne".
Ta ce"To ni dai a gajiye nake wallahi".
Ya ce"Sorry, taimaka dai".
 Haka dai ta haƙura ba don ta so ba, ita dama can abun bai dame ta ba, kuma sannan yanzu Yusuf ɗin ya gama fice mata a rai, shiyasa ts tsani ma ya raɓe ta, neman hanyar da za ta kufcewa aurensa take yi, amma shi kamar ba ya ganewa.
Zubaida ba ta san kyaun maganinta ba sai a yau, yau ta tabbatar da duk mazan da take siyarwa magani feedback ɗin gaskiya suke ba ta, tun tana da ƙarfin ture Yusuf har ta gaza, ta yi liƙis kamar majinyaciya, duk roƙon da za ta yi ta yi, amma sai kiran sallar asuba ne ya cece ta daga hannun Yusuf, tana hawaye ta ce"Ban yafe maka ba".
Ya yi 'yar dariya ya ce"Wannan fa feedback ne na ba ki na maganin da kike siyarwa mazan mutane ne, idan taimakon matan kike yi yau kin gani, haka ma idan cutarsu kike yi, yau sai ki faɗa musu kyaun maganinki na gaskiya a status, ba na ƙaryar da kika saba yi ba, raguwa kawai". Ya fice daga ɗakin
Ta tsaya tsam tana juya maganganunsa, ta rasa me yake nufi, fa ta yi tsam ta maimaita kalamansa sai ta gane nufinsa, to amma a ina ya samu maganin da take siyarwa ya sha? Ta san dai akwai abokinsa da yake siya, tana kyautata zaton shi ne ya ba shi, nan take ta kudurce a ranta wannan abokin nasa ya ci taliyar ƙarshe kuwa.
08028966015
IMZEEDVENTURE
https://chat.whatsapp.com/GCVmfFguMEf49AFrOjSiMt
Duniyar kayan kitchen da na yara masu kyau da araha!
Kina neman kayan kitchen masu kyau, luxury da adashe, ko kayan yara masu kyau da tsada ko gonjo mai kama da sabo?
To shiga group ɗin IMZEEDVENTURE!
Za ki sha mamaki! 🤩Muna da:
✅ Adashe na kayan kitchen
✅ Kayan yara sabbi da gonjo
✅ Kayan gyaran gida da na mata masu kyau
📞 Tuntuɓi mu: +234 707 753 2253
📩 DM: WhatsApp
📸 IG/Tiktok: @imzeed_venture
*AURE A YAU!*
                    NA
    *SADIYA ABDULRAZAK*
*First class writers association*

    Sosai Yusuf ya yi mamaki da bayan kwana biyu Zubaida ta ɗago shi a WhatsApp take sake tambayar shi ina alƙawarinta, tsoro da takaici ne suka tarar masa, kenan ma roƙo take yi a wajen customers ɗinta maza? Abun ya ba shi mamaki, ya tura mata dubu ashirin ta account ɗin abokinsa, ta yi godiya ta ɗora a status, hatta abinci tun daga kan na safe har na dare kullum sai ta ɗora a status, ya lura duka rayuwarta a status take, kawai idan kana son saninta to ka juri bibiyar status ɗinta, kullum sai ta ɗora hotonta ko vedio, yana da kishi, idan a son ransa ne ko a dp ba ya son matarsa ta dinga saka hotonta, amma sai ga shi ƙaddara ta haɗa shi da mace irin wannan, tun sanda ta ɗora an ba ta kyautar wayar nan yake ta lura ds wayar hannunta, amma sai ya ga wacce ya sani ce dai, ba ta fara amfani da sabuwar ba, wannan maganin bai cigaba da amfani da shi ba, saboda dam ba shi da buƙatarsa, kuma ba su fasa wannan rayuwar ba ta hana shi hakkinsa, sai dai kawai idan ya ji ba zai iya jurewa buƙatarsa ba ya toshe kunnensa ya karɓa ta ƙarfi.
Yau da daddare da ya dawo ya ga falo fess, ba kamar kullum ba da yake samunsa kamar an yi ƙaramin yaƙi, har tashin ƙamshi gidan yake yi, ya zauna ya ci abinci wanda shi ma ya ji daɗinsa sosai, washegari da safe ya ji motsi a kitchen, yans sha'awar shan kunu don haka ya fita don ya faɗa mata idan da dama ta dama masa, ko kuma shi ya dama, dayake yanayin zafi ne, gajeren wando ne a jikinsa dai singlet, ya shigs kitchen ɗin, ga mamakinsa sai ya ga wata saɓanin Zubaida ce take ta hada-hadarta, yarinya ce da ba za ta wuce shekara goma sha bakwai ba, ta juyo da fara'arta ta ce"Barka da fitowa Alhaji, ina kwana".
Shi kuwa kunya ce ta kama shi, ya juya da sauri ba tare da ya amsa ba ya bar wajen, sam bai ji daɗin yadda ta gan shi da wannan shigar ba, ɗakin Zubaida ya shiga, tana ta sharar bacci, ya tashe ta, ta tashi da tsaki tana cewa"Lafiya?"
Rai a ɓace ya ce"Mun yi baƙuwa a gidan shi ne ba za ki faɗa mini ba?"
Ta ce"Baƙuwa kuma?" Wace ce ta zo?"
Ya ce"Wace ce na gani yanzu a kitchen?"
Ta yi tsaki ta ce"Na manta ban faɗa maka ba, wacce take yi mana aiki wani satin ne aurenta, shi ne na ɗauki sabuwa, kuma ita ba 'yar gari ba ce, to a nan za ta dinga kwana, na ba ta ɗakin baƙi ta zauna a ciki".
Ya ce"Ki ɗauki 'yar aiki ba tare da izinina ba kuma sannan ke za ki tsara a nan za ta zauna har ma ki ba ta ɗaki?"
Ta tashi zaune ta ce"Wai ni Yusuf me kake nema ne? Kai shikenan ba ka so a zauna lafiya? Na gaji da ƙananun mitar da kake yi dama ai, ka dinga faɗan kullum da daddare gida a hargitse, ka san wuni nake yi ina aiki, a gajiye nake kaiwa dare, don haka ba ni da lokacin sake gyara gidan, ita kuma Salima iyayenta ka ga dokar da suka kafa, ƙarfe biyar take komawa gida, to dama ina ta son canzata na samo wacce za ta dinga kwana sai ga ma zancen aurenta, shi yasa na jinkita don kar a ce na kore ta ta ka ga babu daɗi, yanzu kuma ita wannan ɗin me za ta tsare maka?"
Ya ce"Ko ba ta tsare mini komai ba ai dai ina da hakkin da za ki sanar mini kafin ki kawo ta gidan ko?"
Ta ce"To yanzu ba ka ji ba?"
Ya ce"Na ji, amma ban amince da tsarinki ba, ba ni da wajen ajiye 'yar aiki, ta dinga zuwa tana tafiya kamar waccen".
Ta ce"Tabɗijan! To a kan me? Ni fa ban ce ka biya ta ba, ni zan biya ta da kuɗina abincinka ma idan ka ce kar ta ci babu damuwa, dama duk rabin cefanen gidan nan yanzu ni ce nake yi, don haka ciyar da yarinya ɗaya ba zai gagare ni ba".
Ya ce"To wa ya saka ki cefanen? Kuma ai status veiws ɗinki kike yi wa ba ni ba, na yi iya ƙarfina idan za ki ƙara ban hana ki ba".
Ta ɗan yi jim, tana tunanin ba ta yi blocking ɗinsa ba? Ta ina yake ganin status dinta? 
Ta kau da tunanin ta ce"Yanzu kenan me kake nufi? Ka zaɓi falo ya dinga zama haka babu gyara?"
Ya ce"Me ya hana ki gyara? Kuma dama ina son faɗa miki ki samu wani ɗaki guda ɗaya a gidan nan ya zama na kasuwarki ba falo ba, sotari ina son zaman falo amma ya gagare ni saboda baƙinki, to pls wannan ɗakin na tsakar gida ya ishe ki, ki yi sabgarki a ciki, 'yar aiki kuma ba sai ta dinga kwana ba, idan ba ta da wajen zama a garin nan a haƙura a samu wata, idan babu wata ki hakura ki gyara gidanki".
Ta ce"Idan ba haka ba kuma fa?"
Ya ce"Na san matakin da zan ɗauka".
Ya fice daga daƙin, ta bi bayansa da harara, tana jin tsanarsa tana karuwa a zuciyarta.
 Yana fita ta fita, gidan iyayenta ta je, tana kuka take sanar da su abin da ya faru, suka ba ta haƙuri, kuma sun ji haushin shi sosai, saboda ta faɗa musu kawai ba ya son cigabanta ne, so yake nan gaba ma ya hana ta sana'ar gabaɗaya, Mamanta tana kumfar baki ta ce"Ai kuwa bai isa ba, yanzu duk kadarorin da kika siya inda ba kya sana'a zai iya siya miki ne? Kuma sannan nawa yake ɗauka ya ba ki kyauta a wata? Sau nawa yake yi miki ɗinki a wata? Alhaji so yake fa ya kashe ta da ranta a gida". Ta karasa tana kallon baban Zubaida
Alhaji ya ce"Bari dai ya zo mu ji ta bakinsa".
Babu jimawa kuwa Yusuf ya shigo gidan, ya gaishe su a ladabce, babanta ya ce"Yusuf me yake faruwa ne? Zubaida ta kawo ƙararka".
Yana sunkuyar da kai ya ce"To ban san dai me ta ce muku ba Daddy, amma iya sanina abun bai kai na kawo ƙara ba, magana ce wacce za mu tattauna mu biyu mu fahimci juna".
Zubaida ta ce"Kana yi mini tsawa kana yi mini gadara shi ne za ka ce za mu fahimci juna? Daddy wallahi indai zai hana ni sana'ata gara ma kawai ya sake ni, ni dama na gaji da auren fa".
 Alhaji ya ce"Yusuf mene ne matsalarka da kasuwancinta? Ka faɗi yadda kake so, amma babu batun ta daina, idan kuma so kake ta daina to ba za ka bar wajen nan ba sai ka rubuta mata takardarta".
Ya ce"Duk abun bai kai haka ba, dama kawai tana yawan yi mini abubuwan raini ne..."
Ya katse shi da faɗin"Ba wannan na tambaye ka ba, wannan tsakaninku ne, za ta saɓa maka kai ma za ka saɓa mata, mene ne matsalarka da kasuwancinta?"
Ya ce"Dama na ce mata ne ta koma ɗakin da yake tsakar gida da baƙinta, saboda sotari ina son zaman falo babu dama, sannan sanda suke gama zaman mai aiki ta tafi ita kuma ba za ta gyara ba, kullum kaca-kaca nake zuwa na same shi".
Babarta ta saka baki ta ce"To ta gaji ya za a yi ta gyara? Zubaida fa tana ƙoƙari sosai, tun tasowarta ba ta aikin komai a gidan nan, silar aurenka ta fara yi, yanzu kuma abubuwa sun fara yi mata yawa, saboda haka dole ne ta samu mai aikin da za ta dinga kwana".
Alhaji ya ce"Yusuf".
Ya ce"Na'am Daddy".
Ya ce"Ka ɗan yi haƙuri na sati ɗaya ta cigaba da zama a falon, kafin satin zan sa a sama mata shago a gyara, sai ya zama office ɗinta, ka ga ba za na ka dinga ganin mata a gidanka ba ko? Maganar mai aiki kuma dole ne ta dinga kwana, tun da ta ce a gajiye take kaiwa daren, to ka ga babu halin ta iya yin gyaran gida, kuma sannan za ta fara fita office, ka ga ya dace a samu wacce za ta zauna a gidan tana kula da yaranku".
 Yusuf ya kasa cewa komai.
Alhaji ya ƙara da faɗin"Za ka iya tafiya, an warware matsalar nan".
Ya ce"To na gode Daddy, Momy sai anjima".
Ta ce"Ok".
Ya kalli Zubaida ya ga ta ɓata rai tana bin shi da wani kallo.
Yusuf bai sake tada zancen ba, haka ya zuba mata ido, amma shi kansa yana jin daɗin abincin mai aikin, a tare ma suke fita aiki a Zubaida, ya sauke ta a shagonta, wanda ba ya rabuwa da mutane, mata da maza a abokan kasuwancinta, masu taya ta packaging fa masu delivery. Wannan buɗe shagon ya sa status dinta sai abin da ya yi gaba, maza har shagon suke zuwa siyayya, shi dai ya bar wa Allah komai, yana ta addu'ar Allah Ya yi masa zaɓin alkhairi tsakanin zamansa da ita da rabuwarsu.
   GIDAN SUNUSI 
    Washegari da safe ga mamakin Sabila sai ta ga Sunusi ya tashi da wani ɓacin rai, kamar ba shi ne jiya da daddare yake  ta kalamance ta ba, da taliya suka karya, tana ta fargabar yi masa zancen kudin saboda yadda ya haɗe rai, da zai fita ya ce"Ai dai akwai komai ko?"
Ta ce"E".
Ki ciro dubu ɗaya ya miƙa mata ya ce"To ga wannan ki sayi omo, ni ma kayana sun yi datti, ko kala uku ne ki ɗan matse mini".
A da yana siyan omo, amma ɗan karami yake siyowa guda ɗaya,bai taɓa bata kuɗin omo har dubu ɗaya ba, don haka ta yi mamaki, ta ce"Na nawa zan siyo?"
Ya ce"Duk na yadda kika ga dama, kawai ba ki dubu ɗayan na yi".
Ta ce"Na gode sosai".
Ya zo fita ta ce"Yawwa na ce wannan kuɗin na jiya don Allah a dawo min da shi da wuri, saboda so nake na siyo kayan ɗinkin na fara a yau".
Ya sake haɗe rai ya ce"To yaushe garin ya waye? Kin ga Malama kar ki takura min don kin arawa abokina kuɗi".
Ta yi shiru ba ta ce komai ba har ya fice daga gidan. Ta zauna shiru abun ya dame ta, sun saba irin haka da shi, idan ta ara masa kuɗi ƙarshe da faɗa ake ƙarewa kuma ba zai taɓa biyanta ba, amma sanda ya zo karɓa zai kwantar da murya har sai ta ba shi, wannan ɗin ma don ta ga abokinsa ne ya karɓa ba shi ba, kuma mai naƙuda za a ceta, har wajen Azhar shiru bai kira ta da zance ga kuɗinta ba, ta gama yi musu wankin ta zauna ba ta komai, don haka ta kira shi, ya ɗauka ta ce"Sannu da aiki".
Ya ce"Yawwa, ya aka yi?"
Ta ce"Dama wannan kuɗin, na ga..."
Ya katse ta da faɗin"Kin ga me? Dalla kar ki raina min hankali dalla, don kin arawa mutane kuɗi za ki dame ni?"
Ta ce"Ba haka ba ne, amma ai na faɗa maka kayan ɗinki zan siyo".
Ga mamakinta sai ta ji ya yi tsaki ya kashe wayar.
Ranta ya ɓaci, ta rasa me yake yi mata daɗi, tuni nadamar ara musu kuɗin ta kama ta, ta ɗakko kayan ta fara yankawa jiki a mace. 
Da daddare da ya dawo yana ta haɗe rai, ita a ganinta ai ita ya kamata ta yi fushi ba shi ba, amma yana nema ya haɗa mata zafi biyu, bayan ya gama cin abincin ta daure duk da gabanta yana ta faɗuwa ta ce"Baban Amal".
Sai kuwa ya zabura ya ce"Wai ya ne, dama na ga sai kallona kike yi, meye?"
Ta haɗiyi wani yawu kafin ta ce"Wannan kuɗin ka ce ba zai wuce safiya ba, ka ga yau na so na fara ɗinkin ma, amma..."
A fusace ya ce"Ke dalla can Malama kin dame ni haka, ke dai da mayya ce idan kika kama mutum wallahi sai buzunsa, cewa na yi ba zan bayar ba? Mutane nawa ne suke bi na bashi amma ba su takura mini ba sai ke? To wallahi idan kika ƙure ni ba zan bayar ba".
Ya tashi yana cewa"Aikin banza aikin wofi kawai". Ya fice daga gidan, bai dawo ba ma sai ɗaya na dare.
Sabila kuwa yana fita ta fara hawaye, ta yi mai isarta, ga shi wannan ɗinkin na gaggawa ne, inda kuɗinta ne ma da sai ta rabu da shi, to amma ba ta da kuɗij siyan kayan ɗinkin da za ta yi musu amfani da shi, shiyasa hankalinta ya tashi.
Washegari ma ba ta daddara ba ya gama komai zai fita, tana ta kokowa da zuciyarta da take ce mata ta rabu da shi, bakinta ya yi mata nauyi sosai, fargaba ce fal ranta, saboda ta san halinsa, amma dai ta daure ta ce"Baban Amal don Allah ka samo mini ko rabin kudin ne, na siyo kayan na fara aikin mutane".
 Wata irin juyowa da ya yi sai da gabanta ya ba da rass, a hasale ya ce"Ke don kaza-kazanki ba zan bayar ba, na cinye! Na ƙarfi ne ki ƙwata!".
Ya tsaya a kanta yana zazzare ido kamar zai kai mata duka, ta fara kuka ta yi jarumtar cewa"Ai hakkina ne dole na tambaya, kuma ba zai yiwu ka cinye ba, na faɗa maka kuɗin mutane ne".
Ya ce"To ai shi ne na ce ki ƙwata, na ce na ƙarfi ne".
Ta ce"Ba zan ƙwata ba, amma dai dole ka ba ni".
Babu zato ta ji tass! Ya ɗauke ta da mari, ya ɗora da faɗin"Ke har kin isa kina faɗa ina faɗa? A kan banzar dubu arba'in? To na ce ba zan bayar ba, wallahi idan kika sake yi mini zancen kuɗin nan sai na tattaka ki, ba zan bayar ba".
Cikin kuka ta ce"A kan kuɗina ka mare ni?"
Ya sake matsawa dab da ita kamar zai hau kanta ya ce"An mare ki ɗin, ko za ki rama ne?"
Ta ce"Ba zan rama ba, amma ba zan yafe ba, kuma na gaji!".
Ya sake ɗaga hannu zai ƙara mata, sai kuma ya fasa, ya koma ɗaki, ita ma ɗakin ta shiga ta saka hijjabi za ta fita, ya ce"Gidan uban wa za ki je?"
Ta yi banza da shi.
Ta kai zaure ya ce"To idan kin fita kar ki dawo gidana".
Ta juyo ta ce"Me kake nufi?"
Ya ce"E ki je, ki tafi gidanku kawai".
Ta ji maganar ta dake ta, ga duka ga tsinka jaka? Shi fa ya yi mata laifi, kuma yake cewa ta tafi gida? Yunƙurin fitar da ta yi niyyarta ta shiga gidan maman Nawal, saboda zuciyarta ta yi mata zafi sosai, ta bar gidan ko za ta samu sassauci, sannan ta nemi aron kuɗin da za ta fara yiwa mutane ɗinkinsu, amma da ya ce ta tafi gida sai ta ga gara ta tafin, duk da ba ta sha'awar yin yaji, ta ce"Na tafi gida fa ka ce?"
Ya ce"E haka na ce, ki tafi ai ba wata uwar kike tsinana mini ba".
Ta dawo ta zuba ruwa ta shiga wanka, ta saka kaya masu kyau, ta dauki jaka ta tafi, saboda ba ta da niyyar kwana, za ta je ne kawai a yi musu sulhu ta dawo, yana gidan har ta fita, sannan shi ma ya fita ya rufe gidan.
Tafiya ta fara yi a sanyaye, tana ta tunanin me za ta je gida ta ce? Tana iya ƙoƙarinta wajen ɓoye irin halin da take ciki ga iyayenta, saboda ba ta so su sani su dinga ganin baƙin mijinta, tun da ta riƙe fadan da aka yi mata tun na aure, na cewar ta yi haƙuri, ta yi hakuri, mutane babu adadi sun faɗa mata kalmar nan, kuma sau babu adadi, shi yasa ta haddace ta, sannan ta riƙe cewar ta gani ta ƙi gani, ta ji ta ƙi ji, ta rufe sirrin aurenta, idan sun yi faɗa  kar ta kwaso ta kai wa iyayenta ƙara, su kashe su binne, sai abun ya yi tsanani ne za ta faɗaws nashi iyayen, idan duk an yi haka ba a samu maslaha ba sai ta faɗawa iyayenta, shiyasa take ta haƙuri taba danne cutarwar da yake yi mata, yau ɗin ma har ta ɗauki hanyar gidansu, sai kuma ta canza ta nufi gidan iyayensa.
 Da ɗan nisa amma haka take tafe a ƙafa, duk da tana da kuɗin hawa babur a jakarta, ko kallon masu baburan da suke tambayarta ko za ta hau ba ta yi, saboda zuciyarta ta yi nauyi, a hankali take ta furta Allahumma la sahla, illa maja'altahu sahla, har ta ji ƙuncin zuciyarta da abinda ya tare mata maƙoshi yana gushewa, da sallama ta shiga gidan cikin rawar murya, Umma tana tsakar gida tana suyar ƙosan siyarwa, da tsirarun masu siya a tsakar gidan, ta ƙarasa kusa da ita ta gaishe ta, ta ce"Lafiya lau Sabila, ke ce da safe haka?"
Gyaɗa mata kai kawai ta yi, tana kallonta dama ta fahimci ba zuwan ƙalau ba ne, ta ce"Ki shiga dakin, ina zuwa".
Umma ba ita ba ce mahaifiyar Sunusi, matar baban shi ce, shi babarsa ta rasu tun yana karami, wajen haihuwar ƙanwar shi wacce tana nan yanzu haka Nurse ce tana aikinta, ita ma Umma tana da 'ya'ya manya, amma dai Sunusi ne babba a gidan, saboda sai bayan babar su ta rasu ya auro Umma, kuma duk gidan Sunusi ne ya fita zakka, shi ne mai shaye-shaye, shi ne mara kirki, kodayake shaye-shayen ma duk zai iya zama silar canza halayyar tasa, idan ka ga ƙannensa duk a nutse kowa sana'arsa kawai ya saka a gaba.
Ta kai kusan awa ɗaya a ɗakin sannan Umma ta gama komai ta shigo ɗakin, zuwa lokacin Sabila har ta ɗan samu sauƙin zugin zuciyarta, ta miƙa mata kofin koko da kwano mai murfi wanda ta san ƙosai ne a ciki, ta zauna tana cewa"Wash Allah, Sabila na bar ki ke kaɗai, ki karya".
Ta ce"Sannu Umma, ai na karya ma a gida".
Ta ce"To kuna nan ƙalau dai ko?"
Sai ta fara hawaye ta girgiza mata kai alamar a'a.
Ta ce"Subhanallah me ya faru? Ke da Sunusin ne?"
Ta ce"E Umma, cewa ya yi na tafi gidanmu" Sai ta fara kuka, saboda ita fa wannan kalmar tafi gidan naku ta yi mata ciwo fiye da hana ta kuɗin da ya yi.
Umma ta ce"Kayya! Sunusi ba shi da kirki fa, wallahi duk da ba kya kawo ƙara na san haƙuri kawai kike yi, saboda kowa ya san halin shi, zama da shi sai mai haƙuri, auren ma an yi ne ana fargabar zai dore ko akasin haka, to dayake kina da haƙuri na san daurewa kawai kike yi, yanzu mene ne ya faru?"
Ta kwashe komai ta faɗa mata, ta ɗora da faɗin"Yanzu saura kwana biyar su karɓi ɗinkin, kuma ba ni da hanyar samun wani kuɗin".
Ta ce"Kayya, amma bai kyauta miki ba, na san halinsa tsaf a kan kuɗi, wallahi zai aikata fiye da wannan ma, Allah Ya shirya, ki yi haƙuri, kin ga yanzu ma baban shi yana nan, amma bai kamata a kai masa ƙarar nan ba, saboda yanayin jikinsa, ga shi da saka abu a ransa yanzu sai hawan jininsa ya tashi, amma bari na kira 'yan'uwanshi a waya, su san yadda za su yi da ke".
Sabila ta tashi tana cewa"Bari na gaishe da Baban" ta fita ta shiga ɗakin nasa, ita kuma Umma ta kira babban ɗanta ta faɗa masa, sannan ta kira Hajara ƙanwar Sunusin ita ma ta faɗa mata.
 A gidan Sabila ta wuni, da dai ta ga lokacin tashin yara ya yi sai ta kira wata maƙociyarsu wacce ita ma yaranta s makarantar suke, ta roƙe ta ta ce don Allah idan an kawo yaranta daga makaranta ta saka mai babur ɗin ya dakko yaranta su zauna a gidan Maman Nawal.
 Da yamma Hajara ta zo gidan, da kuɗi cash dubu arba'in ta ba wa Sabila tana ta ba ta haƙuri, saboda ita ma tana jin tausayin matar da ta iya zama da ɗan'uwan nata, saboda ta san halinsa ta san baudewarsa, ƙaninsa Adam ne ya ba da dubu ashirin ita ta cika ashirin ɗin, shi ne ta ciro mata kuɗin tun a hanya, ko da ta tambaye ta ko da wata matsalar bayan wannan, ba ta iya faɗa mata komai ba, ta ce ƙalau suke zaune, haka ba ta furta marin da ya yi mata ba, ba ta san dai lokacin da suka yi waya da Sunusin ba, amma ta ga ya zo bayan magriba, Umma tana ta yi masa faɗa ko a jikinsa, kuma ta yi mamakin yadda bai nuna fushi ba, sai ma cewa Hajara da yake yi me zai samu, suka yi masa nasiha tare da ba ni hakuri, yaba ta cewa"Ya wuce, ba zai sake faruwa ba".
Sannan ya kalli Sabila babu yabo babu fallasa ya ce"Ke tashi mu tafi ko?"
Ta tashi tana yi musu godiya, tana kallo Hajara da ta rako su ta faki ido ta saka masa kuɗi a aljihunsa, Sabila ta raya a ranta wani abun sai ɗan'uwanka na jini.
 A hanya babu wanda ya ce da wani komai har suka ƙarasa gida, ta shiga gidan Maman Nawal shi kuma ya wuce gida, bayan sun gaisa take ce mata"Wai ina kika tafi babu sallama?"
Ta ce"Fitar gaggawa ce wallahi, gobe zan ba ki labari".
Yaran suka taso, ta haɗo su da kular abinci.
Da suka shiga gidan ta tarar yana wanka, ita kam ta ci tuwo ma, su ma yaran sun ce a ƙoshe suke, don haka ta ajiye kular ita ma ta rage kayan jikinta, yana fitowa daga wankan ita ma ta shiga, kafin ta fito ya dira a kan kular yana cin macaroni, ta yi masa kallo ɗaya ta kau da kai, muryarsa babu yabo babu fallasa ya ce"Sabila kin tozarta ni kin ji daɗi ko?"
Ba ta kula shi ba, sai ma tashi da ta yi ta bar masa ɗakin ta koma ɗakin gado ta zauna, bayan ya gama sai ya shigo ɗakin ya zauna a bakin gadon, ya ce"Ai shikenan ya wuce ko?"
Nan ma ba ta ce komai ba.
Ya janyo hannunta yana cewa"Magana fa nake yi miki".
Ba ta ƙwace hannun ba, amma ba ta kalle shi ba, ya ce"To bari ns tafi wajen bazawarata ita dai na san ba za ta wofantar da ni ba, kin san fa aure zan yi nan da bayan sallah".
Nan ma dai ba ta kula shi ba, ya fice daga gidan.
Da ya dawo wajen sha biyu na dare, cikin baccinta ta ji yana taɓa ta, wajen wata biyu kenan wani abu bai shiga tsakaninsu ba, ita har ba ta so ma ya taɓa ta, saboda tada mata da rashin nutsuwa kawai yake yi, ba ya iya taɓuka uban komai, yau ɗin ma kuwa hakan ce ta faru, ya jagwalgwala ta kawai, har mamakin shi take yi, yadda yana yaro mai jini a jika amma ba ya iya nisan zango, daga yanayin zubin jikinsa kuwa babu kama.

      GIDAN YUSUF
    Haka rayuwa ta cigaba da tafiya, Yusuf yana ta haƙuri da Zubaida da sana'arta, yana ta kuma ƙara shige mata ta WhatsApp, zuwa yanzu dai ya gama gane cewar matarsa ba ta da kamun kai, sannan mu'amala da wasu mazan ba komai ba ne a wajenta, ga kuma ƙarya da take yi na nunawa duniya ita 'yar gata ce s wajen mijinta, suna soyayya suna da fahimtar juna da shaƙuwa, bai taɓa nuna mata ya san abin da take yi ba, kuma wannan waya da aka ba ta kyauta sai ganinta ya yi kawai a hannunta tana amfani da ita, ya same ta da tambayar wa ya ba ta waya? Ta ce siya ta yi da kuɗinta, ya share ta, akwai kuma sanda ta sayi gwal, ta ɗora a status ta ce mijinta ya ba ta tukuicin daren jiya, matan da suke son sanin haɗin da ta yi su biyo ta private, sannan babu jimawa ta sayi mota, ko da wasa ba ta yi shawara da shi ba, sai gani ya yi a status wai mijinta ya siya mata mota, kuma yana dawowa gida ya tarar da motar, ya same ta zaune ta waya, ya zauna ya jira ta ta gama, ya ce"Zubaida wane ne ya siya miki mota?"
Ta ce"Ni na siya da kuɗina, kuɗin sana'ata".
Ya ce"Amma ba ni da darajar da za ki sanar mini kafin ki siya? Ni fa mijinki ne Zubaida, meyasa kike son nesa da ni? Da ba haka zamanmu yake ba, ba na jin daɗin canjin nan naki, ya kamata mu zauna mu gyara zamanmu, mu fahimci matsalarmu".
Ta ce"Ni ba ni da wata matsala da kai, kai ne dai ka ƙwallafawa ranka masifa, idonka yana kaina, komai na yi ba daidai ba ne, sam ba ka son cigaba na, na rasa me yasa, kuma yanzu da ka zo kana zancen mota kai ba abun alfaharinka ba ne a ce matarka ta sayi mota? Na gaji da yadda nake yawo da mai adaidaitasahun haka, sannan motar ma zan ɗauki direba".
Ya ce"Allah Ya sanya alkhairi, amma me yasa kika yi ƙaryar ni ne na siya miki? Me yasa kike yawan ƙaryar na yi miki kyauta?"
Jikinta ya yi sanyi, yanzu dai ta tabbatar da Yusuf yana da lambarta, layinsa guda biyu ta sani kuma har yanzu da guda ɗaya yake yin whatsApp to amma ta ina yake sanin status dinta?
Ta ce"Wane ne ya ce maka ina wannan ƙaryar?"
Ya ce"Ina gani, kullum ina ganin status ɗinki, ni customern ki ne Zubaida, kuma muna chart da ke, idan kina yin daidai a lamarinki da mazan da ba na ki ba kin sani, idan kina kuskure ma kin sani, amma kar ki dinga mantawa da darajar aure, ba ma batun darajar miji ba".
 Ya bar wajen ya bar ta da sakakken jiki, tun daga ranar kuma ta shiga fargabar da wace lamba yake yi mata magana? Iya hasashenta ta kasa ganewa, har screening ta yi ta goge wasu lambobin mazan, amma Allah bai sa ta goge tashi ba, duk ta shiga rashin nutsuwa, ta kuma rage ƙaryar mijinta ya yi mata kyauta.
Shi yanzu Yusuf tuni ya sare da sha'aninta, ya kama kan shi suna mu'amala baya-baya kamar yadda ta zaɓa, babbar damuwarsa yanzu bai wuce yadda ba ya samun sakewa a gidansa ba, saboda wannan 'yar aikin nasu, yarinyar tana da rawar kai sosai, yadda take shige masa abun nata ya fara yawa, tana yawan jan shi da fira, sai dai kawai ya ƙi sauraronta, Asabar da Lahadi da yake ɗan zama a gida yanzu ya daina, fita shago yake yi ya wuni, saboda zuciya ba ta da ƙashi, yanayin shigar da yarinyar take yi ya fara isar shi, kuma yana son yi wa Zubaida magana yana fargabar ta yadda za ta kalli maganar, ya san ba lallai ta fahimce shi ba, za ma ta iya yi masa wata fassarar. Ta waje ɗaya yarinyar take burge shi, shi ne tana kula da yaran shi yadda ya kamata, sannan tana da tsafta, tun da ta zo gidan ba za ka ce ka ga wani abu na rashin gyara ba, kuma yana jin daɗin abincinta.
A hankali ya lura ta fara zaƙewa, tana ƙoƙarin wuce gona da iri, saboda yanzu ta kai idan yana gidan ta gama abinci sai ta ɗakko ta kawo masa shi har ɗakinsa, wataran ma yana zaune babu riga a jikinsa, sau biyu yana yi mata gargaɗi a kan hakan, amma sai ta ƙara ta ce mantawa ta yi, ita zuciya ba ta da ƙashi, a hankali ya fara jin baƙon lamari a kan yarinyar amma yana ta dannewa, tun da zuciyarsa ce take sonta ba, gangar jikinsa ce, akwai lokacin da ya shiga ɗakin Zubaida da daddare neman hakkinsa, ya dawo bai samu ba, ya shiga kitchen yana daga shayi ko idan ya sha zai samu sauƙin abun, gajeren wando ne kawai a jikinsa, ya gama ya juyo kawai suka yi kicibus da Fauziya da ke tsaye tun tuni tana kallon shi, rigar bacci ce a jikinta iya cinyarta, rabin ƙirjinta duk a waje, don ma dai ba ta da ƙiba, sai da zuciyarsa ta doka, ya tafi wani yanayi na 'yan sakanni, kafin ya haɗe rai ya ce"Ke lafiya?"
Ta langwaɓar da kai murya ƙasa-ƙasa da kuma sigar yaudara ta ce"Na kasa bacci ne, kai ma haka ko?"
Ya ce"Kamar ya? Dalla ba ni hanya na wuce". Ya faɗa a fusace saboda takaicin ganin shi da ɗan wando da ta yi, ga shi kuma a wani yanayin da duk wanda ya kalle shi sai ya gane.
Ba ta matsa ba ta ce"Dama ina so mu yi magana ne, don Allah zan iya taimakon ka?"
Ya yi mata mugun kallo ya ce"Ba za ki matsa ba?"
Ta ce"Zan iya taimakonka, zan iya ba ka kaina saboda na ganka a buƙace, duk da na san maleji za ka yi, amma dai zan so ka gwada ni ka gani".
Mamaki ya kama shi, ya kalli yarinyar ya ga yadda take wani lanƙwashewa, ya fara tunanin yaushe rayuwar ta zama haka? 'Yar ƙaramar yarinyar nan da a zatonsa ko aure ba ta isa ba, shi ne har take yi masa tayin lalata da ita? 
"Innalillahi wa inna alaihi raji'un!" Ya furta  a sanyaye, sannan ya hankaɗe ta ya wuce, tun da ta ƙi ba shi hanya, shayin da bai sha ba kenan, ya shiga ɗakinsa ya kwanta yana ta tunanin yadda zamani ya lalace, tarbiyya ta taɓarɓare, shi a zatonsa wannan yarinyar ko aure aka yi mata iyanzu tana nan tana gudun miji, a ransa yake raya ko ina iyayenta? Ko tun yaushe ta lalace har ta yi wannan ƙwarewar? Ko me ya fito da ita aikatau? Hankalinsa duk ya tashi, yau ya gane lallai tarbiyya a yau tana wani hali, haka ya yi bacci rabi da rabi, har mafarki ya yi wai ta shigo ɗakinsa kuma ya amince da ita, ya tashi a firgice kuwa yana istigfari, musamman da ya ga wanka ya tabbata a kan shi, sai ya ga kamar a zahiri ne komai ya faru.
Da safe shi ya tashi Zubaida daga bacci, lokacin yana jin motsin Fauziya a kitchen, ta tashi yana tambayar shi lafiya? Ya zauna a bakin gadon fuska babu walwala ya ce"Zubaida ki sallami yarinyar nan mai aiki a yau ba sai gobe ba".
Ta yamutse fuska ta ce"Kamar ya? A kan me zan sallame ta?"
Ya ce"Saboda ba na ra'ayinta, kuma umarni na ba ki ba shawara ba, sannan ke ba ki kai wacce za ki titsiye ni da son jin dalili ba, ko da dalili ko babu kawai ba na buƙatarta, kar ki sake ta sake kwana a gidan nan".
Ranta ya ɓaci, saboda tana jin daɗin Fauziya, kuma 'ya'yanta ma har sun shaƙu da ita, ta tabbata ba ta yi musu komai na cutarwa sai nuna ƙauna, kawai dai rashin son zaman lafiya ne zai saka ya ce a sallame ta.
Ta ce"Amma dai ka san ba kai ne kake biyanta ba ko? Kuma ba kai take yi wa aiki ba".
Ya ce"Amma gidana ne ba na ki ba, kuma idan ita a ƙarƙashinki take to ke a ƙarƙashina kike, don haka ina da ikon saka ki da hana ki, idan kuma ba ni da shi ki faɗa mini yanzu a nan, sai na san matakin da zan ɗauka".
Har ya fice daga ɗakin ya dawo ya ce"Kar yarinyar ta sake kwana a gidan nan, na faɗa miki".
 Ya fice daga gidan, ranar ko karyawa bai yi a gida ba. Da daddare da ya dawo ya yi zaton ta sallame ta ta tafi, duk da ya ga gidan a gyare amma a zatonsa Zubaidan ce ta gyara ko kuma wata ta saka ta gyara mata, bai nemi abinci ba don ya ci a waje, wanka kawai ya yi ya kwanta, bacci ya ɗauke shi, can cikin baccin shi ya ji mutum a kusa da shi, ana taɓa shi kamar ana yi masa tausa, gabansa ya faɗi sanda ya fahimci a zahiri ne ba a mafarki ba, tunani ya fara yi na me ya hau kan Zubaida yau ta kawo kanta gare shi? Tun da suka yi aure daidai da rana ɗaya ba ta taɓa neman shi a shimfiɗa ba, to dama mai neman kuka ne aka jefe shi da kashin shanu, shi yasa ya yi lamo yana karɓar saƙonninta.
 Daidai nan ita kuma Zubaida ta ji kukan Areef da yake ta cewa ruwa zai sha, tashi ta yi fitsari shiyasa ma ta jiyo shi, ta san Fauziya ba ta da nauyin bacci, tana kula da motsin yaran har cikin dare, ta fita ta ɗauki ruwa a falo ta shiga ɗakin yaran ta ba shi ya sha, sannan ta fito, kamar ta wuce ɗakinta sai kuma ta ji son ta leƙa Fauziya, tana leƙawa ta ga wayam ba ta cikin ɗakin, babu banɗaki a ɗakin ballantana ta ce tana ciki, sai ta yi mamaki, ta leƙa kitchen nan ma ba ta nan, ta fita tsakar gida ta ga shiru.
"Wallahi mata masu ajiye 'yar aiki a gida sai kun dinga tashi tsakar dare kuna zagaye da duba halin da gidanku yake ciki, idan ba haka ba a yi miki kishiya ku dinga rabon kwana ba ki sani ba". Maganar wata mata ta dawo mata rass a kunnenta kamar yanzu take furtawa, a tiktok ne ta gani, ta faɗi hakan kafin ta ba da labarin abin da ya faru da maƙociyarta.
Zubaida ta ji gabanta ya faɗi da ƙarfi, ta koma cikin falon da sauri, kai tsaye ɗakin Yusuf ɗin ta shiga, shi kuma a lokacin Fauziya ta gama caza shi, ya juyo don mayar da martani, yana shafa ƙirjinta ya ji shi wayam ba irin na Zubaida ba, a tare suka zabura su duka ukun, shi ne ya fara tsorata gane cewar ba da matarsa yake tare ba, sai kuma Zubaida da ta kunna hasken ɗakin ta ga mijinta da 'yar aikinta haihuwar uwarta, ita ma kuma Fauziya ta firgita ganin asirinta ya tonu tun ba ta cim ma burinta ba.
    GIDAN SUNUSI 
   Haka rayuwar gidan Sunusi da Sabila ta cigaba da gudana, babu wani cigaba, ya dogara da taimakon da maman Nawal take yi mata, ya naɗe hannu, ita ce omo ita ce sabulun wanka, azumi ya rage sati ɗaya ya zo mata da zancen an saka ranar aurensa, sosai ta ji tashin hankalin da har ta kasa ɓoyewa, ta saka masa kuka tana cewa"Yanzu baban Amal muna wannan halin za ka ɗakko ƙarin aure? Ni ma ba ka iya sauke mini duka nauyina ba za ku ma ka ƙarawa kanka wahala, ni ba kishi nake yi ba, amma ina son nuna maka rashin dacewar haka, wanda ya san zai iya riƙe mace fiye da ɗaya shi ya dace ya ƙara aure ba kai ba".
Ya ɓara rai ya ce"Ke dalla can rufe min baki, ni za ki faɗawa magana saboda kina dafawa ki ba ni? Kafin ki fara ba ni ɗin shekara nawa ina ba ki? To yanzu idan mutum ya ce sai ya yi kuɗi zai yi aure ai ba zai yi ba, kuma da kike wannan maganar wani bai dace ba ce miki na yi shawararki na zo nema? Na faɗa miki ne kawai don ki sani, bayan sallah da sati ɗaya aurena, ki so ko kar ki so ruwanki".
Ta share hawaye tana jin matsanancin kishi yana kama ta, ta ce"Shi kenan, Allah Ya sanya alkhairi".
Ya ce"Alkhairi ai ko ba ki roƙa mana ba mun samu in sha Allah, kuma a gidan nan za ta zauna, don haka ana sallame azumi sai ki kwashe komatsenki na dayan ɗakin".
Ta kalle shi da sauri ta ce"Ina zan kai? Ta ya za ka haɗa mu gida ɗaya? Wannan gidan dai ya yi mana kaɗan, ina zan zuba kayana? Ina yarana za su dinga kwana?"
Ya ce"Kaya idan kin ga dama ki zubar da su, yaran kuma tun da babu inda za su kwanta sai ki mayar da su cikinki kawai, ni dai na faɗa miki don na yi miki adalci, kina da wata ɗaya na neman mafitar yadda za ki yi, idan kuma kin raina arziƙina kina ganin ɗaki ɗaya ya yi miki kaɗan to sai ki yi bayani na sallame ki".
Ba ta sake magana ba, har ya gama mitarsa ya tashi ya fita, ko kwanaki da ya ce mata zai je zance ta yi zaton da wasa yake yi, kuma ba ta taɓa zaton zai ƙara aure a wannan ƙangin da suke ciki ba, tun daga ranar ta shiga sabon halin ƙunci, ta ɗauki kishi ta ɗorawa kanta, 'yan'uwanta kowa ta faɗa masa za a yi mata kishiya, ballantana kuma maman Nawal wacce kullum sai sun yi zancen, ita maman Nawal Sabila haushi take ba ta, saboda ba ta ga wani abun kishi a miji irin nata ba, amma dai haka take ta ba ta haƙuri.
 Cikin satin ne kuma take faɗawa Sabila za ta nemo 'yar aiki, saboda aikin azumi yana yi mata yawa, kuma dama tun tuni mijinta yake cewa ta nemo ita ce ba ta bawa abun muhimmanci ba, ta ɗora da faɗin"Duk wata dubu hamsin ya ce zai dinga biyanta, Sabila ban san dai yadda kika ɗauke ni ba, inda ba za ki ga kamar na raina ki ba ai da na ce ki karɓi aikin nan, ki dinga daurewa kina leƙowa muna yin aikin, ba wanda zai gane a unguwar nan tun da kin saba shigowa, dubu hamsin ɗin za ta dinga yi miki amfani".
Sabila ta yi murmushi ta ce"Wallahi maman Nawal na ɗauke ki fiye da yadda kika ɗauke ni, kuma ba wanda zai yi maka wannan tayin sai mai sonka da alkhairi, amma ban sani ba ko mijina zai amince, idan ya amince zan yi in sha Allah".
 Da Sunusi ya dawo ta faɗa masa, ai kuwa yana jin dubu hamsin nan take ya ce ya amince, a ransa kuwa har ya fara lissafin yadda za a dinga kasafta kuɗin. Ranar da aka ɗauki azumin farko ta fara zuwa aikin, idan ta je da safe ta gama komai sai ta koma gida ta hau kan ɗinkinta, sai da yamma sai ta koma su yi abincin buɗe baki, haka za ta ciko mata kuloli, har aka gama azumi Sabila abincin sahur kawai take yi, kuma mijin Maman Nawal ya yi rabon kayan abinci ya ba su mai yawa, don haka azuminsu lafiya lau babu rigima da Sunusi, karin aurenss ne kawai yake damunta.
 Washegarin Idi ta siyar da kujerunta, ta kwashe komai na falonta, a ɗan filin tsakar gidan ta raba keken ɗinkinta, ta rufe masa ɗakin.
Shi kuwa Sunusi a nashi ɓangaren yana ta shirye-shiryen aure, ya kammala komai, amma fa ya ji jiki, don ba ƙaramar tatsa ya sha a wajen Karime ba, a nata ɓangaren ita ma ta gama shirinta tsaf, iya maganin mata na dubu ɗari ta siya ta saka a gaba tana ta sha babu ƙakkautawa, yanzu har ba ta so Sunusi ya zo zance, saboda ji take kamar ta rungume shi ko ta samu sassaucin sha'awar shi da take addabarta tana hana shi bacci.
A ɓangaren Sunusi kuwa tuni ya fara fargaba, saboda yana tunanin anya kuwa wannan rashin kuzarin nashi zai sa ya iya morewa yadda ya kamata a matsayinsa na ango? Duk yadda ya so ya daina istimna'i na ɗan wani lokaci ya kasa, sannan abin da ya sake ba shi tsoro cikin satin auren da ya gwada kusantar Sabila sam kasawa ya yi, abun ya zama kamar alayyahun da ya ji rana, shiyasa yaƙe kawai yake yi a kwana biyun.
A cikin wannan yanayin aka ɗaura auren Sunusi da Karime, ita dai ta yi biki gagarumi, sannan dakinta ta saka kayan gado masu tsada, ba ta ma damu da rashin kitchen ko falo ba, ita indai dare zai yi Sunusi ya ɗebe mata kewa to ko a zaure za ta iya zaman gidansa.
Ita ma Sabila sai da ta ɗan yi taro, saboda 'yan'uwanta sun zo, sannan maƙota ma sun shigo, sai fakar ido take tana share hawaye, yau ɗin sosai take jin kishin Sunusi wanda ba ta san tana da shi ba.
Haka dai aka dinga ba ta haƙuri, har aka kawo amarya ɗakinta, kowa ya watse Sunusi ya shigo da rakiyar abokansa, suka gama nanayensu suka tafi, shi kuwa Sunusi yaƙe kawai yake yi, zuciyarsa na bugu, saboda ɗazu da la'asar da ya shiga banɗaki shi kaɗai ya san abin da ya gani a tare da shi.
 Ƙara shiga banɗaki ya yi bayan kowa ya watse, bai san lokacin da hawaye ya sakko masa ba, ganin har lokacin babu abin da ya canza, sai ya shiga ɗakin Sabila ya zauna a bakin gado, saboda ba zai iya jewa amarya a wannan yanayin ba, amaryar ma bazawara wacce ya san kar take kallon namiji.
Sabila tana zaune a sallaya lokacin, ta yi kamar ba ta gan shi ba, kusan minti ashirin suna a haka, tana ta mamakin zaman da yake yi, amma ta fi zargin kuɗin kazar amarci ne ba shi da shi, shi ne ya zo ya yi mata daɗin baki t ba shi, babu zato kawai sai jin shassheƙar kukan shi ta yi, ta kalle shi a firgice ta ce"Baban Amal! Lafiya? Kuka fa kake yi".
Ya ƙara bolum ya ce"Sabila idan ban yi kuka ba me zan yi?"
Ta ce"Me ya faru?"
Ya ce"Zo, zo Sabila ki ga ikon Allah".
Ta taso a sanyaye, gabanta sai faɗuwa yake yi, ta yi turus ganin yana ƙoƙarin zuge tazugen shi, ta ce"Lafiya? Mene ne haka ga yara a kwance?"
Bai saurare ta ba, ya ƙarasa kunce tazugen, ya buɗe mata wandon yana cewa"Sabila leƙo ki ga ikon Allah! Yau ni Sunusi ina zan kai abun kunya?"
Ta kuwa leƙa, gabanta ya faɗi gano abu kamar ɗan yatsa a ciki, kuma a yamushe, ta ce"Innalillahi wa inna alaihi raji'un! Sunusi me ya same ka? Me zan gani haka?"
Daidai nan kuma Karime da ta gaji da jira ta fito tsakar gidan tana cewa"My Love! Me kake jira ne? Ko lallashin ne har yanzu?"
Ya yi saurin gyara wandon ya ɗaga murya ya ce"E, ba ta da lafiya ne, kin ga kawai zan kwana a nan".
Sabila ta fita tana cewa"Lafiyata ƙalau, ki je ki ɗauki mijinki, wai kunyarki yake ji, tun ɗazu nake cewa ya tafi ya ƙi".
Karime ta ce"Kunya kuma?"
Ta kuwa shiga ɗakin Sabilar da sallamarta, da mamaki ta kalli Sunusi fa ya sadda kansa ƙasa ta ce"Sunusi ƙalau kuwa?"
Ya ce"Ba ni da lafiya ne".
Ta ce"To taso mana, don ba ka da lafiya dai ka bar ni ni kaɗai?" 
Ta ja hannunsa suka fito,yana riƙe da wandonsa a ƙugu, saboda bai gyara tazugen ba, haka suka shige ɗaki yaba waiwayen Sabila kamar mai neman ta cece shi.
    GIDAN HAMZA 
    Babu abin da ya canza a halin Hamza sai ma ƙaruwa da ya yi, saboda har cikin azumi haka yake noƙewa ya ƙi yin cefane mai kyau, saboda abubuwa sun matso yana ta tanadi, don ma dai ya gama haɗa lefe an kai ana saura kwana biyu a fara azumi, su ma kuma ba su fasa yin mai daɗi su hana shi ba, haka zai kai azumi ya ci fara da mai, da asuba ma ya saƙime ta, tsoro ma yake kar basir ya kama shi, an kai azumi na biyar Mardiyya ta yi masa jar miya mai rai da lafiya ta ji nama, sannan ta yi cake da donut ta ce ya dinga haɗawa da shayi yana yin sahur, Hamza farin ciki ji ya yi kamar ya yi tsalle ya rungume ta, ya dinga godiya yana shi mata albarka, nan ya ɓarke yana faɗa mata dama suna nan da halinsu, ba su fasa hana shi miya ba.
Mardiyya ta ce"Ni fa ina mamaki wallahi, ka yi cefane ka yi komai a hana ka miya?"
Ya ce"To gane mini hanya My Mardis, ai idan ba ka yi dacen mata ba ka shiga uku, ni dai Allah Ya cece ni da ya haɗa ni da ke,wallahi ke haske ce a rayuwata Mardis".
Ta ce"Amma kuwa Allah Ya shirye su".
Hamza ya ce"Amin dai, ni fa wallahi ba don kar na jibga miki wahalar kula da yara ba da dukansu gida zan tura su, ni ke kaɗai ma kin ishe ni rayuwa wallahi".
Ta ce"To my Love kuma idan ka ɗora min kula da yara ta ya zan iya kula da kai? Ka bar su kawai, ai na san dai idan na shiga gidan 'yan kallo za su zama".
Hamza ya ce"Ƙwarai ma kuwa".
 Suka gama shan fira,  Hamza ya ɗauki ledar kayansa ya ce"My Mardis bari na wuce, dare yana yi, ki shiga ki huta kin sha aiki yau".
Ta ce"Haba ai yi wa kai ne, na ce wannan account ɗin nawa ya samu matsala, ka saka mini kuɗin a opay".
Gabansa ya faɗi ya ce"Wane kuɗi?"
Ta ce"Na cefanen, a wajen Mama na ari dubu hamsin na yi".
Ai nan take wata zufa ta yanko masa, ya kalli kayan hannunsa da nauyinsu ashe na dubu hamsin ne, ya ce"Amma Mardis..." Sai kuma ya yi shiru saboda kar ya ja wa kansa abun kunya.
Ya ce"Shikenan zan tura miki in sha Allah!"
Ta ce"To sai da safe, a opay fa, wannan lambar tawa opay ce".
Can ƙasan maƙoshi ya ce"Ok".
 Sanda ya yi nesa da gidan sai ya ji kamar ya kurma ihu, yana fafutukar na kayan sallar yara da 'yan kajin sallah kuma ta yanko masa dubu hamsin, gabaɗaya miyar ma bai ji daɗinta ba saboda baƙinciki, kuma wannan karon ya ɓoye ta sosai, bai yarda sun gani ba, sanda ya tura mata kuɗin kuwa har ƙwallar baƙinciki ya yi. A ransa ya ce'Saude da Sahura ku kuka ja mini, kuma za ku gani a kajin sallarku, ko kai da ƙafa ba zan siya ba'.
 Da azumi ya je ƙarshe Mardiyya ta ce za ta sake yi masa snacks ɗin sallah, ya ce Saude ta riga ta yi. Ta ce"To kaji fa? Na iya jar suya mai daɗi, idan ma dambun nama kake so duk zan yi maka".
Da sauri Hamza ya ce"A'a wallahi, kar ki wahala, duk suna yin wannan, idan Allah Ya kai mu babbar sallah sai ki soya min a ɗakinki".
 Da haka ya lallaɓa aka bar zancen, duk da haka sai da ya yanka kaza ɗaya babba ya kai mata. Gidan nasa ma kowa kaza ɗaya ta samu, suka yi ƙorafi ya ce abin da ya samu kenan, bayan ya fita Saude ta ce"Sahura abun na Hamza fa gaba yake yi, me za mu yi da kaza ɗaya mu da yara? Kenan da ba mu shiga watanda ba sai dai mu sha takaici".
Sahura ta ce"Ai na faɗa miki dama".
Saude ta ce"Ai kuwa wallahi haƙarƙari zan ajiye masa da fukafukai".
Sahura ta ce"Kina da imani, ni wallahi kai da ƙafa ne rabonsa".
Haka kuwa aka yi, Sahura ta ajiye masa kai da ƙafa, dama ranar Saude ce da girki, dayake ya siyo kayan miya na miyar sallah, sai ta saka masa fukafukai da maƙogoro, don haƙarƙarin ma sha'awa ya ba ta ta cinye. Hamza ya baje zai ci abinci, ya kalli naman ya ga abubuwan da aka saka masa, ya ce"Saude ina naman? Ko sai a miyar gobe za a ba ni rabona?"
Saude ta ce"Kaza ɗayar ce har za ta kwana? Ga rabonka nan an yi maka wasali da shi".
Ya haɗe gira ya ce"Ba na son haka Saude kamar ya ga rabona?"
Ta ce"To kaza ɗaya me za ta yi mana? Ni ai na zata ma nufinka ba sai mun ba ka ba".
Ya ce"Hmm shikenan, yanzu da kika cinye ƙiba kika fi ni?"
Ta tashi ya bar ɗakin, ya ƙwalawa Sahura kira, ta tashi ta ɗauki farar ledar da ta saka masa kai da ƙafa ta shiga ɗakin nasa, ta ajiye tana cewa"A ci fa haƙuri yara sun cinye".
Ya daga ledar ya kalla yana cewa"Sahura! Sahura! Innalillahi wa alaihi raji'un!" Ba ta kula shi ba ta fice daga ɗakin.
Ya zauna shiru, kafin ya ce"Ai shikenan".
  Daga yara har manya a gidan kowa kayan sallah kala ɗaya ya yi musu, ya zo da atamfofi guda biyu ya ce Saude ta zaɓi ɗaya tun da ita Sahura an yi mata leshi, ai kuwa Sahura ta yi tsalle ta dire ta ɗauke ɗayar atamfar ta ce ta faɗar kishiya ce, haka ya gaji da tijara ya rabu da ita, ya zamana Saude ce ba ta samu kayan faɗar kishiya ba.
  Hamza an gama duk wani shirin aure, saura kwana uku ɗaurin auren aka zo aka yi jeren kayan amarya, tuni ya ƙauracewa matan nasa yana ta shirya kansa da magungunan maza, don ya more yadda ya kamata. Ana gobe ɗaurin aure Mardiyya ta ce akwai yayanta da ya zo daga Kalaba shi da matarsa, sun zo biki, a gidan shi na nan suka sauka, kuma ya ce yana son ganin shi, ya je su gaisa, Hamza aka buga wanka suks tafi da Mardis da ta yi masa jagora.
  A hanya take ba shi labari ai soja ne, aiki ne ya kai shi Kalaba, ita ta fara shiga ta yi masa iso, suka shiga suka zauna a falo, yayan nata ya shigo ya zauna suna gaisawa, matarsa ta shigo rike da jug ɗin da ta kawo musu lemo, babu zato Hamza ya yi mummunan gani, ya zabura miƙe tsaye yana kallon Asiya tsohuwar matarsa da ta daskare a tsaye riƙe da kofin tana kallon shi, yayan Mardiyya ya ce"Malam Hamza lafiya kuwa?"
Sai ya zauna yana murmushin yaƙe ya ce"Lafiya lau, ina ga cinnaka ne ya cije ni".
 Asiya ta kalli Mardiyya ta ce"Wannan ne wanda za ki aura?"
Ta ce"Shi ne, kin san shi ne?"
Hamza ya fara kame-kame, ya janyo mafici ya fara fifita ya ce"Waske Asiya maze kawai".
Mai gidan ya ce"Kamar ya ta Waske? Me yake faruwa ne?"
Hamza ya tashi yana cewa"Oga na bar babur ɗina a waje ina zuwa".
Kafin ya fita Asiya ta ce"Baban Haidar wannan fa shi ne Hamza tsohon mijina".
Baban Haidar ya zaro ido ya ce "Da gaske? Tsohon mijinki dai wanda ya gana miki azaba? Wanda ɗa ya mutu a cikinki kina gidansa?"
Ta ce"Shi ne dai".
Ya ce"Wanda muka so zuwa har garin nan mu karairaya shi aka ce mu rabu da shi?"
Asiya ta ce"Wallahi shi ne".
Ya ce"Shi ne ya lallaɓo zai aure ƙanwata? Kan uban nan! Ashe yau akwai fareti a gidan nan".
Ya fara kokowar cire riga, a guje Hamza ya zuba yana cewa"Mardis sai kin taho". Ba zai bari kansa ya yi murfi ba don haka bai bi ta kan babur ɗinsa ba, saboda gani yake ma tsayawa tada babur ɗin ɓata lokaci ne.

  Sosai Hamza yake gudun ceton rai, tun bai yi nisa da gidan ba takalmansa ma suka yi ta kansu, wayarsa ma don dai ba a aljihun gaban riga take ba, da tuni ta dira tsalle ta yi ta kanta, yana gudu yana Innalillahi wa inna alaihi raji'un! Mutane sai kallonsa ake ana tsayar da shi, ba ya bi ta kansu, wasu kuma su ma sai su fara gudun, sai sun lura ba wani abun ba ne su bari, duk nisan tafiyar sai da ya yi rabi sannan ya gane yayan Mardiyya bai biyo shi ba, ya samu gefen titi ya zauna yana ta haki da dafe ƙirji.
A ransa yake tunanin Mardiyya ta cuce shi, tun da ba ta taɓa faɗa masa tana da yaya soja ba sai yau, kuma wai tsohuwar matarsa yake aure, a fili ya ce"Haba don Allah, wace ƙaddara ce haka ka rasa wacce za ka aura sai Asiya?"
Ya tashi ya tafi ɗansahu ya shiga, har ya ƙarasa gida zuciyarsa ba ta daina bugu ba, ya shige ɗakinsa ya zauna, Sahura ce da girki don haka ta bi bayansa, ta shiga ɗakin tana cewa"Ango lafiya ka dawo yanzu?"
Hamza ya zauna a ƙasa dirshan ya miƙe ƙafa ya saka hannuwa biyu ya dafe kansa, Sahura ta ce"Innalillahi lafiya kuwa? Kar dai wani abu mara daɗi ne ya faru? Ko ba ka da lafiya?"
Ya ce"Idan ba ni da lafiya ai da sauƙi ma, Innalillahi wa inna alaihi raji'un! Sahura na shiga musiba mai girma".
Sahura ma ta ce"Innalillahi wa inna alaihi raji'un! Saude, Saude!".
Ta shigo ɗakin da sauri tana cewa"Sahura lafiya kuwa, wannan kira kamar za a tashi gidan?"
Ta ce"Zama za ki yi mu ji me ya samu Hamza? Kin ga ya shigo a birkice ya ce yana cikin masifa".
Saude ta ce"Hamza lafiya ka yi zaman 'yan bori? Kai da ka ɗauki wanka ka fita na zata ma zance ka tafi? To ko dai amaryar ce ta rasu? Ko kuwa auren aka fasa?"
Sai kuwa ya zabura ya ce"Tuf tuf! Da baƙin yawunki Saude, in sha Allah wannan fata naki ba zai tabbata ba".
Sahura ta ce"To ko matsala ce daga shagonka na kasuwa?"
Ya ce"Wallahi ku dai babu alheri a bakunanku".
Ya ciro wayarsa da take ringin ya ɗauka da sauri ganin Mardiyya ce, ya ce"Hello Mardiyya ina babur ɗina? Don girman Allah ki kula mini da babur ɗina".
Ta ce"Ga shi nan an shigar da shi cikin gidan".
Ya ce"Wane gidan? Ba dai gidan yayanki ba".
Ta ce"Nan mana, ya ce sai ka dawo sai ka ɗauka".
Hamza ya miƙe tsaye zumbur yana cewa"La ha ila ha illallahu! Haba Mardiyya, ta ya za a shigar mini da babur maƙabarta? Don wallahi na san idan na sake shiga gidan nan a nan ƙabarina yake, ni wallahi Mardis ba ki kyauta mini ba da ba ki faɗa mini yayanki soja ba ne, amma dai don Allah kar ki bari ya raba mu, wallahi ina ƙaunarki, ba zan iya rayuwa babu ke ba, ki tuna tsayin soyayyar da muka yi, kuma a ce sai ana gobe mu zama abu ɗay sannan wannan lamari ya ɓullo? Don Allah kar ki bari a raba mu".
Ta ce"Ba zan taɓa rabuwa da kai ba Mijina, yanzu ina hanyar komawa gida, ai duk abin da zai ce matuƙar ban ce na fasa aurenka ba to Baba zai goya mini baya, a kan me don ka taɓa auren matarsa haka zai shafi aurenmu?"
Ya ce"E wallahi kishi ne kawai, ashe kin gane, kishi yake tun da na aure ta a baya, kuma ni wallahi har ma na manta da ita, ba don ta yi magana ba ma da ba zan gane ta ba, mene ne na tada tsohon zance? Haka ai babu kyau, don Allah kar ki bari a raba mu Mardis wallahi zuciya ce za ta buga na mutu, mutuwa  zan yi murus na bar matana da marayun 'ya'ya, ki duba lamarina don Allah".
Mardiyya kamar za ta yi kuka ta ce"Don Allah ka daina zancen mutuwar nan, in sha Allah sai mun yi rayuwa da kai, sai mun tara 'ya'ya, cewa yake wai ba ka da kirki sanda ka auri Anti Asiya ma gallaza mata ka yi ka kusa kashe ta".
Hamza ya ce"La ila ha illahu! Wallahi tallahi ba a yi haka ba, lokacin ba ni da karfi sosai, ita kuma ta saka buri a ranta ta fitine ni, ta ce sai na sake ta, da na ƙi sakinta shi ne ta gudu ban ma sani ba, ta je ta faɗawa yayanta ƙarya da gaskiya, har suka yi ta nema na wai za su kashe ni, ashe yayanki ta aura, wallahi da na san haka ne ni da ba zan ma fara soyayya da ke ba, ballantana har mu yi shaƙuwar da rabuwarmu za ta kassara ni".
Mardiyya ta ce"Hmm! To ni wallahi ba ruwana da rayuwarsu da matarsa, ni kai kawai na sani, kuma kai na zaɓa, don haka babu abin da zai rusa aurenmu gobe".
Ya ce"Yawwa, yawwa yarinyar kirki, 'yar arziƙi, masoyiyata, Allah Ya tabbatar mana da alkhairi".
Ta ce"Amin, yanzu na ƙarasa gida bari ma ka ga da kuka zan shiga, yadda zan tashi hankalin Baba".
Ya ce"Yawwa, ki buɗe murya sosai, Allah Ya taimake mu".
Hamza ya ajiye wayar yana sauke ajiyar zuciya. 
Sahura ta ce"Wai me yake faruwa? Ka saka mu a duhu".
Hamza ya ce"Saude ke ce za ki gane wannan yaren, ai dai kin tuna Asiya tsohuwar matata ko?"
Saude ta ce"Ni kuwa yaushe zan manta da Asiya? Tun da a kanta ka fara yi mini kishiya, kuma sannan duk cikin auren da ka yi ka fi wulaƙanci lokacin aurenta, sannan ka fi gana mata azaba".
Ya tsuke fuska ya ce"Dalla ya isa haka Saude, me kuma ya kawo tashin-tashina? Na gana mata azaba kamar yaya? Ko kin manta irin tashin hankalin da na shiga silarta? Ƙaura fa na yi saboda tsoron sojojin da ta saka suke neman rayuwata, kin manta saboda gudun ceton rai na je mota ta karya min ƙafa? Ku ma ma ai ke karayar tawa alheri ta zame miki, tun da silar haka kika samu firji da jarin da kike taƙama da shi".
Ya wani ɗaga kai sama cikin gadara ya ce"Ai wallahi Saude kallonki kawai nake yi, ni na karye amma ke ce da riba, amma saboda an ce dama ɗan'adam butulu ne sai ga shi wai kina ƙirga ribarki kina kalmashewa, ko kayan miya da ɗan kifi ba kya iya siya ki yi mini miya, shikenan ni na karye a banza".
Saude ta ce"Wallahi ba a banza ka karye ba, nawa mutumin nan ya ɗauka ya ba ka? Na yi zaton wata sana'a za ka kafa, amma kana warkewa fa aure ka fara, ko ba a lokacin ne ka auro Fatima mai tafe da kayan lada ba? Hmm ai ni Hamza babu abin da za ka ce mini".
Sahura ta ce"Wannan dai zancenku ne, ni dai yanzu My Sweety ka faɗa mini me yake shirin faruwa da auren naka? Na ji kana kar ta bari a raba ku".
Hamza ya ce"To ba labarin zan ba ku ba, wannan kazallahar ta karɓe zancen take jan shi?"
Sahura ta ce"Saude don Allah ki yi shiru mu ji, hankalina a tashe yake, ba na son ganin Sweetyna cikin damuwa".
Hamza ya gallara mata harara ya ce"Abin da ya fi Sweety".
Sahura ta ce"Mu dai muna jinka".
Ya kwashe komai ya faɗa musu, ya ɗora da faɗin"Ni yanzu ina cikin halin gaba kura baya sayaki, kun ga dai ni ba zan iya rabuwa da yarinyar nan ba, wallahi ba zan ɓoye muku ba na sha wuya wajen tara kuɗin auren nan nata, sannan na dinga kashe mata kuɗin 'yan kun ji-kun ji, kuma yanzu sai da na gama hidima tsaf ranar kwasar ganima ta zo sannan a ce na fasa aurenta? Kun san dai ba a ɓari a kwashe daidai, idan ma na ce a dawo min da kayana lefe kawai zan samu, to kun ga ai an cuce ni, idan kuma an yi auren ina tsoron me zai je ya zo, tun da yayanta soja ne, ga shi zai iya ɗaukar kishi da ni, tun da na riga shi sanin matarsa, ga haushina da yake ji ta ɗan sha wuya a gidana, to wallahi komai ƙanƙantar laifi idan na yi waMardiyya komai zai iya faruwa, ya fake da haka ya kusa kashe ni, kila ma har ya gayyato yayanta tun da wancen karon burinsa bai cika ba, shi da ya ce sai ya dandatse ni? Duk mutumin da yake harin wannan waje mai ƙima a jikinka to ai kuwa ka kiyaye shi wallahi, don ƙiyayyar ta kai ƙiyayya".
Saude ta ce"Hmm, Allah Ya rufa asiri, mu dai namu ido".
Sahura ta ce"To Alhamdulillah! Allah Ya rushe lamarin nan, Allah Ya sa ya hana ka aurenta, in sha Allah wannan kaya da aka jera gobe za a zo a kwashe shi".
Hamza ya ce"Innalillahi wa inna alaihi raji'un! Sahura! Abun naki har ya kai haka? To in sha Allah mugun nufinki a kanki zai ƙare, ni za ki kalla ki yi wa mugun fata?"
Saude ta ce"Don Allah Sahura tashi mu tafi".
Suka fita suka bar shi yana ta masifa kamar zai ari baki, ya saka a ransa ko don ya nunawa Sahura addu'arta ba za ta karɓu ba sai ya auri Mardiyya ya rayu da ita ko da ƙafa ɗaya ne, zai jure komai, don haka yanzun ma bai ga ta zama ba, anjima kaɗan zai koma gidansu ya ji halin da ake ciki.
  Wajen ƙarfe tara sai ga kiran Mardiyyar nan, ya ɗauka, ta ce ya zo babanta yana neman shi, ya tashi ya sake watsa ruwa ya tafi, gabansa yana ta faɗuwa amma tana ta daurewa da sakawa ransa jarumta, har ya ƙarasa gidan gabansa faɗuwa yake yi, ya kira ta a waya ya ce ya ƙarso.
Ta fito, yana kallonta ya san ta ci kuka, ya ce"Mardis ya ake ciki? Kar dai an fasa".
Ta ce"Ai wallahi ba wanda ya isa ya raba mu, ga shi nan an haɗu kowa ya zo za a yi magana, Baba ya ce ba ruwan shi da zancen ka taɓa auren Asiya, Mama ma faɗa ta dinga yi masa ta ce idan aka fasa shi zai samo mini wani mijin?"
Hamza ya ce"Alhamdulillah! Wannan shi ne gaskiya, kin ga Allah Ya ba ki iyaye masu fahimta".
Ta ce"Mu shiga".
Ya ce"Amma shi wannan soja yana ciki?"
Ta ce"Ai shi ne ya ce a kirawo ka".
Cikin Hamza ya ƙullu waje guda, ya ce"Haba Mardiyya, kuma kika ce an gama magana, idan an gama me zai sa soja ya neme ni?"
Ta ce"Wai kai meye na tsoron soja? Me zai yi maka?"
Ya marairaice ya ce"Kin san sha'anin kishi, kuma ni wallahi shaf na manta da matarsa ma, amma mu je dai, Allah Ya tsare".
Suka shiga da sallama, Hamza kansa a ƙasa ya durƙusa ya gaishe da  mutanen tsakar gidan, suka ce ya zauna, ya ɗosana ya zauna a tabarmar da suke zaune, yana ɗagowa suka haɗa ido da soja, ya mayar da kansa ƙasa yana salati a zuciyarsa.
Ƙanin baban Mardiyya ya ce"Malam Hamza ka yi haƙuri da abin da ya faru, mu babu ruwanmu da wai ka taɓa auren matar da Hafizu yake aure wato yayan Mardiyya, duk da ya zo mana da zancen kai ba mutumin kirki ba ne a zamanka da Asiya na baya, to mu babu ruwanmu, tun da ita Mardiyya ta ce ta ji ta gani, saboda haka ya rage nata, mu dai wanda take so shi za mu bata, kai kuma sai ka ji tsoron Allah ka yi mata adalci, mu ba za mu juri cin zarafin 'yarmu ba, don mun aura maka 'ya ba siyar maka da ita muka yi ba, ba kuma bauta muka kaita ba ballantana la mayar da ita baiwa, duk sanda ta zo ta kawo korafi za mu bi mata kadinta, sannan ita kuma mun yi mata nasihar da ta dace, in sha Allah ba za ka same ta da wani hali na assha ba".
Hamza ya ce"Na gode Baba, Allah Ya saka da alkhairi, yanzu aure dai yana nan ko?"
Ya ce"Aure yana nan mana, gobe ƙarfe goma in sha Allah!".
Hamza ya dinga godiya.
Ya tashi zai tafi, Hafizu ya yi tsalle ya danƙo shi, Hamza ya zabura ya fasa ihu kamar ba a gidan surukansa yake ba ya ce"Aaaa! Innalillahi wa inna alaihi raji'un, la ila ha illa anta, subhanaka, inni kuntu minazzalumina, zalumin azzalumin".
Mutanen wajen suka taso suka fara yiwa Hafizu magana, amma ya riƙe kunnen Hamza ƙyam ya murɗe ya ƙi saki, babansu ya ce"Kai Hafizu ba ka da hankali ne, ba za ka sake shi ba".
Ya ce"Baba gargaɗi fa zan yi wa ɗab iskan yaron nan".
Ya ce da Hamza"Ba an ba ka auren ƙanwata ba, wallahi idan ta kawo mini ƙararka tun kafin na zo garin nan ka tabbatar ka tanadi likkafaninka, sai na kashe ka sau goma kafin ka yi mutuwar asalin, ɗan iska mai aure-auren tsiya". Ya sake shi, ya kafa masa wani zazzafan ranƙwashi a kansa, wanda Hamza ya ji kamar da dutsen wuta ya yi masa ba da yatsun hannu ba".
Hamza yana jinsa free ya yi hanyar waje da sauri. Wani cikin mazan ya ce"Babur dinka yana can gidan nashi sai ka je ka ɗauka".
Hamza a rikice ya ce"A'a a ɗakko min kawai".
Hafizu ya ce"Ubanka ne zai ɗakko maka?" Ya kawo masa mazga, ya kauce.
Manya suka fara yiwa Hafizu faɗa, suka ce Hamza Ya kawo mukullin za a kawo masa shi gida da safe, dama yana aljihunsa, don haka ya ba su yana ta godiya, Hafizu ya ce"Na so ka zo ɗauka da kanka, wallahi da sai ka kawana kana tsallen kwaɗo, na ga ta inda za ka fito ɗaurin auren gobe".
 Hamza dai yana ji bai ce komai ba, ya fice, ya hau adaidaitasahu ya kama hanyar gida, yana shafa kunnensa da yake jinsa kamar a shagiɗe ya karkace, wata ƙwalla ta zubo masa, tabbas wannan mutumin ya ci zarafinsa, taimakon da Allah ya yi masa ɗaya ne Mardiyya tana son shi, kuma da yake cewa kar a kawo masa ƙara ai dai ya san shi zaman aure zo mu zauna ne zo mu saɓa, shikenan idan zama ya yi zama ta fara yi masa ba daidai ba sai ya zuba mata ido ta raina shi? Ai kuwa ba zai yiwu ba, da sake a lamarin nan.
 Haka dai ya ƙarasa gida rai babu daɗi, yana kallon kiran Mardiyyan ya ƙi ɗauka, sai da ya ga za ta takura masa sannan ya ɗaga, ta ce"Ka yi haƙuri don Allah da abin da aka yi maka".
Ya ce"Ni ba a yi min komai ba Mardiyya".
Ta ce"Ina fa leƙowa ta windo, na ga abin da ya yi maka".
Ya ce"Ai babu komai, normal ne, indai zan same ki zan jure fiye da haka ma, ba dai daga yau ba ne? Gobe iyanzu kina gidana in sha Allah".
Ta ce"Allah Ya tabbatar, sai da safe".
Yana ajiye wayar Sahura ta shigo, ya kalle ta ya yi tsaki ya ce"Iska tana wahalar da mai kayan kara dai".
Sahura ta hau gadon tana cewa"Kamar yaya? Me kake nufi?"
Ya ce"To ai ke na san halinki na san take-takenki, kuma ni yanzu duk jarabarku ke da Saude ba zan kunce tazugena ba, a to amarya nake yiwa tanadi".
Sahura ta ce"In sha Allah wannan tanadin nawa ne, da yardar Allah sai amaryar ta zo tana period, na ga yadda za ka yi".
Ya ce"Oh! Ke kuma taki rayuwar kenan, mugun fata ko Sahura? Aure dai dai na yi shi, don na huce takaicinku".
Ya kwanta ya juya mata baya, ita ma ta kwanta, tana matsawa kusa da shi yana matsawa, har ya kai ƙarshe ya sauka daga gadon, ya kwana a ƙasa yana mamakin jarabar Sahura da mugunta, to idan ba mugunta ba ya shi da yake yi wa amarya tanadi za ta zo ta tanɗe ɗan abun?
Washegari sassafe aka kawowa Hamza babur ɗinsa, karfe goma da 'yan mintuna aka ɗaura aurensa da Mardiyya, Hamza yana ta murna da washe baki, Saude da Sahura ba su yi wani taro ba, a can dai gidan iyayen shi an yi, shi ma iya 'yan'uwa na jiki ne, saboda su yi girkin abokan Hamzan, tun da an gaji da yin taron aurensa, aure ba na ɗaya ba, ba na biyu ba. Saude dai ba biki suke yi ba, amma sun yi hutun sana'arsu, kowacce kawai ta yi kwalliya sun zauna suna ta tattaunawa, Saude ce take ta ba wa Sahura labarin aure-auren Hamza, da halayen matan, ita dai Sahura tsakaninta da Allah take jin kishin auren nan na Hamza sosai.
Da magriba aka kawo amarya ɗakinta, aka damƙa ta amana wajen uwayen gidanta, sannan aka mayar da ita ɗakinta, bayan kowa ya watse Hamza ango ya shigo, ya sha shirin angwancewa sosai, a gurguje ya shiga ɗakin Sahura ya yi mata sallama, ya fita ya shiga na Saude, yana shiga Sahura ta fito, ta nufi ɗakin amaryar cikin sanɗa, Mardiyya tana zaune a can cikin uwarɗaki bakin gado, Sahura ta ga ledoji zube a falon, alamar Hamza sai da ya fara shiga ya ajiye sannan ya je musu sallama hannu ba komai, ban da rashin adalci ai dai idan an siyasa amarya kaza uwargidan ma ana siya mata ta mayar da mugun yawu, da sauri ta ciro ɓakar ledar dake cikin hular kanta, ta ɗakko lemukan guda uku kowanne ta zuba masa ƙwayoyi a ciki, ta jijjiga ta mayar ta fice da sauri, a tsakar gida suka haɗu da Hamza, ta yi dariyar yaƙe ta ce"Ango-ango, ango ka sha ƙamshi".
Ya ce"Hmm Sahura kenan".
Ya shige ɗakin amarya yana cewa"Sai da safe".
Ta ce"Allah Ya tashe mu lafiya".
Ya shiga ɗakin amarya, ya fito da ita falo ana ta zuba soyayya, aka yi alwala aka yi sallah, aka fara cin kaza, ya miƙa mata lemo ta ce ai ita ba ta shan lemukan nan masu gas, ya ce"Subhanallah ai ban sani ba, yanzu ya kenan? Ko na je na samo miki mara gas?"
Ta ce"Kar bar shi kawai".
Ya ce"Ina zuwa, ƙila firjin Saude akwai zoɓo ko kunun aya".
Ya fita, ya shiga ɗakin Saude, ya yi wajen firji yana cewa"Akwai abin sha kuwa? Mardis ce ke so, ashe ba ta son lemo mai gas".
Saude ta tashi kamar za ta ɗakko masa, ta dafe firjin ta ce"Fanta ce kaɗai ta rage, ta nawa za a baka?"
Da mamaki ya ce"Saude! Ni za ku siyarwa da fanta ki karɓi kuɗin?"
Ta ce"To ai ko kai da kake zuwa ka ɗauka ka sha ganin damar baka na yi, amma yanzu wata ce za ta sha ba kai ba, don haka sai ka biya".
Ya ce"Sai na biya?"
Ta ce"Ƙwarai kuwa".
Ya yi ƙoƙarin janye ta daga wajan, ta cije ta dafe firjin, ta ce"Wallahi sai ka siya".
Ya ce"Kin ga kar ki tara min jama'a, nawa ne?"
Ta ce"Ɗari da hamsin".
Ya fara laluba aljihunsa ya ce"Ba ni guda biyu".
Sai da ya miƙa mata dari biyar sannan ta ɗakko masa, ya kuwa karɓa yana cewa"Ki riƙe canjin, na sallame ki kuɗin cefanen gobe".
Ya kai wa Mardiyya ta sha, shi kuma ya kwankwaɗe coca-cola roba ɗaya, sun fara cin kaza kenan ya ji cikinsa ya murɗa, ya tashi ya ce yana zuwa, a guje ya ƙarasa banɗakin saboda yadda gudawa ta matse shi,  ya gama ya dawo yana yaƙe, saboda cikin nasa babu daɗi yake jinsa, kafin ya kai ga zama ya sake jin wani, ya koma ya sake yi ya dawo, Mardiyya ta ce"Wanka ka yi ne?"
Ya ce"E wallahi , ruwa na watsa".
Ta ce"Ka zauna ka ci kazar ƙila ko abincin rana ba ka ci ba".
Ya zauna ya ce"Wallahi na ci kaɗan, cikina ne ma babu daɗi yau ɗin".
Bai gama haɗiye naman da ya saka a bakinsa ba ya sake jin alamar ana kiransa a banɗakin nan, ya tashi yana ce mata"Ina zuwa". 
Wannan karon a jigace ya fito, ƙafafunsa duk sun sage, ya manta rabon da ya yi gudawa, ya rasa me ya jawo masa kuma.
Ya dawo ya ce"My Love mu je ɗakina kin ji".
Ta tashi ta shiga ciki ta saka kayan bacci, ta ɗora hijjabi a kai ta rufe ƙofarta suka shiga ɗakin nasa, kafin ma ya zauna fa ji an sake kiran shi, ya tafi da sauri yana salati a zuciyarsa, fargaba ta fara kama shi, ga marar shi tana amsaws saboda haɗe-haɗen da ya yi, ya rasa ma da wanne zai ji.
Ya dawo ya tarar da Mardis zaune a bakin gadon, ya yi guntun tsaki, ta ce"Wai ƙalau kuwa? Ina kake zuwa ne? Na ga ka kasa zama".
Ya ce"Lafiya lau, kawai cikina ne babu daɗi, ki kwanta kawai ki yi baccinki don yau da ƙyar idan zan moru ma".
Ta ce"Kamar ya? Ciwon ciki kake yi?"
Ya ce"To zancen kike so". Ya fita da sauri ya suri buta, tun yana komawa ɗakin har ya gaji ya zauna a tsakar gida, sai dai yana ji kawai ya tashi ya shiga, Mardiyya kuwa tuni ta yi bacci, tana ɗan jin haushin Hamza, na ƙin nuna mata zumuɗi da kulawa kamar yadda yake yawan yi mata alƙawari.
Can wajen ƙarfe ɗaya na dare Saude ta fito raka ɗanta fitsari ta ga Hamza kwance, yashe a ƙofar ɗakinsa a ƙasa, ta hanka shi, gabata ya yi mummunar faɗuwa, saboda ita a tunaninta kawai wani mugun abun amaryar ta yi masa, don yaddaya sheme ba ta yi zaton da rai a tare da shi ba, ga shi tana jin yadda amare suke kashe maza, ta rafka salati tana"Innalillahi wa inna alaihi raji'un! Mun shiga uku, Sahura!"
Hamza ya ce"Saude ƙalau kuwa?"
Ta sauke ajiyar zuciya ta ce"Hamza, dama wai da ranka? Me ya same ka?"
Ya yunƙura ya tashi ya ce"Da raina, gudawa ce ta ƙwace min, ta ƙi tsayawa Saude".
Ta ce"Subhanallah! Kai kuwa ne ka ci? Hmm Kodayake ka ci da rabonmu ai, ka saka ta a gaba kun ci kaza ka hana mu, shi ne Allah Ya fitar mana da namu rabon, alhakinmu ne".
Ta koma ɗaki bayan yaron ya yi fitsari, shi kuwa Hamza banɗakin ya faɗa yana dafa bango.
Yana fitowa ya ga Saude zaune tana jiransa, ta ce"Ga magani nan ai, sai ka zo ka sha ko zai tsaya". 
Ya karɓa yana jin ashe Saude tana son shi har yanzu, ya sha, ta haɗa masa ruwan gishiri da suga ya sha ya shiga ɗakin ya kwanta, da Allah Ya taimake shi sau biyu kawai ya ƙara yi, shikenan ya samu sauƙin abun, wahalallen bacci ya ɗauke shi, wannan dare dai an yi asarar shi, don sai Mardiyyan ce ta tashe shi sallar asuba, a gida ma ya yi don jikin babu ƙwari, yana idarwa ya koma ya kwanta ya cigaba da baccinsa.

   GIDAN SUNUSI
   Suna shiga ɗaki Sunusi ya fara daƙirewa kamar mai ciwon ƙafa, Karime ta saki hannun shi tana kallon yadda ya tattara wando ya riƙe ta ce"Wai lafiya kuwa? Na fa kasa ganewa, Sunusi a daren farkon nawa ka tozarta ni ka shiga ɗakin matarka za ku keɓe? Matar nan shekara nawa kuna tare? Yau ɗaya ba za ka haƙura ba ni ka ba ni haƙƙina?"
 Ya gyara wandon ya zauna a bakin gado ya ce"Ba haka ba ne wallahi Karime, ba ni da lafiya ne".
Ta ce"Me ya same ka?"
Ya ce"Umm...amm... dama...dama ɗan zazzaɓi ne nake yi, irin zazzaɓin daren nan".
Ta sauke ajiyar zuciya ta ce"Amma me yasa wando ya ƙi zama a ƙungunka idan ba amanata ka je ci ba? Kenan kwanana daren farkona da nake alfahari da shi za ka kai mata don ta raina ni ko?"
Ya ce"A'a fa na faɗa miki ba haka ba ne, tazugen ne ya kunce, amma yanzu ba ga shi na ɗaure ba?"
Ta ce"To shikenan".
Ya ce"Mu yi sallah ko?"
Suka fita, suka yi alwala suka yi sallah, tana ta mamakin yadda yake a sanyaye babu kuzari, zuciyarta kuwa fal tsoron kar dai ya narke mata da sunan zazzaɓi ya ƙi sauke mata nauyi, don a gaskiya a ajin ƙarshe take, daurewa kawai take yi don kar ya ga zalamarta, suka ci kaza cikin nishaɗi yana ta ƙoƙarin danne damuwar shi, sun gama ta ce"My love mu shiga wanka ko?"
Ya ce"Ki je ki yi, idan kin gama sai na yi".
Ta ce"Amma dai cikin alƙawarukan da ka yi min ka san har da na yin wanka tare ko? Shi ne za ka karya tun daga yau?"
Ya ce"Ai na faɗa miki ba na jin daɗi, wankan ma ba sai na yi ba, saboda idan na yi zazzaɓin nan ƙara rufe ni zai yi wallahi".
Ta ce"To Allah Ya sawaƙe, ka sha magani kuwa?"
Ya ce"Na sha".
Ta je ta yi wanka ta dawo, aka saka wata rigar bacci ta ɗaukar hankali, tana ta juyi da zirga-zirga a ɗakinda sunan tana haɗa kayan da ba a ƙarasa gyara mata ba, amma a zuciyarta tana yi ne da gayya don ta ɗauki hankalin Sunusi ya taho gare ta babu shiri, turus ta tsaya tana kallon shi, ganin hankalinsa ma sam ba ya kanta, ya sunkuyar da kai kawai kamar mai tunani, ta ajiye abin da take yi, ta zo ta zauna a kusa da shi, ta kamo hannunsa ta riƙe, ta ce"Mijina mene ne damuwarka?"
Ya ce"Ai na faɗa miki zazzaɓi ne".
Ta ce"Bayan shi akwai wani abun wallahi, tunani fa na ga kana yi, haba Sunusi kamar ba auren soyayya muka yi ba?"
Ta kwanta a jikinsa. Hakan ya sa gabansa faɗuwa, ya ce"Ba haka ba ne, ina farinciki sosai wallahi, kawai dai jikina ne babu daɗi".
Ta ce"To ka kwanta mana, ai zama ba naka ba ne".
Ya ce"To" Ya muskuta zai kwanta ta ce"Haka za ka kwana da kaya? Ai ana zafi, ka cire don Allah".
Nan ma bai yi musu ba, ya cire, ta linke ta ajiye, ta kulle musu kofa ta kashe fitila ita ma ta kwanta, shiru ta yi tana jira ta ji ya matso kusa da ita, ko da ba zai yi mata komai ba tun da ya ba ta uzurin rashin lafiya, amma sai ta ji shiru, ta matsa ta rungume shi, a haka bacci ya ɗauke su, ita dai sam babu wani daɗi, don daren nan ya zo mata a karkace.
Washegari da asuba ita ta tashe shi, ita ba ta san bai saba sallar asuba ba, shi kuma yana jin kunyar ta san ba ya yi a kan lokaci, haka ya tafi masallaci kamar an yi masa dole, yana dawowa ya kwanta don bacci ne sosai a idonsa, tun da jiyan bayan ɗaurin auren sun yi zuƙe-zuƙensu, ita ma tana kwance, ya ɗauka ma bacci take yi, sai dq ya ji ta ce"My love ya jikin naka, ya sauka dai ko?"
Ya ce"A'a wallahi da saura".
Ta matsa kusa da shi tazura hannu tana shafa fuskar shi, shi dai baccinsa ya koma ita kuma ta kasa tana ta tunanin anya yana zumuɗinta kuwa? 
Kasancewar wayewar gari Litinin ce ya sa Sabila tashin sassafe don sallamar yara su tafi makaranta, indomi ta dafa da shayi suka karya, suka shirya ta je ta raka su ta dawo, har lokacin Sunusi da amarya ba su fito ba, ta yi wanke-wanke ta share gida, ta saka hijjabi ta rufe ɗakinta ta tafi gidan maman Nawal don yin aikinta, a tare suke yin aikin suna fira, tana ta yi mata nasiha kan ta kau da kanta da duk salon da amarya za ta zo da shi, kuma ko ta so shiga jikinta da sunan mutunci kar ta dake fa wuri, ta yi takatsantsan ta gane takunta tukunna, idan ta ga babu dama ta dinga zuwa tana wuni a gidanta. Sabila ta yi murmushi ta ce"To sana'ar tawa fa? Yanzu ma muna gamawa zan koma, ɗinkuna ne da ni".
Ta ce"To Allah Ya taimaka, don Allah Sabila idan ba ki da abinci ki daina ƙwauron baki, ki dinga faɗa mini, idan kuka kwana da yunwa ba zan yafe miki ba".
Sabila ta yi murmushi ta ce"Allah ne Ya dube ni ya haɗa ni da ke Amina, ni na san ba don ke ba da tuni rayuwata ba ta canza ba, ballantana yanzu da ya ƙara auren nan, ai na san sai abin da na gani".
Ƙwalla ta kawo idonta, ta ce"Ban taɓa zaton Sunusi zai yi mini kishiya ba, ya yi mini bazata".
Maman Nawal ta ce"Oh! Sabila ban san kina da kishi har haka ba, ban san son da kike yiwa baban Amal ya kai haka ba".
Ta yi murmushi ta ce"Ai ALLAH ne kaɗai ya san adadin son da nake yi masa, ni kaina idan na ce ga iyakarsa a zuciyata na yi ƙarya wallahi, Allah dai ya sa nan gaba ya gane gaskiya, kar ya butulce mini saboda wata macen".
Maman Nawal ta ce"To amin, amma dai ki rage saka namiji a ranki, gudun kar ya ba ki mamakin da zuciyarki za ta buga, ba fata nake yi miki ba, amma yawanci duk mace mai irin zurfafawar nan zai yi wuya ki ga namiji ya yi mata halakci, Allah Ya ba ku zaman lafiya, ya sa ya gane gaskiya".
 Sun gama ta ɗakko mata soyayyen dankali fal kula ta ce"Ga wannan da ke na soya, sai ki je ki ci".
Tana shirin tafiya ma sai ga kiran Sunusi, lokacin ƙarfe tara da 'yan mintuna, ta ɗauka tana cewa"Baban Amal kun tashi kenan".
Ya ce"E Sabila, har kin shiga gidan aikin ne?"
Ta ce"E, don kar na tashe ku shi yasa ban yi maka sallama ba, amma na kammala ma gani nan zuwa".
Ta kalli Amina ta ce"Bari na tafi, na gode maman Nawal".
Ta ce"Ni ce da godiya, anjima zan shigo na taya ki fira".
Ta fita da sauri-sauri ta shiga gidan, a zaune ta ci karo da Sunusi, sai ta gan shi jikinsa duk a sanyaye, ta ce"Baban Amal ya dai?"
Ya ce"Mu je ɗakin".
Suka wuce, ta zauna tana cewa"Wai ba ka da lafiya ne?"
Ya ce"Haba Sabila na ga har nuna miki halin da nake ciki na yi".
Ta ce"To wannan ai ba wani rashin lafiyar da zai damu mutum ba ne".
Ya ce"Haba dai Sabila, kin ga fa yadda jikina ya koma, kamar na ɗan yaro, a haka zan rayu? Yanzu da me zan dinga sauke hakkin aure?"
Ta ce"To na ga dama can haka kake, kuma muke zaune lafiya, sai ka yi wata biyu ba ka taɓa ni ba".
Ya ce"Hakane, amma idan kika duba ai yanzu sabon aure na yi, ita wannan ba ta saba da haka ba, kuma da kunya a ce na je mata a haka, wallahi hankalina ya tashi".
Ta ce"To ya za a yi, ai sai ka yi mata bayani".
Ya ce"Haba dai, da kuwa an ji kunya, don Allah Sabila idan kin san da wani maganin da zan sha ko na shafa abun nan ya dawo daidai ki taimake ni".
Ta yi shiru tana mamakin karfin halin Sunusi, wai me ya mayar da ita ne? Ko dai ya zata babu zuciya a ƙirjinta ne? Ita ce ma yake tunanin za ta nemo masa maganin da zai warke don ya samu damar kusantar kishiyarta, ai ji ta yi fa ta san abin da zai sake rubuta tunzura larurar ma da ta yi, abun ya mutu gabaɗaya kowa ya huta, tun da ta haifi yara biyu Alhamdulillah.
Ta ce"Wallahi ban sani ba, ni da ba namiji ba ta ina zan sani".
Ya zauna shiru, ta fito da kular dankalin ta fara ci, ya ce"Dankali kika soya? Kin rage mana? Ba mu karya ba".
Ta ce"Daga can gidan na taho da shi".
Ya ce"To ko za ki ɗan sama mana wani abun? Sai na fita zan zubo mata gas".
Ta ce"Gawayi ya ƙare fa".
Ya ce"To ki siyo mana, ina da canji". Ya laluba aljihunsa ya ciro ɗari biyu ya miƙs mata.
Ta kalli kuɗin ta kau da kai gefe ta ce"Kaina fa ciwo yake yi, ba zan iya wani girki ba".
Ya haɗe rai ya ce"Sabila yaushe muka fara haka da ke?"
Ta ɓata rai, ba ta ce komai ba. Ya ce"To ai dai ki ba ni dankalin na kai mata tun da ke kin karya".
Ta ce"Wallahi ba zan bayar ba, da kai za ka ci ne ma da sai na sammmaka".
Ya ce"Ke kar fa ki raina mini hankali, abun naki ya isa haka, don kin ga na kwantar murya kamar ina neman alfarma a wajenki? Kar ki dafa ɗin, banza kawai wacce ba ta iya samun waje ba, ku dama mata haka kuke daga kun ga an fara kula ku sai wulaƙanci ya biyo baya".
Ya fita yana cewa"Aikin banza aikin wofi!".
Ya shiga ɗakin Karime ya same ta tana zaune, ta ce"Kai da wa kake ta faɗa? Ni fa yunwa nake ji wallahi".
Ya ce"Ni da wannan yarinyar mara kunya fitsararriya, wai don na ce ta dafa miki wani abun shi ne take cewa ba za ta dafa ba".
Karime ta taɓe baki ta ce"Ta gamu da wahala indai ta ce kishina za ta saka a ƙoƙon ranta, don ni dai zama daram a gidan nan".
Ya ce"In sha Allah! Dakko fulas na siyo mana shayi, amma wallahi yarinyar nan dai ta gane kurenta, sai ta san ni ta yi wa haka".
Karime ta ce"Hmm daga zuwa har na fara ganin haƙurin da ka ce kana yi da ita".
Ya ce"Kin dai ga zahiri".
Ta ce"In sha Allahu komai ya zo ƙarshe, sai na gyara mata zama a cikin gidan nan, kuma kai ma kai kake raga mata shiyasa take yi maka yadda ta so".
Ta ba shi fulas ɗin, ya siyo musu shayi, biredi da ƙwai, suka karya, ganin ta fara ƙoƙorin narke masa ya sa shi cewa"Bari na tafi kasuwa kar ki fara yin baƙi".
Ta ce"Na ɗauka matsayina ya kai ka ɗauki hutun kasuwa ai, ashe ba ka ɗauka ba".
Ya ce"Ba haka ba ne, zan ɗauka sai nan gaba, yanzu baƙi masu ganin ɗaki ma ba za su bar mu mu huta ba". 
Ta yi masa a dawo lafiya ya tafi.
Shaf ya manta da batun zuba mata gas, sai da rana ta yi ta kira shi, lokacin Sabila ta gama girkinta, tuwo ta yi, maman Nawal kuma ta aiko mata haɗaɗɗiyar jollof ɗin shinkafa, fa farfesun kaji, sai ta ajiye tuwon tun da shi ko ya kai gobe za su ɗumama, suka ci shinkafar, a tsakar gida suke a zaune da yaran, saboda dakin nasu babu fili, shi yasa yanzu ta fi harkarta a tsakar gida, har a zaure zama take. Karime ta fito don alwalar sallar azhar ta ga suna cin abinci, ita da ta ga Sunusi bai yi zancen abinci ba ta yi zaton ya sa Sabila ta yi girki da ita ne, kuma ta ga ba ta miƙo mata ba, ba ta yi alwalar ba ta koma ɗaki, Sabila ta bi ta da kallo tana mamakin ashe ma babba ce Sunusi ya auro ita duk ta yi zaton sa'arta ce ko ma ta girme ta, ta taɓe baki ta cigaba da cin abincinta.
 Ita kuma Karime waya ta ɗauka ta kira Sunusin, suka gaisa ya ce"Ya zaman baƙunta?"
Ta ce"Ya zaman baƙunta ko ya zaman yunwa? Ni fa Sunusi tun da aka yi auren nan kake ta ba ni mamaki, wai me kake nufi ne?"
Ya ce"Me ya faru?"
Ta ce"Ai ka san babu gas, kuma ka yi wa matarka cefane ni ka bar ni a gantale".
Ya ce"Kai subhanallah! Wallahi mantawa na yi shaf, ina ta sauri zan fita, bari na zo na zubo miki, ai akwai kayan gara na taho da iya kayan miya ko?"
Ta ce"Ka ga ni fa ban ce maka na yi gara ba, haka na zo ziƙau sai dai na yi ta haihuwa".
Gabansa ya ba da rass, amma ya dake ya ce"Shikenan bari na kawo miki".
Sai dab da la'asar ya zo gidan da ledarsa, shinkafa ce kwano ɗaya sai taliya biyu macaroni biyu, man gyaɗa rabin kwalba, magi rabin leda, sai kayan miya, ya ajiye mata ya ɗauki gas ɗin ya zubo rabi, a ransa yana ta mitar kuɗin da ya kashe, yadda yake mita haka ita ma Karime take yi bayan ta buɗe ta ga kayan da ya siyo, yana dawowa ta ce"Sunusi me zan dafa ne?"
Ya ce"Abin da kike so mana, ba ga shi na siyo komai ba?"
Ta ce"Ina fa komai a nan? Ya za ka siyowa matarka kaji ni ka bar ni da miya lami?"
Ya ce"Kaji kuma? To bubu mamaki don kin ga Sabila da kaji, amma wallahi ba ni na siyo mata ba, sai dai ko wannan maƙiciyar tata ce ta ba ta".
Ta ɓata rai ta ce"Kar ka raina min hankali Sunusi, ni fa dama na lura da take-takenka, tun da na zo gidan nan ma har yanzu ko hannuna ka kasa riƙewa, kamar wanda aka yi maka auren dole, shi ne za ka zagaye ka siya mata kaji ni ka mayar da ni hoto".
Ya ce"Haba dai masoyiya, wallahi ni yau ban ba ta ko biyar ba ma, idan zan yi cefanen kaji ai kin san ke zan yi wa, tun da miyar amarya sai da kaza".
Ta ce"To ni babu ruwana da kai ka siya ko a'a, kawai ko me ta dafa ni ma sai na dafa, don ba zai yiwu yarinya ƙarama ta fi ni matsayi ba".
Ya ce"To yanzu dai ba za ki fahimce ni ba kenan? Ya kike so a yi?"
Ta ce"Ka san yadda za ka yi ni ma siyo min kaza, miya zan yi, ai abun kunya ne ma na yi baƙi su ci abinci lami babu wasali".
Ya ce"To ina zuwa".
Ya fita ya siyo nama na dubu uku ya kawo mata, tana ta mita ita ga yunwa har ta fara gamawa da ita, ya ce"To ko na karɓo miki abinci a wajen Sabila?"
Ta yi banza da shi, ya je ɗakin Sabila ya tarar ta tada sallah, ya shiga kitchen ɗin ya saka tuwo da ban miya da ban, ya fito kenan Sabila ta fito da sauri, idar da sallarta kenan ko tasbihi ba ta tsaya yi ba, ta sha gabansa ta ce"Baban Amal lafiya? Ya na ganka da kayan tuwo?"
Ya ɓata rai ya ce"Baƙuwa zan kai wa, tun da ke ba ki san kara ba, ga ɗakinki ga nata ko zaman yanke-yanke kuke yi da kika ga ba ta ɗora tukunya ba ai ya dace idan kin gama ki zuba mata".
Ta ce"A kan me? Ni na kawo ta gidan da zan ciyar da ita? To ban yi niyya ba don haka ka mayar min da abuna wallahi".
Ya ƙanƙance ido ya ce"Ni kike faɗawa haka Sabila? Za ki kauce ko sai na hamɓare ki?"
Ta ce"Ba zan kauce ba, ka ajiye mini tuwona kawai".
Baya son ɗaga murya har Karime ta jiyo su, don haka ya ajiye yana cewa"Za mu haɗu ne".
Ya shiga ɗakin Karime, ta ce"Yanzu fisabilillahi cewa na yi ka nemo min abinci dole? Wannan ai ja min raini ne, kar ka sake yi min haka gaskiya".
Ya ce"Hmm shikenan, bari na koma kasuwa".
Ta ce"Ai na zata zama za ka yi ka huta, da alama zazzaɓin ya sake ka ko?"
Ya ce"E yanzu dai babu, amma zuwa dare za ki ji ya rufe ni ruff, kin san shi zazzaɓin dare haka yake".
Ta ce"Don Allah Sunusi rufa min asiri, in sha Allah ma ba zai dawo ba, ni fa ba zan ɓoye maka ba, jiyan nan daurewa kawai na yi, don haka yau ka ajiye zazzaɓinka a gefe".
Ya yi dariyar yaƙe ya ce"In sha Allahu".
Ta fito ta yi girkinta ta zuba a kula ta kai ɗaki. Da daddare da Sunusi ya dawo ya ce zazzaɓi ya rufe shi, har karkarwar ƙarya ya dinga yi, Karime ta shiga damuwa sosai, tana kuma mamakin yadda ko son raɓarta ba ya yi, ranar ma haka suka kwana babu abin da ya shiga tsakaninsu, haƙurinta ya fara ƙarewa, kuma ita tana mamakin yadda ko tudu ba ta gani ba a wandonsa, a rana ta uku ma ƙalau ya tashi ya wuni a kasuwa ya dawo ya ce mata zazzaɓin ya rufe shi, yau dai ta fara zargin akwai wata a ƙasa, don haka ta zaunar da shi take tambayarsa dalili, ya ce"Babu komai wallahi, wannan zazzaɓi ne dai da yake damuna, amma in sha Allah ins samun sauƙi harkar nan har sai kin gaji".
Ta ce"Allah Ya ba ka lafiya" 
Amma a ƙasan ranta ta yi niyyar ƙure shi a yau ɗin, suka kwanta kalau, sai da ta lura baccinsa ya yi nisa, ta tashi zaune, ta haska fitilar wayarsa, ta haska shi, ta ga sumul babu tudun komai, ta buɗe wandon cikin dabara, ai kuwa da sauri ta saki wayar a kansa tana rafka salati, ta ce"La ila ha illallahu! Na shiga uku ni Karime, Allah Ya raba mu da mugun gani, Innalillahi".
Sunusi ya farka yana cewa"Karime lafiya kuwa?"
Ta matsa baya tana karkarwar tsoro ta ce"Sunusi me zan gani haka? Me ba gani a wandonka?"
Ya dafe jikinsa yana cewa"Kamar ya? Me ya kai ki nan?"
Ta ce"To ya ba zan duba halal ɗina ba? Dama haka kake Sunusi shiyasa kake ta yi mini ɓoye-ɓoye? Innalillahi wa inna alaihi raji'un!".
Sunusi ya fara kame-kame ya ce"Wallahi ba haka nake ba, asiri aka yi min saboda na aure ki, amma komai zai warware in sha Allah".
Ta ce"Waye ya yi maka asiri? Matarka ko zawarawana da ka kasa?"
Ya ce"To, Allah masani".
Ta rafka tagumi tana cewa"Ashe dai wannan aure ban ga wajen zama ba".

Sunusi ya ce"Kamar ya ba ki ga wajen zama ba? Me kike nufi da hakan? Kenan dama abin da kika aura kenan?"
Ta ce"Ni ban ce ba, kar ka fassara ni, amma dai wannan ai an yi ba a yi ba, to da a yi min ƙwalele ba gara ma na san ba ni da auren ba ina gidanmu? Ka ga na san dole zan haƙura, amma yanzu ga miji ina kallo babu damar biyan buƙata".
Ta sanyaya murya ta ce"Sunusi haihuwa nake so, shi yasa nake ta aure-auren nan, kuma wallahi na gaji da yawon gidajen auren nan, na auri wannan na auri waccen, nan gaba sai a yi mini tambarin ba na zaman aure, ka rufa mini asiri Sunusi ka nemi magani don girman Allah!"
Jikinsa ya yi sanyi ya ce"To ai abun ne ma ban san ta inda zan fara ba wallahi".
Ta ce"Tsakaninka da Allah dama can a haka kake ko daga baya abun ya faru?"
Ya ce"Haba Karime, idan a haka nake ai da ban haifi yara har biyu ba, wallahi ƙaddara ce ta same ni, na faɗa miki asiri aka yi mini".
Ya ce"Ka ga! Ba na son zancen asirin nan, ni ban yarda an yi maka wani asiri ba, wannan matsalar na sha jin labarinta, an ce ku maza idan infection ya yi muku yawa yana yi muku haka, ƙila shi ne, idan kuma ka san da wani abun bayan wannan ka faɗa mini".
Ya ce"Gaskiya ba zan ɓoye miki ba Karime, ba ni da wani infection, kawai dai auren hannu ne nake yi ya zame mini jiki, wato istimna'i".
Karime ta zabga tagumi kamar ba za ta ce komai ba, sai kuma ta ce"Sunusi! Auren hannu kake yi? Lallai akwai matsala babba, to kai kuwa me ya yi maka zafi da ka zaɓi wannan rayuwar? Matar taka ce take hana ka hakkinka ko kuma gamsuwa ne ba ka yi?"
Ya ce"Wallahi duka biyun ne, shi yasa dama na ƙara auren saboda na samu na daina wannan halayyar".
Ta ce"Ai shikenan, za ka warke amma wallahi sai ka fito da kuɗi, saboda haka ta faru da mijin ƙawata, shi matafiyi ne, yana yin watanni a wani garin ba tare da ita ba, bawan Allah nan ya auri hannunsa, da abu ya ci tura shi ma ƙarshe haka ce ta kasance da shi, sun kashe kuɗi da yawon neman magani kafin ya warke, don haka zan tambaye ta yadda suka yi, sai ka ba da kuɗi na karɓo maka magani".
Ya ce"To Alhamdulillah na gode sosai my love".
Ta ce"Amma dai gaskiya yanzu kafin maganin warewa za ka yi ka dinga rage min zafi".
Ya ce"To ai dama fargaba nake kar ki gan ni, tun da kika riga kika leƙowa kanki yanzu dole mu dinga ragewa juna zafi.
    GIDAN YUSUF 
   "Yusuf! Fauziya! Ni za ku ci wa amana?" Zubaida ta yi tambayar cikin ƙaraji.
Yusuf ya rikice, ya ce"Wallahi Zubaida ban san yarinyar nan ce ta zo ta kwanta a gadon nan ba, duk a zatona ke ce".
Fauziya ta fara kuka ta ce"Yanzu baban Yusra haka za ka yi min? Ina alƙawarin da muka yi na cewar za ka biyo ni ka aure ni idan na koma gidanmu?"
Yusuf ya ji kamar an buga masa guduma a kansa, bai taɓa yarda da kaidin mace ba sai a yau da ta gwada masa, a firgice ya ce"Ke! Ni? Da ni kika yi haka? Wata magana ta taɓa shiga tsakaninmu?"
Ta ce"Wallahi Maman Yusra tun da na zo gidan nan yake kwanciya da ni, kuma ba biyana yake yi ba, alƙawarin aure yake yi mini, ya dinga cewa na taimake shi ke ba kya ba shi haɗin kai".
Tass tass! Yusuf ya ɗauke ta da mari hagu da dama.
Zubaida ta yi tsalle ta riƙe hannunsa ta ce"Kar ka sake dukanta, don wannan borin kunya ne kawai kake yi asirinka ya tonu, maci amana, mazinaci, ashe dama shi yasa ka ce na kore ta, ashe so kake ka je ka aure ta? To ba sai ta tafi ba, ga ka ga ta nan, ni zan bar maka gidan ka je ka aure ta a yau ma na sai gobe ba".
Ta fice daga ɗakin da gudu tana fashewa da kuka, ita ma Fauziya a gujen ta fita ta shiga ɗakinta ta saka sakata, tana sauke numfashi, a ranta kuma tana fatan Allah Ya sa dai ya sake ta, ko banza ai ta raba su, tun da shi ba shi da rufin asiri, inda ya yarda tun sanda ta yi masa tayi ai da yanzu ba a yi haka ba, amma a ranta ta so a ce ya kusance ta, saboda sosai take son shi, da son kasancewa da shi, ita ya ba ta mamaki sosai, gidaje uku ta yi aiki kafin wannan, a gida na farkon mai gidan ne ya fara lalatata tun tana 'yar shekara goma sha huɗu, a gida na biyu kuma yaron gidan ne saurayi, a gida na uku kuma ita ta bada haɗin kai suka dinga caskalewa da mai gidan da kuma mai gadi, saboda zuwa lokacin ta saba da maza, shi yasa yanzun ma ta kasa jurewa ta so ta samu haɗin kan Yusuf. Haɗa kayanta ta yi kaf, don ta san shan ruwanta ya ƙare a gidan kuma, tunanin ta yadda za ta fita salun-alun ma take yi ba tare da sun yi mata illa ba.
 Shi kuwa Yusuf ya kasa zaune ya kasa tsaye, ya ma rasa me ya kamata ya yi, shi a yanzu babbar damuwarsa ma yadda yarinyar nan ta kwanta a jikinsa ta tattaɓa shi, shi ma kuma har ya taɓa ta, tabbas ta cuce shi, duk da a rashin sani ya yi amma yana ganin kamar ya aikata laifi babba, ya san zai yi wuya Zubaida ta yarda da shi, amma tun da Allah Ya san zuciyarsa da sauƙi.
Tashi ya yi ya shiga ɗakin Zubaidan, ya same ta tana ta haɗa kaya a akwati, ya je kusa da ita ya ce"Zubaida me kike yi haka ne? Don Allah ki zauna mu yi magana ko Allah zai sa ki fahimce ni".
Ta ce"To akwai sauran abin da za ka fahimtar da ni bayan wanda na gani? Ashe dama Yusuf ka daɗe kana neman mata, ashe duk cewa da kake ba ka son 'yar aiki gulma ce, don kar na saka maka ido a kanta ne? Har ka iya kwantawa da wata mace ba ni ba Yusuf?"
Ya ce"Wallahi kin ji na rantse miki yarinyar nan sharri ta yi mini..."
Ta katse shi da faɗin"Wallahi ƙarya ne, yarinya ƙarama ba za ta yi maka sharri ba, ga shi nan zance ya fito, nan ka tisa ni a gaba da tijara sai ta bar gidan nan, ashe so kake idan ta tafi ka je ka auro ta, ko kuma da niyyar yaudara ne, ka kore ta ne don ka gama morarta kana so na kawo sabuwa ka ɗora daga inda ka tsaya, ka cuce ni Yusuf Allah Ya isa tsakanina da kai".
Ya ce"Innalillahi wa inna alaihi raji'un! Amma dai kina zargina tun kafin yau ko? Ko ni mazinaci ne me zan yi da yarinyar nan? Ni a zatona ma ta yi ƙanƙanta da sanin namiji, ashe riƙaƙƙiyar karuwa ce, wallahi ina bacci kawai na ji ana taɓa ni, na ɗauka ke ce, ina ganowa ba ke ba ce ke kuma kina shigowa ɗakin, kuma ba zan ɓoye miki ba dama tayin kanta ta yi min, shi yasa ma na ce ki kore ta ta bar gidan, inda ba ta sake kwana a gidan ba da haka ba ta faru ba, don Allah ki yarda da ni".
Ta ce"Ɓata bakinka kawai kake yi, dama ka hutar da kanka, wannan tsarin ɗanka Areef ne da bai san rayuwa da halin maza ba zai ɗauka, ba ni da ka aure ni da haƙorana fal baki ba".
Ya ce"Dama na san haka zai iya faruwa, amma Allah Ya sani, kuma dama yardarsa nake nema ba ta mutum ba, na yi miki bayani ne kawai don na fita hakkinki, amma da dole ne ki gamsu ba, ba dole ne ki daina zargina ba, kuma ko ma me ya faru ke kika ja, tun da ke ce kika kawo wata cikin gidan, abin da ya faru idan na ce ban yafe miki ba sai Allah Ya saka mini, amma dai na yafe miki".
A fusace ta ce"Kar ka yafe ɗin, lallai yau na yarda namiji ba shi da kunya wallahi, hmm shikenan na ji bayananka, amma ina so ka sani ko ka sake ni ko ka riƙe aurena ni dai na gama zama da kai, yau shi ne kwanana na ƙarshe a gidanka, saboda haka zaɓi ya rage naka, ko dai na yi ta yawo da aurenka, ko ka sallame ni".
Ya ce"Haba Zubaida abun fa bai kai haka ba, don Allah mu fahimci juna, ke dai kin san ba zan iya sakinki ba ko? Wannan umarnin mahaifana ne, kuma ni ma ra'ayina ne, ban aure ki don mu rabu ba, shi yasa ma nake shanye duk abubuwan da kike yi mini, saboda na san ko don yaranmu akwai buƙatar mu rayu har abada".
Ta yi dogon tsaki ta ce"Ai dama dole ka ce haka, tun da kai ne ka tsinci dami a kale, idan ka kalle ni ka kalle ka ai ka san haɗin a kwai bambanci mai girma, wallahi tun tuni nake nadamar aurenka Yusuf, inda za a mayar da rayuwata baya da ko a mai gadin gidana ba zan ɗauke ka ba".
Ya zauna a bakin gadon ya yi shiru, ya ji zafin maganarta, amma ba yadda zai yi, tun da a yadda yarinyar nan ta ɗana masa tarko ya san zai yi wuya wani ya yarda da shi. Ta gama haɗa kayan ta nemi waje ta kwanta, suka ji ƙarar buɗe gidan, lokacin dab da asuba, ta ce"Ga kwartuwar taka can ta tafi, sai ka je ka ba ta kuɗin mota ko?"
Bai ce komai ba, ya tashi ya koma nasa dakin ya kwanta yana ta tunanin yadda za ta kasance, fa ya tafi masallaci sallar asuba ya dawo ya ga babu motar Zubaida, alamar ta bar gidan kenan tun asuba, jikinsa ya ƙara yin sanyi, ya shiga ɗakin yaran ya ga suna baccinsu, ranar Asabar ce don haka rabu da su su yi baccinsu mai isar su, shi kuma a falo ya kwanta, sai dai ba baccin ya yi ba, tunanin mafita kawai yake yi, a fili ya furta"Allah ka wanke ni ba don halina, ba don aikina ba, sai don rahamarka ga bayinka".
 Ƙarfe bakwai da mintuna yaran suka tashi, da suka tambayi mahaifiyarsu ya ce musu ta tafi unguwa, ya haɗa musu abun karyawa, suka karya, ya yi musu wanka, ya saka kayansu kala ɗaiɗaya a jaka ya ɗauke su suka bar gidan, gidan iyayensa suka nufa, lokacin takwas da rabi, mahaifiyarsa ta tare su da fara'a tana cewa"Yau baƙin wuni na samu kenan, lale maraba".
Ta ja su jikinta tana tsokanarsu irin ta jika da kaka, ta kalli yadda Yusuf ya yi shiru ga damuwa ƙarara a fuskar shi, ta ce"Yusuf, lafiya kuwa?"
Ya sauke numfashi ya ce"Lafiya ƙalau".
Ta ce"To tunanin me kake yi? Ko dole aka yi maka ka kawo min yaran?"
Ya ce"Haba Umma yau na fara kawo su? Kawai dai abubuwa ne suka sha kaina".
Ta ce"Kamar me da me?"
Ya tashi yana cewa"Ba komai fa, na tafi aiki, sai na dawo sai na ɗauke su".
Haka ya wuni a wajen aiki suƙuƙu, yana ta jiran kira daga gidan su Zubaida ya ji shiru ba wanda ya kira shi, kuma dai ya san shi bai kai wanda za ta rufa masa asiri ba, don haka ya yi mamaki da ba a kira shi ba. Babban abin da ya ba shi mamaki yadda ya ga status ɗin Zubaida, ta fita shagonta, har vedio ta yi tana bayanin kaya, da alama ba ta da wata damuwa a kan abin da ya faru, yadda duk take yaɗa rayuwarta a status ya yi zaton za ta saka wani abu da zai nuna ta damu a kan abin da ya faru, sai ya ga wayam, lokacin tashi daga aiki ya yi, ya koma gida ya zauna shiru yana ta tunani, sai bayan ya yi sallar magriba ya dafa macaroni ya ci, sannan ya je ya kwaso yaran, ba tare da ya yi wa mahaifiyarsa bayanin komai ba, kuma tun da ba ta yi magana ba ya san ba ta ji zancen ba ne, da suka koma gida suka ji babarsu ba ta dawo ba, ga kuma Anti Fauziya an ce musu ta koma garinsu sai suka shiga damuwa, haka ya zauna ranar bai fita shagonsa ba, yana ta jan su da fira har suka yi bacci, a ɗakin nasu ya kwana shima, zuciyarsa cike da zulumi.
      GIDAN HAMZA
  Da Allah Ya taimaki Hamza sai gudawar ta tsaya, da safe kafin ya tashi daga bacci Mardiyya ta gama haɗa musu abun karyawa, saboda ta zo da gararta, kuma gas ɗinta a ciki yake, sannan jiyan ya shigo mata da kayan shayi. 
Sai wajen ƙarfe goma ya tashi, cikinsa wayam kamar an yi masa yasa, ga jiki duk ciwo, kasala yake ji kamar an yi masa mugun duka, amma yana tashi zaune kasalar ta zabtare da kaso mai yawa, saboda ganinsa Mardiyya a gefen gado, zaune cikin kwalliyar shadda sai zuba ƙamshi take yi mai sanyi, farinciki ya lulluɓe shi, shi kam jiya gudawa ta cuce shi, da ta hana shi ɓarje angoncinsa, ya mai da mata martanin murmushi ya ce "My wife!".
Ta ce "Na'am my husband, barka da tashi, da fatan ka tashi lafiya".
Ya ce"Alhamdulillah! Sai dai kasala da take damuna, jikina duk ciwo".
Ta ce"Sorry, bari na dafa maka ruwa ka yi wanka, sai ka karya ka zo na yi maka tausa".
Ya yi wani shu'umin murmushi ya ce"Alhamdulillah! Ashe dai ina da rabon samun rayuwar da nake ta mafarkin samu, na gode sosai My Mardis, Allah Ya shi miki albarka".
Ta ce"Amin, kuma ai hakkinka ne na ba ka kulawa, don haka babu wata godiya".
 Ta fita ta dafa masa ruwa, ta kai banɗaki, ta shiga ɗakin tana turo baki da ɓata rai, gabansa ya faɗi, don a zatonsa Saude ce ko Sahura wata ta yi mata wani abun, ya ce "Lafiya kuwa? Me ya faru?"
Cikin shagwaɓa ta ce"Ba komai, kawai haushi na ji da babu banɗaki a cikin ɗaki, ka ga da sai dai kawai mu shiga na taya ka wankan".
Hamza daɗi kamar ya kashe shi ya ce"Ki kwantar da hankalinki my sweet, in sha Allah nan ba da jimawa ba zan gina miki gidanki da za mu tare mu biyu, mu mori soyayyar mu".
Ta ce"Allah Ya amince my love".
Ya ce"Amin".
Ta ce"Ga ruwan can na kai maka, ka je ka shiga".
Ya fita tsakar gida, Sahura ta ɗaga murya ta ce"Saude ya kasuwarki ta jiya kuwa?"
Saude ta ce"Kasuwa Alhamdulillah, ai jiya na samu ciniki".
Sahura ta ce"Haba Saude faɗa kike, ke da kika wuni zaryar banɗaki ina ke ina samun ciniki? Buri dai na jiya ya mutu, sai dai a tari yau".
Saude murmushi kawai ta yi don ta gane da Hamza take, shi kuwa bai ma fahimta ba ya shiga wankansa, yana fitowa ya tarar ta kawo masa abinci ya saka jallabiya ya karya, sannan ya fita ya ce da Saude ta ba shi maganin jiya, ta ɗakko masa ya sha, ya kwanta, Mardiyya tana yi masa tausa.
Idan son samun shi ne komai ya faru a yanzun, to amma sanin ba su kaɗai ba ne a gidan, sannan Mardiyya buduruwa ce bai san yanayin jatumtarta ba sai ya bar shi ya daure sai dare, suna cikin wannan yanayin suka ji sallamar Sahura, ya amsa yana tashi zaune ya haɗe fuska, ta ce"Sweetyna ɗan fito za mu yi magana".
Mardiyya ta kalle shi, a ranta tana mamakin jin matarsa tana ce masa Sweety, shi da ya ce dukansu Hamza suke ce masa, Hamza da ya san ƙila yarfa shi Sahura ta so yi, sai ya tashi ya fita babu musu, ta ce"Hamza kuɗin cefane za ka ba mu, tuwo zan yi da wuri zan ɗora".
Murya ƙasa-ƙasa ya ce"Mu je can ɗakinki Malama".
Ya wuce ya bar ta tsaye, ta bi bayansa, a tsaye a dakin ta same shi, ya haɗe rai ya ce"Sahura ba na son irin haka, ba na so".
Ta ce"Kamar ya ba ka so? Tambayar hakkina ne matsala?"
Ya ce"To ba ni da shi, ban tashi da komai ba".
Ta ce"Ai kuwa wallahi sai ka nemo ka ba ni, ka san ba ka da shi ka ƙara aure?"
Ya ce"Na ƙara ɗin, tunda baƙinciki kike yi dai ki kashe mini auren".
Ya juya zai fita, ta ce "Ba zan kashe maka aure ba, amma wallahi zan faɗa mata wa ta aura, ko ka ba ni ko na haka ka zaman gidan nan".
Sanin halinta ya sa shi cewa"Ki ara min dubu ɗaya idan na fita na ciro kudi zan ba ki wallahi".
Ta ce"Dubu biyu dai, Sauden fa?"
Ya ce"Jiya na ba ta, na haɗa mata da kuɗin da na siyawa Mardiyya fanta".
Ta ce"Idan ya kai dare ba ka ba ni ba Hamza ka sani".
Ya ce"Na ji".
Ya fita a ransa yana cewa'wannan ai masifa ce, fa na sani ma haya na kamawa Mardiyya'.

Hamza ya yi lakur a ɗaki ana ta shan soyayya da amarya, sai da sha biyu ta yi ya fita ya yi mata cefanen kayan miya da naman miya, ya zo ya miƙawa Sahura dubu ɗaya, Saude dake tsakar gida ta ce"Rabo ake yi ko kuɗin cefane ne?"
Sahura ta ce"Kuɗin cefane ne, ba ya ba ki naki ba jiya?"
Saude ta ce"Ni? Yaushe?"
Ya haɗe gira ya ce"Jiya ya muka yi da ke a kan fanta da na siya? Ba na ce a kuɗin cefanenki ba?"
Saude ta ce"Babu komai za mu haɗe".
Ya shige ɗakin Mardiyya, ya ba ta cefanen, ta ce"To kenan ni yanzu a haka zan yi rayuwa babu kitchen?"
Ya ce"To wallahi My Love tarkacensu duk ya cike kitchen ɗin, kuma ba zan ma so a ce kin kai kayanki masu kyau cikin nasu ba, ni na san halin matan nan, baƙinciki ma zai iya sakawa su fasa miki kaya, amma ina ga ki kai gas ɗin can, sai ki yi haƙuri ki bar kayan kitchen ɗin a kwando, ko a falo ko a ƙofar ɗakinki".
Ta ɓata rai alamar haka bai yi mata ba. Ya ce"Haba my love, haƙuri za ki yi, na faɗa miki zan gina miki gidanki da ban, nan ba da jimawa ba zan share miki hawayenki".
Ta ce"To Allah Ya sa".
Shi ya taya ta ta fito da kayan da za ta dinga amfani da su aka saka a kwando, wasu kuma aka bar su a kwalinsu a ka saka a saman sif, bayan sun gama ya ce"Me za ki dafa? Tare za mu yi girkin ma".
Ta ce"Abin da kake so shi zan dafa".
Ya ce"Ni dai ko me za ki dafa ki yi min wannan miyar taki mai zaƙi wacce kike yi min, tun da yanzu ga ki a gida ai shan miya sai inda ƙarfina ya ƙare".
Ta yi murmushi ta ce"To".
Suka fito tare, ya ɗauki gas ɗin da yake ƙofar ɗakinta ya nufi kitchen, Sahura tana ta aikin awararta tare da mai taya ta, Saude kuma tana ɗura lemo a jarakuna, ya kalle su ya ce"To tun da kun cike kitchen ɗin fa shirginku babu damuwa, ita ta ce ta haƙura da jera nata kayan, amma dai za ta saka gas dinta a ciki, saboda ba zai yiwu a ce rana tana dukan gas a waje ba, shi kaɗai za ta saka a ciki, idan wata ta gwada baƙin hali a kan gas ɗin nan kuma wallahi tallahi sai ta sha mamakina!".
Ya wuce kitchen ɗin, Mardiyya tana wani ɗauke kai ita a dole 'yar gatan miji a yangance ta ce"Ina wuninku?"
Suka haɗa baki wajen amsawa, ta bi bayansa kitchen ɗin, a tare suka fara aiki, don kayan miya ma da ta gyara shi ta bawa ya markaɗa a greater, ya yanka albasa ya bare magi, Saude da Sahura suna ta kallon ikon Allah, suka gama girkin suka kwashe a kula suka kai ɗaki, ya yi wanka ya tafi masallaci, ya dawo suka ci tare sannan ya fita daga gidan saboda 'yan gidansu sun zo.
Wannan sauran lemon Allah ne ya taimake shi ya manta da shi, amma da ya gani da tabbas zai shanye, saboda shi sam bai kawo a cikin lemon nan aka saka abin da ya rikita masa ciki ba, ƙarshe dai 'yan'uwan ta ne suka tafi da shi, ai kuwa suka sha su ma suka dinga gudawar da ba su gane a lemon abun yake ba.
 Da daddare ta sake dafa macaroni suka ci da sauran miyar, sannan yau ma ya shigo mata da kaza, ana sallar isha'i suka shige ɗakinsa aka saka sakata, saboda dama dauriya kawai yake yi, da ƙyar ya kai daren, kuma Alhamdulillah Mardiyya ta ba shi haɗin kai daidai gwargwado, duk da kasancewarta cikakkiyar buduruwa, cikin sati ɗayan nan Hamza ya ɓarji angoncinsa son ransa, har sai da ya ji dama ita kaɗai ce matarsa, yau da zai bar ɗakin jikinsa duk a sanyaye yake, yana jin yadda zai yi kewarta da kulawarta, soyayyarta, girkinta, da komai ma.
Da daddare
  Hamza ne zaune a falon Saude, kana kallon shi ka san yana cikin damuwa, abincin da ta ajiye masa ma bai ci ba, duk da kuwa ba mai da yajin ba ne, jollof ce ta yi ta taliya, saboda ya siyowa kowaccensu kayan miya, sai dai cefanen Mardiyya ya sha bamban da nasu, ita tun da ta zo gidan har yau ba ta taɓa yin miya lami ba, idan babu kaza to akwai jan nama, kuma ba ta taɓa yi wa kowa tayi ba, sai dai ta juye ta kai ɗaki, Saude da Sahura su kuwa ko me wannan ta dafa za ta zubawa wannan, dama tun ranar da aka kawo Mardiyya Sahura ta ce su zuba mata ido su gani, idan ta ce a yi mu'amala za a saki jiki da ita a yi, idan kuma mijinta ta zaɓa ba sai su bar ta da shi, sai kuwa Mardiyya ta nuna mijinta ta zaɓa, don tun gaisuwar da ta yi musu sau ɗaya a washegarin kawo ta ba ta sake gaishe su ba, babu wata magana da take shiga tsakaninsu, sai ma kallon raini da take yi musu, tana ganin a banza Hamza ya ɗauke su, ita ce mai fada a wajensa.
Saude ta ce"Ni Hamza ya dai? Ko ba ka da lafiya ne? Ga abinci ma tun ɗazu ka ƙi ci".
 Ya sauke numfashi ya ce"E to kusan hakan dai, Saude ban sani ba ko za ki iya yi mini wata alfarma?"
Ta ce"To Allah Ya sa zan iya, mene ne?"
Ta ce"Dama so nake idan ba za ki damu ba don Allah ki ɗan bar min ranakun kwananki biyu, yau da gobe ma ba kwana a ɗakin Mardiyya, saboda ba ta saba kwana ita kaɗai ba".
Saude ta ce"Hmm namiji kenan, ka ce dai saboda ka ji sabon waje kwanaki bakwai ya yi maka kaɗan, shi yasa kake so ka nuna mini ba ka kewata ko?"
Ya yi murmushin yaudara ya ce"Ni na isa? Habawa Saude wallahi ina kewarki sosai ma, ke ce fa ƙuruciya matar farko, Saudeta uwargida ran gida, ni sai kyau ma kike ƙarawa kwana biyun nan".
Ta yi murmushi ta ce"Ina godiya, ai na zata duk ka manta da rayuwarmu ta baya".
Ya ce"Wallahi ban manta ba Saudedena, yanzu ya kenan? Kin bar mini kwanakin naki?"
Ta ce"A'a gaskiya, a yadda nake kewar nan taka ba zan iya ba ka kwanana ba, ni ma ina son kasancewa da mijina, amma ban sani ba ko Sahura za ta baka".
Nan da nan fara'ar ƙaryar da ya ɗora a fuskarsa ta gushe, ya ce"Ba za ki bayar ba? Yanzu duk lallaɓakin da na yi a banza kenan?"
Ta ce"To ka je ka yi satar kwana mana ka haɗu da Walakiri, ni dai na ce ban bayar ba".
Ya tashi yana cewa"Dama ba wata kewarki da nake yi, me zan yi kewa a wajenki?"
Ta ce"Ko ma dai mene ne ba zan bayar ba, kuma kwana ne dole na yi a ɗakinka".
Ya ce"To sai me? Yadda kika shiga haka za ki fita kuwa".
Ta ce"Gaba ta kaini wallahi, ka ga sai na wayi gari da ƙwarina na samu damar sana'ata".
Ya fice daga ɗakin ransa a ɓace. Dakin Mardiyya ya shiga, ya yi sa'a kuwa ta zubo masa abinci, ya zauna ya fara ci yana cewa"Dama kin dafa da ni kenan?"
Ta yamutse fuska ta ce"A'a, nawa ne na baka, ina ta tunanin ko sun hana ka abinci kamar yadda suka saba".
Ya ce"Wallahi kamar kin sani, ba su ba ni ba, wai na je na ci a wajenki".
Ta ce"Hmm ina mamakin matan nan naka, su sana'arsu kawai suka saka a gaba ba ruwansu da kula da miji".
Ya ce"Bar shashashu, ai ga shi nan suna kallo kin ƙwace ni, kin mallake ni kuwa".
Sai da ya kusa cinye abincin ta ce"To ni yanzu me zan ce kenan? Yunwa nake ji, ko za ka karɓo mini kaza?"
Gabansa ya faɗi, shi yana mamakin yadda Mardiyya ta ɗauki lamarin kaza kamar wani kifi ƙarfasa, sai kace ba ta san yadda kaza take tsada ba? Dubu huɗu ce a jikinsa, kuma a yadda ya tsara da safe ita zai ba su kuɗin cefane kafin ya fita kasuwa, ita ya siyo mata kayan miyan dubu ɗaya kifin dubu daya, su kuma ya ba su dubu ɗaiɗai, idan ya dunƙule ya siya mata kaza ya san matsala za a samu da safe, ga shi babu komai a ATM ɗinsa, ya ce"Ai kuwa an samu matsala Mardis, na baro ATM ɗina a kasuwa fa, kuma nan kuɗin cefanen gobe ne kaɗai a jikina".
Ta ce"Kar ka damu ina zuwa".
Sai ta tashi ta shiga uwarɗaka, babu jimawa ta fito da kuɗi a hannunta dumus, Hamza ya bi ta da kallon mamaki, ta ce"Nawa ce kazar?"
Ya ce"Duk ta yadda kike so".
Ta miƙa masa dubu biyar ta ce"To karɓo mana ta haka".
Ya karɓa ya tashi ya tafi siyowa, a hanya yana ta mamakin inda ta samu kuɗin nan haka, bayan ya siyo ya dawo sun gama ci, ya kalle ta ya ce"Hajiya Mardiyya, ashe kina da kuɗi haka?"
Ta ce"Sadakina ne fa, aka ba ni aka ce idan an kwana biyu sai na nemi wata sana'a na fara yi".
Hamza ya ce"Ma sha Allah! Amma kuwa wannan dabara ce mai kyau, to ke wace sana'a kike sha'awa?"
Ta taɓe baki ta ce"Ni fa ba zan iya wannan wahalar sana'ar ba, wallahi mata su suke ɗorawa kansu wahala, kina da miji yana ba ki abinci da duk buƙatunki amma sai ki takura kanki sai kin yi wata sana'a? Yanzu kalli matan nan naka don Allah, wallahi haushi suke ba ni, wannan ta fara dinki ƙeƙeƙeƙe ta cikawa mutane kunne da ƙarar keke, ita kuma wannan mai ƙirar samudawan ta babakawa mutane hayaƙin dafa awara a gida, Allah idan ba ka hana ta awarar nan ba sai ta kashe maka fentin gidan da baƙin hayaƙi".
Hamza ya ce"Hmm Mardis kenan, ai mai raba Sahura da awararta sai Allah, wallahi na san ban isa ba, ki rabu da su su yi lokaci ne, ni yanzu tun da na samu mai ba ni kulawa ai na wuce wajen".
Ta ce"To can ta matse musu, amma dai sun ji jiki wallahi".
Ya ce"Amma bai kamata ki ajiye madarar kuɗi haka ba, da za ki kawo sai na saka miki a kasuwa a dinga juyawa miki, duk wata ina ba ki ribarki, matan nan sun so mu yi haka na ƙi yarda, saboda ba kowa zan iya yi wa wannan alfarmar ba, ke ɗin ma don dai ke ce".
Ta ce"To ai babu damuwa, karɓi kawai na gode".
Ya karɓa ya zari dubu biyar ya ce"To ki riƙe wannan, ni sai na fara da arba'in ɗin ko?"
Ta ce"A'a ka haɗa kawai, to ni yanzu me zan yi da kuɗi?"
Ya ce"Allah ko?"
Ta ce"Allah kuwa, tun da komai yi mini kake".
Ya ce"To na gode sosai my love, wallahi Allah ne Ya dube ni ya ba ni ke, don na huce takaicin rayuwar aure, i love You my Mardis".
Sai wajen sha ɗaya ya bar ɗakinta, yana buɗe ɗakinsa Saude ta bi bayansa, ba ta bi ta kan haɗe ran da yake yi ba, ita dai kwana ne ba za ta bayar ba.
 Haka ya yi kwana biyu da Saude girki ya zagayo kan Sahura, ita ma yadda ya je wa da Saude wannan tayin haka ya je mata, ta ce sai dai ya siya ya biya ta, ya ce"To idan na ba da ɗari biyu ya yi?"
Ta yi masa wani kallo ta ce"Je ka kawai, ba ka yi kewar amaryar ba".
Ya ce"Kamar ya?"
Ta ce"To ɗari biyu sai ka ce kwanan 'yar tsana zan bar maka?"
Ya ce"To ga ɗari biyar".
Ta ce"Don Allah idan ka san dama da wasa kake yi mu bar zancen".
Ya ce"To last dai zan iya ba ki dubu ɗaya da ɗari biyar, a kwana biyun".
Ta ce"Wallahi darajarka a wajena ta fi ta dubu da ɗari biyar, idan za ka ba ni dubu biyar kawo, idan bai yi maka ba a bar zancen".
Ya maka mata wata harara ya ce"Dubu biyar fa kika ce? Kwana biyu da na ce ba wata biyu ba".
Ta ce"Ai a hakan ma ragi na yi maka, kyautar miji sukutun har tsayin kwana biyu? Wallahi sai wacce ta daure".
Ya ce"Ba wani, jarabarku dai ke da Saude, wallahi abokina da ya yi aure matarsa wata uku ta ba shi shi da amaryar, ya more iya morewa, shi ne ku wai kwana biyu ma sai ina bin kanku, kamar kun damu da ni, saboda tsabar mugunta, kar na ɗan huta kawai ake min baƙinciki, ai sai ki zo ki kwanta ki tashi, don ba wata uwar zan yi muku ba".
Sahura ta ce"Na ji dai".
Dayake kwana biyun da ya yi a ɗakin Saude zuge tazugensa ya yi, yanzu sai ya kasa daurewa, abunka da mabuƙacin mutum, dole dai sai da ya ba wa Sahura hakkinta, haka ya yi mata kwana biyun a daddafe yana alla-alla ya koma dakin amarya.
   GIDAN SUNUSI
  Tun daga ranar suke ragewa juna zafi shi da Karime, ita kuwa Sabila idan ya shiga ɗakinta ko taɓa ta ba ya yi, dama idan da sabo ta saba, don haka sabgar gabanta kawai take yi, yana iya ƙoƙarinsa wajen yi wa Karime cefane, ita kuma Sabila bai saba hana ta ba, kuma ba ta fasa dafawa ta ba shi ba, har ma ya zaɓi abin da za ta dafa kuma ta dafa ɗin. Karime ta tambayo masa kuɗin maganin matsalarsa, aka ce dubu arba'in ne, da ta zo ta ce masa dubu saba'in, ya ce mata ya yi tsada ba shi da kuɗin, sai da ta birkice masa da masifa tana cewa a haka za su rayu? Idan haka ne ya sake ta ta ƙara gaba, sannan ya yarda zai siya, saboda ma kar ya canza shawara sai ta cira a kuɗinta ta siyo masa, ta ce bashi ta karɓo kuma sati ɗaya suka ba ta ta mayar da kuɗin, don haka duk ya tashi hankalinsa yana ƙoƙarin haɗa kuɗin.
Kuma yana yin amfani da maganin na sati ɗaya ya warke garas, aka fara ɓarje angonci, duk da sam ita Karime ba haka ta so ya kasance ba, ta raina ƙwazonsa, don haka dole ta fara banka masa magungunan maza da za ta mayar da shi namiji, tun da ba za ta iya jure zama da rago ba.
 Wataran suna zaune da Sabila yake ce mata"Ni Sabila daren jiya ba ki yi mamakina ba?"
Tabbas ta yi mamakin yadda ta ga ya samu lafiya, ya gamsar da ita irin gamsuwar da suka shafe shekara bai iya ba ta irinta ba, ta ce"Na yi mamaki kam, ka samu lafiya kenan".
Ya ce"E wallahi, magani na nema, duk da na bashi na ci, dubu ɗari ne maganin, Karime ta ba da dubu hamsin, ke ma za ki ba da hamsin, tun da ku ne kuke amfana da lafiyar tawa".
Mamaki ya daskarar da Sabila ta ce"Dubu hamsin? Yanzu mu ne za mu siya maka magani?".
Ya ce"To ba abun naku ba ne? Ni idan ta ni ne zan iya zama na a haka, ba dai ina iya fitsari ba? Ai an gama magana".
Ta ce"To ni ba ni da kuɗin da zan ba ka gaskiya".
Ya ce"Amma dai ai za a ba ki kuɗin aikinki dubu hamsin ko?"
Ta ce"Ai ni kuɗina ba na wannan ba ne, jari zan saka, zan siyo kayan ɗinki na ajiye".
Ya haɗe rai ya ce"To idan na ga dama sai na hana ki aikin ma, tun da ai alfarma na yi miki na bar ki kike fita kullum aikatau ɗin, ni za ki rainawa hankali ki fada mini wani kayan ɗinki? Ita Karimen kin fi ta son kuɗi ne da ta cire nata ta bada? Sai ke saboda ki nunawa duniya ba ni da daraja a wajenki kenan, to wallahi sai kin ba da kuɗin nan, ai ba a banza zan dinga sauke miki buƙatarki ba".
Shiru ta yi har ya yi ya gama ya fita.
Kwana biyu tsakani aka ba ta albashinta, har gida maman Nawal ta kawo mata, tana ta ƙirgawa tana murna, ranar Karime ta fita, dawowarta kenan ta ga Sabila tana ƙirga kuɗi tana cewa"Ni wallahi maman Nawal wannan kuɗin kyauta kawai kika ba ni, na gode sosai".
Karime ta shige ɗaki tana mamakin kuɗin mene ne? Don ba ta san aikatau Sabila take zuwa maƙota ba, ta yi zaton kawai yawo ne yasa kullum sai ta shiga. Shi yasa Sunusi yana dawowa ta ritsa shi da tambayar kuɗin me aka kawowa Sabila, ya jinjina kai ya ce"Ai kuwa ba zai wuce albashinta ba ne, kin san tana taya ta aiki, za ta dinga biyanta duk wata, to ina ga kuɗin aka ba ta".
Karime ta ce"Kuma har nawa ne kuɗin?"
Ya ce"Har dubu hamsin".
Karime ta ce"Ma sha Allah! Kuma nawa ne naka a ciki? Tun da ai dole ta ba ka rabonka dai".
Ya ce"Ba mu yi zancen ba dai, amma na san za ta ba ni, to idan ta hana ni ba sai na hana ta aikin ba?"
Ta ce"Gaskiya dai, dubu hamsin ai ba wasa ba ce, ka ga dama masu maganin nan sun fara matsa mini".
Ya ce"Zan ƙarasa haɗawa in sha Allah".
 Sunusi ya zuba ido har kwana biyu yana jiran Sabila ta faɗa masa ta karɓi albashinta ya ji shiru, hakan ya tabbatar masa kenan ɓoye masa za ta dinga yi ba za ta faɗa ba, ranar na uku ta shiga wanka da daddare ya shiga ɗakinta ya fara bincike, a cikin wata jaka ya ga kuɗi kashi-kashi, ga dubu hamsin ɗin an ware ta da ban, ya ɗauke ta cak, sannan ya zari dubu uku a cikin sauran kuɗin, ya fice daga ɗakin, dama a ranar girkin Karime ne shiyasa yake kyautata zaton ba za ta zarge shi ba, yana zuwa ya miƙawa Karime hamsin ɗin, ya ce"Ga wannan kirga ki ga nawa ne?"
Ta ƙirga ta ce"Hamsin ne cif".
Ya ce"To gobe da safe idan Allah Ya kai mu zan cika miki ashirin ɗin, sai ki kai musu kuɗinsu".
Ta ce"Ma sha Allah! Sannu da ƙoƙari".
 Ta adana kuɗi, kuma sarai ta san yanzu ya ɗakko su daga ɗakin Sabila, tun da ita halayyarta ce idan ya dawo daga kasuwa ya shiga wanka sai ta bincika aljihunsa, yau da ta duba dubu shida ta gani, kuma yanzun ma da ya fita ta san ba gidan ya bari ba, to kuwa a ina zai samo kuɗi idan ba albashin Sabila ba? Ita dai koma mene ne can ta matse musu, tun da ba ita ce ta sata ba.

  GIDAN YUSUF
   Haka ya sake kwana da yaran a gidan, da safe ya shirya su mai babur ɗinsu ya zo ya ɗauke su ya kai su makaranta, ya faɗa masa idan an tashi ba nan gidan zai dawo da su ba, ya kwatanta masa layin gidan iyayen shi ya ce masa idan ya kai su za su gane gidan, shi kuma ya koma cikin gidan, ya zauna, sai a lokacin ya samu zarafin cin abinci, da ya gama ya ɗauki wayarsa ya binciko lambar Zubaida, yana son kiranta don ya san matsayinsa, don wannan shirun da suka yi masa ita da iyayenta ya ishe shi haka, gara ma a yi koma mene ne a wuce wajen ta dawo su cigaba da zamansu, inda ta tafi da yaran ma da sauƙi, da sai ya zuba mata ido ya ga gudun ruwanta, to ta bar shi da jigilarsu, kuma ya san yau indai aka ƙara kai wa mahaifiyarsa yaran dole sai ta zargi wani abun, tun da ba a kai mata su a kai a kai, ballantana kuma ta ga da unifom a jikinsu, don haka dole ya yi mata bayani kawai.
Ya danna kiran layin Zubaida ta gama ringin ba ta ɗauka ba, ya sake kira ba ta ɗauka ba, ya kunna data ya ganta online, amma dayake ba ya son ta san shi da layin sai ya ƙi yi mata magana, ya tura mata massage ya ce"Zubaida ki ɗauki waya, magana za mu yi".
Nan ma dai babu amsa, haka ya dinga jera mata kira, yana yi yana shiryawa, har ya gama, ya ɗauki kayan yaran kala ɗaiɗai ya saka a jaka, ya bar gidan, kai tsaye gidan iyayen shi ya nufa, sai da ya zo ƙofar gidan sannan ya daina kiran layin Zubaida, ya shiga da sallama a sanyaye, Umma ta amsa tana kallon jakar hannunsa, ya zauna suka gaisa ya ajiye jakar yana cewa"Ga wannan, kayan su Yusra ne, idan an tashi daga makaranta nan za a kawo su, kafin na dawo daga aiki, sai na zo na ɗauke su".
Umma da mamaki ta ce"To a kan me? Ina mahaifiyarsu? Ko wani abun ne yake faruwa a gidan naka?"
Ya ce"A'a fa, babu komai Umma, kawai dai ina so yaran su saba da ke ne".
Ta maka masa harara ta ce "Sai yanzu ka ga ya kamata su saba da ni? To ai ba ta haka ake sabon ba, ya za a yi yara sun taso daga makaranta a jigace su sauka a nan? Kuma shikenan sai ka kashe musu Islamiyyarsu? Ba na son shashanci, idan sabon kake so su yi da ni, to bari za ka yi sai an samu hutun makaranta sai ka kawo su nan ɗin su ƙare hutunsu, ka koma da jakar nan, su tafi gidansu, don ni wanka zan yi ma na tafi unguwa".
Ya ce"Ina za ki je Umma?"
Ta ce"Gidan ƙanwarka Na'ima, ka ma kira ta a waya ka gaishe ta, ba ta ji daɗi ba, ɓari ta yi, shi ne zan je na wuni a can na ga yadda jikin nata yake".
Ya ce"To Umma don Allah ki jira su dawo ki tafi da su ɗin".
Ta ƙure shi da ido na 'yan sakanni kafin ta ce"Kai ina matarka? Na ce ina Zubaida?"
Ya sunkuyar da kai ya ce"Tana gidansu".
Ta ce"Innalillahi wa inna alaihi raji'un! Tana gidansu? Saki ko yaji? Me ka yi mata da zafi da har la fusatata ta tafi gidansu? Yusuf kana da hankali kuwa? Me ya haɗa ku?"
Ya ce"Umma don Allah ki kwantar da hankalinki, ba wata babbar matsala ba ce, kawai rashin fahimta ne ya gifta a tsakaninmu" .
Ta ce"Oh! Lallai ɗan yau sai ya saka maka hawan jini, me ka yi mata me ya haɗa ku?"
Ya ce"Wallahi Umma a kan 'yar aiki ne..."
Ta katse shi da faɗin"Wai ni Yusuf 'yan aikin nan a kanka suke kwana? Tun yaushe ake tataɓurza da kai a kan 'yar aikin nan? Wai mene ne idan matarka ta ɗauki 'yar aikin da ita ce ma take biyanta ba a aljihunka ba? Tsakani da Allah da me za ta ji? Da aikin gida ko da kasuwancinta? Wai ka san yadda maza suke rububin auren mace mai sana'a kuwa? Kai sakaran ina ne?"
Ta kai ƙarshen maganar tana huci.
Yusuf ya ce"Umma ba fa ki gama saurarona ba tukunna..."
Ta ƙare katse shi da faɗin"Babu abin da za ka ce mini ai, don haka ban ga amfanin sauraronka ba, ni miko mini wayata, mutumin kawai, wanda bai san halacci ba".
Ya miƙa mata wayar, ta ce"Nemo lambarta ka kira mini ita".
Ya nemo ya danna kira ya saka a hans free ,ya miƙa mata ya mayar da kansa ƙasa, ba ta daɗe tana ringin ba aka ɗauka, Zubaida ta ɗauka da sallama, bayan Umma ta amsa ta ce"Umma ina kwana, fatan kun tashi lafiya".
Umma ta ce"To ina kuwa lafiya? Ashe wai kina gidanku?"
Zubaida ta yi murmushi mai sauti ta ce"E ina gidanmu Umma".
Umma ta ce"Haba ke kuwa 'yata, me ya yi zafi haka? Ai ga shi nan a gabana na yi masa tatas, ashe batun 'yar aikin ne bai mutu ba? Ni na rasa wannan masifa da Yusuf ya ƙwallafawa ransa".
Zubaida ta ce"Babu komai Umma, ai ya wuce".
Umma ta ce"To ma sha Allah! Allah shi albarka 'yata, yanzu ya zo ya ɗauke ki kenan? Don Allah ki dawo kan yaranki, ki yi haƙuri indai 'yar aiki ce ba zai sake tankawa a kanta ba,kuma wallahi daga yau shi ne zai dinga biyanta".
Zubaida ta ce"Umma da na ce ya wuce ba fa ina nufin zan koma ba ne, kuma da alama ƙarya ya yi miki, ki tambaye shi ainahin abin da ya haɗa mu, idan ya fada miki sai ki kira mu yi magana".
Ba ta jira cewarta ba ta katse kiran, Umma ta ce"Innalillahi wa inna alaihi raji'un! Yusuf me ka yi wa yarinyar nan?"
Ya ce"To ai Umma na so na faɗa miki kika ce ba za ki saurare ni ba".
Ta ce"To ina jinka".
Ya ce"Amm...Umm... dama dai..."
Sai kuma ya yi shiru, yana jin nauyin bata labarin 
Ta ce"Ta tabbata karya za ka shirya mini tun da har ka fara kame-kame, to tun da haka ne tashi ka bar mini gida".
Ya ce"Ba ƙarya zan yi miki ba wallahi Umma, maganar ce tana da nauyin faɗa".
Ta ce"Ai dole ta yi maka nauyi, ashe ma kana da sauran kunya, a ce duk halaccin da iyayen yarinyar nan suka yi maka ka butulce? Za ka faɗa min ne ko kuwa na tashi na bar maka gidan?"
Ya ce"Wallahi Umma tsautsayi ne da ƙaddara suka ruftowa rayuwar tamu, abun dai babu daɗin faɗa".
Umma ta wawuri maficin kusa da ita ta ce"Wallahi Yusuf zan tattafka maka maficin nan idan ba ka yi mini bayani ba".
Ya ce"Umma wannan 'yar aikin da ta kawo ce dama, ashe karuwa ce, rannan ta tare ni da zancen banza..."
Umma ta katse shi da tambayar"Zancen banza kamar ya kenan?"
Ya ce"Kamar dai tana nema na da lalata, sai na ƙi amincewa, kuma na ce Zubaida ta kore ta, amma ban faɗa mata dalili ba, to ana gobe za ta bar gidan sai ta bi dare ta shigo ɗakina, ni bacci nake yi, wallahi na yi zaton Zubaida ce, sai da Zubaidan ta shigo ɗakin ta kunna haske na gane ashe 'yar iskar yarinyar nan ce, shi ne ta ƙi fahimtata, ta ɗauki fushi ta tafi gidansu".
A sanyaye Umma take salati, jinta ta yi kamar an zare mata laka, tabbas ba a shaidar ɗan yau, amma ta san ɗanta yana da kamun kai, ko lokacin ƙuruciyarsa ba a taɓa kama shi da makamancin wannan shashanci ba, don haka ta yarda sharrin 'yar aikin ne, a sanyaye ta ce"Yusuf tsakaninka da Allah gaskiya ka faɗa mini?"
Ya ce"Wallahi tallahi gaskiyar kenan, amma na san dama ba lallai a yarda da ni ba, amma ni Allah ne shaidata, kuma shi zai wanke ni". Ya ƙarasa maganar cike da rauni, yana jin zafi a ƙasan zuciyarsa.
Umma ta ce"Innalillahi wa inna alaihi raji'un! Tabbas wannan lamarin Allah ne zai bayyana gaskiya kawai, yanzu zuwanka nawa gidan nasu?"
Ya ce"Ni fa ban je ba, yau dai na yi ta kiranta ba ta ɗauka ma".
Ta ce"To ai ban ga laifinta ba, babu macen da za ta kama mijinta a wannan yanayin kuma ta sakko ta fahimce ce cikin sauƙi, nacinka da banhaƙuri shi zai sa ta zauna ta fahimce ka, yanzu ka tashi ka je gidan, ni ma gobe sai na je na ba ta haƙuri ko Allah zai sa ta fahimta, tun da tana ganin mutuncina".
Ya ce"Ba sai kin je ba, ki bari na fara zuwa mu gani dai".
Ta ce"Ai na ce ka je yau ni sai na je gobe".
Ya ce"To ba ta ɗaga wayata fa, kuma ma kin san ba ta fiya zama a gida ba, ƙila tana shagonta".
Ta ce"To ba ka san hanyar shagon ba? Idan mutum yana neman alfarma ai ko a ƙarƙashin ƙasa mutun yake binsa zai yi, ka je idan ma kashe aikinka za ka yi ka wuni a shagon har sai ta saurare ka, tun da ka san dai ba zai yiwu ka rabu da ita ba ai ko?"
Ya ce"To Umma, zan je".
Ta ce"Ya za a yi da yaran? Sai dai na fasa zuwa da wuri idan suka taso sai mu tafi, Allah Ya rufa asiri".
Ya fita bayan ya ba ta kuɗin mota.
 Ya sake kiran Zubaida ba ta ɗauka ba, sai ya wuce aikinsa, saboda ba ya son zuwa gidansu, don bai san da wane idon zai kalli iyayenta ba, duk da dai yana da gaskiyarsa, gara ya je ya same ta a shagon, yana tunanin zai yi wuya ta wulaƙanta shi a gaban customers ɗinta da take yi wa ƙaryar yadda suke zaman lafiya da mijinta. Ƙarfe huɗu ya tashi daga aikin, ya koma gida ya yi wanka ya fito fes ya nufi shagon nata, a bakin ƙofar ya ga maza guda biyu wanda ya saba ganinsu a gidansa, don haka bai samu matsalar shiga ba, ya shiga da sallama, ya tarar da mata guda uku a ciki, sai ita uwar gayyar da take ta rubuce-rubuce a wani babban littafi, ta ɗago ta kalle shi ba tare da ta amsa sallamar ba, ya ja kujera ya zauna ya ciro waya ya fara dannawa, sai da ta gama sallamar matan tsaf, ta kalle shi fuska babu yabo babu fallasa ta ce"Malam wani abu ka zo siya ne?"
Ya yi murmushi ya ce"E, C.E.O ɗin companyn nan za a ba ni".
Ta haɗe rai sosai kamar ba ta san shi ba ta ce"Nan wajen sana'ata ne, ba wasa na fito yi ba, saboda haka ka tashi ka fice tun ban yi abin da zai ba ka mamaki ba".
Ya ce"Me za ki yi mini Zubaida?"
Ta ɗauki wayarta ta fara dannawa, ya matsa da kujerar dab da ita ya ce"Ki yi haƙuri Zubaida, don Allah ki fahimce ni, wallahi ba ni da laifi, iya gaskiyata na faɗa miki, haba shekararmu nawa da ke? Na yi zaton yarda da gaskiya da amanata ne ya sa kika yarda kika aure ni duk da ni ba ajinki ba ne? Kuma yanzu ke da ya kamata ki kare ni ke ce za ki zarge ni?"
Ta ja dogon tsaki kafin ta ce"Yusuf don Allah indai ba sakina ka zo yi ba ka bar wajen nan, wallahi tallahi ko sama da ƙasa za ta haɗe ba wanda ya isa ya saka na koma gidanka, na gama zama da kai har abada, saboda haka ka sallame ni kawai".
Ya ce"Ba zan sake ki ba Zubaida, ki ma daina wannan mafarkin".
Ta ce"To tashi ka fice min".
A tsanake ya ce"Ba zan fita ba".
Ta cigaba da aikinta, shiru na ɗan lokaci kafin ya ce"Yanzu Zubaida ko don yaran nan ba za ki yafe mini ba? Duk da ma ba ni da laifi, yanzu ina zan kai su?"
Ta ce"Ka kai su shara mana!"
Ya ce"Shikenan Allah Ya huci zuciyarki".
Ya tashi yana cewa"Idan kin huce zan dawo, da daddare kamar bayan isha'i haka zan shigo gidan sai mu yi magana".
Ta ce"Kar ka kuskura ka tunkaro iyayena indai ba da takardar sakina ba, idan ba haka ba ko me aka yi maka kai ka ja".
Ya ce"To Alhamdulillah! Na fara jiyo ƙamshin nasara, tun da dai har ba kya so a yi mini abin da ba zai yi min daɗi ba, na gode Zubaida, kuma kar ki damu zan zo ɗin, sannan zan jure komai".
      GIDAN SUNUSI
   Washegari da safe Sunusi ya ciro dubu ashirin a account ɗinsa ya kawowa Karime ya ce ta je ta kai kuɗin maganin, ya tafi kasuwa yana mamakin rashin jin cigiya daga wajen Sabila. Ita kuwa Karime cike da farinciki ta kalmashe kuɗinta, tun da dama a kuɗinta ta siya masa, kuma har ta ɗora ribar dubu talatin.
Sabila ba ta tashi sanin an ɗauke kuɗin nan ba sai bayan kwana uku, shi ma wani ƙanin babarta ne ya siya mata waya babba mai kyau, tana farinciki ta je gidansu ta karɓa a wajen babarta, shi ne ta je a ranar aka buɗe mata opay aka ba ta ATM, ta dawo gida tana ta farinciki, dayake magriba ba ta yi ba, sai ta yanke ya ɗauki dubu hamsin ɗin nan ta kai P.O.S a saka mata a account ɗinta, don sun tattauna da mahaifiyarta akan kuɗin, ta yi farinciki sosai, ta dinga shi wa maman Nawal albarka, wai don ma Sabilar ba ta faɗa mata taimakon kayan abinci da take ba ta ba, wannan sirrinta ne, babu wanda za ta faɗawa saboda kar a ga baƙin mijinta a san ba ya sauke wasu nauye-nauyen shi, ba kuma a sani ɗin ba ne damuwar, a fara hasashen raba aurensu kawai take gudu, tun da ta ga a zamanin nan ba babba ba yaro wai daga an ga miji yaba da aibu ta wani fannin ba za a yi masa uzuri da fatan shiriya ba, sai dai a ce su rabu, ita kuwa wace azal ɗin ce za ta raba ta da Sunusi uban 'ya'yata, ai an ce kowa akwai ta inda Allah yake jarabtarsa, to ita ta saka a ranta zama da Sunusi ne tata jarabawar, kuma ai ba a yi wa Allah wayo, don haka za ta jure, ko za ta kwana da yunwa ta tashi da ita ta wuni da ita ba za ta faɗawa iyayenta mijinta ya gaza ba.
Mama ta ce mata ta daure ta dinga tarawa, ta kau da kai, idan da rabo sai ta sayi kadara kafin wata shekarar, ko kuma ta ba da madarar kuɗin a dinga juya mata, ta ɗauki shawar kuwa, tun da tana tunanin za su taru ɗin, saboda Maman Nawal ba za ta bar ta da yunwa ba, ga kuma sana'ar ɗinkinta idan cinikin ya juyo tana kai mata.
Cak ta ɗakko jakar ta ajiye ta a kan gado ta zuge ɓagaren da ta san ta ajiye hamsin ɗin, ko ɗazu a cikinta ta zari kuɗin motar zuwa gida, amma hannu kawai ta zura ta zaro dubu ukun da ta yi amfani da ita.
 Wata irin bugawa ƙirjinta ya yi a lokacin da ta zuge duka jakar tare da zazzage ta ta ga babu kuɗinta, ta fara tunanin ko dai ta canza masa wajen ajiya? Haka ta birkito duka kayan sif ɗin tana ɗaga su daya bayan ɗaya tana mayarwa, duk da ta san yaudarar kanta kawai take yi, tun da tana da tabbacin a cikin jakar ta ajiye, tuni hawaye ya fara sakko mata bayan ta tabbatar ba sa cikin sif ɗin, ta shiga duba ko'ina na ɗakin, wayam dai babu kuɗi babu dalilinsu, ta sani tun da daɗewa wani lokacin takan ajiye kuɗi a ɗakinta ta ga babu ko kuma an zara, amma dayake ba ma su yawa ba ne ba ta wani damuwa, kuma ta sani sarai Sunusi  ne yake ɗaukar mata, tun da daga ita sai shi a gidan, sannan yaranta ba su da halin ɗaukar abin da ba a basu ba.
Dama da suka dawo yaran a gidan maman Nawal suka tsaya, saboda haka ita kaɗai ce a ɗakin, ta zauna a bakin, sai kawai ta zauna a bakin gadon ta taƙarƙare ta fashe da kuka mai cin zuciya, Karime da take tsakar gida tana girki ta jiyo kukan Sabila, a fili ta ce"Matsiyaciya kaɗan ma kika gani, in sha Allah kin ma kusa barin gidan nan".
Sabila ta ci kukanta ta ƙoshi, sai da aka kira sallar magriba sannan ta tashi da nufin ɗora girki, saboda yau ranar kwananta ce, kafin ta kai ga kunna wutar sai ga yaran sun shigo da kuloli, ta duba ta ga shinkafa ce da miya ita ma da ban a kularta, ita kam yau ba ma ta jin za ta iya cin komai, don haka ta fasa girkin, ta yanke idan ta ɗibarwa yaran sai ta bar wa Sunusin shi ma ya ci.
"Ammi kuka kika yi?" Cewar Amal tana kallonta.
Minal kuwa cikin dariya ta ce"Idonki ya yi ja Ammi, ya koma irin na Abbanmu, shikenan sun yi anko ko Yaya Minal? Saura namu".
Tass! Sabila ta ɗauke ta da marin da har sai da ta kifa, Amal ma ta razana sosai, don haka a tare suka fara kuka, ita ma Sabilar kukan ta fashe da shi, dukan yaran na halinta ba ne, kawai zuciya ce take cinta, alwala ta yi, tana sallah tana kuka, bayan ta idar ta kasa tashi daga sallayar ma, sai share hawaye take yi, su kuma yaran tsoronta ne ya hana su shiga ɗakin, suke zaune a tsakar gida, Minal har lokacin ba ta daina kuka ba, a haka har bacci ya fara ɗaukarsu, lokacin an fara kiraye-kirayen sallar isha'i.
Sunusi ya shigo gidan, kai tsaye ɗakin Karime ya shiga ya ajiye mata ledar kifin da ta ce ya siyo mata, sai da ta riƙe shi don ta ɓata masa lokaci, a ƙoƙarinta na son ganin ta ƙuntatawa Sabila, sannan ya fito, lokacin Sabila har ta tashi ta gabatar da sallar isha'i, tana zaune jugum, "Ku me kuke yi a nan?" Ta jiyo muryar shi yana tambayar yaran.
Sannan ya leƙa ɗakin a tsawace ya ce"Ke Sabila! Uban me kike yi a ɗaki har yaran nan suka yi bacci a waje?"
Ba ta amsa masa ba, amma ta tashi ta je ta ɗakko su ɗaya bayan ɗaya, a gado ta kwantar da su kafin ta yi musu shimfiɗarsu.
Ya zauna yana wani ɓata rai, don tun ranar da ya ɗauki kuɗin yake wannan haɗe ran, saboda ko ta san babu kuɗin kar ta kawo masa wargi, da yake akwai wutar nefa, ya ga yadda idonta ya yi ja, fuskarta ta kumbura, amma ya yi banza da ita bai tambaye ta ba, ta je ta kawo masa abinci ta zuba masa a faranti ta ajiye, ta kawo masa ruwa, ta koma gefe ta zauna, sababbin hawaye suka zubo mata, ya kai cokali na uku ta ce"Baban Amal".
Ba tare da ya kalle ta ba ya ce"Ina jinki".
Ta ce"Kuɗina aka ɗauke min a cikin sif".
Ya ɗan yi jim, kafin ya ce"Ok dama kina da kuɗi kenan, to Allah Ya mayar da alkhairi".
Ta ce"Kuɗin albashina ne da na karɓa, duka fa dubu hamsin ɗin ko naira biyar ban ɗauka ba".
Ya yi mata mugun kallo ya ce"Allah Ya tsayar a kai, wai shinkafar nan kika dafa haka tsura babu coslow babu kuma salak ko kabeji?"
Ta yi kamar ba ta ji shi ba, ban da ma wulaƙanci ya tana yi masa maganar kuɗinta da aka sace yana yi mata zancen salak da kabeji? Alhalin ko biyar ɗinsa babu a ciki.
Ta daɗe tana kokowa da zuciyarta saboda tana jin nauyin abin da za ta faɗa, kafin ta yi ƙarfin halin cewa"Baban Amal, don girman Allah idan ka san kai ne ka ɗaukar min kuɗin nan ka taimake ni ka ba ni don Allah".
Kamar wanda ta ƙunduma masa ashar ya zabura ya yi ball da kulolin gabansa sannan ya lailayo wata ashar mai gunna ya maka mata, cikin hargagi ya ce"Ke don kaza-kazanki ni kike zargi da yi miki sata?"
Bugun zuciyarta ya tsananta, tsoro ya kamata, ta daure tun da tana da yaƙinin shi ne ya ɗauka, ta ce"To ai na ga mu biyu ne a ɗakin, kuma dama ai ka tambaye ni na ba ka ban bayar ba".
Babu zato ya wanke ta da mari, ya hankaɗeta ta bugu da sif, ya fara kwakkwaɗe kanta yana cewa"Ke don kin raina mini hankali kin mayar da ni matsiyaci ni za ki ce na ɗaukar miki kuɗi? Wato ga matsiyaci ɓarawo ko?"
Kare kanta kawai take yi tana kuka, har ya gama yi mata kalar tijarar da ya ga zai iya, zagi kuwa sai wanda ya manta ne bai yi mata shi ba, Karime tana ɗaki tana jinsu  ba ta leƙo ba, ya gama ya fice daga gidan, ya barta tana gursheƙen kuka.
WANNAN LITTAFIN NA KUƊI NE

  Sabila ta ci kukanta, bayan kamar minti talatin ta rarrashi kanta tun da dai babu mai rarrashin, wayarta ta ɗakko ta kira lambar ƙanwarsa, ta daure suka gaisa muryarta na rawa kafin ƙanwar tasa ta tambaye ta"Sabila lafiya kuwa? Na ji muryarki tana rawa".
Sabila ta saki sabon kuka kafin ta ce"Baban su Amal ne".
Ta ce"Subhanallah! Me ya haɗa ku?"
Ta ce"Wallahi kuɗina ya ɗauke min, kuma don na roƙe shi idan shi ya ɗauka ya ba ni shi ne ya yi min duka".
Ta yi shiru kamar wayar ta tsinke kafin ta ce"Ke ma Sabila kin san halin mijinki sai ki ci maganin zama da shi, a kan me za ki ajiye kuɗi har ya ɗauka? Kuma har nawa ne kuɗin?"
Ta ce"Dubu hamsin ne".
Ta ce"Innalillahi, har da yawa haka? Allah ya sa dai ba na mutane ba ne".
Ta ce"Nawa ne".
Ta ce"To gaskiya ni yanzu ba Ni da kuɗi da sai na biya ki, amma dai abun ya yi yawa har da duka? Kin san halin mijinki ba jin maganar kowa yake ba, yanzu mu dai ba mu isa mu tilasta masa ya ba da kuɗin nan ba, amma idan za ki ji shawarata da ki tashi ki tafi gidanku ki sanar da su abin da ya faru, su surukansa ne, ƙila zai ji nauyinsu ya gane ya yi kuskure har ma ya biya kuɗin".
Sabila ta yi shiru, tana tunanin ta ya za ta je gida ta faɗawa iyayenta mijinta ya dake ta bayan ya yi mata sata? Wane irin kallo za su yi masa? Ko babu komai uban 'ya'yanta ne, ba za ta so danginta su ga baƙinsa ba, kuma tana fargabar ma su ce su rabu a yadda ta san halin Sunusi idan aka ƙure shi ko a ka ce za a titsiye shi a kanta tsaf zai yi zuciya ya ce zai sake ta, tun da ta lura shi bai san illar rabuwarsu ba, shi yasa yake wasarere da ita, to ita dai da a ce ta bar gidan aurenta gara ma ta haƙura da kuɗin kawai, tun da yanzu ta buɗe account sai ta daina barin kuɗinta cash.
"Sabila" Kiran sunanta da ta yi ne ya dawo da ita daga duniyar tunanin da take yi, ta ce"Kin yi shiru, Sunusi ɗan'uwana ne Sabila amma na sani ba shi da kirki wallahi, kuma kin ga yayana ne ba ƙanina ba, sai dai na ba shi shawara kawai ba umarni ba, shawarar ma idan na ba shi wallahi wataran da zagi muke rabuwa, shi yasa ban fiya shiga harkar shi ba, amma fa shi mijin da ya fara dukanki wallahi akwai matsala a zama da shi ba tare da ɗaukar mataki ba, don haka ko dai yanzu ki tashi ki tafi gidanku ki kai ƙararsa ko ki bari sai gobe da safe, wannan ne mafitarki".
A sanyaye ta ce"A'a Anti ba za a yi haka ba, kawai na yafe masa".
Da mamaki ta ce"Kin yafe masa?"
Ta share hawaye ta ce"E, in sha Allah ba zai sake ba ma, saboda zan ɗauki mataki, tun da ɗazu na buɗe account sai na daina ajiye cash na dinga sakawa a account ɗin kawai".
Jikin ƙanwar tasa ya yi sanyi, ta san Sabila tana son ɗan'uwanta, kuma ba don haƙurinta ba da tuni ko shekara ɗaya ba za su yi tare ba, ta ce"Shikenan Sabila, Allah Ya saka miki, sai ki kula sosai, kuma idan kin ga ba za ki iya jure wani abun ba ki dinga zuwa gidanku ko kwana biyu ne ki yi, ta haka ne zai san ba shi kaɗai ba ne gatanki, kin san ta wani fannin yaji yana gyaran aure da saita namiji".
Sabila a ranta ta ce'Allah Ya tsare ni da yin yaji'.
A fili kuma ta ce"To na gode".
Ta ce"Ki turo min account number taki wallahi ba ni da kuɗi amma zan sa mijina ya saka miki wani abun, kya rage zafi".
Sabila ta ce"Anti da dai kin bar shi".
Ta ce"Ai niyya na yi, ki turo min kawai, shi ma kuma zan kira shi yanzun nan mu yi magana, don bai kyauta miki ba".
Suka katse wayar, ta tura mata lambar opay ɗin, ta yi wa yaran shimfiɗa ta kwantar da su, ta kwanta tana jin yadda kanta yake mugun ciwo saboda dukan shi da ya yi kamar yana yi da sa'ansa, tana ta tunane-tunane, a haka wahalallen  bacci ya yi gaba da ita.
Nasiha sosai ƙanwar Sunusi ta yi masa, ya tsaya ya saurare ta kuma har da ba ta haƙuri, saboda shi kansa sai bayan ya gama dukan ya fita ya ji jikinsa ya yi sanyi, da ya tuna dole dai fa ta san shi ɗin ne ya ɗauka, idan ba zai biya ta ba bai kamata ya haɗa mata da duka ba, sai kuma ta ba shi tausayi, to amma ya san da bai yi haka ba da maganar ba mutuwa za ta yi ba, kuma ma ƙila har ta zaƙe ta ce dole sai ya biya ta kuɗin, amma yanzu ya san a yadda ya mammazgeta gaba ko neman kuɗinta ta yi ba ta samu ba ba za ta tuhume shi ba, ƙanwar tasa ce ta ba shi shawarar ya sayi magani ya tafar mata da shi, don haka ya siya parasitamol har da lemo mai sanyi ya tafi da shi, amma sai wajen sha biyu da rabi ya koma gidan, tuni Karime ta yi bacci, don haka babu buƙatar yi mata sallama, ya wuce ɗakin Sabilan, ya haska fuskarta ya ga ta kumbura, daga yanayin yadda ta kwanta a takure kawai ya san ba daɗin baccin take ji ba, a ransa ya ce'Allah sarki Sabila, wai me yake damuna ne? Kodayake rashin kunyarta ne yake ja mata'.
Ya hau gadon ya matsa jikinta ya rungume ta ta baya, saboda shi bayan wannan bai san wata hanyar lallashin ba, ko kuma ya ce ba zai iya ba, ba zai iya buɗe baki ya ba ta haƙuri ba, amma zai kusance ta a madadin hakan, idan tana da hankali ai ta san wannan ma yana cikin shika-shikan neman shiri da kuma ba da haƙuri, cikin bacci ta ji ana shafa jikinta, ta farka amma ta yi shiru kamar ba ta farka ba, ƙamshin turarensa ya sa ta gane shi ne, wannan halin nasa yana ɗaya daga cikin abin da yake ƙara mata ɓacin rai, sai ya gama yi mata wulaƙanci dare ya yi ya matso kusa da ita, ta ja jikinta ta matsa, shi ma ya matsa ya bi ta, ta sake matsawa, shi ma ya sake matsawa ya riƙe ta, murya can ƙasan maƙoshi ya ce"Sabilata mene ne haka?"
Cak zuciyarta ta dakata da bugu ba sakan ɗaya zuwa biyu, saboda sunan da ya kira ta da shi, wanda ta manta rabon da ya faɗa mata shi, ta ji wani rauni ya sake rikito mata, ta fara kuka tana cewa"Sake ni baban Amal, kuma kar ka sake ce min Sabilarka".
Ya ce"To ta waye idan ba tawa ba? Taimaka ki tsaya na sama miki nutsuwa".
Ta ce"Ba na so".
Ya ce"Ni kuwa ina so ya kenan?"
Ta ce"Ka sake ni, na zan iya komai ba, kaina ciwo yake yi".
Ya sake ta yana cewa"Shi yasa na taho miki da magani tashi ki sha".
Tana son samun sassaucin ciwon kan, don haka ta tashi zaune, ya ɗakko maganin da ruwa da lemon ya ba ta, yana cewa"Ai dai kin ci abinci ko?"
Ba ta amsa ba ta karɓa ta sha, ta sha rabin lemon saboda ya rage mata yunwa, ta koma ta kwanta, ya sake matsawa jikinta, ta ce "Don Allah ka bari ba na so".
Ya ce"Ok" Ya matsa ya juya ya fara baccinsa, ita ma babu jimawa baccin ya ɗauke ta.
 Washegari bayan ya fita ta shiga gidan aikinta, maman Nawal tana ganinta ta san tana da damuwa, ta ce"Sabila me yake faruwa?"
Sabila ta yi murmushin yaƙe ya ce"Babu komai, jiya ne na kwana da zazzaɓi da ciwon kai".
Maman Nawal ta ce"Subhanallah! Amma tsakani da Allah shi ne kawai ba wata matsalar?"
Hawaye ya kufcewa Sabila, ta share tana jinjina kai ta ce"Babu".
Maman Nawal ta ce"Wallahi akwai, kawai dai ba za ki sanar da ni ba ne, saboda ban isa na san matsalarki ba ko?"
Sabila ta ce"Kenan ke ma ban idan ba ne shi yasa har yau kika kasa faɗa min matsalarki? Ai ni matsalata babu wacce ba ki sani ba".
Ta ce"Ba haka ba ne Sabila, idan lokacin da ya dace ki sani ya yi zan sanar da ke".
Ta ce"Shikenan, Allah Ya yaye mana damuwarmu".
Ta ce"Amin, ki koma gida tun da ba ki da lafiya, ko ki kwanta ki huta ba sai kin taya ni aikin ba".
 Sabila ta kwanta a kujerar tana miƙawa maman Nawal wayarta ta ce"Kin ga na yi waya, har ma na buɗe opay jiya".
Maman Nawal ta ce"Ma sha Allah! Allah Ya sanya alkhairi, barkanki kin buɗe account, sai ki dinga ajiyar kuɗinki, da wannan lambar taki kika buɗe opay ɗin?"
Ta ce"E ita ce, na huta kam, kin ga ma sauran 'yan canjin nawa zan kai su POS a saka min na dinga siyan data ma, tura min whatsApp ɗin ma zan saita".
Amina ta ce"Ai kuwa dama ina son cash ɗin nan, jibi in sha Allah zan je ƙauye su babanmu, shi kuma baban Nawal kawai sai ta saka min kuɗin da zan yi hidima a cikin account, ba ni kawai ko nawa ne sai na yi miki transfer".
Sabila ta yi jim, kafin ta ce"Dubu goma sha ɗay ne fa, zai ishe ki?"
Ta ce"Na zata ma albashin naki ne ai za ki saka, bar shi kawai".
Sabila ta ce"A'a ba shi ba ne".
Amina ta ce"Sabila ina son ki wallahi, wannan haɗin namu na Allah ne, jinki nake kamar 'yar'uwata, tausayinki nake ji kamar ƙanwata, duk da dai a lissafi shekarunmu ɗaya, amma ni ce babba saboda na fi ki wayo".
'Yar siririyar dariyar yaƙe ta kufcewa Sabila ta ce"Na ji ɗin".
Amina ta ce"Ba wai ina son yi miki katsalandan a rayuwar aurenki ba, amma don girman Allah Sabila kar ki faɗawa mijinki ainahin albashinki, ki ce masa ashirin ne, ta yadda ko ya ce Ku yi raba-daidai kin ga goma za ki ba shi ki riƙe arba'in".
Sabila ta ce"Ni fa ina mamakin matan da suke munafurtar mazansu, ni ba zan iya ɓoye masa komai ba, har gara ma na hana shi, shi ma ban da abinci, saboda duk wanda ya ciyar da rai yana da lada mai girma, ballantana kuma mijinka".
Amina ta ce"Ni ba nufina ki munafurce shi ba, amma dai ko kin faɗa ɗin don Allah kar ki ce za ki dinga ɗauka kina ba shi".
Sabila ta ce"Wannan kuma sai dai kar a kuma". Ta kwashe labarin duk yadda suka yi da abin da ya faru jiya ta ba ta.
Amina ta yi tagumi na ɗan lokaci kamar ba za ta ce komai ba, sai kuma can ta sauke numfashi ta ce"Kowa dai da ƙaddararsa, Allah Ya ba mu ikon cinye jarabawar gidan aurenmu".
Sabila ta amsa da Amin.
Ta ce"Ba zan sake ba ki kuɗi cash ba tun da kin buɗe account, dukan da ya yi miki kuma Allah Ya saka miki".
   Cikin kwana biyu da suka biyo baya Sunusi ya ɗan taƙaitawa Sabila tijararsa, ita kuma ta ƙi sakin jiki da shi, ko murmushi ba ta yi a gabansa, sai dai ba ta daina ba shi abinci ba, da kai masa ruwan wanka idan ita ce da girki.
      GIDAN YUSU
   Da daddare ya sake wanka ya tafi gidan su, Umma tana ganin shi da akwati ta fara salati kamar ba ta san me yake faruwa ba, ta ce"Yusuf! Wannan uwar akwatin ta mene ne?"
Sai ta ƙwala kiran "Malam! Malam! Ka ga dai da gaske yaron nan ba zai lallashi yarinyar nan ta dawo ba, ga shi ya kwaso kayan yaran duka, tabbacin yanzu ma aka fara zama kenan".
Malam ɗin ya fito shi ma da mamaki a fuskarsa ya ce"Yusufa anya da hankalinka kuwa? Me kake nufi? Ba za ka je ka yi ta nacin bata haƙuri ba? Ko ba ka ga sanda ƙanwarka ta yi yaji yadda mijinta ya dinga zarya a ƙofar gidan nan ba? Cikin sati ɗaya ya zo ya fi sau ashirin, har ta haƙura ta koma, shi ne kai saboda sallamamme ne za ka zauna ka ƙi yin naci? Kai ga me zuciya ko?"
Yusuf ya ce"Ba haka ba ne Baba, ni ma na fi so ta dawo ɗin, na ga abin nata akwai raini a ciki, maganar saki kawai take yi, amma dama ba wai na yi zuciya ba ne, yanzu ma can zan tafi na sake gwadawa".
Umma ta karɓi akwatin tana cewa"Maza je ka, Allah Ya sa a dace".
 Kai tsaye ya wuce gidan su Zubaida, ya shiga ya tsaya a farfajiyar gidan ya kira wayarta,amma har kira biyar ba ta ɗauka ba, ya tura mata saƙo ya ce mata yana cikin gidansu ta fito don Allah, nan ma dai shiru babu amsa, ya duba ya ga tana online, sai ya ji dama ya zo da yaran, da sai ya tura su su shiga, da dai wannan tsayuwar ƙasƙancin da yake yi, wajen minti ashirin yana tsaye kafin ya yanke hukuncin shiga cikin ɗakin, tun da ai ba baƙonsa ba ne kawai dama yau ɗin don yana jin nauyin iyayen nata ne, kuma zai fi so ta fito su yi maganar a waje, don kar ta ɗaga murya iyayen su fahimci komai, tun da ba ya tunanin za ta faɗa musu ainihin abin da ya faru.
Knocking ya yi a kofar falon, ya ji muryar mai aikinsu tana cewa waye, ya ce"Yusuf ne, mijin Zubaida".
Shiru na tsayin minti uku kafin ta ce"An ce ka shigo".
Amma da ya shiga abun mamaki sai ya ga babu kowa a falon, ita ma mai aikin ta shige wani sashen, ya zauna a ƙasan kujera yana jiran fitowarsu, shiru ba wanda ya fito, har kusan minti goma sha biyar, sannan ya ji ƙarar buɗe ƙofa daga waje, ya juya don ganin me shigowar, mai gidan ne ya shigo, fuskarsa babu walwala sam kamar bai san shi ba, hakan ya sa gabansa faɗuwa, ya sake rusunawa daga zaunen yana cewa"Daddy sannu da zuwa".
Daddy ya zauna a kujera ya ɗora kafa ɗaya kan ɗaya ya ce"Yawwa Yusuf, an ce min ka zo kana ta jirana, wasu files din ka kawo ne?"
Ya ce"A'a ba kai nake kira ba, dama wajen Zubaida na zo".
Daddyn ya ce"Takardar ka kawo? Ba ni sai na kai mata".
Yusuf ya ce"A'a Daddy, don Allah ku fahimce ni, duk da ban san me Zubaida ta zo ta faɗa muku ba, amma wallahi..."
"Kai! Dakata mana, ba na son jin komai daga gare ka, indai ba takardar Zubaida ka kawo ba, ba kuma zancen aiki ne ya kawo ka ba to tashi ka fice, ba sai na ji komai ba, ko ba ka yiwa Zubaida laifin komai ba tun da dai har ta ce sakin take buƙata to kawai ka sake ta ɗin, saboda shi aure na mutum biyu ne, idan ɗaya ya gaji ba za a taɓa jin daɗin zaman ba, saboda haka ka sallame ta".
Yusuf ya ce"To zan je na yi tunani".
Daddyn ya ce"Kana da wannan damar, amma kar ya wuce kwana ɗaya rak, idan ba haka ba za ka sha mamaki".
Yusuf ya ce"Na gode". Ya tashi ya tafi jiki a sanyaye, yana mugun ganin girman mutumin,ba zai iya jayayya da shi ba, kuma bai yi zaton zai iya yi masa haka ba.
Haka ya kwana cikin zulumi, wata zuciyar tana faɗa masa ya haƙura ya sake ta ɗin, Allah ba zai hana shi wata macen ba, wata zuciyar kuma tana ce masa ba zai iya rayuwa da wata macen ba bayan Zubaida.
Da sassafe ya tafi gida ya zayyanawa Umma yadda suka yi da mahaifin Zubaida, jikinta ya yi sanyi, ta ce"To ka ga ka tafi aikinka kawai, ni zan roƙi Malam ya yarda mu je da shi mu basu haƙuri tun da ai an yi musu laifi ne".
Yusuf ya ce"A'a Umma don Allah ki rabu da su kawai, wallahi ba na so ku je a yi muku wulaƙanci, jiya haka suka shanya ni a falo kamar ba su san ni ba, ni idan babu dama kawai sai na sake ta ɗin, ƙila hakan yana cikin ƙaddarata dama, Allah zai ba ni ita kuma ƙarshe za mu rabu, sai mu yi fatan hakan ya zama alkhairi.
Umma ba ta ce komai ba, saboda gani take Yusuf ba shi da hankalin da za ta cigaba da tattaunawa da shi, a gidan ya karya, yara suka tafi makaranta shi kuma ya tafi aiki, sannan Umma ta saka Malam a gaba suka hau adaidaitasahu suka tafi gidan su Zubaida.
 Tun daga bakin get jikinsu ya fara sanyi, don sun fi minti goma a tsaye kafin a ba su damar shiga, haka suka shiga suka saka sabon zaman falo, dai da suka daɗe sannan Zubaida da mahaifiyarta suka fito falon, Zubaida ta gaishe su babu yabo babu fallasa, yayinda mahaifiyarta ta haɗe rai tana amsa gaisuwarsu ciki-ciki.
 Malam ya ce"Hajiya ko za mu iya ganin Alhajin?"
Ta sake haɗe rai ta ce"Babu wannan damar, bacci yake yi, kuma na zata maganar Zubaida ce ta kawo ku?"
Umma ta ce"E ita ce".
Ta ce"To ai ga ta nan, sai ku yi magana da ita, duk abin da ta yanke shi ne ra'ayinmu duka".
Umma ta marairaice ta ce"'Yata! Don Allah ki yi haƙuri da abin da ya faru".
Zubaida ta ce"Umma ai na haƙura, ni dama ban ɗauki abun da zafi ba, inda na yi fushi ai da tun a daren zan yi musu hukunci, amma kin ga ai ban yi musu komai ba".
Umma ta ce"Hakane, Allah Ya shi albarka, amma dai ki ƙara haƙuri, ki koma ko don yaranki".
Ta ce"Wannan ne ba zai yiwu ba, na gama auren Yusuf har abada, ba zan iya zama da mazinaci ba".
Maganar ta daki iyayen Yusuf, duk suka yi shiru, mahaifiyar Zubaida ta ce"To Malam da Malama kun ji dai ko? To wallahi tun da ta ce ba za ta koma ba ɗanku ko shi ya kawo maita duniya sai dai ya haƙura, dole ne ya sake ta, ko kuma gobe mu ɗauki matakin shari'a, shirmen banza da wofi! Ban da ƙaddara ma da nacin soyayya irin ta ɗan yau ina ɗanku ina wannan yarinyar? Bai ga duk alfarmar da muka yi masa ba har ya iya yi mata wannan butulcin,ku kuma saboda son zuciya irin na talaka shi ne kuka kwaso matattun kafafuwanku za ku ba ta hakuri, to ba za mu taɓa sauraron ku ba, dole ne ya sake ta kawai".
Umma za ta yi magana Malam da ya fara fusata ya ce"To shikenan, in sha Allah a yau zai sake ta, Allah Ya sa hakan shi ya fi alkhairi".
Ta ce"Shi ne ma alkhairin, ku gaida gida".
Suka tashi jiki a mace suka bar gidan, tun a hanya Malam ya yi wa Yusuf waya, yana ɗauka ya ce"Yusuf, maza ka saki yarinyar nan don Allah, hakan shi zai fi alkhairi".
Yusuf ya ji gabansa ya faɗi, ya ce"Me ya faru Baba?"
Ya ce"Na ce dai ka sake ta, umarni ne ba shawara ba".
Da rawar murya ya ce"To Baba in sha Allah!".
Ya yi shiru bayan ya ajiye wayar, yana tunanin ta inda zai fara rayuwa ba tare da Zubaida ba, bai san ya daɗe a cikin tunanin ba sai da Baban ya sake kiran shi, ya ɗauka ya ce"Baba".
Ya ce"Ka sake ta ɗin?"
Ya ce"A'a, na kira ta ba ta ɗauka ba".
Ya ce"To ka tura mata saƙo, ko ka rubuta a takarda ka je ƙafa da ƙafa ka kai mata".
Ya ce"To Baba".
Zuciyarsa tana bugawa ya rubuta mata saƙon saki ɗaya ya tura mata, kamar tana jira tun kafin ya ajiye wayar ta yi masa replay da cewa "Thanks".
 Ya kifa kansa a teburin gabansa yana jin kamar a mafarki ne zai farka ya ga haka ba ta faru ba, yana kunna data da status ɗinta ya fara cin karo, ta rubuta "Alhamdulillah! I'm free".

  GIDAN HAMZA
   Hamza ya zauna ya yi nazari ya ga wannan kwana biyu-biyu da yake rabawa matansa ba zai kai masa, saboda ƙaguwa yake yi kwana ya zagayo kan amarya, ga shi sai bayan kwana huɗu, ya tara su ya ce a sake lissafi, yanzu kwana ɗaya-ɗaya ne, hakan kuwa aka yi, ya samu duk bayan kwana biyu zai zagayo ɗakin Mardiyya, Hamza ya dage yana iya ƙoƙarinsa wajen farantawa Mardiyya, cefanenta har yanzu da aka yi sati uku da auren bai fara noƙewa ba, abu ɗaya ne kawai yake ɗaure masa kai game da Mardiyyar, ya lura duk ranar kwananta sai ya ga an yi masa satar kuɗi a aljihunsa, tun baya ganewa har ya fara, tun da ya saka ido a kanta yana ƙirga kuɗin da ya shigo da shi gidan, abun yana damunsa sosai, kuma ya rasa ta inda zai tunkare ta da zancen, don haka ya yanke zai daina ajiye kuɗi ranar girkinta, yau ma girkinta ne, yana dawowa daga kasuwa ya faki idonta ya faɗa ɗakin Sahura, ɗakin Saude ya so shiga sai kuma ya tarar ƙofarta a rufe, dama ya san za ta je unguwa, a lokacin Sahura tana tsakar gida tana ƙarasa girkin dare, ta yi mamakin ganin Hamza ya shige mata ɗaki, shi da fuk ranar kwanan Mardiyya ko leƙowa sai da safe ba ya yi musu, amma idan ranakun kwanansu ne dole sai ya je yi wa Mardiyya sai da safe, kuma daɗewa yake yi, don ita Sahura ba ta jurewa ba ma, zuwa take ƙofar ɗakin ta dinga kiransa, har sai ya fito ta saka shi a gaba sun shige ɗakinsa, amma yanzu ta ga ya shige mata ɗaki, kuma yana yi yana waiwaye alamar rashin gaskiya a tare da shi, kamar ta bi shi ta ji dalili sai kuma ta zauna ta ga gudun ruwansa, ta cigaba da yankan kabeji da take yi.
Hamza ya ji shiru Sahura ba ta biyo shi ba, yana leƙo tsakar gidan ya hango Mardiyya ta fito, ta dasa kujera ta zauna a ƙofar ɗakinta, dama wani lokacin tana yin haka, za ta zauna tana kallon yadda suke gudanar da harkokinsu, amma ba za ta cewa kowa ta tafasa ba, haka su ma babu mai kallon inda take, tun da ƙanwarsu ce, ita ya kamata ta gaishe su.
Da sauri Hamza ya koma, so yake ya kira Sahura kuma babu dama, sai ya leƙo ta windo ya zuri hannunsa yake yafito ta da alamar kira, Mardiyya ce ta fara gani, gabanta ya faɗi ta miƙe tsaye ta kasa jurewa, a fili ta ce"Wannan ai kamar hannun My Love, me ya kai hannun mijina ɗakinki?"
Ta yi maganar tana kallon Sahura.
Sahura ta yi tsaki ta ce"Hannu kuma sai ka ce dai wasu 'yan mafiya? Cewa za ki yi ke ya kai mijinmu ɗakina? Tun da dai kin san ba baki naki ba ne ke kaɗai, to ƙila da kewata ya dawo shi yasa ya fara sakawa a can ɗin".
Can ƙasa-ƙasa kamar an shaƙe kwarto suka ji muryar Hamza yana cewa"Sahura! Sahura".
Sahura ta tashi tana cewa"A'a abu dai kamar jaraba, kullum ka dawo sai dai ka fara tsayawa a ɗakina, ka dinga cewa ka yi kewata? Kai da kake da amarya ma, ni dai na gaji".
Mardiyya ta ji ranta ya yi baƙi ƙirin, ta tashi ta shige ɗakinta kamar za ta kifa.
Ita kuma Sahura ɗakin ta shiga tana cewa"To, yaushe ka shigo gidan?"
Ya ce"Haba Sahura ba ki ga ina ta ɗago miki hannu ta windo ba? Har kiranki fa na yi".
Ta ce"Ban ji ba, sannu da zuwa, ya kasuwar?"
Ya ce"Alhamdulillah!"
Ya zauna yana ciro kuɗi daga aljihunsa ya miƙa mata yana cewa"Riƙe nan".
Ta karɓa tana cewa"To zakka ka fitar ne? Muna godiya".
Ya maka mata kafirar harara ya ce"A'a rabon gado ne ba zakka ba, ƙirga su a ga nawa ne".
Ta ƙirga ta ce"Dubu tamanin da takwas ne cif, kenan ya kama ni arba'in da huɗu Saude arba'in da huɗu ko".
Ya ce"Ba fa na son shirme don Allah, hauka ake da zan ɗauki kuɗi haka kawai na ba ku? Ni ma na ajiya ne, kuma ajiya na kawo miki, da safe zan karɓa, ki ajiye su a kusa don Allah".
Ta ce"To fa! Sabon salo, to Allah Ya ba ni ikon ajiya".
Ya ce"Amin".
Da zai fita daga ɗakin ma sai da ya yi leƙe ya ga babu kowa a tsakar gidan, sannan ya fita ya shiga ɗakin Mardiyya da sallama cikin da nishaɗi, bai same ta a falo ba, sai a uwarɗaka, ya ƙarasa yana faɗin"Masoyiyata na dawo, a gajiye nake liƙis, yau da wuri za mu kwanta ki yi min tausa".
Ya ji ta yi banza da shi, ya kalleta da kyau ya ga yadda ta ɓata rai, ya zauna kusa da ita ya ce"Mardis lafiya kuwa, me yake faruwa?"
Ta ce"Ai dole ka shigo a gajiye, to amma me yasa ba ka zauna Sahurar ta yi maka tausar ba? Ni fa ka fara ba ni mamaki wallahi, ka dinga ce mini ba ka son matanka ashe duk ƙarya ne".
Ya ce"Mardiyya, ni ne nake yi miki ƙaryar?" 
Ta kau da kai ta turo baki, ya saba jin rashin kunya daga bakin matansa, amma ya yi mamakin nata, bai san za ta iya yi masa ba ita ma, ya share ya ce"Me kike nufi da ban zauna Sahura ta yi mini ba?"
Ta ce"Ba na ganka a ɗakinta ba, hannunka kawai na hango kana yafito ta, wa ya san tun lokacin da ka shigo gidan kuke tare? Ƙila ma a gidan ka wuni dama ta ɓoye ka a ɗaki kuna cin amanata a ranar girkina". Sai ta fara kuka.
Hamza ya ce"Innalillahi! Haba Mardiyya wane irin cin amana ana zaune ƙalau?"
Ta ce"To me ya kaika ɗakinta kake miƙo hannu ta windo kana kiranta kamar yalo fifa?"
Ya ce"Wallahi saƙo na ba ta, dayake ta ba ni sautu shi ne ba ta, kuma don kar ki ga na shiga ɗakin nata ne dama na yi mata wannan kiran, amma wallahi ba da wata manufa ba".
Ta ce"To ba na so, kar ka sake yi min haka".
Ya ce"In sha Allahu ta wajena".
Washegari ya je karɓar kuɗinsa a wajen Sahura, sai ta fara cewa"Kuɗin cefanenmu, ni wallahi kasuwa ma nake son zuwa akwai abubuwan da zan siya na tsakar gida".
Ya ce"To a dawo lafiya".
Ta ce"Amin, ai dama kuɗin nake so ka ba ni".
Ya ce"Ba ni da shi".
Ta ce"To ba mu kuɗin cefanenmu, yau dai miya nake son canzawa, ka ga ni ce da girki".
Ya ɓata rai sosai ya ce"Sahura ɗakko min kuɗina na wuce, na faɗa miki ba nawa ba ne, idan ma don su kika ƙwalla rai".
Ta ɗakko, ta zari dubu huɗu ta ce"Ga shi, na ɗaukar mana na cefane ni da Saude".
Ya ce"Wallahi sai kin ba ni".
Ta ce"To ba mu kuɗin cefane".
Ya ce"Ku ba ni mai da yajin, ni yau haka na tashi na ko sisi".
Ta ce"Mun daina ba ka mai da yajin, kawai cefane za ka fara yi mana dole, ai da idan muka ba ka kana ci dole, yanzu kuwa sai ka ƙi ci ka je ɗakin lanƙwashasshiyar can ka ci mai daɗi".
Hamza ya shammace ta ya fizge kuɗin, da gudu-gudu ya fita daga ɗakin, kuma babu jimawa sai ga shi ya dawo da leda ya shiga ɗakin Mardiyya, alamar cefane ne ya kai mata, Sahura ta yi ƙwafa ba ta ce komai ba, can da rana da Mardiyya ta ɗora girki, ta gama dafa macaroni tana yin miya, sai da miyar ta dahu Sahura ta shiga kitchen ɗin da roba da ludayi, ta kwashe rabin miyar da rabin naman ciki, ta shige ɗakinta, sai da Mardiyya ta gane an taɓa miyar amma ta rasa wa za ta tunkara da maganar, tun da ba shiga harkar 'yan gidan take yi ba, haka ta ja baki ta tsuke, tun daga ranar kuma Sahura ta sako ta a gaba ko me ta dafa sai ta ci shi, sai dai idan ba ta bar kitchen ɗin ba har ta gama girkin, Saude har nasiha ta yi wa Sahura amma ta ƙi ji, duk da ita ma a baya ta yi wa Asiya wannan satar idan tana dafa indomi, amma ita tsakani da Allah a lokacin ba ta da shi ne, kuma tana marmari, amma yanzu ita Sahura ko kullum idan ta so za ta ci kaza ba ma naman miya ba, kawai neman magana ne yake sa take taɓa abincin Mardiyya.
To Hausawa suka ce rana dubu ta ɓarawo rana ɗaya rak ta me kaya, a hankali Mardiyya ta fara zargin Sahura ce me taɓa mata tukunya, don haka ta yi niyyar kamata dumu-dumu, ranar kaza ce ma Hamza ya siyo take farfesu, bayan isha'i ne, don sai dare ya dawo mata da ita, ta gama sai ta sauke tukunyar ta bar ta a kitchen ɗin, ta koma ɗaki, amma sai ta tsaya a bakin ƙofa tana leƙen tsakar gidan, Hamza dake zaune a ɗakin yana jira a zubo masa nasa ya ce"Baby leƙen me kike yi?"
Ta ce"Ai na faɗa maka na gaji da satar nan da ake yi mini,yau sai na kama ɓarawona, kuma wallahi sai na rotse kowane ne".
Hamza ya ce"Haba Baby sau nawa zan faɗa miki zargi kawai kike yi? Matan nan fa su yanzu sun fi ƙarfin naman miya".
Yana rufe baki ta ga Sahura ta shige kitchen, Mardiyya ta ce"Alhamdulillah zargina ya tabbata". Ta zaro muciya daga kwandonta ta yi waje saɗaf-saɗaf, Hamza ya bi ta da kallon mamaki.
 Tana ƙarasawa kitchen ɗin kuwa ta tarar da Sahura durƙushe da roba da ludayi tana kwasar farfesu, Mardiyya ta daddage ta ce"Iyaaaa!" Sai ji kake dumm ta loda mata muciyar nan a gadon bayanta.
Sahura ta ɗago a gigice tana cewa"Innalillahi".
Yayin da Mardiyya ta ce"Alhamdulillah! Na kama ɓarauniyata".
Hamza ya ƙaraso da gudu, ya ce"Ma sha Allahu ƙara mata, makawa hannuwan".
Mardiyya ta ɗaga za ta maka mata, Sahura ta cafe muciyar ta shiga buga mata tana cewa"Don gidanku ni za ki daka? Na yi satar, na ce na yi satar, ai da rabonmu kuke ci, kuma mijina ne ya siya ba da kuɗinki ba!"
Hamza ya ce"Ke ba ki da hankali ashe Sahura? Uban waye ya ce ki yi mata sata?"
Ta ce"Na yi ɗin!".
Shi Hamza yana son ƙwatar Mardiyya Yana jin tsoron ko aljanun Sahura ne suka tashi ba ita ba ce, don haka ya kasa ceton Mardiyya sai kurari yake yi wa Sahura, don ma dai ita ma Nardiyyar tana ta dukanta iya ƙarfinta da zagi, ƙarshe dai Saude ce ta raba faɗan da ƙyar, Mardiyya ta shige ɗakinta da gudu, Hamza ya bi bayanta da sauri yana cewa"Baby".
A fusace ta ce"Ba wani baby, wallahi sai na faɗawa yayana, ai ya ce duk abin da ka yi min na faɗa masa".
Ta ɗakko wayarta ta fara latsawa.
 Shi kuwa Hamza wani irin shokin ya ji jikinsa ta ɗauka, ya fara karkarwa kirrrr na 'yan sakanni, suffar Hafizu ta dawo masa, da murɗe kunnensa da ya yi haɗi da ranƙwashi da wannan hannun nasa mai kama da ƙozo, sai kuwa ya zabura ya zube a gabanta ganin har ta kara wayar a kunnenta, a rikice ya ce"Haba Baby me kike shirin yi ne haka? Innalillahi wa inna alaihi raji'un! Wa kika ce za ki kira?"
Ta ce"Wallahi sai na kira yayana, ai kana kallo matarka ta dake ni ka kasa ɗaukar mataki, kuma a kan hakkina".
Ya marairaice ya ce"Ki yi haƙuri don Allah, wallahi ni ma ta gagare ni, saboda ba ita kaɗai ba ce, tana da jinnu, ke ma ki kiyaye ta don Allah".
Ta ce"Haka ma za ka ce? Kenan ba ni da 'yanci a gidan nan saboda kana jin tsoronta?"
Ya ce"Kin ga katse wayar sai mu yi magana" Don ya ji tana ta ringin ɗagawa ne ba a yi ba.
Ta ajiye wayar tana cewa"Ina da sharaɗi".
Ya ce"An gama ranki ya daɗe".
Ta ce"Sai dai matar nan ta kwana a gidansu".
Ya zaro ido ya ce"Me kike nufi kenan? Wai na sake ta?"
Ta ce"A'a ka ce mata dai ta je gida sai ka neme ta".
Ya ce"Tabb wallahi ba zai yiwu ba, don idan ba sakinta na yi ba ba za ta tafi ba".
Daidai nan wayarta ta ɗauki ruri, alamar yayan nata ya biyo kiran, Hamza ya tashi ya ce"Don Allah Mardis ki bari, kar ki da danginki su ga baƙina fa, kar su raba mu, wallahi ba zan iya rayuwa babu ke ba, haba my love so kike ɗan gatan da na samu ta wajenki ya gushe? Ko so kike 'yar ƙibar da na fara yi na rame, wallahi ba da gangan na ƙi ɗaukar mataki ba, tana da aljanu mahaukata, ni kaina ta sha ɗaukata cak, kin ga kuwa ai ba ƙalau ba".
Ta turo baki ta ce"To za ka bi sharaɗina?"
Ya ce"Indai za ki riƙe mata 'ya'yanta".
Ta ce"Allah Ya kiyaye".
Ya ce"To ki yi haƙuri, ni gobe in sha Allah zan sa a buga miki kanta daga waje a saka ƙofa ki samu ɗan kitchen, kin ga an kashe fitina, kuma na yi miki wani alƙawari ma, yanzu dai ɗaga kiran ki ce gaisawa za ku yi dama".
Ta ɗauki wayar da aka kira a karo na uku kenan, ta ce"Hello Yaya ina wuni?"
Ya ce"Lafiya lau, ya aka yi?"
Ta ce"Kira na yi na gaishe ka dama".
Ya ce"To madallah ina mijin naki?"
Kafin ta amsa Hamza ya bankaɗa labule ya fice daga ɗakin da sauri yana ce mata"Ki ce ba ya nan".
Ta bi yadda ya ce ɗin.
Suka gama gaisawa ta ajiye wayar, tana ɓata rai, ya dawo ya janyo ta jikinsa yana ta lallashinta da kalaman kwantar da hankali, har fita ya yi ya siyo mata yogurt mai sanyi, sannan shi ne ya juyo musu farfesun da bayan an gama fadan sai da Sahura ta kwashi rabi, don rantsuwa ta yi sai ta ci, haka dai ya shawo kan Mardiyya har ta saki jiki da shi ta daina fushi.
 Kamar yadda ya cez washegari ya kira masu aiki suka buga mata  katako da net ya tashi kamar ƙaramin ɗaki, ta saka gas ɗinta a ciki da kwando. Tun daga ranar Sahura ba ta sake kula abincinta ba, to babu ma dama, tun da har mukulli aka yi mata, idan tana girki ko banɗaki za ta shiga sai ta kulle.
Shi kuma Hamza ganin kullum sai sun yi da Sahura a kan ajiyar kuɗi sai ya daina ba ta, ya koma bawa Saude, ita ma ƙarshe sai ta fitsare ƙafa, kullum ya ba ta sai ta zari na cefane, da kuma duk bala'i ba za ta bayar ba, hakan ya sa ya koma ajiyewa a zaure, tun da ba kullum ba ne sai ranar girkin Mardiyya, idan ya dare ya yi sai ya je ya saka kuɗin a cikin tsumma ya bar shi a zaure, da asuba idan zai tafi masallaci ya ɗauka, shi dai wannan satar ce kawai zai ce naƙasu a halin Mardiyya, wanda bai san ta yadda zai gyara ta ba, sai kuma yadda ya fara ƙosawa da siya mata naman miya, gaskiya ya gaji, ɗan kuɗin da yake tarawa incase ko wata matsala za ta taso yanzu sun daina taruwa, kuma ai rayuwa ba za ta tafi a haka ba, don haka dole ya rage mata cefane, tattasai da tumatur ya ishe ta, sai dai ita ma ta nemi sana'a idan ta ga ba za ta iya ba, shi ba bawanta ba ne ai, mace kamar mage sai cin kifi da nama?
 A hankali Hamza ya fara rage cefane, tashin farko ya daina siyo mata nama, tun tana shiru har ta gaji wataran ta ce"Wai ni Love me yasa ka daina siyo nama? Wallahi abincin babu daɗi" Ta yi maganar kamar za ta yi kuka.
Ya ce"Au mantawa na yi ban faɗa miki ba, mai naman ne fa ya mutu, wallahi Allah ya yi masa rasuwa, ga shi shi kaɗai yake siyarwa a unguwar nan".
Ta ce"Amma babu a kasuwa?"
Ya ce"Ba ni da lokacin zuwa kasuwa".
Ta ce"To ka ba ni kuɗin ni na je"
Ya ce"To yau dai ba ni da shi".
Ta ce"Ni wallahi yau ba zan yi miya lami ba".
Ya ce"To idan kina da kuɗi ai sai ki siya, ki ma gode Allah da kike samun kayan miyan, kuma idan za ki nemi sana'a ki nema, don na fara gajiya".
Ya fice daga gidan bai tsaya jin ta bakinta ba, ita kuwa mamaki ne ma ya hana ta magana, me Hamza yake nufi fa ita?

 Haka ta yi girkin lami, yau ɗin da ya dawo ta ɓata rai ta ƙi sakar masa fuska, ta kawo masa jollof ɗin shinkafa da ta yi ta ajiye, ta koma gefe ta zauna ta harɗe hannu a ƙirji tana ɗaga kai sama, Hamza ya ce"My Baby akwai abin da ya faru bayan fitata ne?"
Ta ce"Kamar me fa?"
Ya ce"Na ga kina ta ɓata rai, ban sani ba ko kun samu matsala da matan gidan".
A taƙaice ta ce"A'a".
Sai ya fara cin abincin a ransa yana mamakin abin da yasa ta canza fuska, har ya gama ba ta ce masa komai ba, saɓanin da da har a baki take ba shi abincin tana yi masa fira, sai ya ji duk babu daɗi, ya kalle ta ya ce"Ni Mardis me yake faruwa ne? Ko na yi miki wani laifin ne?"
Ta ce"A'a".
Ya ce"To ɓacin ran na mene ne?"
Ta ce"Yanayi ne ya zo da haka".
Ya ce"Ai shikenan". Ya tashi ya yi wanka ya fita, haka ya dawo tana ta fushi, sai da ƙyar ya shawo kanta, tun daga lokacin kuma ta ɗauki wannan halin na basar da shi, ya yi ta lallaɓa ta, musamman idan ita ce da girki ranar, shi ya ƙi gane tallafin da ya janye na cefane mai kyau ne, tun da yanzu madara ma sai ta yi kwana uku ba ta sha ba, yawanci sai ranar girkinta ne yake siyo ta leda ƙwaya ɗaya. Ana haka ne kuma ta fara laulayi mai zafi, ciwon kai, zazzaɓi, amai, yawu, ga kuma muguwar kasala, da farko zazzaɓi ta hau yi da kasala, sai ta yi ta malelekuwa a ɗaki ita kaɗai, da ƙyar za ta tashi ta yi girki, tun da ba ta mu'amala da mstan gidan ballantana su tausaya mata ko ita ta nemi taimakonsu, Hamza yana ta siyo mata magani, shi wani mugun haushinta ma yake ji, saboda gani yake wannan kasalar ta gangan ce, sabon salon wulaƙanci ne kawai take tsirowa, musamman ma da idan yana ɗakinta ya neme ta ta ce ba za ta iya ba, sai ya ji kamar ya rufe ta da duka, don haka ya tattara ta ya ajiye a gefe, a cikin ɗan tsakanin har sabuwar buduruwa ya yi, saboda yana neman me faɗa masa i love You, dama da Mardiyya ya dogara to ita ma yanzu ta lalace, don haka dole ya yi ta kansa.
 Da ciwo ya ishi Mardiyya sai ta ce masa ya kai ta asibiti, ya ce ba shi da kuɗin zuwa asibiti, watarana ya shigo ɗakinta don cin abincin darensa, yana shigowa ƙamshin sabon turaren da ya fesa ya daki hancinta, kafin ta fita daga ɗakin amai ya ƙwace mata, ta dinga sheƙa shi, Hamza sai harararta yake yi a maimakon tausayi, da ta gama jikinta ya mutu murus sai ta mirgina ta kwanta a gefe tana sauke numfashi ta ce"Baby don Allah ka gyara wajen, ba zan iya ba".
A hasale ya ce"Na gyara wajen? E lallai kin gama ganin damata Mardiyya, saboda wulaƙanci ba za ki bar ni na ji da takaicin fallatsar mini ɗin da ƙazantarki ta yi za ki ce na gyara? Saboda tsabar raini? Dalla tashi ki gyara Malama, ai iskanci ne ya da ki yin aman a ɗaki, kuma wallahi wannan ne na ƙarshe, ba na son ƙazanta, kin tashi ko sai ranki ya ɓaci?"
Mardiyya ta tashi tana hawaye, ta fita ta ɗebo ruwa da tsumma, ta gyara wajen hannunta yana ta karkarwar zazzaɓi, ta gama ta dawo yaraf ta kwanta tana mayar da numfashi, ta ja hijjabinta za ta lulluɓa ya ce"Ke wai me kike nufi ne? Ba ni abincina na wuce, ba zan ma iya ci a ɗakin nan ba, kuma wallahi idan kika ce wannan iskancin za ki cigaba da yi zan saka ƙafar wando ɗaya da ke".
A raunane ta ce"Ban dafa komai ba, ba zan iya aikin komai ba, ni ma kuma yunwar nake ji, tun kokon safe ban ci komai ba, kuma na yi amai ya kai shida". Ta karasa cikin kuka.
Ya ce"To wai ke uban meye yake damunki haka? Ba kya shan maganin da na siyo miki kenan ko?"
Ta ce"Wallahi ina sha, ba ya yi min aiki ne, na faɗa maka ka kai ni asibiti don Allah".
Ya ce"Na faɗa miki ba ni da shi ai".
Ta ce"To ka kai ni ko a cikin ribata na kuɗin da kake juya mini".
Ya ce"To ba sai an fara juyawar ba? Har yanzu shawarar me zan fara yi da kuɗin nake yi".
Ta ce"To ba ni kuɗina, ni lafiyata ta fiye mini komai".
Ya ce"Wannan kuma sai ki bari sai wani satin, don suna cikin account ɗina, kuma account ɗin ya samu matsala, sai wani satin zan je banki".
Ta ce"Yanzu haka zan zauna da jinya har wani satin? Miƙo min wayata na kira yayana sai ya turo mini kuɗi na je, tun da kai ba ka san darajata ba".
Gabansa ya faɗi, ya ce"Kamar ya? Ban gane ki kira yanki ba, wane yayan naki? Kenan dai kawai so kike ki tona mini asiri a gidanku saboda na shiga wata matsala ta kuɗi ne? Shi kenan indai asibiti ne gobe da safe zan kai ki, idan su kike zaton za su cire miki ciwon sai ki warke".
Ya juya zai fita ta ce"Kuma me zan ci? Yunwa nake ji".
Ya yi tsaki ya fita daga ɗakin, ɗakin Daure ya shiga ya zauna na 'yan sakanni kafin ya ce"Saude me kika dafa yau?"
Ta ce"Fagen doya".
Ya ce"Allah Ya sa akwai saura".
Ta ce"Babu".
Ya ce"Kash!". Sai kuma ya yi jugum
Ya ɗan ba ta tausayi, tun da sarai suna lura da halin da Mardiyya take ciki, sun san yau ba ta yi girki ba, amma ta maze tun da ba ita ta aike shi ya ƙara auren ba.
Ya ce"Wallahi Mardiyya ce ba lafiya, ba ta ci komai ba".
Ta ce"Allah Ya sawaƙe".
 Ya tashi ya fita ya shiga ɗakin Sahura, tana sallar isha'i ya tarar da ita, ya ga faranti rufe da lemo guda biyu a kusa da shi, ya kai hannu ya buɗe daidai sanda ta yi sallama, doya ce da ƙwai fal farantin yawunsa ya tsinke, don haka ya kai hannu da nufin ɗaukar guda ɗaya.
"Kaiii" Maganar Sahura cikin ƙaraji ta tsorata shi ya saki ƙwayar doyar da ya ɗauka, ta janye farantin tana cewa"Malam lafiya?"
Ya ce "Ai ke zan tambaya ko lafiya, haba Sahura don na ɗauki fitar guda ɗaya zan mayar da mugun yawu shi ne kike yi mini wannan ihun?"
Ta ce"To ai kai ɗin ne, sai dai a ba ka ba don halinka ba". Ta kwaso guda uku ta damƙa masa a hannu, ya karɓa ya fara ci, sannan ya ce"Me kika dafa?"
Ta ce"Babu, wannan doyar ce kawai zan kasawa yara, yanzu muka gama shan fura a ƙoshe muke".
Ya ce"Wallahi Mardiyya ce ba ta da lafiya, ba ta yi girki ba".
Ta ce"Allah sarki, Allah Ya ba ta lafiya".
Ya ce"To ko za ki kasa doyar da ita?"
Ta ce"A'a".
Ya ce"Don Allah, ko kuma ki tafasa mata taliya".
Sahura ta ce"Da dai kai za ka ci da na tafasa, amma wallahi ba zan yi wa mara kunyar yarinyar nan girki ba".
Ya tashi a sanyaye ya bar ɗakin, wajen mai shayin ya je aka dafo mata indomi da shayi, ya kawo mata, sai ga shi yana lallaɓa ta ta ci, saboda ya tsorata da kalamanta biyu na yau, na cewar ya ba ta kuɗinta, da kuma na cewar za ta kira yayanta ya turo mata kuɗi, wanda ya san ƙarshe me hakan zai haifar, shi yasa washegari ma da safe bai fita kasuwa ba sai da ya kai ta asibiti, Bayan gwaje-gwaje aka ce tana da ciki na sati shida, sam ba ta ga wani farinciki a tare da Hamza ba, hakan ya bata mamaki sosai, kuma ranta ya ɓaci, ta tuna wata ƙawarta da take ce mata duk wacce ta auri me mata sam ba ta more ba, ko ciki kika samu ba zai yi zumuɗi ba, don an yi masa haihuwa ba ɗaya ba, ba biyu ba, a lokacin Mardiyya gani take ko haka tana faruwa ba dai zai faru a kanta ba, don ta tabbata son da Hamza yake yi mata ko 'ya'ya ɗari aka haifa masa dole zai yi marmarin nata, kuma zai fi son shi fiye da sauran, ashe dai ta yi Kuskuren fahimta, ba ta ma gama tsinkewa ba sai da ya ba ta kuɗin adaidaitasahu ya ce shi kasuwa zai wuce ya yi latti, canjin ta yi cefane da shi, ba yadda za ta yi, haka ta karɓa ta koma gidan, ba ta jin ma za ta iya yin girkin, sauƙinta ɗaya ya siya mata maganin da aka rubuta tun a cikin asibitin, don haka tana komawa gida ta sha ta kwanta, sai bacci ya ɗauke ta. Sai Azhar ta tashi, ta fita ta siyo barkono da wake ta dafa garau garau, saboda ita take sha'awar ci.
 Tun daga ranar kuma sai ta ɗan samu sauƙin laulayin, kasalar ta ragu, ta daina zazzaɓin, ciwon kan ma ba kullum ba, sai amai da fesar da yawu, ga kuma ɗan banza kwaɗayi, idan Saude da Sahura suna girki ta rasa inda za ta tsoma ranta, sai ta ji duniya babu abin da take son ci kamar girkinsu, ga shi tana jin kyashin ta roƙe su, to ba ta ma ga fuska ba, a sannan ne kuma Hamza ya ƙaro wulaƙanci, yanzu na kayan miya ma sai ya bushi iska yake ba ta, idan ta ga 'yan gidan sun yi miyarsu da nama ana bushasha sai ta shige ɗaki ta share ƙwalla, idan ya dawo ta yi masa ƙorafi sai ya ce ai ba shi ya siya ba, sana'arsa suke yi, ita ma ta yi, ta lura tun da ta samu cikin nan kamar an zare wa Hamza ƙaunarta, har gara idan ranar girkinta ce yana sassauta mata, tun da ya san zai lallaɓo da daddare.
Ta kwana biyu tana sha'awar cin dambu, da ta yi masa maganar ya samo mata zogale da gyaɗa ya ce bai san inda zai samu ba, ta ce ya ba ta kuɗin ta je kasuwa, ya ce ba shi da shi, haka ta haƙura, bayan an kwana biyu kwatsam ta ga Sahura za ta yi dambu, kwaɗayinta ya tashi, ta rasa ya za ta yi ta samu idan an yi a sammata, lokacin ƙarfe sha ɗaya ne na rana, sai ta shiga ɗaki, can anjima ta sake fitowa, ta nufi wajen da Sahura ke zaune tana tsigar zogale, da murmushin yaƙe ta ce"Ina wuni?"
Sahura ta ɗago ta kalle ta sheƙeƙe, irin kallon da yake nuni da ina daidai da duk abin da kika zo da shi, ta haɗe rai ta ce"Lafiya lau".
Sai ta zauna ta ja zogalen ta ce"Bari na taya ki aikin".
Kamar ta hana ta sai kuma ta ƙyaleta, suka gama zuge zogalen, da ta ɗakko daka yaji ma sai ta karɓe ta daka mata, duk da jikinta babu ƙwari, ta koma gefe ta zauna,Sahura ta gama dambunta ta hau rabo, Mardiyya yawunta sai tsinkewa yake yi tana jira a miƙo mata, ta ga har an gama rabo ta zuba saura a kula ta kai ɗakinta, kuma tana lura da yadda Mardiyya take kallonta, sai dai ta saka a ranta ko ita mayya ce ba za ta ci dambun nan ba, kowa ɗaki ya shige yana ta cin abincinsa, ya rage ita kaɗai a tsakar gida, Allah Ya sani ta kwaɗaitu da cin dambun, don haka ta tashi ta nufi ɗakin Zabura ta yi sallama a sanyaye, Sahura ta amsa tana cewa "Ƙalau?"
Mardiyya ta ce"'Lafiya ƙalau, dama...dama cewa zan yi idan da sauran dambun don Allah ki sammin".
Sahura kai tsaye ta ce"Babu, ai dayake ban ɗors da ke ba, wallahi wannan dambun ko Hamza ba zai ɗanɗan shi ba".
 Mardiyya ta ja ƙafa ta koma ɗaki, ta zauna hawaye ya sakko mata, ɗari biyar ce ya ba ta, kuma babu gawayi don ya daina yi mata refiling, babu mai ma, ga kuma kayan miya ko barkono, ita ba ta sha'awar abinda za ta dafa ma, tun da ta samu cikin nan girkinta ba ta yi mata daɗi, amma idan ta ji ƙamshin na maƙota dai ta ji kamar ta roƙa, ita ta yi zaton ko don taya ta aikin da ta yi za ta zuba mata ko ba ta tambaya ba, ashe ba haka ba ne, ta kwanta lamo, ƙarshe dai da ta ji yunwa biskit da lemo ta suyi ta ci, tun da ba ita ce da girki ba, ba ƙoshi ta yi ba, sannan ba ta da abin da za ta ci da daddare, haka ta kwanta da yunwa tun da ta yi kwaɗayi da kuɗin cefanen.
   GIDAN SUNUSI 
   Sosai Karime ta tashi tsaye take nema wa Sunusi maganin maza, tun yana shan na marmari har ya fara gajiya, ita kuwa haka za ta saka shi a gaba ta ce sai ta sha, don shi ne gyaran auren, don haka babu laifi yanzu tana samun yadda take so, yanzu takaicinta kawai ta buɗe ido ta ga Sabila a gidan, so take ya dake ta ta bar mata gidan, amma yarinyar kamar mayya duk habaicin da take yi mata ma ba ta taɓa nuna ya dame ta ba, sannan ta raina ta, don idan ba raini ba babu abin da zai hana ta gaishe ta, alhalin ta san ta girme ta, su dai yaran kullum da safe sai sun leƙa ɗakinta sun gaishe ta, duk a zatonta umarnin Sunusi ne ba na Sabila ba, duk yadda ta so ta dinga kula ta idan tana yi mata habaicin ta ƙi, don haka ta nemi canza salo.
 Da fari Sunusi ya so gwada daina yi wa Karime cefane, nan take ta nuna masa ba mai yiwuwa ba ne, don idan bai kawo mata ba ta yi ta kiransa a waya kenan, idan ya yi mata hanya-hanya zai dawo ya tarar da tukunya a wanke,  kuma dole ya nemo abin da za su ci, don cewa take ba za ta yi girki dare ba, shi yasa ya yi wa kansa faɗa yake yi mata cefanen, amma ya rage naman miya, sai jifa-jifa yake siya mata.
Yau Sabila da ta dawo daga wajen aiki, ta dawo da kaji guda uku, Maman Nawal ce ta ba ta, ta ce mai gidan ne ya ce a ba ta, Karime ta fito tsakar gida ta ga Sabila tana aikin kajin nan, ranta ya ɓaci, ita fa ta gaji da yadda ake raina mata hankali da cewar maƙociyarta ce take ba ta kayan ƙwalama, idan ma hakan ne akan me ba za su dinga rabawa ba? Ai Hausawa sun ce ido guba, sai da ta fara suya sannan ta ɗauki waya ta kira Sunusi, yana ɗagawa ta ce"Ni Sunusi wace ce ni a wajenka? Mene ne bambancin matsayina da na Sabila"
Ya ce"Kamar yaya?"
Ta ce"Ka ba ni amsa kawai".
Ya ce"Ke matata ce mana, kuma matsayi ai ba ma za ki haɗa kanki da ita ba".
Ta ce"Ba wani nan, wannan furucin naka na baki ne bai kai zuciya ba wallahi, don inda da gaske ne da ba za ka dinga yi mata cefanen da ya fi nawa ba, kullum girkinta da nama, kana yaudara ta kana cewa daga maƙota ake ba ta? To wallahi ba zai yiwu ba".
Ya ce"To ya zan yi Karime? Wallahi tallahi rabon da na bawa yarinyar nan kuɗin cefane har na manta, ita fa take ci da kanta da taimakon maƙotan nan, zan hana ta ne?"
Ta ce"To na ji, amma kuma ai ido guba, duk abin da aka ba ta dai ta dinga rabawa gida biyu tana ba Ni rabi, tun da ni ma ai mutum ce".
 Sunusi ya ce"Anya za ta yarda kuwa?"
Ta ce"Ai haka ma za ka ce? Kenan yardarta za ka nema ba umarni da ka ba ta ba, ni Sunusi ka sallame ni kawai, kuma wallahi na san ƙarya ne ma kai kake siyo mata, kullum cikin yi mini habaici take yi, wai har yarinyar nan ni za ta kalla ta ce mini amarya mai baƙar miya, kenan tana nufin miyata babu daɗi, kuma yanzun ma da ta shigo da kajin waya na ji tana yi tana cewa mijinta ya kawo mata aikin kaji bari ta gama za ta sake kira, shekaran jiya ma da ta shigo da leda ina ji tana faɗawa yaranta babansu ya yo aike, to Sunusi me kake nufi da ni?"
Sunusi ya ce"Wai da gaske ita Sabilan ce ta ce ni nake yi mata aike?"
Ta ce"To sharri za ta yi maka? Ai dama zuba maka ido kawai na yi".
Ya ce"Ga ni nan zuwa gidan".
Sabila ta gama suyar ƙaninta kenan Sunusi ya shigo gidan, sai muzurai yake yi ya kalli kajin ya ce"Ke uban waye ya ba ki wannan kajin?"
Karime ta fito tana jijjiga jiki da harararta.
Sabila ta yi shiru tana mamaki, don duk wayar da Karime ta yi tana jin komai, ta ji duk sharrin da ta yi mata, Sunusi ya sake maimaita"Uban waye ya kawo miki kajin nan?"
Sabila ta tura baki gaba ta ce"Kai don Allah baban Amal, wanda ka aiko ne fa, ni gani na yi mene ne abun ɓoyewa, shi yasa ban yi a kitchen na kamar yadda ka ce".
Mamaki ya kashe Sunusi, yayin da ita kuma Karime ta ji kamar an buga mata guduma a kai, ta ce"Magana ta fito, dama da gaske Sunusi kai ɗin ne kake ba ta? Ni za ka yi wa garin nan? E lallai yau na yarda bariki ba sai an zaga ba, ai kuwa za ka san da wa kake zancen".
Sunusi a fusace ya ce"Ke Sabila ni ne nake aiko miki nama?"
Ta gyaɗa masa kai alamar e.
Ya sake fusata ya ce"Kar ki raina min hankali, yaushe rabon da na ba ki kuɗin cefane?"
Ta ce"Ko ɗazu dubu huɗu la ba ni, la ce biyu na cefane, biyu kuma kyauta ce ta tukuicin daren jiya".
Tasss! Sunusi ya wanke ta da mari mai zafi, ta dafe kuncinta ta saki kuka ta ce"Wai baban Amal sai yaushe wasan kwaikwayon nan zai ƙare? Na gaji fa, sai yaushe za ka gama aiwatar da ƙufirin naka ka sake ta? Yarjejeniya fa muka yi, kuma ni ina ta daurewa saboda ku rabu lafiya da ita, amma zaƙewarka ta fara yawa".
Cikin ƙaraji Karime ta ce"Yarjejeniyar uban me? Sunusi me nake ji? Ka yi mini bayani".
Shi kuwa Sunusi tsayawa ya yi ƙurr yana kallon Sabila kafin ya ce"Sabila akwai wata ƙaya da na manta a aljihun kayan da na cire jiya, kin ɗauka kin sha ko?"
Ta juya tana cewa"Ni dai na faɗa maka na gaji da wasan kwaikwayon nan, idan za ka yi ka aiwatar da komai ta ƙara gaba kawai ka yi".
Taku biyu ya yi ya fizgota, ya haɗa ta bango yana cewa"Ba ki da hankali ne Sabila? Ni za ki yi wa sharri? Karime wallahi karya take yi".
Ya ƙarasa da kallon Karimen. Ba ta saurare shi ba ta ce"Na gode sosai Sunusi, kuma ka cika yarinyar nan, babu wani barikin da za ka yi min".
Ya ce"Wallahi da gaske nake".
A tsawace ta ce"Ka cika ta!".
Ya cika ta, ta ce"Sunusi gidanmu zan tafi, ban sani ba ko burin kashe ni kake ka ci gado". Ta shiga ɗakinta.
Ya bita da sauri yana cewa"Wallahi tallahi ƙarya take yi, yau sai na yi wa yarinyar nan dukan mutuwa na rantse da Allah sai ta tafi gidansu ko ba ta so".
Karime sarai ta gane kissa Sabila ta so gwada mata, don ta zauna da kishiya wacce ta fi ta makirci, ba wani salon kishi da ba ta sani ba, kawai ta nuna ita wariya ce ba ta gane ba don ta hukunta Sabila da kanta.
Sai da ta ga Sunusi ya dage sosai da ba ta haƙuri kafin ta ce"Sunusi na ji na yarda ƙarya take yi, amma fa ina da sharaɗi, wanda shi ne zai ba ka lasisin cigaba da zama da ni, idan ba ka amince ba wallahi tallahi sai ka sake Ni yanzu a nan".
Ya ce"To Allah Ya ba Ni ikon amincewa, ke na ma amince, mene ne? Faɗi kawai na cika miki, na sake ta?"
Ta ce"A'a ba ruwana ni ban ce ba, kawai dai ka kafa mata sharaɗin ko me ta samo daga gidan aikin za ta raba gida uku ne, ita ɗaya, kai ɗaya, ni ma ɗaya, sannan albashin nata ma gida ukun za a dinga rabawa, idan ba haka ba la hana aikin daga yau, kuma ka yanke alaƙarta da wannan matar, kar ta sake shigo maka gida, ita ma kar ta sake shigs gidanta, wannan shi ne sharaɗin, ka lanƙaya igiyar aurenta a jikin sharaɗin nan idan ba ta amince ba ka sake ta, ko kuma ni ka sake ni".
Sunusi ya yi shiru, saboda shi kansa shsraɗin ya yi masa tsauri, saboda ya san matar tana taimakon gidansa, amma dai ya maze ya ce"Shikenan bari na je na faɗa mata".
Ta ce"Ka fara aiwatarwa tun daga kan kajin nan, ka raba su ka dawo min da kasona."
Ya ce"To". Ya fita ya shiga ɗakin Sabila yana haɗe fuskarsa kamar hadari.

 Sunusi ya shiga ɗakin Sabila yana taraddadi a ransa, shi kansa ya san ajiye aikin Sabila da yanke alaƙarsu da maman Nawal ba alkhairi ba ne a gidansa, ya tsaya a kanta cikin ɓata rai ya ce"Ke Sabila".
Ko ɗagowa ba ta yi ta kalle shi ba, ya ce"Ba fa zai yiwu a ce ki dinga dafa abun marmari kina shiga da shi ɗaki ba, ai maƙotanki suna da hakki a kai, don haka dole ne ko me kika dafa ki dinga zubawa Karime nata".
Ta ce"To".
Ya ce"To maza raba naman nan gida uku ki ba ni namu ki ɗauki ɗaya".
Ta tsaya tana kallon shi da mamaki, ta kasa cewa komai, ya ce"Ba magana nake yi miki ba?"
Ta ce"Ita ma idan ta dafa ai ba ta ba ni, kuma ni wallahi ba zan iya ba ta abuna ba, ni ba maƙociyata ba ce, kishiyata ce, wacce ba ta nufina da alheri, ba zamanta nake yi ba a gidan nan, don haka kowa ya yi harkarsa, babu ruwanta da ni".
Sunusi ya haɗe rai ya ce"Ke kar fa ki ga na kwantar miki da murya ki yi zaton lallaɓa ki nake yi, to umarni nake ba ki, ki raba Malama ki ba ni na wuce".
Da rawar murya ta ce"Wallahi ba zan ba ta ba".
Ya kawo mata mari ta kauce tana cewa"Kar ka sake dukana, na gaji, ai ni ba jaka ba ce, ko don ka ga ina yin shiru?"
Ya ce"Au! Rashin kunya za ki yi min? Idan na cigaba da dukan naki me zai faru? Ok, ni fa dama na lura wannan matar maman Nawal ce take zuga ki tana hure miki kunne, ki raina ni ki raina Karime, to wallahi ba ta isa ta lalata min gida ba, saboda haka daga yau na yanke alaƙarku da ita, daga yau aikin da kike taƙama da shi har kika ƙala min sharrin sata a kan banzan albashi na soke shi, ba ma aiki ba kar na sake ganin kin je gidan, idan kuma ta sake shigowa gidan nan na dawo aka faɗa min sai na je har gida na ci mutuncinta!"
Sabila ta ji komai ya tsaya mata cak, ta ma rasa abun cewa, fargaba ta shige ta sosai, ko Amina ba ta taimakonta da wasu abubuwa akwai shaƙuwa a tsakaninsu, ta ya rana ɗaya zai ce su rabu alhalin bai sauke mata kowane nauyinta dake kansa ba?
Ya ce"Kin tsaya kina kallona da mayun idanunki, ko ban isa ba ne?"
Hawaye ya sakko mata, da rawar murya ta ce"Me na yi maka fa za ka yanke wannan hukuncin? A kan me zan rabu da wacce muka daɗe muna mu'amala ta arziƙi? A kan me?"
Ya ce"Saboda na ga raini ya fara shiga tsakaninmu, kuma duk ita ce take zuga ki, inda da ne na ce ki raba kajin nan wallahi ko musu ba za ki yi ba za ki bi umarnina, amma yanzu dayake tana zuge ki har ni ne ina faɗa kina faɗa, to wallahi ba zan ɗauka".
Ta ce"Ni fa yanzun ma ba hanawa na yi ba, ita ce ba zan bawa ba, wallahi ba zan ba ta ba".
Ya ce"To raba shi gida biyu ki ban rabi".
Ta raba ta tura masa gabansa, ya ce"Kin ga yadda kika yi rabon nan? To idan kina so na yarda ki cigaba da harkar aikinki, wannan dubu hamsin ɗin sai kin fara raba ta gida uku, na farko dai kin san alfarma na yi miki da na bar ki kina yi, ita kuws Karime kin ga ba ta aikin, sannan a zahiri mai gadi ma kika mayar da ita, tun da za ki fita aiki ta zauna ta jire miki gida, don haka duk wata ina da dubu goma sha biyar a cikin kuɗin, ita ma haka, kin ga bisa adalci ke sai ki ɗauki ashirin".
Ta ce"Wallahi ba zan iya ba ta ko sisi a cikin kuɗina ba, kuma baban Amal tsakani da Allah ba na kashe fin kuɗin da kake buƙata na ba ka ɗin a gidan nan? Yaushe rabon da ka yi min awo? Ko don ka ga na kau da kai ina yi idan ba ka yi ba? Kuma wallahi zuciyar musulunci ce kawai ta sa na cigaba da ba ka, ai da gani nake da gaske ba ka da shi, amma tun da ka tara kuɗin aure kuma kake ciyar da ita na gane kana da shi, kawai ni ɗin ce ba za ka yiwa ba".
A fusace ya ce"Ba zan yi ba ɗin, ina da shi na hana, na ƙarfi ne ki dinga ƙwata mana! Kuma aikinki daga yau na soke shi, na yanke alaƙarki da matar can, idan ba haka ba za ki ga yadda za mu yi da ke a cikin gidan nan".
 Sabila ta fara kuka ta ce"Na ji zan ajiye aikin, zan yanke alaƙa da ita, amma sai da sharaɗi".
Ya ƙanƙance ido ya ce"Ni za ki gindayawa sharaɗi? Sabila yaushe na lalace haka a wajenki?"
'Tun ranar da ka nuna min ban ishe ka ba, ka yi mini kishiya' Ta faɗa a zuciyarta.
A fili kuma ta ce"E dole sai da sharaɗin za ka dinga yi min awo da cefane, sabulu, omo, ruwa, man shafawa, kula da makarantar yara, sutura, sannan idan sabgar dangina ta tashi za ka yi mini anko ka ba ni kuɗin gudunmawa, kuma ko haka kawai na tambaye ka wasu kuɗi za ka ɗauka ka ba ni ba tare da ka ji me zan yi da shi ba, wannan shi ne abin da mazan da suke hana mata sana'a suke yi a gidajensu a zauna lafiya, idan har ba za ka iya yi mini duk wannan ba to wallahi ba zan ajiye aikina ba, ita me ya hana ta fita ta nema?"
Mamaki ya kama Sunusi, na ganin karfin halin Sabila, ya ce"Sabila! Ni kike faɗawa magana haka?"
Ta juyar da kai gefe, ya ce"To na ma janye zaɓin da na bayar, yanzu ba ma buƙatar kuɗinki, kawai na hana aikin nan, na soke shi, na rantse da Allah idan kika sake shiga matar nan sai na ba ki mamaki".
Ya ɗauki naman ya bar ɗakin, Sabila ta dinga share hawaye,  baƙin ciki ya cika zuciyarta, kuma ta saka a ranta ba za ta bar aikin nan ba, sannan ba za ta rabu da maman Nawal ba, sai ta ga matakin da zai ɗauka, ita Indai ba na saki ba ne za ta iya jurewa.
 Da ya shiga ɗakin Karime ya faɗa mata yadda suka yi da Sabila, sai kuwa ta hau zuga shi tana cewa"A lallai Sunusi kana da sakaci".
Ta yagi cinyar kaza ta ce"To wallahi nan gaba sai kun fara fito na fito da yarinyar nan, yarinya ƙarama kuma matarka da take ƙarƙashinka ta dinga bijirewa umarninka?"
Ya ce"Ni ma dai na yi mamaki, da Sabila ba haka take ba wallahi".
Ta ce"To yanzu dai ya rage naka, idan har ta cigaba da zuwa ba ka ɗauki wani mataki ba za ta yarda da cewar babu abin da za ka yi, don haka komai zai iya faruwa, tun da raini ya shigo ciki, idan ta fita aikin nan gobe ka tabbatar a gidansu ta kwana ba a gidan nan ba".
Ya ce"Na san ba za ma ta fitan ba fa".
Suka cigaba da firarsu tana ta zuga shi da tunzura shi a kan Sabila ta raina shi.
Washegari da safe Sunusi ya fita, Sabila ta gama ayyukanta bayan yara sun tafi makaranta, ta yi wanka ta tafi gidan maman Nawal, don gulma Karime har leƙawa ta yi ta tabbatar da shigarta cikin gidan, ta jinjina kai tana cewa"Lallai yarinyar nan, Allah Ya sa ƙarshen aurenki ne ya zo a gidan nan".
Ta ɗauki waya ta kira Sunusi, ta zayyana masa, ta ce ya ma dawo ya ganewa idanunsa, ya ce ba sai ya dawo ba, Sabila ta fara aikin suna taɓa fira da maman Nawal kawai ta ga kiran Sunusi, sai da gabanta ya faɗi, amma ta daure ta ɗauka, ta ce"Baban Amal..."
Ya katse ta da faɗin"Uban baban Amal! Ni za ki faɗawa wani baban Amal? Ni zan kafa miki doka ki ƙi ji ko, wai ni ko gidan ƙanwar ubanki da uwarki ne? To kar ki sake ki koma mini gida, daga nan ki wuce gidanku, ko kuma su ba ki ɗaki a nan gidan, kin ga kin zama 'yar aiki mai lasisi".
Ya kashe wayar, Sabila ta sauke wayar a sanyaye tana kallonta kamar Sunusin ne a hannunta, Maman Nawal ta gane ba waya mai daɗi ta yi ba, ta ce"Sabila mene ne? Ko rasuwa aka yi?"
Ta girgiza mata kai alamar a'a, kafin ta ce"Babu komai". 
Ta cigaba da aikin.
Maman Nawal ta karɓe tsintsiyar hannunta ta ce"Ki faɗa min mene ne ya faru?"
Sabila ta ce"Don Allah kar ki matsa sai kin jii, sirrina ne wannan".
Ta cigaba da aikinta, tana gamawa ta bar gidan, ta zauna tana ta ɗinkinta, rana ta yi ta ɗora girki, har yara suka dawo tana ta sabgarta, duk a tunaninta idan Sunusi ya dawo hargaginsa kawai zai yi ya kyale ta, a ya yi wuta ya ce zai dake ta, amma yana dawowa sai ya ba ta mamaki, tun daga zaure yake kiran sunanta "Sabila! Ke Sabila!".
Gabanta ya faɗi, ta tashi daga sallayar da ta idar da sallar magriba tana amsawa"Na'am".
Ya ƙaraso ɗakin ya ɗaga labulen ya ce"Wallahi kin yi kaɗan na kafa doka ki karya mini ita, karya kike yi, ni ba zan zauna da wacce za ta dinga karya dokata ba, ba zan rayu da wacce ban isa da ita ba, don haka ki zo ki fice mini daga gidan nan, idan kin ga dama ki je gidan matar ki cigaba da zama a can".
Tashin hankali ya rufto mata, ta ce"Baban Amal..."
Ya katse ta da faɗin"Kar ki sake, kar ki yarda ki fusata ni idan ba so kike na tattaka ki a gidan nan ba kafin ki tafi".
Har ya juya ya dawo ya ce"Wallahi kika bari na fito daga wanka ba ki bar gidan nan ba sai na lahira ya fi ki jin daɗi".
 Ta san zai aikata, don haka ta tashi ta ɗakko akwatinta ta  fara zuba kayansu a ciki hannunta yana karkarwa, zuciyarta tana bugawa, so take ma ta yi sauri ta gama ta tafin kafin ya fito ya ƙara tsaurara hukuncin, tun da dai yanzu ai ba ta ji ya ambaci saki ba, don haka da sauƙi, da sauri ta saka yaran a gaba tana jan akwatinta suka bar gidan, Karime ta leƙo tana cewa"Allah raka taki gona, a gaida Baba da Mama, sannan a yi wa gwagwaren unguwa albishir".
Ko juyowa Sabila ba ta yi ba ballantana ta ba ta amsa, kai tsaye gidan iyayen shi ta nufa a maimakon na iyayenta, saboda ba ta san me za ta je ta ce musu ba, tana kuka ta zayyanawa mahaifinsa komai da ya faru, nan take ya kira Sunusi a waya ya ce ya zo yana neman shi, sam Sunusi bai kawo cewar Sabila ce ta kai ƙararsa ba, sai da ya je gidan ya ganta, ai kuwa ransa ya ɓaci sosai, rai a haɗe ya zauna yana sauraron baban nasa da yake faɗa masa tun da bai sauke duka nauyinsa da ya wajaba ba, to ba zai hana ta sana'a ko aiki ba, kuma tana da iko a kan kuɗinta.
Sai da Sunusi ya gama sauraron mahaifin nasa, kamar ya yarda da maganar shi, ya ce"Baba shikenan ka gama magana?"
Ya ce"E na gama, don haka ku koma gidanku, kuma zancen aiki ko gobe ta cigaba da zuwa, tun da maƙota ne ma babu nisa, sannan ka ji tsoron Allah, ka sani ko mace tana aiki tana samun kuɗi hakkin mijinta ne ya ciyar da ita, da duk sauran hidimarta".
Sunusi ya ce"Baba a bayananka dai idan na fahimta kana nufin ba na yi wa yarinyar nan adalci ko?"
Ya ce"To ai haka ɗin ne".
Ya ce"To tun da haka ne, ni ba zan cigaba da daukar alhakinta, saboda haka ta je gidansu kawai, fa niyyata dama ta je gida ta zauna ta ji idan zaman  gidan daɗi ne, idan ta yi hankali ta san darajata ta san darajar aure sai ta dawo, amma tun da abun ya zo da rashin daraja har tana da ƙafar kawo ƙara ta, to ta je na sake ta kawai".
Wata irin zabura Sabila ta yi da ƙarfi ta ce"Innalillahi wa inna alaihi raji'un! Na shiga uku, Baba ka ji wai ya sake ni, Baba ka saka baki".
Sai kuma ta juya wajen Sunusin ta ce"Ka yi haƙuri baban Amal, indai aiki ne na ajiye, ta ya za ka sake ni ga yara a tsakaninmu? Yanzu idan suka fahimta me za mu ce musu, ka rufa mini asiri ka mayar da ni, zan gyara halayena wallahi" 
Ta fashe da kuka, shi kuwa tsaki kawai ya ja ya fice daga gidan, yana ki Baba yana kiran shi bai dawo ba, sai cewa da ya yi"Baba ka yi haƙuri kawai, ni na riga na zartar da hukunci".
Sabila ta durƙushe a wajen tana gursheƙen kuka.

   Kukanta ne ya jawo hankalin Umma dake tsakar gida tana kaɗa miya, dama jira take ta gama ta je ta ji me yake faruwa, saboda ta san tun da ta ga Sabila da jaka da yara ba ƙalau ba, ta ƙarasa ɗakin tana cewa"Subhanallah! Sabila lafiya? Me yake faruwa ne Malam?"
Baba ya ce"Hmm! Al'amarin Sunusi sai addu'a, na ga ranar da yaron nan zai yi hankali, zan ga ranar da baƙincikin Sunusi zai bar ni na huta". Ya ƙarasa maganar da rawar murya.
Umma ta zauna tana cewa"Don Allah ka daina saka damuwar shi a ranka, ka yi masa uzuri, ka ɗauka kawai shi ne ya zama zakkar da ake fitarwa a kowane gida, ka kalli sauran 'ya'yanka sun isa ka ji sanyi a ranka, sai ka godewa Allah, tun da da ya ba ka ɗaya mai damuwa, sai ya ba ka da yawa nutsattsu wanda suka zama sanyin idaniya.
"Ya sake ni! Ya sake ni Umma ya zan yi? Na shiga uku, ni me zan je na ce a gidanmu? Ya zan yi da yaran nan? Wane kallo duniya za ta yi mini? Za a yi ta kasa Ni a faifai tun da na zama bazawara, me na yi masa da zafi haka? Indai aiki ne na haƙura na ajiye". Kana kallonta za ka san cikin fitar hayyaci take maganganun.
Umma ta yi tsamm kamar ruwa ya cinye ta, ita dai a sanin da ta yi wa Sunusi da halinsa, da kuma sanin yadda yanayin zaman auren nasu yake ba ta ga wani abun damuwa ba don auren ya mutu, inda Sabila 'yarta ce da tuni ta daɗe da ƙwato mata 'yancinta, amma shi ne yanzu ta samu 'yancin har take kuka da son ta koma? Lallai ka kiyayi so, kuma ka ji tsoron yaran zamani.
Ta ce"Sabila tashi mu je ɗaki ki huta" Ta ɗago ta tana riƙe da ita ta kai ta ɗakinta ta zaunar, shiru ta yi tana kallonta yadda take kuka kamar an ce babarta ta mutu, sai da ta tsagaita da kukan sannan ta kira sunanta "Sabila".
Ba ta jira amsawarta ba ta ɗora da faɗin"Mutuwar aure ba mutuwar rayuwa ba ce, don kin rasa miji ba uba kika rasa ba ballantana ki yi zaton ba za ki sake samun wani ba har abada, iyayenki suna raye, suna son ki, danginki suna son ki, 'ya'yanki suna sonki, kuma wallahi idan kika gama idda sai kin samu mai sonki, to me zai sa ki saka kanki a uku don mutum ɗaya ya daina sonki? Har me Sunusin yake tsinana miki da za ki so dawwama da aurensa? Idan ma yara kike ji to wallahi ki rage ƙulafucinsu, ki ƙaddara Sunusi mutuwa ya yi ba sakinki ya yi ba, ai ba za ki ce kin bar yin aure har abada ba, kuma ba ki da tabbacin wannan sabon mijin da za ki aura zai riƙe miki 'ya'yanki, kin ga dai kun rabu ɗin ko? To yanzu ma ki saka a ranki Sunusi ya mutu, sai ki samu nutsuwa ki yi rayuwa mai inganci, wallahi ba zuga ba Sabila kin fi ƙarfin Sunusi, kin wuce ajinsa, sai dai ƙaddara da rabon 'ya'ya".
Har ta gama nasihohinta Sabila ba ta ce komai ba, hawaye kawai take yi, yaran na kwance a cinyarta, har ƙarfe tara Umma ta ga ba ta da niyyar tashi ta tafi gidan nasu, ta ce"Sabila ko na yi muku shinfiɗa?"
Ta ce"E".
Ɗakin ta bar musu suka kwana ita kuma ta tafi ɗakin Baba, Sabila ta yi kwanan baƙinciki mai cike da zulumin gobenta, yayinda Sunusi ya yi kwanan farinciki silar yadda Karime ta dinga lallaɓa shi, naman ma na rabon Sabila da ta tafi ta bar shi sai da safe ya ɗakko suka cinye shi, hankalinsa ya kwanta sosai da Karime ta nuna masa yanzu ne zai ji daɗin rayuwarsa, dama Sabila ce damuwarsa, kuma ya gamsu da hakan.
Washegari da safe Sabila ta tashi da ciwon kai, ga alamun saukar zazzaɓi da take ji tun cikin dare, sai dai bai gama rufe ta ba, da haka ta daure ta taya Umma aikin gidan, da ta juye kaskon farko na ƙosan da take siyarwa, ta dama musu kunun alkama suka karya, sannan ta ɗora musu ruwan wanka, don a tunaninta Sabila sassafe za ta tafi gidan iyayenta, amma sai ta ga sun yi wankan ita da yara, har ta gama ƙosanta ba ta da niyyar tafiya, ta yi mata shiru don ta ga gudun ruwanta, ganin har an yi la'asar Sabila babu shirin tafiya yasa ta cewa"Ni Sabila sai yaushe za ki tafi gida ne? Ko a nan za ki yi zaman iddar?"
Sai ta gyaɗa mata kai alamar E.
Umma ta ce"Gaskiya ni ba zan ba ki wannan shawarar ba,  saboda idan 'yata ce ba zan yarda da wannan ba, idan har ba za ki koma gidanku ki yi idda a can ba to ɗakin mijinki ne ya fi cancanta, wallahi idan kika zauna a nan ko nan gaba kun sasanta da Sunusi sai zaman nan naki ya zame miki abun gori a wajensa, har ma da Kishiyarki ta samu abun faɗe, don haka ki tafi gidanku ya fi dacewa, ba na ma tunanin tun da abun ya faru kin yi waya da iyayenki ko?"
A sanyaye ta ce"Ban faɗa musu ba".
Ya ce"To maza ki tashi ki tafi, kuma ki kwantar da hankalinki, kar ki je musu kina kukan nan na rashin dalili ki tashi hankalinsu a banza, ki dage da addu'ar Allah Ya yi miki zaɓin alkhairi, idan cigaba da zaman ne alkhairi shi da kansa zai neme ki ya mayar da ke, idan kuma rabuwar ce alkhairi sai Allah Ya ba ki wanda ya fi shi".
Ta ce"To". Amma ba don tana tunanin rabuwa da Sunusi zai zame mata alkhairi ba, ta ina za ka rabu da uban 'ya'yanka mijin da ka saba da shi kuma a ce gara hakan?
A sanyaye ta ce"Wallahi kunya nake ji Umma, fargaba nake, me zan je na ce musu? Shikenan na shiga sahun zawarawa? Za a yi ta cewa na kashe aurena".
Umma ta ce"Amma dai Sabila tun jiya na ce miki ki saka a ranki Sunusi mutuwa ya yi ba sakinki ya yi ba, shi ne kaɗai zai sa ki samu kwanciyar hankali, ki kuma siyawa kanki 'yanci".
Ta ce"To".
Umma ta ce"Tashi mu je na raka ki, sai na yi musu bayani na ba su haƙuri".
A sanyaye Sabila take jan akwatin, suka hau adaidaitasahu zuwa gidansu, suna shiga wani sabon kuka ya zo mata, mahaifiyarta tana ganinsu ta miƙe tsaye a firgice ganin Sabila tana kuka, ta ce"Hajiya lafiya? Me ya same ta?"
Suka ƙarasa suka zauna, Umma ta ce"Ki kwantar da hankalinki naman Sabila, babu abin da ya same ta".
 Gwaron numfashi mahaifiyar Sabila ta ja bayan gama jin bayanan Umman, ba ta ɓoye mata komai ba har irin rayuwar da Sabilan take yi, da wulaƙancin da Sunusi yake yi mata, maman Sabila ta cika da mamaki, ranta kuma ya ɓaci, don ba ta taɓa sanin irin rayuwar da 'yarta take yi ba kenan, ita kuwa Sabila ji ta yi kamar ta toshewa Umman baki, wannan wace irin mace ce mai ɗan karen suturu haka? Kukanta ya tsananta sanda ta raka Umma ta dawo ta zauna, kafin ta ce komai Sabila ta riga ta da cewar"Wallahi Umma laifina ne, ni ce na yi taurin kai na ce ba zan daina aikin ba".
Umma ta kalle ta da takaici ta ce"An ji duk haka ɗin ne, a kan me zai sake ki ki tafi gidan iyayen shi? Uban me za ki yi a can? Ok kina nuna masa ba ki da wani gata sai nashi kenan ko? Kin zubar da darajarki Sabila".
Cikin kuka Sabila ta ce"Duk ba haka ba ne, ku kuka ce na yi haƙuri na bi mijina na yi masa biyayya, kuma sannan yanzu ki ce ba haka ba?"
Umma ta ce"Duk na ce haka, amma ban ce ki zauna ya cuce ki ba, da ƙuruciyarki ki dinga wannan rayuwar Sabila? Shi yasa duk ɗinkin da kike yi ake rasa inda ribar take ashe, kina can kina hidima da mijinki, kayya, amma na raina wayonki, bari babanku ya dawo, Wallahi ko yaron nan ya mayar da ke ba za ki koma ba".
A duk maganganun Umma kalmar ko ya mayar da ita ba za ta koma ba ita ta fi yi wa Sabila zafi, ta shiga share hawaye ta ce"Amma Umma idan ya ce a ba shi 'ya'yanshi fa?"
Ta ce"Sai ta a ba shi ɗin, idan mutuwa kika yi ya yaran za su yi? Ko za ki tafi da su lahira ne?"
Daga haka ta tashi ta cigaba da aikinta ta bar Sabila tana ta kuka. Ai kuwa mahaifinta yana dawowa da Umma ta zayyana masa komai, shi ma ransa ya ɓaci sosai, faɗa kamar zai daki Sabila, ya ce sai ya kai shi ƙara ma an bi mata hakkinta na cutarwar da ya yi mata a baya, cikin kuka Sabila ta ce"Ni fa Baba bai cuce ni ba, idan ma ya yi na yafe masa albarkacin yaran nan".
Sai da ta yi nadamar ambatar yaran, saboda furucin Baba da ya biyo baya "Maza haɗa kayan yaran, zan je ƙafa da ƙafa na kai masa su, wallahi ba zan riƙe masa ɗa ko ɗaya ba, tun da ba shi da kirki bai san arziƙi ba".
Sabila ta ji kamar an buga mata guduma a ka, a rikice ta ce"Baba don Allah kar ka kai masa su, kar ka raba ni da 'ya'yan nan, ka ga mata ne, yara ne, kuma matarsa ba ta da kirki ba za ta riƙe ba".
Baba ya ce"Ai sai ya auro mai kirki ta riƙe, wallahi ba zan riƙe masa 'ya'ya ba, ai gatan ya yi masa yawa ma".
Ta ce"Baba don Allah..."
"Kin tashi kin kwaso kayan nasu ko sai na mangare ki?" Ya daka mata tsawa, ta san halin Baban ba shi da wasa, kuma kaifi ɗaya ne, don haka ta tashi ta fara haɗa kayan nasu tana kuka kamar wacce aka yi mata duka, tana ji tana gani Baba ya ja hannun yaran suna kuka suka bar gidan.
Can gidan iyayen Sunusi ya kai yaran ya ce ga saƙo nan a bawa Sunusi, Umma ta ce za ta riƙe su, Baba ya ce bai yarda ba a kaiwa Sunusin don ya gane muhimmancin uwarsu, da aka kira Sunusi da zancen sai da ya yi kwana uku bai je gidan ba, don haka rana ta huɗu Umma da kanta ta je ta kai yaran wajen Karime, ba ta bi ta kan cin maganin da Karimen take yi ba ta tafi ta bar su, ai kuwa a nan tsakar gida ta bar su da jakar kayansu, har sai da Sunusi ya dawo, cikin faɗa take cewa"Amma dai Sunusi ka san kafin aurenmu ba mu yi yarjejeniyar zan riƙe maka 'ya'ya ba ko?"
Jikinsa ya yi sanyi ya zauna ya ce"Hakane, amma lokacin kin ga ni ma ban san zan saki Sabila ba".
Ta ce"To kenan yanzu ni kake nufin na zauna na dinga hidimarsu? Ni fa ba zan iya ba, ba ma lafiya ce da ni ba, ƙila ma laulayi nake yi, wannan sammakon tashin sassafen a shirya su zuwa makaranta ka ji na rantse maka ba zan iya ba, ban haihu ba babu ɗan wata gurɗaɗɗiya da zai saka mini hawan ruwa da rashin bacci".
Sunusi ya ce"To yanzu ya kike so na yi? Kin ga yadda ran Baba ya ɓaci kuwa? Ba zan mayar da su ba".
Ta ce"Na ji su zauna, amma wanka da shirin makaranta, wanki, da duk ƙananun abubuwansu sai dai ka dinga yi musu, ni ba zan iya ba wallahi".
Ya ce"To shikenan babu damuwa,Allah Ya ba ni iko".
 Haka kuwa aka yi, da sassafe zai tashi ya ɗora musu ruwan wanka ya yi musu, idan ya gama ya ɗora abun karyawa, ya saka su a gaba ya kai su makaranta kamar yadda Sabila take yi a baya, wataran da ƙyar yake iya tashi saboda bacci, tun da bai saba da tashin wuri ba, wankin unifom ɗinsu haka zai yi yana tsaki, hatta shimfiɗa shi yake gyara musu, su kwana a ɗakin babarsu, tun ba a je ko'ina ba ya fara ganin amfanin Sabila, saboda bakinsa yana ta kwaɗayin ɗan abu mau daɗi kuma ya kasa siya, ya saba da doya da dankali kuma sun yi masa tsadar da ba zai iya siya ba, su ma yaran yana lura ba sa sakewa sam, don ma dai Karimen ba ta hana su abinci, amma duk da haka yana tausayinsu, ga shi ya hana su shiga gidan Maman Nawal.
 Ita kuwa Sabila haka ta ci kukanta ta gaji, tun tana kewar yaran har ta daina, tun a ranar ta sanarwa da Maman Nawal, washegari kuwa ta zo har gida ta yi mata jaje, Baba yana nan a lokacin, babu zato ya ce da Maman Nawal bayan satu ɗaya Sabila za ta cigaba da zuwa aikinta, maman Nawal ta yi godiya, Sabila ta yi raurau da ido bayan tafiyar maman Nawal take cewa Baba"Amma Baba idan ya ga na cigaba da zuwa aikin ƙara fusata zai yi a maimakon ya sakko ya mayar da ni".
Baba ya ce"Ke wannan yaron fa ke da gidansa har abada, ko ya mayar da ke ba za ki koma ba, ko kotu sai na je an raba aurenku, za ki cigaba da zuwa aikinki, ki saka niƙab kuma ki kama kanki, ban da kula maza tun da kin dan idda kike yi".
Zuciyarta ta buga da ƙarfi duk da ta san da gaske iddar take yi amma sai ta ji maganar bambarakwai, kenan shi Baba a zaton shi har ma za ta iya kula wani ko ta gama iddar? Har mamaki take yi, ta rasa me mutane suka ɗauki mutuwar aure har da suke kallonta da sauƙi haka, ta amsawa Baba za ta cigaba da zuwa aikin ba don ranta ya so ba. 
A ranar da ya ce ta koma ta cigaba da zuwan, kullum za ta saka niƙab ta je ta yi aikinta ta dawo, bayan sati biyu Umma ta ce ya kamata a kwaso kaya ko don keken ɗinkinta saboda ta cigaba da ɗinki, ai a ranar sai ta ji sakin ya dawo sabo fil, idan aka kwashe kaya ai kuma shikenan maganar kome ta ƙare, ta ce"Amma Umma a ƙa'ida sai an gama idda ake kwashe kaya, kar kuma a zo ana mayarwa daga baya".
Umma ta saki baki tana yi mata kallon mamaki, Sabila ta sunkuyar da kai tana share hawaye.
Umma ta ce"Wato ke har yanzu kina nan a kan bakanki na komawa auren nan ko?"
Ta ce"A'a, amma dai a ɗakko iya keken kawai".
Umma ta ce"Ai shikenan".
A ranar da daddare ta ɗauki wayarta ta lalubo lambar Sunusi, tun da abun ya faru ba ta kira shi bai kira ta ba, ta kira tana fargaba zuciyarta na bugu, tunaninta da masifa zai ɗauka ya fara yi mata hargaginsa, amma sai ta ji akasin haka "Hello Sabila" Ya faɗa yaban ya ɗauki kiran.
Da murya mai rauni ta amsa"Na'am, ina wuni".
Ya ce"Lafiya ƙalau, ya aka yi?"
Ta ce"Yanzu shikenan mun rabu? Wannan hukuncin da ka yanke wa zamanmu kana ganin shi zai fi?"
Shi ma fa ya yi kewarta a 'yan kwanakin nan, yana yawan tuna ta da sanyin halinta, amma idan ya tuna taurin kai da rainin da ta koya sai ya ga hukuncin da ya yanke shi ne daidai, don haka ya yi tsaki ya ce"Hukunci ai ke ce kika zaɓa, wannan shi ne dalilin kiran? Idan shi kenan zan kashe waya".
Ta ce"A'a ba shi kenan ba, dama, keken ɗinkina zan zo na ɗauka gobe".
Ya ce"To me yasa ba za a kwashe duka kayan ba?"
Ta yi jim kafin ta ce"Baba ne ya ce sai an gama idda ake kwashe".
"Ok kar ki zo min gida, zan aiko a kawo miki". Yana faɗin haka ya katse kiran.
Hawaye ya sakko mata ta ajiye wayar, tana jin kewar gidanta da 'ya'yanta bakiɗaya.
Washegari ya aiko mata da keken tun da safe kuwa, ta zo ta cigaba da ɗinkinta, sallar dare kuwa kullum ne sai ta yi, tana roƙon Allah Ya karkato da hankalin Sunusi ya mayar da ita ɗakinta.

  GIDAN HAMZA
   Rayuwa ta fara yi wa Mardiyya zafi da matsi, a hankali soyayyar su da Hamza take rikiɗa zuwa wani abu da ban mai kama da ƙiyayya, Hamzan da a da ba ya son ɓacin ranta, mai lallaɓa ta tamkar ƙwai, wanda zai kalle ta ya yi murmushi yanzu sai dai tsaki da ɓata rai ya biyo bayan kallonta, tun da wannan laulayin ya rufar mata ya canza zaman nasu bakiɗaya, Mardiyya mace mai kwalliya da tsafta, ga tarairayar miji, amma laulayin ya sa ta canza, duka ta zubar da kwalliya da tsafta, akwai wata ƙawarta wacce da tare suke tashen kwalliya, sun sha tara kuɗi su tafi kasuwa takanas kawai su kaso shi a siyan kalolin kayan kwalliya, amma ƙawar tata tana yin aure duk ta watsar, Mardiyya ta dinga Allah wadai da ita, tana mamakin sakacinta na ajiye kwalliya da gyaran jiki. "Hmm Mardiyya kenan, wallahi tun da na ajiye kwalliya ke ma sai kin ajiye ta, ba za ki gane nufina ba sai kin yi auren" Maganar da ƙawarta ta faɗa mata ta dawo mata kamar yanzu take faɗa mata, duk da ba ta buɗe mata bayanin ba yanzu ta fahimta, tun da ga ta dai yanzu ba ta da isasshiyar lafiyar yin kwalliyar, ko ma da lafiyar ina ta ga kuɗin siyan kayan kwalliyar? Idan ma da kuɗin wa zai yaba mata idan ta yi? A da da ba ta da miji idan ta yi kwalliya ko saurayi bai zo zance ba za ta fita unguwa ta zagaya ko kuma a aike ta, ko banza wasu mazan za su ganta kuma ta burge su ko ba su faɗa mata ba, a yadda take ganin yadda yake basar da ita sam ba ta ma sha'awar yi masa kwalliyar, ita yanzu ta yadda za ta dinga samun abinci mai daɗi ta ci ta ƙoshi kawai take, saboda ta gaji da wannan kame-kamen, tuni ya daina sako mata gas, ya siyo mata murhun gawayi, sannan ya daina yo mata cefane sai dai ya ba ta kuɗin da ba zai ishe ta ba.
Idan Saude da Sahura suna yin girki ƙamshi ya buwaye ta, tana kallo suna cin abinci da nama ko kifi, sai dai ta haɗiyi yawu, bayan sun gama ta shiga ɗaki ta sare hawaye, har almajirai ne da su wanda kullum sai sun ba su abinci, ita kuwa Sahura har da mai taya ta aiki, amma ba su san ya kamata su sammata ba, 'To ke a da kafin miji ya juya miki baya kin sammasu naki? Sanda kike ɓararraken daƙwalen kaji wa kika taɓa yi wa tayi a gidan' Zuciyarta ta jefo mata wannan tambayar, nan take ta tuna abin da ta yi wa Sahura sanda ta kama ta tana satar mata nama, nadama ta kama ta, sai ta ji ina tun a farkon zaman ta so su da haɗin kai, wata zuciyar ta ce mata yanzu ma lokaci bai ƙure mata ba, tana da damar shiga jikinsu ta nuna musu ta yi kuskure a baya.
Yau ɗin shinkafa da wake ta dafa, ta daka yajinta wanda ya ji gishiri fau, saboda magin ba zai isa ba, ta zuba a farantai biyu ta ɗauki ɗaya ta nufi ɗakin Saude da sallama, fuskarta ɗauke da sabon salon murmushin da ta tsiro musu da shi, wanda kana gani ka san na yaƙe ne da son neman wajen zama, Saude babu yabo babu fallasa ta amsa sallamar, ta cigaba da ɗinkinta, Mardiyya ta ajiye mata abincin tana cewa"Anti Saude ga wake da shinkafa".
Saude ta ce"To! Ai ni ma na yi girki Mardiyya, ki ɗauke abinki na gode".
Mardiyya ta ce"Na san kin yi, amma ai ba irin nawa ba ne, don Allah ki karɓa".
Saude ta ce"Wallahi ba zan karɓa ba, saboda abincin da na dafa ina tunanin ma ya yi mana yawa, bayan mun ci har dare ƙila zai kai a ɗumama da safe, don haka idan na karɓi naki na yi miki asarar shi".
Ta kalli abincin ta ɗan taɓe baki kaɗan ta ce"Kuma yaran nan ba su fiya son yaji ba ma, kin san fara da mai idan ta yi yawa an ce tana haddasa basir, cin yajin nan ma ba shi da wani amfani, ke ma ki kiyaye".
Jikin Mardiyya ya yi sanyi, ta ji kamar ta ce don Allah ta zuba mata nata abincin, saboda ta ga tuwon shinkafa ne ta yi da miyar agushi, ita ce ma ta yanka mata alayyahun, ta tashi da abincin ta ce"Sai an jima" Ta fita Saude ta bi ta da kallon tausayi kaɗan amma, ita ba don Sahura ta ɗora ta a huɗubar kar su taimaki Mardiyyar ba da tuni ta sake da ita, tun da dai ai yanzu ta san ta gane namiji irin Hamza ba abun a yi fuffuka a kansa ba ne, amma dai haka ta shanye tausayin, musamman da ta tuna miyar da ta yo masa kafin auren, ta san Allah ne kaɗai ya san irin ƙaryar da Hamzan yake zabga mata a baya, kuma da alama ta yarda, tun da da ta zo gidan kallon shashashu ta dinga yi musu, kafin Hamza ya juya mata baya, don haka ta bakin Sauden ne gara ta ɗanɗana ta ji.
Da sallama Mardiyya ta shiga ɗakin Sahura, Sahura tana can cikin ɗaki tana shiryawa, don yanzu suka gama aikin awara, ta gama shirya kayan 'yan oder yau an tafi kai musu, ita ma ta soya tata ta musamman, wacce ta marmasa ta a cikin ruwan ƙwai mai yawa, ta soyu ta yi kyau, sannan ta zuba haɗaɗɗiyar miyar da take yinta don haɗawa da awarar, ga kayan lambu ta zuba a gefe, ga lemonta da ta ciro shi daga firji mai ɗan karen sanyi, har raɓa yake yi, ta ajiye shi kusa da awarar don ya sarara kafin ta gama saka kaya ta zo ci.
Mardiyya ta kalli awarar ta haɗiyi mugun yawo, sai ta raina wake da shinkafar hannunta, wanda ko isasshen mai babu, saboda idan ta sabga ba zai isa a cinye duka abincin da ta dafa ba, kamar minti uku tsakani Sahura ta fito cikin doguwar rigar shadda tana zuba ƙamshi, ta ce"Mardiyya ce? Sannu".
Mardiyya ta ce"Ni ce Anti Sahura, dama abinci ne na kawo miki". Ta miƙa mata farantin.
Sahura ta ce"Ayya na gode Mardiyya, amma ki bar shi kawai, kin ga fankasau ma na yi yau ɗin ai, amma na kasa ci ballantana kuma wake da shinkafa, ki ƙara ki ci kawai don yaran ma ba na tunanin za su ci".
Mardiyya ta ce"To" A sanyaye ta ajiye kwanon a gefenta, ta zauna jim kaɗan, jira take ta ji ta yi mata tayin awarar, don a yadda yawunta ya tsinke ba za ta wuce tayin ba, amma sai ta ga Sahurar ta janyo farantin ta fara ci tana korawa da lemo ba ta sake kallon inda take ba, Mardiyya ta ce"Wai ni kam Anti Sahura nawa ne pack ɗin awararki?"
"Dubu ɗaya da ɗari biyar ne". Ta ba ta amsa tana kai lemo bakinta 
Mardiyya ta ce "Ban taɓa ci ba, kullum sai dai na ji ƙamshin suya da na miya".
Sahura ta ce"Ai ke ce ba ki so ba".
Mardiyya ta ce"Wallahi ina so, kullum sai raina ya biya".
Sahura ta ce"To me ya hana ki siya?"
Da sigar zolaya ta ce"Au har mu ma na gida sai mun siya?"
Sahura ta yi murmushi kamar yadda Mardiyyar ta yi kafin ta ce"Inda Hamza ne ya ba ni jarin sai a yi haka".
Mardiyya ta yi shiru, har sai da Sahura ta gama cin awararta ta fita ta wanke hannu ta dawo sannan ta tashi ta bar ɗakin, lokacin wake da shinkafar har ya yi sanyi, kuma tun daga ranar ko me ta dafa sai ta miƙa musu, sai su ƙi karɓa, sannan ta dage da taya su aiki, amma ganin duk da haka sun ƙi sakewa da ita, wataran suna zaune a ɗakin Saude su duka Mardiyya ta shiga a sanyaye ta zauna, kanta a ƙasa ta ce"ina da magana da ku don Allah, ni fa gaskiya ba na jin daɗin yadda kuke ware ni daga cikinku, tun da muke auren miji ɗaya ai shikenan mun zama ɗaya, babu kuma sauran kishi, idan ma kuna kishi da ni ni wallahi yanzu na watsar, babu komai da nake ji game da ku, don Allah mu zauna lafiya".
Saude ta ce"To Mardiyya ai dama ƙalau muke zaune ko? Ko wata cikinmu tana yi miku wani abu na rashin adalci?"
Ta girgiza kai alamar a'a, sannan ta ce"Babu abin da kuke yi mini, amma dai ina so yadda kanku yake a haɗe ni ma ku haɗa da ni, na zama ɗaya daga cikinku, ku dinga shiga ɗakina muna yin fira, kuma mu dinga ga ƙwarya, idan na dafa na baku ku karɓa, kuma ku ba ni naku, kuma sana'arku zan dinga taya ku aiki kuna biyana a maimakon masu tayin aikin da kuke samowa daga waje".
Sahura ta ce"Rufa mana asiri, so kike Hamza ya ce mun mallake masa mata?"
Saude ta ce"Ni ma dai haka na gani 'yar'uwa, ita da aka yi auren huce haushi da ita, kuma yanzu a ce ta zama baiwarmu? Ta shiga cikinmu ta zama irinmu, matsayinmu? Ai sai jinin Hamza ya hau, gaskiya ba za mu haɗawa mijinmu zafi biyu ba".
Sahura ta ce"Wannan shi ne adalcin da za mu yiwa mijinmu, mu taimake shi ya cika burinsa na auren mace 'yar kwalliya mai share masa hawaye ta soyayya, mu kuwa ya bar mu da fafutukar neman na kanmu".
Ta kalli Mardiyya ta ce"Mardiyya wannan maganar ba ta kamawa ba ce, mun ji ba mu yarda ba, mu muna son zaman lafiya, mun san Hamza ba zai so haɗin kanmu ba, don haka ki je ku cigaba da shan soyayyarku kawai, gaisuwar da muke yi ma ta isa, batun ga ƙwarya ma mun yafe kowa ya ci ƙwaryarsa".
A sanyaye Mardiyya ta ce"To shikenan". Ta tashi ta fita a sanyaye.
Kuma tun daga ranar ta ji ba ta sha'awar cin komai sai awarar Sahura, ga shi ba ta da kuɗin siya, ta gwada cirar na cefane tana so har ta tara ya kai dubu da ɗari biyar ɗin, amma ta ga ba zai yiwu ba, saboda ba zai taru da wuri ba, don haka yau da yake ranar kwanta ne ta ritsa Hamza da cewar"Wai ni kasuwnacin nan nawa sai yaushe za ka fara ba ni ribata?"
Ya haɗe rai kuwa ya yi banza da ita kamar bai ji tambayarta ba.
Ta sake cewa"Gaskiya ni ina da buƙatar kuɗi, don haka ka fara ba ni wani abu a ciki".
Ya daka tsaki ya ce"Dalla ke kar ki dame ni, ya ishe ki haka, kin saka ni a gaba ina cusa garau-garau kamar zan shaƙe ba ki bar ni da wannan takaicin ba shi ne za ki ƙara min da wata mitar banza da wofi, to wallahi Mardiyya ki kiyaye ni, ba ni da kyau, ba ni da kirki".
Mardiyya ta ce"Ai dama na san ba ka da kirki, tun da ga shi nan kana ta nuna min".
Sai kuwa ya hankaɗe kular gabansa ya ce"Kee! Ni kike cewa ba ni da kirki? Ni kike zagi?"
Ta ce"Ni ban zage ka ba, kuma ai kai ka fara faɗawa kanka ba ka da kirki ni kawai maimaitawa na yi".
Ya ce"Ok! To ki dawwama kina maimaitawa, kuma wallahi kuɗin na cinye ba zan bayar ba".
Ta ce"Ai kuwa ba zai taɓa yiwuwa ba, kuɗina dole ne ka ba ni wallahi, to idan ka cinye kuɗin nan ma aurenmu ya haramta, tun da dama sadakinka ne da ka kai gidanmu aka ba ka ni, yanzu tun da ka karɓe ka ga tamkar ka karɓi sadakinka ne, ai kuwa aure ya mutu".
Ya ce"Ni kar ki kafirta ni da karamin jahilcinki, ke kika san sadaki ne, ni ba da niyyar sadaki na karɓa ba, kuma ke kika ba ni ba ƙwata na yi ba, kika ce na juya miki, kuma kuɗi suna kasuwa suna ta juyi, idan suka gama ai za su juyo wajen mai shi, amma tun da gani kike zan cuce ki to ni da a zarge ni gara ma a yi da hujja wallahi, don haka kuɗi na ƙarfi ne na cinye".
Ya ɗora da faɗin"Aikin banza aikin wofi kawai, a ce mace ko haihuwa ɗaya ba ki yi ba amma kin saki jiki ya kwararraɓe, kin daina kwalliya, babu magana mai daɗi, kin bi sahun matana har gara ma su, ke dai wannan duk inda kika yi haihuwa uku ba za ma ki ganu ba, ni wallahi na ma rasa me na gani a tare da ke na nace, ke tsaya ma ki ji hujjar riƙe kuɗin nan, wallahi ko na hana ki wannan kuɗin ba komai ba ne kin manta yadda kika dinga cutata kafin aurenmu? Nan fa kika haɗa min jagwalgwalonki kika ce sai na ba da dubu hamsin, hauka ake yi? To na fashe wallahi a kuɗina, nan kike yi min miya duk tsami duk gishiri ki ce na ba da kuɗin ke ga ki macuciya, haka zan bayar kawai saboda ina ganin bayan auren za ki share mini hawaye, to ashe ke ma da i kwashi-kwaraf ɗin ce na kwaso, kai ni Hamza ina ganin jalala wallahi".
Idan ran Mardiyya ya yi dubu to ya ɓaci, don Hamza ya ci mutuncinta, ta tuna yadda Hamza yake jin tsoron yayanta, ta san shi ne kawai zai saita shi, don haka ta ce"Shikenan, ni ba ni da ƙarfin ƙwatar kuɗina, amma ina da mai ƙwatar mini, yau zan kira yayana na faɗa masa duk irin wulaƙancin da kake yi mini".
Hamza ya ji damm, gabansa ya faɗi, idan ya ce bai ji tsoro ba ya yi ƙarya, amma da ya duba sai ya ga ai raini ne ma ya sa har take yi masa barazana da abin da ta san yana jin tsoro, don haka ya daina nuna mata yana jin tsoro idan ba haka ba za ta dinga juya shi da wannan damar.
Ya tsinci kansa da faɗin"Ki faɗa ɗin, barikin sojoji ma ta ci buhun ubanta har ƙadangarun da suke saka kakin sojan, Mardiyya idan ba ki kai ƙarata ba ba kya tsoron Allah, je ki faɗa masa na ga uban da zai iya yi, ni mijinki ne ko ubanki yanzu na fi shi iko da ke, ballantana kuma wani banzan yayanki wai don yana taƙamar shi soja ne, to dama a wancen lokacin na yi luf ne kawai don ina sonki, amma wallahi a yanzu sai mun haɗa ƙwanji da shi, ƙaton banza da shi? Ke kin yi zaton fankam-fankam tana kilishi ne? Kar ki fasa faɗa masa ki ce masa kuɗi na cinye".
 Ya fice daga ɗakin ya a buɗe kafaɗa wai shi a dole ya tashi kanta, ya yi bajinta, amma a ƙasan ransa fargaba yake yi da salati, yana fatan Allah Ya sa wannan kurarin da ya yi ya sa Mardiyya ta yi zaton ba ya jin tsoron ta fasa kai ƙarar.
 Ita kuwa mamaki ne ya kama ta, kalamansa suka ƙara ɓata mata rai, don haka ta ɗauki waya ta kira yayan nata, suna gaisawa ta fashe da kuka, ya shiga tambayarta wane ne ya mutu? Ta zayyana masa komai da ya faru, sai da ya fara ɗura mata manyan ashar, saboda har yanzu yana jin haushinta na bijirewa masa da ƙin fasa auren Hamza, ban da raini a ce Hamzan ya auri matarsa ya buɗe ta a leda ya gama yadda ya so da ita ya saki ya bar masa siɗin kwano, sannan yanzu ya dawo ya auri ƙanwarsa mace tilo da suke ji da ita ita ma ya ce zai wulaƙanta ta? 
"Ke Mardiyya kukan nan ya isa haka, kuma uban waye ya ce ki yi haƙuri a aurenki da yaron nan? Dole ne sai kin zauna da shi?" Ya tambaya a hasale 
A bazata ya ji amsarta"Yaya a yanzu dai ya zama dole, tun da ciki ne da ni, kuma ina son shi kawai gyaran hali nake so a yi masa mu koma zamanmu kamar na baya".
Hafiz ya yi murmushin takaici ya ce"Shikenan indai gyaran hali ne za a gyara shi, ki ba ni kwana biyu na gama magana da waɗanda zan saka su yi aikin". Ya katse kiran.
Sai bayan ta gama wayar kuma sai ta ji tsoro ya kama ta, ta fara tunanin kar fa su cutar da Hamza sosai ko su kashe shi ma a garin horonsu, ga shi kuma tun da ta riga ta kai ƙarar ta san dole sai Hafiz ɗin ya cika alƙawarin da ya ɗauka, ta shiga damuwa cikin ƙanƙanin lokaci, tana so ta cewa Hamza ya ba ta kuɗinta su ƙarke lafiya tana tuna cika bakin da ya yi mata, ta tuna kafin auren kunnensa kawai ya murɗe amma ya zuba ihu yana karanto la'ilaha illa anta, to ina ga an zo yi masa gyaran hali kuma? Ita sai yanzu ma ta gane ba fa son Hamza ta daina ba, kawai halinsa ne ya ja ta ji ya fara fita a ranta, tausayin shi ya kama ta tun kafin a aiwatar da aikin a kansa.
Da daddare bayan sun kwanta, ya juya mata baya yana chatting, shi a dole fushi yake yi da ita, tana so ta faɗa masa yadda suka yi da ta kai ƙararsa, kuma ba ta so ya ga rauninta ya gane tana tausayinsa, amma gaskiya ba ta son a yi masa dukan da za a lahanta shi, dayake wayarta a auto-recording take sai ta nemo na wayar da suka yi ta kunna ta ƙure volume, Hamza kuwa yana jin kukanta ta cikin wayar ya tattara hankalinsa ya fara saurara, sanda ya gama ji kuwa ya jiƙe sharkaf da gumi, motsin kirki ya kasa, sai da ya samu ya sauke wata gwauruwar ajiyar zuciya sannan ya juyo ya kalli Mardiyya da take danna wayar fuskarta kicin-kicin, da rawar murya ya ce"Mar...Mamarmamar...My Mardis me nake ji haka don Allah?"
Ta ce"A ina fa? Magana ka ji na yi ne?"
Ya ce"E to, ni dai na san ban yi bacci ba, amma yanzu a nan sai na yi wani mummunan mafarki, kamar mafarki kamar kuma a farke, wai kin yi waya kin kai ƙarata".
Ta ce"Sai ka jira nan da kwana biyu shi ne za ka tantance mafarki ne ko wasiƙar jaki".
Ya tashi zaune ya kunna fitilar wayarsa ya ce"A'a Mardis ba za mu yi haka ba, tashi zaune za mu yi magana kin ji?"
Ta ce"Ba ni da sauran magana da kai, tun da dai na miƙa komai a hannun yayana shi zai yanke hukunci".
Hamza ya ce"Innalillahi wa inna ilaihi raji'un! Ke My love ashe ba ki san wasa ba? Wallahi da wasa nake yi miki".
Ta harare shi ta ce"Wannan nau'ikan ƙuntatawar da kake yi mini fa? Ɗazu ka gama ce mini ni kwashi-kwaraf ce, na saki na rakwarkwaɓi, kuma sannan ka ce idan na yi haihuwa uku ba zan ganu ba".
Hamza ya ce"Haba My Mardis wannan ai duk frank ne".
Ta ce"Shi kuma haɗa ni da mai da yaji fa? Saka ni girki da gawayi, yi mini kallon banza, daina fira da ni, mutuwar mai naman miya da ka ce, masifar da kake yi mini, uwa-uba kuɗina da ka ce ka cinye na ƙwata su kuma fa me za ka ce?"
Hamza ya haɗiyi wani yawu mai tauri ya ce"To a dai yanzu rayuwar nan ta zama Mardis su ma wannan abubuwan da kika lissafa duk suna under frank ɗin, kin san yanzu rayuwa ta zama komai frank, ni dama fa komai da nake yi miki ina yi ne don na auna son da kike yi mini a mizani, komai na canji da kika gani a tare da ni jarabawa ce wallahi, ina son sanin yadda kika ɗauki, kin san ai ana yin haka, ka gwada wanda kuke tare don ka san shin zai iya zama da kai da halinka? Kuma dama ina dab da gama yi miki wannan jarabawar don Allah Mardis daure ki cinye jarabawarki, wallahi frank ne, i love You my sweet".
Sai ya janyo ta ya rungume yana sauke ajiyar zuciya ya ce"Wai na yi kewar soyayyarmu my love, amma dai na tsinewa abokina da ya ba ni shawarar na yi miki wannan frank ɗin wallahi, Alhamdulillah my Baby, kin cinye jarabawar, yanzu na tabbatar ke ce matar rufin asirina, na gode Mardis-Hamz". Ya haɗe sunansu irin a gayancen nan.
Nan take jikin Mardiyya ya yi sanyi, saboda tsakani da Allah ta yarda da Hamza sai ta ji nadama ta kama ta, ashe dama Hamza duk gwada ƙarfin soyayyar yake yi, shi ne har ya sa ta je take neman sulhu da matansa suna yanƙwana ta? Ta fara yi masa kukan shagwaɓa ta ce"Ni dai kar ka sake yi min wannan wasan".
Yana shafa bayanta ya ce"To ai komai ya zo ƙarshe my love, daga yau ya ƙare".
Ta yi luf a jikinsa tana jin kewar soyayyarsu.
Hamza ya ce"To yanzu ya za a yi? tun da kin riga kin faɗawa yayanmu".
Ta ce "Zan kira shi na faɗa masa ashe gwada ni kake yi".
Hamza ya ce"Lala! Kar ki yi haka, kawai yanzu ki kira shi kina dariya ki ce dama ɗazu frank kika yi masa ƙalau muke zaune, kin ga kenan an yi Frank a kan Frank abun zai ba da citta sosai".
Ta yi dariya ta ce"Amma fa Yaya Hafiz sai ya zage ni wallahi".
Ya miƙa mata wayar yana cewa"Kira shi pls kar ya yi bacci".
Ta dannawa lambar kira, yana ɗagawa ya ce"Ya aka yi? Ko wani abun ne ya sake faruwa?"
Ta saka dariya ta ce"Yaya ɗazun ma fa babu abin da ya faru, wallahi dama cewa na yi bari na yi maka frank, ni ƙalau muke zaune da mijina".
Ya lailayo wata ashar ya danƙara mata kafin ya ce"Ke! Yaushe raini ya shiga tsakaninmu? Ni za ki yi wa frank?"
Ta ce"Ka yi haƙuri ba zan sake yi maka ba tun da ba ka so".
Ya yi ƙwafa ya katse kiran, Hamza ya ƙanƙame ta yana jera mata i love You, kafin ya ce ba ni account number ki yanzu, ta ba shi, nan take ya saka mata kuɗinta duka, ta ce"Ai da ka fara juyawar".
Ya ce"Babu damuwa za ki iya wani abun da su, ko idan kina sha'awar wata sana'ar ta cikin gida, ni kuma zan fara ba ki ɗan kuɗin kashewa".
Ta ce"Na gode, amma mutuwar mai nama ma tana cikin frank?"
Ya ce"Ƙwarai kuwa, ai daga gobe za ki ga canji, gobe har dambun nama za ki yi mana a gidan nan".
Farinciki ya kama ta, tana ji a ranta lokacin ramuwar gayya ya zo, tabbas sai ta rama ɗaga kan da Saude da Sahura suke yi mata tun daga gobe, za su gane su tarkace ne a gidan Hamza.

 Tun ranar da ya saka hannunsa ya rubuta saki ga matarsa ɗaya tilo, wacce yake so yake jin sonta kaɗai ne zai iya rayuwa a tsokar dake ƙirjinsa, shikenan ya rasa nutsuwarsa, jikinsa ya yi masa sanyi da nauyi, hakan ya haifar masa da rashin kuzari, ƙuncin zuciyarsa kuma wanda damuwa da zaman kaɗaici ya haifar masa ya saka masa rashin walwala har a kan fuskarsa, ya sani yana son Zubaida duk da ita ba ta ta shi a yanzu, amma bai san son ya yi girma har haka ba sai yanzu da ta yi masa nisa, a ganinsa ya kamata iyayensa su fahimce shi, su yi masa adalci tun da shi ma ya yi musu ya bi umarni ya saki matarsa, to su daina yunƙurin tirsasa shi ya yi wani auren, su a ganinsu zai iya manta komai cikin ƙankanin lokaci, a na shi ganin kuwa ba abu ba ne mai sauƙi a ce ya rabu da matar shi da yake so, 'ya'yansa sun yi nesa da shi, wanda suka yi shekaru suna kwana tare su tashi tare, kuma a ce wai ya manta da komai cikin ƙanƙanin lokaci har ma ya kalli wata mace da sunan so kuma ya aure ta? Shi kam ya gama yankewa ba shi da rabo a soyayya, tun da wacce yake so ta zaɓi rabuwa da shi, ba auren dole aka yi musu ba, tana son shi yana sonta, ko matsalar da suka fara samun bayan auren hakan yana da alaƙa da halayenta wanda ba ya so, amma bai taɓa zaton za ta so su rabu ba, sai ga shi ta zaɓi rabuwa da shi a sanda suka fara kafa danginsu, Indai wacce yake so take son shi aurensu zai ƙare a haka to ina ga wacce ba ya sonta? Don ya san shi ba zai sake son wata ba, tun da hakane kuwa bai ga amfanin yin wani auren ba, ƙila ita ma wacce suke so ya aura ɗin sai bayan auren ya zurma a sonta ta yi masa irin na Zubaida ko ma fiye da haka.
 Haka ya rayu cikin watanni ukun iddarta kamar majinya, ba shi da aiki sai kallon hotunanta da vedios da yake saukewa daga status dinta, shi sai yanzu ma vedios ɗin tallan nata suke burge shi, har yake jin ashe ma ba wani laifi ba ne, shaiɗan ne kawai ya zuga shi ya kimsa masa kishin banza da wofi, amma a duk sanda ya ga ta ɗora chart ɗinta da wani namiji da sunan customer sai ya ji ransa ya ɓaci sosai, sau uku yana canza lamba domin ita, duk tana yin block ɗinsa, kuma yanzun ma zuciyarsa ba ta daina ba shi shawarar ya nemi wata dabarar ba, amma idan ya tuna kalamanta na ƙarshe a gare shi sanda ya kira ta da sabuwar lambarsa sai ya dakata ya yi watsi da shawarar zuciyarsa. "Wai kai Yusuf wane irin tsohon maye ne? To wallahi tallahi ko kai ne ka yankewa maita cibiya sai ka haƙura da ni, ana dole ne? Na gama fahimtarka ba ka son cigabana, shiyasa ka so dankwafar da ni a kejin gidanka, yanzu na samu na kuɓuta kake tunanin zan yi kuskuren sake dawowa gare ka? Allah Ya kiyaye, da ɗin ma ƙaddara ce da rabon yara, amma dama tun kafin na gane halinka na ɗan taure na ci alwashin rabuwa da kai, idan ka sake kirana Yusuf kai ba ɗan halak ba ne, kuma a ranar za ka tabbatar mini Safiya da Malam Haladu a titi suka haife ka!". Ya tintse ido yana jin zafi da yanayin ɓacin rai, haka kullum yake ji indai ya tuna furucin Zunaidan, ƙwalla ta kawo idonta, amma ya daure ya shanye ta ta koma.
Indai har macen da yake so, ya zauna da ita tsakani da Allah da kyautatawa za ta rufe ido ta faɗa masa maganganun nan to kuwa ba zai sake yarda da kowace mace ba, don haka shi ya haƙura da aure tun da dai yana da masu yi masa addu'a. A cikin watanni ukun ya je shagonta ya fi sau ashirin, don idan kewarta ta dame shi kawai sai ya tsinci kansa da zuwa shagon, wai ko za ta fahimce su su tattauna a yi komen, amma a duk zuwan da yake yi ba ta kula shi, ba ma kullum yake ganinta ba, don akwai ranar da ta yi wa mazan cikin shagon gargaɗin kar a bar shi ya sake shigowa, da ya dawo washegari suka so dakatar da shi ta ƙarfi ya zage ƙwaji suka fara dambe, ba don fitowar da ta yi ta yarfa shi ba, ta gaggasa masa maganganun da suka sanyaya masa jiki da sai ya karya wani a cikinsu, ranar shi ne zuwansa na ƙarshe, amma yana shirya yaran ya kai su gidan iyayenta duk ranar Juma'a, duk da ba ta taɓa nuna masa ta damu da ganin yaran ba, yana yi ne kawai don ganinsu ya dinga sanyaya mata jiki ta ji ta na son yin rayuwa da su, amma sai ya ma ya ga kamar yaran ba sa gabanta.
 Daga yadda ya ga ta shigo da wani sabon salo bayan gama idda da sati ɗaya ya fara zargin dama can a shirye take da mutuwar auren nan, ba don an ce zato zunubi ba da sai ya ce ta riga ta samu bazawari tun tana idda ko ma kafin mutuwar auren, tun da dai zai yi wuya a ce daga gama iddarta wai har ta haɗu da wannan Alhajin mai ƙaton ciki da take ɗora hotonsa a status tana rufe fuskarsa, babu kunya babu tunanin za a yi ta tambayarta yaushe aurenta ya mutu, haka take nunawa duniya sabon masoyinta, wanda Yusuf ya so ganin fuskarsa don ya ga bayan arziƙin da yake bayyana kansa a suturar mutumin sai kuma me ya fi shi?
Da fari bayan ta gama iddar ya so gwadata da ɗayar lambar da22

 Haka ya rayu cikin watanni ukun iddarta kamar majinya, ba shi da aiki sai kallon hotunanta da vedios da yake saukewa daga status dinta, shi sai yanzu ma vedios ɗin tallan nata suke burge shi, har yake jin ashe ma ba wani laifi ba ne, shaiɗan ne kawai ya zuga shi ya kimsa masa kishin banza da wofi, amma a duk sanda ya ga ta ɗora chart ɗinta da wani namiji da sunan customer sai ya ji ransa ya ɓaci sosai, sau uku yana canza lamba domin ita, duk tana yin block ɗinsa, kuma yanzun ma zuciyarsa ba ta daina ba shi shawarar ya nemi wata dabarar ba, amma idan ya tuna kalamanta na ƙarshe a gare shi sanda ya kira ta da sabuwar lambarsa sai ya dakata ya yi watsi da shawarar zuciyarsa. "Wai kai Yusuf wane irin tsohon maye ne? To wallahi tallahi ko kai ne ka yankewa maita cibiya sai ka haƙura da ni, ana dole ne? Na gama fahimtarka ba ka son cigabana, shiyasa ka so dankwafar da ni a kejin gidanka, yanzu na samu na kuɓuta kake tunanin zan yi kuskuren sake dawowa gare ka? Allah Ya kiyaye, da ɗin ma ƙaddara ce da rabon yara, amma dama tun kafin na gane halinka na ɗan taure na ci alwashin rabuwa da kai, idan ka sake kirana Yusuf kai ba ɗan halak ba ne, kuma a ranar za ka tabbatar mini Safiya da Malam Haladu a titi suka haife ka!". Ya tintse ido yana jin zafi da yanayin ɓacin rai, haka kullum yake ji indai ya tuna furucin Zunaidan, ƙwalla ta kawo idonta, amma ya daure ya shanye ta ta koma.
Indai har macen da yake so, ya zauna da ita tsakani da Allah da kyautatawa za ta rufe ido ta faɗa masa maganganun nan to kuwa ba zai sake yarda da kowace mace ba, don haka shi ya haƙura da aure tun da dai yana da masu yi masa addu'a. A cikin watanni ukun ya je shagonta ya fi sau ashirin, don idan kewarta ta dame shi kawai sai ya tsinci kansa da zuwa shagon, wai ko za ta fahimce su su tattauna a yi komen, amma a duk zuwan da yake yi ba ta kula shi, ba ma kullum yake ganinta ba, don akwai ranar da ta yi wa mazan cikin shagon gargaɗin kar a bar shi ya sake shigowa, da ya dawo washegari suka so dakatar da shi ta ƙarfi ya zage ƙwaji suka fara dambe, ba don fitowar da ta yi ta yarfa shi ba, ta gaggasa masa maganganun da suka sanyaya masa jiki da sai ya karya wani a cikinsu, ranar shi ne zuwansa na ƙarshe, amma yana shirya yaran ya kai su gidan iyayenta duk ranar Juma'a, duk da ba ta taɓa nuna masa ta damu da ganin yaran ba, yana yi ne kawai don ganinsu ya dinga sanyaya mata jiki ta ji ta na son yin rayuwa da su, amma sai ya ma ya ga kamar yaran ba sa gabanta.
 Daga yadda ya ga ta shigo da wani sabon salo bayan gama idda da sati ɗaya ya fara zargin dama can a shirye take da mutuwar auren nan, ba don an ce zato zunubi ba da sai ya ce ta riga ta samu bazawari tun tana idda ko ma kafin mutuwar auren, tun da dai zai yi wuya a ce daga gama iddarta wai har ta haɗu da wannan Alhajin mai ƙaton ciki da take ɗora hotonsa a status tana rufe fuskarsa, babu kunya babu tunanin za a yi ta tambayarta yaushe aurenta ya mutu, haka take nunawa duniya sabon masoyinta, wanda Yusuf ya so ganin fuskarsa don ya ga bayan arziƙin da yake bayyana kansa a suturar mutumin sai kuma me ya fi shi?
Da fari bayan ta gama iddar ya so gwadata da ɗayar lambar shi, ya fara shisshige mara ya ce yana son ta, amma sai ta ce masa tana da wanda ta tsayar, ƙarshe ma ta daina sauraron shi, shi ma ya ƙyale ta gudun kar ta gaji ta yi block ɗinsa.
 Ranar Lahadi ne, tun sassafe ya tafi gidan iyayensa, saboda a can yake so ya karya yau, da kunu da ƙosan Ummansa, zaune yake shiru kana kallonsa za ka san ya yi nisa a duniyar tunani, a zahiri dai yaransa dake karyawa yake kallo, amma a baɗini kamar ma bai san da wanzuwar su a wajen ba ne, Umma ta shigo ta ajiye masa nasa abun karin ta zauna a gefe, bayyananniyar ajiyar zuciyar da ta sauke ce ta dawo daga daga duniyar tunaninsa, shi ma numfashi ya sauke ya ce"Sannu Umma".
Ta taɓe baki ta ce"Yusuf ai kai ne da sannu ba ni ba, wand yake jinyar zuciya shi sannu ta kama ba mai gajiyar gangar jiki da aka saba ba".
Ya ɗan sunkuyar da kai ya ce"Umma ba komai ba, ni babu abin da yake damuna fa".
Ta ce"Hmm! Ai ka san dai ni ba 'yarka ba ce ballantana ka tsara ni, ni dai na gaji, mun baka wata ɗaya cirr ka fito da matar aure, don wallahi ba zai yiwu ka zauna haka ba, domin tsaf sai ka zauce, yanzun ma ka ɗakko hanya".
Ya ce"Zautuwa kuma Umma?"
Ta ce"To idan ba haka ba ni dai ko da kake saurayi ban taɓa ganinka da wannan shigar da ka zo gidan nan da ita yau ba, ka duba fa ka gani, ka saka riga t-shirt, wandon shadda, ga kuma wata safa kamar ɗan ball ka ɗora kuma ka saka hular da ya dace a ce da shadda aka saka ta, tsakani da Allah a ce lafiya kuwa?"
Sai yanzu shi ma ya kalli dreesing ɗin nashi, sai ya ba wa kansa dariya, ya ce"Normal ne Umma, ni ƙalau nake".
Ta ce"Wallahi rashin aure ne, na tabbata da kana da aure da matar ba za ta bar ka ka fita a haka ba, don haka ka fito da matar aure, ko na fito maka da ita, ita Zubaida tana can tana rayuwarta cikin aminci, na ji ma an ce an tsayar da ranar aurenta, kai kuma kana nan ka sakawa kanka damuwa, kamar dai ita kaɗai ce mace?"
Sai ta sassauta murya ta ce"Haba Yusuf, ya kamata ka manta baya ka fuskanci gaba, duk wanda ya cika kallon raunin da ya samu bayansa garin haka zai samawa kansa wani raunin a gaba, ka ga an yi biyu babu kenan".
Ya ce"In sha Allahu zan daina Umma".
Ta ce"Na rantse maka da Allah idan kwana talatin ɗin nan ta cika ba ka samo wacce kake so ba sai na haɗa ka da wacce na yi niyya".
Ya ce"Umma don Allah ki bar yi min batun auren nan, ba na son shiga hakkin 'yar mutane, wallahi ba zan so ba, idan kuma babu so kin ga ba zan yi mata adalci ba".
Da ɓacin rai ta ce"Kar ka yi adalcin, wannan matsalarka ce, idan walakiri ya tashi tilliƙarka za ka gane soyayya ba komai ba ce, ai aure na ce ka yi fama ba so ba, ka yi aure ka nutsu ka riƙe yaranka su ma su samu nutsuwa".
Ya ce"To ki nema min kawai, amma ki samo wacce na za ta dinga ƙorafi ba".
Ta ce"Ka dai duba zuwa watan ɗayan da na ba ka, na fi so ka zaɓo da kanka".
Ya ce"Ai ko shekara ɗaya za ki ba ni Zubaida zan ta zaɓa, shi yasa gara ki zaɓa ɗin".
Ta ce"To Allah Ya kyauta".
Daga haka ya fara karyawa, da ya gama ma neman waje ya yi ya kwanta bacci ya ɗauke shi, saboda jiya bai samu ya yi mai yawa ba, shi kanka yana buƙatar auren, saboda a yanayinsa ba wanda zai iya dogon zama babu aure ba ne, yana da buƙatar mace a kusa da shi, don haka zai iya haƙura tun da Umman ta nace, amma sai don ya samu inda zai dinga rage nauyin mararsa  kawai,babu zancen so, an gama shi a kan Zubaida.
       SABILA
    Babu abin da yake saka Sabila saurin fushi irin wani ya ba ta shawarar ta haƙura da Sunusi ta gama iddarta ta yi wani auren, duk wani kwaɗay da zai wuce yana tafiya ne da jarumtarta, ɗumbin fargabar kuma yana linkuwa, saboda Sunusi ko waiwaye bai yi ba, ballantana ta yi zaton zai zo biko, tun tana zuba ido har ta sare, ko mama Nawal abin da yake haɗa su faɗa kenan idan tana ba ta shawarar ta manta da Sunusi, kullum sai ta yi sadaƙa da fatan Sunusi ya mayar da ita, haka ba ta fasa sallar dare ba tana ta addu'ar Allah Ya karkato da hankalin shi ya dawo gare ta, ya fahimci rabuwarsu ba alkhairi ba ce, a haka ta yi wata biyu cikin tsananin da ta ɗorawa kanta, sanda ta shiga wata na uku kuma ta tabbatar idan fa ta gama idda shikenan sai hankalinta ya ƙara tashi sosai, saboda fargabarta kar sai ta yi tsarki Sunusi ya zo mayar da ita ya ji sai ya sake biyan sadaki ya fasa, tun da ta san yadda yake da kuɗi, ba ya son su fita musamman ma a kan hidimarta, ita duk a baya gani take  gudun zawarci da son kasancewa da yaranta ne ya sa ba ta son rabuwa da Sunusi, sai yanzu da sula yi nesa da juna ta gane ashe har da so, sanda suke tare ta yi zaton wannan son da take yi masa tun na saurayi da buduruwa ya gushe, ashe da ransa bai mutu ba, sai yanzu ya taso da ƙarfinsa, ya haɗu da kewarsa suke ta ragargaza zuciyarta.
 Zuwa lokacin Sabila ta rame ta yi zuru-zuru, ko makaho ya shafa ta ya san tana mawuyacin hali, tun iyayenta suna tsangwamarta a kan wannan ƙulafucin da ta saka a ranta har suka daina, ita mahaifiyarta yanzu har tausayi take ba ta ma, Musamman yadda ta ga ta dage da sallar dare, a zatonta neman zaɓin Allah take yi, ba ta san ita Sunusi kawai take nema ba.
Saura sati biyu ta gama idda, wataran ta kasa jurewa ta kira shi a waya, yana kasuwa lokacin don sai da ta daidaici sanda ba ya gida gudun kar Karime ta sani, yana dauka ta fara kuka, ta kasa cewa komai, a fusace ya ce"Wace karfar ce wanann za ta cika min kunne da hauka?"
Sabila ta tsananta kukan ta ce"Sabila ce fa, kenan ma ka goge lambata?"
Ya ja tsaki don yana sane ya san ita ce, ko babu lambarta ai ya haddace sautin kukanta, ballantana ma da lambar har yanzu, ya ce"Wace Sabilan?"
Ta ce"Maman Amal da Minal 'ya'yanka".
Ya sake wani tsakin yana haɗe fuska kamar tana ganinsa ya ce"To sai me? Mene ne kike kirana?"
Ta ce"Don Allah baban Amal ka zo mu zauna mu daidaita kanmu, ka ga na kusa gama iddata, idan fa na gama sai ka biya wani sadakin".
Ya ce"Sabila!".
Ta ce"Na'am".
Ya ce"Mun yi da ke zan mayar da ke ne?"
Ta girgiza kai alamar a'a kamar yana kallonta, shi ma kuma bai jira amsarta ba ya ɗora da faɗin"To don Allah idan kin san ba zancen kwashe kayanki za a yi ba kar ki sake kirana, ni ina zaune lafiya da matata ba za ki hargitsa min gida ba wallahi". 
Ya kashe wayar, ta fashe da kuka, shi kuwa Sunusi bayan ya koma gida sai da ya zayyanawa Karime komai, suka dinga dariya, saboda tun kwanakin baya da ta ji Sunusin ya fara cewa yana tausayin yaran saboda sun ƙi sakewa su saba da rashin Sabila, zuciyarta ta ayyana mata tsaf hakan zai ya yi sha'awar mayar da ita, shi yasa ta sake sabon salo, ta fara jan yaran a jiki, shi ma ta linka kyautata masa, duk hidimarsu da ba ta yi ta karɓa take yi, ga shi ta cigaba da kasuwancinta, don haka har kaza take siya ta dafa masa, tun da gani take da haka Sabilan ma ta siye shi, amma fa duk na lokaci ne, jira take Sabila ta gama idda ta yi aure, sai ta ajiye komai ya fara ramuwar bashin kyautatawar da ta yi masa kamar baiwa.
Tun da Sabila ta ga period ɗinta ya zo hankalinta ya tashi, tun da ta san saura 'yan kwanaki damarta ta wuce, ta shiga damuwa, ta kira Sunusi ya fi a ƙirga amma ba ya ɗauka, ba don tana tuna furucin Ummanta ba da tuni ta je har gida ta same shi.
"Sabila duk na san nufunki, na san takunki, to duk wani zubar da darajarki da ajinki ya tsaya a kan iya wayar da kike yi masa, ba mun bar ki kina zuwa unguwar kullum ba, duk sanda kika taka ƙafa kika je ƙofar tsohon gidanki da sunan zuwa wajenki ban yafe miki ba".
Kalaman sun yi mata tsauri, ta rasa dalilin da zai da zai sa Umman ta yi wannan furucin, tana ji tana gani dai ta yi tsarki, ta tabbata ta gama idda, auren Sunusi ya warware daga kanta, a ranar sai ta kasa kuka da hawaye sai ƙuncin zuciya, don kuka ma ya san tsararsa, ita abin da take ji ya fi gaban kuka da hawaye ko kuma ihu.

 GIDAN HAMZA
  Da safe jiki na rawa Hamza ya siyowa Mardiyya kayan shayin da zai yi mata kwana uku, har da sunƙumemen biredi da bota, sannan ya siyo indomi guda huɗu, ƙwai huɗu, Mardiyya ta ji kanta a sama kamar wata 'yar sarki, aka dafa shayi aka soya ƙwai, har wani ɗagawa matan gidan kai take yi, su kuwa suka zuba ido suna kallon sabon salo, tun da a da har gaishe su take yi tana kiransu Anti, amma suka ga dare ɗaya ta canza, bayan sun karya ta bawa Hamza ATM ɗinta ta ce ya ciro mata kuɗin jiya da ya tura mata, ya ciro mata su duka, sannan ya yo mata uban cefane, har da kaza, tana banɗaki ya shiga ɗakin nata, ya ga kuɗin ta ajiye a kan mudubi, ya zari dubu uku a ransa yana cewa'Na rage wahala'. Da zai fita kasuwa har zaure ta raka shi tana kisisina, ta dawo ta yi wa Saude da Sahura dake tsakar gida kallon tara saura kwata, ta watsar da su ta shige ɗakinta, Saude ta kalli Sahura ta ce"Sahura mu ji tsoron Allah mu ji tsoron kaidin Hamza, Allah kaɗai ya san abin da ya kawo wannan canjin, na tabbata yaudararta ya yi da wasu kalaman na ƙarya, shi ne take wannan fuffukar".
Sahura ta ce"Hmm Saude kenan, an ni dama na kwana da sanin hakan za ta faru, tun da dai tun farko da tsalle ta shigo cikin gidan da niyyar raini da tozarci a gare mu, wuya ce ta ladabtar da ita har ta so shiga cikinmu, inda na biye miki da tuni mun sake da ita tana morarmu, kin ga da yanzu wulaƙancin da za ta yi mana sai ya fi yi mana ciwo, yanzu kuwa ta je can ta ƙarata, indai Hamza ne za ta koma gidan jiya".
Saude ta ce"Ƙwarai kuwa, don mai hali ba ya fasawa sai dai wuta ta sa shi ya rage".
 Don zumuɗi Mardiyya da wuri ta ɗora girki, sai kunna waƙoƙi take yi a wayarta tana bi tana wani juya kai, ita a dole duniya sabuwa, can da Sahura ta fara suyar awara ta tashi ta shiga ɗaki, ta daɗe tana sha'awar awarar don ba ta da kuɗin siya ne, ta zaro dubu ɗaya da ɗari biyar a cikin kuɗin ta fito tana ɗaga kai sama da yamutse fuska, ta ce da Sahura dake gaban kasko "Malama ba ni awara pack ɗaya, amma ki soya min ta soyu sosai".
Sahura ta kalle ta sheƙeƙe ta ce"Babu".
Mardiyya ta ce"Wannan da nake gani fa?"
Ta ce"Ƙila ban yi niyyar siyar miki ba ne".
Mardiyya ta ce"To! Allah Ya kyauta, amma ni wai tausaya miki na yi, kina ta shan zafin wuta, na ce bari na rage miki gudun yin kwantai ashe ban yi miki gwaninta ba".
Sahura ta ce"Ke! Ƙi sakawa bakinki linzami tun ban tashi na yi miki kwaf ɗaya ba, idan na yi kwantan ubanki ne yake ba ni jari?" Ta yi maganar a hasale tana zazzare mata ido
Tsoro ya kama Mardiyya amma ta dake ba ta nuna ba, ta juya ta bar wajen, har ga Allah ta so ta ci awarar, haka ta haƙura ta gama girkinta ta ci, tazarce ta yi har dare tun da Hamza ba a ɗakinta yake ba.
Sati ɗaya Hamza yana yi mata hidima, a cikin satin nan ba kalar iskancin da ba ta yi wa Saude da Sahura ba, su kuwa suka watsar da ita suna jiran ganin ƙarshen abun, ai kuwa ana shiga sati na biyu Hamza ya janye tallafinsa ga Mardiyya, ta koma 'yar gidan jiya, har ma abun ya so ya fi na da, ba ta gane ba ta da wayo ba sai ranar da ta zauna a gaban shi tana kuka take cewa wannan prank ɗin ya ishe ta haka, tun da ya yi na farko ai shikenan sai ya bari, ko kuwa har yanzu bai yarda da ita ba ne? Wani banzan kallo ya watsa mata ya ce mata indai da gaske ta yarda prank ne to wannan na har abada ne, ko ta jure ko ta bar gidan ƙofa a buɗe take, tana so ta kaiwa yayanta ƙara, amma idan ta tuna zai iya sawa a yi wa Hamza dukan da za a nakasa shi sai ta fasa, saboda ba ta daina son shi ba, kuma tana son zaman aurenta, amma tabbas ta fara gajiya, tun da yanzu an kai gaɓar da sai ya fita bai ba ta ko naira biyar ba, ta cinye kuɗin hannunta duka ta rasa yadda za ta yi ta sarrafa abincin, ta zauna ta ci kuka wataran idan ta dafa sai dai ta shiga maƙota su sammata mai ta ji haka babu yaji, ga shi duk yadda ta so fa son gane ma'ajiyar kuɗin shi ta rasa, kullum ne sai ta lalube aljihunsa amma ba ta samun ko biyar, kuma abin da yake ba ta mamaki a farkon aurensu tana samu ta sata, duk da lokacin ma son zuciya ne kawai, tun da yana yi mata komai.
 Akwai wani gida a ƙasan layinsu da take zuwa kitso, irin gidan nan ne da ba ya rabo da 'yan kitso, mata kala-kala a yi ta kitsa gulma da bankaɗa sirrin gida, a nan ta ji wata tana faɗin halin mijinta na ƙin ba ta kuɗin cefane, idan ya ajiye kayan abinci shikenan, nan take mata suka yi mata ca ana faɗin ita doluwar ina ce? Ai kayan abincin ake ɗiba a siyar a samu na cefane, mai kitson ta ɗora da faɗin"Idan kin tashi siyarwa ki kawo min ni zan siya, kin gan su can kashi-kashi a kitchen ɗina, kuma tass wasu matan da ake basu kuɗin awo suke zuwa su siye".
Nan kuwa Mardiyya ta ji a ranta ta samu mafita, ba ta bar gidan ba sai da ta faɗa mata ita ma za ta fara kawowa, ta ce mata tana jiranta, ai kuwa a ranar Mardiyya ta auno shinkafa kwana ɗaya, taliya biyu, macaroni biyu ta kai aka cake mata kuɗinta, sai dai an karya farashin kaɗan an rage ɗari uku a kowanne, Mardiyya ta dinga farinciki, ta yi cefanenta ranar jar miya ta yi har da kifi, Sahura da Saude suka yi zaton wani ɗan'uwanta ne ya ba ta kuɗi.
To fa tun daga nan Mardiyya ta samu mafita, sai dai ba ta daɗe tana yi ba Hamza ya gane kayan abincinta yana ƙarewa da wuri ba kamar da ba, da ya yi ƙorafi sai ta ce ai ciki ne da ita dole ta dinga ci tana ƙoshi, da dai ya ga abun ba na ƙarau ba ne sai ya ce zan yi maganinki, ya daina ajiye mata kayan abinci da yawa, sai ya auno shinkafa kwano ɗaya, idan ta ƙare ya siyo taliya daya, washegari ya siyo macaroni, cikin ƙanƙanin lokaci Mardiyya ta koma gidan jiya, dayake sun zama kamar ƙawaye da mai kitson sai ta je tale ba ta labarin yadda abu ya canza, mai kitso ta ce"To ai ba sai kayan abinci ba, ni fa komai siya nake, ko wani abun za ki iya kwasowa ki kawo".
Mardiyya ta ce"Ni kuwa me zan kwaso idan ba kayan sakawata ba?"
Mai kitso ta ce"Wai ba ke ce amaryar su Sahura da Saude ba?"
Ta ce"Wai dama kin san gidana?"
Ta ce"Ina sane da ke mana, ai duk mai zuwa kitso gidan nan ina bincike na san gidanta saboda gudun ɓacin rana".
Mardiyya ta jinjina kai.
Mai kitso ta ce"Yanzu ban da ke shashasha ce ai da ko waken suyan Sahura za ki iya aurowa kina kawowa, akwai masu awarar da suke zuwa siya, kin gan shi can yanzu ma wata yarinya ta kawo na babarta, ai rayuwar sai da haka yanzu, kai ma neman mafitarka kake yi".
Mardiyya ta ɗauki huɗubarta, duk da dai tana fargaba, sata ba baƙon abu ba ne a wajenta, amma na ta wuce ta kuɗi, tun tana yarinya idonta idon kuɗin da aka yi wasarere da shi to kuwa za ta tattare, yanzu kuwa kayan sana'ar kishiyarta fa za ta fara ɗiba, anya abun zai kai mata kuwa? Ta dai saka a ranta za ta gwada tun da ba ta da wata mafitar da ta wuce wannan ɗin.
      SABILA 
   A satin da ta gama idda Ummanta ta tambaye ta ta gama? Ta ce ta gama, ta fara yi mata nasiha ta ce"Sabila don Allah ki manta da Sunusin nan, yaro kamar ya asirce ki? Ki fuskanci rayuwar gaba ki manta ta baya, don wallahi ba sonki yake yi ba, inda yana sonki ko wani babban laifin kika yi masa zai mayar da ke kafin ki gama idda, amma kawai a kan ya hana ki aiki ba ki hanu ba? Wallahi ga mai sonka wannan bai kai abin da za a yi saki ba, kuma har a ƙi kome, ba yabonki nake yi ba kin wuce ajinsa, kawai mun amince kin aure shi ne don kina son shi, kuma ba don kin munafurce mu ba kin ɓoye rayuwar da kike yi da tuni ba ki haihu har biyu da shi ba".
A sanyaye ta ce"Umma ba munafurci ba ne wallahi".
Ta ce"Wallahi shi ne, kodayake rayuwarki ce ai ba tamu ba, yanzu dai ki kama kanki, babu mamaki wani yana nan yana jira ki gama idda, to duk wanda ya zo ki ba shi dama ki auna shi a gani, idan kin samu miji aurenki za ki yi, babu abin da za ki jira, gobe in sha Allah za a je a kwashe kaya".
"Kwashe kaya!? Innalillahi wa inna ilaihi raji'un, kenan dai shikenan ba zan sake zama a ɗakina ba? Na shiga uku".
Umma ta gwaɓe bakinta da bayan hannu, ta ce"Ba ki shiga uku ba sai kin je kin shigewa Sunusi ya gane ba ki da sauran gata da ƙima sai na shi, idan ya mayar da ke ɗakin naki a sannan za ki san kalmar shiga uku, ni dai wallahi na rasa wa kika gado Sabila, Allah Ya shirye ki kawai zan ce don ba zan yi miki baki ba". Ta tashi ta bar ɗakin
Mai neman kuka ne aka jefe shi da kashin shanu, don haka Sabila ta taƙarƙare ta rushe da kuka, ita kawai kwaso kayan da za a yi ne tashin hankalinta.
Tana ji tana gani washegari aka kwashe kaya aka dawo da su gida, ta yi kuka har ta gaji, kuma har lokacin ba ta fasa addu'a Allah Ya karkato da hankalin Sunusi ba, ita ma kuma mahaifiyarta ta duƙufa da taya ta addu'a Allah ya yaye mata son Sunusi ya ba ta miji na gari.
 A hankali addu'ar mahaifiyar ta fara tasiri, ba dai za a ce ta daina son Sunusi ba, amma abun ya ragu sosai, tun da yanzu har namiji zai yi sallama da ita ta fita ta saurare shi, duk da tana kula su ne kawai ba don tana hasashen za ta aure su ba.
 Bayan wata biyu kuwa rayuwarta ta fara sauyawa, a yanzu ta ma daina kula duk masu zuwa wajenta, sai sabon saurayin da ta yi ta waya, a whatsApp suka haɗu da shi, ya ce a wani group ya ɗauki lambarta amma yanzu da ya san group ɗin na mata ne ya yi left, ya ce shi dai yana ji a jikinsa rabon su haɗu ne ya sa shi joine, group ɗin, a yadda ya ce mata yanzu ba ya Nigeria, yana Dubai harkokin kasuwancinsa, amma ya kusa dawowa, ta ga hotunansa masu yawa, kuma babu laifi ya ɗan yi mata, yanzu kullum ba ta da aiki sai chatting da shi, ɗinkin ma ta rage yi, saboda yana yawan turo mata kuɗi, ba iyayenta ba hatta maman Nawal ta san da zaman Khalid ɗin Sabila, kuma kowa ya san tana son shi, duk da dai tana yawan cewa mutane ba auren shi za ta yi ba, saboda ita ta gama aure a kan Sunusi, saboda har yanzu yana nan a ranta tana daurewa ne kawai, tun da ta lura shi ya rufe babinta.
 Sabila har wani kyau ta ƙara saboda hatta man shafawa ta canza shi, don Khalid yana yawan yo mata aike, a yadda yake faɗa mata gangar jikinsa ce kawai a can, amma zuciyarsa tana inda take, kuma ta yarda da hakan, tun da yanzu hatta masu shagunan unguwarsu da masu nama ba wanda bai san Khalid ba, komai take buƙata kawai zuwa take ta karɓa shi zai sa yaransa su biya kuɗin, kullum ba shi da zancen sai roƙonta kan don Allah idan ta dawo ta gan shi face to face ta yi haƙuri ta karɓe shi a duk yadda yake.
      YUSUF
   Duk da ya bawa Umma zaɓin matar aure ta ce ta ba shi wata ɗaya ya dai duba, ko yunkurin dubawar bai yi ba, kuma sai ya ga ta yi shiru har wata ɗayan ta wuce, kamar ya ce mata ya yaji shiru? Saboda ya fara shiga wani yanayi a kan yawan buƙatuwarsa, amma dai ya daure, sai da Umma ta ji labarin Zubaida ta yi aure kuma ta ga yadda Yusuf ɗin yake neman rasa nutsuwarsa sannan ta nemo masa wata yarinya, 'yar maƙotansu ce, ƙaramar yarinya ce bazawara, haihuwarta ɗaya mijinta ya rasu, tana da hankali da nutsuwa, kyaun fuskar ma kuma babu laifi, suka yi magana da mahaifiyarta lokacin watanta ɗaya da gama takaba, dayake babar yarinyar ta yarda da halayen Yusuf nan take ta ce an ba shi, Umma ta yi godiya.
Da safe suna zaune da Yusuf take ce masa"Anjima ka shirya ka je ka ga matar da na zaɓa maka, nan bayan layinmu ne, na san ma za ka santa ko tana ƙarama ne, ƙanwarsu Hamisu".
Yusuf ya yi tsam kafin ya ce"Kar dai wata baƙar yarinya, doguwa?"
Ta ce"Ita ce".
Ya ce"Haba Umma, yaushe aka haifi yarinyar nan? Yanzu har ta isa aure?"
Ta ce"To ga shi dai ta yi har ta haihu, ka je ka gani idan ba ta yi ba sai a canza, amma kuma wallahi tana da hankali, ga shi babarta har ta ce an ba ka ma".
Ya taɓe baki ya ce"Ai shikenan, ruwan kashe gobara ba a yi masa zaɓi".
Ta ce"Sai ka je da daddare ko?"
Ya ce"Ni fa ba sai na je ba, a yi duk abin da ya dace kawai".
Ta ce"A'a sai ka je gaskiya, ba na son wulaƙanci Ka shirya anjima ka je, sunanta Shamsiyya".
Ya ce"To".
Kamar yadda ta yi masa umarni ya cika, da daddare ya je ya yi sallama da ita, suka gaisa a tsaitsaye, ko tsayawa kare mata kallo bai yi ba, ya dai gane ba ta da rawar kai, kuma ba ta fa surutu, suka yi shiru bayan gaisuwa aka rada mai yiwa wani magana, can dai ya ce"Kin gama shirya auren? Rana kaɗan nake so a saka".
Ta ce"To sai abin da iyayen suka ce".
Ya ce"Ok zan faɗawa Ummata wata biyu ya isa, nan da kwana uku sai a saka ranar".
Ta ce"Allah Ya nuna mana".
Ya ce"Sai anjima". 
Ya tafi yana taɓe baki, don shi dai sam ba ta yi masa ba, amma ya zai yi dole haka zai kwasa.
 Bayan an gama daidaitawa aka saka ranar aurensu wata biyu kamar yadda ya ce, Zubaida ba ta kwashe kayan gado da kujerunta ba, kayan sakawa da wasu masu muhimmanci a kitchen kawai aka kwashe, sauran babanta ya ce an bar wa 'ya'yanta, shi yasa shi kuma Yusuf ɗin ya ce da Shamsiyya ba sai ta zo da kayan ɗaki ba, lefe ma ba kaya ya yi ba kuɗi ya bada, a wata biyun da ƙyar ya yi zuwa huɗu gidansu, shi ma duk matsa masa ake yi, ko lambarta ba shi da ita, haka lokacin ya zo aka yi auren ba ma koqa ya gayyata ba sai abokansa na kusa-kusa.
 A ranar aka kai amarya ɗakinta, ya tarar da ita zaune a falo ta lulluɓe kanta da mayafi, ya yi wata 'yar dariya ya zauna a kujerar nesa da ita yana cewa"Baiwar Allah ke da ba buduruwa ba mene ne abun rufe fuska? Ki tashi ga kaza nan idan za ki ci, idan kin gama ki yi alwala ki same ni a ɗakina".
Daga haka ta tashi ya wuce ɗakin nasa, Shamsiyya ta buɗe fuskarta ta bi bayansa da kallo don tana son sanin ina ne ɗakin nasa, amma jikinta ya yi sanyi da tarbar da ya yi mata, yadda ba sonta yake ba ita ma fa ba son shi take ba, amma ta aure shi da zuciya ɗaya, ta saka a ranta za ta yi masa biyayya, kuma za ta buɗe ƙofar zuciyarta idan ya so ya shiga za ta yi maraba da shi, domin ita tun bayan rasuwar mijinta komai ya tsaya mata, ta ji kawai ba ta da wani zaɓin miji a nan gaba, za ta yi auren ne kawai tun da ta san ya zama dole a gare ta, don ta san ko ta ce ba za ta yi ba ta yaudari kanta ne, tun da tana da ƙuruciya, yanzu ma ta fara rayuwar dududu shekararta goma sha tara ne.

 Sai da ta yi kusan minti goma sannan ta tashi ta shiga ɗakinta, ta yi wanka ta yi alwala ta yi sallar isha'i sannan ta shirya ta tafi ɗakin nasa, ta same shi zaune da waya yana kallon hotuna, amma ba ta gane hotunan Zubaida ba ne, tunani kawai yake yi ashe dai akwai ranar da za ta zo ya kwanta da wata mace ba Zubaida ba? Bai taɓa wannan hasashen ba, ko don ba shi da ra'ayin zama da mata biyu ne oho, ajiye wayar ya yi ya tashi ya hau sallar dake shimfiɗe ya kabbara sallah, ita ma sai ta bi bayansa ta kabbara, ya ja su raka'a biyu, bayan sun idar ya gyara zamansa ya ce"Shamsiyya ko?"
Ta gyaɗa masa kai.
Ya ce"An ce mijinki mutuwa ya yi ko?"
Ta ce"E".
Ya sake cewa"Kuma wai kina da ɗa ko?"
Ta ce"E, ɗan shekara biyu".
Ya ce"Ok gobe ki ɗakko shi, ni ma nawa yaran gobe za su dawo nan ɗin sai mu haɗa mu riƙe".
Ta ce"To na gode Allah Ya ba mu iko".
"Bisimillah" Ya faɗa yana yi mata nuni da gadonsa, ta sunkuyar da kai, shi kuma ya shiga wanka, kafin ya fito ta hau gadon ta kwanta.
Zai iya cewa yana samun cikakkiyar nutsuwa da Shamsiyya, amma fa iya ta gangar jiki ban da ta zuciya, ta fannin kwanciyar aure shi sai yanzu ya san ya yi aure, domin duk tarin buƙatar shi Shamsiyya tana shanyewa, bai taɓa nemanta ta kawo masa cikas ba, yana matuƙar ganin ƙoƙarinta, yana ɓarje angoncinsa ko ma a ce yana yin ƙara'in da bai samu damar yi ba a baya, har mamakin juriyar yarinyar yake yi. 
Tun a washegarin aka kawo mata ɗanta, shi ma Yusra da Areef suka dawo gidan, yana iya ƙoƙarinsa na ganin bai ware yaron ba, duk wani abu na yara da zai shigo da shi zai haɗa da na shi a ciki, sannan zai zauna tare da shi ya yi musu wasa su yi fira kamar shi ma ɗansa ne, Shamsiyya ce dai har yanzu ya ƙi sakewa da ita, umarni ne kawai yake shiga tsakaninsu, sai idan za ta tambaye shi wani abun ko ta faɗa masa wani abu ya ƙare a gidan, bayan wannan babu wata fira da take shiga tsakaninsu, saboda gani yake ba shi da wannan lokacin tun da shi ba don haka ya aure ta ba, zaman kallon hotunan Zubaida kaɗai ya ishe shi fira, tun da yanzu ta rage status.
    GIDAN HAMZA
   A bisa shawara Mardiyya ta fara aunar waken suyan Sahura tana kaiwa ana ba ta kuɗin, ta samu na cefane, ba kullum take ɗiba ba, sai kuɗin hannunta sun ƙare, a hankali kuma Sahura ta fara lura da ana ɗibar mata waken suya, ko a ka ba ta kawo Saude ba, ta fi zargin Hamza da matarsa amma ta fi ƙarfafa zargin a kan ita Mardiyyar, saboda ta san idan Hamza ne ya yi niyyar yi mata sata sai dai kuɗi, ranar da ta fara ganewa ɗin waken kwano uku ne ya yi saura a buhun, wanda duka za ta yi amfani da shi washegari, da safe da ta auna sai ta ga kwano biyu, mamaki ya kama ta sosai, har take bawa Saude labari, haka dai ta ƙaro kwano ɗayan, ta yi ta ɗana tarko ta hana idonta bacci don ta kama mai yi mata sata amma sai aka yi ta samun saɓani, tun da ba kullum Mardiyyar take ɗiba ba, ranar dai da dubun Mardiyyan ta cika, a ranar Sahura ce ke da girki, ta saka a ranta sai ta kafa ta tsare yau, don haka ta ce wa Hamza kanta ciwo yake yi ya mata uzuri yau a ɗakinta za ta kwana, ya ce Allah Ya sawaƙe.
Ba wani dare ne ma ya yi ba, don lokacin sha ɗaya da 'yan mintuna, da yake Hamza da wuri ya dawo yau ɗin sai Mardiyya ta yi zaton Sahura tana can ɗakinsa, ba ta san tana zaune a kujerar falonta tana kallon windo ba, ta jiyo ƙarar buɗe ƙofar Mardiyya da fitowarta, a kan idonta ta ga tana ta waige-waigen rashin gaskiya, sannan ta ga ta doshi kitchen, hakan ya tabbatar mata da zarginta, ta buɗe ƙofar ɗakinta a hankali ta fito cikin takun sanɗa, sanda ta shiga kitchen ɗin ya yi daidai da sanda Mardiyya take juye kwanon waken da ta ɗebo a wata leda babba, kwacarr ta saki ledar waken ya baje a ƙasa, sakamakon haskata l da Sahura ta yi, sai ta kiɗime ta fara dibi-dibi kafin ta ce"Umm Anti Sahura dama cewa na yi tun da na kasa bacci bari na gyara miki waken gobe".
Sahura ta wanke ta da mari hagu da dama, Mardiyya ta dafe kunci ta ce"Ni kika mara?"
Ta ce"To ko za ki rama ne? Wallahi ki godewa Allah da ya ƙaddara wannan ciki na jikinki, ba don shi ba da yau sai na yi ƙasa-ƙasa da ke a gidan nan, har ni za ki dinga yi wa satar kayan sana'a? To ki je ki tambayi mijin naki ki ji sanda yake gwada min ɗan halin yaya muka ƙare a ƙarshe?"
"Hamza! Hamza!" Sahurar ta shiga ƙwala masa kira.
Sai ga shi ya fito da sauri yana cewa"Sahura lafiya? Wannan wane irin kira ne haka?"
Ta damƙe hannun Mardiyya da take shirin barin wajen, Hamza ya ce"Me yake faruwa? Sake ta mana".
Ta ce"Wallahi ba zan sake ta ba sai an ja lissafin duk satar da take yi mini, ga ta nan da bakinta ta faɗa maka".
Hamza ya ce"Hmm wallahi Sahura ko ba ki rantse ba na yarda, indai wannan ƙwanƙwararriyar ce za ta aikata, wato Mardiyya satar taki ta wuce kaina tun da ni yanzu na ci maganin zama da ke ta koma kan matan gidan ko?"
Mardiyya ta kasa cewa komai, sai yunƙurin kwance hannunta daga riƙon da aka yi mata take ta kasa.
Hamza ya ce"Ni Wallahi na rasa ƙaddarar da ta saka ni ƙara aure, Kodayake laifinku ne da ba za ku dinga tarairayata ba, yanzu ai ga ki ga ta sai ki yi mata hukuncin da ya dace, ni kin ɗauki alhakina kin katse min bacci".
Ya juya zai tafi Sahura ta yi tsalle ta dira a gabansa ta ce"Wallahi bacci bai kama ka ba, tsayawa za ka yi mu tattauna, na rantse da Allah ba don darajar cikin dake jikinta ba da sai dai ta ƙarasa ɗakinta da rarrafe, to ni ba na fatan na yi kisan kai ko na cutar da ɗan cikinta, don haka tsayawa za ka yi a ja lissafi wallahi tallahi sai ta biya ni kuɗin wakena ko kuma wakena".
Hamza ya ce"To wannan ai tsakaninku ne, ni mene ne nawa a ciki?"
Sahura ta ce"Ai kuwa da naka, tun da dai kai ne ka auro ta zamanka take yi, ban da ta ci darajarka ai kotu ce za ta raba mu, idan na rufa mata asiri kai na rufawa, don haka na so a yi sasanci a gida".
Ya dawo ya ce"To yanzu ya kike so a yi?"
Ta ce"Ita ta san ko kwano nawa ta aunar min, don haka ta faɗa a lissafa kuɗin ta biya ni kuɗina".
Mardiyya ta ce"To ki cika ni".
Sahura ta ce"Idan na ƙi fa? Ɓarauniyar banza da wofi, ki nemi sana'a girman kai ya hana ki, shi ne za ki sauka akan sana'ata? To wallahi sai kin biya ni".
Hamza ya ce"To sake ta, don Allah ki sake ta".
Sahura ta sake ta, ya ce"Ku je ɗakunanku da safe za mu san abun yi".
Sahura ta ce"Ba zan iya bacci ba fa sai na ji matsayar hakkina".
Ya ce"Mardiyya kina da kuɗin biyanta?"
Ta ce"Ni ina na gan shi? Kuma ko na yi satar ai kai ne sila, kai ka jefa ni a wannan rayuwar, haka kawai a ce ka ajiye ni a gida kamar wata akuya, sai dai ka kawo abinci babu cefane, wallahi na gaji". Ta fashe da kuka, ta wuce ɗakinta.
Sahura za ta bi ta Hamza ya riƙo ta ya ce"Don Allah shikenan Sahura..."
Ta katse shi da faɗin"Za ka biya mata?"
Ya ce"Ba zan biya ba, amma gobe zan saka ta a gaba mu je tare da ke gidan iyayenta sai su biya ki kayanki".
 Da haka ya lallaɓa Sahura, ai kuwa washegari ta ce Wallahi ba zai fita ba sai sun je, haka babu kunya Hamza ya saka Mardiyya a gaba suka tafi gidan iyayenta tana ta kuka, aka zauna aka baje zance, nan take iyayen suka yarda saboda sun san halin 'yarsu da kwaɗayin abun wani, amma dai sun yi mamakin yadda Hamza ya kasa rufa mata asiri ya biya mata kuɗin, kuma sun ji haushi duk da dai ita ce ta ja, da aka tambayi Mardiyyar kwano nawa ne ta ce ba ta sani ba, haka ita ma Sahura ba ta sani ba, sai aka kintata aka ce a bar shi a kwano goma, mahaifin Marriyya ya ba wa Sahura kuɗin kwano goma, ta karɓe abunta ta saka a jaka, da suka fara yi wa Mardiyyar faɗa akan sata sai ta fashe da kuka, ta ce ai Hamzan ne ya ja komai, ta zayyana duk rashin cefanen da yake yi, idan ya kawo mata awo shikenan sai dai ta nemi na sarrafawa, ai kuwa Hamza ya ba ta mamaki don tsalle ya yi ya dire ya ce ƙarya take yi masa, komai yana yi mata kawai rashin godiyar Allah ne, Mardiyya tana kuka ta ce ai ga Sahura nan za ta yi shaida, Sahura ta tashi ta kaɗe hijjabinta ta ce ita ba ta san komai ba ba ruwanta da shiga hurumin wannan shari'a, ta ma fice daga gidan, ƙarshe sai a ƙofar gidan ta jira Hamza, wanda ya fito shi kaɗai fuska a haɗe, don Mardiyyar cewa ta yi ba za ta bi shi ba, iyayenta kuma ba su matsa ba suka ce su ma za su so ta zauna a nan ɗin don su yi mata nasiha a tsanake.
 "Ai sai ki wuce mu je". Hamza ya faɗa yana hararar Sahura
Ta yi 'yar dariya ta ce"Ba dai ni na kar zomon ba, ita fa? Sai anjima?"
Ya ce"Oho, ni wallahi da ma za su ce na ba ta takardarta da bata zan yi na huta, ina dalili? Ni fa wannan auren wahalarsa ta fi daɗinsa yawa, Allah daga ita ba zan sake auro wata ba".
Sahura ta ce"Ashe ba kai ba ne".
 Kuɗin adaidaitasahu ma ƙin biya ya yi ya ce ai tafiyarta ce ba tashi ba, da zai fita kuwa ta tambayi kuɗin cefane ya ce ta zara a cikin na banzan da ta samu, ta ce ai ba damuwa zai tarar da fara fa mai, don abin da aka shuka shi ake girba.
     SABILA 
   A kwana a tashi lokacin dawowar  Khalid ya yi, babu yabo fallasa haka take ji a ranta, ba ta farincikin dawowar shi, haka ba ta baƙinciki, abu ɗaya dai ta saka a ranta idan ya ce su cigaba da soyayya za su cigaba, idan kuwa ya kawo zancen aure to za ta saita masa hanya, don ba ta shirya yin wani auren ba. Ranar Juma'a ya diro ƙasar, ya ce mata ranar Asabar da safe za su haɗu ta ce Allah Ya nuna mana.
  Sanin zuwan nasa bai sa ta fasa zuwa aikinta gidan maman Nawal ba, ta je da niyyar za ta gama shaf-shaf ta koma gida ta jira shi, Maman Nawal sai tsokanarta take yi suna musu akan tana son shi, ita kuma Sabila ta dage ba ta son shi, tana gama aikin sai ga wayar shi, ta ɗauka suka gaisa ya ce mata ya kasa jurewa ya biyo ta wajen aikin.
Ta yi mamaki ta ce"Kamar ya ka biyo ni?" Saboda a iya saninta bai san ma kalar aikin da take yi ba ballantana gidan, kawai dai ta faɗa masa tana yin aiki.
Ya ce"E mana, ba ke ce kika shiga gida mai milk ɗin fenti ba?"
Ta ce"E nan ne, amma ya aka yi ka san gidan?"
Ya ce"Ina girmama abin da nake so, don haka kar ki yi mamaki don na san wannan, ina sane da komai da ya shafe ki, ki fito kawai".
Ta ce"To".
Ta kashe wayar tana kallon Maman Nawal ta ce"Kin ji wai yana ƙofar gidan nan".
Maman Nawal ta ce"Ma sha Allah ashe ba zai iya jira ba, to ko ciki za ki kawo shi ku zauna?"
Sabila ta taɓe baki ta ce"Allah Ya kiyaye, darajarsa ba ta kai na kawo miki shi ɗakinki ba".
Maman Nawal ta ce"Ai kuwa ga ni nan fitowa na gan shi, don ba ƙaramin jarumi ba ne zai sa Sabila ta haƙura da batun Sunusi ta saurare shi".
Sabila ta yi 'yar dariya ta ce"Ni na ce miki na haƙura?"
Ba ta jira amsarta ba ta fice daga gidan, waige-waige ta fara yi ta inda za ta hango shi, ba ta ga kowa ba, sai dai ta ga motar dake nesa kaɗan da gidan tana yin horn, sai kuma kira ya shigo wayar tata, ta ɗauka tana kallon motar, "Ga ni a mota" 
Ba ta ce komai ba ta katse kiran ta yi wajen motar, tsaye ta yi tana jira ya buɗe, har abun ya ba ta haushi saboda sai da ya ɗauki sakanni kafin ya zuge glass ɗin, ta kai dubanta ga na cikin motar, ƙirjinta ya yi mummunar bugawa sakamakon ganin baban Nawal zaune yana yi mata murmushi, ta ɗan daburce kafin ta ce"Ina kwana baban Nawal, yi haƙuri wani nake jira ne, na zata motarsa ce". 
Ta juya za ta bar wajen, ga mamakinta sai ta ga ya fito still yana murmushin yake cewa"Ni ɗin dai kike jira My Sab" Ya ƙarashe da kiran sunan da ta san shi kaɗai yake kiranta da shi, ya ƙara mata mamakin da kiran wayarta don ta sake tabbatarwa shi ɗin ne.
Ai sai ta ji wani jiri yana shirin kwasarta, amma ta dake suna kokowa, ta ce"Baban Nawal, ban gane ba, dama kai ne Khalid ɗin?"
Ya ɗage kafaɗa ya ce"Ni ne, ina fatan dai laifina kaɗan ne ko? Kuma ina fatan ba za ki duba alaƙarki da matata ba za ki yi wa soyayyarmu alƙalancin da ya dace".
Maganar da ta kwaso ta maƙale sakamakon ganin fitowar Maman Nawal daga gida, cak ta tsaya tana kallon su da mugun mamaki, zuciyarta ba ta kawo mata komai ba sai dama Sabila raina mata wayo take yi da ta ce saurayinta yana Dubai, dama can sun daɗe da ɗinkewa da mijinta kuma kullum tana zuwa zance, ta yi haka ne kawai don ta ɓatar da zargi, a fili ta furta"Innalillahi wa inna ilaihi raji'un!" Ta fara nuna su da yatsa a rikice, shi kuwa baban Nawal ko a jikinsa, kallon Sabila kawai yake yi har lokacin da murmushi a fuskarsa, hakan ya sake tabbatarwa da maman Nawal da yanzun fargabar tonon asiri ce kawai ta sa Sabila nuna alamun firgici.
Da wata irin murya mai mugun rauni Sabila ta ce"Maman Nawal! Wallahi..." .
Maman Nawal ta yi saurin dakatar da ita ta hanyar ɗaga mata hannu ta ce"A'a, ba sai na ji komai ba, ai idona ya faɗa min, Allah Ya tabbatar muku da alkhairi". Ta juya da gudu-gudu ta shige gida.
Sabila cikin kuka ta kalle shi ta ce"Me yasa za ka yi min haka? Ka cuce ni, Allah Ya isa ban yafe maka ba, mutumin banza da wofi kawai". Ta ƙarasa maganar cikin ƙaraji, har sai da Sunusi da ya fito daga gida ya ji sautin muryarta, ya tsaya yana yi mata kallon mamakin me suke tattaunawa da mijin ƙawarta?
 Shi kuwa sam bai damu da yadda ta ruɗe ba, sai cewa ya yi"Sorry my Sab, kin ga ki shiga mota ki ɗan samu nutsuwa sai mu yi magana".
A fusace ta ce"Mu ce uban me?"
Ya ce"Babu ruwan Amina da soyayyarmu, sannan ina tabbatar miki ba ta kishina za ku zauna lafiya".
Ta ce"Allah Ya kiyaye, Allah Ya tsare ni, kuma ɓata min lokaci da ka yi ban yafe maka ba!".
Daidai nan Sunusi ya ƙaraso yana haɗe gira, don sai ya tsinci kansa da jin kishin tsayuwarsu su biyu, da kuma son jin abin da ake tattaunawa, cikin tsare gida ya ce"Ke Sabila me kuke tattaunawa ne? Me ya haɗa ku har kike kuka da ɗaga murya?"
Kamar ta yi masa bayani sai kuma ta kasa magana ta fashe da kuka, to me za ta ce? Gani take babu wanda zai yarda da ita, tun da ba lallai a yi mata uzurin ba ta gane muryarsa ba, amma tun da Allah Ya sani shikenan.
Ganin ba za ta yi magana ba ya sa Sunusi sake haɗe rai sosai ya kalli baban Nawal ya ce"Kai malam me ya haɗa ka da matata?"
Baban Nawal ya yi maza shashashan kallo ya ce"Tsohuwar matarks dai, kuma wacce nake neman aurenta a yanzu".
Ya shiga mota ya ja bar wajen, shi kansa Sunusi dai da ya ji kamar an zare masa laka, tun da ya fi kowa sanin alaƙar Sabila da matarsa, shi kansa ya ga rashin dacewar  wannan haɗin na cin amana.
Ya kalli Sabila ya ce"Sabila! Da gaske yake? Da gaske aure za ki yi? Kuma kika rasa wa za ki aura sai mijin ƙawarki?"
Ta ce"Idan na yi auren laifi ne? Mene ne naka a ciki?"
Ya tsaya yana kallonta wai yau shi Sabila take yi wa magana da tsawa haka? Shi wani kyau da ya ga ta yi ne ma ya ba shi mamaki, nan take ya ji an cake shi da mashin tsohuwar zuma, don haka jikinsa ya ƙarada yin sanyi kawai ya bi ta da kallo, sanda take kwanƙwasa ƙofar gidan maman Nawal ɗin.
Da murya mai sanyi kamar ba tashi ba ya ce"Ki haƙura mana, ƙila ba za ta buɗe ba".
Ta share hawaye ta juya ta fara tafiya.
Ya bi bayanta ya ce"Sabila garin yaya haka ta faru?"
Ko juyowa ba ta yi ba, ya ce"Magana fa nake yi miki, Sabila" nan ma dai ba ta juyo ba, sai ya ja hijjabinta yana cewa"Wato kin raina ni ko?"
Ta juyo ta fizge tana cewa"Don Allah Sunusi ka rabu da ni, ka ƙyale ni na ji da damuwata".
Ya sake ta ya ce"To shikenan Allah Ya rufa asiri". Ya juya ya koma gidansa, ita kuma ta cigaba da wurga ƙafarta tana jin kamar za ta faɗi kafin ta isa gida.
 A firgice ta shiga gidansu, babu kowa a tsakar gida ta ji daɗin hakan, don kaɗaici kawai take buƙata, ta faɗa ɗakinta ta kwanta ta fashe da kuka, damuwarta ɗaya yadda za ta wanke kanta a wajen Maman Nawal kawai, idan har ta fahimce ta to komai mai sauƙi ne, ta ɗauki waya ta kira ta har sau uku ba ta ɗauka ba, sai ta kunna data, ai kuwa ta ci karo da saƙonta, voice ne ta yi mata, ta kunna shi ds sauri ta fara saurara, ta yi iya ƙoƙarin hana bayyana damuwa a muryarta, ta fara da yiwa Sabila sallama kafin ta ce"Maman Amal don Allah ki yi haƙuri na yi muku kutse na gano abin da ba ku shirya na sani a yanzu ba, mamaki ne ya sa na kasa saita kaina ɗazun ba komai ba, ke ƙawata ce Sabila kuma na sha faɗa miki ina jinki kamar 'yar'uwata, ban ƙi aurenki da mijina ba, amma ba zan ɓoye miki ba bai dace da ke ba, da ki aure shi gara ki koma gidan Sunusi, yau zan faɗa miki halinsa na nake ta ɓoye miki Sabila, baban Nawal ɗan luwaɗi ne, a wata ɗayan farko da aurenmu ne kawai ya neme ni ta inda shari'a ta yarda, shiyasa har na samu cikin Nawal, amma bayan nan ya fara nemana ta baya, har yanzu a cikin wannan tashin hankalin nake, na rasa dalilinsa da farko, sai da na taɓa binciken wayarsa na gane kungiya ce da su ta wannan baɗalar, ya sha faɗa min mace ba ta taɓa burge shi, ya yi aure ne kawai don ya samu haihuwa ko ɗaya ce, duk sanda ya kusance ni a tsayin zamanmu to fyaɗe yake yi mini, saboda ban taɓa amincewa da shi ba, har na saba da hakan, na kasa faɗawa kowa, iyayena kuma sun ƙi su tsaya su saurare ni, Sabila irin wannan mijin za ki aure? Idan za ki aure shi ina maraba da ke a matsayin abokiyar zama, Allah Ya ba ku zaman lafiya, ki riƙe mini sirrina, idan za ki bayyana ki bari sai ya aure ki".
 Jikin Sabila ya yi wani irin sanyi, don ita ba ta taɓa hasashen a cikin irin wannan uƙubar Maman Nawal take ba, ta saki sabon kuka amma a wannan karon na tausayin ƙawar tata ne.

 Ba ta san kukan nata ya yi ƙarfin da ya fitar da sauti ba, sai da Umma ta shigo ɗakin a rikice take tambayarta "Sabila lafiya? Me ya faru? Kukan me kike yi?"
Sabila ta tsagaita da kukan amma ba ta ce mata komai ba, ta ce"Ba tambayarki nake yi ba? Mene ne? Idan kin san batun Sunusi ne kuma kar ma ki ce min komai don ina iya mangare ki wallahi".
Sabila cikin kuka ta ce"Ba Sunusi ba ne Umma Khalid ne".
Umma ta ce"Me ya yi Khalid ɗin? Ba kika ce yau zai zo ba? Ko wani abun ne ya same shi?"
Ta girgiza kai da shassheƙar kuka ta ce"Mayaudari ne Umma, ashe mijin Maman Nawal ne, ƙarya yake ta yi mini, sai yau ɗin ya fito ya faɗa min, kuma maman Nawal ɗin ta ganmu tare, ba za ta saurare ni ba ballantana ta fahimce ni".
Umma ta ɗauki salati ta dire kafin ta ce"Kai jama'a duniya ina za ki damu? Amma lallai namiji ba shi da kunya, wannan ai wulaƙanci ne da cin amana, kuma yanzu kukan me kike yi? Ba dai na takaicin rabuwa da shi ba?"
Sabila ta ce"Wallahi daka can ba wai son shi nake yi ba, kuma dama ni ba auren shi zan yi ba, kawai dai ina ganin ban kyautawa maman Nawal ba, kuma ba za ta fahimce ni ba".
Umma ta ce"Ai Allah Ya ga zuciyarki, shi zai wanke ki kuma a zuciyarta, sai ki bari idan an kwana biyu ta huce ki fahimtar da ita ki ba ta haƙuri, Allah Ya rufa asiri".
Sabila ta amsa da Amin, amma a zuciyarta ba abin da mijin maman Nawal ya yi ne yake damunta ba, wautar da maman Nawal ɗin take tafkawa a rayuwarta ce ta saka ta a firgici, matar ta sha nuna mata ba ta da wayo, ashe ita ce babbar mara wayo, idan ba hauka ba ta ya za ta zauna da miji irin wannan wai ta ce fyaɗe yake yi mata? Ta ya za ta ce iyayenta sun ƙi fahimtarta alhalin ba ta feɗe musu biri har bindinsa ba? 
Ta ɗauki waya ta kira ta ba ta ɗauka ba, haka ta wuni da tunanin nema mata mafita, da yamma lis ta shirya ta ce da Umma za ta tafi gidan nata ta ba ta haƙuri, Umma ta ce ta dawo lafiya, ta ce ta dinga bugawa ba ta buɗe mata ba, kuma tana zargin ta gane ita ce shiyasa ba ta buɗe ba, tun da tana bugun tana haɗawa da kiran wayarta, sai da aka fara kiraye-kirayen sallar magriba sannan ta bar ƙofar gidan, ta tafi tana waiwayen gidan Sunusi, sai yanzu ma ta tuna abin da ya faru tsakaninta da shi a ɗazu da safen, ta tuna irin sassanyan kallon da yake yi mata, da kuma murya mai taushi irin ta shekarun bayan nan, wato kafin aurensu, sai ta gan shi kamar a sanyaye, kamar ya nutsu ya shiryu, a ranta ta raya ƙila nesa da ita ne ya sa shi nadama har ya dawo hayyacinsa ya nutsu, sai ta tsinci kants da sakin murmushi a ranta ta ce'Allah Ya sa ƙarshen komai ne ya zo'.
Haka ta kwana tana ta zulumi da tunanin yadda za ta taimaki ƙawarta ta kuɓuta daga sharrin wannan macucin mutumin, ta jinjina ƙoƙari da wautar Amina, don ita dai da ta yi wannan rayuwar ta gwammace ta rabu da iyayen nata, domin duk wanda ya kama Allah Ya gujewa saɓa masa ba zai bar sa ya tagayyara ba, a gefe guda kuma ta jinjina rashin kunyar namiji, yanzu idan ma ba shi da wannan matsalar hauka take yi da za ta aure shi? Bayan duk halaccin da Amina take yi mata? Amma shi har yana ganin wannan ba komai ba ne kenan, hasashenta tun kafin ma aurenta ya mutu yake sonta, da aurenta yake ta yi mata kallon so, duk ta silar halin Sunusi, tun da da a ce ya tsare mata komai na buƙatunta babu ma abin da zai kai ta aiki gidan shi, ballantana har ya dinga ganinta a kai a kai ya fara tunanin soyayya da ita, ita kanta ta kasa yi wa kanta uzuri na yadda ko muryarsa ta kasa ganewa, duk da dai idan sun haɗu a gidan nashi amsa gaisuwa ce kaɗai yake haɗa su, ta ja masa Allah Ya isa ya fi cikin carbi.
 Washegari da sassafe ta yi wanka ta shirya ko karyawa ba ta yi ba, ta ce"Umma zan tafi".
Umma ta ce"Sabila za ki tafi ina? Ji nake batun aiki ya ƙare ai".
Ta ce"Ba aiki zan je ba ai, zuwa zan yi mu fahimci juna da ita, wallahi na kasa nutsuwa".
Umma ta ce"E hakan yana da kyau, ki je, amma kar ki sake ki daɗe, kuma idan kuka fahimci juna to wannan zuwan ya zama zuwanki gidan na ƙarshe, idan da dama ma ni zan so ku yanke alaƙa da ita, shi zai fi alkhairi".
Sabila ta ce"In sha Allahu zan yi hakan Umma".
Ta fita tana yi mata fatan dawowa lafiya, cikin sa'a ta tarar da ƙofar gidan a buɗe, tana dab da shiga ta ga maman Nawal ɗin ta fito rako Nawal zuwa makaranta, tun da ta ga mai babur ɗinta ga kuma yarinyar cikin unifom, da sauri maman Nawal ɗin ta yi nufin komawa ta rufe gidan, Sabila cikin zafin nama ta faɗa gidan, maman Nawal ta ce"Sabila mene ne ya kawo ki? Idan aiki ne na yafe, anjima zan tura miki kuɗinki na watan nan, ba shi kenan ba?"
Sabila ta ce"Kishi! Da gaske kina kishin wannan la'anannen mijin naki? To ni ba batun shi ne ya kawo ni ba, batun yadda za a tsamo ki daga wannan taskun nake, Amina za ki hallaka kanki fa, wallahi za ki mutu, zai lalata miki rayuwa".
Amina ta ce"Sabila ban faɗa miki sirrina don ina kishin ki aure shi ba, kuma ban faɗa don ina neman taimakonki ba, na faɗa miki ne don ki san wanda za ki aura, tun da a yadda na ɗauke ki ba zan ga za ki faɗa halaka ban ankarar da ke ba, don haka ba ruwanki da rayuwata".
Da ɗan hasala Sabila ta ce"Da ruwana! Idan kuwa har ba kya son a taimake ki to wallahi ba fyaɗe yake yi miki ba kina so! Kuma ki sani hukunci ɗaya Allah zai yi muku, sannan su iyayenki da kike ganin kamar laifinsu ne ba su da wani laifi tun da ba ki fito ƙarara kin sanar da su gaskiya ba, Amina ke ma munafuka ce, don idan ba kya so har zuciyarki ba za ki iya wannan dogon zaman da shi ba, ai ba zai yiwu a ce kaf danginku an rasa mai sauraronki ba, kin zauna yana cutarki yana ruɓar da ke? Allah kaɗai ya san cututtukan da ke jikinki" Ta ƙarasa da raunin murya hawaye suka zubo mata, saboda tausayin ƙawar tata.
Amina ta faɗa jikin Sabila ta saki wani kuka mai ƙarfi, sai ta ji kamar ba ta da wani sauran gata sai na Sabilan, cikin kuka ta ce"Ya zan yi Sabila? Ni me na isa na yi wa babban mutum irin shi? Kaf danginmu babu mai arziƙin Shari'a da shi, kuma ma ina tsintar kaina da kasa faɗawa kowa ainahin matsalar, saboda gani nake ba za a fahimce ni ba, gani za a yi da son raina, kuma ga shi ke ma yanzu kin ce ina so ɗin, abin da na guda kenan tun farko, nake ta zama a haka lokaci yan ƙara ja".
Sabila ta ce"Ai kuma wannan ne silar dawwamarki a matsalar, ita matsala tun tana jaririya ake magance ta, tun ranar da ya fara gwada miki ya kamata ki yaƙe shi, amma sai kika yi shiru, kin cuci kanki, kin cuci addininki, kuma wallahi idan ba ki tuba ba kin daina kika mutu a haka sai Allah Ya tuhume ki, ko a nan duniya babu mai yi miki uzurin wai an ƙi sauraronki ne".
Amina ta ce"Yanzu ya zan yi?"
Sabila ta ɗago ta daga jikinta ta ce"Ki tafi gida ki faɗawa iyayenki, idan ba su saurare ki ba ki faɗa wa wanda kike tunanin zai daurareki a dangi, idan kowa bai fahimce ki ba hukuma za ta fahimce ki, akwai Hizba, akwai human rith, akwai ƙungiyoyi da dama na kare hakkin mata, da wannan za ki samu mafita in sha Allah".
Ta ce"To zan je in sha Allah, zan gwada sanarwa iyayen nawa, na gode sosai Sabila".
Sabila ta ce"Allah Ya sa ƙarshen wahalarki kenan ƙawata, sannan batun soyayya da mijinki yaudarata ya yi, wallahi ban san shi ba ne sai a jiyan da kika ganmu a tsaye, kuma..."
"Haba Maman Amal na fahimce ki wallahi, na san ba za ki yi da gangan ba" Ta katse ta da faɗin hakan.
Sabila ta ce"To ni zan koma, ba sai na shiga ba, sai mun yi waya?"
Amina ta yi murmushin yaƙe ta ce"Na gode".
Sabila ta fita daga gidan, a ranta tana jin damuwarta ta ragu, tun da ƙawarta ta fahimce ta, kuma ta ce za ta nema wa kanta mafita, don haka fuska a sake ta fito daga gidan ba a yadda ta shiga ba. Tana sako ƙafarta ɗaya wajen gidan ta hangi Sunusi riƙe da hannun Amal da Minal, yaranta da tun ranar da suka rabu da Sunusi ba ta sake saka su a idonta ba sai a mafarki, maman Nawal ta sha cewa ta zauna ta jira su dawo daga makaranta ta gansu, tun da suna shiga gidan, amma Sabila dai ta ƙi, saboda tana ganin kamar ganin yaran ba zai haifar mata da komai ba sai damuwa da tada tsohon miki.
So ta yi ta juya ta koma inda ta fito, amma fizgewar da Minal ta yi daga hannun Sunusi ta yi wajenta da gudu ce ta dakatar da ita, a zatonta Sunusin zai yi mata tsawa ya ce ta dawo, don ba ƙaramin aikinsa ba ne, ita ma kuma Amal tunaninta kenan, dayake ita tana da gudun zuciya, ta kalle shi ta ce"Abba ni ma na je?"
Ya saki hannunta yana gyaɗa mata kai, ta ƙarasa ita ma, Sabila ta haɗa su ta rungume tana jin kewarsu tana taso mata, Amal ta ce"Ammi me yasa ba ki dawo ba?"
Minal ta ce"Ni dai gidan Umma zan koma wajenki".
Ta ce"Zan dawo gidanku ma in sha Allah".
Sunusi ya tsaya yana kallonsu da burgewa, shi fa tun jiya da ya ga Sabila ya fara jin kewarta tana taso masa, ga shi ya ga ta ƙara kyau, sam bai yi zaton za ta haƙura da shi cikin sauƙi da sauri haka ba, amma a yadda ya lura kamar ta haƙura za ma ta iya rabuwa da shi ta auri wani, yana da tarin tambayoyin da yake son yi mata a kan abin da ya haɗa ta da mijin maman Nawal, amma yanzu babu lokaci, ya ƙarasa yana ce mata"Hajiya Sabila".
Fuskarta babu yabo babu fallasa ta ce"Ina kwana".
Ya ce"Lafiya ƙalau, sake su za mu tafi makaranta kar su makara, da yamma na yi miki alƙawarin zan kawo su, zuwa dare sai na zo na ɗauke su, hakan ya yi?"
Ta ce"To na gode". Ta fara yi wa yaran bey-bey.
Minal ta ce"Ammi don Allah yau ki raka mu".
Amal ta ce"Don Allah Ammi mu je da ke".
Sabila ta kalli Sunusin, sai ya ɗaga mata gira yana murmushi, murmushin da ta ji shi har cikin ranta, domin irin na shekarun baya ne, wanda yake dilmiyata a kogin kaunar shi, kama hannunsu da ta yi suka fara tafiya ne ya tabbatar da ta amince ɗin, a hanya fira kawai suke yi da yaran, bai saka musu baki ba, sai da suka raka su a hanyar dawowa ya ce"Hajiya Sabila".
Ta yi 'yar dariya ta ce"Wai kai yaushe na zama Hajiya?"
Ya ce"Tun ranar da kika fara ganin za ki iya rayuwarki fresh babu ni, kalli har wata ƙiba kike yi Sabila, dama za ki iya mantawa da ni?"
Ta tuna wayar da suka yi da shi ta ƙarshe, tana roƙon shi ya dawo da ita kafin ta gama tsarki, haushinsa ya so kama ta, da ta kalli narkakkun idanunsa na 'yan ƙwaya sai ta ji ta kasa tuna masa kalamansa na ranar, wannan ba mijinta Sunusi ba ne, saurayinta ne Sunusi, wannan mai sukar da ita  da kallon love, sannan ya farfaɗo da ita da kalaman soyayyarsa masu tsayawa a rai, wannan mai sanyin halin da sanyin murya, ɗan gayu, ma'abocin turare, duk da a wasu lokutan ƙamshin turaren ba ya kashe warin sigarin dake jikinsa, amma ita a hakan yake burge ta, a hakan ya fiye mata maza dubu ɗari.
"Hakane ko Sabil?" Ya kira ta da sunan da yake tsokanarta da shi a baya, wato ya cire harafin ƙarshen na A, ita kuma a lokacin sai ta fara fushi ta ce Sabil sunan namiji ne.
Sai take jin kamar rayuwarsu ta da ce aka juyo musu da ita, tamkar dai an saka Sunusi a na'ura an yi masa canjin halaye, an maido masa da kyawawan halayensa na da ne.
"Sabila kin guje ni ko?" Ya faɗa yana sake narkar da muryarsa da idanunsa da ta san ya gane lagonta ne.
Ya sha gabanta ya tsaya, hakan ya tilasta mata dakatawa daga tafiyar tasu, idanunsa sun yi mata kaifi, don haka ta kau da kai tana danne zuciyarta daga wutar shauƙin da take rura mata, a ƙoƙarinta na son ta ja ajinta da kankarowa kanta darajar da mutane suke ta cewa ba ta iya ba.
Ya sake cewa"Sabil".
Ta ce"Ni ka daina faɗa min sunan maza, kuma ma ai kai ne ka zaɓi nesa da ni, kai ne ka manta da ni, har fa magiya na yi maka a kan ka mayar da ni, amma ka nuna ba ni da wata sauran dama a wajenka" Sai muryarta ta karye ta fara hawaye.
Ya ce"Subhanallah! Ya isa haka don Allah, wannan duk ya wuce, duk tsautsayi ne da ƙaddara, ni wallahi ma sai yanzu abin da ya faru yake dawo min, Allah ina ga asiri aka yi min, Karime ba ta bar ni haka ba wallahi, ki yi min uzuri Sabila, na san ban kyauta miki ba, amma don Allah ina roƙon ki ba ni dama na gyara kuskurena, wannan karon zan ba ki mamaki, in sha Allah ba za ki yi kuka da ni ba".
Ina ruwa yake Sabila ta zuba a ƙasa ta sha? Ji ta yi kamar ta yi ta tsalle tana rawar murna, ba ƙaramin ƙoƙari ta yi ba na dakewa ba ta nuna girman farincikin da ta shiga ba, amma dai ta kasa ɓoyewa a fuska, don kuwa ta kasa riƙe murmushin da ya ƙwace mata yake sarrafa kansa a fuskarta, har ta kai Sunusin ya ce"Ko a baya murmushinki ne yake sanar da ni afuwarki idan na yi miki laifi, na gode sosai Sabila, Allah Ya bar mu tare".
Ta ce"Amin, za ka kawo su ɗin?"
Ya ce"E, in sha Allah, daga nan sai mu tattauna yadda za a yi, Allah Ya sa dai Umma da Baba ba su yi fushi ba".
Ta ce"Ko sun yi ma ai za su huce, tun da ni ce mai zaman ba su ba, kuma ai Allah ma muna yi masa laifi ya yafe mana".
Ya ce"To Alhamdulillah, zan zo in sha Allah, zan ma kira ki a waya idan na ƙarasa kasuwa".
Ya tayar da adaidaitasahu da ta zo wucewa ya ce ta shiga ya kai ta gida, ya biya kuɗin yana yi mata bey-bey.
Sabila ta saka kanta a cinyarta ta saki siririn ƙaran farinciki, a fili ta furta"Alhamdulillah!"
 Tana shiga gida Umma ta lura da farincikinta, ta yi mamaki tun da ta san da akasin haka ta tafi a fuskarta, ta ce"Sabila da alama dai kun sasanta ko?"
Sabila ta sunkuyar da kai, tana wasa da cover wayarta, ga kuma murmushi a fuskarta ta ce"E Umma, ya ce ma yau zai zo mu tattaunawa, da yamma zai kawo yaran, da daddare sai ya zo ya ɗauke su".
Mamaki fa firgici ne suka dirarwa Umma a lokaci ɗaya,ta ce"Shi wa!?"
Sai yanzu Sabila ta gane ba wannan labarin ta tambaye ta ba, ita yadda suka yi da maman Nawal take son ji, wacce Sabila har ta manta da ita ma, ta ce"Au wai maman Nawal? E mun shirya, ta fahimce ni".
Ta ce"Ma sha Allah, Allah Ya rufa asiri, shi kuwa mijin nata Allah ya shirye shi".
Sabila ta amsa da Amin.
Umma ta ce"Amma wa kike nufin zai zo ku tattauna har zai kawo yara anjima?"
Kai tsaye da murmushin jin kunya kanta a ƙasa ta ce"Baban su Amal ne muka haɗu da shi yanzu da na fito daga gidan, ba ki gan shi ba Umma ya ƙara nutsuwa, kuma daga ganinsa ya yi nadama, ya ce komai ya wuce, ku kawai yake ji, na ce masa ai babu damuwa kuma ɗin".
Jin shiru na 'yan sakanni Umman ba ta ce komai ba ya sa Sabilan ɗagowa ta kalle ta, sai ta ga ita take yiwa kallon mamaki kamar kuma har da firgici, "Umma mene ne?" Ta tambaye ta a tsorace.
Umma ta ce"Sabila da gaske kike? Da gaske Sunusi kika tsaya kika saurara har ma kuka sasanta kanku cikin ƙasa da awa ɗaya? Kin manta shekaru ya ɗauka yana ƙuntata miki? Kin manta sakin da ya yi miki wanda ya bayyana halin ko'inkula ƙarara? Sabila anya kuwa? Anya?"
Sai hawaye ya sakkowa Sabila ta ce"To Umma ya zan yi? Yanzu ya dace ina kallon uban 'ya'yana na tsallake na auri wani da ban? Mene ne amfanun yin hakan?"
Umma ta ce"Ai ke dama ba za ki gani ba, tun da dai ba ki da cikakken hankali, to kar ki sake na ga yaron nan ya zo kin fita, wallahi sai na yi ƙasa-ƙasa da ke a gidan nan, wacce ba ta san ciwon kanta ba ballantana 'yancinta!".
Ta fice daga ɗakin ranta a ɓace sosai, tana jin idan Sunusi ya zo tsaf za ta iya saka taɓarya ta sheme ƙafafunsa.
Sabila kuwa mamakin kalaman Umman ne suka daskarar da na'urorin jikinta, ta yi suman wucin gadi kafin ta farfaɗo ta ɗora hannuwanta biyu a ka, ihu ne abin da ya dace ta yi, amma babu dama, don ta san hakan daidai yake da ta yanki tikitin yin kukan na haƙiƙa, domin tsaf Umma za ta lakaɗa mata na jaki, don haka kawai ta fara yin kukan ciki-ciki, daidai lokacin kuma kiran Sunusin ya shigo wayarta, sai ta kasa ɗagawa, don ba ta son nuna masa iyayenta ba su karɓi bikonsa ba, ta je ma ya yi fushi ya koma ta shiga uku, bayan kiran ya katse ta ɗauki wayar, sai ta ga alert ɗin dubu ɗari daga maman Nawal, ta linka mata kuɗin aikinta na watan nan, duk da watan ma ko rabi bai yi ba, kuma ta san wannan shi ne na ƙarshe, sai dai kuma ta rungumi ɗinkinta.

 Ganin Sunusi ba zai saurara mata da kiran wayar ba ya sa ta saita kanta ta ɗauka, ta yi sallama cikin murya mai rauni, daga can ɓangaren ya ce"Amin wa alaikissalam, my Sabil ya na ji muryarki babu shauki? Ko wani abu ya faru da kika koma gida?"

Ta yi shiru kafin kuma ta ga to me za ta ɓoyewa uban 'ya'yanta? Don haka ta ce"E, na ba wa Umma labarin mun sasanta, sai ta nuna ba ta farinciki da hakan, yanzu haka ma ta ce idan ka zo na fita sai ta yi ƙasa-ƙasa da ni".

Sunusi ya ji ransa ya ɓaci, haushin Umma da mamakinta ya kama shi, yana ganin mutuncin iyayen Sabila tun da ba su taɓa nuna masa ƙyama ko baƙin hali ba, saboda shi sam bai san ba ta taɓa kai ƙararsa gida ba, ya yi zaton kawai masu haƙuri ne. Jin shiru ya sa Sabila cewa"Kuma ka yi shiru, yanzu ya za mu yi?"

Ya sauke numfashi ya ce"To Sabila me zan ce? Tun da dai ke ba ki san yadda za ki yi ki nuna musu kina son komawa gidan mijinki ba ba sai a bi yadda suka ce ɗin ba?"

Ta shagwaɓe murya kamar za ta yi kuka ta ce"Mu rabu kenan?"

Ya ce"To e mana, ba haka suke nufi ba? Kuma kika yi musu lakwa-lakwa kika nuna musu za ki iya amincewa?"

Ta ce"Ba haka ba ne, amma ka san iyaye ne sai na bi a sannu".

Ya ce"To wallahi muddin kika ce za ki bi a sannu sai dai ki tsinci kanki cikin waɗanda za a yi wa sannu, don kuwa sai dai su raba mu ki je can ki auri wanda ba ki san halinsa ba, hakan kuwa yana nufin kin rabu da 'ya'yanki kin bar su a wajen kishiya na har abada, saboda na rantse da Allah ko za a mutu har Liman ba zan yarda ki auri wani ɗan iska sannan ki tafi da 'ya'yana gidansa ba, don haka zaɓi ya rage naki".

Ta ce"Ai ni ma fa ban ce zan haƙura ɗin ba".

Ya ce"To Sabila idan ma kin haƙura kanki kika cuta da 'ya'yanmu, jiya na ga wani posting a Facebook, yarinya ce 'yar shekara biyu aka ɗora hotonta wallahi fuskarta yadda kika san ta yi hatsarin mota, aka rubuta matar ubanta ce ta yi mata dukan kawo wuƙa saboda ta sha mata pure water, kawai sai jikina ya yi sanyi, namu yaran na fara tunawa, tun da kin ga ni Karime na kusa sakinta, kuma ba zan zauna haka babu aure ba, ban san wacce zan aura ba, don haka ki dawo cikin hayyacinki Sabila".

Sabila jikinta ya gama yin sanyi ta ce"In sha Allahu ma ba ni da wani mijin bayan kai, yanzu ta ina zan fara?"

Ya ce"To dole sai kin cire tsoro da shakkar kowa, wannan shi ne matakin farko, mataki na biyu kuma duk abin da na ce ki yi kawai ki aiwatar, don haka yau ɗin nan zan zo, kuma dole ne ki fito mu tattauna ko an hana ki, dole ne mu yi daɗewar da har Babanki zai ganmu, idan na tafi ko dukanki aka yi ki jure gobe ma zan sake dawowa a dake ki ɗin, a hankali za su haƙura su ajiye makamansu".

Sabila ta ce"To zan gwada, Allah Ya sa".

Daga haka suka yi sallama, ta tashi ta hau keke tana ƙarasa ɗinkin wata mata, a gidansu ta ma fi samun ɗinkunan, ta fi samun kwanciyar hankali, ta ci ta ƙoshi babu mai yi mata ko kallon banza ballantana tsawa ko zagi, saɓanin gidan Sunusi da kullum take cikin ɗarɗar. Bayan azhar sai ga Sunusi da yara, lokacin Sabila tana kan keke, Umma kuma tana bacci, ta ji sallamar yaran da kuma gudunsu haɗe da kiran Ammi, suka shigo ta tashi ta rungume su tana cewa"Tun yanzu ya kawo ku?"

Amal ta ce"E, yana waje ma ya ce ki je".

Sabila ta ɗan yi jim tana fargaba, amma da ta tuna huɗubarsa ta ɗazu sai ta saka hijjabi ta ɗauki wayarta ta tafi, ta same shi ba da shigar ɗazu da safe ba, da alama bayan dawowarsa daga kasuwar sai da ya yi wanka ya sake shirin zuwa wajen nata, suna haɗa ido suka sakarwa juna murmushi, Sunusi ya ce"Har wata ƙiba kika ƙara yi ta wajena".

Ta ce"Ni ma sai yanzu na lura da ka ƙara kumari, alamar dai ba ka yi kewata ba".

Ya ce"Idan har haka ne sai dai ki ce ba mu yi kewar juna ba, Sabila indai kin yi kewata to linka wannan kewar uku, ni ita ce kwatankwacin kewarki da na yi, za ta yi magana kira ya shigo wayarta, ta duba ta ga baƙuwar lamba ce, tana ɗauka ta ji muryar mijin maman Nawal ya yi sallama, ta kashe da sauri kuma ta ɗan daburce, Sunusi ya ce"Wane ne? Kar dai har kin fara kula zawarawa Sabila?"

Ta girgiza kai da sauri ta ce"Wallahi a'a".

Daidai nan kiran ya sake shigowa ya ce"To wane ne wanan ɗin? Ki ɗauka idan kina da gaskiya".

Sai ta ga ya ɓata rai yana neman tikiɗa ya zama asalin Sunusi mijinta ba saurayinta ko ta ce bazawarinta ba, don haka ta ɗauka da sallama, ba ta jira amsawarsa ba ta ce"Ka ga bawan Allah ba ni da sauran magana da kai, cutarwar da ka yi mini da yaudara Allah Ya isa ban yafe maka ba, ba zan taɓa cutar da ƙawata ba, kuma ko matarka ba ƙawata ce ni na fi ƙarfinka na wuce ajin ƙazami irinka, idan ka sake kirana sai na yi ƙararka!".

Daga can ɓangaren mijin maman Nawal ɗin ya yi wata 'yar dariya ya ce"Malama Sabila kenan, gargaɗi na kira ki na yi miki ba batun soyayya ba, na sani kun tattauna sirrina da matata, to ina gargaɗinki da cewar kar ki shiga wannan faɗan, ba na ki ba ne, idan kika shiga ba ƙawarki kika shigarwa ba, case ne na ƙungiya, kungiyar da za ta iya ƙarar da duka danginku a ƙoƙarinta na kare kanta da rufuwar asirinta, maganar soyayya ta ƙare tsakanina da ke, amma wallahi idan kika fitar da sirrin ƙungiyarmu sunanki gawa, da ke da danginki, kuma sai kin sake ganin matata sannan za ki zuga ta ta nemi 'yancinta, ke da ganin Amina har abada!".

Ƙitt ya yanke wayar, ƙirjin Sabila ya fara bugawa, tsoro da fargaba suka lulluɓe ta, Sunusi ya tare wayarta da saura kaɗan ta faɗi ƙasa, shi ma da alamun firgicin ya ce"Ke, Sabila lafiya? Da wa kika yi waya? Me aka ce miki?"

Ta ɗauke hawayen da ya sakko mata, ita duk a maganganunsa babu abin da ya razanata kamar cewar ba za ta sake ganin Amina ba, to ina zai kai ta? 

"Babu komai, bari na shiga gida". Ta faɗa tana shirin juyawa.

Ya miƙa mata wayarta ya tare hanyar ya ce"babu inda za ki je ba ki ba ni amsar ruɗun da kika jefa ni ba, da wa kike waya?"

Da muryar kuka ta ce"Mijin maman Nawal ne".

Ya zaro ido waje ya ce"Au kenan zargin da na hana zuciyata rannan gaskiya ne? Soyayya kike da shi?"

Ta shiga girgiza kai da sauri, ganin zai birkice mata ya koma Sunusin shi na ainihi, ta warware masa komai, amma ba ta ba shi labarin matsalar da suke kira sirrinsu ba, idan ran Sunusi ya yi dubu to ya ɓaci, ya sake haɗe gira ya ce "Amanata za ki ci Sabila? Kenan da a ce da kuka haɗun kin ga wani ne ba shi ba da yanzu wata maganar ake yi ba wannan ba ko?"

Duk ta daburce ta ce"Wallahi a'a, dama kawai ina rage lokaci ne, kuma don na ga ba zuwa zance yake yi ba, amma Allah ba ni da niyya da burin auren waninka baban Amal". Sabbin hawaye suka sakko mata.

Ji ya yi kamar ya faffalla mata mari don takaici, amma ya san hakan ba ƙaramin kuskure ba ne, tun da wanda yake ruwa ba ya zagin kada, don haka kawai ya yi huci mai zafi ya ce"Ki kiyaye! Kuma ki faɗawa Baba gobe zan turo magabatana a yi a wuce wajen, don ba za ki kashe ni ba".

Bai ma jira cewarta ba ya bar wajen, zuciyarsa tana raya masa ya je shaƙe mijin maman Nawal har lahira, amma yana ta ƙoƙarin tausar kan shi. 

Yunwa yake ji don haka ya yi gida kai tsaye, don da ya dawo Karime ta yi ta yi ya tsaya ya ci abinci ya ce mata yana zuwa sai ya kai yaran unguwa ya dawo, tana shirya su take tambayar su inda zai kai su, suka faɗa mata gidan Amminsu, ta ji zuciyarta ta doka, kishi ya taso mata, ita dama ta san za a iya hakan, shi yasa ta ƙagu ta ji labarin auren Sabilan, to ga shi yanzu mai afkuwa ta afku, shi da ko yaran ne suka ambaci Sabila yake daka musu tsawa amma yau wai shi zai ɗauke su ya kai su wajenta? Zuciyarta ta fara kumbura, inda Sunusi ya lura zai gane yanayin da ta shiga kafin ya fita, amma dayake hankalinsa yana can wajen Sabila sai bai fuskanta ba.

 Karime tana banɗaki sanda Sunusi ya shigo gidan, don haka bai jira ta ba ya shiga kitchen ya shaƙo faranti da haɗaɗɗen dambun da ya tarar a kula, ya buɗe wata roba ya ga soyayyun kaji, sun ji wuta sun yi jawur da su, ya haɗi yawu, nan take ya ji yunwarsa ta linku, ya cakuɗa su kafin ya zaɓo jinyoyin duka biyun, ya zaɓo daƙwalen tsokoki biyu ya watsa a kai, ya ɗibi haƙarƙari don idan suka soyu suna yi masa daɗi sosai, ya watsa a kan dambun ya tafi ɗakin Sabila da ya zama falon Karime kuma makwanci 'ya'yansa, Allah ya taimake shi yana zama aka kawo wuta, fanka ta fara falfala gudu, sai ma ya tashi ya zare rigar jikinsa don ya fi jin iska, ya kai hannu kan cinyar kazar kenan da nufin ɗauka, ba zato ya ji an tankwaɓe hannun, Karime ta ɗauke farantin tana huci ta ce"Haram! Wallahi haramiyarka, kai da ka sake cin nama a gidan nan sai idan da kuɗinka ka siya".

Sunusi ya daskare da mamakin abin da ya canza Karime cikin ƙanƙanin lokaci haka, ya ce"Karime? Ni kike tankwaɓewa hannu haka?"

Ta ce"Na tankwaɓe ɗin sai me?"

Ya ɓata rai sosai ya ce"To me kike nufi da ɗauke abinci? Wani sabon salon wulaƙancin ne za ki tsiro da shi?"

Ta riƙe ƙugu ta ce"Amma dai ka san wannan ba cefanenka ba ne ko? Dama ina yi ne don ina zaton kyautatawa za ta sa ka ɗauke idonka daga kan waccen tsohuwar matar taka, tun da kuwa ka manta da komai la munafurce ni ka zagaye ka koma wajenta to ina tabbatar maka na janye tallafina na fannin tukunya daga kanka, ka je Sabila ta cigaba da ba ka".

Ya ce"Ok! Kenan dama ba don Allah da neman aljanna kike yi ba ko? To ni kuma idan na janye tallafin kan gado ya za ki yi?"

Ta ce"Ko me za ka ce dai na janye tallafina, tun da ba shi da amfani, daga yau abin da ka kawo shi za ka zo ka tarar".

Ya ce"Na ji kin janye, amma ba ni wannan ɗin na ci na ƙarshe don Allah, yawuna ya riga ya tsinke, yunwa nake ji wallahi".

Ta ce"Ai wallahi ba za ka ci ba, tun da uwata ba ta ce min je ki kya gani ba da zan ta yanke maka kaji kana ci ya tashi a aikin banza".

Sunusi ya shammace ta ya warce farantin har rabin dambun ya zube, ta kawo hannu za ta ƙwata ya murɗe hannun, a zabure ya ce"Wallahi zan mauje ki, zan tattaka ki, ke don kin raina min hankali da ni za ki ja?"

Karime ta ce"Wa za ka taka? To idan mafarki kake yi tashi maza ka wanke idanunka, don na rantse da Allah duk ranar da hannunka ya yi kuskuren dukana za ka sha mamaki, don sai dai mu daki juna".

Ya ce"To gwada karɓe wannan farantin mu gani".

Ga mamakinsa sai gani ya yi ta cafko farantin, ai kuwa ya falla mata zazzafan mari yana cewa"Ban yi lalacewar da macen aurena za ta raina ni ba, kuma wallahi..."

Maganarsa ta katse sakamakon saukar marin da Karime ta yi masa tana huci.

Ai da kansa ya yi tatali da farantin, ya sake zabga mata mari, gani ya yi hannun ba zai kai masa ba, shi yasa ya fara laluben neman waya, amma bai samu ba, tun da ko kayan kallo babu a gidan, yana juyowa ya ga Karimen ta ci ɗammara da ɗan kwalinta, ta yi tsayuwar shirin dambe, ƙafarta ta hagu a gaba ta ba dama ta yi baya, ta dunƙule hannaye tana jiran shi, "Taho! Na ce taho Sunusi".

Mamaki ya kashe shi, ba ya son biyewa zuciyarsa da take kitsa masa ya ɗauki taɓarya ya rotse ta, Allah ne ya taimake ta ya kwana biyu bai afa ƙwayar ba sai sigari, "Ke dan uwarki da ni za ki yi dambe?" Bai jira amsarta ba ya yi kanta a guje yana kai mata naushi, ya yi nasarar kwarfe ƙafarta, duk ƙibarta sai ga ta a ƙasa rigijib, ya fara tattaka ta, ta mulumula ta miƙe ta damƙo wuyansa ta shaƙe, har sai da ta haɗa shi da bango ta gwara, ya kuwa hankaɗe ta ta yi baya, suka cukuikuye juna suna dambe, wane tudu wane gangare ƙarshe sai ga Sunusi s hannun Karime, ta ɗaga shi ta maka da ƙasa, a zuciye ya yi tsalle kamar ɗan biri ya ɗafe ta, ya fara dukan kanta yana cewa"Ke kin isa? Kin isa da kaza-kazanki? Lalacewata ba ta kai nan ba, shegiya mara tarbiyya sai yanzu na gane dalilin mutuwar waɗancen auren naki".

Da ƙyar ta samu ta ɓanɓare shi daga jikinta ta watsar tana tsine masa da cewar"Wallahi na gama zama da kai, yau sai ka sake ni Ni ba sai gobe ba, ni ba jaka ba ce irin Sabila".

Jikinsa yana mazari ya ce"Dama sai kin nema? Ke daƙiƙiyar ina ce da sai ma kin jira na ce na sake ki? Ai idan ana yin saki dubu Karime na yi miki! Kuma dole ma na dawo da matata, Sabila zama daram a gidan nan sai dai ki mutu, kuma wallahi Karime ko aure dubu za ki yi sai kin fito tun da ashe ke 'yar ta'adda ce".

Ta yi tsalle ta yi kansa tana cewa"Ga ka nan babban dan ta'adda, ɓarawo mai yi wa matarsa sata". Suka sake kaurewa da dambe, Allah ne Ya taimaka maƙocinsu ya faɗo gidan, don ya gaji da jin hayaniyar, da ƙyar ya raba su, Sunusi yana zarginta da cewar ta bar masa gida.

Ta ce"Wannan gidan mai kama da akurkin kaji har abun gori ne? Ka je ka yi ta fama da lagwani, dama ni na tallafa maka, yanzu na ga da uban me za ka mayar da Sabilan".

Ya ce"Da da me muke zaune da ita? Ai kece harija kwaɗayayyiya".

Da ƙyar maƙocin nasa ya janye shi waje, yana huci ya fice daga gidan, saboda zuciyarsa da take ƙara harzuƙa, can nesa da gidan ya zaunar da shi yana yi masa nasiha, bai bar shi ya koma ba sai da ya koma gidan shi kaɗai ya tarar da Karime ta tafi, Sunusi ya zauna yana huxu da takaicin wai shi yau mace ta daka?

 Ya daɗe zaune cikin wani hali kafin ya kalli kansa a madubi, silar bakinsa da yake jin yana yi masa zugi, yana dubawa ya gan shi a kumbure ga jini a gefe, idonsa ma ya yi taruwar jini, gabansa ya faɗi ya furta"Innalillahi wa inna ilaihi raji'un!" Kawai ya gama saddaƙarwa Karime 'yar ta'adda ce, ƙarfinta ya ba shi mamaki, ya shiga ya yi wanka yana jin yadda jikinsa yake amsawa, amma sauƙinta ɗaya da ya tuna irin jibgar da ya yi mata shi ma, ya san ba shi kaɗai zai yi jinya ba, cikin sa'a kuwa ya ga ba ta tsaya kwashe abincinta ba, amma ta kwashe kazar, ya zuba dambun ya ci ya sha ruwa, ya kwanta yana tunanin dole dai ya dawo da Sabila, yanzu ya gane ita ce kawai za ta iya zama da shi ta bi umarninsa.

 Wahalallen bacci ne ya kwashe shi, wanda ya kai shi har bayan la'asar, bugun gidan da ake yi da ƙarfi ne ya farkar da shi, ya fito yana cewa"Wane ɗan wahalan ne?"

Yana buɗewa ya ga mata da maza, wata cikinsu ta ce"'Yan'uwan Karime ne, mun zo kwashe kaya".

Ya kalle su na sakanni sannan ya jinjina kai ya koma ciki, ya kwashe kayansa dake cikin sif ɗinta, ya juye su a buhu ya jingine a gefe, sannan ya ce su shigo, ficewa ya yi ya zauna a ƙofar gidan yana busa sigari, fuskar nan babu alamar rahama, don gudun su kawo masa raini, ji yake daidai yake da kowa.

A daidai lokacin ne kuma kiran Sabila ya shigo wayarsa, don Babanta ne da ya dawo Umma ta zayyana masa komai ya fusata ya ce sai ta kira shi maza ya zo ya kwashe yaransa, idan ma da su zai yaudare ta bai samu mafaka ba.

Shi ne ta kira shi tana kuka, shaf ya ma manta da lallaɓa ta yake yi, yana ɗagawa ya ce"Ya aka yi ne?"

Ta ce"wata matsala ce ta faru, yanzu Baba ya dawo, shi ne ya ce..."

Ta dakata tana jin nauyin maganar da za ta faɗa.

A fusace ya ce"Ya ce uban me?"

Ta yi mamaki, amma ta dake ta ce"Wai ka zo ka ɗauki yaran nan".

Ya ce"Ba zan zo ba! Ya zubar da su a shara mana! Ke kin ga Sabila na lura ke ma ba sona kike yi ba fa, idan har za ki biyewa iyayenki su raba mu to bisimillah, ni zan iya haƙura da ke bakiɗaya, da me ake so na ji?" 

Ya yi tsaki ya katse kiran, Sabila ta bi wayar da kallon mamaki zuciyarta tana bugu, tunani take me ya faru da shi kuma?

    GIDAN HAMZA 
   Tun da Hamza ya baro Mardiyya a gida bai ko kira ta a waya ba ballantana ya je biko, a cewarsa ai ba faɗa suka yi ta yi yaji ba, da matar shi suka yi, kuma ba shi ya ce ta zauna a gidan ba, iyayenta ne suka ce za su yi mata faɗa, tun da kuwa ya ji shiru ba su gama yi mata faɗan ba ne, shi tsakani da Allah tafiyarta ba ƙaramin daɗi ta yi masa ba, ko banza ya samu sauƙin siyan kayan abinci, a yanzu kacokam ya fi mayar da hankalinsa ga sabuwar buduruwar da ya yi mai suna Farida, wacce yake jin kawai dami ne ya tsince shi a kale, gani yake Allah ne ya aiko masa ita, tun da idan ban da haɗin Allah ta ina ma zai haɗu da kyakkyawar kuma 'yar masu kuɗi irin wannan? A super market suka haɗu, wani mai gidansa na kasuwa wanda ya yi masa freedom ya aike shi siyayya, ita ma ta zo siyayya, tun da ya ƙyalla ido ya ganta ya ji ta burge shi, amma sanin ba ajinsa ba ce ya sa ya kama kansa ya maze,  yana dai ta daidaita zaman glass ɗinsa yana taku ɗaiɗai don ya burge ta, sannan shi da ba siyan agogo zai yi ba ya je ɓangaren da take a tsaye yana duba agogon.
Kamar daga sama ya ji ta ce"Yayana don Allah duba min agogo mai kyau, ku ne maza ku kuka san wanda ya fi burge ku".
Hamza ya yi murmushi a ransa ya ce'Abun nema ya samu, matar ɗan sanda ta haifi kulki' ya matsala wajen yana murmushin ya ce"To wa za ki siyawa? Yayanki ne ko saurayi?"
Ta ce"Kai dai ka zaɓa min kawai".
Hamza ya fara rarraba ido, mai tsada kawai ya zaɓa ba mai kyau ba, ya ce"Ki ɗauki wannan, na tabbata zai yi masa kyau".
Ta ce"Na gode, kuma idan ya yi masa kyau zan sanar da kai, don haka za ka ba ni lambarka".
Hamza ya ba ta lambar shi, ya wuce yana yi mata murmushi, tun daga ranar ya saka ta a zuciyarsa, har mafarkinta yake yi, lokacin ko sunanta ma bai sani ba, yana ta dakon jiran kiranta shiru, har ya sare ya fara haƙura sai ga shi wataran kwatsam ta kira shi, ranar kamar ya zuba ruwa a ƙasa ya sha, ta faɗa masa sai yau ta ba da agogon, ya karɓa amma sam bai nuna jin daɗinsa ba, Hamza ya ce mata to ko wane ne wanann ta kiyaye shi, saboda ba sonta yake yi shi yasa kyautarta ba ta burge shi, kuma sai ta gamsu da hakan, kalaman Hamza sun burge ta, shi yasa tun daga lokacin take kiransa suna gaisawa, kuma ta saki jiki da shi tana yawan neman shawarar shi a kan saurayinta Haidar, wanda take so kamar ranta, shi kuma bai damu da ita ba, nan fa Hamza ya samu waje ya dinga zuga ta, da ba ta shawarar duk runtsi kar ta yarda ta auri wanda ba ya nuna mata so, da ta tambaye shi batun iyali ya ce mata yana da mata ɗaya ko haihuwar fari ba ta yi ba, amma yanzu haka tana gidansu ba ta da lafiya, shi yasa yake samun damar yin waya da ita, don a yadda yake nuna mata inda matarsa tana nan ba shi da lokacin waya da ita, kacokam lokacinsa na kula da matarsa ne, a yanzun ma har so yake ta kira shi ta ji busy, cike da alfahari yake faɗa masa da matarsa yake waya, ita kuwa Farida wannan kulawar tana burge ta sosai, duka halin Hamza ya yi mata, don dai kawai ba shi da arziƙi, don bai ɓoye mata shi talaka ba ne, ta sha jin an ce matan talakawa sun fi samun kulawa da soyayyar miji, don haka ta ji za ta iya auren Hamza inda a ce zai aure ta.
Shi tsaf ya gane takunta, amma ya ƙi nuna mata ya san me take yi, yake ta sake bayyana abubuwan da zai sa ta mato a kan son shi, tun tana ɓoyewa har ta bayyana ta furta tana son shi, tun da ta ga ya ƙi fahimtarta, a hankali ta dinga ƙoƙarin shawo kansa yana mazewa, har dai ya sauke farashi ya nuna shi ma yana sonta, soyayyarsu ta yi ƙarfi ta waya, a yanzu kuma burin Farida bai wuce Hamza ya fara zuwa zance gidansu ba, yana ta jan aji dai, shi yanzu fira da Farida ya fi masa komai, don haka ransa fess yana ji ma tsaf zai iya sakin Mardiyya idan iyayenta suka zo masa da ƙabli ko ba'adi, don ya fara hasashen auren Farida nan kusa, Indai ya dage da salon da ya lura yana siye zuciyarta, kuma a gaskiya ba zai iya riƙe mata huɗu ba, su ma Saude da Sahura don dai sun zama turken gida ne ba yadda zai yi da su, kuma su ko bai ba su ba suna yi wa kansu, ba kamar Mardiyya na da take satar masa, don haka dole ita zai sallama.
 Sanda Mardiyya ta cike wata ɗaya a gida babanta ya kira Hamza a waya ya ce ya zo yana son ganin shi, Hamza ya shirya ya tafi yana cika da batsewa, lokacin cikin Mardiyya watansa bakwai, bayan ya gaishe shi ya ce masa"Malam Hamza gaskiya ba zan ɓoye maka ba,  na yi mamakin rashin bin ba'asin lamarin matarka, wata ɗaya fa kenan, ta ce ko a waya ba ka taɓa nemanta ba, wannan ya sa na fara zargin ba ka damu da ita ba gaskiya".
"Ai ya ma wuce zargi" Maganar ta kufce masa, don a zuciyarsa ya so ya yi.
Mahaifin Mardiyya ya ce"Na'am! Ka ce ya wuce zargi? Me kake nufi?"
Hamza ya wayance ya ce"To Baba ai na ga ku ne kuka ce ta zauna ba ni na ce ta zauna ba, ka ga ni ban isa na ja da ku ba, kun fi ni iko da ita, duk yadda kuka tsara dole na karɓa, amma ƙofa a buɗe take ai, idan kun gama yi mata faɗan za ta iya dawowa".
 Mahaifin Mardiyya bai ji daɗin halin ko'inkula da Hamza ya nuna a kan 'yarsu ba sam, amma dai ya danne, tun da yaran zamanin nan ba ka cin alwashi a kansu, kana ƙoƙarin kare musu hakki ne suna ƙoƙarin kunyataka, ba don haka ba da tsaf zai ce Hamza ya sakar masa 'ya, tun da sun yarda da komai da ta faɗa na hana ta cefanen da yake yi, kawai don kar a ce sun bi bayan 'yarsu ne, wai irin karar nan kar ka nuna naka ne mai gaskiya, amma wannan cije-cijen da Hamzan yake yi yanzu ya sake tabbatar da zarginsa.
 "Baba shikenan zan iya wucewa?" Hamzan ya katse masa tunaninsa.
Ya ce"A'a ina zuwa".
Ya ɗaga murya ya ƙwalawa Mardiyya kira, wacce take zaune a ɗaki tsuru-tsuru tana jiran ta ji yadda za a kaya, ta fannin cin abinci mai kyau ne kawai take jin daɗin zaman gidan nasu, amma ta fannin makwanci tana takura, ta saba kwana a gadonta mai ƙatuwar katifa ko gadon Hamza, yanzu ta zo tana kwana a kan tabarma da zanin gado, ta yi ciwon jikin har ta gaji ta daina, kuma tsakani da Allah tana kewar Hamza, saboda bayan ta gama laulayin sai cikin yake haddasa mata shawa'a sosai, uwa-uba kuma ita fa ba ta daina son Hamza ba, halinsa kawai ta tsana ba shi ba, don ko wannan zaman wata ɗayan da ta yi a gidan sai da yayanta ya ce zai zo ya ɗauki mataki ya daidaita zaman, ita ce ta hana ta ce indai don ita za a yi ta yafe masa, babanta ya ce ai ita ce mai zaman auren don haka su rabu da mijinta ya yi mata yadda ya so, to daga baya kuma da babarta ta lura hankalinta ya karkarta kan komawa gidanta, shi ne ta sa Baban ya kira Hamzan a yi wacce za a yi ta koma kawai, tun da ita ta ga za ta iya.
Mardiyya ta ƙarasa zauren gidan da baban nata ke zaune da Hamza, ya sha wankan shaddarsa mai sauƙin kuɗi, sai ƙamshin turare yake yi, sai dai sam ba ta ga annuri da zumuɗin ganinta a fuskarsa ba, hakan ya sanyaya mata jiki, ta tuna da yadda yake washe baki idan ya zo zance, wai me yasa maza suke haka ne? Kafin su samu mace ne suke ririta ta, amma da ta zo hannu shikenan sai su rikiɗa kamar hawainiya, "Baba ga ni" Ta faɗa bayan ta zauna ta sunkuyar da kai.
Ya ce"Ga mijinki nan, sai ku tattauna ku tsayar da ranar da za ki koma ɗakinki".
Ta sake sunkuyar da kai, Baba ya tashi yana cewa Hamza"Shikenan idan kun gama za ka iya tafiya, Allah Ya rufa asiri".
Hamza ya amsa da Amin, ya mayar da dubansa ga wayarsa, yana karanta saƙon da Farida ta turo masa a daidai lokacin.
 Ganin sam hankalinsa ba ya kanta ya sa ranta ɓaci, amma ya za ta yi? Ita take son komawa, don haka ta ce"Yanzu yaushe zan koma?"
Bai kalle ta ba ya ce"Ranar da kika yi ra'ayi, kuma ni da za a bi shawarata ma wallahi da kin yi zamanki kawai, idan kika haihu kika yi arba'in sai ki dawo bakiɗaya".
 Ta haɗiyi yawun baƙinciki, ta ma kasa magana har sai da ya ce"Hakan ya fi ko?"
Ta ce"Wai don Allah Hamza me na yi maka?"
Ya ce"Na ce kin yi min wani abun ne? Matata kawai kika yiwa sata, wannan tsakaninku ne ai"
Ta ce"Ni ba wannan ba, wannan abin da kake yi min fa wulaƙanci ne wallahi, me na yi maka da zafi haka? Duk ina alƙawarin da ka yi mini na dawwamar farinciki?"
Sai kuwa ya sake haɗe fuska ya ce"Kin ga ba na son ƙananun maganganu haka Mardiyya, idan fa kin ga zaman nan ba zai yiwu ba to kawai ki buɗe baki ki yi bayani na sallama miki, matana ma sun ishe ni rayuwa wallahi".
Takaici ya sake rufe ta, tabbas yanzu ta yarda ta yi zaɓen tun dare, Hamza ba miji ba ne, amma tunaninta yanzu idan ya sake ta da ciki sai fa ta yaye ɗan da za ta haifa kafin ta yi wani auren, ba ta jin za ta iya wannan dogon zaman ba a gidan miji ba, don haka za ta jure komai, zuwa sanda ɗanta zai isa yaye, daga nan sai ya sake ta ko ta tsiya ko ta arziƙi, ya ce"Me kika yanke? Za ki tsaya sai kin haihu ɗin ko kuwa kawai ma kin gaji da zaman?"
Ta ce"Ni ba sai na haihu a gida ba, anjima da daddare ka zo ka ɗauke ni zan koma".
Ya ce"To na zo na ɗauke ki kamar ya? Ni da ba mota ba ko a kaina zan ɗora ki?"
Ta ce"Babur ɗin naka fa?"
Ya ce"Ba zai ɗauki wannan uwar akwatin da kika ɗauka ba, hmm Mardiyya kenan, har ni za ki nunawa zuciya, wai ki aiko 'yan'uwanki su lodar miki kayan sawa a babbar akwati, ke ga mai zuciya, to wanda suka zo suka ɗiba su ya dace ki gayyato su mayar, ni fa na daina jibgawa babur ɗina kaya".
Ta ce"To ka ba da kuɗin adaidaitasahu".
Ya ce"Ba ni da ko sisi fa".
Ya tashi yana cewa"Sai kin ƙaraso ɗin". 
Bai jira amsarta ba ya fice yana ɗagawar Farida da faɗin"Hello Beb"
Mardiyya ta daskare a wajen, hawaye ya sakko mata, ta share tana jin ɗaci a zuciyarta, idan kafin aurensu ne wani ya ce mata Hamza zai yi mata abubuwan da yake yi yanzu da sai dai ta kira shi a matsayin mahassadi, saboda gani take ta fi kowa dacen mijin aure, ashe dai ba a gane maci tuwo sai miya ta ƙare, tabbas Hamza ya yi mata bazata.
 Da daddare haka ta koma ita kaɗai, mai adaidaitasahun yana sauke ta ta ga Hamzan zaune a ƙofar gidan yana waya, ta yi zaton zai zo ya tare ta ya biya kuɗin, sai ta ga ma ya juya baya yana cigaba da wayar kamar dai bai ganta ba, don haka ita ma ta shige cikin gidan ba ta kula shi ba, can ƙasan maƙoshi ta yi sallama don haka mutanen gidan ba su ji ba ballantana su amsa, ba ta kula kowa, haka su ma ba wanda ya kula ta, tun tana tsaye da jiran ya zo ya buɗe mata ƙofa har ta gaji ta zauna a kan akwatin nata, ta kusa minti ashirin sannan Hamza ya shigo gifan, jefa mata mukullin da ya yi ne ya ba ta tabbacin yana sane da cewar tana jiransa, ita dai a wannan karon ta yi alƙawarin jure wulaƙancinsa, tun da dai ya riga ya cuce ta ya ƙunsa mata ciki, amma bari dai ta haihu ta yaye zai ga ikon Allah.
 Babu laifii Hamza yana yi mata cefane, saboda ya fara jin tausayin jikin jikinta, daɗin daɗawa idan ta tambayi kuɗin cefanen ya ce ba shi da shi sai dai ta fara kuka, a maimakon tsiwa da nuna masa bai isa ba, shi yasa take ɗan ba shi tausayi yake rangwanta mata, a wannan karon ba ta ma ga fuskar cewa za ta shiga cikin su Saude ba, tun da ta san abin da ta aikata, zai yi wuya su sake karɓarta. Haka take ta haƙuri da rayuwa har Allah Ya sauke ta lafiya, ta haifi ɗanta namiji, Hamza ya zuba wulaƙanci a haihuwar nan, don taron suna ma cewa ya yi ba za a yi ba saboda ba shi da hali, ya dai bawa Sahura kuɗi ta siyo kayan jaririn kala biyar, da kuma atamfar mai jego, hakan sosai ya baƙantawa Mardiyya rai, saboda ya bawa kishiya siyayya, ƙarshe dai 'yan'uwanta suka ce ba za su yarda ba dole sai an yi taron sunan nan, ya ce to ba dai a gidansa ba, suka tafi da Mardiyya gida suna ta tsinewa Hamza, ita kuwa ta ci kuka ta gode Allah, haka ta yi zaman wankan gida duk sati yana zuwa amma ba ya riƙo komai, ko famfas bai taɓa siyawa yaron ba, idan aka yunƙura a ƙwatar mata 'yanci sai ta ce a rabu da shi, sai ma ta ɗauki gaba da mutum idan ya fiya zaginsa, ganin haka ya sa suka zuba mata ido, aka haɗa mata kuɗi aka ce ta ja jari ta fara wata sana'ar, sai ta zaɓi siyo dilar gwanjo take tallatawa maƙota da ƙawayenta, sannan har wanke kayan take ta goge ta saka a leda ta yi musu hoto tana tallatawa a online, da Allah Ya dube ta sai ya saka mata albarka a kasuwarta, ta jingine Hamza a gefe tana ta kula da ɗanta.
    GIDAN YUSUF 
   Duk yadda Yusuf ya kai ga rashin nuna kulawa ga matarsa Shamsiyya ba ya ganin alamun tana damuwa, sabgar gabanta kawai take yi, komai na hakkinsa tana yi masa daidai gwargwadon iyawarta, sannan tana kula da yaran sosai, idan ka ganta a cikinsu suna wasa kamar wata yayarsu, sun sake da ita sosai, yanzu sun ma rage yi masa zancen mahaifiyarsu, saboda sun samu wata uwar. To shi ma a hankali ya zauna ya yi karatun ta nutsu ya yi wa kansa faɗa fa nasiha, dama dai Zubaida ce ya ƙwallafawa rai, to kuma yanzu ga shi ta yi aure, ita tana can cikin aminci ta manta da shi, shi kuma ya addabi kansa fa kewarta, tana can tana shimfida rayuwar farinciki da mijinta shi ya ƙi bawa matarsa damar da za su more rayuwar aure, kullum sai ya ga status dinta tana yabon mijinta da kuranta shi, ba sa ma ƙasar, a yanzu suna ƙasa ta uku kenan suna gudanar da honeymoon, kullum ba ta da status sai na rungume da mijinta, tun yana jin takaici har ya zo ya rage ji, sai dai ya yi murmushin yaƙe kawai, tabbas ya san Zubaida ta samu rayuwar da take so, dole za ta manta da shi, don haka ya kana kansa ya fara ƙoƙarin jan Shamsiyya jikinsa, bai wani sha wahala ba tun da ita a zaman su da shi tuni ta kamu da son shi, cikin ƙanƙanin lokaci rayuwa ta yi musu daɗi, suna zaman lafiya, ba shi da wata hanyar kushe ta, sai guda ɗaya wato kawai ba ya sonta, har yanzu Zubaida ce a zuciyarsa, amma fa a kwance son yake, tun da yanzu Alhamdulillah yana iya ƙoƙarinsa ba ganin ya manta da ita.
A hankali ya rage ganin status ɗinta, ya dai san lokacin da ta ɗora sun dawo Nigeria, tun daga nan kuma bai ga ta cigaba da soyayyar tasu ba, sannan bai ga ta cigaba da ɗora kasuwancinta ba, sai ya yi zaton duk a cikin amarci ne, ko kuma arziƙin mijinta ya wuce ta cigaba da sana'a, ƙarshe dai ya dai tattara tunaninta ya watsar.
Watarana yana shagonsa da daddare, kamar almara sai ga kiran Zubaida a wayarsa, ta wannan layin nasa dai na asali da ta saka shi a blacklist, mamakin dalilin kiran ya hana shi ɗauka har sai da wayar ta katse, kiran ya sake shigowa a karo na biyu, ya ɗauka yana jin yadda bugun zuciyarsa ke ƙaruwa, amma dai ya yi dauriya sosai ya saita kansa suka gaisa, har ma ya yi mata Allah Ya sanya alkhairin aurenta, ta amsa da Amin, kafin ta ce"Ya yarana suke?"
Ya ce"Suna lafiya, idan na koma gida sai na haɗa ki da su idan kina so".
Ta ce"Gidan Umma?"
Ya ce"Gidan babansu dai".
Ta ce"Ka yi aure ne?"
"E" Ya ba ta amsa a taƙaice, saboda sanin da matar wani yake magana bai kamata doguwar fira mara dalili ta shiga tsakaninsu ba.
Ta sauke numfashi ta ce"Ashe har ka yi aure Yusuf? To Allah Ya sanya alkhairi".
Ya ce"Amin, sai anjima idan na koma ba su yi bacci ba zan haɗa ku".
Da sauri ta ce"Dama so nake na faɗa maka ina son yaran su zo gidana su kwana biyu".
Ya ɗan yi jim don bai tsammaci wannan ɗin ba, ya ce"Ok amma kin san suna zuwa makaranta dai ko?"
Ta ce"Na sani, ko ranar Juma'a ne su zo sai su koma Lahadi".
"Ok" Kawai ya ce ya katse kiran, ga mamakinsa sai ya ji jikinsa ya yi sanyi kamar an zare masa laka, ko da Zubaida za ta buƙaci ganin yaranta bai taɓa zaton za ta biyo ta wajensa ba, kuma ya yi mamakin yadda ta kwantar da kai take yi masa magana, sai ya ji kamar tana cikin damuwa, ko mene ne yake damunta? Sai kuma ya yi istigfari yana ƙoƙarin kau da tunanin nata a ransa, ya kira wayar Shamsiyya suka fara fira, kamar ba gidan zai koma su kwana tare ba.
 Kafin ta koma gida yaran sun yi bacci, washegari da magriba kafin ya fita shago sai ga kiran Zubaidan, ya ɗauka ko magana bai yi ba ya ba wa yaran, sun daɗe suna fira, kafin ta faɗa musu gobe Juma'a za ta aiko a ɗauke su su je gidanta, suka cika da farinciki kuwa. Shamsiyya ba ta ji komai ba ta haɗa musu kaya suka je suka kwana biyu, aka dawo da su ranar Lahadi da yamma, tare da uwar tsarabar da ta yo musu daga honeymoon.
A zaton Yusuf shikenan magana ta ƙare sai dai ko tana so su sake gaisawa bayan an kwana biyu, amma ranar Litinin yana office sai ga kiranta, suka gaisa ta ce tana son magana da yaran ne, ya ce"Zubaida kina fa aure, ba zan so wani ya dinga waya da matata a kan wannan ƙaramin dalilin ba, don haka ni ma ba zan yi wa wani ba, idan kina son ku dinga gaisawa da yaranki ne zan ba ki lambar matata, sai ki dinga kiranta tana haɗa ku".
"Idan da kai nake son gaisawa kuma fa?" A bazata ya ji tambayar tata, wacce ta ba shi mamaki sosai.
Ya ɗan haɗe gira kamar tana ganinsa ya ce"Ban gane ba, a kan wane dalilin za ki gaisa da ni?"
Ta ce"A kan kai ne uban 'ya'yana, wanda da shi ya fi cancanta mu tattauna matsalar yaranmu".
Ya ce"Ni 'Ya'yana ba su da wata matsala, idan don wannan ne kar ki sake kirana zan turo miku lambar matata".
Ta ce"Idan kuma ba shi kaɗai ba ne ba fa?"
Ya ce"Mene ne? Ina sauraron ki".
Ta ɗan yi shiru kafin ta ce"Maganar tana yi min nauyin faɗa, mu haɗu a online kawai".
Tsaki ya yi kawai ya katse kiran, duk ta dabaibaye shi da kalamanta, shi kam sam bai gane mata ba, ƙin kunna data ya yi duka wunin ranar, duk da yana son ganin saƙon da za ta ajiye masa, haka ya kwana yana nazari.
 Washegari da asuba ya kasa jurewa ya kunna datar, saƙon nata kawai ya gani gabansa ya fara faɗuwa, ya saka Bluetooth ya kunna voice ɗin, yana satar kallon Shamsiyya dake sallaya tana karatun Qur'ani sai yake ganin kamar za ta jiyo sautin voice ɗin.
 Zubaida ce ke magana cikin wata murya mai rauni, wacce shi dai bai santa da ita ba, "Yusuf na san za ka ga kamar ina takura maka ko son shiga rayuwarka, ba haka ba ne, wallahi abokin shawara nake nema Yusuf, wannan auren nawa ni sam bai yi min rana ba, mijina ya yaudare ni, da farko dai ya ce min matarsa ɗaya ce, ashe matansa uku, sannan kuma bai faɗa min shi hariji ba ne, ka san yanayina ai, inda na san haka yake ba zan aure shi ba, kuma yanzu bayan dawowarmu daga honeymoon na yi masa batun zan koma shago kan kasuwancina shi ne ya ce bai amince mini na ƙara yin wata sana'a ba, da farko na zata ma abun wasa ne, tun fa ban taɓa mafarkin zai hana ni sana'a ba, amma yq dage ya ce wallahi ba zan sake siyar da komai ba, tun da ban rasa ci da sha, da sutura ba, sannan zai dinga ba ni dubu hamsin duk wata kuɗin kitso". Kuka ya ƙwace mata a ƙarshen voice ɗin.
Ya sauke numfashi ya kunna na gaba, inda ta ɗora da faɗin, na kai ƙararsa gidanmu ya nuna iyayena ba su isa su juya shi ba, a ƙarshe na ce ya sake ni, ya ce har abada ba zai sake ni ba, don ya rayu da ni ya aure ni, kuma dole na bi dokokinsa, shi ne na ɗauki fushi na daina nuna masa kulawa, yanzu haka ya sallami mai aikin gidan ya ce tun da ba ni da kirki shi ma abin da yake dole kawai zai dinga yi mini, ni nake aikin ƙaton gidan nan kullum, Yusuf na gaji, ina neman taimakonka don Allah, amma da farko ka yafe min don Allah, ka saka a ranka rabuwarmu ƙaddara ce kawai, a yanzu kai kaɗai nake da shi da zai taimaka mini".
 Daidai nan voice ɗin ya yanke, ya yi tsam yana tunanin wannan lamarin, to mene ne haɗin shi da ita? Kuma wane irin taimako zai iya yi mata? Ya na rasa replay ɗin da zai yi mata, don haka kawai ya ajiye wayar, ya lula duniyar tunani.

   A sanyaye ya karya ya yi shirin tafiya aiki, har sai da Shamsiyya ta gane bai tashi da walwala ba, da ta tambaye shi ya ce mata babu komai yanayi ne kawai, wajen ƙarfe goma ya kunna data, bai yi zaton zai ga saƙon Zubaida ba, tun da ya barta tana jiran amsar shi, amma sai ya ga ta yi masa sallama, dai emoji na hawaye sannan ta rubuta"Ba ka amince ba ko? Ba za ka taimake ni ba? Na san kana sona, ban yi zaton wata mace za ta iya gusar da ni daga zuciyarka cikin ƙanƙanin lokaci ba".
 Ya tuna irin wulaƙancin da ta dinga yi masa a baya, amma har take iya cewa ya taimake ta? Wato ya yarda ita mace ko ba ta sonka to ba ta so ka so wata, ta fi so ka yi ta sonta din, ganinta a online ya sa shi yi mata replay ya ce"Wane taimako kike so?"
Ta yi masa voice note ta ce"Amma duka labaran da na ba ka na halin da nake ciki ba su dame ka ba kenan? Tun da na ga ba ka yi reply a kansu ba".
Ya ce"Wannan rayuwarki ce, kuma ke ce kika zaɓi haka".
Ta ce"Wallahi ban zaɓa ba, kai ma ka san ba zan taɓa zaɓar rabuwa da sana'ata ba, inda na san irin auren da zan yi kenan wallahi gara ma na zauna a gidan naka".
Ya ce"Zubaida kenan, kina nufin tsananin da kike ciki yanzu har ya kai wanda za ki zaɓi zama da mazinaci?"
Sai ta tura mata sticker kuka ta ce"Don Allah Yusuf ka yi haƙuri, ka yafe mini, wallahi na san ba za ka aikata ba, na fi kowa sanin halinka, na san abin da za ka yi da wanda ba za ka yi ba, kawai sharrin shaiɗan, da yake ta ƙawata mini kai ba sa'an aurena ba ne, na fito na samu wani, shi ne da abun ya faru na samu mafita na dogara da shi, don Allah ka yafe min".
Ya ce"Ok, wane taimako zan iya ba ki?" 
Ta ce"Dama so nake ka taimake ni auren ya mutu don Allah, za mu nuna kamar muna soyayya ne, sai na cire password ɗin wayata, duk ranar da Allah Ya sa ya gani na san dole zai sake ni, sai mu koma rayuwar aurenmu, ina son rayuwa da yarana, don Allah ka yi min wannan taimakon".
Yusuf ya sauke numfashi ya ce"To ki bani kwanaki uku zan yi tunani".
Ta shiga jero masa godiya, ya kashe datar yana nazari, ga ƙoshi ga kwanan yunwa, ya san dai bai halatta ya aikata tayin nata ba, amma idan har da gaske Zubaida za ta aure shi a karo na biyu zai so auren nata ya mutu cikin gaggawa, don haka yake ganin tun da ba wasu kalaman batsa za su dinga yi ba zai iya, sai dai fatan Allah Ya tabbatar musu da alkhairi.
        SABILA
   Duk ta shiga damuwar rashin zuwan Sunusi ya ɗauki yaran, don Baba ya ce ba za su kwana ba, ga shi yanzu har an yi sallar isha'i, kuma ba ta son sake kiran Sunusin tun da ɗazu ta ji kamar yana yanayi mara daɗi, kuma ko ba haka ba ma idan ta takura ya zo ya ɗauke su ai sai ya ga kamar iyayenta ba su damu da 'ya'yanta ba, wajen takwas da rabi sai ga kiran nashi, ta ɗauka da sauri, ta gaishe shi ya amsa, ya ce"Sabila ki yi hakuri ɗazu na ɗaga miki murya ko?"
Ta yi mamaki wai yau ita ce Sunusi yake bawa haƙuri don ya ɗaga mata murya, ba ma zagi ko duka ba, murmushi ya kufce mata, ta ce"Ai babu komai, fatan kana lafiya".
Ya ce"To ina fa lafiya ba kya kusa da ni? Don Allah ki tausaya min Sabila kin ga duk na susuce, yanzu ma zancen da nake miki fa na saki Karime".
Mamaki da murna suka kama ta lokaci ɗaya, ta ce"Ka sake ta kuma?"
Ya ce"Wallahi kuwa, to ai Sabila ni yanzu duk wanda zai nuna ba ya sona da ke kowane ne zan iya fito na fito da shi, wai matar nan daga faɗa mata za ki dawo ɗakinki ta fara kumbure-kumbure wai na zaɓa ko ita ko ke..."
Sabila ta katse shi da faɗin"Au haka ta ce? Lallai ta samu sake, ta zo ta gan mu tare kuma har ta yi zaton za ka zaɓe ta?"
Ya ce"Ƙyale daƙiƙi, shegiya baƙar mummmuna mai ƙirar samudawa, ni wallahi na rasa me na gani a tare da matar nan ma, ina da mace kamar ki Sabila baby girl amma na hango wata Karime? Ai nan take na ce ke na zaɓa, ta ce to sai dai na sake ta, nan take kuwa na kaɗa 'yar banza gidansu".
Sabila ta yi dariyar jin daɗi ta ce"Alhamdulillah! Allah Ya sa dai ta kwashe kayanta kafin na dawo, ai har kujeru zan yi in sha Allah ko sakan ne".
Ya ce"Ai har ma ta kwashe, cewa na yi ko cikalinta ba zai kwana a gidana ba".
Sabila ta ce"Allah raka taki gona, ta je can wani ya kwasa kuma".
Ya ce"To yanzu tun da ba ta nan kin ga ai ba na kwashi yaran ba, ki bar su a can ɗin kawai".
Ya ce"Ai dama kam".
Ya ce"Don Allah yaushe za ki dawo Sabila? Yaushe za a gama batun nan? Ni fa da sadakina a hannu ko yau za a ɗaura na shirya, na gaji da kewarki".
Ta ce"Ni ban san ta yadda zan shawo kan su Baba ba".
Ya ce"Haba Sabila ba mun tsara komai ba? Ki cije kawai ki yi tauri, duk wutar da za su ba ki kar ki dahu Babyna, ta haka ne kawai za su rabu da mu".
Sabila ta ce"To in sha Allah".
Ya ce"Kin kwashe kayanki duka fa Sabila, yau ko tabarmar da zan kwana babu, sai dai na shinfiɗa kayan sakawata".
Da damuwa ta ce"Haba dai, ta ya haka zai faru?"
Ya ce"To ya zan yi? Maƙota zan aika su ara min bargo? Ko tsarki da alwala pure water nake yi, tun da ko buta babu, wanka gobe sai dai na je gidan wanka zan yi".
Ta ce"A'a gaskiya, kuma tun da ga ni ai haka ba ta kama ka ba, yanzu ka zo ka karɓi bargon da 'yan abubuwan da suka sawwaƙa".
Ya ce"To ga ni nan zuwa".
Ta tashi ta ɗauko manyan bargonta guda biyu, ta ɗauki filo ta ɗora a kai, ta ɗakko tabarma, sannan ta fita tsakar gida ta tarar da Umma tana zaune tana jin Radio ta ɗauki buta ta shiga banɗaki, da ta fito sai ta wuce da ita ɗakinta, ta ɗauki bokitin dake ƙofat ɗakin ta jefa butar a ciki, ta saka tsintsiyar shararta, ta riƙe ƙugu tana tunanin sai kuma me? 'Sai randar ruwa' Ta faɗa a ranta, sai kuma ta ga Umma za ta yi saurin ganewa, tun da bayan an kwaso kayan nata a tsakar gida aka bar randarta ake zuba ruwa, ya ma za ta yi fa ruwan ciki?  Ta nemi waje ta zauna, can anjima sai ga kiransa, ta dauka ya ce mata yana ƙofar gida, ta leƙa tsakar gidan, Allah Ya taimake ta babu Umma, ta kwashi kayan da saurinta ta yi waje, Sunusi ya bi kayan da kallo ya ce"Duk wannan Sabila?"
Ta ce"Karɓi ka tafi kar wani ya ganka".
Ya ce"Korata kike yi?"
Ta kalle shi ƙuri kafin ta ce"Fuskarka ta kumbura, mene ne ya same ka?"
Ya ce"Na ce miki ba ni da lafiya ai, tunaninki ne ke neman yi mini walmukalafatu, don Allah ki dawo gidana".
Ta ce"In sha Allahu komai zai wuce, sai da safe".
Ya ce"Allah Ya tashe mu lafiya".
Tana shiga gidan ta ga Umma zaune a inda ta ganta ɗazu, ta ce"Sabila! Daga ina kike? Yaushe kika fita daga gidan nan?"
Ta ce"Yanzun nan ne ban daɗe ba ma".
Ta ce"To wajen wa?"
Ta ce"Baban su Amal ne ya zo".
Ta ce"Hmm, sai da suka yi bacci zai zo?"
Daga can cikin ɗaki babanta ya ce"A tashe su ya ja su su tafi".
Sabila ta ce"Ba fa ɗaukarsu ya zo yi ba".
Umma ta ce"To uban me ya zo yi?"
Ta ce"Dama cewa na yi ya zo ya karɓi 'yan abubuwan da suka sawwaƙa tun da ya saki matarsa".
Umma da mamaki ta ce"Ban gane abubuwan da suka sawwaƙa ba".
Ta sunkuyar da kai ta ce"To ai matar ta kwashe kayanta, yau ɗin ba shi da inda zai kwana, shi ne na ba shi bargo da filo".
Umma ta dauki salati ta dire ta ce"Kika ba shi bargo? Sabila anya kanki ɗaya kuwa? Anya ba asiri yaron nan ya yi miki ba".
Ta shige ɗaki hawaye yana sakko mata, shimfiɗa ta yi wa yaran ta kwantar da su, haka suka daɗe suna waya kafin ta yi bacci.
Washegari da sassafe Sabila ta ga Umma ta yi wa yaran wanka ta ba su abun karyawa, ƙarfe bakwai ba ta cika ba Baba ya fito ya kama hannunsu yana cewa"Wallahi yaron nan da ni yake zancen, bai isa na riƙe masa 'ya'ya".
Hankalin Sabila ya tashi bayan ta gane me Baban yake nufi, kamar za ta yi kuka ta ce"Baba shi kaɗai ne fa a gidan yanzu ba shi da mata".
Baba ya yi mata daƙuwa ya ce"Ungo nan! Idan na sake jin bakinki a batun yaron nan sai na fasa miki shi, mara kunya wacce ba ta san darajar kanta ba".
Ya ja yaran suka tafi, ita kuma ta shiga ɗaki ta fara hawaye, tsakani da Allah idan ba son ƙure mutum ba ta ya za a kaiwa gwauro yara? Kenan ba zai ke kasuwa ba hidimarsu zai zauna ya yi? Ta ɗauki wayarta ta kira Sunusin, yana ɗauka ta ce"Kana ina?"
Ya ce"Ina gida, bacci ma nake kika tashe ni".
Ta ce"To ga Baba nan zai dawo da su Amal yanzun nan".
Sunusi ta tashi zaune ya ce"Ban gane ba, haba Sabila ba ki faɗa musu ni kaɗai ne a gidan ba?"
Ta ce"Wallahi na faɗa musu".
Ya ce"To shi wane irin mutum? Gaskiya idan suka min haka ba su min adalci ba, ya zan yi da yara?"
Ta ce"Ka bar gidan kawai, ko kuma idan ya zo kar ka buɗe masa".
Ya tashi tsaye yana neman kayan da zai saka ya ce"Ai zai gane ban buɗe ba ne, tun da zai ga babu mukulli a ƙofar, bari na bar gidan kawai".
Ta ce"Yawwa sai ya fi ma".
Suka katse kiran, a gurguje ya saka kaya ya fice ko sallar asuba bai yi ba, ballantana wanka. Can gidansu ya tafi, ya yi wanka ya yi sallah sannan ya fita teburin mai shayi, yana cikin karyawa ya hango Baban Sabila tafe da yara ya doshi gidansu, a ransa ya ce'Wannan tsohon akwai natacce'. Ya sunkuyar da kai don kar ya hango shi, yana gama karyawa ya wuce kasuwa, duk da lokacin tafiyarsa bai yi ba.
 Sai bayan ya dawo gidan Sabila take jin yadda suka yi, yana bawa Umma labarin yana zuwa ya ga gidan da kwaɗo har ya fita, sai ya kai masa ajiyarsu gidan iyayen shi, Umma ta ce ai ya yi daidai.
 Sabila har ta gaji da kiran wayar maman Nawal, kullum a kashe take, tana son cewa Sunusi ya duba mata ita tana jin tsoro, tun da ta ga yanzu haushinsu yake ji saboda mijinta ya ce yana sonta, don haka ta yi shiru, amma dai ta damu. A can gidan iyayen nasa aka cigaba da riƙe yaran, shi kuma yana ta gwaurancinsa, zuwansa biyu Umma tana hana ta fita, yau ma ya ce zai zo, kuma sosai ya nuna mata ɓacin ransa, ya ce indai ba ta fito ba shi ya haƙura, don haka ta kudurce ko yankata Umman za ta yi sai ta fita.
 Ana idar da sallar isha'i ya yi mata waya ya ce yana ƙofar gidan, ta tashi ta saka hijjabi gabanta yana faɗuwa, ga shi yanzu Umma ta koyi zaman tsakar gida, har maganin sauro take kunnawa kamar dole, sai goma ta wuce take shiga ɗaki, kuma ta san duk gadinta take yi, ta san gaskiyar Sunusi ne matsoraci ba ya zama gwani, don haka dole ta cire tsoro, ta ga alamar idan ta tsaya raɓe-raɓe sai Sunusi ya yi zuciya ya auri wata, ta fito ta wuce Umma a zaune za ta fita daga gidan, Umma ta ce"Ke kuma ina za ki je haka zungui-zungui?"
Ta sunkuyar da kai ta ce"Baban su Amal ne ya zo".
Umma ta haɗe rai ta ce"Wato kenan ba ki yarda da abin da na faɗa miki ba ko?"
Sabila ta fashe da kuka ta ce"Haba Umma don Allah, kowa yana gidan mijinsa tare da 'ya'yansa sai ni kaɗai? Idan ban koma gidan uban 'ya'yana ba wa zan aura? Ga ni a raye a ce yarana suna neman mafaka? Don Allah Umma ku rabu da ni na koma gidan mijina, wallahi tallahi ya yi nadama". Ta sake rushewa da kuka.
Umma ta saki baki tana kallonta, ba ta ma gama mamaki ba sai da ta ga Sabilan ta fice daga gidan tana cigaba da kukan.
A kiɗime Sunusi ya ce"My Sabil lafiya? Ke da wa?"
Ta ce"Wai me ka yi wa iyayena ne? Me yasa ba sa so na rayu da 'ya'yana? Ba dai ni ce mai zaman ba? To na ce na ji na gani, kuma ma..."
Maganarta ta katse saboda hango Baba ya taho, ta ce"Baba ne wancen, ka ga bari na shiga".
Ya tare hanyar ya ce"Babu inda za ki je, idan har muna ɓoye soyayyar mu ta ya za su bar mu mu yi aure? Dole ne fa mu yi fito na fito da kowa, ni ma gobe zan saka nawa uban a gaba kawai ya kawo sadakin nan a wuce wajen".
Daidai nan Baba ya ƙaraso, ya kunna fitilar wayarsa ya haska Sabila don tabbatarwa, da mamaki a muryarsa ya ce"Sabila?"
Sunusi ya durƙusa ya ce"Baba ina wuni".
Bai kula gaisuwar ba ya ce"Kai Sunusi, kar ka sake na sake ganin ƙafarka a ƙofar gidan nan, 'yata ba za ta taɓa komawa gidanka ba, tun da kai ba ka da kirki".
Ya sunkuyar da kai har yanzu yana duƙen ya ce"A haba dai Baba a dai duba".
Sabila ta ce"Baba don Allah ku rabu da mu..." Dukan da ya kai mata ne ya datse sauran maganar da ta kwaso.
A fusace ya ce"Kin shige ciki ko sai na sheme ki?"
Ta wuce cikin gidan tana kuka, Baba ma ya shigo yana sababin a kan me Umma za ta bar ta ta fita?
Washegari sai ga waliyyan Sunusi sun zo wajen Baba, suka fara da ba shi haƙuri, da kuma faɗa masa Sunusi ya yi nadama ya shiryu, duk da su ma ba su da tabbas kawai don ya takura musu ne, Baba ya ce shi ya yafe masa cutar da ya yi wa 'yarsa amma fa ba za ta koma gidansa ba, suka yi ta roƙo ya dage a kan ba za ta koma ba, haka suka tafi gwiwa a sace.
 Sai ga shi Sunusi ya aiko Liman da Ladanin unguwarsu Baban, su ma roƙon duniya ya ce ba zai haƙura ba, nan fa Sunusi ya dage ya dinga turo masa mutane, a ɓangaren Sabila ita ma ta dinga bin dangi a waya tana faɗa musu, dangin Baba su kira shi su yi masa nasiha na Umma ma su kira ta, amma suka yi ƙememe, har gara ma Umma ta fara sakkowa, Baba ne ya yi tsayuwar gwamen jaki, saboda bai manta abin da yw faru da 'yar abokinsa ba, miji ya dinga gallaza mata, ƙarshe ta kamu da ciwon zuciyar da ya yi ajalinta, don haka shi ba za a yi wannan da shi ba.
 Da gaske Sunusi yake jin dawowar Sabila ce kawai nutsuwarsa, ya gaji da zaman kaɗaicin nan haka, kuma yana gudun ya auri wata ya je ƙarshe a yi irin ta Karime, don haka ya dage sai ita ɗin dai.
Ranar suna waya yake ce mata"Ni fa Sabila na gaji dabarata ta ƙare wallahi, saura taki kawai".
Ta ce"To ya zan yi kuma? Ni ma tawan ta ƙare".
Ya ce"Kin ga yanzu mafitarmu ɗaya ce, kawai gobe ki zo ki same ni a kasuwa, akwai inda za mu je".
Ta ɗan ji tsoro kaɗan, ta ce"Ina za mu je?"
Ya ce"Zan cuce ki ne? Ke dai ki zo kawai".
Ta ce"Amma ka san ba za a bari na fito ba".
Ya ce"Ki saci hanya kawai Malama, wannan ce mafitarmu ta ƙarshe, indai hakan bai yi amfani ba to kawai sai mu haƙura, na gaji da ajiyar sadakina nan fa, ina ta so ma na yi ɗinkuna na gagara ga kuɗi ina gani".
Ta ce"Shikenan zan fito ɗin".
Washegari tana ta zulumi da tunanin inda za su je, ta yi wanka tun da wuri ta zauna a ɗaki, ƙarfe goma ta faki idon Ummaa ta fice takalmanta a hannu, ta je ta same shi a kasuwar, suks shiga kallon juna suna jin tausayin kansu, ba wanda bai rame ba, musamman Sabila, ta ce"Ina za mu je?"
Ya ce"Hizba, mu kai su hizba kawai nan ne za a ƙwatar mana 'yancinmu".
Sabila ta yi jim, ta san gaskiya ya faɗa amma ba ta so a ce za ta kai ƙarar iyayenta ba, wata zuciyar ta ce mata 'Ai su ne suka ja'.
Ya ce"Ko ba ki yarda ba?"
Ta ce"Na amince".
Ya ce"Yawwa masoyiya".
Suka hau adaidaitasahu suka kama hanyar hizba. 
Tiryan-tiryan suka yi musu bayanin abin da ya kawo su, nan aka karɓi lambar Baba a wajenta aka kira shi, ba su san ba ta gidan ba dai lokacin, Baba ya tafi, don takaici ko Umma bai faɗawa inda zai je ba, shi ma Sunusi ya ba da lambar ƙanin babansa, aka kira shi.
Baba ya ɗauke ƙwalla bayan an gama yi masa nasiha mai ratsa jiki, ya ce"Shikenan, na amince ta sake aurensa, Allah Ya ba su zaman lafiya".
 Aka amsa da Amin, Sabila kuwa tun da ta ga ƙwallar Baba ta ji kamar an zare mata laka, ta rakuɓe a gefe tana ta share hawaye, aka tattauna aka tsayar da washegari a matsayin ranar da za a ɗaura musu aure, daga nan aka yi wa Sunusi nasiha sosai kan kula da hakkin matarsa, sannan suka sallame su.
 Sabila da Baba a tare adaidaitasahu ta sauke su a ƙofar gida, ta riga shi shiga sannan ya biyo bayanta, Umma tana ganinta ta ce"Gidan uban wa kika je Sabila?"
Baba ya shigo ya ce"Maryama ki shaida daga yau na zare hannu a kan lamarin auren yarinyar nan, indai Sunusi ne ta je ta zauna da shi har abada, amma ba yaji ba ko sakinta ya yi kar na ga ta tako gidan nan, idan ta kawo ƙararsa sai na saka bulala na zane ta ciki da bai".
Ya wuce ɗaki, Umma ta bi shi tana salati, Sabila ma ɗakin ta shige, ta share hawaye ta ce"Haka kawai? Shikenan mutum ba ya shiryuwa? In sha Allahu ma ƙalau ma za mu zauna".

  Ba ta jima da dawowa ba Sunusi ya kira wayarta, ya ce"Sabila kin ga mun yi maganin matsalarmu cikin sauƙi ko?"
Ta ce"Alhamdulillah, komai ya wuce da yardar Allah, amma ina ta jin babu daɗi, Baba fa har hawaye ya yi, sai na ga kamar ban kyauta ba da na kai shi ƙara".
Sunusi ya ce"To ai kai shi ƙarar shi ne babbar kyautatawar da za ki yi masa, tun da kin ga muna son junanmu, shi kuma ya hana ruwa gudu, tun da kika ga mun rabu mun dawo muna son komawa to ƙila rabo ne, zama kuwa indai da rabo duk wanda ya so rushe shi to da Allah yake jayayya, kuma wallahi Allah ba zai bar shi ba, da ba a yi haka ba watakila rabo ya kashe shi, ko kuma shaidan ya ruɗe mu mu fara bin wata hanyar, tun da dole sai wannan rabon ya fito a tsakaninmu, da mutuwarsa da ganin 'yarsa da cikin shege wanne ne mai daɗi? Ai idan kika lura gara a ce an kai shi hizban da wannan abubuwan su faru, to don haka ki kwantar da hankalinki, ba ki yi laifin komai ba kin ji Sabil".
Ta gamsu da maganganunsa, don haka ta ji hankalinta ya kwanta, ta saki jiki suka sha fira, yana murmushi yake ce mata"Gobe iyanzu muna tare ko".
Sabila ma murmushin ta yi ta ce"Gobe kuma? Ai na zata za a ɗaura ne kawai, tariyar sai na shirya".
Ya ce"To Sabila shirin me kuma? Anya kin yi kewata kuwa? Kwana biyun nan da ƙyar nake iya bacci fa".
Ta ce"Hmm to kai ma kenan, ina kuma ga ni? Kai da ba ka daɗe ma da rabuwa da matarka ba, ni kuwa watana nawa a gida?"
Ya ce"To amma shi ne kike son jinkirta tariyar tamu? Ba na son haka da an ɗaura me za a jira?"
Ta ce"Ai ina son shirye-shirye, ka ga na faɗa maka zan sayi kujeru".
Ya ce"Wannan ko bayan aure za ki siya, akwai abokina mai harkar kayan ɗaki ma ko ta wajensa sai a yi".
Ta ce"To".
Ya ce"Kujeru ma ai ba dole ba ne, mu ai gadon muke buƙata kawai my Sabil".
Ta yi murmushi tana jin zumuɗin kasancewarsu, saboda Allah ma Ya sani ta jigatu da kewarsa, dauriya kawai take yi, sun daɗe suna fira kafin su yi sallama, sai da ya wanke mata damuwar da ta shiga silar kukan Baba tsaf, wajen sha biyu ta ji motsin Umma, ta san girki za ta ɗora, don haka ta fito kama mata kamar yadda ta saba, ta same ta tana kunna wuta, sai ta je ta ɗauki kayan miyan da ta gani a gefe ta fara gyarawa, Umma ba ta kula ta ba har ta gama, amma fuskarta sam babu alamun walwala, kuma ta yi zaton za ta ce mata wani abun ko faɗa ne ta yi mata a kan abin da ta aikata sai ta ji shiru, har suka gama aikin girkin ba ta kula ta ba, ta yi alwala ta koma ɗaki, sai jikinta ya yi sanyi, don ta gane Umman ta barta ta yi wa kanta hisabi da hukunci ne, kunyarta ta kama ta, har ta kasa fitowa ta zuba abinci, sai da ta fito sallar la'asar ta zuba abincin ta tafi da shi, wanda ba don wannan abin da ta yi ba, ko ya aka gama girki ta jinkirta ba ta ci abinci ba Umman ta yi ta faɗa kenan tana ƙwala mata kira. Bayan ta gama cin abincin sai ta tashi ta shiga ɗakin da kayanta ke ajiye, ta fara fito da su tana duddubawa, sai ta ga akwai buƙatar ta sayi sabon zanin gado da labule, sannan tana son ƙaro wasu kayan amfanin kitchen ɗin, kayan gadon ma sun tsufa don dai ba ta da halin canzawa, kuma a ƙa'ida ma ai ya kamata Baba ya canza mata tun da sabon aure ne za ta yi, ta taɓe baki don ta san ba za ta samu hakan ba, tun da gobe za a ɗaura auren ta tare yau ya kamata ta sayi duk abin da take buƙata.
Ta sake yin wanka, ta shirya ta ɗauki ATM ɗinta ta fito, ta ga Umma a tsakar gida tana tankaɗen garin tuwon dare, ta duƙa tana cewa"Kawo na yi Umma".
Umma ta ce"A'a na gode".
Dama tayi ne ba wai tana son tayatan ba, don haka ta ce"To Umma, zan je kasuwa ne na sayi zanin gado da labule".
Umma ta ce"Sai kin dawo".
Ta tashi ta tafi jiki a mace, ta dai fahimci ba wanda zai taimaka mata ko da shawara ne a kan auren nan nata, yadda za ta yi komen nan ma ai ya dace Umman ko daka da tsumi ne ta yi mata, tun da ita ta yi mata na aurenta, kuma duk haihuwa tana yi mata, amma yanzu ba ta alamar tana da shirin yi ba, a fili ta furta"In sha Allahu sai kun ce gara da na koma".
 Ana kiraye-kirayen magriba ta dawo gida da kaya niƙi-niƙi, Umma ta kalle ta ta kau da kai, ta shiga ɗakin kayanta ta birkito kayan kitchen ɗinta ta fito da blander ta wanke, ana kawo wuta kuwa ta markade kayan marmarin da ta siyo, ta saka zuma da madara ta kwankwaɗe, da daddare sai ga Sunusi ya zo zance, da ƙwarin gwiwarta ta fita, suka sha firarsu, har sai sha ɗaya ya tafi.
Washegari ƙarfe biyu na rana aka ɗaura auren Sunusi da Sabila a karo na biyu, babu wanda ya yi batun kayan lefe ko wani kuɗin aure, ko kuɗin da zai ba ta ko ɗinki kala biyu ne ta yi, sadaki ne kawai ya raba auren da komen da ake yi kafin a gama idda, babu wani da aka gayyata, hatta maƙota Umma ba ta faɗa musu ba, don a masallaci aka ɗaura auren, bayan an idar da sallah aka ce a tsaya akwai daurin aure. Ita dai Sabila tun safe ta yi wanka ta kayan sallanta ta zauna jigom a ɗaki, ko yau sai da ta gwada kiran maman Nawal shiru, zuwa yanzu abun ya fara ba ta tsoro. Tana zaune kiran Sunusi ya shigo, ta ɗauka da sauri, "Amaryata a karo na biyu". Ya furta da annashuwa a muryarsa.
Ta lumshe ido ta ce"Alhamdulillah! Allah Ya ba mu zaman lafiya, ina taya mu murna".
Ya amsa da amin, kafin ya ce"Na ji shiru ba hayaniyar 'yan biki, ko ke ma ba kwa yin taron kamar nawa dangin?"
Ta ce"Hmm wallahi ba na tunanin ma akwai wanda suka faɗawa, babu wanda ya zo, ka gan ni ni kaɗai a ɗaki".
Ya ce"Mugun abunsu ya ƙare a kansu, na lura muna da makiya sosai, Kodayake ni ake yi wa ƙiyayar, amma babu komai tun da a ƙarshe ni na yi nasara".
Ta ji maganar na ta yi mata daɗi ba, iyayenta ne masu mugun abu? Amma dai ta maze ta ce"In sha Allahu duk za su sakko, wuyarta su ji shiru muna zaune ƙalau".
Ya ce"Allah Ya sa, yanzu karfe nawa zan zo na ɗauke ki?"
Ta ce"Duk yadda ka ce".
Ya ce"To yaushe ma za a yi jeren ne? Ni na manta ma".
Ta ce"Ka aiko da masu kwasar kayan bari na tambayi Umman".
Ya ce"To akwai abokina mai 'yar ƙurƙura bari na tuntuɓe shi idan yana kusa sai ya zo".
Ta ce"To". Suka yi sallama.
Ta tashi ta fita, yau don kunya ko abincin rana ba ta ci ba, ba ta son shirun da Umma take yi mata, azabtar da ita yake yi, ta shiga ɗakin Umma da sallama, ta tarar da ita zaune jigum kamar mai tunani ita ma, ta zauna ta sunkuyar da kai, shiru na ɗan lokaci, ta ga dai Umman ba za ta tambaye ta dalilin zamanta ba, sai ta ce"Umma dama cewa na yi bari na tambaye ki su wane ne za su je jere?"
Umma ta yi kamar ba ta ji ta ba, tana kallon wani wajen.
 Ta sake cewa"Umma cewa ya yi na faɗa muku zai turo da mota wanda za su je sai su shirya".
Umma ta ce"Sabila! Ki fita idona na rufe, shiruna a gare ki shi ne alkhairinki, wallahi idan kika ƙure haƙurina sai dai ki koma gidan naki a jinyace, saboda ba ki da kunya ni za ki zo wa da maganar banza? Ai ta inda aka hau ta nan ake sauka, ki je Hizba ki gayyato danginki kuma gatanki su je su yi miki jere".
Sabila ta fara kuka mai shassheka, wanda hakan ya ƙara fusata Umma, ji take kamar ta tashi ta rufe ta da duka har sai malolon da ta tokare mata maƙoshi ya wuce, amma ta danne ta ce"Ki adana kukanki Sabila, wannan na daɗi kike yi, ba fatana nake yi miki ba, amma ki sani ko a tarihi ko a littafan hikaya babu wacce ta yi irin kuskurenki ta wanye lafiya, kuma duk sanda wani abu ya sake haɗa ki da mijinki dama ki tunkari Hizba ba nan ba, tashi ki ba ni waje!".
Sabila ta tashi ta fita, tana share hawaye, a ranta kuma tana ayyana ko da ya farun ma ba sai sun ce kar ta kawo musu ƙara, tun da irin abubuwan da yake yi mata sun taɓa ji ne? Ba sai yanzu da babu auren ba? Ita kam ta yi alƙawarin zama da Sunusi muddin rai ko da kuwa ya kar naman jikinta zai dinga yi har ta ƙare. Abinci ta je ta zuba kaɗan ta ci saboda yunwa take ji, ana kawo wuta ta tashi ta markaɗa sauran kayan marmarinta, ta shanye.
 Sai dab da magriba Sunusi ya kira ta, ya ce mata sai yanzu motar ta samu ga su nan zuwa. Sabila ta rasa yadda za ta yi, tun da ba ta ga fuskar sake tunkarar Umma da zancen jere ba, bayan ya ƙaraso ya sake kiranta ya ce ga su a ƙofar gida, lokacin Baba ma ya shigo gidan, yanzu shi ma gaisuwa ce kawai take haɗa su, ta fito tsakar gidan Baba ya ciro kuɗi a aljihunsa ya miƙa mata ya ce"Ga sadakinki nan, Allah Ya ba ku zaman lafiya".
Ta saka hannu biyu ta karɓa, ta amsa da amin a ƙasan maƙoshinta, sai kuma ƙwallar rashin dalili ta taru a idonta. Ta koma ɗaki ta ajiye kuɗin, ta fita wajen, ta yi wa Sunusin bayanin ba wanda zai je jere, ta ƙarasa da kuka, Sunusi ya haɗe rai ya ce"To kukan me kike yi? Sai ka ce dole sai wani ya taya ki ko ya raka ki? Ni mene ne amfanina da ba zan jera miki ba? Wuce ki faɗa musu za mu shigo mu kwashi kaya".
Ta shiga, ta tarar da Baba tsaye a yadda ta bar shi, Umma kuma tana zaune a kujerar tsakar gida, tana sunkuyar da kai ta ce"Wai su baban Amal za su shigo su ɗibi kayan".
Baba ya ce"Bisimillah".
Ya shiga ɗaki, ita kuma ta fita ta shigo da su, shi da direban suka kwashe kayan tsaf suka tafi, bayan ya faɗa mata ta shirya ana idar da sallar isha'i zai zo su tafi. Su biyu suka haɗa gadon suka shirya komai, ana idar da sallar kuwa ya sake yin wanka ya doshi gidan su Sabila da zumuɗinsa, a waya ya sanar mata ya ƙaraso, ita ma ta sake wankan tana zaune lokacin, ta tashi ta ɗauki jakarta ta saka wayarta ta shiga dakin Umma da sallama, Baba ma yana ciki, ba ta san abin da suke tattaunawa ba, amma dai shigowarta sun yi shiru, ta durƙusa a gabansu kanta a ƙasa ta ce"Ya zo ɗaukata".
Suka yi shiru duk su biyun kamar haɗin baki, bayan 'yan sakanni ta sake cewa"Zan tafi". 
Baba ya ce"Allah Ya zaunar lafiya".
Umma ma ta ce"Allah Ya tsare".
Ta tashi ta fita tana waiwayen ɗakin, ganin Sunusi sai ya wanke mata zuciyarta, ya ce"Mu je ko?"
Ta bi shi tana murmushi, a ƙafa suka taka suwa bakin titi, suna tafe take cewa"Za mu biya ta can gidan ne mu ɗauki yaran?"
Ya ce"A haba dai ina yara ina shiga tsakanin amarya da ango? Ba yau ba sai mun ci amarcinmu gobe sai na ɗakko su".
Ta yi murmushi kawai, sai da ya tsallaka titi ya ce ta jira shi, ya dawo da ledoji biyu, sannan suka samu adaidaitasahu suka hau suka tafi.
 Wata ajiyar zuciya ta sauke sanda ta dira ƙafa a cikin gidanta, ta leƙa falon da ya buɗe, ta ga kayan kitchen da na sakawarta duk suna ciki, gobe dai tana da aiki, ta shiga ɗakin gadon, nan dai ya yi komai, har labule ya saka, ta ɗakko zanin gado ta shimfida, suka zauna, ya ce"Ma sha Allah, yanzu gida zai dawo rayayye kamar da".
Ta ce"Ai ba iya gida ba, ni kaina sai yanzu zan dawo rayayyiya".
Ya ce"To Sabila ina so na faɗa miki, daga yau babu ke babu matar nan maman Nawal, kin san dai akan batunta komai ya faru ko? To ina so ki yanke alaƙa da ita bakiɗaya, kar ki sake shiga gidanta ko ba da sunan aiki ba".
Ta ce"To in sha Allah, kuma wayarta ma ba ta shiga dama, mun daɗe ba mu yi waya ba".
Ya ce"To ma sha Allah! Sannan maƙotan nan ma duka ba na son alaƙarku, idan ba ɗinki za a kawo miki ba kar na ga mace a gidana, ke ma ba ruwanki da shiga gidan wata".
Nan ma ta ce"To".
Ya janyo ledojin ya ce"To ga wannan sai mu ci ba yawa dai, wallahi babu kuɗi a jikina ne?"
Ya buɗe idanunta suka sauka a kan gurasa da ƙuli mai haɗe da tulin kabeji, ta tuna ko kazar amarcinta tsumammiya ya kawo, ballantana kuma aure na biyu da kar ta san kar? Ai ba abun mamaki ba ne, suka ci suka sha lemo, suka kwanta, tun da ya fara ce mata a gajiye yake gabanta yake faɗuwa, ta ɗan ji dama-dama da ta ga ya kwanto a jikinta, daga nan kuwa ta ji shiru, tun tana jiran ta inda zai fara aika mata saƙo har ta fara jin saukar numfashinsa ya canza, alamar ya yi bacci, zuciyarta ta ƙuntata, saboda sosai yau ɗin ta saka ran amarcewa, har ƙwalla ta yi kafin bacci ya ɗauke ta da ƙyar.
Washegari da safe ya fita ya siyo mata kayan shayi da gawayi, ta dafa suka karya, ya zauna suna taɓa fira har wajen ƙarfe goma, tana ta mamakin yadda ko hannunta ba ya marmarin riƙewa, dama ta san haka yake, amma da ta ga yana ta faɗar yadda ya yi kewarta ta yi zaton ta wannan fannin yake nufi, kafin ya tafi kasuwa sai da ya kawo mata kayan abinci, shinkafa kwano biyar, taliya katan, macaroni katan, sai galan ɗin mai da buhun gawayi, ya ce mijin ƙanwarsa ne ya ba shi, Sabila ta ji daɗi sosai ta yi masa addu'a, ya tafi kasuwa, babu jimawa ya aiko mata kayan miya da magi mai ɗan dama, har da kifi, don haka ta ja girkinta mai daɗi.
Da ya dawo ko fita fira bai sake yi ba, suna ta fira yana faɗa mata ya yi kewar girkinta, Sabila ta sake yin wanka ta saka rigar bacci ta ɗaukar hankali, sabuwa ce fil ta siye ta, amma sai ta ga bai wani nuna shigar ta birge shi ba, ta rasa shi wane iri ne, a baya ba laifi ya ɗan gyaru ya fara samun lafiya, amma yanzu ba ta ga alamar da lafiyar nan ba, haka dai suka kwanta tana fargabar kar yau ma ya yi bacci, da Allah Ya taimake ta sai ga shi ya zo gare ta, amma irin zuwan shekarun baya, kafin auro Karime, Sabila ta yi Allah wadai da wannan daren, domin kuwa tsokano ta kawai ya yi ya bar ta cikin wani hali, yadda ta lura shi bai ma gane ba, tun da sai yabonta yake yi yana faɗa mata sai yau ya dawo cikin hayyacinsa, ba don kar ta yi ƙarya ba da sai ta ce ko minti biyu ba ta cika ba, amma har ya samawa kansa mafita ya gama, ita kuma ko oho, da wannan takaicin bacci ya ɗauke ta, zuciya na raya mata tun da dai yanzu zaman daɗi suke yi da Sunusi ta faɗa masa gaskiyar ya dace ya nemi magani, sai kuma ta tuna wa'azin wani malami da yake cewa duk namijin da matarsa ta faɗa masa ba ta gamsar da ita ba ya taɓa mantawa, saboda abun yana yi wa maza ciwo, kuma suna jin sun muzanta sun gaza, don haka ta ja bakinta ta tsuke.
Washegari ya ɗakko yaran da kayansu, farincikin Sabila ya ƙaru, kuma a ranar suka yi zancen kujeru da shi, ya ce mata an samu wasu sakan dubu saba'in, nan take ta yi masa tarsfer ya ce zai turawa mai kujerun idan aka gyara su sai a kawo.

  Sabila ta ɗan ba da ratar sati ɗaya tana jira a gama gyaran kujerun, tuni ta cigaba da ɗinkinta, kuma a bakin maƙota da suka shigo yi mata sannu da zuwa da jaje take jin maman Nawal ta tashi, yanzu haka babu kowa ma a gidan ko mai gidan ba a sake ganin ya zo ba. Sabila ta ji wani tashin hankali ya rufto mata, a kiɗime take tambayar matar "Wace unguwar ta ce muku ta koma? Tun yaushe suka tashi?"
Matar ta ce"Ba ta faɗa ba, cewa ta yi ba a garin nan ba ne, kuma ba ta faɗi sunan garin ba, a tsaitsaye ma ta faɗa mana ta tafi".
 Hawaye ya sakkowa Sabila bayan tafiyar maƙotan nata, ta zuba tagumi tana tunanin halin da ƙawarta take ciki, a fili ta furta"Allah Yana nan, Yana sane da ke Amina, kuma shi zai cece ki daga hannun azzalumin mijinki, Allah Ya kuɓutar da ke ya zama gatanki".
Wunin ranar suƙuƙu ta yi shi jiki a mace.
 Da yake suna da kayan abinci kayan miya kawai yake kawowa, ita kuma tana ta zarar sadakinta tana siyo kifi ko naman miya, abun karyawa ne ma yanzu ya daina siyo kayan shayin da yake siyowa ko indomi, sai dai a karya da taliya ko macaroni,. Yau sati biyu da ba da kuɗin kujeru kuma ta ga ko da wasa bai taɓa yi mata zancen halin da ake ciki ba, ba ta so ya ce ta yi gajen haƙuri, amma haka ta daure watarana suna zaune da daddare ta ce"Baban Amal, ni kuwa ya aka yi da batun kujeruna?"
Ya yi shiru kamar bai ji ta ba, ta sake cewa"Yaushe za a kawo? Na gaji da ganin falon haka".
Ya ja tsaki yana haɗe gira ya ce"Bai gama aikin ba ne, idan ya gama ai ba sai kin tambaya ba, za a kawo miki".
Yadda ya ɓata rai ya ba ta mamaki, ta ce"To, kuma dama ba wai wani abu ba ne ya sa na tambaye ka, kawai na ji ba a ce komai ba ne".
Ya ce"Tafiya ya yi aiki wani garin ne, sai yanzu ya dawo".
Ta ce"To ba damuwa".
 Daga nan ba ta sake yi masa magana ba sai bayan sati biyu, wata ɗaya kenan da ba da kuɗin, zuwa lokacin ta fara ganewa Sunusi tuban muzuru ya yi, ya fara bayyana mata wasu tsofaffin halayensa, kamar yawan ɓata rai mara dalili da kuma masifa idan ta yi ƙaramin kuskure, sannan sai kayan miya ya ƙare ba zai kawo mata ba, duk kuwa da ba siya yake yi ba, ya cigaba da kai wa dare a waje, ba wata fira da take shiga tsakaninsu, a wannan karon ta yi niyyar gyara zaman nasu don haka ta tunkare shi da maganar, lokacin ƙarfe ɗaya na dare, ya dawo daga yawonsa, bacci ta yi ta farka ma ta kasa komawa. 
"Baban Amal ina son magana da kai". Ta faɗa gabanta yana faɗuwa, don yana shigowa ta ji yana ƙaurin kayan maye, ta san a caji yake tana fargabar ta faɗi abin da zai fusata shi.
Ta shanye tsoron ta ce"Dama a kan zamantakewarmu ne,  ina so mu gyara rayuwar aurenmu don Allah, mu dinga farinciki kamar kowane ma'aurata, kuma ka san yadda ake yi, tun da farkon dawowata gidan nan ka gwada min, idan wani laifin nake yi maka wanda ya sa kake yanke wannan hukuncin sai ka faɗa min na gyara, ba na jin daɗin zaman".
Ya yi shiru kamar bai ji ta ba, ta ce"Sai kuma zancen kujeruna..."
"Ke dalla dakata haka, ya ishe ni" Ya katse ta ta hanyar daka mata tsawa.
 Har sai da ta firgita, hawayen da ba sa yi mata wuya suka sakko mata, ya ɗora da faɗin"Kenan so kike na mayar da kaina wawa na yi ta zama a gida ina biyewa shirmen banza? Uban me kike so na dinga yi miki wanda ba na yi miki? Idan kin san kina da ƙorafi a kaina me yasa kika zaɓi dawowa gidana? To ba na son iskanci da ƙananun maganganun shirme, daidai nake da zamaninki idan ba ki kiyaye ni ba".
Tsoro ya kama ta, ta ja bakinta ta yi shiru ta kwanta tana hawaye, a haka bacci ya ɗauke ta tana tunanin yadda za ta ɓullo masa kan batun kuɗin kujeru, sai yanzu ma take nadamar ba shi kuɗin, da ta sani cewa ta yi ya haɗa ta da me kujerun, ko kuma ta samu wani ya yi mata hanya.
Washegari bayan ya gama karyawa zai fita ta ce"Baban Amal, umm...na ce kujerun nan idan bai gyara ba kawai ya dawo min da kuɗin na fasa, jari zan saka kawai na fara ɗinkin kaya 'yan kanti".
Ya maka mata wata kafirar harara kafin ya ce"Ke ni fa kar ki dame ni da wanann zancen, don na kwana biyu ma ban ga mai kujerun ba, idan na fita dai zan bincika na ji".
 Ya fita daga gidan. Da daddare da ya da dawo tana jira ta ji binciken da ya yi sai ta ji shiru, ita ma ba ta tada zancen ba don kar ya ce ta dame shi, tana ta jira har kwana uku bai ce komai ba, a zatonta ma ya manta don haka ta sake tuna masa, a ɗarare ta ce"Don Allah ka bincika zancen kujerun?"
A zaune yake, amma sai ga shi ya zabura ya tashi tsaye cikin hargagi ya ce"Innalillahi wa inna ilaihi raji'un! Sabila wai ke wace irin mayya ce azababbiya haka? Mutumin nan fa ba shi da lafiya yana gadon asibiti, da me zai ji?"
Ta ce"Amma ai hakkina ne, kuma tun kafin ya kwanta jinyar ya ci a ce ya yi mini aikina, ni na fasa kawai ya ba ni kuɗina".
A fusace ya ce"Baban kuɗina zai ba ki, ina ya gan shi? Jinya duk ta cinye kuɗin mutane, akwai masu miliyan ɗaya ma, duk sun yafe masa sai ke mai dubu saba'in? Allah Ya kwashewa dubu saba'in! Saba'in ɗin banza!".
Ta ce"Amma ai hakkina ne don haka ni ban yafe masa ba, ya ba ni kuɗina".
Ya ce"To an cinye, na ce na ƙarfi ne, wallahi da na yi niyyar yi miki ƙoƙari kuɗin su fito amma yanzu na fasa, tun da ba ki da kunya ba ki da kirki".
Ta ce"To duk wanda ya ci min hakkina Allah Ya isa ban yafe masa ba wallahi, kuma..."
Gigitaccen marin da ya sauke mata ne ya datse kalaman da ta kwaso, ta dafe kunci tana hawaye, shi kuma ya fara talle mata kai tana cewa"Ni za ki yi wa rashin kunya? Ni kike yi wa Allah Ya isa".
Cikin kuka ta ce"To kai ne ka ci kuɗin da za ka dake ni don na yi Allah Ya isa?"
Ya sake marinta ya ce"Ni ne, ni na ci ki ƙwata mana, mara kunyar banza da wofi!".
Ya fice daga gidan yana zage-zage, ita kuwa ta ci kukanta mai isarta, har amai ya taso mata ta yi shi, kanta ya ɗauki ciwo, zuwa dare sai ga zazzaɓi, wunin ranar haka ta dinga amai, amma a haka dole ta daure ta yi girki, tun daga nan kuma ba ta sake tada zancen ba, kujeru sun sha ruwa, ta yi asarar dubu saba'in, sai dai fatan Allah Ya mayar mata, sannan ba ta ma da isasshiyar lafiyar ja da shi, saboda tun daga ranar take amai da jin kasala, sati ɗaya da ya wuce ta siyo tsinken gwaji ta gwada fitsarinta, ta gane tana ɗauke da ciki ne, da ta faɗa masa ma ko ƙala bai ce ba, ba ta ga fuskar ce masa ya kai ta asibiti ba don haka ta yi shiru, tana ta lallaɓa jikinta, kamar dai yadda ya faɗa rabo ne ya dawo da ita gidan. Suna yin waya da Umma da Baba, lafiya lau suke amsa mata, sai dai shi Baba babu wata doguwar fira a tsakaninsu har lokacin.
         YUSUF
   Tun yana danne son zuciyarsa yana ƙoƙarin ganin bai bawa Zubaida damar shiga rayuwarsa a karo na biyu ba, har zuciyarsa ta fi ƙarfinsa, ya amshi tayin Zubaida, zuwa yanzu ya saki jiki da ita sosai, ya manta da duk irin zaman da suka yi a baya, ya manta kalolin raini da wulaƙancin da ta yi masa a baya, uwa-uba ma ya rufe idonsa da ganin yanzu matar wani ce ba tashi ba, ji yake kamar sabuwar buduruwa kawai ya yi, ita ma Zubaida da farko ta yi abun ne kawai a natsayin plan, amma daga baya sai ga shi ya zama gaske, Yusuf ya zame mata abokin hira, abokin shawara, kuma masoyi, ita fa dama can tana son shi kawai dai sharrin shaiɗan ne yake kitsa mata idan ta bar auren shi za ta samu wanda ya fi shi arziƙi, to ga shi yanzu ta samu ɗin, sai kuma  ta rasa wasu damarmaki da har take jin har gara ma gidan Yusuf ɗin da halinsa da ta ɗauka a matsayin takura, sai yanzu ta gane ashe shi ba shi ma da wata matsala idan aka cire talaucin, don haka ta saki jiki suke ta soyayyar su, ta cire wa wayarta duk wani key, faranta kawai mijinta ya ɗauka ya ga abin da take aikatawa, amma kamar ya sani ya ƙi ɗauka ba ya ko kallon inda wayarta take ma, ta gaji da zaman, ga ƙawayenta sai ganin gazawar ta suke yi, wasu ma da yawa ta daina ɗaga wayarsu.
 A ɓangaren Yusuf ji ya yi duniyar ta dawo masa sabuwa, sai kuma a hankali ya fara jin nadamar auren Shamsiyya, inda ya san Zubaida za ta dawo gare shi nan kusa da ko me Umma za ta yi ba zai yi wani auren ba, yanzu idan ya kalli Shamsiyya wani haushinta yake ji, sai yanzu ma yake gane ashe mummuna ce, ko kuma idonsa ne oho, tun yana daurewa don son yi mata adalci har zuciyarsa ta rinjaye shi, ya zama ya yi nesa da ita, babu wata walwala idan ba chatting yake da Zubaida ba, Shamsiyya ta yi ƙorafin har ta gaji, har ƙarar shi ta kai wajen Ummansa, ita ma Umma ta yi iya yinta amma ba ta canza zani ba, an rasa gane matsalarsa, ga shi Shamsiyyar ciki ne da ita na wata huɗu, tana ta sallah dai tana fadawa Allah, da fatan shi zai kawo mata ƙarshen abun, duk wani abu na kyautatawa da take yi masa babu wands ta rage, fira ce dai ta daina jan shi da ita, saboda ta tsare mutuncinta, tun da ta ga a banzace yake kallonta, zaman ya koma kamar na farkon aurensu, tsakaninsu sai bada umarni da aiwatarwa.
      GIDAN HAMZA 
   Babu laifi Mardiyya ta fara samun alheri a sana'arta, tana samu ta yiwa kanta da ɗanta hidimar da Hamza ba zai iya yi musu ba, duk wani wulaƙanci da Hamza yake yi mata ba ya gabanta, tun da lokaci ba shi, yana cika za ta nemi saki kuma dole ya sake ta, yanzu ko abinci ne bai ba ta ba siya take da kuɗinta, dama cefane ba a batunsa.
  A ɓangaren Hamza kuwa tuni soyayyarsu da Farida ta yi nisa, duk da a fari iyayenta sun nuna adawarsu da auren Hamza, amma daga baya sai suka rabu da ita, saboda suna son farincikinta, su duk rayuwar da yaro ya zaɓa yana da 'yancin kansa ya yi yadda ya so, matuƙar dai bai saɓawa addini ba, don haka bayan sun gama bincike a kan halayen Hamza suka ce ya turo iyayensa, a yanzu suna jiransa ne, sun yi rikici sosai da Farida bayan binciken iyayenta ya gano matansa uku ne ba ɗaya ba, da ƙyar ta haƙura za ta aure shi a hakan, saboda har zuciyarta take sob shi, musamman kalamansa, kuma dabarar da ya yi ita ba kushe matansa yake a gabanta ba, yabonsu yake yi, hakan ya sa take ganin ta samu miji na gari, ita tattali da kulawa kawai take so, indai miji zai zame mata kamar bawa to babu ruwanta da arziƙinsa ko rashinsa.
A daidai wannan lokacin ne kuma Hamza ya ga dacewar ya rabu da Mardiyya, don haka ya ƙara matsa mata lamba, amma kamar wacce ba ta da zuciya ta rufe ido kamar ba ta fahimci komai ba. Ga shi shi ita kawai yake harin fitarwa daga gidan, ita ce mai ɗa ɗaya, kuma ita ce ta ƙarshe, sannan ita zuciyarsa ta fi aminta da ya saki, ya san idan ya auro Farida ita ce wacce za ta fara neman ta da fitina, shi kuwa yadda yake jin Farida yanzu har ta fiye masa gwal.
Ana wannan ƙaramin ne kuma auren wani cikin yayyunta maza ya zo, tun ana saura kwana biyu bikin ta tafi gida da zummar za ta yi kwana biyar a gida, kwanta biyu ranar na uku da ya kasance ranar ɗaurin aure, Hamza bai yi shawara da kowa ba ya ɗakko mai mota a korikura, aka kwashe kayan Mardiyya tsaf, Saude da Sahura suna tambayarsa ya yi kicin-kicin ya ce"Ku ɗin ma kowaccenku ta bi ni a hankali wallahi".
Amsar da ya ba su kenan, wacce ta sa suka fara zargin ba lafiya ba, saɓanin da da suke zargin ko daɗi ne zai sa ya canzawa Mardiyyar gida, suka zuba masa ido suna jiran bayani.
Ita kuwa Mardiyya ana tsaka da shagalin wunin biki kawai sai kiranta aka yi, wai ga mijinta nan ya aiko da kaya fal mota, gabanta ya faɗi ta kira shi a waya, ya ɗauka kamar bai aikata  komai ba suka gaisa, ta ce"Da gaske kai ne ka aiko min da kayan ɗakina?"
Ya ce"Ƙwarai kuwa".
Ta ce"To a kan me? Me hakan yake nufi?"
Ya ce"Hutu na ba ki, ki zauna a gidan ki ɗanɗana har sai na neme ki".
Ta kashe wayar zuciyarta na ƙuna, sai ta fara hawaye, mutanen da suka zuba mata ido suka fara tambayarta amsar da ya ba ta, mahaifiyarta ce ta ja hannunta zuwa can ƙuryar ɗaki, tana kuka ta zayyana mata yadda suka yi, ta ce"Madallah! Lallai yaron nan Hamza ya nuna mana butulu ne shi, ke kuma kin ga ƙarshen so hana ganin laifi, ko ba nan Hafizu ya so a fasa auren ba kika ce kin ji kin gani? Yanzu ban da rabon yaron nan me kike tsinta a auren shi? Kalli yadda kika fige kika rame kika yi baƙi kamar ba ke ba, to kuka ma bai kama ki ba, don ban ga dalilinsa ba, tun da ya zaɓi kawo ƙarshen auren sai mu yi fatan Allah Ya sa hakan ya zama alkhairi".
 Duk yadda Mardiyya ta so daurewa ta shiga cikin dangi a gama biki kasawa ta yi, saboda kunyar mutane take ji, ya yarfa ta, ya ɗaura mata abun faɗa da yaɗawa a gari, ta ci kuka sosai.
 Tun a ranar Hafizu ya so zuwa ya ci mutuncin Hamza, don shi ma ya zo biki, amma babansu ya hana shi, shi da kansa ya kira shi a waya ya tambaye shi dalilin aiko da kayan Mardiyya gida, ya maimaita masa kawai ya ba ta hutu ne, nan take Baba ya ce indai ba sakinta ya yi ba babu wani dalilin zuwa gida hutu har ma fa kwashe kaya, don haka idan ya gaji ne kawai ya sake ta, Hamza ya ce shi ba zai sake ta ba, don ba manufarsa kenan ba, Baban ya ce to ya zo su yi magana, ya ce shi ba shi da lokaci sai sanda ya samu.
Kowa ya fusata, amma Baba ya ce a rabu da shi, bayan sati ɗaya Baba ya sake kiran shi a waya ya ce har yanzu bai samu lokacin ba ne? Ya ce bai samu ba, Baba ya ce to shi a matsayinsa na mahaifin Mardiyya yana nema mata saki, saboda ita ma Mardiyyar ta buƙaci hakan, nan fa Hamza ya ce an zo wajen, ya yi gyaran murya ya ce"To Baba ni dai ban ce ba na sonta ba, kuma ban ce na shirya rabuwa da ita ba, tun da kuwa ita ce take neman saki to ya zama wajibi ta kai ni kotu ko wata cibiyar addini domin a yi mana kul'i, ma'ana ta biya ni kuɗin da za su ishe ni na yi wani auren, daga nan sai na sawaƙe mata, amma wallahi Indai ba hakan aka yi ba, to sai dai ta dawwama da aurena a kanta, kuma ba za ta dawo min gidana ba, don wata buƙatar zan yi da ɗakina, na gama magana".
 A hans free wayar take, kowa na ɗakin ya ji bayanin Hamza, ciki har da Hafizu wanda yake shirin barin garin a gobe, ya yi huci mai zafi ya ce"Baba ka ba ƙi ba ni dama na yi maganin ɗan iskan nan ko?"
Baba shi ma ransa ya ɓaci, Hamza ya ƙure shi, bayan duk irin cutarwar da yake yi wa Mardiyya sannan yanzu ya zo da wanann maganar?Don haka ya ce"Hafizu na amince, ka yi maganinsa daidai gwargwado".
 Karon farko da Mardiyya ta ji daɗin jin za a hukunta Hamza, fata ma take yi Allah Ya sa a yi masa ƙafa ɗaya ta ga ta wulaƙanci.
Hafizu ya fita ƙofar gidan, ya kira abokansa sojoji wanda suke aiki a gari, ya zayyana musu komai, ya ce a yau da daddare yake son gabatar da aikin nan, ɗan sassama shi kawai za a yi, a koya masa ladabi da sanin darajar aure da matar aurensa, suka ce ga su nan zuwa da mota.

  Tun ƙarfe tara na dare Hafizu da abokansa suke ƙofar gidan Hamza, amma da yake a motar gida ne ba ta aiki ba babu wanda ya zargi wani abu, kuma su ma ba a cikin unifom suke ba. Wajen ƙarfe goma da rabi Hamza ya kama hanyar dawowa gida, daga majalisa yake, don ba a barin Farida zance da daddare, unguwar ma da nisa shi ma ba zai so zuwa gida da daddare ba, waya ce kare a kunnensa yana zubawa Farida kalaman da ya san suna tunzura soyayyarsa a gare ta, ya ga mota a ƙofar gidansa, amma bai kawo komai ba, a zatonsa ko baƙin maƙota ne, a ƙofar gidan ya zauna yana cigaba da wayarsa, don yana kiyayewa ba ya yin waya a gaban matansa yanzu, ya kammala ya saka waya a aljihu zai shiga gida kawai ya ga na cikin motar sun fito, "Hey!" Ɗaya daga cikinsu ya faɗa yana ɗaga masa hannu.
Hamza ya dakata yana kallon su ya ce"Ya aka yi?"
Ƙarasowar su ke da wuya wani ya wanke shi da marin da ya gigita shi, don ji ya yi kamar da katako aka mare shi, wani ya saka ƙafa ya kwarfe shi, sai ga shi a ƙasa wanwar, Hamza ya fasa ihu mai haɗe da salati ya ce"La ila ha illallahu! Me na yi muku? Indai waya ce ga ta nan, don Allah kar ku taɓa ni ina da iyalai".
Wanda ya mare shi da farko ya sake marin shi, sannan suka fara ƙoƙarin cicciɓarsa, ya cije yana ƙara bajewa a ƙasa kamar ƙasar ce gatansa, fizga ɗaya aka yi masa aka ɗauke shi cak, ya kwalla ƙara yana cewa"Sahura, Sahura, Saude, ku fito za a tafi da ni, ina maƙota? Innalillahi wa inna ilaihi raji'un!" 
Ɗaya ya gwaɓe bakinsa ya fashe nan take, suka cilla shi a motar yana ta ihun kiran Saude da Sahura, suka ja motar a guje suka bar unguwar, Hamza ya yi tsuru-tsuru yana kallon su, ji yake bai taɓa shiga tashin hankali irin wanda ya shiga a yanzu ba, ya fashe da kuka ya ce"Oga don Allah me na yi muku? Idan ma garkuwa kuka yi da ni wallahi tallahi ba lallai ku samu yadda kuke so, ni talaka ne kun dai ga gidana, don Allah ku taimake ni, ina da mata da yara, wanda ni ne gatansu da ni suka dogara".
 "Ka gode Allah idan garkuwa muka yi da kai, tun da za ka iya samun abin da za ka fanshi kanka, yanzu kuwa ubanka kawai za mu ci shi ne fansar". Ya ji muryar da ya ji kamar ya so ya gane ta, amma saboda ruɗun da yake ciki sai ya kasa gane Hafiz ne, tun da da facemaks a fuskarsa.
A rikice Hamza ya ce"To me na yi muku? Ni dai na san ba ni da abokin faɗa".
Wani ya ce"Dama ka samu har kake tambayar ba'asin me ka yi, idan ka sake magana sai ka kwashi haƙoranka a ƙasa".
Hamza ya yi gum yana ta addu'o'i ƙasa-ƙasa, can sai ya ga an tsaya a gefen titi, direban ya ba da umarnin a rufe idonsa, hankalinsa ya ƙara tashi ya fara roƙo"Don Allah kar ku kashe ni, ko me kuke so zan iya ba ku".
Ba su saurare shi ba suka ƙulle nasa ido da ƙyalle mai duhu, suka cigaba da tafiya, Hamza dai bai fasa addu'a ba salati kawai yake yi har sai da ya ji tsayawar motar, sabuwar fargaba ta shige shi sanda aka kamo shi aka fito da shi, aka yi wulli da shi a ƙasa, kansa ta ƙume ya kurje gwiwarsa, don ba ƙasa ba ce a wajen ƙananun duwatsu ne, sai da aka sake wanka masa mari kafin a buɗe idanun nasa, wajen da haske, don haka kai tsaye ya gane Hafizu cikin waɗanda ke tsaye a gabansa, duk fa dishi-dishi yake gani, ƙirjinsa ta yi mummunar bugawa, ya rarrafa kusa da Hafiz ɗin ya ce"Innalillahi wa inna ilaihi raji'un! Yaya Hafiz don Allah ka yi haƙuri, don Allah kar ka azabtar da ni wallahi sharrin shaiɗan ne".
Wani ya ce"Ka gane a inda kake?"
Ya girgiza kai ya ce"A'a ban sani ba, amma dai na san ina cikin haɗari".
Ya ce"Yanzu ka gane dalilin kawo ka wajen nan?"
Da sauri ya ce"Ƙwarai kuwa, case ne tsakanina da Yaya Hafiz, kuma wallahi ni ban isa na ja da shi ba, don haka Indai a kan Mardiyya ne ya faɗi duk yadda yake so, zan yi wallahi".
Ya ce"Kai ɗan iska ne ko? Saboda ba ka da mutunci aikinka shi ne ka auro yarinya ka dinga wulaƙanta ta ka saka ta a wahala ko? To daga yau iskancinka ya zo ƙarshe, don dandatse ka za mu yi a nan sai mu ga da me za ka yi wani auren".
Hamza ya fara karanto Innalillahi, ya matsa ya kama ƙafar Hafiz ya ce"Don Allah Yaya Hafiz ka yi haƙuri, tsautsayi ne da kasada, ds ruɗin zuciya da na ƙuruciya, amma in sha Allah ba zan sake ba, daga yau zan zauna da Mardiyya lafiya, ba za a sake jin kanmu ba wallahi, idan kuma saki take so yanzun nan zan sake ta".
Hafiz ya fizge ƙafarsa ya maka masa a gadon baya, Allah Ya taimake shi ba takalmin unifom ba ne a ƙafarsa, ya ce"Kai wanne ka zaɓa? Rabuwar ko zaman?"
Hamza yana hawaye ya ce"Sai wanda kuka zaɓa min ai, ba ni da zaɓi, wane ni?"
Hafiz ya ce"Umarnin da ka bayar shi za mu cika, ba ka ce mu biya ka kuɗin wani auren ba? To mu talakawa ne ba mu da shi, ka ga dole sai a hankali zamu tara ko? Don haka za ka rayu a nan har zuwa sanda Baba zai tara maka kuɗinka sai a ba ka ka sake ta ɗin".
Da sauri ya ce"Na yafe, wallahi na yafe muku, indai saki ne zan sake ta".
Hafiz ya ce"Au za ma ka sake ta, tukunna kenan ba ma yanzu ba? Ku fara saita shi". Ya karasa da ba su umarni 
Hamza ya zabura ya ce"Na sake ta, wallahi na sake ta, saki nawa kake so? Yaya Hafiz!" Ya kira sunan shi da ƙarfi sakamakon fizgar shi da suka yi, shi kuma Hafiz ɗin ya wuce daga wajen, ba tare da ya bari Hamza ya ji ba ya ce da wani"Ku daina dukan shi haka ya isa, kawai ku ba shi punishment kawai".
Hafiz ya yi gaba yana jin idan ya ce har da shi a wannan sabgar zai iya kashe Hamzan, saboda yadda kishi yake taso masa idan ya tuna shi ne wanda ya fara sanin matarsa Asiya, don haka gara ya bar wajen tun bai yi abin da zai zo tana nadama ba.
 Da fari suka sa Hamza ya cire kayansa, ya zama daga shi sai gajeren wando, sai magiya yake yi musu da ban haƙuri, ba wanda yake sauraronsa, sauƙinta ɗaya sun daina dukan shi, jan gwiwa suka fara saka shi a cikin ƙananun duwatsun, tun yana daurewa har ya gaji ya fara kuka da roƙonsu, sai da ya daɗe yana yi sannan suka saka shi tsallen kwaɗo, sam ƙafafun ba su da ƙarfin yi, amma haka ya daure yana yi yana faɗuwa da kuka, nan ma sai da ya jigata suka ga ya faɗi ya kasa motsi sannan suka rabu da shi, yana jin ana kiran wayarsa ba su ɗaga ba ba su ba shi ya ɗaga ba, ɗaya daga cikinsu ya ƙarasa kusa da shi ya ɗago shi, Hamza ya yi yaraf yana mayar da numfashi, ya ce masa "Ku faɗa masa na sake ta, tun ds na sake ta don Allah ku rabu da ni, idan na mutu mutane da yawa aka cuta, yarana shida wallahi, har na wajen Mardiyya bakwai, za su shiga maraici,  baba ta ba za jure rashina ba, ga kuma wacce zan auro ita ma ya za ta yi idan babu ni?" Ya rushe da kuka.
Sojan ya ce da ɗan'uwansa"Wannan fa bai saduda ba, tun da har yake tunanin ƙara wani auren, don haka dandatsar ce kawai za ta saita shi".
Ɗayan ya ce"Gaskiya ne wanann dole sai mun dandatse shi, duk da Hafiz ya ɗin ya hana, taimake ni mu ɗakko dutsen can".
Hamza ya mulumula ya miƙe zaune yana salati da ba su haƙuri ya ce"Wallahi ƙarya nake yi, ba wani aure da zan yi, na rantse da Allah na tuba, ba sai kun dandatse ba, matan nawa ma sai na daina kula su, ku bar ni amma na tsira da fankon abun ko don fitsari don Allah". 
Wanda ya ce a ɗakko dutsen ya ce"Ni fa ina ganin gara mu yi masa ba bakin bindiga, idan an gama sai a aika masa bullet ko guda ɗaya ne".
Hamza ganin sun fizgo shi ya taƙarƙare da iya sauran ƙarfinsa ya fara"Wayyo! Wayyo Saude, Sahura, za su kashe ni a tsaye, za su cuce ku, Yaya Hafiz ka yi haƙuri wallahi ba zan sake ba, na sake ta fa har abada, ban taɓa dukanta ba, ban taɓa zaginta ba fa, kawai cefane ne, shi ma kuma karayar arziƙi na samu, amma wallahi da ba zan yi mata haka ba, wayyo Affan za a kashe maka uba". Ya ƙarasa da kiran ɗan Mardiyya.
Sojan ya ce"Za mu dakata, amma fa sai da sharaɗi ka yarda za ka bi?"
Da sauri ya ce"Wane ni? Na ma bi wallahi, me kuke so na yi? Don Allah ku yi sauri ku faɗa min na aiwatar".
Ya ce"Me yasa kake cutar matanka kake tauye musu hakki da wulaƙanci?"
Ya ce"Ƙaddara ce, kuma dama an taɓa yi min asiri sanda nake yaro".
"Yi min shiru, wannan bai shirya ba mu yi masa aikin nan kawai" Sojan ya faɗa yana kallon ɗan'uwansa.
Da sauri Hamza ya ce"A'a zan faɗa, zan faɗi gaskiya wallahi, ba asiri ba ne, kawai dai ba ni da halin da zan riƙe duka gidan ne".
Soja ya ce"Ka san hakan me yasa ka ƙara auren ba ka zauna da mace ɗaya ba?"
Ya ce"Da yake ina da ƙarfin sha'awa, mace ɗaya ba za ta yi ba wallahi".
Ya ce"Ok, to bari a rage maka sha'awar".
Ya ce"A'a yanzu ma ta daidaita wallahi, ba sai kun rage ba".
Soja ya ce"Mugunta ce ta sa ba ka yiwa matanka cefane ko iskanci ne? Idan ka yi min ƙarya wallahi sai na gama da kai"
Ya ce"Mugunta ce Oga, amma ba wai ta mugun hali ba, wayo ne dai ya sa nake haka, saboda suna da sana'a ai su ma, suna samun kuɗi, kuma idan ban bayar ba idan sun dafa ba sa ba ni".
 Kiran Hafiz ya shigo wayar ɗaya daga cikinsu, ya ɗauka, Hafiz ya ce"Ku bar shi haka, ku fito mu mayar da shi gida, ni ma sai ku sauke ni, Madam ta dame ni da kira".
Komai a kunnen Hamza, don haka daɗi ya kama shi, ya kuma godewa Asiya a zuciyarsa da ta damu Hafiz ɗin, a ransa ya raya 'Oh ashe akwai inda maƙiyinka yake zama silar fitarka daga ƙunci?'
Sojan ya sassauta murya ya ce"To tun da har ka furta mugunta ce, to ina ba ka shawara kar ka sake yin aure, ka zauna da biyun ma sun ishe ka ka haƙura, wannan rashin sauke duka nauyin gida ne ya sa ba ka samun nutsuwa da su, babu macen da za ka dinga nuna mata ba ta da daraja da mutuncin ko ka dinga hana ta abinci ko cefane ka ce za ta dinga kyautata maka da nuna maka soyayya, saboda haka don Allah ka gyara, abin da ka yi wa Mardiyya wulaƙanci ne da nuna ba ta da wani sauran daraja a idonka, idan ka cigaba da yin haka gaba ba ka san matakin da wasu za su ɗauka a kanka ba, yanzu ba dandatse ka za mu yi ba kake ta ihu? To akwai abokina mai irin halinka, shi da ya saki matar sai ta yi masa asirin da abun ya zama fanko, matansa biyu duk sai da suka rabu da shi, ya san ita ce amma ba shi da hujjar da zai yi ƙararta, yanzu yana nan babu auren duka, ba ka tsoron haka ta faru da kai?"
A sanyaye Hamza ya ce"Ina tsoro, in sha Allah zan kiyaye kuma".
Ya ce"Ka canza rayuwarka abin da kake yi wa matanka idan ya faru a kan 'ya'yanka ba za ka ji daɗi ba, to ka dinga tuna su ma 'ya'yan wasu ne".
Hamza ya ce"In sha Allahu zan kiyaye, na gode sosai Oga".
Ya ce"Idan ka yi haka ka taimaki kanka, ga kayanka can ka saka mu wuce".
Hamza ya tashi yana tangaɗi ya saka kayan, ƙafafunsa jinsu yake kamar a ba jikinsa suke ba, sojan ya tallabo shi ganin da ƙyar yake tafiya, suka wuce yana ce masa"Idan ka ce za ka yi ƙararmu za ka saka kanka a wani case ɗin ne da ban, don mun tanadi yadda reshe zai juye da mujiya, amma idan za ka gwada start".
A sanyaye Hamza ya ce"A'a wallahi, ai kun ma yi min adalci na gode sosai, zan bar shi a sirrina".
Duk da haka sai da suka sake ƙulle masa ido, suka kai shi har ƙofar gida, sai a sannan suka ba shi wayar shi, ya duba ya ga Sahura da Saude ne su ka yi ta kiransa, sai a lokacin ma ya ga ƙarfe ɗaya da minti arba'in ne na dare, ya dannawa Saude kira, ringin ɗaya ta ɗauka don suna zaune ne a ɗakin Sahura cikin jimami, duk kai wa daren shi da wuya ya kai sha biyu a waje, shiyasa da suka ga har ɗaya ta gota hankalinsu ya tashi. 
Tana ɗagawa ya ce"Zo ki buɗe min".
Ta tashi da sauri tana cewa"Ga shi ya dawo".
Sahura ta mara mata baya, yana shigowa Sahura ta haska shi da fitilar wayarta jin yana numfarfashi, sai a lokacin ya ji wani rauni ya rikito masa, sai kawai ya zube yaraf yana nishi, a tare suka ɗauki salati hankali tashe, Saude ce ta lura da fasasshen bakinsa ta ce"Kin ga bakinsa a fashe, ga fuska ta kumbura anya ba gamuwa ya yi da ɓarayi ba?"
Sahura ta saka sakata a gidan, ta duƙa ta ce"Hamza, me ya same ka don Allah? Wane ne ya yi maka haka?"
Ya ce"Ba komai, za ku iya ɗauka ta? Ku yi kama-kama ku kai ni ɗakina don Allah".
Sahura ta miƙawa Saude wayarta, ta cicciɓe shi duka, ya ce"A'a Sahura kar ki yarda da ni ku yi kama-kama".
 Ba su saurare shi ba suka kai shi ƙofar ɗakin, Saude ta sa hannu a aljihunsa ta ciro mukulli ta buɗe ɗakin aka shiga da shi, Sahura ta dire shi a gado tana yi masa sannu.
Ya kwanta yana mayar da numfashi, Saude kamar za ta yi kuka ta ce"Don Allah mene ne ya same ka? Ka yi mana bayani".
Ya ce"Wasu ne suka kama ni haka kawai ban san su ba, ban san me na yi musu ba, suka kai ni wani waje suka dinga ba ni gwale-gwale, yanzu haka ƙafara kamar ba a jikina take ba, sun dake ni sun ci mutuncina, ba don Allah Ya taimake ni ba ma, ko na ce Ya taimake ku da sai dai na dawo muku babu abun nan, an dandatse shi, har sun ɗauke ni za su dandatse kamar wani ɗan taure". Sai ya fara kukan da ya sanyaya musu jiki.
Saude ta ce"Amma abun da mamaki fa".
Sahura ta ce"Ba wani mamaki, tun da kika ji batun dandatsa ai wata macen ya yaudara ba rami me ya kawo maganar rami? Ina ruwan namiji ɗan'uwansa da wannan hukuncin? Hamza za ka faɗa mana gaskiya ko mu haƙura".
Saude ta ce"Amma idan za mu yi masa adalci neman mata ba halinsa ba ne, to wa ce za ta aikata masa haka?"
Ya ce"Innalillahi wa inna ilaihi raji'un! Yanzu jayayya da musu za ku tsaya yi ba za ku yi min tausa ba? Ba za ka taimake ni ba? Ƙafata fa ta kusa expire".
Sahura ta ce"Wannan ai ya wuce tausa, Saude dafa ruwa don Allah, bari na ɗakko masa magani".
Duk suka fita daga ɗakin, Saude ta kunna ƙaramin gas ɗinta ta ɗora ruwa, Sahura ta ba shi paracetamol ya sha. 
A roba aka zuba ruwan Saude ta ɗakko towel ta saka a ciki, ta zare masa dogon wandon, tausayi ya kama ta ganin gwiwar duk ta fashe, amma a haka ta fara daddana masa, ya fara wash yana janye ƙafar.
Sahura ta ce"Haba Saude mene ne haka kamar kina shafa masa mai?"
Saude ta ce"Ba ki ga duk ciwo ba? Ba na so na fama masa".
Sahura ta ce"To dama ai da ciwo ake cire ciwo, idan kika tausaya masa ba jikin ne zai ɗanyance masa ba? Ai da zafi-zafi ake dukan ƙarfe, tashi ki ban ki ga, don na ga tausayi ba zai sa ki taimake shi ba".
Ta karɓe towel ɗin, Hamza ya ce"A'a Sahura, bar ta ta yi min don Allah, ku fa tausaya min, daidai nake da wanda ya ƙwato daga bakin kura".
Sahura ta zauna ta janyo ƙafar, ta saka towel ɗin ya naɗo ruwa, ta jibga masa ta danna, ya saki ƙara yana yunƙurin janye ƙafar amma ta damƙe ta ta ƙi saki, Saude a sanyaye ta ce"Ki masa a sannu don Allah!".
Sahura ta ce"Saude ba ki fi ni son shi ba fa". 
Ta sake lafta masa a ɗayar ƙafar, tun Hamza yana ihu har dai ya fara jin daɗin ƙafar, kuma ruwan ya huce, ya koma mayar da numfashi. Da ta gama ta ɗakko babbar roba ta zuba ruwan zafin ta surka kaɗan, ta kawo ɗakin, Hamza ya ce"To wannan kuma fa?"
Ta ce "Wanka zan yi maka, ai ba ka kwana a haka ba, sai jikin ya yi tsami".
Bai musa ba, ta tuɓe shi ta kwashe shi, ta zuba a robar, kamar ƙaramin yaro ta wanke shi tass, ya saka masa singlet fa gajeren wando ta kwantar, ta goge ruwan da ya zuba a ɗakin, ta shafe masa jiki da abonake, ta lulluɓe shi ganin yana rawar sanyi, dayake ita ce da girki sai ta nemi waje ita ma ta kwanta.
Can ƙasa ta ji yana cewa"Na gode, na gode muku, kuma in sha Allah na canza halina daga yau".
Ta ce"Idan ka canza kanka ka taimaka ba mu ba".
08028966015

   Tun daga ranar Hamza ya yi wa kansa karatun ta nutsu, ya ga ya dace ya dinga ƙoƙarin ba wa matansa duk wani abu da yake hakkinsa ne ya ba su, don haka ya fara yana fatan Allah Ya cigaba buɗa masa kasuwarsa, ya taɓa jin wa'azin wani Malami da yake cewa duk wanda yake kyautatawa iyalansa da iyayensa Allah zai ta buɗe masa kofofin samu, ba ya taɓa hana shi samun rufin asiri ba, jikinsa ya yi la'asar, shi kansa ya san yana da halin riƙe mata biyu, a dai 'yan buƙatunsu daidai gwargwado idan ba a haɗa da ƙarya da fariya ba, amma ba shi da halin riƙe mace uku, indai ba arziƙinsa ne ya ƙaru ba, ba iya riƙe macen ne abin dubawa ba, haihuwa za ta far yi ita ma, hidimar yaranta sun shiga lissafi, nasu abincin, sutura, ilimi, da kuma uwa-uba kula da tarbiyya, ya san mafitarsa a yanzu ɗaya ce idan har gyaran zai yi da gaske, ya haƙura da auren Farida, ya zauna da matansa, amma tsakani da Allah Ya riga ya kwaɗaitu da son aurenta, idan ya fasa ya yaudare ta, kuma a yadda take son shi ya san za ta shiga wani hali, amma duk da hakan ya so ya ja baya da ita a hankali sai ya fasa, sai dai ta ƙi ba shi dama, ƙarshe ya fara yi mata kura da hali, ya yi vedion gidansa ya nuna mata, amma sai ya ga sam ba ta damu ba, a wannan tsakanin ne kuma mahaifinta ya sake kiran shi da zancen auren, kawai sai ya manta da komai ya haɗa dubu hamsin ya kai kuɗin auren, a zatonsa ma za su raina dubu hamsin ɗin su ce an fasa ba shi auren, amma sai ya ga sun karɓa, a wannan karon a tsanake ya zaunar da matan nasa ya yi musu bayani a tsanake zai yi aure, ya ɗora da faɗin "Ni auren ma ba so nake ba wallahi, ƙaddara ce kawai, na yi ta ƙoƙarin zamewa abu ya ci tura, ku dai taya ni da addu'ar zaɓin alkhairi".
Sahara ta ce"Haba Hamza, mu za a yi wa garin? Auren dole za a yi maka kenan kake nufi?"
Ya ce"Ba dole ba ne, ni na kai kaina, amma kuma daga baya yanzu da nake son gyara rayuwata sai na ji ya kamata na fasa, to kuma magana ta riga ta fara nisa, kawai dai mu bar shi a ƙaddara".
Saude ta ce"Allah Ya ba mu ikon cinye jarabawar nan".
Ya ce"Jarabawa kuma Saude?"
Sahura ta ce"Allah Ya ba shi iko za ki ce, shi da yake kwaso auren, mu ai namu ido".
Saude ta ce"To Sahura idan ba a wanye lafiya ba ai mu ma muna ciki, kina kallon dai yadda yake yin aure babu test kamar ba wayayye ba, idan ya auro mai wani ciwon ba mu aka cuta ba? Kuma wallahi ni da kafin ya fara aure-auren nan ba ni da infection, amma yanzu ga shi nan mun ƙulla aminta da masu maganin sanyi, wani yana ƙarewa zan siya wani, ina dalili?"
Sahura ta ce"Au Saude ashe ba ni kaɗai sanyin nan yake damu ba? To gaskiya tun da haka ne shi ne ya zuba mana".
Hamza ya haɗe rai ya ce"Ya ishe ni haka, wai ku don Allah me yasa ba kwa so a zauna lafiya? Me yasa duk yadda zan kai zuciyata nesa sai kun hasala ni? Yanzu me ya kawo wannan zancen banzan?"
Sahura ta ce"Gaskiya ce ba zancen banza ba, ko za ka cigaba da aure-aurenka ka tabbatar kana yin test, infection kuma Allah Ya saka mana".
Ya ce"To ni mahaukaci ne? Ko na ce muku ba na yin test?"
Saude ta ce"Inda kana yi ai da ba ka auro mai ciki ba".
Sahura ta ce"Ai ni kuma da aurenmu shi fa kansa ya ce mu yi, amma tun da kika ga haka auren mai cikin ne ya saita shi a hanya".
Hamza ya yi tsaki ya ce"Wallahi wani abun duk ku ne kuke ja wa kanku, yanzu dai na san kishi ne ya sa kuka zauna kuke ciccira maganganu haka, to ai na banza ne, ai kishi shi ne ku kyautata min, ku dinga gasar kyautata min da kwantar min da hankali, yanzu wannan yarinyar da zan aura jiyan nan take tambayata birthday date ɗina, ƙila wata bajintar za ta yi mini idan ranar ta zo, ku kuwa na san babu wacce ta sani ballantana ta yi wani abu da za ta burge ni, to ya mutum ba zai ƙara aure ba?"
Sahura ta ce"Kai ka san ranar na ɗaya daga cikinmu?"
Ya ce"Yenn rufe min baki! Kawai dai kun mayar da ni dankali ba wani ɗan abun soyayya, ku ba faɗa min sunan soyayya ba, ku ba faɗa min i love You ba, ku ba yi min a aikace ba, ba komai, komai zero".
Sahura ta ce"Hamza mu yi wa kanmu adalci, tsakani da Allah mu duka ne masu laifi, kuma kai ne ba ka ba mu damar da za mu yi maka yadda kake so...".
 Saude ta karɓe zancen ta ce"Sannan muna jin ciwon yadda kake ɗaukarmu ba a bakin komai ba, ba za ka wadata mu ba, amma sai ka kinkimo wani auren, da kuɗin da za ka kashe a wani auren ba gara ka ba mu mu gyara jikinmu ba?"
 Sahura ta ce"Nan ka yi magana a kan kiranka da sunanka gatsal, na fara ce maka Sweetyna sai ba ka ƙarfafa min gwiwa ba, idan na faɗa sai ka bi ni da kallon rainin hankali, ko ma ka mayar da shi shashasha, shi yasa ma na watsar".
Saude ta ce"Ni dama ban ɗora a ka ba, idan ma zan daina faɗin sunan sai dai na ce baban yara, ya fi sauƙi".
Hamza ya ce"Ku don Allah ya isa haka, na gaji da jin kame-kamen nan naku".
Saude ta ce"Ba kame-kame ba ne, gaskiya ce".
Ya ce "To ku riƙe gaskiyarku, ba dai ina ba ku cefane ba? Ba ruwanku da aurena, dama na faɗa muku ne don na fita hakkinku".
Ya fice ya bar musu ɗaki, su ma suka fito Sahura na cewa"Allah Ya sa wannan karon ma a nan ɗakin za a haɗa lefe".
Ya yi banza da ita.
        SABILA
   Sabila tana nan tana ta laulayi ba sauƙi, dama duk a haka take yin cikinta, duk ta rame ta yi zuru-zuru, amma ba ta fasa yin ɗinkin ba, saboda idan ta biyewa jikinta sai ta kashewa kanta kasuwar ɗinkin, tana da sauran kuɗin da take zara a account ɗinta tana yin cefane, amma idan ta ce za ta daina ɗinkin saboda haka ta san za ta rasa shi a sadda take neman a kawo mata, shi yasa take daurewa ta yi,  ba ta tashi sanin Sunusi shigo-shigo ba zurfi ya yi mata ba sai da kayan abinci suka ƙare tass, shikenan aka koma 'yar gidan jiya, masifa da tijararsa har ta fi ta da, rana ɗaiɗai ne ba ya saka ta kuka, ba ruwan shi da tausayin yanayin jinya da take ciki, a wannan karon ta nuna masa ba ta da kuɗin, kuma ɗinkin ma bai san tana yi ba, tun da sai ya fita take yi, kuma ba ta yin na dare, yana auno shinkafar kwano ɗaya, gwangwani huɗu take dafawa, tun rana har dare, don haka babu inda take zuwa take ƙarewa, idan ta ce masa ta ƙare ya tisa ta a gaba da masifa, kuma shinkafar ce kawai take raba su, sai kayan miya idan ya ga dama ya kawo, ita take siyan gawayi, mai, magi, da duk wani abu na girkin, da safe kuma tun da ya ganewa gero shikenan, sai ya auno kwana ɗaya, ko kuɗin markaɗe babu, ita za ta markaɗo ta yi aikin tacewa, ta dinga siyan suga da ƙosai ko dankali, shi kuwa dama tuni ya daina karyawa a gida, idan ta ce masa ga koko sai ya ce tashin zuciya yake saka shi, shi yasa ya daina karyawa, kuma ita tsakaninta da Allah ta yi zaton da gaske ba ya karyawa da yunwa yake tafiya kasuwa, sannan a can ɗin ma ya ce mata awarar ɗari biyu yake ci, shi yasa take jin tausayin shi, idan ya dawo har rawar ƙafa take yi wajen zuba masa abinci, idan ba shinkafa za su dafa ba to taliya ce ko macaroni leda ɗaya, shi za a ci tun rana har dare, ba su da wani auki musamman macaroni, idan ta dafa ta ɗibar masa nasa a kula, ɗan wanda yake ragewa ba ya isar su ita fa yaran su ci har dare, sai dai ta ci da rana ta haƙura da daddare, idan kuma ta ji yunwar ta dame ta sai ta fita ta siyo awara ta ci ta kwanta.
Akwai ranar da ta gama dama kokon safen yana zaune ta miƙa masa tana cewa"Da ka gwada shan kokon baban Amal, ya fi ka dinga zama da yunwa ba ka karyawa ina tsoron yunwa ta ci ƙarfinka".
 Ita ta yi maganar ne a tausashe da nuna kulawa, ba ta yi zaton zai ji haushi ba, sai gani ta yi ya zabura ya fara masifa "Wai ke Sabila wace irin daƙiƙiya ce? Sau nawa zan faɗa miki kokon nan tashin zuciya da kasala yake saka ni? Dole sai na sha? Idan ma yunwar ta kama ni kina da asara ne? Ko mutuwa na yi duk ba silarku ba ne ke da 'ya'yanki? Tun da dai na nemo ku na ba ku to ki bar ni na sarara, na ji da abin da yake damuna".
Ta ce"Don Allah ka yi haƙuri, ban san maganar za ta ɓata maka rai ba, amma ban ji daɗib cewar za ka mutu silarmu ba, ni a ganina bayan mahaifinka a yanzu ba ka da masoyan da suka kai ni da 'ya'yanka".
Ya ce"Yanzu ba don ku na zaɓi na zauna da yunwa ba? Idan ba don kin mayar da ni bawanki ba dole na nemo na ba ki ai da kasuwar ma sai na dinga hutawa, idan na tara abin da zai ishe ni na ci abinci na wata ɗaya, ko hutun sati ɗaya sai na yi, to ba zai yiwu ba, an mayar da mutum kamar wani bawa, ba ni da wani amfani sai na bauta muku!".
Ta ce"Ka yi haƙuri, na san kana iya ƙoƙarinka, kuma ba hakan ne ke nufin kai bawa ba ne, ladanka yana wajen Allah, ko wani ka ciyar ba iyalanka ba za ka samu lada sosai, to haka mu ma duk da dolenka ne, amma za ka samu ladar ciyarwa".
A fusace ya ce"Ke dalla can rufe min baki, iyayin banza da wofi kawai, babu abin da kika sani sai cin abinci, yanzu idan ke wata me hankali ce ana cikin wannan yanayin har za ki samu ciki ne? Kin ɗauki ciki niƙi-niƙi ga shi nan za ki ƙarawa mutane wahala, dama ni shikenan na riga na zama ɗan wahala".
Sabila ta fara jin haushin kalamnsa, ta ce"Amma ai dai ka san ba ni na yi wa kaina cikin ba ko?"
Sai kuwa ya taso kanta kamar zai dake ta ya ce"Me kike cewa!? Me kika ce? Maimaita idan ba ki da kunya".
Ta kare kanta da hannuwa hawaye yana sakko mata, ganin yara suna kallon su.
Ya koma baya yana huci ya ce"Ai da sai ki maimaita da na nuna miki ke ƙaramar 'yar iska ce wallahi, na fi ki iya iskanci".
Ta na share hawaye ta ce"Ni dama ban ce ni 'yar iska ba ce, kuma ciki Allah da ya ba mu yana sane da halin da muke ciki".
Babu zato ta ji ya waske ta da mari, ta ce"Kenan ni ne ɗan iska ba ke ba ko? Ni kike zagi?"
Ta fashe da kuka, ta fice daga ɗaki, ta koma ɗakin gadon ta kwanta tana cigaba da kukanta, tana jin lokacin da ya fita daga gidan, yana cigaba da mita.
 Ta daɗe a ɗakin kafin ta fito, ita kunyar kallon yaran nata ma take yi, saboda ya dake ta a gabansu, zuciyarta ta ƙuntata sosai, haka ta daure ta koma falon ta sha kokon da har ya yi sanyi, amai ne ma ta biyo bayan shan kokon, ta aika aka siyo mata lemo da biskit, yawanci shi take ci ya zauna idan aman nan ya taso mata.
 Wannan rashin isar abincin yana damunta, yanzu hatta gasarar kokon ma idan ta ƙare sai ya yi masifa a kanta, ya ce ai yana kallo da yawa take damawa, idan ba za ta dinga cancanawa ba sai ya daina siyo geron ya dinga ba ta naira ɗari kullum ta siyo gasarar, haka dai take ba shi haƙuri idan yana faɗansa.
Yau sun tashi da macaroni guda ɗaya a gidan, wacce za a dafa da rana, tana jin haushi a duk ranar da za ta dafa ta, saboda rashin auki, yana cikin shiri zai fita kasuwa ta same shi a sanyaye ta ce"Baban Amal ina so mu yi magana".
Bai ma kalle ta ba, ballantana ya nuna ya ji ta, sanin halinsa ne shariya ya sa ba ta damu ba ta ɗors da faɗin"Wannan macaronin ba ta da auki, idan muka dafa ba ta isarmu, idan da hali ya kamata a dinga dafa leda ɗaya da rabi".
A fusace ya ce"Kar Allah Ya sa ya isa, kar ya isa ɗin, sata zan fara yi ina kawo muku? Sabila! Idan ba ki godewa ni'imar Allah ba nan gaba za ki godewa azabarsa fa, wata macen tana can ko leda ɗayar ma ba ta samu ba, amma ke har kina wani ƙorafi, to idan bai isa ba kar a ajiye min, ki daina ba ni abincin, ai dama ni ɗan wahala ne, ku cinye duka ke da yaran, idan ya so ki fi ni ƙiba, ko kuma ma na mutu ke ku rayu ke da 'ya'yanki!".
Sabila s sanyaye ta ce"Ka yi haƙuri".
Ta fice daga ɗakin ta koma falo.
Ta dai ga ya daɗe a ɗakin kafin ya fito, duk da ta ga ɗazun ya gama saka kaya ma, ta rasa me ya zauna yi, tana son leƙawa tana fargaba, ta dai tashi ta leƙa ta windo sai ta gan shi a sir ɗinta yana yi mata bincike, mamaki ya kama ta, amma sanin ba ta da ko sisi a wajen ya sa hankalinta kwanciya, ta koma tsakar gidan, can dai ta ga ya fito ya tafi, ta bi shi da kallo s fili ts furta"Allah Ka dube ni ka gyara halin mijina".
  A haka ake ta tafiya, ko cinikin ɗinki ta yi aka ba ta kuɗi a dunƙule ba ta bari a hannunta, sai ta saka a cikin opay ɗinta. Yau 'yan canjin da take juyawa a hannunta sun ƙare, dole za ta fita ta ciro ɗan kuɗin da ta saba riƙewa a hannunta, yau dubu biyar za ta ciro maimakon dubu uku, tun da Sunusi ya siyo kayan abinci mai ɗan dama jiya, shinkafa ma kwano uku ya auno, ta san ko gwangwani biyar take auna tana dafawa a maimakon huɗu ba zai gane ba, sai su dinga ci suna ƙoshi, taliya da macaronin ma za ta ɓoye guda biyu, ida ta ɗauki leda ɗaya da take dafawa, sai ta farka wanda ta ɓoye ɗin ra dinga zazzagawa, ko yaya ne za ta ƙara auki, ga kuma kayan miya ya kawo da yawa har da kabeji, shekaran jiya wata mata ta turo mata kuɗin ɗinkinta dubu ashirin, don haka har kifi za ta siya ta saka a miyar yau.
 Yaran suna makaranta, ta rufe gidan bayan ta ɗauki ATM ɗinta ta tafi wajen mai POS ɗin layinsu, ta miƙa masa katin tana ce masa "Dubu biyar za ka cire min".
Ya karɓa ya saka ya ba ta ta saka password, ta miƙa masa, ya ce"Hajiya ai kuɗin ciki bai kai dubu biyar ba, kwano biyu ne kacal".
Gabanta ya ba da rass, ta ce"Kamar ya kwabo biyu? Ka dai duba sosai".
Ya nuna mata POS ɗin ya ce"To kin gani dai haka ya nuna".
Ta ciro wayarta ta kunna data ta shiga App ɗin opay, nan take bugun zuciyarta ya canza ganin zancen mai POS ya tabbata, ta shiga transaction, zuciyarta ta tsinke, ganin sunan Sunusi Yakubu a farko, wato dai shi ne wanda ta turawa kuɗi na ƙarshe. 
"Na gani, yi haƙuri ban san babu kuɗi ba". Ta ce da shi, da rawar murya.
Ta bar wajen, numfashinta sai hawa da sauka yake yi, tuni ƙwallar da take riƙewa ta ƙwace mata, tana tafe tana sharewa wasu hawayen na sakkowa, tana shiga gida ta zauna ta fashe da kuka, sai da ta yi mai isarta sannan ta buɗe ɗakin gadon nata, ta laluba ƙasan kayanta ta ji wayam, hakan ya ba ta amsar yadda aka yi ya yi mata transfer, akwai takardar da ta rubuta six digit ɗinta na opay, da kuma four, NIN number da BVN ɗinta, ta rubuta ta ajiye ne saboda kar ta manta, ashe tsautsayi ne zai biyo bayan hakan, ta sha kama shi yana yi mata bincike, ba ta yi zaton hankalinsa zai kai ga takardar ba.
Ta ɗauki waya ta kira shi, yana ɗauka ta ji muryarta ta sake karyewa ta ce"Baban Amal".
Ya ce"Ya aka yi?"
Ta ce"Na ce cirar kuɗi na tarar babu komai a account ɗina".
Ya ce"To sai me? Ni mene ne nawa a ciki?"
Ta ce"Amma ai sunanka na gani a transaction..."
Ya katse ta da faɗin"Me kike nufi? Me kike nufi da kin ga sunana a transaction?"
Ta ce"Haka ba zai taɓa faruwa ba sai dai idan kai ne ka yi transfer a wayata".
"Bura'uba! Ni za ki yi wa sharri? Rainin da kika yi min har ya kai haka?" Ya faɗa yana ɗaga murya.
Sai ya kashe wayar, ta saki sabon kuka, ga abun kai ƙara amma babu halin kai wa gidansu, ta sani dole sai dai wajen dangin nasa, ta kira ƙanwarsa a waya har sau uku ta ƙi shiga, don ba ta san ta canza layi ba, ta rasa mafita, har ta yanke ta tafi gidansu ta faɗawa babansa, ba ta kai ga tafiya ba sai ga shi ya dawo gidan, duk da ita ya yi wa laifi amma sai da ta ji gabanta ya faɗi, ta gyara zama tana ƙara haɗe rai.
Ya shigo kamar an jefo shi, tun daga takun tafiyarsa dif-dif ta san a harzuƙe ya shigo, tsoro ya ƙara shigarta, ya shigo ɗakin yana cewa"Ke don kaza-kazanki me kike cewa a waya yanzu?"
Ta daure ta aro jarumta ta ce"Kuɗina ka kwashe min..."
Kafin ta ƙarasa ya kwashe ta da mari, a fusace ya ce"Ni za ki mayar ɓarawo? Ni ne na satar miki kuɗi?"
Wannan fa shi ne ga duka ga tsinka jaka, yau Sunusi ya kai Sabila bango, ta miƙe tsaye tana kuka ta ce"Ƙarya na yi? Ai ka sata ɗin! A kan me za ka ɗaukar min kuɗina? Hakkina da nake shan wuya ina tarawa? Kuɗin ma da duk a cefane yake ƙarewa shi ne za ka cuce ni ka kwashe min? To Allah Ya isa ban yafe maka ba wallahi".
Ya sake gaura mata mari, a wani group da take ciki watarana ta ji ana fira a kan namiji mai duka, mafi yawan matan cewa suke yi ai indai namiji ya dake ka yau ba ka ɗauki mataki ba ya samu lagonka kenan, amma idan ka rama mamaki ne zai kashe shi, ba ya sake ma cewa zai dake ka daga ranar, don haka ita a yau ta ji za ta gwada, yana sauke hannunsa ta wanka masa mari, ya zabga wata uwar ashar mai gunna kafin ya ce"Ni kika mara? Sabila ni kika mata?" 
Sai kuwa ya rufe ta da duka, ita ma cikin ƙarfin hali ta ce"Na mare ka ɗin, banza ɓarwo mara imani" Ta fara kai masa dukan ita ma, amma ƙashi kawai take duka, don haka zafi ma take ji a hannunta maimakon shi ya ji zafin.
Zuciya ta ɗebe shi ya sa ƙafa ya kwarfe ta, ta zube a ƙasa a rub da ciki, a kan cikinta na watanni huɗu, azaba ta saka ta sakin ƙara, ya saka ƙafar ya dinga tattaka ta, tun tana haurinsa da ƙafarta don ta kare kanta har ƙarfinta ya ƙare, sai da ya yi mata lilis sannan ya tsallake ta ya bar ɗakin, safa da marwa ya dinga yi a tsakar gidan ransa a mugun ɓace, kafin ya shiga zuba ruwa ya shiga wanka.
Cikin ƙanƙanin lokaci ta shiga wani mawuyacin hali, mararta ta ɗauki azabar ciwo, ga hannunta da ya taka jinsa take kamar ya karye, ta yi yunkurin tashi ya fi sau goma ta kasa, ga numfashinta sai hawa da sauka yake yi, kukan ma ya ɗauke cak, sai kyarma da jikinta yake yi.
 Sunusi ya fito daga wanka ya shiga ɗakin, ganin Sabila a yadda ya barta ga kuma jini ya ɓata farin siket ɗinta na ciki ya tada hankalinsa, don zani kan tuni ya kunce wajen dukan ya kama gabansa, a hankali ya furta"Sabila".
Ya ji shiru, ya zagayo ya ga idonta a rufe, gabansa ya ba da rass ya fara jijjiga ta yana kiran sunanta, tana jin shi, amma me za ta ce masa? Ba ta ma da ƙarfin da za ta yi motsi ballantana magana, ga shi numfashinta sai ƙara tsere mata yake yi, yanzu da ƙyar yake dawowa idan ya tafi, ƙarshe dai ta ji yana ta kiran sunanta a rikice yana jijjiga ta kamar yana kuka, sannan kuma ta ji sanda yake waya, ba ta dai fahimci da wanda yake yi, daga nan komai nata ya tsaya cak.
LITTAFIN KUƊI NE
08028966015
BONANZA
Ku zo ku kwashi garaɓasar MRS SADAUKI ta yi bajin kolin littafanta na horror da kuma na soyayya,sai kin zaɓa kin darje an yi sauƙi an zauce farashi.
 Ga littafan kamar haka:
_MUTUWARE 800 ya koma 500✅
_MAITAR IDO 700 ya koma 500✅
_MATSAFIYA 700 ya koma 500✅
_MATAR ALJAN 500 ya koma 300✅
_MACIJIN CIKI 500 ya koma 300✅
_MIJIN ALJANA 500 ya koma 300✅
_MAKARANTAR  MATSAFA 500 ya koma 300✅
_MAFIYA 500 ya koma 300✅
_MAHAUKACIN SO 500 ya koma 300✅
_MATAR MAHAUKACI 500 ya koma 300✅
_ƳAN KUNGIYAR ASIRI 700 ya koma 500✅
_KABEWAR KAN KABARI 500 ya koma 300✅
_KARUWAR GIDA 500 ya koma 300✅
_FARASHIN TASIRI 500 ya koma 300✅
_FATALWAR DEBORAH 500 ya koma 300✅
_SEEYA 700 ya koma 500✅
_SOJANA 700 ya koma 500✅
_SAURAYINA 700 ya koma 500✅
_SOLDIER MAN 700 ya koma 500✅
_RUHIN ALJAN 500 ya koma 300✅
_HADEEYATULLAH 500 ya koma 300✅
_BOKANYA 500 ya koma 300✅
_BANGO 500 ya koma 300✅
_ƁOYAYYAR DUNIYA 500 ya koma 300✅
_ƁOYAYYEN SIRRI 500 ya koma 300✅
_TOBY ƊAN DAMBE 500 ya koma 300✅
_TUZURU 500 ya koma 300✅
_ƊAN ACAƁA 500 ya koma 300✅
_INUWATA DA TA GABATA 700 ya koma 500✅
_LIKITAN MAHAUKA 700
_SURUKATA 700 ya koma 500✅
_ZAWARCI 800 ya koma 500✅
_BAƘIN RUHI 1k ya koma 500✅
SHAUƘIN SO 500 ya koma 300✅
IDON SHARRI 700 ya koma 500✅
Duk wacce take da buƙata sai ta tura kuɗin adadin

 Sosai hankalin Sunusi ya tashi, bai taɓa zaton dukan da ya yi mata ya yi yawan da zai cutar da ita har haka ba, tsoronsa kawai a ce ta mutu, ya san shikenan shi ma kashe shi za a yi, ko kuma ya ƙare rayuwarsa a gidan yari, ya kai hannu hancinta ya ji babu fitar iska hankalinsa ya ƙara tashi, don shi dai bai shirya mutuwa ba wallahi, bisa shawarar zuciyarsa ya ɗakko wata babbar akwatinta, ya fara loda kayan sakawarsa, so yake ya yi nesa da garin kawai, idan ya ji ta samu lafiya sai ya dawo, idan kuma ta mutu shikenan ya yi sallama da gida ya shiga wata rayuwar, ya kalle ta gabansa yana tsananta faɗuwa, har ya ja akwatin ya fita sai kuma ya dawo, ya duƙa a gabanta yana kallonta, ya ce"Ki yafe min Sabila, sharrin zuciya ne, kuma ke ma kin yi kasadar marina, idan kin mutu Allah Ya kyauta makwanci".
Ya ja akwatin ya fita, yana buɗe gidan adaidaitasahu tana sauke ƙanwar shi a ƙofar gidan, dama ita ya kira, ita kuma ta gayyato abokiyar aikinta wata Nurse, babbar mace ta girme ta sosai ma, saranda suka yi ganin Sunusin da akwati, ƙanwar tasa ta ƙaraso hankali tashe ta ce"Lafiya? Ya na gan ka da akwati? Tana ina?"
A sanyaye ya ce"Tana ciki".
Ta ce"To me za ka yi da akwati?"
Tun da ya ce tana ciki ita ɗayar Nurse ɗin ta shige, ya ce"Amm... Dama... Kawai zan zauna ne na jira ku a waje".
Cikin tsoro ta ce"Ko dai ka kashe ta? Innalillahi wa inna ilaihi raji'un!".
Ya ce"A'a ko ta mutu wallahi ba ni na kashe ta ba, sai dai tsautsayi".
Ta shige cikin gidan da sauri, kusan cin karo suka yi da abokiyar aikin nata, ta ce mata "Wannan matsalar ta fi ƙarfin gida, Allah Ya sa mai adaidaitasahun bai yi nisa ba".
Ta kalli Sunusi da akwatinsa ta ce"Malam ko da wasa kar ka sake ka ce za ka yi yunƙurin guduwa, wannan shirme ne, babu tabbacin ta mutu, idan ma mutuwar ta yi ko guduwa ka yi sai an samo ka wallahi, ka ɓata sunan gidanku sannan ka lalata sunan 'yar'uwarka a wajen aikinta, saboda rashin tausayi yarinyar da ciki a jikinta ka zage ƙwanji ka yi mata wannan dukan?"
 Sunusi ya fara fusata da maganganunta, amma a yanzu rufin asiri yake nema ba don haka ba da ta ga dabbanci, ya mayar da akwatin, shi ne ya ɗauki Sabilan ya saka a adaidaitasahu suka tafi asibitin.
  Allah Ya taimaki Sunusi yana da hanya a asibitin nan, ba don haka asirinsa zai iya tonuwa, ƙarya aka yi aka ce daga bene ta faɗo, hannunta bai karye ba, gocewar ƙashi ta samu, cikin jikinta kuma ya zube, sai da aka yi mata wankin ciki ma, iya wahala Sabila ta sha ta, kwananta uku a asibitin, amma ba ta ga wani cikin danginta ba, matar baban Sunusi ce ke jinyarta, da ta tambaya ko an faɗawa iyayenta? Ta ce har gida ta je ta faɗa musu, kuma ba ta ɓoye musu dukanta Sunusin ya yi ba, tun da su dai ko an yi musu ƙaryar faɗows daga bene ba yarda za su yi ba.
Sabila ta yi raurau da ido ta ce"Amma Umma duk da haka da ba ki faɗa ba, da kin ce kawai zamewa na yi na faɗi, yanzu za su ce dama sun gudar mini haka".
Umma a tsorace ta ce"Sabila! Kar ki ce min har yanzu kina da ƙwarin gwiwar kare Sunusi, kar ki ce min har yanzu kina da burin cigaba da zama da shi".
Sabila ta yi shiru tana yi mata kallon mamaki, me matar nan take nufi da ita? Bai sake ta ba take son ta rabu da shi ko kuwa nufi take ita ta nemi sakin? 
Ta ce"Tabbas Sunusi ta ƙure haƙurina, amma Umma shi aure rai ne da shi, na sha jin ana cewa idan zama bai ƙare ba haka za a yi ta shan wahala, amma zan cigaba da addu'a, in sha Allah watarana sai labari".
Umma ta jinjina kai ta ce"Ƙwarai kuwa, Allah Ya shirye ku bakiɗaya".
 Ta ce"Ina wayata?" 
Umma ta ce"Tana hannun shi".
Ta yi shiru, a duk kwanakin nan ba ta saka shi a idonta ba, kuma a yadda ta fahimta kullum yana zuwa asibitin, ta rasa me yasa ba ya zuwa yi mata sannu. Tana cikin wannan tunanin sai ga ƙanwar shi ta shigo, Sunusin ya biyo bayanta, fuskarsa tana nuna nadama ƙarara kamar ba shi ba, suka zauna, tun da ta kalle shi ta ɗauke kai, komai da ya faru a ranar ya shiga dawo mata kanta, hawaye ya ɓalle mata da ta tuna zalunci da ya yi mata, ya ɗaukar mata kuɗi kuma ya haɗa da duka don ta nemi ba'asi? Ya yi sanadin zubar da cikin, ka shi ya kusa nakasa mata hannu, sai kawai ta fashe da kuka, Umma ta tashi ta fita tana cewa"Ni zan koma na yi girki dare".
 Ƙanwar tashi ta zauna a kusa da ita a sanyaye ta ce "Ki yi haƙuri Sabila, komai lokaci ne, zai wuce in sha Allah!".
Ta gyaɗa mata kai alamar ta ji, sannan ta tsagaita da kukan ta kalli Sunusin ta ce"Ina wayata?".
Ya ciro ta a aljihunsa ya miƙa mata, ta danna kiran lambar babarta, bugu uku ta ɗauka, ta fara sabon kuka ta ce"Umma ba ku san ba ni da lafiya ba?"
Umma ta ce"Mun sani mana Sabila, Allah Ya sawaƙe ya ba ki lafiya".
Sabila ta ce"Amma babu wanda zai zo ya duba ni?"
Ta ce"Ai ko mun zo babu abin da za mu yi miki wanda ya wuce addu'a, kuma mun yi miki daga nan Allah Ya ƙara lafiya, kuma idan an sallame ki ki sanar da ni, na aiko miki yaran ki".
 Ta ce"Gobe na ji suna cewa za su sallame ni, hannuna bai gama warkewa ba kuma, dole nan gidan ni ma zan zo kafin na warware".
Umma ta ce"Haram! Giya a gidan Liman, ke da kike da dangin da suka san 'yancinki? Suke sonki da nuna miki gata? Ai ki tafi Hizba za ki samu kulawa fiye da wajenmu".
Ta katse wayar kafin ta ce komai, Sabila ta sake rushewa da kuka, Sunusi ya matsa kusa da ita, ya kama hannunta yana cewa"Sorry, sorry Sabil, ya isa haka kin ji?"
Ƙawarsa ta fita daga ɗakin tana jin takaicin halin ɗan'uwanata da ma Sabilan, ita dai ba ta ga me mace za ta tsinta a auren Sunusi ba, tana mamakin Sabila, kodayake an ce kowa da kalar jarabawarsa, idan kuwa hakane an yi wa Sabila jarabawa mai wuya, sai dai fatan Allah Ya ba ta ikon cinyewa.
Ta ƙwace hannunta tana share hawaye ta ce"Ba ka da abin da za ka faɗa min baban Amal, ka gama nuna min a aikace, ka gama nunawa duniya ba ni da wata daraja a wajenka, mene ne laifina don na so ka? Ina laifi ga macen da ta ci ɗamarar zaman aure duk wuya duk runtsi? Me zan yi maka ka fahimci ba zuciya ce ba ni da ita ba, sonka nake yi da son zaman aure da kuma son na rayu da 'ya'yana?"
Ya ce"Na sani, wallahi na sani Sabila".
Ta ce"Ba ka sani ba, inda ka sani da za ka dinga wulaƙanta ni ba, kana cutata baban Amal..." Ta fashe da kuka mai ƙarfi.
Ya sanyaya murya sosai irin ta Sunusi saurayinta da kuma wanda ya yi zawarcinta a watannin baya, ya ce"Na san na yi miki laifi Sabil, amma wannan tsautsayi ne wallahi, don Allah ki yi haƙuri".
Ta ce"Za ka sake yaudarata ne ko? Ina kake ɓoye wannan muryar taka? Me yasa sanda muke daɗi ba ka fito min da ita sai lokacin da ka ɓata min kake neman shiri? Me yasa idan ba neman sulhu kake ba ba ka yi min irin wannan kallon? Me nake yi maka da zafi haka? Inda na mutu na me za ka ce da 'ya'yanmu?"
Zuwa yanzu ya fara gajiya da ƙorafe-ƙorafenta, don haka ya ɗan rage sanyin muryar ta yi kauri kaɗan ya ce"Haba Sabila ya isa haka mana, ya ina ta ba ki haƙuri kina turjewa ke ba tsohon babur ba? Na faɗa miki wannan tsautsayi ne, kuma ke ce kika ja, zagina fa kika yi har da mari, Sabila dukana fa kika yi a ranar, na ji tsoro sosai, ban taɓa zaton akwai ranar da za ki ce za ki daki miji ba, kin san girman darajar miji kuwa Sabila? Anya kina so na ɗaga miki ƙafa ki wuce aljanna kuwa? Marina fa kika yi, ni mijinki ne, mijin da aka ce ko ɗaga min murya kar ki yi, na san laifina ne na ɗaukar miki kuɗi, amma wallahi dama ara na yi, ina da niyyar baki, matsala na shiga ta bashi, mai kuɗin har ya kai ni ƙara police station, suna maganar kotu za su tura ni, Sabila jin daɗinki ne a ce an kai ni gidan yari a kan kuɗin da kina da shi? Ina samun kuɗi a kasuwa, amma samuna ya yi ƙasa, ta yadda idan na yi muku ɗan abubuwan gida ba na rage komai a hannuna, kasuwar ma wataran a ƙafa nake zuwa, ashe ba za ki iya rufa min asiri ki biya min bashin ba? Ni na zata na wuce haka a wajenki, amma shikenan in sha Allah idan na samu zan biya ki kuɗinki, bari ma kawai na je na siyar da wayata sai na kawo miku yanzu, fatana dai ki yafe min".
Ya tashi a sanyaye kamar mara laka, zai fita, ya ji Sabila ta riƙo gefen rigarsa, ya saki murmushin samun nasara, shi dai ya san dama indai Sabilar da ya sani ce ba za ta taɓa barinsa ya fita ba tare da ta yafe masa ba, ya kau da murmushin a fuskarsa sannan ya juyo, a shagwaɓe ta ce"Ni ban ce sai ka biya ni ba ai".
Ya dawo ya zauna ya ce"A'a Sabila, kin ga ni ba na son abin da za ki ga kamar na zulunce ki ne, gara dai na biya ki, jiya kin ce ba ki yafe ba".
Ta ce"Ai lokacin ina cikin fushi ne, amma shikenan na yafe maka, kuma amma ka san dai ba ta haka ya kamata ka nemi taimakona ba, sai ka yi min bayani, ai ba zan ƙi fahimtarka ba".
Ya ce"Ki yi haƙuri, ba zai sake faruwa ba in sha Allah".
Ta ce"Kai ma ka yafe min abin da na yi maka don Allah, sharrin shaiɗan ne wallahi, Astagfirullah!" Ta fara sabon kuka, tana tunanin me ya hau kanta har ta ɗaga hannu ta mari wanda zai ɗaga mata ƙafa watarana ta shiga aljanna?
Ya ce"Ni dama ban riƙe ki ba Sabila, na yafe miki".
Ta ce"Ka ji Umma na ce zan koma gida na ƙarasa jinya ta ce wai sai dai na je hizba".
Ya yi tsaki ya ce"Ai shegen iyayinki ne kai ki dama, idan ma ba damar ki zauna a gidanki ki gama warwarewa ba ga gidanmu ba? Ni ai iyayena sun yarda da ƙaddara sai ki zauna a can, ba abin da ba za a yi miki ba, yanzu da ba su zo sun duba ki ba kin mutu? Don Allah ki cire su a lissafinki".
Ta ce"Iyayena ne fa, ta ya zan ga daidai a lissafin da babu su?"
Ya ce"To Sabil duk wanda ba ya yi da kai a duniyar nan mene ne na tsayawa kana ɓata rai a kansa? Sai ka yi da wanda yake yi da kai kawai".
Ta ce"Hakane amma ban da iyaye".
Ya taɓe baki ya ce"Ai sai ki je yi ta yi".
Ya canza akalar firar da cewa"Me kike so yanzu, me za ki ci?"
Ta ce"Ba komai".
Ya ce"Na zauna mu yi fira?"
Ta gyaɗa masa kai tana murmushin da ba ta so ma ya fito ba, lokuta da dama tana son yin fushi da Sunusi, amma indai ya kalamance ta shikenan sai ta kasa kataɓus, musamman idan yana kashe ta da kallo da wannan narkakkun idanun nasa, ba ta iya riƙe murmushinta, ko ba ta so ba sai ya kufce, ya dinga ba ta haƙuri yana yi mata alƙawarin wanann ne na ƙarshe, ta saki jiki suna ta fira, babban abin da ya faranta mata rai shi ne har cewa ya yi ya yi kewarta, ya matsu ta warke, kuma ta yarda a matse yake da ita, tun da har ya iya sumbatarta a ɗakin asibitin.
 Kiran sallar magriba da aka fara yi, ya sa ta janyewa baya ta ce"Ka je ka yi sallah".
Ya ce"To Sabil, sai anjima zan dawo, ni ina ga ma yau ni ne zan kwana a nan ɗin, dama don ina tunanin kina fushi da ni ne".
Ta ce"Ka dai faɗa ne kawai, amma ai ka san Sabil ɗinka ba ta iya dogon fushi da kai ko?"
Ya ce"Wallahi na sani, Allah Ya miki albarka".
Yana fita ƙanwarsa tana shigowa, ta tarar da guntun murmushi a fuskar Sabila, ta zauna ita ma tana murmushin ta ce"Har kun shirya ko?"
Ta gyaɗa mata kai alamar e.
Ta ce"Komai ya wuce kenan?"
Sabila ta yi murmushi da alamun jin kunya ta ce"In sha Allah komai ya wuce".
Ta ce"Da gaske har dukan da ya yi miki? Har zubewar ciki da nakasa miki hannu?"
Sabila ta sunkuyar da kai ba ta ce komai ba.
Ta ce"Tambayarki nake yi, Sabila anya kina da hankali cikakke kuwa? Kin san wane ne namiji kuwa? Kin san martabarki kuwa? Kin san kina aikata kurakurai a zamanki da mijinki?"
Sabila ta ce"Anti me na yi ne? Laifi ne don na so mijina? Ko laifi ne don na so zaman gidan aurena?"
Ta ce"Sam ba laifi ko ɗaya a nan Sabila, amma ki san kina da 'yanci nake so ki gane, shi fa namiji irin Sunusi indai za ki nuna masa sai da shi, to za ki sha wahalar zama da shi kuwa, ke kenan kullum a rikice cikin fargaba, sai ramewa kike yi kamar ba kya cin abinci? Na san halin ɗan'uwana ba shi da kirki, kuma ina yi masa shiriya, sannan ba zan so rabuwarku ba, saboda kina da hakuri, na san idan ya rabu da ke zai yi wuya ya samu madadinki, amma ka so wa ɗan'uwanka abin da ka so wa kanka, idan ni ce da miji irin naki ba zan iya cigaba da zaman ba, kina cutuwa Sabila ki nema wa kanki mafita tun kafin watarana a zo a ɗauki gawarki, mutuwar aure ba mutuwar rayuwa ba ce, akwai mata da yawa waɗanda sai bayan mutuwar aurensu ne ma suka fara rayuwa mai inganci, suna nan da yawa sun zama abun kwatance, don haka ki san inda yake yi miki ciwo ki dawo hayyacinki".
Sabila ta yi shiru, sai hawayen da ta fara yi.
Ta ruƙo hannunta ta ce"Ba kuka za ki yi ba Sabila, bayani za ki yi min da bakinki, me yasa kike ganin Sunusi ne rayuwarki?"
Sabila ta ce"Ni fa ba wani cutata yake yi ba, na yafe masa, kuma ai ya ba ni haƙuri".
Ta ce"Na ji na yanzu ya wuce amma na baya da wanda zai zo a gaba fa?"
Ta ce "In sha Allahu ba zai sake faruwa ba".
Suka yi shiru na ɗan lokaci kafin ta ce"Shikenan, Allah Ya zaɓa miki abin da ya fi zama alkhairi, ki dinga rage bacci don Allah kina faɗawa Allah, Allah Ya shirye shi, ya gyara halinsa, ya gyara zamanku tun da dai kin ce sai da shi ɗin".
Ta ce"Amin".
A bazata ta ji maganarta"Ya kamata ki yi tsarin iyali ko na shekaru biyu ne, ki huta, ki kuma ga yanayin zaman naku, irin wannan zaman ba ka sakin jiki ka yi ta zazzago 'ya'ya, ba ka san me gaba za ta haifar ba".
Sabila ta yi tsam tana auna kalamanta, idan ta fahimce ta nuna mata take yi ta yi planing saboda kar ta sake haihuwa da mijinta, tun da tana hasashen nan gaba auren zai iya mutuwa, nan take ta ji ranta ya ɓaci, matar ta sire mata, fuska babu walwala ta ce"Ni babu wannan ra'ayin a tsarina, haihuwa kyautar Allah ce, wasu suna ta nema, ni ya zaɓe ni ya ba ni sai na ƙi?Kuma in sha Allah zamanmu ba mai ƙarewa ba ne, na gode da shawarwarinki Anty".
Bata ba ta damar magana ba ta ce"Bari na shiga ban ɗaki". Ta tashi ta shige banɗakin, ta ƙi fitowa har sai da ta tabbatar ta bar ɗakin.
 Da aka sallame ta kai tsaye gidan iyayen shi suka wuce, ta daɗe a can, don sai da ta warke garas har tana taya Umma aiki, sannan ta cewa Sunusi ya kamata ta koma haka, shi kuwa a nashi ɓangaren wannan zama nata a gidansu ba ƙaramin daɗi ya yi masa ba, ya huta siyan kayan abinci na wannan lokacin, sannan ya samu lasisin busa hayaƙinsa a cikin gida, idan ya yi chatting da wata babyn ta kunna shi ko da safe ne zai kwaɓe ya biyawa kansa buƙata hankali kwance, amma yanzu dawowar Sabila za ta rage masa abubuwa da dama, ba shi da dalilin cewa ta cigaba da zama, don haka yana ji yana gani ta tarkato ta dawo gidan.
 A ranar kuwa babu laifi ya ɗan taɓuka abun arziƙi, don ya kai minti biyar a keɓewarsu da Sabila, duk wani ƙoƙarin kyautata mata da cefane mara algusus na sati biyu ya iya yi a daddafe, daga nan kuma aka koma gidan jiya, hakan ya sa Sabila ta kama ɗinkinta babu sassauci don ta samu ta rufawa kanta asiri. 
Gefe guda kuma ta ɗauki wani sashe na shawarar da aka ba ta, yanzu ta dage da addu'ar Allah Ya shirye shi ya canza masa halayensa.
08028966015

  GIDAN HAMZA
   Hamza fa ya shiga tsaka mai wuya, ya dage lefe yake haɗawa Farida na gani na faɗa, so yake ya fitar da ita kunya a wajen masu yi mata gorin za ta auri talaka, duk da ya san bai isa ya yi abin da za su yaba masa ba, amma dai fatansa kar a raina a karɓa a ƙasƙance, wannan karon a gidan mahaifiyarsa yake haɗa lefen, duk kaya masu tsada yake sakawa, don haka lefen ba ya gudu, a hakan ma akwati shida ce zai yi. Da gaske ya shiryu ɗin ya ɗaura damarar kula da gidansa, yanzu yana yi musu cefane daidai gwargwado, idan bai siyo ba zai ba da kuɗi, idan ya samu kasuwa ma har yana siyo nama ko kifi a saka a miyar, ko kuma ya siyo tsire a kasa a damƙawa kowa a hannu, a mai da mugun yawu, a hakanli kuma sai Saude da Sahura suka sassauto su ma, suka fara ba shi kulawa, dama halinsa na kushe su ne yake sa su kama kansu a wajen shi, yanzu sunan Sweetyna ya zauna daram a bakin Sahura, Saude ce dai take ce masa baban Sadik, wato sunan ɗanta na fari, yanzu babu mai ce masa Hamza, kuma hakan yana yi masa daɗi, don yana so ya ga ana ba shi girma.
 A kwana a tashi Hamza ya gama haɗa lefe tsaf, lokacin auren saura sati uku, ranar da aka kai lefen sai da ransa ya ɓaci, saboda yadda aka faɗa masa a wulaƙance aka karɓi lefen ana ta kushewa da maganganu marasa daɗi, dama shi yasa ya ce maza su kai, amma yayarsa ta dage ta ce su ne za ku kai, ya lura sai rawar kai suke yi suna murnar zai auro 'yar masu hannu da shuni, yanzu ga shi nan an yarfa su a banza ai, amma bayan ya yi waya da Farida sai zuciyarsa ta wanke tass, saboda ta yi ta ba shi haƙuri, duk da bai yi mata zancen ba ma, ta ce masa ita ba ta raina ba, tun da don ita ya yi kar ma ya damu, daga nan aka cigaba da shirye-shiryen biki.
Bayan sati ɗaya da kai lefe Farida take ce masa wannan ciki da falon da zai ajiye ta fa ya yi kaɗan saboda kaya saiti biyu za a yi mata, Hamza ya ce"Ai na faɗa miki zan haɗa miki da ɗakina, idan ya so sai na dinga bin kowacce ɗakinta".
Ta ce"Ai ɗakinka ba ciki da falo ba ne, ba zai yiwu ba, gado biyu kujeru biyu za a yi min".
Ya ce"To gaskiya sai dai ki yi haƙuri, a fasa ɗaya sai dai ko a yi gado biyu a haƙura da kujeru ɗaya, ko kuma a yi kujerun biyu, wanda da kuka zaɓa".
Ta ɓata rai ta ce"Haba don Allah! Ya ina ta ƙoƙarin kare ka kana fanɗarewa? Wannan fa wata rigimar zai tada a gidanmu, Momy da danginta ba sonka suke yi ba, yanzu ƙiris suke jira a kanka su fara maganganu, gaskiya ni dai ka san yadda za ka yi da ni, amma ciki da falo biyu nake buƙata gaskiya".
Hamza ya yi shiru yana nazari, yanzu wa zai tasa daga ɗakinta kenan? Saude ko Sahura? Yana cikin wannan tunanin ya ji muryarta"Kai da gidanka? Idan ka ce ɗaya ta tashi ta koma ɗayan ɗakin naka ba shi kenan ba?"
Ya ce"Hakane, shikenan in sha Allah zuwa gobe za su tashi, wannan ba zai zama matsala ba, za a tashi Saude na san ba za ta ba ni matsala ba".
Ta ce"Yawwa na gode".
Suka shiga wata firar, yana ta yi mata daɗin baki da cewar ai ya ma kusa gama sabon gidan da yake gina mata, alhalin filin ma ya siyar da shi duk ya haɗa a yi mata lefe.
Tun a daren ya zaunar da matan nasa, cikin jin nauyin abin da zai faɗa musu ya buɗe baki ya gama yi musu bayanin ga yadda Farida ta ce, ya yi shiru yana jira ya ji yadda za su ɗauki abun, jin ba za su yi magana yasa shi cewa"Kun yi shiru?"
Saude ta ce"To mu kam me za mu ce? Wannan ai sabgarka ce".
Sahara ta ce"Allah Ya kawo muku daidaito".
Ya ce"To kun dai ji yadda abu ya kasance, ita dole ciki da falo falle biyu ne zai ishe ta, cikinku wace ce za ta taimake ni ta dawo ɗakina ta bar mata nata?"
Kowacce sai da ta ji maganar ta dake ta, Sahura ta ce"Haba don Allah Sweetyna, ni dai a iya sanina yanzu ka fara kamanta mana adalci, amma ta ya kake tunanin akwai wacce za ta yarda da wannan abun? A ce mu da muke da 'yaya mu zauna a ɗaki falle ɗaya, ita da take ita kaɗai babu 'ya'ya sai a ba ta falle biyu, ɗaki huɗu fa kenan, kawai saboda za ta nuna ƙaryar arziƙi? A ni dai ta ɓangarena ba zai yiwu ba, sai dai ko Saude".
Saude ta ce"Ai wallahi Sahura ko ina za a hau a faɗo ba zan taɓa barin ɗakina ba, sai dai ko idan gidan zan bari bakiɗaya".
Hamza ya ce"Innalillahi wa inna ilaihi raji'un! Kenan yanzu cikinku ku biyun babu wacce zan iya neman alfarma a wajenta ta yi min? Babu wacce za ta taimaka ta fitar da ni kunyar mutanen nan?"
Sahara ta ce"Uhm, Saude bacci nake ji, ni kam sai da safe, ku kwana lafiya".
Ta wuce ba ta ma jira amsarwarsu ba.
Da yake Saude ce da kwana a ranar, sai Hamza ya tisa ta a gaba da magiya da roƙo, salon soyayyar da ya yi mata a daren ma na musamman ne, ya ɗorata a cinya ya sake lallaɓarta amma Saude ta yi ƙirmisisi ta ce ba ta san zance, har nuna mata ya yi idan fa ta amince za ta bawa Sahura kunya ta gane cewa har yanzu ita tana son mijinta kuma ta fi ta son kyautata masa da bin umarninsa, amma Saude ta nuna masa ba ta san ma mene ne kishi ba, 34

   Hamza fa ya shiga tsaka mai wuya, ya dage lefe yake haɗawa Farida na gani na faɗa, so yake ya fitar da ita kunya a wajen masu yi mata gorin za ta auri talaka, duk da ya san bai isa ya yi abin da za su yaba masa ba, amma dai fatansa kar a raina a karɓa a ƙasƙance, wannan karon a gidan mahaifiyarsa yake haɗa lefen, duk kaya masu tsada yake sakawa, don haka lefen ba ya gudu, a hakan ma akwati shida ce zai yi. Da gaske ya shiryu ɗin ya ɗaura damarar kula da gidansa, yanzu yana yi musu cefane daidai gwargwado, idan bai siyo ba zai ba da kuɗi, idan ya samu kasuwa ma har yana siyo nama ko kifi a saka a miyar, ko kuma ya siyo tsire a kasa a damƙawa kowa a hannu, a mai da mugun yawu, a hakanli kuma sai Saude da Sahura suka sassauto su ma, suka fara ba shi kulawa, dama halinsa na kushe su ne yake sa su kama kansu a wajen shi, yanzu sunan Sweetyna ya zauna daram a bakin Sahura, Saude ce dai take ce masa baban Sadik, wato sunan ɗanta na fari, yanzu babu mai ce masa Hamza, kuma hakan yana yi masa daɗi, don yana so ya ga ana ba shi girma.
 A kwana a tashi Hamza ya gama haɗa lefe tsaf, lokacin auren saura sati uku, ranar da aka kai lefen sai da ransa ya ɓaci, saboda yadda aka faɗa masa a wulaƙance aka karɓi lefen ana ta kushewa da maganganu marasa daɗi, dama shi yasa ya ce maza su kai, amma yayarsa ta dage ta ce su ne za ku kai, ya lura sai rawar kai suke yi suna murnar zai auro 'yar masu hannu da shuni, yanzu ga shi nan an yarfa su a banza ai, amma bayan ya yi waya da Farida sai zuciyarsa ta wanke tass, saboda ta yi ta ba shi haƙuri, duk da bai yi mata zancen ba ma, ta ce masa ita ba ta raina ba, tun da don ita ya yi kar ma ya damu, daga nan aka cigaba da shirye-shiryen biki.
Bayan sati ɗaya da kai lefe Farida take ce masa wannan ciki da falon da zai ajiye ta fa ya yi kaɗan saboda kaya saiti biyu za a yi mata, Hamza ya ce"Ai na faɗa miki zan haɗa miki da ɗakina, idan ya so sai na dinga bin kowacce ɗakinta".
Ta ce"Ai ɗakinka ba ciki da falo ba ne, ba zai yiwu ba, gado biyu kujeru biyu za a yi min".
Ya ce"To gaskiya sai dai ki yi haƙuri, a fasa ɗaya sai dai ko a yi gado biyu a haƙura da kujeru ɗaya, ko kuma a yi kujerun biyu, wanda da kuka zaɓa".
Ta ɓata rai ta ce"Haba don Allah! Ya ina ta ƙoƙarin kare ka kana fanɗarewa? Wannan fa wata rigimar zai tada a gidanmu, Momy da danginta ba sonka suke yi ba, yanzu ƙiris suke jira a kanka su fara maganganu, gaskiya ni dai ka san yadda za ka yi da ni, amma ciki da falo biyu nake buƙata gaskiya".
Hamza ya yi shiru yana nazari, yanzu wa zai tasa daga ɗakinta kenan? Saude ko Sahura? Yana cikin wannan tunanin ya ji muryarta"Kai da gidanka? Idan ka ce ɗaya ta tashi ta koma ɗayan ɗakin naka ba shi kenan ba?"
Ya ce"Hakane, shikenan in sha Allah zuwa gobe za su tashi, wannan ba zai zama matsala ba, za a tashi Saude na san ba za ta ba ni matsala ba".
Ta ce"Yawwa na gode".
Suka shiga wata firar, yana ta yi mata daɗin baki da cewar ai ya ma kusa gama sabon gidan da yake gina mata, alhalin filin ma ya siyar da shi duk ya haɗa a yi mata lefe.
Tun a daren ya zaunar da matan nasa, cikin jin nauyin abin da zai faɗa musu ya buɗe baki ya gama yi musu bayanin ga yadda Farida ta ce, ya yi shiru yana jira ya ji yadda za su ɗauki abun, jin ba za su yi magana yasa shi cewa"Kun yi shiru?"
Saude ta ce"To mu kam me za mu ce? Wannan ai sabgarka ce".
Sahara ta ce"Allah Ya kawo muku daidaito".
Ya ce"To kun dai ji yadda abu ya kasance, ita dole ciki da falo falle biyu ne zai ishe ta, cikinku wace ce za ta taimake ni ta dawo ɗakina ta bar mata nata?"
Kowacce sai da ta ji maganar ta dake ta, Sahura ta ce"Haba don Allah Sweetyna, ni dai a iya sanina yanzu ka fara kamanta mana adalci, amma ta ya kake tunanin akwai wacce za ta yarda da wannan abun? A ce mu da muke da 'yaya mu zauna a ɗaki falle ɗaya, ita da take ita kaɗai babu 'ya'ya sai a ba ta falle biyu, ɗaki huɗu fa kenan, kawai saboda za ta nuna ƙaryar arziƙi? A ni dai ta ɓangarena ba zai yiwu ba, sai dai ko Saude".
Saude ta ce"Ai wallahi Sahura ko ina za a hau a faɗo ba zan taɓa barin ɗakina ba, sai dai ko idan gidan zan bari bakiɗaya".
Hamza ya ce"Innalillahi wa inna ilaihi raji'un! Kenan yanzu cikinku ku biyun babu wacce zan iya neman alfarma a wajenta ta yi min? Babu wacce za ta taimaka ta fitar da ni kunyar mutanen nan?"
Sahara ta ce"Uhm, Saude bacci nake ji, ni kam sai da safe, ku kwana lafiya".
Ta wuce ba ta ma jira amsarwarsu ba.
Da yake Saude ce da kwana a ranar, sai Hamza ya tisa ta a gaba da magiya da roƙo, salon soyayyar da ya yi mata a daren ma na musamman ne, ya ɗorata a cinya ya sake lallaɓarta amma Saude ta yi ƙirmisisi ta ce ba ta san zance, da dai ransa ya fara ɓaci sai ya ƙyale ta. Da safe suka dinga tattauna ita da Sahura a kan abun, kowa ya yi rantsuwar ba zai bar ɗakinsa ba, Hamza ko da wasa bai keɓe da Sahura a kan maganar ba, Sauden da ya raina ita ya cigaba da bibiya tana cijewa, a haka har Farida ta sanar masa gobe za a zo a yi jere, ga shi ya riga ya yi mata ƙaryar Sauden ta amince har ma ta kwashe kayanta an gyara ɗakin, hankalinsa ya tashi, don ba ya son abin da zai saka Farida jin kunya, don haka ya fara yi wa Saude fata-fata, yana hargagi yake cewa"Ai gidana ne ba naki ba, ko kuma kin taimaka mini da siminti rabin kwano sanda nake ginin?"
Saude ta ce"Ban taimaka maka ba, saboda ba hakkina ne na taimake ka da inda za ka ajiye ni ba, amma kuma hakkina ne ka ba ni inda zan zauna a cikin gidanka".
Ya ce"To ai na ba ki! Tun da dai ɗaki ɗaya na ce ki koma, ban ce ki koma zaure ba".
Saude ta ce"Don Allah Baban Sadik mu taƙaitata maganar nan, ta ishe ni haka, kwana nawa yau ana abu ɗaya?"
Ya ce"Ai ke ce ba ki so a taƙaita ba, da sai ki kwashe kayanki salun-alun ki bar ɗakin ki koma inda na ce".
Ta ce"Ni fa Hamza ba zan tsaya ja-in-ja da kai ba, ɗakina ba zan tashi ba, idan ka ga na bar ɗakin nan to sai dai idan mai gabaɗaya zan yi na bar gidan wallahi, ai ni aka raina da aka tisa ni a gaba da zancen, ita Sahura meyasa ba ka matsa mata ba? Ai ni ce uwargida a ƙa'ida ita ya kamata ka ce ta bar mata ɗakin".
Hamza ya duba ya ga ba shi da wata mafita, don haka ya hau borin kunya ya ce"Au wato kenan ma rashin kunya za ki fara yi min ko? To tun da kin ce sai dai ki bar gidan, to ki bar shi ɗin, na ce ki tafi! Idan kin tafi sai me? Me kike tsinana mini dama?"
Ta ce"Na tafi ka ce? Na tafi saboda za ka ƙara aure? Na tafi saboda za ka saka amaryarka a ɗakina?"
Hamza yana muzurai ya ce"Ƙwarai kuwa! Ki tafi, saboda ni ba zan lamunci rashin kunya da rashin mutunci ba wallahi! Ba zai yiwu ba a ce ni da gidana ban isa na faɗa a ji ba, ai dama tafiyar kike so, idan ba haka ba ai da sai ki bi yadda na ce ɗin".
Ta ce"Shikenan Hamza zan tafi, ka dawwama da amaryarka".
Ta tashi ta hau haɗa kaya, duk da jikinsa ya yi sanyi amma bai nuna ba, ya ce"Ai dama hakan kika so, idan ba kin gaji da zama da ni ba mene ne don kin haƙura kin ba ta ɗakin?"
Ba ta kula shi ba sai da ta gama haɗa kayanta tsaf, duk yana tsaye a ɗakin, yaran kuma suna tsakar gida, ta ja akwatin ta wuce shi tana cewa"Allah Ya ba ku zaman lafiya, kwana uku na ba ka ka turo min saƙon sanin matsayina, idan ba haka ba kuma zan shigar da ƙara kotu, don ba zan yi zaman rashin inda na dosa ba, ba zai yiwu na zauna da aurenka ya tarewa zawarawa hanya ba".
Da mamaki ya ce"Ke Saude! Me kika ce? Da aurenta a kanki ɗin kike batun zawarawa?"
Ba ta kula shi ba ta fita, ta fita daga ɗakin, ta yi sallama a ƙofar ɗakin Sahura, Sahura ta amsa, ba tare da Saude ta shiga ba ta ce"To Sahura ni dai na tafi, Allah Ya ƙaddara saduwarmu".
Gaban Sahurar ya faɗi, ta fito da sauri, don tana sane da yadda Hamza ya matsawa Sahurar dama da zancen barin ɗakin. 
"Saude lafiya? Kamar ya, ina za ki je?" 
Saude ta ce"Ya ce na tafi gidanmu tun da ba zan ba shi ɗakinsa ba, don haka ni zan tafi, Allah Ya ba ku zaman lafiya bakiɗaya".
Sahura ta ce"Innalillahi wa inna ilaihi raji'un! Abun na Hamza har ya kai haka? Shi kuwa wannan ko 'yar gwal zai aura ai sai haka, to wallahi ƙafata ƙafarki barin gidan nan! Sai ya auro ta tun yau don ya samu mai riƙe masa yaransa duka".
Saude ta ce"A'a Sahura ba za a yi haka ba wallahi, ki rabu da shi zan tafi ɗin, ai ke ba ki da matsala da shi, ni dai da ya zaɓa na zame masa karkatacciyar kuka sai na ba shi wajen".
Sahura ta ce"Kin san Allah Saude ba zan iya zama a gidan nan babu ke ba, don haka ni ma jira ni na haɗa kayana, ma yi hanya ɗaya".
Ta koma ɗakin, Saude ta shiga da sauri ta riƙo ta, ta ce"Don girman Allah Sahura ba don shi ba ki yi haƙuri ki zauna, don Allah, yaran za ki duba ai".
Ta ce"Shi bai duba yaran ba sai ni? Kin san Allah Saude? Idan kika tafi ke kaɗai rage masa aiki da wahala kawai za a yi, amma idan mu duka muka tafi to sai ya fi sanin darajarmu, ya zauna da amaryar ta riƙe masa yaran idan za ta iya".
Saude ta ce"A'a Sahura".
Sahura ta yi tsaki ta ce"Saude kenan, ba za ki gane ba".
Duk yadda Saude ta so fahimtar da ita ta ƙi yarda, don haka Sauden ta fusata ta bar gidan, a ganinta idan Sahura ma ta bar gidan ai kuma 'ya'yansu aka cuta.
 Duk tattaunawar da suke yi Hamza yana tsakar gidan yana jinsu, yana kallon fitar Saude, sai da Sahura ta zo fita ya yi tsalle ya dire ya ce babu inda za ta je, Sahura ta ce wallahi sai ta tafi, tun suna yi da baki har suka fara kokowa, ya so Saude ce mara nauyi, da cak zai ɗauke ta a gaban yaran ya mayar ɗaki ya kulle, amma wannan gidigon matar ya san idan ya matsa sai dai reshe ya juye da mujiya, wato ita ta kulle shi a ɗakin ta tafi, don haka ya ƙyale ta, yana ji yana gani ta tafi.
Yara suka yi jugum-jugum, a dole ya zauna bai sake fita ba sai washegari, babban ɗan Saude shekararsa goma sha uku, mai bi masa sha ɗaya, su Hamza ya sa suka kunna wuta suka dafa shayi da safen, ya siyo musu biredi suka karya, sannan ya tarkata su suka tafi gidan Inna, wato mahaifiyarsa, yana faɗa mata abin da ya faru ta hau shi da faɗa, ta fatattake shi ta ce wallahi ko yaro ɗay ba za ta riƙe masa ba, haka ya kashe su suka dawo gidan.
 Sanin yau ɗin za su zo jeren ya sa shi kwashe kayan ɗakin Saude ya mayar ɗakinsa, wanda dama shi ya riga ya siyar da nashi kayan ɗakin, ƙarfe goma na safe kuwa masu jere suka zo, matar abokinsa ce ta yi girki ta kawo, babu ma wanda ya kalli abincin suka yi abin da ya kawo su duyka tafi suna yamutse fuska kamar masu ƙyanƙyamin gidan ma, Hamza jikinsa ya yi sanyi sosai, amma idan ys kalli kayan ɗakin ya tuns buduruwa zai ɓare nan da wasu kwanaki sai farinciki ya lulluɓe shi.
 Wannan manyan yaran biyu ne suke kula da gidan, su ne suke yin girki da komai su kula da ƙannensu, Hamza dai yana ta shirin aure, amma jiki a mace ba kamar yadda ya so ba, saboda rashin matan nasa, ta wani fannin kuma yana ganin hakan ma zai fi, zai fi more angoncinsa hankali kwance, don haka sai ƙura ta lafa ya gama gwangwajewa zai nemi Sahurar ta dawo, ita kuma Saude sai ranar da ta amince da ɗaki ɗaya.
Haka rayuwa ta cigaba da tafiya har ta kai saura kwana biyu ɗaurin aure, wato ana gobe za a yi dinner, dinner ma mahaifinta ne ya ɗauki nauyin komai, don Hamza cewa ya yi ba shi da kuɗin kama wajen party. Ranar da daddare baban Farida ya kira shi, ya je suka gaisa da girmama juna, don shi uban babu ruwansa da talaucin Hamza, tun da dai ita ce ta zaɓi hakan, sai dai idan ta ji ba za ta iya ba dole ne ya sake ta ko ba ya so.
Ya yi gyaran murya ya ce"Hamza jibi ne aurenku idan Allah Ya nuna mana".
Hamza ya ce"Hakane in sha Allah!"
Daddy ya ce"To ma sha Allah! To shi aure abu ne wanda babu ɓoye-ɓoye a cikinsa, a gaskiya akwai wani abu da aka rufe maka, ba kuma ɓoye maka aka yi ba, kawai dai yanzu ne dama lokacin da ya dace ka sani ɗin".
Hamza ya ji gabansa ya fara faɗuwa.
Shi kuma ya ɗora da faɗin"Farida ta taɓa samun hatsarin mota shekaru huɗu suka wuce, Allah ne ma ya yi da kwananta a gaba".
Hamza ya ce"E ta ba ni labari, har ma ta ce shi ne silar ɗan ɗingishin da take yi".
Daddy ya ce"Ma sha Allah! To silar wannan hatsarin mahaifarta ta taɓu sosai, wanda har sai da ya kai ga cire ta shi ne maslaha, a taƙaice dai yanzu haka babu mahaifa a jikinta, ina fatan za ka yi haƙuri ka ɗauki ƙaddara, tun da dai kuna son juna, kuma kana da wasu yaran, na san hakan ba zai zama matsala ba ko?"
Wani gumi ne ya yankowa Hamza har yana zirara s cikin rigarsa, ya daburce ya ma rasa me zai ce, ta ina zai fara auren mace babu mahaifa a jikinta shi kuwa? A ma bar batun haihuwa, anya zai samu natsuwa da wannan macen kuwa? 'Kai ba zai yiwu ba' Ya faɗa a ransa.
A fili kuma ya ce"To Daddy ka ɗan ba ni zuwa gobe zan dawo da amsa in sha Allah, ko kuma ka ji yadda na yanke a wajen ita Farida".
Daddy ya ce"Babu damuwa Allah Ya nuna mana".
Hamza ya fita daga gidan yana haɗa hanya, salati ya fara yi da istigfari, don zuwa yanzu ya fara zargin ba haka kawai yake rashin sa'a a aure ba, daga wannan sai wannan? Ta ina zai fara auren mace babu mahaifa a jikinta? Gani ya yi wannan ma ai ba abun a tsaya nazari ba ne kawai ba zai aure ta ba, duk da dai ya saka rai sosai, amma da ya tuna ƙila ma babu fa batun tana da budurci sai ya ga ai kawai ba mai yiwuwa ba ne.
Gidan abokinsa ya wuce kai tsaye, ya juye masa komai da ya faru, zuburar da abokin ya yi ce ta dake tada hankalin Hamza, ya ce"To ai Hamza idan mace ba ta da mahaifa shikenan babu wata sauran ni'imar da za a samu a tare da ita, ka san Allah komai na ruwan nan daga mahaifa ake sarrafa shi yake zuwa, tabb lallai Hamza kuɗin da ka kashe a auren nan Allah Ya sa kaffara ne".
 Hamza ya ji ransa ya ƙara ɓaci, indai maganar abokinsa Kamilu gaskiya ce to aikuwa ko sama da ƙasa za ta haɗe ba zai auri Farida ba, don haka nan take ya ciro waya ya faɗawa Farida babu fa batun auren nan ta yi haƙuri kawai, bai bi ta kan kukan da ta saka masa ba ya kashe wayar yana cewa "Ke kukanki iya na yau ne, ni kuwa kukan har abada za ki saka ni, kukan dare".
Sai kuma ya yi tagumi ta ce"Oh! Ni Hamza wannan wace ƙaddara ce haka take bibiyata?"
Kamilu ya ce"Anya Hamza ba alhakin matanka ba ne ba kuwa? Yanzu da wane ido za ka kalle su?"
Ya ce"Ai babu tantama shi ne ma, Alhamdulillah tun da ban sake su ba, yaƙin mai sauƙi ne, oh Allah Ya raba bawa da wahala dai".

  Duk kiran da Farida take yi masa bai sake ɗagawa ba, ƙarshe ma ya kashe wayar yana cewa"Macuciya, ashe yaudarata aka so yi, shi yasa ta sauke farashinta za ta aure ni ina talaka".
Daga nan gidan Inna ya tafi, ya tarar da wasu 'yan'uwanta biyu da suka zo bikin tun yau, rabon da zai yi aure a yi taro tun a kan Fatima mai aljanun tsafta, amma wannan da yake 'yar masu kuɗi ce kowa so yake ya zo ya je wajen dinner ya kashe kwarkwatar idonsa, su suna murna shi kuma sai an kawo amarya a bar shi da salati, to ba zai yiwu ba.
Ya gaishe su suna tsokanarsa da ango, ango, Hamza ya zauna ya ce"Mama Mairo ku fa daina laƙamin kalmar angon nan, indai ba da Saude su Sahura za ku ƙarashe ta ba".
Matar da ta kasance ƙanwa ga Inna ta ce"To ai dama da tsohuwar zuma ake magani, duk da dai amarya mai maganar sukari ce, kuma yanzu zamaninta ne dole a jira ta".
Hamza ya ce"Mama idan ma za ku fara haɗa kayanku tun yanzu ku fara, don indai aurena kuka zo to kuwa a gobe da safe za ku kama hanyar garuruwanku".
Inna ta ce"Kai ba na son shirme fa, me kake nufi da su tafi?"
Ya ce"To aure dai babu shi, na fasa, wallahi tallahi na janye, ba zan iya ba yarinyar nan ba sa'ar aurena ba ce".
Ya zayyane musu komai da ya faru, duk suka hau salati, kowanne jikinsa ya yi sanyi, Baaba Hannatu yayar Inna wacce ta ƙwallafa rai a sabon auren Hamza da son ganin tabbatuwarsa ta ji kamar ta fasa kuka, don buri take yi ma idan aka kwana biyu da auren ta dawo ko sati ɗaya ne ta je ta yi wa Faridan, daga nan ta wuce gidan iyayenta ta musu kwana biyu, ta san dole za ta murmure, ta ce"A'a Hamza, wannan fa ba zai zama silar fasa auren nan ba, kuma shi abokin naka da ya karanta maka babu budurci wallahi ba shi da tabbas, mata nawa ne aka cire mahaifa kuma budurci yana nan? Ai ba yau aka fara aikin ba".
Hamza ya ce"Wallahi ko yana nan ko ba ya nan aure na fasa shi, ai ana aure ne don a hayayyafa".
Baaba Hannatu ta ce"A'a ɗan nan, idan ka aure ta ai jihadi za ka yi, tun da dai kana da wasu matan masu haihuwa, ita ma sai ka taimake ta, nan gaba idan wata cikin matan ta sake haihuwa sai ka tsame ɗan ko 'yar cikin jini ka ba ta ta raine shi, Allah zai ba ka ladan farantawa wani".
Hamza ya ce"Ai kuwa Baaba sai dai ko ki turo ɗanki Idi ya yi wannan jihadin, ba dai ni ba, ni na zo ne na sanar da ku ku dakata da shiri, sannan kuma a san wanda za a wakilta idan ƙura ta lafa a karɓo min kayana lefena da kuɗin aurena, abubuwan da na kashe kuma wanda babu damar su dawo Allah Ya sa kaffara ne".
'Yan'uwa maza da mata suka zaunar da shi washegari, aka buga aka raya Hamza ya ce bai san zance ba, shi dai aure ya fasa, kuma a karɓo masa kayansa, suka ce ba za su je yanzu ba dole sai an kwana biyu, 'yan bikin gidansu sun tafi.
 Sanda Hamza ya gaji ya ɗauki wayar Farida sai da jikinsa ya yi sanyi, saboda kukan da ta dinga yi masa, tana faɗa masa har yanzu ita buduruwa ce, matsalar ba ta shafi wajen nan ba, ya ce shi bai san zance ba, kawai Allah Ya kawo mata wani na gari, haka ta ajiye wayar rai babu daɗi, su da kansu ma suka dawo masa da kayan lefen shi tare da kuɗin auren, aka ajiye masa a gidan Inna, Inna ta ce yanzu kasa kayan za a yi a kasuwa ko wani mai shirin auren zai samo ya siye su? Hamza ya yi murmushi ya ce"Wallahi Inna ba zan sha wahalar haɗa lefen nan a banza ba, wata zan samo idan ƙura ta lafa su Saude suka dawo, na yi auren huce takaici kawai, don tun da na saka rai gaskiya sai na yi".
Inna ta ce"Innalillahi wa inna ilaihi raji'un! Kenan dai Hamza ba za ka yi hankali ka haƙura da aure-auren nan ba ko? To yanzu dai ka fara haɗuwa da wacce babu mahaifa, sai ka je gaba ba auro wacce ba ta da nono, ƙila ka haƙura, a kan me na za ka zauna da matanka biyu ba? Kamar wanda aka yi maka gorin aure?"
Ya ce"Daga wannan ɗin dai shikenan in sha Allah, gaskiya ba zan yi asarar lefena ba ni".
 Ta ce"To Allah Ya taimaka".
 Hamza tun a ranar da aka fasa auren ya fara bibiyar matansa ta waya, iya haƙuri ya ba su, amma sai ka masa aji suke yi, shi har mamakin Sahura yake yi, har gara Saude idan ma ta yi mai dalili ne, tun da korarta ya yi, ita kuwa Sahura ai rigima ce kawai ta sa ta shigarwa kishiya faɗan da ba nata ba, ban da dai lalacewa, a ganinsa ta ya don kishiya ta yi yaji ke ma sai ki bi ta? Shi a zatonsa murna ma za ta yi, ta sake damƙe mijin.
 Gidan su Saude ya fara zuwa, ya faɗa mata ya fasa auren ma gabaɗaya tun da ya ga ba alkhairi abun ya zama ba, don Allah ta koma ɗakinta, Saude ta ce babu inda za ta koma, ya yi iya yin sa ta ƙi haƙura, ƙarshe ma cewa ta yi dama ta gaji da auren, daga nan bai koma gida ba ya wuce gidan su Sahura, ita kuma ta ce ba ta da matsala da shi ai, amma fa ba za ta koma ba sai tare da Saude, kwana biyu yana zuwa kowacce ta kafe a kan ra'ayinta, ita Saude ta ce ta haƙura da auren, Sahura kuma ta ce sai Saude ta koma, Hamza ya shiga tsaka mai wuya, wai shi ne har da yi wa matan nasa massage din soyayya, ya matsu su dawo don ya gaji da kewarsu, ba zai iya jure dogon zama babu mace ba saboda yanayin halittar shi.
Ƙarshe dai ya haɗa kowacce da iyayenta, suka yi musu faɗa suka ce su koma, har gida Sahura ta zo ta tarar da Saude suka yi meeting, suka shirya za su koma amma sai ya yi musu ɗinkuna kowacce kala uku, da takalmi da jaka, da mayafi da hijjabi, sannan ya ba su kuɗin da za su yi shirin dawowar.
Saude ta ce"Sahura anya zai iya kuwa?"
Sahura ta ce"Kayya! Wallahi Saude ke ce kika ɓara Hamza, na rantse da Allah inda ni ya fara aura duk wannan iskancin da bai yi shi ba, ba shi da kuɗin kuma ya samu na tara lefe? Kina tausayin namiji ne fa shi yana cutarki ta ƙasa, to idan kin san karya shirin za ki yi a bar shi, amma wallahi ni dai sai ya yi min zan koma, ai yanzu ya matsu mu dawo ko me muka ce yi zai yi, idan ba mu kassara lefen ba muka bar shi da kayan yana kallonsu wata zai sake hangowa, don haka ina fatan ya ajiye su a gidanmu, wallahi sai mun yi masa zari ɗaiɗai mun nakasa kayan".
Da ƙyar dai Saude ta amince da tsarin, ita ce ta fara faɗawa Hamza, hankalinsa ya tashi, ya ce "Haba Saude wasu irin kaya kuma? Kar fa ki manta auren nan ba wai mutuwa ya yi ba aka sake ɗaurawa ballantana ki ce sai na yi miki ƙwarya-ƙwaryan kayan lefe".
Ta ce"Ni dai haka na tsara, idan bai yi maka ba sai ka bar shi kawai a ci gaba da zama a haka".
Ya ce"A'a ba a yi haka ba, amma dai ki rage buri, a ɗan sassauta min gaskiya, idan ma kayan lefena kika ƙwallafa rai to wallahi duk masu tsada ne, don haka ba za ki same shi ba".
Ta ce"To ai shikenan, sai na cigaba da zamana".
Ta juya za ta shige cikin gidan, ya riƙo hijjabinta ya dawo da ita, ya marairaice ya ce"Haba don Allah, Saude wai ya kuke so na yi ne? Kamar dai ba kwa sona kun sallamawa duniya ni? Kun san fa yanayina wannan nesa da ni ɗin haɗari ne babba".
Ta ce"Yanzu da ka rasa wannan auren ba".
Ya ce"Wannan magana ta wuce, ta yanzu ake yi".
Ta ce"To ai na faɗa maka ga sharaɗina".
Ya ce"Ba damuwa zan yi, gobe zan kawo miki in sha Allah, sai ki shirya da na zo kawai sai mu tafi ko? Ku tausayawa yaranku don Allah".
Saude ta ce"Ai lokacin da ka kore ni ba ka duba su ba".
Ya ce"Shikenan dai ba tashin-tashina ake yi ba".
Ta taɓe baki, suka ɗan yi shiru, ya ce"Wai ni Saude me yasa ba za ki dinga shigar da ni cikin gida ba? Sai mu tsaya zaure tsakani da Allah kamar na zo zance? Da a ciki muke ai da kin ɗan rage min zafi". Ya ƙarasa maganar a raunane.
Saude ta ce"Ka ga bari na ɗakko maka saƙon yaran nan ka kai musu, sai da safe".
Ba ta sake fitowa ba, ta dai aiko ƙaninta ya kawo masa jar miya a kula, wanda Hamzan ne yake ba da kuɗi ta yi wa yaran, sai su dafa farin abinci su ci, don yin miyar yana yi musu wahala, Hamza ya ja ƙafa ya wuce gidan su Sahura, ita ma yadda suka yi da Sauden haka ta maimaita masa, sai ya yi mata ɗinki kala uku da duk irin abin da Sauden ta zayyano, yana jin haka ya san haɗa baki suka yi, ita Sahura a ɗaki suke zama, don haka ya latsa ta ya ji ko za ta rage masa zafi? Kuma ba ta yi musu ba ta taimake shi ta rage masa, ko ma ya ce ta caza masa kai, don haka washegari yana ji yana gani ya zaro kayan cikin lefen, amma ya rantse kala biyu-biyu zai iya ba su, takalmin amaryar zai yi wa Saude, Sahura ce dai sai da ya siyo mata,ya kira kowaccensu ya ce ta shirya ga shi nan zuwa, da leda biyu ya tafi gidan su Saude, tana dubawa za ta yi magana ya riga ta da cewar"Saude ki yi Allah ki yi shiru, wallahi iya abin da zan iya kenan, ai asarar sai ta yi min yawa, haba ku tausaya min mana".
Ta ce"To shikenan Allah Ya amfana".
Ya ce"Amin, ai sai ki fito da akwatin mu je ko?"
Ta ce"A'a, saura kuɗin leda".
Ya ce"Kamar ya kuɗin leda? Wace irin leda kuma? Ko alala za ki ƙulla?"
Ta yi murmushi ta ce"Ledar tsakar ɗaki nake nufi, ka je ka tambaya, indai irin haka ta faru saki ko yaji da aka kwana biyu a gida, idan mace za ta koma sai mijin ya ba da kuɗin leda".
Hamza ya ce"Innalillahi wa inna ilaihi raji'un! To ke me ya haɗa ki da leda? Yaushe aka ɓarje tile ɗin ɗakinki?"
Ta ce"Ai wannan kuɗi ne na al'ada idan ma ba ledar za a siya ba dai dai an ba ni, sai na canza abun yin mopping ɗin ko?"
Ya ce"Wato Saude yau ma dai ba za ku dawo ku taimake ni ba ko?"
Kafin ta yi magana kiran Sahura ya shigo wayarta, ta ɗauka ta ce"Kin gan ni tare da mutumin namu".
Sahura ta ce"Sweetynmu kenan, ya ba da kuɗin ledar ko kuwa na mayar da akwatina?"
Kasancewar yana jin komai ya sa shi wartar wayar, ya ce"Sahura wallahi na sani duk ke ce kike zuga Saude, mene ne wani kuɗin leda?"
Ta ce"Idan ba ka shirya mu dawo ba ai shikenan, don da ka shirya ba za ka tsaya tambayar ba'asin kuɗi ba".
Ya ce"Na ji, to nawa ne? Ɗari biyu ko ɗari biyar?"
A tare suka yi dariya da Saude da Sahurar, Sahura ta ce"Saude karbi wayarki ki shiga gida, don komawarmu ba yau ba".
Hamza ya ce"Kamar ya? Wallahi ba ni da kuɗi Sahurar zan ba ku dubu da ɗari biyar ku raba don Allah".
Sahura ta ce"Har yanzu dai ba ka shirya ba".
Ya ce"To kowa dubu ɗaya".
Ta ce"Albarka Malam Hamza".
Ya ce"Dubu biyar ku biyu, shi ne last wallahi, idan ba haka ba sai na kai ku hizba wallahi, na ce kun ƙaurace min".
Saude ta ce"Don Allah Sahura mu sallama kawai".
Sahura ta ce"Amma ya fara danƙa miki kuɗin".
Ta kashe wayar, Hamza ya ce"Hmm ikon Allah! Wai yau ni matan da na raina suke juya ni kamar waina a tanda, ya yi wa Saude transfer dubu biyar ɗin, sannan ya ɗauki akwatinta suka tafi, suka hau adaidaitasahu ta kai su ƙofar gidan su Sahura.
Sai ga Sahura ta fito babu akwati, Hamza ya ce"To ina naki kayan ke kuma? Ɗakko sauri muke yi".
Ta ce"To ka dai san mu amare ne, amarya kuma billahillazi sai da kaza, don haka ka siya mu tafi da ita tukunna".
Ya ce"Tabɗijan! Gaskiya Sahura ki ji tsoron Allah, kin iya tada zaune tsaye".
Ta ce"Sha kwana kawai ka siyo mana mu tafi".
Ya ce"Shiga mu je dai, a hanya sai mu siya".
Sahura ta kafe, sai da kazarta a hannu za ta shiga adaidaitasahu, a dole mai adaidaitasahun ya ja Hamza ya je ya siyo ya dawo, ya miƙawa kowacce leda ɗaya, sannan ta ɗakko akwatin suka tafi, tun a hanya ya ce"To yau wace ce mai kwana? Don ba ɓata lokaci kawai gara ku tsayar mun tun a nan".
Sahura ta ce"Saude ke ce uwargida, kuma kin ga lissafi ya dawo farko, don haka ta kanki za a fara".
Saude ta ce"A'a wallahi, ai ranar da abun ya faru na fita daga girki kika shiga, kuma ba ki kwana a gidan ba, don haka lissafi bai ɓata ba".
Sahura ta ce"A'a a dai sako daga farkon Saude, don wallahi na san duk wacce ta shiga hannun mutumin nan yau gobe sai an yi mata ruwan zafi".
Saude ta ce"Zan dafa miki wallahi, don dai lissafi a kanki yake".
Ƙasa-ƙasa suke maganar amma Hamza yana ji, takaici ne ya hana shi magana, saboda shi bai taɓa ganin matan da suke haɗa kai wajen nuna halin ko'inkula da miji ba sai nashi.
"Allah wadaran naka ya lalace" Suka ji maganarsa.
Ƙarshe dai Sahura ce ta karɓi kwanan, don Saude suna shiga ma ta rufe ɗakinta, duk da koma a hargitse yake, don bai wani nutsu ya gyara mata komai ba, kayan dai kawai ya jera ya ɗora katifa.
 Tun daga ranar Hamza ya samu nutsuwa, aka cigaba da zaman lafiya, kefe guda kuma yana hangen wacce zai samu ya yi auren huce haushi da ita.
         YUSUF
   Bai tabbatar da yadda yake son Zubaida ya yi masa illa ba sai da ta samu ciki, hankalinsu ya tashi,shi da itan, gani yake yi ma shi aka fi cuta, saboda za a raba masa kan yara a sama musu 'yan uba, don haka ya dinga roƙonta kan ta zubar da cikin, ita ma hakan ta zaɓa, don haka ba ta wani yi musu ba ta nemi magani ta sha, cikin ya zube.
 Duk abin da suke yi ita da Yusuf tamkar a tafin hannun mijinta suke, yana sane da komai, saboda tun ranar da ya canza mata waya ya saita tsarin bibiyarta ta ko'ina, don haka duk wani kira da chatting ɗinta tamkar a wayarsa suke, kawai ya zuba musu ido ne ya ga gudun ruwansu, duk wani ajiye waya da take yi don ya duba yana sane ya ƙi dubawar, tun da ya san manufarta, kuma yana sane ya bar ta ta zubar da cikin, saboda dama shi ma ba ya buƙatar haihuwa tare da ita, abin da ba ta sani ba shi ma ba wai son ta yake yi ba, auren ɗanɗano kawai ya yi da ita, da niyyar bayan shekara ɗaya zai sake ta, tun da zuwa lokacin ya gama morewa ya ƙoshi yadda ya kamata, sha'awarta kawai yake yi, tun bayan ganinta da harkokinta a tiktok, yanzu kuwa da suka yi wata takwas da aure ma sha Allah ya kawar da wannan sha'awar.
 Tana asibiti a zaune bayan fitar cikin, bayan magriba ne, Daddy da Momy duk suna cikin dakin, Momy ce zaune kusa da ita tana ba ta abinci a baki, kamar za ta mayar da ita ciki, mijin nata ya shigo, suka gaida ya yi musu ya mai jiki suka amsa, ya kalle ta a ɗage ya ce"Ya jikin Zubaida?"
Ta ce"Alhamdulillah!".
Ya ja kujera ya zauna yana cewa"To ke Zubaida irin wannan ai neman shawara ake yi, sai ki ce min za ki zubar da cikin nan ya nake gani? Kin ga wallahi da na taimake ki na sake ki kafin ki zubar, yadda kina zubarwa kin ga kin gama iddarki, ko washegari sai a daura muku aure da shi Yusuf ɗin, amma yanzu sai fa kun jira wasu wata ukun".
Zuciyarta ta fara bugawa, a hankali kuma ta sassauta ta koma farin ciki, ta san dai ya gano abin da take yi ne, amma don kar a ce ba ta kare kanta ba ta ce"Me kake nufi?"
Iyayenta ma duk sun zuba masa ido, suna neman ƙarin bayani.
Ya ce"Zubaida ni fa ba kidahumi ba ne kamar yadda kika yi min kallo, na san duk wani abu da kike aikatawa na son ganin na sake ki kin komawa tsohon mijinki".
Daddy ya ce"Me nake ji haka? Tsohon miji".
Ya yi danne-danne a wayarsa ya kunna recording, sai ga muryoyinta ita da Yusuf ya bayyana, wayarsu ce wacce ya amince da buƙatarta na son zama abokin shawararta, kunya ta kama su su duka ita da iyayen, ita kam har da nadama, don ba ta so iyayenta suka san wannan ba, so ta yi idan ya gane kawai ya sake ta ba tare da iyayenta sun ji silar sakin ba, ta fara hawaye.
Ya ce"Tun da hakan kike so na cika miki burinki, na sake ki saki ɗaya, Allah Ya ƙara lafiya, sati ɗaya na baku ku kwashe kaya, saboda saura sati biyu aurena da wata in sha Allah".
Ya ajiye mata takardar da sakin yake a rubuce ya bar ɗakin.
 Toshe kunnuwanta kawai ta yi, tana bawa iyayen nata haƙuri, amma faɗa iya faɗa ta sha shi, sun yi mamakin wai har yanzu tana son Yusuf, ita dai tun da burinta ya cika ai shikenan, har ta fara tunanin ta inda za ta koma kasuwancinta kuma.
 A gidan Yusuf kuwa zaman sa da Shamsiyya yana nan ana yinsa babu daɗi, ta yi iya yinta ta bar wa Allah zaɓi, idan zaman ne alkhairi ya gyara mata, idan kuma rabuwar ce ya kawo ta cikin sauƙi. Saboda rashin kulawarsa gare ta kullum ƙara gaba take yi, yanzu idan ta gaishe shi ma ba ya amsawa kamar wanda suke gaba da juna.
 Sarai ta san abin da yake yi shi da Zubaida, tun da ta sha bincika wayarsa idan ya ajiye ya shiga banɗaki, tun da ta fahimci tsohuwar matarsa ce ta ƙara sarewa, saboda tana da labarin irin son da yake yi mata, da kuma yadda rabuwarsu ta kasance, ba da son ransa ba, dole ta yi masa ya sake ta, ta jinjina rashin zuciyar Yusuf ɗin, ta kasa yi masa uzuri da cewar so ne hana ganin laifi.
 Yau ya yi dare a shago, sai sha biyu saura ya dawo gidan, yana shigowa yana ƙoƙarin rufe gidan ya ji an buga masa sanda a ƙeyarsa, ya ƙwalla ƙara a gigice,  ya ji an rufe gidan, maza ne su biyu, suka shiga dukan shi da sandar ta ko'ina, duk haƙurin da yake ba su sun ƙi kula shi ma, ballantana su faɗa masa laifinsa a gare su, ga shi babu bakin ihun tun naushin da ɗaya ya yi masa a baki, bakin ya kaure da azaba, haƙurin ma da ƙyar ba su, haka suka yi masa raga-raga suka bar gidan, tun yana kuka har ya kasa, sai numfarfashi kawai da yake ta yi, da rarrafe ya ƙarasa ɗakin, duk da gwiwowin nasa ma ciwuka ne, gani yake ma har da targaɗe, ya shiga ƙwanƙwasa ƙofar, ya daɗe yana yi amma Shamsiyya ba ta ji ba, saboda ta yi nisa a bacci, da ƙyar ya ciro wayarsa ya nemi lambarta ya kira ta, ta ɗauka ya faɗa mata yana ƙofar ɗaki ta zo ta buɗe. 
Tana ganin shi hankalinta ya tashi, ta rikice, yayanta ta kira a waya, ta sanar da shi, ya taho da adaidaitasahunsa da yake ja, bayan ya biya ya ɗakko mahaifin Yusuf ɗin, suka kwashe shi suka tafi asibiti.

   Har report an yi police station a kan abin da aka yi wa Yusuf, amma haka ƙaraci abincike ba a gano kowa ba, to ko an gano ɗin ma babu abin da Yusuf ya isa ya yi, tun da ba shi da ƙarfin ikon da zai ja da tsohon mijin Zubaida, wanda shi ne ya sa aka yi masa wannan dukan, iyayen Yusuf ɗin da wani abokinsa ne ma masu zaƙalƙalewa, shi kam jin labarin mutuwar auren Zubaida ya goge masa duk wani takaici na dukan da aka yi masa, fatansa kawai ta gama idda ya mayar da ita ɗakinta.

        GIDAN SUNUSI 

    Sabila dai babu abin da za ta ce da Allah sai godiya, rayuwar gidanta sam babu canji, Sunusi ya yi rikaɗar da ya saba yi ya koma na ainihi mai wulaƙanci da abin da ya ga dama, masifaffen nan wanda komai ta yi ba ya burge shi, rufin asirinta ɗaya wannan sana'ar ɗinkin, ba don ita ba da ta tagayyara, yanzu da sauƙi iyayenta sun fara sakewa da ita, idan ta je gidan har suna yin fira, wannan ya rage mata damuwar da take ciki, dama a ganinta su ne ba a kan gaskiya ba, su suka ɗorawa kansu, idan ba haka ba a kan me za su shiga tsakanin mata da miji su yi kane-kane? A kan ta ce za ta yi zaman aure muddin rai da uban 'ya'yanta sai a dinga ganin ba ta da hankali? Wannan ai rashin adalci ne. 

Har yanzu bai fasa siyo geron nan ba, kullum da koko ake karyawa, sannan yanzu da rana ya ma daina siyan shinkafa, saboda ta ɗan ƙara kuɗi, sai dai taliya da macaroni, wanda ba isar su yake yi ba, sai dai kawai a lasa a haƙura. Ba ta fasa addu'a tana kai wa Allah kukanta ba, babban kuskurenta ɗaya kawai ita ba neman zaɓin Allah take ba, Sunusin dai shi take nunawa Allah ta zaɓa, kullum roƙonta Allah Ya shirye shi ya canza halayensa su zauna lafiya.

  Yau wajen sha ɗaya na safe ya kira wayarta, ta ɗauka ta yi masa sannu da kasuwa, ya ce"Kin ɗora girki?"

Ta ce"A'a, yanzu dai zan ɗora".

Ya ce"To ɗan jira ni kar ki ɗora, Allah Ya sa dai kin iya girkin 'yan gayu mai shegen daɗi".

Ta yi murmushi ta ce"To ai baban Amal babu macen da ba ta iya girki ba, sai dai mijin da bai iya cefane ba".

Ya ce"Ke dalla ba iyayi na ce ki yi min, kin iya?"

Ta ce"Na iya mana, me kake so a dafa?"

Ya ce"Haɗaɗɗen girki nake so na ƙure aji, ki ƙarar da basirarki tass".

Sabila ta yi 'yar dariya ta ce"In sha Allahu, amma fa ka san girki mai daɗin nan da kake faɗa ba zai yiwu da macaroni ko taliya ba, da shinkafa ake yi".

Ta faɗa tana fatan ya yarda ya siyo shinkafar, tsakani da Allah ita yanzu da a ba ta nama har gara a bata shinkafa, saboda yadda take marmarinta, a hakan ma don wataran tana siyo dafaffiya ta ci ne ita da yaran, a tukunyarta dai ta manta rabon da ta dafa ta.

Ya ce"Babu damuwa, indai shinkafa zan taho da ita, da me da me ake buƙata a wajen girkin? Ki yi min bayanin komai zan siyo yanzu na kawo".

Ta ce"Kayan miya ne, sai ka taho da su kabeji, green beans..."

Ya ce"Kawai dai ki ce kayan jollof, ai mun saba haɗawa mutane".

Sabila a ranta ta ce'Amma gidanka sai kayan miya kawai za ka kawo'.

Ya ce"Bari na haɗo to sai na taho gidan, jan nama za a siyo ko kaza?"

Sunusi ya ya gogewa Sabila hadda, ta fara zargin da walakin goro a miya, da ita tunaninta addu'arta ce ta fara karɓuwa zai fara canzawa har yake so yau ya birge ta da daddaɗan girki, amma zuwa yanzu ta fara zargin ba haka kawai ba akwai magana, don haka ta ce"Wai kuɗi ka samu masu kauri haka?"

Ya ce"Ke dalla ba na son titsiye, na ce wanne ya fi?"

Tsakaninta da Allah rabon da ta ci kaza tun tana asibiti da ta yi ɓarin nan, ƙanwar shi ta siya dafo mata har sau biyu, don haka ta ce"Kazar ta fi".

Ya ce"Ok ga ni nan zuwa".

Ta ajiye wayar tana ta mamaki. Babu jimawa ya shigo gidan da ledoji niƙi-niƙi, shinkafar ya siyo kwano ɗaya, ga kayan jollof komai da komai, sai kuma manyan kaji guda biyu, har da cream salad ya siyo babbar kwalba, sannan ya siyo mai da magi, tana kallon kayan da mamakin da bai gama kashe ta ba sai da ya miƙo mata dubu ɗaya, ya ce"Ungo wannan ki siyo gawayi, idan da ɗan curry ma sai ki siyo, sai yanzu na tuna da shi".

Ashe Sunusi ya san curry? Ta yi wa kanta tambayar da ba ta isa ta yi ta a fili ba.

Ta yi ɗan murmushi ta ce"Da alama dai baban Amal kuɗi aka samu ko?"

Ya yi 'yar dariya ya ce"A'a, ban kai ga samun ba, amma dai zan samu, duk kuɗin nan da na kashe zan mayar a yau ɗin nan, kin tuna abokina Safwan?"

Ta ce"Ai ba yadda za a yi na manta da Safwan, shi da yake yi maka rakiyar zance?"

Ya ce"To wallahi shi ne ya dawo ƙasar nan, ashe ma ya daɗe da dawowa kawai bai neme ni ba ne, sai yanzu, kin san tun da ya tafi ya watsar da ni, ni kuma na rasa inda zan samu lambarsa, kwatsam yanzu sai ya kira ni har haƙuri ya dinga ba ni, ya ce zai zo ya ci abincin gidana ma".

Sabila ta ce"Ma sha Allah! Gaskiya dole yau a rangaɗa girki, rabonka da shi fa tun da cikin Amal".

Ya ce"Ƙwarai kuwa, yana nan na san ya kuɗance, don haka dole ya ba ni kasona".

Sabila ta ce"Ai kuwa zan zage na yi maka girkin fita kunya, dama ina da kalolin jollof a wayata, sai dai na yi ta kalla ina haɗiyar yawu babu damar ci".

Sunusi ya maka mata harara ya ce"To sannu mayya, saura ki saka kazar a gaba to ki cinye, tun da a waya ma kina haɗiyar yawu ina ga kun haɗu a zahiri?"

Ta ce"Ni ban ce zan cinye ba".

Ya ce"To kar ma a taɓa, a bar shi sai ya ci ya ƙoshi , abin da ya rage shi ne rabonmu".

Sabila ta ce"To".

Ta fita ta siyo gawayin, ta dawo ta hau aiki, Sunusi bai sake fita ba, ta ga ma ba shi da alamar komawa kasuwar, tana fara suyar kajin ya ɗauki faranti ya zuba guda uku ya ci, ita kuwa sai haɗiyar yawu take yi kamar mayar da ya kira ta, amma ta kasa ci, saboda kar ta karya dokarsa, yana daga ɗaki ya ce"Shinkafar nan ki bi ta a hankali, don da tsada na siyo ta, gwangwani huɗu ma ta isa".

Sabila ta ce to, amma sai ta zuba gwangwani shida, saboda tsakani da Allah ta horu da rashin shinkafa, don haka cin yunwa za ta yi mata. Ta gama girki tsaf, ta yi wanka sannan suka ci, nama dai ko yaran ba ta ba wa ɗanɗano ba, tana jira baƙo ya zo ya ci ya rage.

Bayan la'asar Safwan ya ƙaraso, Sunusi ya je ya taho da shi, yana yi masa tsiyar ya manta gidan, bayan sun shigo suka gaisa da Sabila yana ta jan yaran da wasa, ta kawo masa abincin ta bar ɗakin.

Safwan abokin Sunusi ne tun da daɗewa, yana ɗaya daga cikin wanda suka saka Sunusi a harkar shaye-shaye, shi Safwan mahaifansa suna da rufin asiri, kuma shi ne zakka a gidansu, ba ya jin magana sosai, ya ƙi karatu, ya ƙi kasuwa, ga shi shi kaɗai ne namiji a gidansu, don haka duk burin uban a kansa yake, amma Safwan sam ba ya tausayin iyayen nashi, an sangarta shi da kuɗi, don haka yake ɗibowa ya yi son ran shi, akwai wani abokinsa Abubakar a unguwar su Sunusi, ta silarsa suka haɗu da Safwan, saboda dukansu suna zuƙe-zuƙe, shi Safwan shi ne mai kawo kuɗi, Sunusi kuwa shi ya san lungu da saƙon da ake siyarwa, sai a siyo a haɗu a ɗakin Abubakar a yi ta ƙwalewa, sanda abun nashi ya fara nisa sai mahaifinsa ya farga, ya fitar da shi waje da zummar ya raba shi da gurɓatattun abokai, ya ɗora shi a kan kasuwancin shi na can, a hankali kuma Safwan ya koma ruwa, sai na ya fi sakewa a can ɗin, a can ya koyi shan giya da manyan kayan maye, tun uban bai sani ba har aka sanar masa, kuma Safwan ɗin ya ƙi dawowa, to yanzun ma da ƙyar aka lallaɓa shi ya dawo don aure za a yi masa har a saka rana, tun da a can ɗin yanzu ya daina taɓuka komai sai shaye-shaye, Sunusi har ya fi shi kyaun gani, saboda shi Safwan da ƙyar na yake iya buɗe idonsa, ga wata muguwar rama da ya yi kamar ba ya cin abinci, ya yi baƙi kamar ba shi ne mai hasken fata ba a baya.

Yanzun ma Abubakar ya fara nema, don ya dinga sama masa manyan kayan da zai dinga korawa, sai ya samu Abubakar ɗin a nutse, don shi tuni Allah Ya shirye shi, yanzu ko sigari ba ya sha, shi ne ya tambaye shi lambar Sunusi ya ba shi.

Bayan fitarta Safwan ya ce"Sunusi da alama dai kana karɓar kiɗan General, a ce falonku ko kujeru babu?"

Sunusi ya ce"Kai dai bari Safwan, to gidan nan da kake gani abinci ma da ƙyar muke ci".

Safwan ya ce"Shi yasa na ga duk kun rame kai da itan".

Ya marairaice ya ce"Rayuwa ce, wannan cefanen ma wallahi duk bashi na ci".

Safwan ya ce"Kar ka damu komai ya zo ƙarshe in sha Allah".

Sunusi ya ce"Allah Ya sa, na gode".

Safwan ya ce"Allah Ya sa dai har yanzu kana korawa Sunusi".

Sunusi ya yi dariya ya ce"Me za a fasa? Wallahi akwai kaya sosai, don dai kawai ba na kama kuɗi ne".

Safwan ya ce"Very good! Kar ka damu abokina, akwai kuɗi a wajena zai dinga isarmu muna yin son ranmu, ni fa ka san a dole nake awa uku cikin hayyacina ba a duniyar sama ba".

Sunusi ya ce"Ka ce dai duniya sabuwa" 

Suka tafa suna dariya.

Safwan ya ce"Ka ji fa wai aure za su yi min mutanen nan, ni kam ban san me zan yi da wani aure ba, tun da sha'awa ce dai ai, kuma matan ga su nan sai wacce na zaɓa, yanzu ma tun safen nan da na kira ka ina tare da wata Baby ne, wallahi sai yanzu na samu kaina".

Sunusi ya yi shiru, don a zo ɓangaren da ba shi da kataɓus.

Safwan ya ce"Ko kai korawa kawai kake yi ba ka leƙa waje saboda kana da mata? Kodayake ai Sabila tana da kyau, kuma na san kana sonta".

Sunusi ya ce"Ba wannan ba abokina, wallahi ni larura ce ta same ni, ni da lagwani marabarmu ƙalilan ne, kuma duk sha'awar irin babys ɗin nan ne ya ja min, to ina haɗuwa da su a waya, amma ba ni da kuɗin da zan kwashe su, shi ne sai na saka musu data 'yar five GB haka su rage min zafi, silar haka na faɗa masturbation, ga shi yanzu na shiga matsala, ba na jin daɗin mace sai hannuna".

Safwan ya ce"lallai aboki kana buƙatar a yi maka service babba, amma yanzu zan fara ba ka wasu kwayoyi ka gwada, indai sun yi maka shikenan, sai ka fara ragewa, kafin a sama maka masu kyau, amma rayuwa da mace ɗaya Malam ai ba ka more ba".

Sunusi ya ji daɗi ya kama shi, don ya tabbata kakarsa ta yanke saƙa, don kuwa duk wanda ya san Safwan ya san shi da buɗe bakin aljihu duk na kusa da shi ya yi yadda yake so.

Da zai tafi ya bawa Sabila dubu goma, tana ta godiya da murna, suka fita da Sunusi, sai lokacin ta ɗauki naman da ya rage, ta raba biyu ta ajiyewa Sunusi rabi, ita da yaran suka ci rabi.

 Safwan da Sunusi kuwa kai tsaye gidan Safwan ɗin suka tafi, wanda aka gama gina shi tun tuni, yanzu da ta dawo ya saka katifa, firji  kayan kallo, da 'yan abubuwan buƙata ake holewarsa kafin a kawo amaryar, yau saboda tsabar isa Sunusi kiran wanda yake siyan ƙwayoyi a wajensa ya yi, ya zo gidan da kan shi ya kawo musu, suka shiga korawa, shi dai Sunusi ƙin shan giyar da Safwan ya yi masa tayi ya yi, amma dai ya yi wa kansa cajin da ya daɗe bai yi ba, wani garas yake jinsa yau ɗin, da zai tafi gida Safwan ya ba shi ƙwayoyin da ya yi masa alƙawari, ya ce ya tsaya ya kwana a nan zai kira wata yarinya sai ya gwada a ga aikin maganin, Sunusi ya ce a'a zai gwada a kan Sabila, a ƙa'ida biyu ake sha, amma shi huɗu ya sha, tun da shi ba lafiyayye ba ne, gani yake sai ya sha fiye da ƙa'ida zai yi masa.

 Shi bai san ma dare ya yi sosai ba, sai dai ya duba wayarsa ya ga har sha biyu ta gota, Sabila ta yi nisa a bacci kiran wayarsa da ƙwankwasa gidan ya tashe ta, ta je ta buɗe masa, yana shigowa ƙaurin sigari da wiwi suka buge ta, ta rufe ƙofar, suka shiga, har ta yi gaba don komawa ɗaki ta ji ya ruƙo ta, ya rungume ta, da muryar da ta san yana yi idan ya sha da yawa ya ce"My Sabila". 

Gabanta ya faɗi, mamaki ya kashe ta, ta fara tunanin wannan salon soyayyar fa? Tun a wajen ya fara sumbatarta, sai da ƙyar ya yarda ta ja shi suka tafi ɗaki, cikin ranta kuwa murna take yi, tun da yau za ta samu ya rage mata zafin da ya saba, ai kuwa ya ba ta mamakin, don ranar ko satin farkonsu albarka, daɗin daɗawa yana ta jera mata i love You, tana ta mamakin wai yau ita Sunusi yake cewa ba ya so su rabu har abada, ba ya son ɓacin ranta? Har fa godiya ya dinga yi mata wacce ba ta san ta mene ne ba, ita dai farinciki kamar ta kurma ihun murna, haka ta saki jiki tana ta mayar masa da martanin kalaman soyayya, ta gamsu iya gamsuwa, ta yi wanka ta dawo ta kwanta shi kuwa bai samu yin wankan ba ma, bacci ya kwashe shi, ta rungume shi ita ma baccin ya ɗauke ta.

  Wannan daren yana ɗaya daga cikin dararen da ba za ta manta da shi ba.

Washegari da safe ta yi zaton zai tambayi wannan dubu goma da aka ba ta, tun da ta san halin shi da son kuɗi, sai ta ga bai tambaya ba, ya fita ya siyo ƙwai, kayan shayi, indomi da ƙaton biredi, ya ce mata"Ga wannan, anjima zan siyo masu yawa, matsalar abinci in sha Allah ta kau a gidan nan, dama ai shi ne yake haɗa mu faɗa ko?"

Ya yi maganar yana narkar mata da idanu.

Daɗi ya kashe Sabila kamar ta dira tsalle, ta dai daure kawai ta fara murmushi, ta ce"Ni dama ba ma wani samun matsala, kai ne dai..."

Sai kuma ta yi shiru.

Ya riƙo hannunta yana ɗan matsawa ya ce"Ni ne nake damunki ko?"

Ta yi shiru.

Ya ce"Na san ina cutarki, amma ki yi haƙuri kin ji my Sabil".

Ta ce"A'a ni ba ka cutata wallahi, komai ya wuce".

Ya ce"Ba wani nan".

Ta ce"Allah kuwa".

Ya ce"I love You".

Ita ma ta amsa, zai rungume ta ta ce"Ka ga fa yara".

Ya ce"Sorry na manta da su, duk kin ruɗa ni".

Ya wuce ɗaki, ita kuma ta hau aikin haɗa abun karyawa, duk mamaki ya hana ta sukuni, sai sakin murmushi take iya kaɗai, tana fatan a ce addu'arta ce ta karɓu dare ɗaya.

 Bayan sun karya ta raka yara makaranta, tana dawowa ya sake janta ɗaki aka buɗe sabon shafin soyayya, Sunusi dai ya koma mata tamkar yadda yake a satin farko na aurensu.

 Wajen ƙarfe goma sai ga Safwan ya zo da motarsa har ƙofat gida, ya ɗauke shi, kasuwa suka fara zuwa ya yo masa siyayyar kayan abinci masu yawa, har da sabon gas, ya dawo da shi Sabila tana ta murna, sannan suka tafi, Sunusi babu batun zuwa kasuwa, gidan Safwan ɗin suka tafi suka cigaba da sabgoginsu, da ya ba shi labarin waɗan nan kwayoyin sun yi masa sai ya ce masa to yau ya zaɓi wacce yake so ta zo su huta, shi zai biya masa kuɗin, a waya ya nuna masa hotunan 'yan matan, Sunusi ya zaɓi wata tsuleliya, ai kuwa da ita ya wuni a gidan, kafin dare su fara ƙwalewarsu, yau ma sai da sha biyu ta wuce ya koma gida, da salon soyayyarsa ga Sabila, sai dai yau rungume ta kawai ya yi, amma ba shi da ƙarfin kusantarta, don wannan babyn sai da ta siɗe shi tass, ba ya jin ta bar wa Sabila saura, sai dai idan ya yi cajin gobe.

 Sabila murna kawai take da sabon canjin Sunusi, wani zaman lafiya suke yi, babu faɗa babu hargagin nan sai ma nuna soyayya, ga shi babu matsalar abinci, kullum girkinta da nama, ta dafa abin da ranta yake so, sai dai fa ta fara damuwa da kai wa darensa a waje, kuma ta fara zargin anya yana zuwa kasuwa kuwa? Saboda ta ga kullum Safwan ne mai zuwa ya ɗauke shi a mota kamar wani direbansa.

 Watarana suna zaune da safe, sun gama karyawa ne, ya yi wanka yana jiran Safwan ya zo ya ɗauke shi, Sabila ta ce masa"Wai ni baban Amal ina kuke zuwa da Safwan? Ko dai aiki ya sama maka ba ka faɗa mini ba?"
Sunusi ya ce"Ba wani aiki".
Ta ce"Amma kullum sai ya zo ya ɗauke ka fa, to ina kuke zuwa? Anya ma kana zuwa kasuwa kuwa?"
Sai kuwa ya haɗe rai sosai ya ce"Ban sani ba! Ban da shisshigi ina ruwanki da inda nake zuwa?"
A sanyaye ta ce"Ba ruwana, amma da na ga ka bar kasuwarka na zata wani aikin ka samu".
Ya ce"Ina ruwanki da kasuwata ko rashinta? Ke dai ba ina ba ki abinci ba?"
Ta ce"Kana ba ni, amma idan na tambayi abin da ya shafe ka ai a ganina kulawa na ba ka".
Ya ce"To ta wannan fannin ki riƙe kulawarki ba na so".
Ta ce"Shikenan, Allah Ya tsare".
Babu jimawa Safwan ya zo suka tafi, tun zuwan farko da ya shigo gidan ya ci abinci bai sake shigowa ba, sai dai ya tsaya a ƙofar gida ya yi masa waya.
 A ranar Sabila ta shiga tashin hankali, don yau sai da Safwan ya rinjayi Sunusi, ya yi babban caji, tun da yake bai taɓa shan giya ba, don haka ya shiga wani yanayi, direban gidan su Safwan ne ya dawo da shi gida, tare da Safwan, don shi buguwar tashi da sauƙi, zai gane gidan Sunusin, kawai dai ba zai iya tuƙin motar ba ne cin yanayin da yake.
 Sanin Sunusin ba shi da ƙarfin da zai iya kiran wayar Sabila ya direban fita yana ta ƙwanƙwasa mata, lokacin ƙarfe biyu na dare, har ta fitar da rai da dawowarsa, tana sallah tana hawaye, don ta san ko ina suke zuwa ba waje ne mai kyau ba, fargabarta ɗaya a ce yana neman mata bayan shanye-shayen, tun da yanzu ya samu lafiya ba kamar baya ba, bugun ƙofar ya da gabanta faɗuwa, idan shi ne ta san da kiran waya yake haɗawa, don haka ta ƙi buɗewa, sai ma sakata da ta ƙara a ƙofar ɗakin tana ta addu'o'i, can kuma sai ta ɗauki waya ta kira Sunusin, don ta sanar da shi abin da ke faruwa, sai ta ji direban ya ɗaga wayar, ya ce mata ta buɗe yana tare da Sunusin ne ya kawo shi gida ba shi da lafiya, tsoro ya sake kamata sam ba ta yarda ba, zuciyarta ba ta aminta da ta buɗe ɗin ba, ta kashe wayar gabanta yana ƙara faɗuwa, aka sake kira ta ɗauka ta ce"Malam ta ya zan yarda kana tare da mijina?"
Tana jin lokacin da yake yi wa Sunusin bayanin Sabila ba ta yarda da shi ba, dole sai ya yi magana, rass ta gene muryar Sunusi yayin dacikin maye yake cewa "Na yi magana na ce mata uban me? Don uwarta ni za ta rainawa hankali? Matsa na ɓalla ƙofar kawai".
Ya yi baya ya daki ƙofar, ya zo zubewa a ƙasa, direba ya taro shi, Sabila ta je ta buɗe ƙofar, tana buɗewa ya faɗa kanta don a jikin ƙofar yake dama, cikin maye yake yi wa su Safwan sai da safe. Sabila ta saka sakata, tana juyowa ya wanke ta da mari ya ce"Ke don ubanki ni kika ƙi buɗewa ƙofa? Gidanki ne dama?"
Sai ya yi dariya har da tafi ya ce"Hakane fa, ashe ke ɓarauniya ce, kin fara sata jiya".
Duk da ba ta san warin giya ba, amma ta san wannan warin da take ji a tare da shi yanzu shi ne warin giyar da ake faɗa, ko ta ƙi Allah dole ta yarda yau mijinta giya ya sha, saboda tashin hankali ko zafin marin ba ta ji ba ma ballantana na kalamansa, ta ja hannunsa zuwa ɗaki tana danne kukan da yake son ƙwace mata, Sunusi ya fizge hannun yana tangaɗi da cewar"A'a fa, hattara dai, hattara 'yan'mata, ni ba rago ba ne da za ki ja ni, yasin sai dai ki goya ni, don Allah ki goya ni kin ji? Sabila, Sabila".
Ta kasa riƙe kukanta, ta durƙushe a wajen ta sake shi iya ƙarfinta, a ranta tana cewa shikenan Safwan ya cuce ta ya saka mijinta a harkar banza, ji take kawai ma ya kashe ta.
Da ƙyar ya yarda ta ja shi ta kai ɗakin, ta kwantar a kan gado, bacci mai nauyi ya ɗauke shi, ita kuwa ta saka shi a gaba tana ta kuka, sai kuma ta ciro wayarsa daga aljihu, ta saka yatsanss ta buɗe ta shiga bincike, binciken da sai da ta yi nadama, domin ta ga kalar chatting ɗin da yake yi da mata kala-kala na batsa, hotuna da bidiyon banza kuwa kamar don shi aka ƙirƙiri wayar Sunusi, kukan da ta ci a wannan daren sai dai ta ce Allah Ya sa ya zame mata kaffara, numfashinta har ɗaukewa ya dinga yi tana shiɗewa, amma duk da haka sai da ta gama bincikenta tsaf sannan ta ajiye masa wayar, tana nan zaune aka yi kiran sallar farko ta tashi ta ɗauro alwala.
 Washegari da safe ta tashi a sanyaye, idanunta sun kumbura saboda kukan da ta ci, ga mamakin ta sai ga Sunusi yana tambayarta me ya samu idanunta? Ko ba ta da lafiya ne? Ba ta ba shi amsa ba sai da ta dawo daga raka yara makaranta, ta ce masa "Yanzu baban Amal dama abin da kuke yi kenan idan Safwan ya zo ya ɗauke ka? Shaye-shayen naka ya yi tsamarin da har za ka fara shan giya?"
Tsakanin rufe bakinta da saukar marin da ya yi mata ba ta san wanda ya riga wani ba, ya sake sauke mata wani marin kafin ya ce"Ni za ki yi wa sharri? Don kin ga kin samu sake yanzu ina ɗaga miki ƙafa shi ne za ki fara wuce gona da iri? To na rantse da Allah duk ranar da kika sake yi min makamanciyar wannan maganar sai na lahira ya fi ki jin daɗi, banza shashasha lusara kawai wacce ba ta iya komai ba, ki je ki san wane ne namiji, ki zama cikakkiyar mace mai iya sarrafa namiji kafin ki ce za ki fara kishina, ni wallahi aure ma zan ƙara nan ba da jimawa ba".
Maganganunsa sun daskarar da Sabila, sun goge mata hadda tass, idan ba za ta yaudari kanta ba to ta san duk namijin da ya yi wannan furucin fa tabbas yana son nuna mata akwai matan da suka fi ta iya mu'amalar aure, wanda ya yi da su ya yaba, har hakan ya sa ya raina ƙoƙarinta, kenan iskancin nasa ba iya na waya ba ne? 
Ta fashe da kuka ta ce"Sunusi ka ji tsoron Allah, jiya na ga duk abin da kake aikatawa a wayarka, ga shi yau kana jadda min abin da na gani gaskiya, da me na rage ka don Allah? Ta ina matan suka fi ni, me yasa ba ka faɗa mini ba na gyara?"
A harzuƙe ya taso ya ɗauke ta da mari, ya ce"Wayata kika ɗaukar min? Saboda tsabar raini ya shiga tsakaninmu ko?"
Ta gaji da wannan dukan da yake yi mata a kan gaskiyarta, don haka ta tashi tana muzurai ta ce"Na ɗauka ɗin! Kuma idan a raini ka kalli abun to na raina ka ɗin!"
Har wani ɗaukewa numfashin Sunusi ya yi, na 'yan sakanni kafin ya dawo, saboda tsabar ɓacin rai da mamakinta, ai kuwa ya shiga doddoke ta yana zagi da cewar ta tafi gidansu ta ishe shi ba zai zauna da mara kunya ba, tun da ta ji kalmar ta tafi gidansu ta yi shiru, tsoro ya kama ta, don tana tsoron kar ta je ko mayen bai gama sakinsa ba ya ce ya sake ta ma gabaɗaya ta shiga uku, don haka ta shiga ba shi haƙuri tana cewa ya yafe mata, ba za ta sake saka masa ido ba, bai fasa zaginta ba har ya yi wanka ya bar gidan.
 Sabila ta ci kuka ta gode Allah babu mai rarrashi, a duk sanda take kuka irin wannan silar Sunusi maman Nawal ce kawai take faɗo mata a rai, wacce ba ta sake jin ɗuriyarta ba har yanzu, gidansu har wasu sun tare, kuma a yadda ta ji siya suka yi ba wai mijin maman Nawal ne ya saka su haya ba, tun daga nan ta sake sarewa, sai dai a duk sallolinta biyar tana yi mata addu'ar Allah Ya sa tana cikin aminci.
Dukan da ya yi mata bai dame ta ba kamar wannan sabuwar rayuwar da ya jefa kan shi ta shan giya, tabbas wannan ba abin da za ta yi shiru ba ne, amma wa za ta kai wa ƙarar shi? Ba ta manta lokacin da ya sake ta a gaban mahaifinsa ba bayan ta kai ƙarar shi, iyayenta kuwa ta san ba ta isa ma ta tunkare su da zancen su saurare ta ba, ba shi da wani yaya namiji kuma, har ga Allah Safwan ya cuce ta, dawowarsa na ta yi mata rana, a dole ta bar wa Allah komai, tun daga ranar kullum Sunusi a buge yake dawo mata gida, idan ta kula shi ya naɗa mata shegen duka, wani lokacin kuma hala zai dawo ya aika mata da sunan mu'amalar aure, cikin ƙanƙanin lokaci ta ƙara ramewa, ta shiga tashin hankali mai tsanani, tana wannan yanayin kuma sai ga bayyanar ciki, ta fara zazzafan laulayi kamar yadda ta saba.
 Wannan ma ya fi na koyaushe zafi, saboda ya haɗe mata da baƙinciki Sunusi da ya dame na da ya shanye, haka dai take ta rarrafawa.
 A sirrince ta je ta samu mahaifinsa tana kuka ta faɗa masa halin da ake ciki, da irin rayuwar da Sunusi yake yi, ga mamakinta sai ta ji ya sani, ya faɗa mata ya ji labarin komai har da barin kasuwar da ya yi, amma wallahi bai ji cewar har giya ya fara sha ba, yana ba ta haƙuri ita kuma tana roƙonsa kan kar ya faɗawa Sunusin ita ce ta faɗa masa don Allah, Baba ya ce ba zai faɗa ba, kuma shi zai san matakin da zai ɗauka.
Kasancewar mahaifin Safwan sananne ya sa Baban Sunusi bai wani sha wahala ba ya gano gidan su Safwan ɗin, kuma aka yi sa'a mutumin yana ɗaya daga cikin masu kuɗin da ba sa bambanta kansu da talaka, don haka Baba bai sha wahalar samun tattaunawa da shi ba, bayan ya gama yi masa bayanin wane ne shi, da alaƙar Sunusi da Safwan da kuma abin da Safwan ɗin ya ja shi suke aikatawa, Baban cikin kuka ya kara da faɗin"Shiriya ta Allah ce,kuma dama ni ban ce ɗana kintsattse ba ne, amma dai ɗanka ne ya kara ta'azzara abun, Alhaji ka dubi girman Allah da manzonsa ka raba ɗanka da Sunusi, yana da iyali, da matarsa da 'ya'yansa, ya jefa shi a wata rayuwa, ji nake kamar baƙincikin Sunusi ne zai yi ajalina, don Allah ka taimake ni ka raba su".
Alhaji shi ma ƙwallar ya ɗauke ya ce"Ka yi haƙuri Malam, in sha Allahu Allah zai shirye su, ina da labarin komai, amma ban daɗe da sani ba wallahi, kuma a yanzu haka ma har na ɗauki matakin da ya dace, lokaci kawai nake jira, Malam na yanke hukuncin zan kai Safwan gidan gyaran hali da tarbiyya, wata makaranta ce wacce ake kai yara kangararru irinsu, a ba su lokaci ƙwararru da malamai su tsaya a kansu su gyara su da dabaru, magani, da kuma taimakon Allah, an kai yara da yawa waɗan da ma suka fi su kangarewa kuma an dace, yanzu sun dawo sun zama abun alfahari a cikin al'umma kamar ba su yi ba".
Ya ɗora da faɗin"Idan ka amince kuma kana ganin zai yiwu to zan iya haɗawa da naka ɗan, a kai su tare a gyara su da taimakon Allah, in sha Allah sai ka ga komai ya wuce".
Nan take kuwa Baba ya amince, ya dinga godiya, to idan bai amince ba ya san nan gaba me Sunusi zai zama? Nan suka tattauna sosai, ya faɗa masa wani satin za a zo a ɗauki Safwan, don haka kafin ranar zai gama yi wa Sunusi shiri shi ma sai a tafi da su tare, Baba ya yi godiya suka yi musayar lambar waya.
          YUSUF 
   Tun kafin Zubaida ta gama iddarta ta koma kasuwarta, wannan karon da ƙarfinta ta dawo duk da dai ta yi asarar wasu mabiyan nata da customers, a hankali komai ya dawo mata yadda ta saba, suna gaisawa da Yusuf har ta kammala idda, a lokacin ne kuma Yusuf ya fara bijiro da batun soyayyar, sai dai hankalinsa ya fara tashi, ganin tun ba a yi nisa ba Zubaida ta fara nuna masa halin ko'inkula kamar dai tsohuwar rayuwarsu, ya nemi wannan soyayyar da take nuna masa ya rasa, sautari ma yanzu idan ya kira ta sai ta ce aiki take yi za ta kira shi, kuma ba za ta kira ba ɗin, haka ta chart ma, sai ya yi mata magana tana online amma sai an fi awa ɗaya za ta duba, kuma amsa a gajerce za ta ba shi.
Da dai ya ga wankin hula na neman kai shi dare sai ya nemi  izinin fara zuwa zance, sai ta ce masa ba yanzu ba za ta neme shi, gani ya yi rainin wayon ya fara yawa, ya tittiga ta ta kashe auren sannan ta ce ba za ta aure shi a kan kari ba? Ya fara zuwa zancen ba tare da izininta ba, ba ta hana shi ba, haka ma iyayenta, don su ra'ayinta kawai suke bi, sanda ya fara batun aure kai tsaye ta ce masa ita fa ba za ta iya zama da mai mata ba, don ta fi ƙarfin kishiya, idan har yana son aurenta sai ya saki matarsa.
Yusuf ya duba ya ga fa ba shi da hujjar da zai riƙe ya saki Shamsiyya sai dai ko ta son zuciya, don haka ya fara lallaɓa Zubaida a kan ta yi haƙuri, ai ko bai sake ta ba ta san ita ce zabinsa ita ya fi so, hasalima shi bai taɓa son Shamsiyya ba, kuma ba zai haɗa su gida ɗaya ba, zai tashe ta daga nan ya kama mata hayar ƙaramin gida, ita kuma Zubaidan sai ta dawo nan ɗin tun da dama da sunanta ya gina gidan. 
Nan fa Zubaida ta ce ba ta san zance ba, ita kawai ya saki matarsa, ta san cewa ba ta da kishiya, wannan ne kaɗai  zai ba shi tikitin aurenta, Yusuf ya kasa sakin samun dalilin sakin Shamsiyya, a 'yan tsakanin ya shiga tsiro da kalolin wulaƙanci, amma ya lura sam Shamsiyya babu zuciya a ƙirjinta, don kuwa nunawa take kamar ba ta san ma yana yi ba.
 Bai gama sanin da gaske Zubaida take ba sai da ya ga ta fara tsayawa zance da wasu mazan, ya birkice mata kamar zai haukace, ita kuwa nanata masa ya saki matarsa kawai take yi, na shi da wata mafitar da ya wuce ya aiwatar, don ba zai bari Zubaida ta sake auren waninsa ta yi rayuwa da shi ba.
 Wata rana da safe ya rubuta takardar sakin, sai ya rasa yadda zai yi ya ba ta, kawai ya ja lokar mudubinta ya ajiye, ya tafi aikinsa, sai wajen azhar ta gama komai ta yi wanka za ta yi kwalliya ta gamu da wannan baƙin saƙo, tana janyo lokar ta ga takarda a miƙe, wacce ta ja hankalinta ta ɗauka ta buɗe, ga abin da ke cikin takardar "Ni Yusuf na saki matata Shamsiyya saki ɗaya, ba tare da ta yi mini laifin komai ba, sai don na fahimci ba na sonta, kuma ba zan taɓa sonta ba, sannan ina cutar da ita a zamanmu, ina tsoron Allah Ya tsayar da ni ranar gobe ƙiyama a kan hakkinta, ki yi haƙuri Shamsiyya ina yi miki fatan alkhairi".
 Kafin ta gama karantawa hawaye ya wanke mata ido, ta ja ƙafa ta koma bakin gado ta zauna tana kuka zuciyarta tana zafi, a ranta tana cewa 'mutuwa mai tonon asiri' don idan ba mutuwar ba ta san babu abin da zai raba ta da mijinta na farko, ballantana har ta faɗo gidan wannan mutumin da ya birkice mata a kan tsohuwar matarsa, ta yi kukanta mai isarta sannan ta kira mahaifiyarta ta sanar mata, kowa ya shiga mamaki da takaici, haka ta haɗa kan yaran har nashi suka tafi, ta bar nashin a gidan iyayensa, nata kuma ta tafi da shi gidansu, don ba ta yaye shi ba.

   Babu kalar tambayar da Umma ba ta yi wa Yusuf ba amma amsarsa ɗaya ce kawai ya saki Shamsiyya ne don ya yi mata adalci, ban da haka babu wani laifi da ta yi masa, tare suka zaunar da shi ita da mahaifinsa suka yi masa umarnin ya mayar da ita, amma fit ya kafe, ƙarshe ma da suka matsa sai ga shi har da hawayen shi, faɗa ta inda suka shiga ba ta nan suke fita ba, cikin faɗan Kuma take cewa"To ai sai ka nemo wacce ka san tana sonka ba za ta takura ba ka aura, don wallahi ba za ka zauna babu aure ba, ka yi ƙarya na dinga yi maka rainin yara alhalin ba rasa yadda za a yi aka yi ba".
Ya ce"Dama ai na kusa yin auren, zan dawo da babar yaran in sha Allah".
Tsakanin Umma da Baba ba a san wanda ya fi wani shiga shock ba, ita Umma mamakin ƙarfin halin Yusuf ɗin take yi da har yake tunanin zai sake aurenta a karo na biyu, shi kuwa Baba mamakin rashin zuciyar Yusuf ɗin yake yi, a ce mace ta guje ka kuma ka ƙi haƙura da ida? Baba ne ya fara magana ya ce"Yusuf! Wace uwar yaran kake faɗa? Ba dai Zubaida ba".
Umma ta ce"To wace uwarsu idan ba ita ba? Ai kuwa Yusuf da kamar wuya Zubaida ta dawo gare ka, don duk wanda ya guje ka a farko idan ya dawo maka sai don yana da wata manufar".
Yusuf ya ce"Mun gama magana da ita, za ta dawo in sha Allah".
Umma ta ce"Amma kuwa idan don haka ka saki yarinyar nan ba ka yi tunani ba".
Da sauri ya ce"A'a ni wallahi ba don haka ba ne".
Baba ya ce"Kowa ya yi na gari kansa". Ya tashi ya bar ɗakin
 Umma ta ce"Ni dai a shawarce Yusuf ka kama kanka indai ba Zubaida ba ce ta zo ta ce ka mayar da ita ka rabu da ita zai fi, duk da ina so a ce uwa tana tare da 'ya'yanta".
Ya ce"Haba Umma, na ce miki fa mun daidaita tsakaninmu, jira nake kawai ta ba ni damar turawa, shi yasa ma na sanar da ku, don a zauna cikin shiri".
Ta ce"Ai shikenan, amma dai wallahi ka yi ragon azanci da ka saki matarka mai hankali".
 Sai ta fara matso ƙwalla ta ce"Wannan yarinya ta gamu da ƙaddara, ban da mutuwar miji ta ina ma za ka samu damar wofantar da ita har haka? Allah Ya ba ki miji na gari Shamsiyya".
Yusuf dai bai sake cewa komai ba ya tashi ya bar gidan, amma jikinsa ya ɗan yi sanyi, yana jin bai kyautawa Shamsiyya ba, sai dai kuma ya zai yi?
        GIDAN SUNUSI 
    Daga gidan su Safwan Baba gidan su Sabila ya wuce, ya sanarwa da iyayenta halin da ake ciki, ya ɗora da faɗin"Amma don Allah ku gafarce ni, don na riga na yanke hukuncin amincewa ba tare da shawararku ba, saboda lamarin yaron ne yana buƙatar hakan wallahi".
Baban Sabila da ya ji daɗin hakan a ransa, amma a fili bai nuna ba ya ce"Babu komai Malam, ai wannan abu ne mai kyau, muna goyon baya, Allah Ya shirye shi, Ya sa ƙarshen abun kenan".
Baba ya ji"Amin Ya Allah, na gode da kuka fahimce ni".
Umma ta ce"Ita kuma Sabila me ta ce?"
Baba ya ce"Ban kai ga sanar mata ba tukunna, amma dai yanzu haka gidan nasu zan wuce, na san ba za ta ba da matsala ba in sha Allah!".
Umma ta ce"Allah Ya sa, sannan ta yi zamanta a ɗakinta har lokacin da zai dawo, Allah Ya rufa asiri".
Baba ya jinjina kai ya ce"Haka shi ne daidai".
Baban Sunusi ya ji jikinsa ya ɗan yi sanyi, don ya san sun faɗa ne saboda har lokacin suna fushi da ita, ya ce"In sha Allah! Idan ma ta nuna ba za ta iya zaman kaɗaici ba ai ko gidan nawa sai ta koma ta yi zamanta".
Ya yi musu sallama ya tafi, ya kama hanyar gidan Sabila. 
Bayan sun gaisa ya sha ruwa, bai ci abincin da ta ajiye masa ba, ya ce"Sabila na zo miki da wata magana ne, duk da akwai nauyi da damuwa a gare ki, amma don Allah ki yi haƙuri ki fahimce ta, idan kin yi haƙuri gaba ke za ta fi amfana".
Jikin Sabila ya yi sanyi, ita abin da ta fara kawowa ko dai Sunusi ne zai ƙara aure? Hakan ya saka mata tashin hankali da fargaba, tuni ƙwalla ta kawo idonta, ta ce"Babu komai Baba, in sha Allah zan fahimta".
Baba ya yi mata bayani dalla-dalla ya faɗa mata cikin satin nan za a tafi da su Sunusin, wayyo ina wuta take Sabila ta shiga ta huta? Ji tayi kamar an yi mata bushara da mutuwarta ne, wannan tashin hankalin har gara a ce ma auren zai ƙara, ta fashe da kuka kamar an kunna ta da remote, har abun ya ba wa Baba mamaki, ya ce"Sabila ni na zata za ki fi kowa farin ciki da hakan, tun da ai kowa ya sha inuwar gemu bai kai maƙogoro ba".
Cikin kuka ta ce"Baba don girman Allah ku rabu da shi, kar ku kai shi wajen nan, an ce azabtar da su ake yi, allurar mahaukata ake yi musu".
Baba ya ce"Subhanah! Inji wa? To ko ma wane ne ya faɗa miki wannan ƙarya ne, jita-jita ne kawai, kuma ko ma zai sha wahalar ai ta ɗan lokaci ce, indai zai gyaru ai kwalliya ta biya kuɗin sabulu".
(Wannan kalmar ta zai gyaru ta tuna min da wani tsohon littafina mai irin sunan, wanda na rasa shi, don Allah idan akwai wacce take da littafin ZAI GYARU ina neman shi, bayan ta ba ni zan yi mata kyautar 5k in sha Allah)
Sabila ta ce"Baba don Allah ku rabu da shi, ai muna yi masa addu'a, kuma wasu abubuwan sun fara yin sauƙi ma".
Baba ya ce"Sabila, na san kina son Sunusi, to ki sani mu ma muna son shi, kuma babu babbar soyayyar da za ki yi masa wacce ta wuce ki ga ya shiryu ya gyara tsakaninsa da mahaliccinsa, sannan gobensa ta yi kyau, haka ne?"
Ta gyaɗa masa kai alamar haka ne.
Ya ce"To ki yi haƙuri, an san da zafi da kewa, amma idan kika jure komai mai wucewa ne, a ƙoƙarin inganta muku rayuwa ne, kuma dama da ciwo ake cire ciwo, don Allah ki jure kin ji".
Ta ce"To shikenan, Allah Ya kai shi lafiya Ya ba da sa'a".
Ya ce"Yawwa, ki kwantar da hankalinki don Allah, in sha Allah komai zai wuce ya zama labari, yanzu daga gidanku nake, su ma iyayenki na faɗa musu sun yi fatan alkhairi, yanzu kuma sai ki zaɓa bayan tafiyar tashi za ki iya zamanki a nan ko kuma za ki dawo gidanmu mu zauna tare?"
Ta ce"Zan gwada zama a nan ɗin, Allah Ya sa dai ba zai daɗe ba".
Baba ya ce"Irin wannan gaskiya a ƙalla wata shida, ko shekara ɗaya, tun da ya riga ya kangare".
Ta share hawaye ta ce "To Allah Ya sa a dace".
Ya ce"Sai kuma wata alfarmar, don Allah kar ki sanar da shi, saboda ba a so su sani, kin san za su iya guduwa kafin ranar, to sai ranar kawai sai dai su gani".
Sabila ta amsa da to, haka Baba ya tafi ya barta da sanyin jiki, ta yi shiru tana tunanin yadda za ta fara rayuwa ba tare da mijinta ba tsayin shekara ɗaya, ba rabuwa suka yi ba, ba faɗa suka yi ba, amma za su rayu a mabanbantan muhalli, Allah Ya sani tana yi wa Sunusi son da ba ta san adadinsa ba, dole ce kawai za ta saka ta amince da wannan tafiyar, tun da ribarsu ce bakiɗaya, amma tabbas za ta shiga kewa, sai dai tana fatan Allah Ya sa ƙarshen wahalarsu kenan, don ta san idan Sunusi ya shiryu ita ce za ta fi kowa jin daɗi, kuma ita hakan zai fi amfana, kamar yadda yanzu ita halinsa ya fi cutarwa.
Tun daga ranar ta duƙufa addu'ar Allah Ya sa hakan shi ya fi alkhairi, kuma Allah Ya sa a dace ya shiryu ɗin, ta rage bacci kullum cikin addu'a take, idan ta kalle shi ta tuna bai san sabuwar rayuwar da zai shiga ba, sai ta fara hawaye, sau uku yana tambayarta kukan me take yi, sai dai kawai ta ce babu komai, da yake ƙwaya ta fara birkita kansa ba ya wani tsayawa rarrashinta ballantana ya tsare ta da jin dalilin kukan, sannan har yanzu kullum sai ya sha giyarsa, ya dawo a buge, wataran ya afka mata, wataran kuwa idan ya sha da yawa ko ɗaki ba ya yarda ya shiga, sai dai ya kwana a tsakar gida, Sabila kuwa ba ta taɓa barin shi ya kwana shi kaɗai, sai dai ta shimfiɗa sallaya ta zauna ta saka shi a gaba da kallo tana kuka tana yi masa addu'ar shiriya da kuma ta neman yafiyar Allah.
Tafiyarsu ta kama ranar Litinin, don haka ranar Lahadi hankalin Sabila a tashe yake, yau kam ta kasa saita kanta, kuka sosai ta dinga yi, har shi ma Sunusi jikinsa ya yi sanyi da kukan nata, har ya shirya zai yi fitar da suka saba da Safwan ya zauna ya ce"Sabila wai mene ne yake damunki?"
Cikin kukan ta ce"Ba komai".
Ya ce"Ko cikin yana takura miki? Idan da takura gara kawai ki zubar da shi".
Ta yi saurin girgiza kai, don tana son ta ga ta sake haihuwa, tun da Minal ta girma ya dace a ce yanzu yaranta sun fi biyu, ai ta huta, ta ce"Ba komai".
Ta tashi ta bar ɗakin don kar ya cigaba da tambayarta, saboda wallahi tausayin shi da take ji ya sa ta ji kamar ta faɗa masa gaskiyar abin da zai same shi goben, ɗakin gado ta koma, ta buɗe sif kawai ta tsaya tana cigaba da kukan, Sunusi ya bi ta, ya tsaya a bakin ƙofar yana kallon yadda take kuka, dayake ta juya masa baya ba ta gan shi ba, ya ɗan jima a tsaye yana mamakin kukanta, sannan ya yi sallama, ta ɗan zabura ta fara taɓe-taɓe a cikin sif ɗin kamar tana neman wani abu, Sunusi ya ƙarasa ya kama hannunta ya juyo da ita, ya saka idonsa a nata, sai ta juya gefe saboda kallonsa yana ƙara mata jin rauni, sannan idanun nan nasa wanda take ƙaunar kallo a kodayaushe suna ƙara saka ta ji gara kawai ta faɗa masa gaskiya, ko zai san yadda zai yi ya gudu kafin goben, ko ma su gudu tare, amma idan ta tuna mahaifinsa da kansa ya zo ya nemi alfarmarta sai ta ji idan ta yi haka ba ta kyauta masa ba, kamar yadda ya faɗa ne, da ciwo ake cire ciwo, don haka za ta bi shi da addu'a.
"My Sabil, mene ne ya same ki ne? Ni ne ko?" Ya yi maganar a sanyaye kamar ba shi ba.
Ita ma cikin kukan ta ce"A'a, babu komai, kawai dai ina tausayin rayuwarmu ne ni da kai".
Ya ce"Tausayi kuma? Yanzu Sabila akwai abin da ba na yi muku ne? Ki ƙara haƙuri sauran abubuwan da ba kya so ɗin ma zan daina a hankali kin ji?"
Sai ta faɗa jikinsa tana sauke ajiyar zuciya.
Suka ɗan jima a haka, kafin ya fara ƙoƙarin janye ta, sai dai ta ƙi ba shi dama, saboda gani take wannan ne lokaci na ƙarshe da za ta ji ɗumin jikinsa, sai kuma bayan tsawon lokaci, a hankali ya ce"Sabil, ya dai? Ko kina buƙatata ne? Kina son na shilla da ke duniyar shauƙi ne?"
Ta yi ɗan murmushi ta ce"Ai ka san kullum ina so, daren duk haka kake dawowa a yanayin da ba za ka ba ni hakkina ba".
"Sorry" Kawai ya ce, ya ƙarasa da ita gadon.
   Da daddare damuwar Sabila ta yi tsanani, ko abinci ba ta iya ci ba, da rana ma tsakura ta yi kawai. Wajen ƙarfe tara yaran sun yi bacci, tana zaune tana tunani, ta tuna yanzu fa idan ya tafi shikenan haka za ta zauna da kewarsa, ƙila ma ko waya ba za su dinga yi, ta san Sunusi ba zai taɓa son zuwan shi wajen ba, sannan ta san zai sha wuya kafin ya saba, ta shafa mararta wacce ke ɗauke da cikin da bai cike wata biyu cif ba, hawayenta suka ƙara gudu, da ta tuna ƙila ma sai ta haihu kafin ya dawo, ƙila ma su ba shi abin da zai cutar da shi da sunan magani, ko ya yi musu taurin kai su yi masa dukan da za su nakasa shi, tausayin shi ya kama ta ya dinga nuƙurƙusar zuciyarta, nan take ta ɗauki shawarar zuciyarta na kawai ta faɗa masa ya san yadda zai yi ya gudu a daren, don ɗazu sun ƙara yin waya da Baba ya faɗa mata da asuba za a zo a tafi da shi.
Ta juya tunaninta ta baje shi, ta ga faɗa masa ɗin ne mafita, don haka kawai ta yanke hukuncin za ta sanar masa idan ya dawo, ta san za a ji haushinta, Baba zai ga ba ta kyauta masa ba, amma Sunusi fa? Ai zai yi farinciki zai ga ta taimake shi, kuma dama ita farincikin shi take nema ba na wasu ba, tun da shi ne zai ɗaga mata ƙafa ta shiga aljanna, shiriya ta Allah ce, Allah zai shirye shi ko ba a kai shi an killace a wani waje ba, ita ma kuma za ta tsananta addu'a, in sha Allah wannan mafitar ta fi ta wacce suka yanke, ta sauke ajiyar zuciya, kuma ta ji ta samu nutsuwa, har ta kwnata bacci ya ɗauke ta.
 Ƙarar bugun ƙofar ne ya farkar da ita, sannan ta ga kiran direba ya shigo wayarta, don yanzu har ta kai ya karɓi lanbarta da ya kawo Sunusin sai dai kawai ya kira ta ta zo ta buɗe masa, direban gidansu Safwan ne, irin matasan nan masu son kuɗi da son zuciya, shi yasa Safwan ɗin yake ba shi kuɗi kawai don idan sun bugu ba za su iya tuƙi ba ya dinga mayar da su gida. Sabila ta buɗe gidan, har ciki direban ya shiga ya zube mata shi a tsakar gida, saboda yau kai ya ɗauki caji over, ya fita yana cewa"Allah Ya shirya".
Sabila ta so a ce yau ya dawo a tsanake, yadda zai fahimci bayaninta, ta fara ƙoƙarin ɗaga shi don su tafi ɗaki, ya ƙi ya ma fara zaginta, ta shiga kukan da ta saba, ta zauna tana kallon shi da tausayawa, ganin ya kwanta ta san bacci zai fara, ta shiga cewa"A'a baban Amal kar ka yi bacci, ina son magana da kai don Allah".
Sunusi dai bai ma san me take cewa ba. Ta shiga jijjiga shi tana cewa"Don Allah ka tashi".
Ya ɗago ya fesa mata marin da zuwa yanzu ta saba da shi ma, ba ta wani jin raɗaɗinsa, ba ta damu ba ta ce"Ka san gobe za a kai ka gidan gyara hali? Baban Safwan ne ya tsara hakan, yanzu an gama komai gobe za a zo a tafi da ku, sai ku iya shekara ɗaya ma a can, don Allah kar ka tafi ka bar mu" Ta fashe da kuka ganin ba ya fahimtarta ma.
Ta ce"Baban Amal, da gaske fa nake, don Allah ka wartsake ka gudu, ina tsoron su cutar da ke ne fa, ga ka sai mun daɗe ba mu haɗu ba, ka ga har na haihu ba za su bari ka zo ba, don Allah ka gudu baban Amal".
Ta ɗago shi tana cigaba da jijjiga shi, can kuma ta ɗebo ruwa ta shafa masa a fuska, sannan ta sake maimaita masa kalmar ya gudu a yau, ganin ya tsaya ƙur yana kallonta ya sa ta cewa"Ka fahimta?"
Sai ya yi wata dariya ya ce"E na gane, a b c d e f g, 'ya'yan kifi na wasa tare da 'ya'yan Hausawa".
Sabila ta ji wani ƙunci ta tokare mata maƙoci, sanda ta ji ya saki a b c d, ya fara cewa"Ha babba da ha ƙarama, ba babba da ba ƙarama, komai girman ɗan boko ba zai iya abacada ba".
Ta rushe da kuka mai cin rai, wannan fa shi ne ga ƙoshi ga kwanan yunwa, ta yi iya yinta na ganin ya wartsake amma abun ya ci tura, don haka ta haƙura ta saka shi a gaba da hawaye, a ranta tana addu'a Allah Ya sa ya tashi kafin asubar da za su zo ɗaukarsa.
 Sai dai har asubar bacci yake yi, tana kan sallar da ta idar da sallah ta ji tsayuwar mota a ƙofar gidan nasu, tare da shigowar kiran Babansa, ta juya ta kalle shi, har yanzu baccin yake hankali kwance, ta tashi ta je ta buɗe ƙofar, sai ta kasa riƙe kukanta ta fashe da kuka tana cewa"Baba don Allah kawai ku bar shi, wallahi zan dinga yi masa addu'a, akwai wata islamiyya ma da ake kai abun sadaƙa sau su yi wa mutum saukar Qur'ani, duk zan yi masa, har kayan ɗakina zan iya siyarwa don ya nutsu, don Allah kar ku kai shi, ba zan iya jurewa ba".
Tausayinta ya kama Baba, ya ce"Ki yi haƙuri Sabila, duk wanda aka ba shi haƙuri an san an cuce shi ne, kewar ta ɗan lokaci ce in sha Allah za ki saba".
Ta shiga jinjina kai tana cewa"To, to, to" Kamar dai wacce take so ta zautu.
Ya ce"Kin haɗa masa kayan nasa da na ce?"
Ta ce"Ban haɗa ba".
Ya ce"Yana ina?"
Ta ce"Ka shigo Baba, bacci yake tun jiya, ba ya cikin hayyacinsa".
Suka shiga tare, ya haska Sunusi dake bacci a ƙasa kashirɓan, ya ce"Haɗa kayan kafin ya tashi".
Ta shiga tana haɗawa tana kuka, ta fito masa da akwatin ta ba shi, ya je ya kai motar ya dawo, sannan ya fara tashin Sunusin, sai ga shi ya farka cikin hayyacinsa, ya tashi zaune yana cewa"Baba, lafiya?"
Baba ya ce"Lafiya lau, tashi mu je, akwai inda za mu je ne da kai".
Sunusi ya miƙe tsaye yana cewa"Ina zamu je?"
Ya kalli Sabila da ta sake rushewa da kuka, cikin kukan take cewa"Sai yanzu za ka tashi? Sai yanzu?" Sai ta durƙushe a wajen tana cigaba da kuka mai cin rai.
Baba ya ce"Ki yi haƙuri Sabila, ki tashi ku yi sallama".
Ta ce"Ku je kawai Baba".
Sunusi yana ta muzurai da son neman ƙarin bayani, Baba ya ja hannunsa suka yi waje, Sunusi ya ce"Wai Baba ina za mu je? Ko wani ne ya mutu ba a so a faɗa min?"
Ganin mota ya sa shi daƙirewa ya ce"Baba bayani za ka yi min fa".
 Baba ya ce"Ka yi haƙuri Sunusi wannan ne kawai gatan da za mu iya nuna maka a yanzu, sai gana za ka fahimci sonka muke yi ba ƙi ba".
Kafin ya yi magana wasu daga cikin motar suka fito su biyu, suka riƙe shi suka zura a motar, mamaki ya ƙara kashe shi ganin Safwan a ciki ya yi tsilla-tsilli da ido, ya ce"Safwan wai lafiya? Su waye kuma ina za su kai mu?"
 Safwan ya ce"Gidan gyaran tarbiyya za a kai mu Sunusi, shikenan kuma ta mu ta ƙare" Ya share hawayen da ya sakko masa.
Sunusi ya ɗora hannu a ka ya ce"Innalillahi wa inna ilaihi raji'un".
Sai da aka ja motar ya fara faɗin"Don Allah ku yi haƙuri wallahi zan shiryu, ni dama na ce daga jiya shikenan na daina na yi nadama wallahi".
"To matata fa? Don Allah ku tsaya mu yi sallama da matata, Sabila fa, tana ta kuka, 'ya'yana fa?" Ƙwalla ta taru a idonsa, tun lokacin ya fara jin nadama.
 Duk lallashin da Baba yake yi wa Sabila ba ta jinsa, kuka take yi kamar ranta zai fita, ganin ta fara tari ya sa shi kiran matarsa ya ce maza ta zo gidan Sunusi yanzu, dayake asuba ce da ƙyar ta samu adaidaitasahu, zuwa lokacin Sabila har ta fara shiɗewa, don haka Baba bai bari mai adaidaitasahun ya tafi ba, suka wuce asibiti da Sabila da Umma, shi kuma ya tafi da yaran can gidan iyayen Sabila.

  Baba ya sanar da iyayen Sabila abin da ya faru, ya ce yaran su zauna a nan kafin su dawo daga asibitin, iyayen Sabila fa duk wannan halin da take ciki abun yana yi musu ciwo, suna jin tausayinta a ransu, amma ko junansu ba sa nunawa hakan, saboda suna son nuna mata kuskurenta, yanzun ma Umma ji ta yi kamar ta je ta duba ta ta ga halin da take ciki, amma ta daure zuciyarta ta yi mata fatan samun sassauci a lamarinta, ta ɗorawa yaran abun karyawa, suka karya ta yi musu wanka, su kansu yaran tausayi suke bata, tana takaicin yadda ba su yi dacen uba na gari ba, da kuma samun uwar da ba ta san ciwon kanta ba, ba ta yi musu fatan su gaji uwarsu, duk da tana fatan Sunusin ya shiryu silar wannan tafiyar.
  A ranar aka salllami Sabila, don dama ba wata babbar matsala ba ce, gidan su Sunusin aka wuce da ita, sai da ta yi kwana uku a can ana ta kwantar mata da hankali, har dai ta samu nutsuwa tana yi wa Sunusi fatan Allah ya sa ƙarshen wahalar kenan, sai bayan ta koma gidanta sannan aka kai mata yaran, baban Safwan ya kawo mata kayan abinci mai yawa da kuɗi, dangin Sunusin ma duk sun kawo tasu gudunmawar, har ta yi mamaki, sannan Umma ta zo har gida ta kawo mata kayan abinci ta ce inji Babanta, Sabila ta ji daɗi sosai, don ta san inda ba su huce ba ba za su yi haka ba, da haka ta fara gudanar da sabuwar rayuwa ta zaman kaɗaici da kewar mijinta.
      GIDAN HAMZA
   Saude da Sahura dama sun saka a ransu Hamza dole sai ya ƙaro wani auren, tun da ba su ji labarin ya yi kwanjon kayan lefensa ba, shi kuwa Hamza ruwan ido ne ya sa bai yi auren da wuri ba, saboda idan ya tuna lefen nan ya tuna kayan ciki masu shegiya tsada da har filinsa ya siyar dalilin lefen sai ya ga ba kowace kalar mace ya dace ya aura ya kaiwa shi ba, sai wacce ya san za ta daɗe tana falla masa kwalliya da kayan, ya je wajen 'yan mata har uku, zawarawa biyu, amma duk da ya fara soyayya da su sai ya ga ba su cancanta ba, suna faɗuwa a jarabawarsa, ƙarshe dai ya ba wa wani abokinsa cigiya ya ce don Allah ya samo masa mace buduruwa ko bazawara amma 'yar gayu mai ji da kanta, kuma wayayyiya wacce za ta dinga sumar da shi da love ta farfaɗo da shi da love.
 Ba a ɗauki lokaci ba abokinsa Kamilu ya haɗa shi da wata Samha, wacce tun zuwan farko Hamza ya gamsu da ita, don ta yi masa ɗari bisa ɗari. Asalin sunanta Barira ne, bayan ta girma ta ne ta ɗorawa kanta rayuwar ƙarya da son burgewa ta ji sunanta Barira ya yi mata munin da ba za ta iya cigaba da amfani da shi ba, don haka ta sakawa kanta suna Samha, iyayenta ba masu ƙarfi ba ne, mahaifiyarta ma ta rasu, a hannun matar babanta take, tun tana aji uku a secondary ƙawaye suka fara hure mata kunne, suna zuga ta da nuna mata hanyoyin samun kuɗi a hannun samari, ƙarshe ma sai ta zo ta fi su ƙwarewa, tun tana ƙwailarta ta iya cutar maza, kafin ta yi candy ta barbaɗar da mutuncinta ga samari 'yan bana bakwai, amma hakan bai hana ta samun mazan da suke sonta da aure ba, saboda kyaunta yana ruɗar maza da yawa, amma ta kasa tsayar da guda ɗaya sai ruwan ido take yi, matar mahaifinta irin matan nan ne da suka yarda da malaman zaure, a kan sana'arta ta aunar da wake da barkono tana yawan zuwa neman sa'a, wani lokacin kuma ta aika Samha ta karɓo mata, ita ce silar sakawa ta fara bin malamai, domin daga far karɓar na neman ƙarin farinjini a wajen malamin zauren nan, sai ta falle ƙarshe ƙawaye irinta marasa ji suka fara raka ta wajen bokaye.
 Da farko saurayi ta fara aura, ɗansu ɗaya suka rabu da ƙyar, sai da uwarsa ta tashi tsaye da yi masa addu'a ,don ba ƙaramar mallaka Samha ta yi masa ba, bin umarninta yake yi tamkar ba shi da kowa a duniya sai ita, bayan ta fito ta sake aure sau uku, kowane gida idan ta shiga sai an saki uwargidan, ta kafa gwamnatinta, daga ƙarshe kuma da kanta take neman saki, don ba ta iya zama tana ɗanɗana namiji guda ɗaya, saboda an saba da mazan kuma sauƙin iskancinta ba ta yi da aure a kanta, yanzu ma ba ta daɗe da gama idda ba, sai ga shi Kamilu ɗan unguwarsu ya haɗa ta da Hamza.
 Cikin lokaci ƙalilan Hamza da Samha suka jone, ana ta shan soyayya, duk irin tsegumin da ake kawowa Hamza a kan yarinyar ya yi biris, gani yake duk ƙarya ne, domin kuwa tun ranar da ya fara zuwa ta ga ya yi mata, washegari ta kai sunan shi gaban Malaminta aka gama da shi. Wata ɗaya aka saka ranar auren, Hamza ya ƙara kaya a lefen aka kai, sai tatsar shi kuɗi take yi, kuma kai tsaye yake ba ta babu musu, ji yake ba shi da wata sauran nutsuwa sai ya ga an ɗaura aurensu. Su kansu matan nasa sun fahimci ya ɗaukaki wannan auren fiye da na baya, amma dai sun zuba masa ido kamar yadda suka saba, tun da dai har yanzu bai canza ba, yana ƙoƙarin cefane da ajiye kayan abinci.
 A bisa tsarin Samha ya mayar da ɗakinsa kitchen ɗinta, har da buga kantoci, da su Saude suka yi masa magana ya rufe su da faɗa, ya ce duk wacce ba ta yarda ya dinga bin ta ɗakinta ba a ranar kwananta to ta haƙura da kwanan, suka zubawa sarautar Allah ido. Da lokaci ya yi aka ɗaura auren Hamza da Barira wato Samha, farinciki kamar Hamza ya zuba ruwa a ƙasa ya sha, biki aka yi babba, don ma dai ba shi ne ya kama hall ɗin da aka yi party ba, wani Alhajinta ne ya kama, shi dai Hamza na shi zuwa ne aka sha party bayan an ɗaura auren, sai tara na dare aka gama party, dayake a motar abokinsa suka ɗauki amaryar, suna dawowa daga wajen party ta ce kawai su tsaya ta ɗauki kayanta su wuce, don ba sai 'yan rakiyar amarya sun raka ta ba ta yafe, shi ma Hamza hakan ya yi masa daɗi, saboda a hannu yake, don ya yi 'yan shaye-shayen magungunansa, ta ɗakko akwatin kayanta da jakar hannu ta shiga motar, tsirarun 'yan uwa suka rako ta bakin motar suna yi mata fatan zaman lafiya.
 Saude da Sahura suna tare zaune a falon Sauden, ita Saude yankan hijjabai take yi, yayin da Sahura abun duniya ya ishe ta, don ita fa tana kishi da ƙarin auren Hamza, daurewa kawai take yi, tsayuwar motar da suka ji ne ya sa ta zabura ta ce"Ke Saude ba ki ji mota ba? Ko dai 'yan kawo amaryar ne?"
Saude ta taɓe baki ta ce"Ƙila su ɗin ne".
Sahura ta yi huci, sannan ta fara leƙe ta windo, babu jimawa kuwa sai ga Hamza ya shigo, tana jira ta ga tawagar amarya sai ta hango ta biye da shi, danƙar danƙar ko mayafi babu, tun da kayan wajen dinner ne, mamaki ya kama Sahura ganin sun nufi ɗakin nata Hamza zai buɗe, ta juyo da sauri ta ce"Saude! Ikon Allah na kwance ya faɗi, kin ga fa shi kaɗai ya ɗakko amaryar, ga ta ko mayafi babu".
Saude ta ajiye almakashin hannunta don ta ganewa idanunta, bayan ta gani ta ce"Hmm, to kuka mene ne abun mamaki? Bayan mun ji kalar wacce zai aura, ai don ta yi haka ba komai ba ne, Allah Ya kyauta".
 Sahura ta ce"Lallai sai mun gyara zama". Suna kallonsu ta windo suka shige ɗakin.
 Can kuma sai suka fito suka yi alwala suka koma, bayan sun idar da sallah ta ce su je su yi wanka, ya ce ta fara yi sai shi ma ya yi, ta ce "Allah ya kiyaye, ai daga yau tare za mu dinga yin wanka, ni ba irin matanka ba ce idan ma sun saba maka da haka".
Ba musu ya ce"To mu je" Don ba ya iya yi mata musu.
 A idon su Saude suka fito kowanne ɗaure da towel, Hamza ya cika bokiti da ruwa suka shige banɗakin, a tare suka sauke numfashi, Sahura ta ce"Saude? Wai kin fahimci abin da na fahimta kuwa?"
Saude ta ce"Hmm Allah Ya tsare mana tarbiyyar yaranmu kawai".
Sahura ta ce"Amin, amma fa ba za mu zuba ido haka ba, wallahi sai mun yi wa tufkar hanci".
Saude ta ce"Gaskiya ina bayanki don wannan ba mai yiwuwa ba ne, ka san gida da yara ka ce za ka baje kolin irin wannan amarcin? Da sake".
Duk suna tsaye suka fito daga wankan, tun daga wankan nan ta goge wa Hamza hadda, duk ƙwarewarsa a wannan fannin sai ya  ga kamar bai iya komai ba, Samha ta saka wata arniyar rigar bacci samfurin ka fi babu, ta ce"To mu ke ka gabatar da ni ga matan naka ko?"
Yana rungume ta yake cewa"Ai na zata sai zuwa gobe, wallahi a hannu nake".
Ta ce"Mu je yau ɗin dai, don na ga suna leƙe ta windo, gara su gan ni ƙiri da muzu kar su kasa bacci".
Hamza ya ce"Leƙe ta windo kuma?"
Ta ce"Ai ba laifi ba ne, la san amarya tana da farinjini, kowa so yake ya ganta, ballantana kuma kishiya, kila suna son ganin wace kala ce ta ɗauke hankalin mijinsu ya aurota".
Hamza ya ce"To ai kuwa za su gani, kuma za su tabbatar da cewar ba tsararsu ba ce ke, ni fa ji nake dai yanzu na san na yi aure baby".
 Ta ce"In sha Allahu kuwa, za ka samu duk yadda kake so, matuƙar ka ba ni haɗin kai".
Ya ce"Ai na gama ba ki ma, duk yadda kika ce haka za a yi".
Ta ce"Kai fa za ka kwanta ina kai ina jallabiya? Cire da don Allah".
Ya ce"Ai dayake da ita nake zama saboda yara a gidan, sai zan kwanta dai na cire".
Ta ɓata rai ta ce"A'a ni ba zan lamunci haka ba, gara na yi ta kallon halalina, don haka cire ta, ji nake matanka da 'ya'yanka ne a gidan, babu 'yan haya kuma cikin yaran babu agola".
Ya ce"Hakane".
Ta ce"To kunyar me za ka ji kuma? Don Allah cire".
Ta yi maganar tana cire masa ta ajiye, daga shi sai gajeren wando, ta ce"Mu je gabatar da ni, ka faɗa musu matsayina a wajenka, sannan ka faɗa musu ba na son haulan kishi, su bi ni a sannu, sannan kuma ba zan ɗauki raini ba".
Hamza ya ce"Yadda kika dama haka za a sha my love".
Ta ja hannunsa suka nufi ɗakin Sauden, yana so ya yi magana a kan rigar baccinta ya ce ta saka hijjabi amma ba ya son ya faɗi abin da zai ɓata ranta, don haka ya yi shiru. 
Ganin sun tunkaro ɗakin ya sa Saude da Sahura komawa kowacce ta zauna a kujera, gabansu yana faɗuwa, don sun hango a yadda suke taho, Hamza da gajeren wando ita kuma da rigar bacci mara daraja, suna shigo da sallama, suka amsa musu, Hamza ya nemi waje ya zauna a kujera yana cewa"Sannunku".
Duk ba su amsa ba saboda takaici, ita kuwa Samha ta ce"To ni za a ba ni waje ne ko ni zan yi wa kaina waje?"
Sahura kamar tana jira ta ce"Wanda ya kira ki shi zai yi miki waje ai".
Kafin ta rufe baki Samha ta zauna daram a cinyar Hamza, ta saƙalo hannunta a wuyansa ta kalle shi ta ce"To mu je abin da ya kawo mu, mu yi mu tafi don a matse nake".
Sahura ji ta yi kamar ta shaƙo wuyanta ta yi ta jibga, ita kuwa Saude tashi ta yi ta shige ɗakin gadonta,  sauƙinta ɗaya ma yaran duka suna ɗakin Sahura, Hamza a dake ya ce"Ke Saude! Magana fa na zo mu yi, shi ne don raini kika bar wajen ma?"
Sahura ta ce"To ai ka san ba ka zo da sigar da za a saurare ka ɗin ba ne, ban da haka gida da yara Hamza za ka fito a haka? Ita ma matar taka kamar wata karuwa? Anya kana adalci kuwa?"
Samha ta ce"Kar ki sake ki yi gigin faɗa min magana, don wallahi kina iya kwanan gidanku yau, ba na ɗaukar raini".
Hamza ya ce"Ƙwarai kuwa! Wallahi Sahura idan ba ku bi a sannu ba a kan matata babu abin da ba zan iya yi ba, duk mai son zama da ni ya zama dole ya yi mata biyayya".
Ya ɗaga murya yadda Saude za ta ji ya ce"Ba ruwanku da matata, kowa ya yi harkar gabansa, ita faranta mini rai ne fa soyayya ya kawo ta, kuma ni ma a yanzu babu wacce nake jinta a raina irinta, na rantse da Allah duk wacce ta nemi rigima da ita za ta sha mamakina".
Sahura ta ce"Mamakinka ai mun saba sha".
Ya ce"To wannan ba irin na baya ba ne, ki linka na baya sau dubu, idan kuna son zaman lafiya to ku kau da Idonku daga matata na faɗa muku".
Samha ta tashi ta fita tana karairaya, Hamza ya bi bayanta, Sahura ta furta Innalillahi wa inna ilaihi raji'un, ita kuwa Saude kasa fitowa falon ta yi ma, har ƙwallar baƙiciki ta yi, ita kanta Sahura ta girgiza, amma dai ba ta jin hakan zai saka ta sare, ta tashi ta shiga cikin ɗakin, ta ce"Saude yaƙi ne fa gagarumi a gabanmu, duk inda muke zaton yarinyar nan ta wuce nan".
Saude ta ce"Wallahi Sahura ni dai ba zan iya wannan yaƙin ba, indai Hamza ne muna nan zai gama da ita ya dawo gare mu, shawarar da zan ba ki ke ma ki kama kanki, mu kau da kai kawai, mu haɗa da addu'a, sai Allah Ya yi mana maganinta".
Sahura ta ce"Ban ƙi ta ki ba, amma wallahi idan na ga za ta shiga gonata sai inda ƙarfina ya ƙare, na rantse da Allah kurarinsa ba zai saka na bari ta kawo min raini ba".
Saude ta ce"Hmm ni kwana ma nake tunani, wallahi ba na so a ce yaran nan suna falo shi kuma ya zo ya wuce ɗaki, abun ba daɗi, dama ba don ya ƙwallafawa ransa auren nan ba, ai da ɗakin da yake saka amaren ya kamata a bar wa yara".
Sahura ta ce"Ko ya bar musu nashi ɗakin ba, ya fi wannan kitchen ɗin da ya yi mata, haka kawai ya kashe ɗaki".
Saude ta ce"Wannan shi zai nuna miki ta da ban ce a wajensa, ki ga yadda ya yi tashe a auren Mardiyya, amma bai ba ta kitchen ba haka ta tare".
Sahura ta ce"Allah Ya kyauta".
Saude ta ce"Ni dai ina ga zan bar masa kwanana kawai na haƙura, idan ya so ku sai ku dinga rabawa".
Sahura ta ce"Wallahi ba za mu bar mata kwana ba, wannan dai jan raini ne, idan yana ɗakinki yara suna ɗakina, idan yana ɗakina suna ɗakinki, haka ai ya yi".
 Suka daɗe suna tattaunawa kafin kowacce ta je ta kwanta.
Shi kuwa Hamza yana can wata duniyar, a zahiri ma shi ne ya zama amaryar ita ta zama angon.
 Da safe suka tashi suka shiga sabgoginsu, Hamza da amarya dai ba a fito ba sai ƙarfe tara, yanayin da suka fito ya sa zuciyoyin Saude da Sahura dokawa, kowanensu da towel, sai dai tana bayansa ya goya ta, a haka ya janyo bokiti ya zuba ruwa suka shiga banɗaki, Allah Ya so babu yaran duka sun tafi makarnata, amma duk kunya ta kama su saboda akwai 'yar aikin Sahura dake tsakar gida, da kuma almajirin Saude yana wanke mata jarakunan kunun aya.
  Kowa ya yi gum babu bakin magana, suka fito daga wankan suka shiga ɗaki, yana ajiye ta ta ce"Honey a ɗauki mataki a kan wannan hayaƙin na tsakar gida ba na so".
Ya ce"Sahura ce take kunnawa, saboda tana yin awarar siyarwa".
Ta ce"Ni ban tambaye ka na mene ne ba, kawai cewa na yi ba na so!".
Hamza ya ce"To bari na saka ta kashe".
Ya saka kaya ita ma ta saka, a tare suka fita, ita ta shiga kitchen, shi kuma ya nufi wajen Sahura, ya ce"Ke Sahura wannan awarar taki ba za ta yiwu a wutar gawayi ba ne?"
Sahura ta yi masa kallon rashin fahimta da neman ƙarin bayani.
Ya ce"E, hayaƙin yana damun matata, saboda haka ki kashe shi yanzu, kuma kar ki sake kunnawa, idan ba zai yiwu a gawayi ko gas ba to sai dai a haƙura da sana'ar".
Sahura ta ce"Wallahi ba shegiyar da za ta saka ni na daina sana'ata, kuma a itacen na yi niyya a shi zan yi".
Hamza ya ce"Ai shege za ki ce ba shegiya ba, don wallahi ni kike zagi, ai ba ita ta kawo miki saƙon ba, ni ne na faɗa".
Sahura ta ce"Amma ai dai ita ce ta aiko ka ko?"
Ya ce"Ni dai na faɗa miki ki kashe wutar nan".
Sahura ta ce"Wallahi ba zan kashe ba".
Hamza ya nufi randa ya ɗebo ruwa fal kofi ya nufi wutar, Samha ta leƙo daga kitchen ɗin ta ce"Ƙyale ta Honey, na yi mata uzuri na yau kaɗai, ka faɗa mata gobe ta samo murhun gawayi ko gas, idona ba ya jure hayaƙi, kuma idan na shaƙa mura nake yi".
Hamza ya ajiye kofin ya ce"Kin ci sa'a, don haka yau ɗin ki ƙarasa, amma wallahi gobe idan kika kunna itacen nan sai kin sha mamaki".
Ya bi ta kitchen ɗin, sai gidan ya yi ɗin kamar ruwa ya cinye su.

Sahura ta kalli Saude ta ce"Kina dai gani ko? Yanzu irin wannan ce za mu garawa? Ko mun ɗauke kai daga wajenta ita ba za ta ɗauke ba, to wallahi ba zai yiwu ba, shi da yake mijina hayaƙin bai dame shi ba sai ita? Wannan fa rainin wayo ne kawai, uban waye ya ce ta zauna a tsakar gida ballantana ta shaƙi hayaƙin?"
Kafin Saude ta yi magana sai ga Hamza ya fito a fusace, yana nuna Sahurar da yatsa ya ce"Ke wannan ƙananun rashin kunyar ya ishe ki haka, har ni zan zartar da hukunci ki ce ban isa ba? Ta ce ba ta son hayaƙi kuma ni ai ban hana ki sana'arki ba, cewa na yi ki dinga yi a gas ko gawayi, idan kika daina ganin damarki ne".
Sahura ta ce"Ni dama ban ce zan bar sana'ata ba, tun da da ita ka gan ni ka aure ni, kuma sai da muka yi da wajewa zan cigaba da yi, sannan tun da kai da nake zamanka ba ka hana ni ba, wallahi babu wata bushasshiyar yarinya da za ta hana ni, sannan yadda na tsara sana'ata haka zan yi, a itace na saba a shi ɗin zan yi, ban ga ta inda hayaƙi zai shiga hakkinta ba tun da ban ɗakko ta na zaunar a gaban murhu ba".
Hamza ya fusata ya ce"To ai kuwa Sahura sai dai ki zaɓa ko awarar ko aurenki, don wallahi ba ki isa na kafa doka ki taka ba".
Sahura za ta yi magana matar da take taya ta aikin ta ce"Don Allah kar ki ce komai Sahura, ya isa haka". Dayake babba ce ta girme ta, sai ta yi shirun ta tashi ta shige ɗaki.
Ta ce da Hamza"Ka yi haƙuri don Allah, wannan maganar ba ta hayaniya ba ce, kamata ya yi a ɗaki za ka zaunar da ita ku fahimci juna".
Hamza ya ce"Kin ga ba ki da hurumin shiga sabgata da iyalina ballantana ki shirya min yadda zan yi".
Ya wuce ɗakin Samha yana huci, jin ransa yake a matuƙar ɓace, yana jin kamar Sahura ba ta taɓa ƙure shi a raini irin na yau ba.
Sahura ba ta sake fitowa ba sai da aka gama awara, ta fito ta sallami matar, ta kwashi kayanta ta yi zaman packing, masu siya a gida kuma suna shigowa ɗaya-daya taba sallamarsu, haka ta wuni rai babu daɗi.
Amarya kuma wuni ta yi tana baƙi, don haka dole Hamza ya fita, bayan ya bawa su Saude kuɗin cefane. Da magriba Saude take cewa Sahura"Don Allah Sahura mu yi haƙuri mu bi umarnin Hamza a kan yarinyar nan ko na ɗan lokaci ne, saboda da alama da shirin wulaƙanta mu ta zo gidan nan, kuma a yadda na lura Hamza zai iya yin komai saboda farincikinta, kin san tarihin yarinyar nan fa, tare aka sanar mana, don haka mu yi haƙuri kawai in sha Allah auren ba zai je ko'ina ba ma".
 Sahura ta ce"Ni fa Saude ba zan ɗauki wulaƙcin nan ba wallahi, idan ita ɗin ya zaɓa mu haƙura mana ya sallame mu, kamar dai dole ne zama da shi? Kuma da kike cewa ta zo da shirinta duk uban wa ya ja? Ba aure-auren shi na masifa ba ne ya sa shi kwaso ta? Ai ba ita ce ta yi masa dole ya aure ta ba, don haka ni ba wani uzuri da zan yi masa wallahi".
Saude ta ce"Ai ni ma ba wai ina sakawa a raina zama da shi ɗin dole ba ne, amma ki duba yadda yarinyar ta shigo, kwananta ɗaya ta fara saka ido a kanmu, yanzu idan muka bar mata gidan fa a kan 'ya'yanmu za ta sauka, shikenan sai yadda suka gani, ba za ma ta iya riƙe su ba, haka za ta mayar da su barori a gidan nan, kin san dai Hamza idan ya samu soyayya ba ya ji ba ya gani, ballantana wannan mai zubin karuwan da ya kwaso ai yaranmu kuma sai ta Allah, haka za ta saka masa tsanarsu a ransa ya dinga tsangwamarsu da muzguna musu kamar ba 'ya'yan shi ba, kin ga kuwa ai mun ba da gudunmawa wajen cutar da yaranmu".
Sahura ta ce"Hakane, Allah Ya rufa asiri".
Saude ta ce"Sai ki dinga yi a gawayin kawai".
Sahura ta ce"Kai ba zai yiwu ba fa, gaskiya ni ba zan sauya yanayin sana'ata ba saboda matarsa, sai dai na bar masa gidan, idan ya so ke da kika ga za ki jure ki zauna ki kula da yaran".
Ba ta jira cewar Sauden ba, ta wuce ta ɗauki buta don yin alwala, Saude ta shige ɗaki a sanyaye.
Ai kuwa washegari tana kunna wutar awara tun kafin ta kai ga ɗora tukunyar Samha ta burkicewa Hamza, sai ga shi a fito a fusace, ya ɗibi ruwa ya sheƙawa wutar ta mutu, ya ɗora da faɗin"Sahura jiya ba sai da na ba ku zaɓi ba? Ba sai da na ce indai ba za ki yi a gawayi ba ki haƙura?"
Ta ce"Ban ɗauki ko ɗaya daga cikin zaɓin naka ba ne shi yasa!".
 Ya ce"To ai kuwa muddin ban isa na saka doka ki bi ba sai dai ki bar gidan nan, na rantse da Allah yau sai kin bar gidan nan Sahura, ba iya hayaƙi ba har tsamin ruwan awarar da kike ajiyewa ta ce ya dame ta, amma na ce miki iya hayaƙin za ki magance shi ne za ku nuna mini ke ba ki da mutunci ba ki da tarbiyya ba ki san daraja da girman miji ba".
Ta ce"Don Allah kar ka zage ni, ko me za ka ce kar ka zagi tarbiyyar iyayena, don idan ma ba ni da ita a hakan ka gani ka yi sha'awar auren, tun da an yi haka zan zaɓi ɗaya, zan bar maka gidanka, don sana'ata ta fiye min zaman gidan nan naka".
Ta fara tattara kayan aikinta waje ɗaya, shi kuma ya koma ɗakin amarya.
 Ta gama komai tass, ta shiga ɗakinta ta fara haɗa kaya, Saude ta shiga ɗakin ta ce"Yanzu gara ki haƙura da auren a kan ki bar sana'ar? Da a da ne idan kin yi haka ba laifi ba ne, amma fa yanzu Hamza yana ajiye mana abinci yana ba mu kuɗin cefane, ina ga don kin dakata da sana'ar na ɗan wani lokaci ba matsala ba ne".
Sahura ta ce"Saude wallahi ba zan zauna ba, ni ba zan ɗauki wulaƙcin da kika saba ɗauka ba, idan ya ƙure ni ina iya shiga ɗakin ta fito da ita na yi mata shegen duka, kin ga za a yi ɓatacciya, wallahi idan na cigaba da zama tare da matar nan sai auren nan ya mutu, kin ga yanzu tun da ba sakina ya yi ba gara na tafin, idan ya dawo hayyacinsa ya ga yana son cigaba da zama da ni sai na dawo, ni ma ba son mutuwar auren nake yi ba Saude, kar ki manta na samu jinkirin aure, zaman gidan babu daɗi ga wanda shekarunsa suka wuce hakan".
Saude a sanyaye ta ce"Allah Ya sa hakan shi zai fi alkhairi".
Sahura ta ce"Don Allah Saude ke ki daure tun da kina iyawa, amma idan sun ƙure ki ke ma kin kasa zaman don Allah kar ki bar mata yaran, gara mu riƙe kayanmu duk tsiya".
Saude ta ce"In sha Allah ma zan daure".
  Sahura ta bar gidan ta bar amanar yaranta a wajen Saude, kuma Hamza ko ɗar bai ji ba, don shi a yanzu matarsa Samha kawai yake gani, ita kuwa Sahura ta yi ƙoƙarin cire komai a ranta, don a ranar ma sai da ta ƙarasa awararta, kuma ba ta fasa ba ta cigaba da yi a gidansu, kusan ta ma fi samun kasuwa, saboda wasu da yawa da suka saba siya dama yanzu gidanta ya yi musu nisa, don wasu ba su waye da order ba.
 Aka yi sati ɗaya da tafiyar Sahura, Saude ta haɗa yara tana kula da su, ko da Hamza ya yi kwana uku a ɗakin amarya zai dawo ɗakin Saude sai yaran suka fara kwana a ɗakin Sahura, duk da kwanan ana yi ne kawai, amma babu wani abu da ya shiga tsakaninsu na mu'amalar aure tun da amarya ta zo. Ko gaisuwa ba ta haɗa su da Saude, sai dai a kalli juna a ɗauke kai, ba ƙaramin kau da kai Saude take yi ba, domin kuwa Hamza ya zama mara kunyar ƙarfi da yaji, har yanzu kullum goyata yake yi su shiga wanka, har a gaban yara, sau ɗaya da Sauden ta taɓa yi masa magana sai da ta yi nadama, don maganganu ya farfaɗa mata marasa daɗi, ya ce ita ma idan ba za ta iya ba ta tafi gidansu, ai dama ba wata uwar suke tsinana masa ba, tun daga ranar ba ta sake kula shi ba, haka zai yi ta yawo da gajeren wando abin da bai saba ba, wani wulaƙanci ma sai tana tsakar gida da yara sai ta ga sun sheƙo da gudu sun fito waje, wai suna wasan guje-guje, idan takaici ya ishe ta sai ta haɗa kan yaran su tafi ɗakin, ko ta ce su tafi ƙofar gida su yi wasansu, sauƙi ɗaya ta samu shi ne har yanzu Hamza bai daina ba ta kuɗin cefane ba, kuma suna da kayan abinci.
 Ranar da amarya ta yi sati ɗaya a gidan Hamza ya shigo ɗakin Saude dake ta ɗinki, rai a ɓace ya ce"Ke dakata magana za mu yi".
Saude ta ajiye ɗinkin ta juyo ta fuskance shi ta ce"Ina ji".
Ya ce"Samha ta ce ƙarar keken ɗinkin nan fa yana damunta".
Saude ta ji ƙirjinta ya ba da dumm! Nan take kuma ranta ya ɓaci, ta ce"A kanta nake yi da zai dame ta? Kodayake bari dai na ji hanzarinka me kake nufi yanzu tun da  yana damunta?"
Ya ce"Ai kin san dai ko a addinance babu kyau shiga hakkin moƙoci, kuma wannan ƙarar keken ma shiga hakki ne, don ni ma kin daɗe kina takura mini kawai daurewa nake yi, don haka daga yau na soke ɗinkin nan".
Ta ce"Amma kuwa kai ma ka san idan ka yi haka ba ka yi mini adalci ba ko? Ta ya zan daina sana'ar da nake rufawa kaina asiri?"
Ya ce"Na hana ki abinci ne? Ko jinya ta same ki ko yaranku ban yi muku magani ba? Sallah ta zo ban yi muku sutura ba? Don haka ba ki da hujjar cewa sai kin yi sana'a, kuma ni ƙarar keke kawai na ce ba na so, idan kin ga za ki iya hana keken ƙara to ba mu da matsala da ɗinkinki, sai ki yi abunki, idan ke ma ba za ki iya dainawa ba ki saita gidan iyayenki, amma wallahi idan ta sake cewa ƙarar nan ya dame ta na rantse da Allah sai kin ga matakin da zan ɗauka, ba wanda zai takurawa rayuwar matata, don ni ita ce mace a wajena, a to yanzu na san na yi aure".
Ya fita daga ɗakin yana muzurai, Saude ta share hawaye, ta kira Sahura a waya take faɗa mata, Sahura ta ce"Saude don Allah ki bar masa gidansa, ki tattaro yaranmu amma kowa ya rike abun shi, mu cigaba da sana'armu a gida muna kula da kanmu, sai kace dole?"
Saude ta ce"A'a Sahura bai kamata a yi haka ba, yanzu idan ya ce na bar masa yaran kuma fa?  Ni dai kawai zan jure, in sha Allah zai wuce, don Hamza ba ya cikin hayyacinsa mu taya shi da addu'a don Allah".
Saude ta yi sati ɗaya ba ta ɗinki, sai daga baya ta samu dabara, can uwar ɗaka ta shigar da keken ɗinkin take yi lokaci-lokaci, tana da yaƙinin sanda keken yake falon ma idan har Samha tana jiyo ƙararsa daga ɗakinta to wallahi ba dai ƙaran da zai takura mata ba, saboda ɗakinta da ɗakin Hamza da ya zama kitchen suna ɓangaren hagu, na Saude da Sahura kuma suna ɓangaren dama, ga filin tsakar gida babba da ya raba tsakaninsu.
 A hankali tafiya ta fara miƙawa Daudaeta shiga ƙuryar ɗaki ta yi ɗinkinta, yanzu sola ta saka iya globe kawai saboda ta dinga ganin haske a cikin ɗakin, yadda ɗinkin zai fi yiwuwa, tana taka-tsan-tsan sosai ganin ba su gane tana ɗinkin ba kuma, kuma sai Allah Ya rufa mata asiri.
A haka aka yi watanni uku, duk wata tsokana da Samha za ta yi wa Saude ba ta ma nuna mata ta fahimta, ana haka ne kuma Hamza ya fara satar kwana, idan yana ɗakin Saude, da ya fahimci ta yi bacci sai ya tashi ya tafi ɗakin Samha, ya biya buƙatarsa ya dawo ɗakin Sauden, tun ba ta fahimta har ta gane, da ta yi masa zancen ai kuwa ta ga tijara ranar, don tabarmar kunya ya ya naɗe da hauka, a ranar Saude ta ci kukanta, kuma tun daga ranar ta kau da kai daga gare shi, ya zamana sai ranar da ya bushi iska yake zuwa ɗakinta kwana, ita har manta ranar kwananta ma take yi, yana iya yin farkon dare a ɗakin Saude ya ƙarashe a ɗakin Samha, da Saude ta ga haka sai ta zauna da Hamza ta ce kawai ta bar wa Samha ranakun karanta ta yafe, Hamza kuwa ya ji daɗin hakan sosai, ta rungumi kayan firjinta tun da shi Samha ba ta hana ba, har ma tana karɓa ta sha, kuma ba ta taɓa ba da kuɗin ba, ba kuma Sauden ce ta ce kyauta take ba ta ba, sai dai kawai ta fito ta rike ƙugu ta ce a miƙo mata abu kaza guda kaza, idan ma babu yara a kusa Sauden ce take miƙa mata, masu shigowa gidan musamman maƙota har cewa suke yi ta asirce Sauden, amma ita dai Saude ba ta ji a jikinta akwai asiri, tana yin komai ne don ta tsira da aurenta, kuma tana yi wa Hamza uzurin ba ya cikin hayyacinsa ne, idan komai ya lalace zama zai dawo ya daidaita yadda yake.
          YUSUF 
    Yana nan Zubaida tana juya shi kamar waina a masa, umarni kala-kala da sharuɗa ta gindaya masa duka ya cika, amma har yanzu da ake cikin wata na bakwai da mutuwar auren ta ƙi yarda ya turo manyansa a yi magana, ta sake wayewa ta falle, ta yi suna a media fiye da baya, har kyau ta ƙara, kasuwancinta ya ƙara bunƙasa sosai, da ya matsala mata da zancen aure sai ta ce masa ita fara makaranta ma za ta koma, za ta yi degree na biyu, idan ta gama ta samu aiki ta fara yi sai a yi zancen auren, da Yusuf ya nuna bai yarda ba ƙiri-ƙiri ta ce sai dai ya haƙura idan ya matsu ya nemi wata, don ita ba gaggawa take yi ba, kamar wani maraya ya ce"Amma Zubaida na ga a gidan nawa ma za ki iya karatunki, ai ban ce zan hana ba ko?"
Ta ce"Ai na san da hakan, to ni dama yanzu ka isa ka yi min irin hayaniyar da kake yi mini a baya? Ka ga Yusuf kai ka sani alfarma na yi maka ko a baya, kuma yanzu ma alfarmar zan yi maka na aure ka, don haka ba na son takura, idan lokaci ya yi zan ce ka turo da kaina".
Ya ce"To shikenan, amma pls me yasa kika rage ba ni lokacinki? Ina buƙatar kasancewa da ke kodayaushe ko da ta wayar ne pls".
Ta yi tsaki ta ce"Kuma shikenan saboda ba ni da aikin yi sai na kasance da kai koyaushe? Ka fa san yadda bussines ɗina yake da tara jama'a, ga shi yanzu ina shirin komawa makaranta, to pls idan lokacin da nake ba ka bai yi maka ba mu hakura, ka nemi mara aikin yi wacce za ku wuni kuna waya, kuma ka je gidansu sau goma kullum, ni dai ba zai yiwu ba".
Ya ce"Zubaida don Allah ki daina cewa na haƙura, da kin san abin da nake ji da ba ki dinga maimaitawa haka ba".
Ta ce"Sai anjima, ka ga bacci nake ji, bari na ɗakko maka sweet ɗin su Areef".
Ta shiga gidan, ta dawo masa da leda babba, ta ba shi, ya karɓa yana yi mata kallon su, ji yake kamar ya ja ta kawai su tafi gidansu, su cigaba da rayuwarsu kamar da, shi ko da ba ta canza hali ba kawai indai za ta zauna a matsayin matarsa buƙatarsa ta biya, Allah ma Ya sani yana azabtuwa a kan ƙaunarta.
 Yana hanya yana tunanin amsar da zai bawa Umma, ta ya za ta yarda sai Zubaida ta fara karatu ta gama sannan ta fara aiki zai yi aure? Ko yanzu ma ta takura masa da batun auren, ta ce ta gaji da rainon yaransa, don kuwa ɗan Shamsiyya ma yana nan an kawo shi, wata ɗaya da sakin ta yaye shi, tana gama idda kuma wani ɗan'uwanta ya aure ta, don sati ɗaya ma aka saka ranar auren a yadda ya ji daga bakin Umma, mazaunin Saudiya ne, don haka can aka kaita, shi yasa ta kawo musu ɗansu, shi fargabarsa ma anya Zubaida za ta iya haɗawa da yaron da ba nata ba ta riƙe?  Tun da ta ga ko maganar yaran yake yi ya sako da shi sai dai kawai ta taɓe baki, haka za ta ba da abu ta ce na Areef ne da Yusra babu ko kara.
 Bayan ya ƙarasa gidan ya ba su ledar yana faɗa musu inji babarsu, suka hau murna suna fito da kayan alewowin da suke ciki, Areef ya hango wata takarda, ya zarota, takardar da ɗauki hankalin Yusuf, sai ya karɓe ta daga hannunsa yana cewa"Mu gani".
 Rubutu ne wanda kallo ɗaya ya yi masa ya gane ya Zubaida ne, ya fara karantawa kamar haka "Ni fa Yusuf na gaji da yi maka ɓoye-ɓoye, saboda na lura ba za ka fahimta ba sai na fito maka ɓaro-ɓaro, to babu wani karatu da zan cigaba, idan ma zan cigaba ɗin sai dai a gidan mijina, domin kuwa yanzu haka wata ɗaya ne ya rage aurena da Salim, classmate ɗina ne, dama ya so ni sosai, yaudararsa na yi na aure ka, yanzu kuwa na ga ya dace na wanke kaina daga kallon mayaudariya da yake yi mini, Ka gode Allah tun da har na zaɓe ka a fari, kuma ka cika butinka na aurena, har ma na haifa maka yara biyu, don haka yanzu dai a takaice ina sanar maka ba zan iya aurenka ba a karo na biyu, ka yi haƙuri ka mayar da matarka, na san za ka iya cewa ban kyauta maka ba, ka yi haƙuri don Allah, na gode da ƙaunarka gare ni, masoyiyarka Zubaida, Mrs Salim in sha Allah".
 Yusuf ya ji wani haza-hazo a idanunsa, zuciyarsa ta fara kumbura, yana fitar da numfashi da sauri da sauri, kansa ya kulle ma duka ya rasa me ya kamata ya fara yi, ganin hankalin Umma ba ya kansa ya sa shi tashi ya fice daga gidan ba tare da ya yi mata sallama ba.

  Zama ya yi a ƙofar gidan, zuciyarsa na bugu ya ciro wayarsa, hannunsa har rawa yake yi ya fara neman lambar Zubaida, kira uku ya yi mata ba ta ɗauka ba, zai yi na huɗu ya ga shigowar saƙonta, ya fara karantawa kamar haka "Ina fatan dai ka ga saƙona, idan ba ka gani ba ka duba ledar sweet ɗin nan za ka takarda, don Allah ka karanta harafi bayan harafi, don ba na so ka tambaye ni ƙarin bayani, ba ni da lokacin da zan yi maka shi, idan kuma ka karanta to ka sani ba ni da sauran magana da kai, tun da na ba ka haƙuri magana ta ƙare, ina yi maka fatan alkhairi".
 Yusuf ya sake kira ba ta ɗauka ba, da ya cigaba da kira sai ma ya ji alamar ta saka shi a blacklist, duk ƙoƙarinsa ya kasa jurewa sai da hawaye ya sakko masa, ya share ya tashi ya shiga gidan, ji yake kamar ma zazzaɓi ne yake son kama shi, ko sallama babu ya faɗa ɗakin, Umma ta kalle shi ta ce"Ina ka tafi ne, na ajiye maka abinci na ga ka fice".
Ya zauna, ya haɗa kai da gwiwa, yana jin yadda fitar numfashinsa ya canza, Umma ta ji gabanta ya faɗi, ta ce"Yusuf! Kai mene ne ya same ka? Lafiya?"
Ya ji wani rauni ya rikito masa, kuka ya zo masa mai ƙarfe, amma ya danne don ba ya son yi a gaban yaransa, da muryar kukan ya ɗago ya ce"Umma...Umma ta cuce ni, ta yaudare ni, ashe wawa ta mayar da ni, ba za ta aure ni ba".
Umma ta sauke numfashi mai nauyi ta ce"Ahaf! Ai dama na san a rina, tun da na ga yadda yarinyar nan take yi maka kwana-kwana na san zai yi wuya idan ba raina maka wayo take yi ba, to yanzu wa gari ya waya? Ka saki matarka, kuma ka zo ba ka samu wannan ɗin ba, yanzu ai ka ɗauki darasi ko? Zubaida ta nuna maka babu sauran soyayyarka a ranta, don haka ina ba ka shawarar ka haƙura, ka cire yarinyar nan daga zuciyarka, Allah Ya yi maka zaɓin alkhairi".
 Yusuf ya yi shiru, yana ta tuna yadda Zubaida ta dinga yi masa kauce-kauce, ya kasa gane nufinta, saboda bai taɓa zaton za ta yi masa haka ba, yanzu kam ya gane Zubaida ta yi amfani da shi ne kawai saboda ta fito daga gidan mijinta, tun da burinta ya cika shikenan sai ta watsar da shi ta auri wani, lallai rayuwa ba ta da tabbas.
   Kasa cin abincin ya yi, ya tafi gida jiki a mace, kasa bacci ma ya yi, ya dinga sallah yana roƙon Allah Ya raba shi da son Zubaida, sannan idan yana da rabon ƙara yin aure ya wanke masa zucuyarsa daga tsanar soyayya da mace da ta same shi lokaci ɗaya, kuma ya ba shi ta gari, idan kuma babu alkhairi a tarayyarsa da kowace mace ya ba shi haƙuri da dangana, sannan ya ba shi ikon riƙe kansa da mutuncinsa, tun da shi mutum ne mabuƙaci. 
A wannan daren Yusuf ya saka a ransa zai manta da Zubaida har abada, yana fatan har zamantakewarsu ta baya ma ya manta da komai, sai kuma ya cigaba da lallaɓar Umma ta riƙe masa yaransa, har ya ga yadda hali zai yi, amma Zubaida kam ko tare aka haife su, suka yi gware suka zo duniya ya haƙura da ita har abada, idan ita ce rayuwarsa to wallahi sai dai ya mutu kawai.
        SABILA 
   Tun tana ganin tafiyar Sunusi a tashin hankali har ta saba, ta rage damuwa sosai, duk bayan sati biyu suna yin waya da shi, kuma Alhamdulillah tun a sati biyun farko daga muryarsa da kalamansa ta gane tabbas kwalliya tana biyan kuɗin sabulu, har jira da ƙirgen ranar da za su yi waya take yi, duk da ba mai tsayi ba ce, amma muryarsa ta da ban ce a zuciyarta, tana saka mata nutsuwa, musamman da ya faɗa mata wajen ba wanda take zato ba ne, suna cikin aminci da kwanciyar hankali, har ma ya fi wani gidan komai, kewarta ce kawai take damun shi, yana ba ta haƙuri sosai ya ce mata komai zai wuce nan ba da jimawa ba.
A haka lokaci ya yi ta ja, har zuwa lokacin da cikinta ya shiga watan haihuwa, sai ta ajiye ɗinkin gabaɗaya, dama tana yi ne kawai saboda sabo, amma mahaifin Safwan ya ɗauki nauyin gidansu duka, kayan abinci sai dai wani ya tarar da wani, sannan duk wata zai saka mata kuɗi ta account ɗinta, sannan ya ce duk abin da take buƙata ta sanar da shi, don haka ba ta da matsalar komai.
Ita Sabila inda ita ce shugabar rehabilitation ɗin nan da Sunusi yana yin wata uku za ta sallame shi, ba kuma don son kai ba, sai don tun kafin ta gan shi ta ga alamar ya shiryu, amma shiru an ce sai sun yi shekara ɗaya, da suka fahimci ta kusa haihuwar sai mahaifin Sunusi ya sa wata ƙanwarsa a ƙyauye ta zo gidan ta zauna tare da Sabila, babba ce sosai mijinta ya rasu, kuma Sabila tana jin dadin zama da ita, saboda ta rage mata zaman kaɗaici sosai, suna zaune har Allah Ya kawo haihuwar, ta haifi ɗanta namiji, Sunusi da kansa ya ce a yi wa yaron huɗuba da sunan mahaifin Sabila, don gyara tsakaninsu, a yanzu da ya zama mutum ya samu tunanin kansa ba na ƙwaya ba ya gane Sabila ta yi kuskuren bijirewa iyayenta, da ma shi da yake zuga ta a wancen lokacin, baban Sabila kuwa ya ji ya ji daɗin hakan, duk da bai nuna ba.
Bayan Sabila ta gama wanka ma ba ta bar Inna Haule ta bar gidan ba, sai suka cigaba da zamansu har zuwa lokacin da Sunusi zai dawo.Yaron Sabila na da wata biyar lokacin dawowar Sunusi ya yi, Sabila ba za ta iya misalta yanayin farincikin da take ciki ba, don jinta take yi kamar sabuwar amarya, musamman da baban Safwan ya gyara musu gidan, an saka tile a ko'ina, an sake fenti, hatta ƙyauren gidan an canza, sannan bai tsaya iya nan ba ya canza mata kayan ɗaki, falonta ya ji kujeru masu kyau, da kuɗin da ta siyar da kayan gadonta da kuma na hannunta da take tarawa ta haɗa ta sayi kayan kallo da firji ƙarami duk sakan, tun da aka ce saura sati biyu dawowar shi ta duƙufa gyara jikinta ciki da waje, a da ta yi zaton ma sha'awarta ta ɗauke ta mutu bakiɗaya, saboda yadda ta cire rai da wannan fannin, amma yanzu sai ga shi ta farfaɗo har tana jin kwanaki uku da suka yi saura tamkar watanni uku ne, soyayyar Sunusi da son kasancewa da shi kamar za su zautar da ita, tun a ranar take ta soye-soye, ta yi snacks kala-kala, ana gobe zai dawo kuma ta je ta yi kitsonta da ƙunshi ita da yaran, har sababbin ɗinkuna ta yi, shi ma ta yi masa kala biyu.
 Ba ta san ƙarfe nawa za su dawo ba, don haka tun safe ta yi haɗaɗɗen girki, wani abun murnar ma jiya Inna Haule ta koma gidan su Sunusin, kuma ta san ta yi haka ne don ta ba su damar sakewa, ta yi drinks kala uku ta saka a firji, ta yi zaton ma da ita za a je taro shi, amma sai Baba ya kira ta ya ce mata har sun ɗakko shi ma, yanzu zai ƙaraso gidan, tun da ta ajiye wayar zuciyarta take bugawa, har fargaba take yi kar ta je ko mafarkin da ta saba yi ne take yi a yau ɗin ma, ta ci kwalliyarta cikin riga da wando 'yan kanti, lokacin da ta ji bugun ƙofar gidan ta ji kamar zuciyarta aka ƙwanƙwasa, ta je ta buɗe masa, tsaye take tana kallon shi kamar yau ta fara ganin shi, Sunusinta ne dai, mijinta uban 'ya'yanta wanda take yi wa so na musamman, ya yi ƙiba da haske, ya ƙara kyau kamar ba shi ba, idanun nan nasa sun washe sun yi fari, hatta haƙoransa da ta gani sakamakon murmushin da ya sakar mata ta ga sun yi fari tass, sanye yake da sabuwar shadda sai ƙamshi yake yi, ya mayar da ƙofar gidan ya rufe, tana tsaye ita dai kamar an dasa ta, shi ma kallonta yake ta yi, sannan ya buɗe mata hannu da sanyin murya ya ce"Zo gare ni masoyiyar matata".
Ta kuwa faɗa jikinsa da sauri ta ƙanƙame shi, kukan farinciki ya ƙwace mata, ta shiga yi tana furta"I love You, i really miss you".
Shi ma ɗora kansa ya yi a kafaɗarta ya fara hawaye, sun yi kusan minti biyu a haka kafin ya share nashi hawayen, ya ɗago ta suna kallon juna, yana share mata hawaye ya ce"Kukan na mene ne? Ba ga shi na dawo ba? Na yi kewarki sosai my Sabil".
Sabila ta ce"Ni ma na yi kewarka, ban yi zaton zan jure ba ma".
Ya yi mata ɗaukar jariri suka nufi falo inda Abei yake bacci, tana kan cinyarsa yake kallon ɗan, ya ce"Kenan yaron nan da ni yake kama".
Ta ce"Shi yasa na fi jinsa a cikin yaran".
Ya yi murmushi, ta ce"Sannu da zuwa, da fatan ba ka sha wahala ba dai ko?"
Ya ce"Ko na sha ai ta wuce Sabil sai godiyar Allah, ina su Amal?"
Ta ce"Suna makaranta".
Ya ce"Shi ne ba ki bar su ba yau ɗaya sun huta?"
Ta ce"Da suna nan ai ba zan samu damar yi maka oyoyo yaddaya kamata ba" Ta zame ta ɗakko masa ruwa da drinks, ta zubo masa snacks, ruwan kawai ya sha ya sake ɗaukarta ya nufi ɗakin gadonsu yana cewa"Taimake ni mana, a hannu nake sosai, yi sauri kar Abei ya tashi".
 Da ɗaukin juna sosai suka gamsar da kansu, kowanne ya nuna zalamarsa, musamman Sabila da take jin kamar kar su rabu su dawwama a haka, tabbas kowa ya nuna yadda ya yi kewa, suka dinga musayar kalaman soyayya, Sunusi yana kashe ta da alƙawarurruka da tanadin da ya yi wa zamansu na gaba, ba su rabu ba har sai da kukan yaron ya katse su.
  Babu abin da Sabila za ta ce da Allah sai godiya, domin ta roƙe shi ya amsa mata, Sunusi ya dawo mutum cikakke mai hankali da nutsuwa, kullum shi yake tashinta sallar dare da nuna mata falalarta, ba ma batu ake yi na sallar asuba ba, babu jam'in sallar da yake wuce shi, haka kuma tun da ya dawo gari bai taɓa wayewa ba dare ya yi bai yi karatun Qur'ani ba, hadisan da ya haddace suna da yawa, sannan ya haddace izu talatin na Qur'an, yanzun kuma ya cigaba da haddarsa a wajen wani Malami, wanda baban Safwan ne ya haɗa su da shi, suke zuwa ɗaukar karatu kullum tsakanin magriba da isha'i, shi ma Safwan dawowarsu da sati biyu aka ɗaura masa aure da wata 'yar'uwarsu.
Sabila fa duniya ta yi mata daɗi, ta samu yadda take so ɗari bisa ɗari, don mahaifin Safwan ya ɗauki Sunusin aiki, sannan ya samu lafiya ta fannin mu'amala auratayya, wannan matsala ta mutu sai dai tarihi, gayunsa ya ƙaru sosai, kullum ƙara kyau take ganin yana yi, ga kuma hali ya canza, yanzu babu faɗan nan da masifa, a baya ko ruwa a buta sai ta zuba masa, amma yanzu kuwa sai dai ma shi ya taya ta aiki, har wanki yi mata yake, wankan tsarki kuwa tare suke shiga su yi, abin da da ba su taɓa yi ba, soyayya ce madararta suke shayar da juna, iya hasashen mutum kawai.
A wannan lokacin hatta iyayen Sabila sai da suka ce gara da aka yi, domin a yanzu babu wanda zai ji takaicin samun Sunusi a matsayin suruki, tuni suka yafewa Sabila, tun ranar da suka je gidan tare da Sunusin suka duƙa suka nemi yafiyarsu.
 A shekara ɗaya da dawowar Sunusi komai ya daidaita, yanzu haka gini yake yi wanda ya fi nasu yalwa, a lokacin ne kuma 'yan'mata suka fara kawo masa farmaki, shi da kansa yake ba wa Sabila labarin matan da suke cewa suna son shi, ita ma kuma tana gani idan ta ɗauki wayarsa, sam ba sa gaban shi, shi yasa ba sa taɓa damunta, don ita dai ta san babu yadda za a yi Sunusi ya ce zai auro wata, alhalin a da ba su so shi da auren ba sai yanzu da ta gama cin wuyar shi ya zama mutum, a ganinta wannan shi ne babban butulcin da zai yi mata, kuma a yadda take ganin canjin halinsa a yanzu ta san ma ba zai fara ba, don haka ranta fess.
 A yayin da Sabila ta manta wane ne namiji, ta ɗauki dukkannin wata yarda ta ɗora a kan mijinta, kuma take ganin ita ce macen da ta fi kowa dacen miji, a lokacin ne Sunusi ya tuna mata ba a yabon ɗan kuturu sai ya mutu da yatsa, ya sa ta yarda da kalmar namiji ba ɗan goyo ba ne. 
A hankali ya fara soyayya da wata yarinya a can unguwar su Safwan mai suna Kausar, idan zai faɗi gaskiya shi da kansa ya ga Kausar ya ji ta yi masa, shi ne ya ce yana sonta ba kamar sauran matan ba, sannan tun da soyayyarsu ta yi ƙarfi yake jin ƙaunar Sabila tana ta silalewa da kaɗan kaɗan a zuciyarsa, shi sai yanzu ma da ya watsar da ƙwaya ya gane wane ne shi da abin da yake so, shi fa sam ba ya son mace mara aji, ya fi son wacce take iya kama kanta, wacce take yin nutsattsiyar soyayya, mai jan aji, wacce shi ne zai mato a kan sonta, wacce idan ya yi mata laifi bisa kuskure za ta dinga jan ajinta yana rallashinta, ba wacce sai dai ita ta rarrashe shi ba ko da ba ita ce fa laifi ba, wallahi sai yake ji kamar kawai wancen Sunusin ɗan ƙwaya ne ya so Sabila ba wannan na yanzu da yake amsa sunan Ustaz ba.
 Sanda ya ƙarasa ginin gidansa sai ya tsinci kansa da jin Sabila ba ta dace da gidan ba, don haka yake ta yi mata kwana-kwanar ranar tarewar, a wannan ƙadamin ne kuma ya kai kuɗin auren Kausar aka saka rana watanni biyu, don ya gama duk wani shiri da zai yi, kuɗin kawai zai ba da a haɗo masa kayan lefe idan lokaci ya matso, a tsanake ya zaunar da Sabila ya sanar da ita an saka ranar auren shi, kusan ɗan ƙaramin hauka ta yi, saboda ba ta taɓa tunanin yana soyayya da wata ba, ta san dai akwai masu son shi, amma ba ta san akwai wacce yake so ba, kuma ba ta yi tunanin zai samu wacce zai so ɗin ba bayan tana raye, ita a yadda take jin ƙaunar shi ko mutuwa ya yi ma sai dai ta haƙura da auren har abada ta yi fatan su haɗu a aljanna, amma ashe shi a wajensa matsayinta bai kai nan ba? 
Ta ci kuka ta yi masa magiyar ya yi haƙuri idan wani laifin take masa ya faɗa mata za ta gyara, amma ya ce shi fa babu komai kawai lokaci ne ya yi, har wata jinya take ta yi a tsaitsaye, shi dai ya maze kawai, saboda gani yake wallahi ko mutuwa za ta yi sai ya auri Kausar. Tun daga lokacin Sabila ta sare da namiji , kuma ta yarda ita ce take son Sunusi tsakani da Allah, shi kam ko ya so ta to a baya ne, yanzu yana zaune da ita ne kawai, A hankali ta haƙura, ta koma ga Allah tana addu'ar Allah Ya sa hakan shi ya fi alkhairi, Allah Ya sanyaya mata zuciyarta, Ya karkato da hankalin Sunusi ya fahimci ita ce matar rufin asirinsa, Allah Ya tuna masa yadda ta so shi da irin sadaukarwar da ta yi masa.
Sauƙinta ɗaya, Sunusi bai canza mata ba ta kowane hali, suna nan zaune lafiya, duk da tana yawan ganin kamar yana cikin damuwa, amma tun da ta tambaye shi ya ce babu komai sai ta rabu da shi, kullum kuma idan ta yi sallah sai ta yi addu'a Allah Ya yaye masa damuwarsa ya yi masa maganinta.
 Auren Sunusi ya rage sati biyu, a kuma cikin satin ne take saka ran za ta koma sabon gidanta kamar yadda ya faɗa mata, saboda yawan takurawa da take yi da son komawa sabon gidan.
Hausawa sukan yi wa kirarin ranar Laraba da cewar Laraba Tabawa ranar samu, to wannan Larabar dai ba haka ta zo wa Sabila ba, domin salon maganar ne ya yi juyi gaba ya koma baya. Wajen ƙarfe goma na dare ne, tun safe ranar Sunusi bai fita ba, da ta tambaye shi ya ce mata zazzaɓi ne a jikinsa, ba ta ji ya amsa wayar da za ta zargi wani abu ba, amma dai a kan waya ya wuni, da alama chatting yake yi, wanda ba za ta yaudari kanta ba ta san da Kausar ɗin take yi, ta yi shirin bacci tana shafe jikinta da humra ya kira sunanta a sanyaye"Sabila".
Ta ce"Na'am".
Ya ce"Zo ki zauna za mu yi magana".
Ta zauna a kusa da shi ta ce"Ina jinka".
Ya ce"Don Allah ki fahimce ni a maganar da nake son faɗa miki yanzu, kin san ita rayuwa kana naka ne Allah na nashi, kuma na Allah shi ne gaskiya".
Ta ce"Haka ne".
Ya ce"Sabila bayan ke ban yi zaton zan so wata mace so mai tsanani fiye da ƙima ba, amma cikin hukuncin Allah da jarabawarsa sai Ya jarabce ni da wata makauniyar soyayyar da ban taɓa zato ba a kan Kausar".
Sabila ta ji ranta ya ɓaci sosai, tun daga ranar da ya san sunan yarinyar ta ji ta  tsani duka masu irin sunan, ciki kuwa har da 'yar ƙanin babarta Kausar, ta tsani ta ji an ambaci sunan ma, to ballantana kuma yanzu da ya zaunar da ita yake faɗa mata wai an jarrabe shi da soyayyarta.
Hawaye ya fara zubo mata, wanda ba ta damu da sharewa ba, ta ce"Don Allah ina neman alfarmar ka tafi gundarin maganar da kake son faɗa min kai tsaye, na sai ka yi min shi shimfiɗa ba, na sani kana sonta ai".
Ya ce"To da farko dai zan fara da ba ki haƙuri ne, Sabila na sani kin so ni, kina ma kan so na, ni ma kuma wallahi ina sonki, ƙaddara ce kawai ta kawo Kausar cikin rayuwata".
Ta ce"Duka na san wannan, don Allah ka faɗa min mene ne".
Ya yi shiru kamar ba zai sake cewa komai ba, kafin ya sauke ajiyar zuciya ya ce"Sabila ki yi haƙuri, Kausar ta ce ba za ta iya zama da kishiya ba, kuma ni wallahi a halin yanzu gani nake idan ban aure ta ba kamar na zan iya cigaba da rayuwa ba, saboda haka..." Sai ya yi shiru ya kasa ƙarasawa.
Sabila kuwa tsoro da fargaba haɗe da ɗumbin mamaki ya hana ta cewa komai, ya ce"Shi yasa na yanke hukuncin da ba lallai ya yi miki daɗi ba, ni ma kuma wallahi ba da son raina ba ne, ki ƙara haƙuri Sabila yau na tsinke sauran igiyoyi biyun dake tsakaninmu, ina nufin na sake ki saki biyu".
Sai ya tashi ya bar ɗakin da sauri. 
Sabila kuwa ji ta yi kamar ma ba ta raye, don haka ta kasa ko motsa yatsanta, ballantana ta saka ran za ta iya aiwatar da abin da zuciyarta take ba ta umarni, na ta kurma ihu ko za ta ji Sunusi dake bacci a kusa da ita ya tashe ta ya faɗa mata mugun mafarki take yi ba gaskiya ba ne.

 Kamar an kunna rediyo haka ta ji maganganunsa suna dawowa cikin kunnenta suna maimaita kansu, daidai inda yake cewa'Ina nufin na sake ki saki biyu' ta kai hannu ta toshe kunnuwanta, wani irin dunƙulallen abu ne ya zo ya tokare mata maƙoshi, wanda ba ta jin ko yawu zai iya bari ta haɗiya, Sunusi ya sake ni? Ta tambayi kanta a zuciyarta, sai ta zama kamar mutum mutumi, ta kasa ko hawaye ballantana kuka, to ai kuka ma ya san tsararsa, a yau dai Sabila ta fi ƙarfinsa, don duk wanda ka ga ya shiga ƙangin da ya iya yin kuka to fa abun nashi da sauƙi, ta shafe kusan minti ashirin a zaune ƙwaƙwalwarta tana searching kamar an kunna na'ura, tunani kawai take yi tun farkon haɗuwarsu da Sunusi, asali islamiyyar da take zuwa ne a unguwar su Sunusin, don haka kusan kullum idan ta zo wucewa sai ta gan shi, haka kawai idan ta kalle shi take jin yana burge ta, saboda tana son namiji ɗan gayu mai tsafta, amma ita ba ta ma taɓa kawo soyayya a tsakaninsu ba, saboda tana da wanda suka yi alƙawarin aure, ɗan unguwarsu ne wanda tun tana primary yake nuna yana sonta, tana JSS 2 ya aiko iyayensa gidan su, don a san da shi, dayake na kusa da gida ne kowa ya san Iyayensa da halinsa, Sulaiman ba shi da matsalar komai, don haka aka ajiye alƙawarinsa, da zummar idan Sabila ta yi candy za a yi auren, ita ma a ranta shi ta ƙudure za ta aura, saboda tana son shi, ko don hidimar da yake yi da ita daidai ƙarfinsa, bayan shi kuma maza da yawa suna sonta, Sabila tana da farinjinin da zai yi wuya ta je unguwa ta dawo wani bai ce yana sonta ba, a lokacin tana zuba 'yan'matancinta, duk da ba ta da rawar kai sosai, Sulaiman ya so Sabila kamar ran shi, komai tare suke shawara na yadda rayuwar aurensu za ta kasance, hatta ginin gidansa ita ce ta tsara masa yadda take so ya kasance, har ya sayi tile wani kala ta ce fari take so, haka ya canja ya saka mata farin, tun daga kan get ɗin gidan har fenti duk zaɓinta ya yi, tana SS3 aka saka ranar aurensu wata tara, hatta kayan lefe ma ko me zai siya sai ya faɗa mata sai ta zaɓi kalar da take so, a yayin da Sulaiman ya ci rabin lefensa, aure kuma ya rage wata huɗu, a lokacin ne Sunusi ya shigo cikin rayuwar Sabila, ashe yadda take ganin shi yana birge ta haka shi ma take burge shi, akwai wata Zainab ƙawarta a islamiyya, wacce gidansu yake kusa da na su Sunusin, ita ya fara samu da maganar yana son Sabila, hankalinsa ya tashi bayan ta faɗa masa an saka ranar aurenta, da ta sanarwa Sabila sai kuwa ta kiɗime, wanann saurayin da yake birge ta sama da kowa, wanda take jin ina ma a ce shi ne Sulaiman ashe shi ma yana sonta? Nan ta ji duniya mai hana ta auren shi sai ya shirya, washegari kuwa ta dawo daga Islamiyya ya tare ta, yake tambayarta ta ji saƙon shi ta ce ta ji, ya marairaice ya ce"Ashe na makara ma ko? Zainab ta ce wani ya riga ni, Allah ne shaidata Sabila tun ba ki kai haka ba nake son ki, ban yi zaton yanzu za a yi miki aure ba shi yasa na jinkirta, ashe rashin rabo ne".
Sabila ta ce"Wallahi ni ma ka daɗe kana burge ni, kawai don dai ba ka ce kana so na ba ne, kuma ku maza idan mace ta ce tana sonku an ce wulaƙanci kuke yi mata".
Sunusi ya yi murmushi ya ce"Ba gaskiya aka faɗa miki ba, duk da dai ba za a rasa masu yin wulaƙancin ba amma ni ba na daga cikinsu, shikena dai babu rabona, amma dai ina taya shi murna".
Sabila ta ce"Amma fa saka rana ba aure ba ne, har yanzu kana da dama".
Ya ce"Da dai za ki ba ni ƙwarin gwiwa ne ta hanyar karɓar soyayyata sai na gwada dabarata, kin ga wuka da nama yana hannunki".
 Tun daga ranar Sabila ta ɗauki son Sunusi ta saka a ranta, suka fara soyayyarsu a sirrince, tass Sunusi ya share mata soyayyar Sulaiman, tun tana daurewa tana ku shi har ta fara nuna masa ta daina son shi, ta shiga bayyana masa sababbin halaye, duk ta gigita ce, sanda ta fito ƙarara ta ce ba za ta aure shi ba kuwa iyayenta suka ce ba su isa ba, ta sha faɗa da duka, amma duk ta jure har sai da ta tabbatar da Sulaiman ya haƙura ya janye don kansa, a dole aka bar ta da Sunusi tun ba a son shi har aka bar wa Allah ikonsa, sai dai kuma ba a yi cikakkun wata biyu da aurensu ba ta fara ganin bazata daga gare shi, amma haka duk ta jure saboda yadda take son shi har kawo yanzu, shi ne yanzu zai saka mata da wannan?
 Kanta ya kulle duka, ta rasa ma da wane suna za ta kira Sunusi a yau, yanzu shikenan duk haƙurin zama da shi da ta yi ta jure komai ya tashi a banza? Sai da aka zo gaɓar da za ta mori ribar haƙurinta sannan zai nuna mata namiji ɗan kunama ne? Duk a baya da ake ta nuna mata abin da ya dace da ita ba ta taɓa ganin masu faɗa mata ɗin suna hango mata rayuwar da za ta fisshe ta ne sai yanzu, a baya gani take zawarci da nisa da yaranta kawai suke yi mata sha'awa, zawarcin da take ganin duk macen da ta yarda ta shige shi alhalin mijinta yana raye ba mutuwa ya yi ba to ita ce ta so, kuma ba ta da wata hujjar kare kai a wajenta, amma yau ta gane ashe ba haka ba ne, tun da ita dai Allah ma ya sani, gudun famfalaƙi take yi wa zawarci, amma sai ga shi ya cim ma, ya yi maka kamun da ba ta isa ta ƙwace ba har abada, ta ce har abada ne saboda tun da Sunusi ya sake ta to kawai ta yanke ta haƙura da auren na har abada ma, Allah ne shaidarta na yadda ta so Sunusi ta ƙaunace shi, ta yi masa biyayya, ta ci wahalarsa, amma ƙarshe ga yadda sakamakon soyayyar ta kasance, ya zaɓi rabuwa da ita saboda ya farantawa wacce ya haɗu da ita daga baya, wacce ƙila da kafin ya zama yadda yake yanzu ne ba lallai ta aure shi ba.
 "Astagfirullah! Astagfirullah, Allah na tuba, idan wani gagarumin laifin nake aikatawa ko na aikata wanda ya sa aka jarabce ni da wannan Allah ka yafe mini". Ta furta da rawar murya, sai ta shiga maimaita istigfarin, ta duba agogo ta ga sha ɗaya ta kusa, ba za ta fita a daren nan ba, tun da ba abun gaggawa ba ne, don haka ta fita a sanyaye don ɗauro alwala, a tsakar gidan ta same shi zaune da carbi a hannunsa, kamar shi ma a sanyaye yake, kallo ɗaya ta yi masa ta wuce banɗakin, ta fito ta yi alwala ta koma ɗaki, bayan ta idar da sallar ma zama ta yi a sallayar tana ta istigfari, saboda shi ne kaɗai yanzu a bakinta, kamar ta manta da sauran addu'o'in da ta iya.
Shi fa Sunusi zaman da ya yi a waje jiranta yake yi ta fito da akwatinta ta bar gidan, sai ya samu damar shiga ɗakin ya kwanta, sai kuma ya ji shiru kamar ba ta da niyya, ya tashi ya ƙarasa ɗakin ya same ta kwance lamo a gado, ya ce"Sabila".
 Ba ta amsa ba, ya ce "Kin san fa shi saki uku a ƙa'ida babu tsarin mace ta zauna zaman idda a gidan mijin".
Da ƙyar ta buɗe baki ta ce"Na sani, dare ya yi shiyasa ban tafi ba, don Allah ka yi mini alfarma ta ƙarshe a duniya ka bar ni na kwana, da asuba zan tafi in sha Allah".
Ya ce"To Allah Ya kaimu, don Allah Sabila ki yi haƙuri, wallahi ban yi haka don muzguna miki ba, kin san shi aure rai ne da shi".
Ta sakko daga gadon tana cewa"Babu komai, na sani, kuma na gode da halakcinka a gare ni, Allah Ya ba ku zaman lafiya".
Ta koma cikin yaranta ta kwanta, sam kasa bacci ta yi, yadda ta ga rana haka ta ga dare, sannan raya daren ta yi da ruwan hawaye, tun da ta kalli yaranta uku ta tuna shikenan za su iya rabuwa, za su rayu a mabambantan wurare hawayen ya ɓalle mata, sannan ga maganar iyayenta da suka ce nan gaba ko mene ne ya faru sai dai ta je hizba, ita a lokacin sam ba ta kawo komai zai faru ba, kuma a ganinta ko me ya yi mata za ta jure, sai yanzu Sunusi ya nuna mata akwai fa abin da ba maganar haƙuri da juriya ake yi ba, dole ta bar aurenta ko ba ta shirya ba.
 Sanda ta idar da sallar asuba, ta ɗaga hannu tana addu'a ta ce"Ya Allah ka sani, kana kallon abin da ya faru da ni, Allah Ka sani na jure komai ne a baya don na raya sunnar aure, na yi ne don na rayu da yarana na ba su tarbiyya ta ƙwarai, na ɗora su a kan turbar gaskiya, Allah kana kallon yadda Sunusi ya mayar da burina matacce, ka sani Allah na so bawanka Sunusi, ya ƙauna ce shi, na so ƙare rayuwata da shi, Allah ka fi ni sanin wahalhalun da na shanye a zamanmu da shi, idan bawanka Sunusi ya cutar da ni Allah Ka yi mini sakayya, Allah Ka yi mini canjin rayuwa mafi alkhairi a gare ni, Allah Ya cire mini ƙaunar shi har abada a zuciyata, ka shirya mini yarana Ka hana su maraicin kasancewa a ƙarƙashin kulawata, idan baban su Amal ya zalunce ni Allah Ka saka mini..."
Sai a lokacin kukan ya zo mata da ƙarfinsa, ta kifa kanta a cinya ta shiga yi babu ƙaƙƙautawa, wannan kukan ya haddasa mata ciwon kai, a haka ta tashi ta koma ɗakin gadon ta fara haɗa kayanta, kafin ta gama ya dawo gidan, kallo ɗaya ya yi mata ya haye gado, sai da ta gama ta ce"Ban sani ba ko zan tafi da yaran ne ko kuma kai za ka riƙe?"
Ya ce"Gaskiya ki tafi da su ɗin, saboda Kausar yarinya ce ba za ta iya rainon yara har uku ba, ko ma za ta yi ai a ƙalla a bari ta ɗan kwana biyu".
Ta ce"Ok, amma ka san ba gidana ba ne gidan iyayena ne, idan sun amince sai ka kawo su daga baya".
Ta ja akwatin za ta bar ɗakin, ta jiyo muryarsa ya ce"Don Allah ki yi haƙuri Sabila ki yafe min".
Ta dawo ta ce"Ka cuce ni ne? Indai wannan abin da ka yi min cuta ce to ka saka a ranka ban yafe ba, kuma ba zan yafe maka ba har abada".
Ta ja akwatin ta bar gidan sabbin hawaye na sakko mata. Tana tafe tana ayyanawa a ranta soyayya ba ta yi mata rana ba, wuyarta kawai ta sha ba ta san daɗinta ba tun da ta leƙo ta koma ya yi mata, ta saka a ranta indai ita 'yar halak ce ita da sake bawa zuciyarta dama ta so Sunusi har abada, to ai dama dole ma har abada ɗin, tun da dai saki uku ne auren ya ƙare, a fili ta furta"Allah wadaran soyayya, Allah wadaran tunanina, ashe ba a kowane haƙuri ake cin riba ba?"
Sai da ta kusa ƙarasawa gidan sannan ta samu adaidaitasahu ta shiga, ana zuwa ƙofar gidansu wata fargaba ta kama ta, kunyar duniya ta rufe ta, ji take ina ma dai ta farka ta ga komai a mafarki ya faru, yanzu da wane ido za ta kalli iyayenta ta faɗa musu Sunusi ya butulce mata? Da ta shiga zauren gidan sai ta kasa ƙarasawa ciki, ta zauna a kan wani dutse dake wajen ta kifa kanta a cinya ta saki siririn kuka.
Ita kanta ta san ta daɗe a wajen, tana jiyo motsin mutanen gidan, amma ta kasa tashi ta shiga saboda tsananin kunya, ga kanta ya tsananta ciwo, fitowar Baba ce ta kawo ƙarshen tsoron nata, muryarsa kawai ta ji ya ce"Subhanallah! Wace a nan?"
Umma ta ƙaraso ta ce"Sabila ce ai, ga akwatinta nan, ke Sabila me ya faru?"
Ta ɗago da kanta tana tsananta kukanta ta ce"Umma don Allah ku yafe mini, ban kyauta muku ba, na nuna muku rashin ɗa'a a baya, na bijirewa umarninku, ku yafe min don Allah ko zan samu sassauci a ɗan sauran rayuwar da ta rage min idan ma akwai". 
Duk suka sha jinin jikinsu, Umma tausayinta ya kama ta, ta ce"Sabila ai kin san mun daɗe da yafe miki, me ya faru ne?"
Baba ya ce"Ke ki yi mana bayani, wannan akwatin na mene ne?"
Ta ce"Baba ya sake ni, ya cuce ni ya hankaɗa ni cikin zawarci, ban yi masa komai ba, kawai wacce zai aura ta ce ba za ta iya zama da kishiya, shi ne ya sake ni har saki biyu". Ta rushe da kuka
Nan take ran iyayen nata ya ɓaci sosai, Baba ya ce"Da gaske a kan wannan dalilin ya sake ki?"
Ta ce"Allah ne shaidata ban yi masa komai ba sai alkhairi".
Umma ta ce"Amma kuwa lallai Sunusi ya tabbata butulu!"
Baba ya ce"Ai dama duk wanda ya sayi rariya ya san za ta zub da ruwa, yanzu kin ga ƙarshen soyayyar ko kuwa da saura?"
Umma ta ɗagota ta ce"Kar ki sake tunanin ya cuce ki, kan shi ya cuta wallahi, in sha Allah rabuwar ita ce alkhairi a gare ki, wallahi Sabila tun da kika koma gidan Sunusi ban gushe da yi miki addu'ar zaɓin alkhairi ba, da izinin Allah addu'a ce ta karɓu, Allah Ya sa ƙarshen wahalarki kenan, Allah Ya saka miki, Ya ba ki miji na gari, da yardar Allah sai kin ce gara da aka yi haka, don sai kin yi wani auren idan kika yi dacen miji za ki gane Sunusi ba sonki yake yi ba, ke ce kika so shi, za ki gane a baya bauta kika yi ba rayuwar aure ba, Allah Ya saka miki".
Ta ja ta zuwa cikin gidan ta kai ta ɗaki, Sabila ta sake tabbatar da iyaye fa su ne dahir ɗin mace ba miji ba, sanda ta ga Umma tana share hawayen tausayinta a ɓoye. Ta kawo mata shayi da wainar fulawa, ta karya, ta dafa mata ruwa ta ce ta tashi ta shiga wanka, tana yin wankan kuwa zazzaɓi ya rufe ta ruff, Umma ta saka ta a gaba suka tafi asibiti, ta yi musu bayani ta ce a ba ta gado tana buƙatar hutu, ai kuwa da aka yi mata allura aka saka mata ruwa ba ta tashi ba sai wajen la'asar.
Babu laifi ta ji wasai, ciwon kan da zazzaɓin sun sauka, nauyin zuciyar ma duka ya ragu sosai, tana ta tasbihi. Kafin magriba suka koma gida, da daddare suka zauna da Baba, ya yi mata nasiha sosai ta kwantar da hankali, da ta faɗa masa  yadda suka yi da Sunusin a kan yaran ya ce mata ba za ta riƙe su ba, ta bar masa su, dama ta san haka zai iya faruwa, shi yasa ba ta damu sosai ba, duk da ba ta so hakan ba.
 Shi kuwa Sunusi bayan sun tashi ya tafasa musu shafi shayi suka sha da biredi, sannan ya saka su a gaba da kayansu zuwa gidansu, su kansu 'yan'uwan shi babu wanda bai girgiza ba da wannan hukuncin na Sunusi, kai tsaye Baba ya ce masa wannan butulcin da ya yi ko Sabila da itayenta sun yafe shi bai yafe ba, duk yadda ya so ya fahimtar da Baba da 'yan kame-kamensa da ƙarairayi bai saurare shi ba, ya ce shi dai ya je kawai, kuma alhakin Sabila ba zai bar shi ba, shi ma cewa ya yi na zai riƙe masa yaran ba, a dole Umma ta rarrashe shi tun da Sunusin ba shi da inda zai kai yaran da ya wuce nan ɗin, sannan hannunka ba ya ruɓewa ka yanke ka yar, kuma su yaran ba su da laifi ai.
"Wato duk wanda ya ɗanɗana ƙwaya ko ya daina tana motsa ƙwaƙwalwarsa tambar tashin allurar soja" Umma ta faɗa tana jinjinawa kuskuren da Sunusi ya tafka, wanda la shakka sai ya yi nadama.
      GIDAN HAMZA 
    Ga dai soyayya madararta da Samha take shayar da Hamza, amma zuciyarsa sam babu nutsuwa, yadda ba ya iya tsallake umarninta abun yana ba shi mamaki wani lokacin, sai dai kuma yana tsintar kansa da aiwatar da hakan dole, babban tashin hankalinsa bai wuce yadda ta mayar da shi saniyar tatsa ba, ba ni-ba ninta har ya yi yawa, yanzu ta kai ba ya ma sanin sanda take ɗaukar wayarsa ta yi transfer sai ya ga debit alert, kuma babu damar yin ƙorafi, a hankali jarinsa ya fara yin ƙasa, shagonsa ya rame kamar yadda shi ma yake a rame, idan kaya sun ƙare kafin ya ƙaro wasu Samha za ta raba shi da kuɗin, kullum samun shi baya yake yi.
Zuwa yanzu ta hana shi yi wa Saude komai, hatta awon ma ya daina yi mata, Samha ta bar Saude a gidan ne kawai saboda ta san idan ba ta gidan kuma aka bar yaran dole hankalin mutane zai yi kansu a gane Hamzan ba ya kula da su, tuni ta yi wa Hamza farraƙu tsakanin shi da duka ahalinsa, kamar ma ya manta hanyar gidan iyayen shi, Saude da yaransa kuwa kallon su yake daidai da 'yan zaman hayan da zama ya haɗa su, har yanzu tana ta ɗinkinta a ɓoye, sannan bayan kayan ruwa ta fara harkar snacks, kuma tana samun kasuwa sosai, amma duk da haka sai da tallafin Sahura suke haɗa ƙarfi da ƙarfi suna ciyar da yaransu, tana can tana yin awararta, tun da Hamza ya tura ta gida har yanzu babu waiwaye, ko a waya bai taɓa kiranta ba, ita kam ƙalau take, saɓanin Saude da ta rame ta fige kamar mai jinya, saboda ita ce mai ganin takaici da baƙinciki, tun tana ganin lamarin Hamza a wulaƙancinsa ne, har ta yarda ba haka Samha ta bar shi ba, ga shi Inna ta ce babu ruwanta da zancen shi, tun da har ya nuna mace ta fiye masa kowa, ta kasa yarda ba yin kansa ba ne ballantana Saude ta samu goyon baya su nema masa taimakon da za su iya.

       SABILA

   Tabbas addu'a ba ta bar komai ba, kuma duk wanda ya mayar da lamarinsa ga Allah, ya nemi zaɓinsa zai yi ta ganin daidai a rayuwarsa, hakan ce ta faru ga Sabila, ta samu canjin rayuwa mai kyau bayan ta koma ga Allah, ta miƙa masa zaɓi, a baya idan wani ya ce za ta iya yin rayuwarta fresh ba tare da tunanin Sunusi za ta ƙaryata, amma sai ga shi komai ya canza, cikin ƙanƙanin lokaci ta manta da shi, ta share tarihin rayuwarsu da zamansu bakiɗaya, da fari ta saka tunanin yaranta a ranta, musamman da ta ji labarin bayan Sunusin ya yi aure babansa ya ce sai ya ɗauki yaran, yanzu yaran suna hannun shi, sai take ta tunanin halin da suke ciki, da kalar riƙon da matar tasa take yi musu, tun da suka rabu ko da wasa ba su taɓa yin waya, bai taɓa kawo yaran ba, ita ma kuma ba ta neme su ba, ta dai ba wa abun lokaci ne kawai ba don ba ta kewarsu ba, sai don kar ma wani ya yi tunanin har yanzu ba ta haƙura da babansu ba.

A yanzu ta take cikin wata na biyar da mutuwar auren, ta koma shagon koyon ɗinki, don ta sabunta sana'arta, wani shahararren wajen koyon ɗinki ne, da kuɗin da ta siyar da kayan ɗakinta ta biya ta fara zuwa, sannan ta sayi kayan aiki a matsayin jari, kullum addu'arta Allah Ya bunƙasa mata kasuwarta, ya sake ba ta ƙwarewa, don ita ba ta sha'awar wata sana'a bayan ɗinki, Allah Ya saka mata ƙaunar abun, kuma Alhamdulillah tun yanzu da ba ta cika wata biyu da fara zuwa koyon ba tana ganin canji sosai a hannunta.

 Watarana tana bakin titi da safe, adaidaitasahu take jira ta hau don zuwa wajen koyon ɗinkin, ta ga wata mota ta zo wucewa, sai mai motar ya rage gudu ya fara slow, kafin kuma ya tsaya a daidai inda take, hakan ya sa ta bar wajen ta matsa gaba, ya sake matsowa, sai  ta gane ko ma wane ne neman magana kawai yake yi, don haka ta cigaba da tafiya kawai cikin sauri-sauri.

"Sabila, Sabill, maman su Amal".

 Na cikin motar yake jero mata kira, suna na biyu da ya kira ta da shi wanda Sunusi ne kawai yake kiranta da shi wato Sabil ya sa dole ta juyo don ganin ko wane ne, tun da dai ko a mafarki za ta gane muryar Sunusi, kuma ta ji ba shi ba ne, tsayawa ta yi, shi kuma ya buɗe motar ya fito, gabanta ya faɗi daram, sakamakon ganin Safwan, ita fa duk wani abu da zai tuna mata da Sunusi ba ta so ma ta ji shi ko ganinsa, yaranta ma don dai sun zama dole ne.

Safwan ya ƙara ƙiba ya nutsu tsaf, idanun nan nasa sun buɗe tarwai, ashe zaratan maza ne shi da Sunusi amma suke ƙoƙarin kashe rayuwarsu.

Ɗan murmushi ta yi ta ce"Safwan, ashe kai ne".

Ya ce"Ni ne, Sabila ya gari?"

Ta ce"Alhamdulillah!"

Ya ce"Mu je na ajiye ki mana, ina za ki je?"

Ta ce"Na gode ka je uzurinka kawai, zan samu babur".

Ya ce"A'a don Allah mu je na kai ki, dama kasuwa zan ɗan shiga ba wani dole ya zama ba ma, mu je kin ji".

Ta girgiza kai ta ce"Babu nisa fa, Allah ba sai na shiga ba".

Ya ce"To sai dai kuma laifin abokina ne zai shafe ni".

Ta ce"Laifi kuma? A'a ni abokinka bai yi mini komai ba sai alkhairi".

Safwan ya ce"Ac Sabila, tabbas Sunusi ya yi miki butulci, bai kyauta ba wallahi, silar wannan abun da ya yi har yanzu na yi baya-baya da shi wallahi, na ji takaici sosai, kunyarki nake ji kamar ni ne na yi".

Sabila ta kalli wayarta ta ce"Zan yi latti fa wajen aiki zan je, na gode Safwan babu komai".

Ya ce"Yanzu ba za ki shiga na sauke ki ba? Aikin mene ne?"

Tana tsayar da adaidaitasahun da ta zo wucewa ta ce"Sai anjima Safwan, na gode".

Har ta shiga, ya ƙarasa ya ce"To ba ni lambarki sai ku yi magana ko?"

Ta karbi wayar ta saka masa ta ba shi, ya sauke ajiyar zuciya ya koma motarsa ya ja ya tafi, a ransa yana ta saƙa da warwara, har zuciyarsa bai taɓa son Sabila ba, amma abubuwa guda biyu za su iya saka wa ya koyi sonta ya aure ta, na farko tausayinta da yake ji, saboda shi shaida ne a kan yadda take son Sunusi tun kafin auren da kuma bayan auren, ya yi rayuwar shaye-shaye, duk da ba shi da aure a lokacin amma idan ya tuna yadda Sunusi ya dinga shan giya da neman mata, da yadda ake kai mata shi a buge ya san mace mai haƙuri ce kawai za ta jure wannan, kuma sannan a ce sai bayan ta gama jure komai ya shiryu ya butulce mata saboda wata macen da zai aura, tabbas ya san za ta shiga damuwa sosai, zai so a ce ya fitar da ita daga wannan damuwar, ya nuna mata ba kowane namiji ne bai san halakci ba. Abu na biyu kuma shi ne furucin da Sunusi ya yi masa, lokacin da ya saka shi a gaba da zancen da zancen bai yi halakci ba, ya yi wa Sabila butulci, kuma Allah zai saka mata, ya kiyayi addu'a daga bakin wanda aka zalunta.

"Safwan don Allah ka je ka auri Sabila, shi ne kaɗai zan san da gaske kallon butulu kake yi min, sai na gane kai ne shugaban masu halakci da tausayi na duniyar nan, wannan fushin da kake yi na banza ne matuƙar ba ka je ka aure ta ba".

Tun daga ranar bai sake yi masa zancen bai kyauta ba, kuma a ransa ya ji ina ma zai samu damar aurenta ɗin, da ya nuna masa zai iya ɗin, sai yau kuma da ya ganta waccen maganar ta taso masa, har yake jin zai iya neman haɗin kanta indai za ta amince.

Ko da ya karɓi lambarta ba ta yi tunanin komai ba, gani take ma kame-kame ne kawai da taya abokinsa borin kunya ya da shi karɓa, amma ba ta yi tunanin zai kira ta ba ma, sai ga shi tun daga ranar ya tisa ta a gaba da kira, sai ya kira sau uku a rana, tun da ta ce masa kar ya sake yi mata zancen Sunusi sai dai ya yi ta mata kame-kame yana ba ta labaran duniya wanda ba su shafe ta ba, ya sha cewa zai zo amma ba ta ba shi dama, sai ta ƙirƙiri uzuri ta ba shi, har dai watarana kawai ya zo ba tare da amincewarta ɗin ba, yaranta da ya kwaso ya taho da su su ne suka saka dole ta tsaya ta saurare shi, yana murmushi yake cewa"Duk runtsi kada ɓacin rai ya saka ki cire hannu a lamarin yaranki, suna buƙatarki".

Ta ce"Na gode, amma addu'ata tana tare da su a kodayaushe ai".

Ya ce"Na sani wannan ya zama dole, amma yana da kyau ma ki bincika ki ji wata irin rayuwa suke yi da sauransu, sannan idan ke ba kya son ganinsu su suna son ganinki".

Ta ce"Na bar shi ne idan sun yi hankali za su neme ni".

Ya ce"Na yi miki alƙawarin kawo miki su lokaci-lokaci".

Ta ce"Na gode".

Yana yi mata wani kallon da ta rasa ma'anarsa yake cewa"To bari na je, anjima zan dawo na ɗauke su".

Ta yi masa godiya, ta koma cikin gidan, sai yau da ta ga yaran ta san ashe sosai ta yi kewarsu, cikin firarsu Minal take cewa"Antin ma ba ta son mu, dungure mana kai take yi ko ba mu yi mata komai ba tana ce mana gayyar tsiya, wai mu ne alaƙaƙai, kuma Abban ma masifa take yi masa, suna yin faɗa sosai".

Gaban Sabila ya faɗi, ita take hana su gulma, amma a wannan lokacin tana so ta ji, don ta san halin da suke ciki, don haka ba ta katse su ba.

Amal tana murmushi kamar ba ta da damuwa ta ce"Ni dai murɗe mini kunne kawai take yi, Minal ake duka sosai, sai kuma idan ta saka ni abu ban yi daidai ba sai ta ce a wajenki na gado daƙiƙanci, amma Minal kusan kullum sai ta dake ta, Abba kuma ba ya cewa komai".

Sabila ta ce"Ai dama Minal ba ta jin magana, dole za a dake ta".

Minal ta ce"To Ammi abinci kaɗan take zuba mana shi yasa, kuma Umma ta ce mana idan ba ta ba mu abinci ba mu dinga shiga kitchen ɗin muna zubawa shi ne idan ta ga na zuba sai ta dake ni, sai kuma idan ta saka mu wanke unifom bai fita ba, tun da Amal ta fi ni iya wanki".

Shekarun Amal goma sha ɗaya a yanzu, yayin da Minal take da shekara tara, Sabila ta ce"Da kanku kuke yin wanki?"

Minal ta ce"A'a kai wa ake yi gidan wanki, unifom ne da pants muke wankewa".

Sabila ta sauke ajiyar Zuciya ta ce"To ai dama ya kamata ku fara koyan wanki zuwa yanzu, kin ga Minal na san ba kya jin magana dama, ki dinga daurewa kina wankewa yadda zai fita, Antinku gata take yi muku, ba ta so ku je makaranta a ga kayanku da datti shiyasa har take dukanki a kan haka, kuma idan ba ki ƙoshi da abincin ba ki dinga faɗa mata sai ta ƙara miki".

Amal ta ce"Wallahi mun sani duka ne, cewa take ita ba jaka ba ce ba za ta ɗora babbar tukunya ba, sai da ma ta cewa Abba ya ɗauki mai aiki, har suna ta faɗa ya ce wallahi ba zan ɗakko ba, ke mene ne amfaninki!?" Ta ƙarada maganar da gwada muryar Sunusin har da yadda yake yi.

Sabila ta murmushin yaƙe ta ce"Idan kun ga suna magana irin haka su dinga tashi kuna barin wajen, kun ga ba a son kallo babba idan yana faɗa, idan kuka yi haƙuri komai zai wuce, ita ma babarku ce, ku yi mata biyayya ban da rashin kunya".

Minal ta ce"Dama dai za ki dawo Ammi, Anti ta ce wai sakinki ya yi, wai mene ne sakin? Don ya sake ki kika tafi?"

Sabila ta ji suna shirin tada mata da mikin da ya daɗe da warkewa, ta ce"Yanzu dai na ce muku ba ruwanku da maganar manya, gidanku kuma ba zan dawo ba, ku yi haƙuri kawai, ku yara ne ba za ku fahimci bayanin ba, idan Allah Ya raya mu kuka girma za ku fahimta".

Daga haka suka shiga wata firar, tana ta basu shawarwari a kan yadda za su zauna lafiya a gidan, har zuwa bayan magriba da Safwan ya dawo tafiya da su.

 Ya ce yaran su shiga motar ga shi nan zuwa, yana murmushi yake cewa"Na yi zaton fa mutiminki zai yi faɗa da ya ji na kawo yaran nan, daga gidana na taho da su ban ce masa har nan zan kawo su ba".

Sabila ta taɓe baki ta ce"Ni kuwa mene ne haɗina da shi da za ka ce mutumina? Mutumin Kausar dai ko".

Ya ce"Hakane, amma dai ai ba a canzawa tuwo suna".

Ta ce"Ana yanka shi aka saka mai da yaji ya zama kwaɗo".

Ya yi 'yar dariya ya ce"To na ji, na janye kalmar".

Sannan ya daidaita nutsuwarsa sosai ya ce"Sabila ina so mu yi magana dama, idan na so yi miki ta waya sai ki waske, kuma dama dai gaba da gaba ya dace a yi ta, tun da dai yau na bada cin hanci da su Amal na samu za ki saurare ni zan faɗa miki abin da yake raina, domin na gaji da dakonsa".

Tun da ta ji haka gabanta ya faɗi, ta san dai duk inda aka yi maganar rai da zuciya ta san ba ya wuce a ce soyayya, ta ce"Ina jinka".

Ya kwashe duk yadda suka yi da Sunusi ya sanar mata, ya ɗora da faɗin"Zan so ki ba ni haɗin kai mu yi aure, ko yaya ne za mu nunawa Sunusi shi kadai ne yake ganin ba ki da sauran daraja a idonsa, kuma na san zai ji zafin auren, zai ji kishi, ko yaya ne kin ga kin rama abin da ya yi miki".

Ta ce"Kenan auren huce haushi za a kira auren ko na ramuwar gayya?"

Ya ce"Ai za mu koyawa juna soyayyar juna, kuma ba da iya waccen manufar za mu yi ba, har da manufar raya sunna".

Sabila ta girgiza kai ta ce"Allah Ya wanke mini haushi da takaicin Sunusi, kuma burinsa bai cika ba tun da ga shi ya sake ni mun yi rabuwar har abada ban mutu ba, ban haukace ba, ko wannan kaɗai ya isa na godewa Allah, ba zan yi auren huce haushi ba, ina buƙatar mijin da zai aure ni don yana  sona, kuma soyayya ta gaskiya ba ta manufa ba".

Safwan zai yi magana ta ɗaga masa hannu, ta ce"Don Allah ba sai ka sake cewa komai ba, duka na fahimce ka, tausayina ne ya sa har ka yi wannan tunanin, na gode sosai da yunƙurin kyautatawarka, Allah Ya ba ka zaman lafiya da matarka, Ya raya maka 'yanka,  amma don Allah kar ka sake yi mini magana mai kama da wannan, mu cigaba da gaisawa kawai kamar yadda muka saba".

Ya ce"To shikenan Sabila, amma ni ina ganin da kin yi tunani da shawara kafin ki ɓarar da tayina".

Ta ce"Wallahi ko shekara nawa zan yi ina tunani ko zan nemi shawarar mutane dubu wannan amsar da na ba ka ita zan sake ba ka, don haka na gode kawai".

 Daga haka suka rufe batun soyayyar, sai dai yana kiranta lokaci-lokaci suna gaisawa, sannan ya cigaba da kawo mata yaran jifa-jifa.

        SUNUSI

   Idan ya ce ba ya son Sabila ya yi ƙarya, kawai dai ya tsinci kansa da son Kausar ne, wanda yake jin idan ya rasa ta kamar rayuwarsa ba za ta taɓa cika ba ne, ta fi Sabila kyau, ta fi ta aji da kamun kai a wajensa, kuma sai dab da auren ya gama saka rai a cikar burinsa wato aurenta sannan ta zo masa da batun ba za ta iya zama da kishiya ba, zaɓi ta ba shi, ko dai ya saki matarsa ko a fasa auren, shi kuma sam ba zai iya jure ganin samu ya ga rashi ba, shiyasa ya yanke wannan hukuncin.

Sai ga shi tun ba a je ko'ina ba ya fara ganin ashe kallon kitse yake yi wa rogo, to shi ashe ya jahilci wace ce mace mai aji da mara kamun kai, sam Kausar ba ta iya magana ba, ga ta da yawan ƙorafi, ko yaya ya ɗaga mata murya ko ta yi masa laifin da ya faɗa mata baƙar magana idan ya faɗi ɗaya sai ta faɗa masa goma, ga ta da shegiyar ƙwiwa, wannan jera masa kaya a sif ba ta iyawa, idan ya karɓo su daga wajen wanki sai dai ya yi zaman jerawa, duk lokacin da zai jera kaya a sif sai ya tuna da Sabila, ita da yake siyo omo ya ba ta kayan shi ta wanke a gadarance, ko godiya bai taɓa yi mata ba, hakan ma ba ya hana idan ta yi masa laifi a ranar ya kwaɗe ta ko ya zage ta.

Ita Sabila riƙo take ya siya mata omon wanki, amma ita yanzu Kausar ba ta ma yin wankin sai dai ta kai wankau, a hakan ma ƙorafi take yi masa wai duk cikin ƙawayenta ita ce ba ta kai wanki laundry na 'yan gayu, sai gidan mata marasa aji, sun sha tataɓurza a kan hakan, amma ya kafe ya ƙi yarda ta kai inda take so ɗin.

Ya sha fita ko ƙwayar shinkafa bai bar wa Sabila ba, haka za ta nema ta dafa ta ba shi, har ma ya yi ƙorafi idan wani abun bai yi masa ba, amma ita Kausar idan nama ya katse a gidan aka yi miya lami wuni take tana mita tana faɗin ita fa ba za ta iya ba, sotari yana ganin da Sabila ce ta samu rayuwar da ya ba wa Kausar da tuni kusan kullum sai ta yi masa godiya tana shi masa albarka.

Babban abin da yake saka shi nadamar rabuwa da Sabila bai wuce yadda Kausar ɗin take raguwa a shimfiɗa ba, shi yanzu ya samu lafiya, yana buƙatar matarsa a kai a kai, duk da ba kullum ba, a ƙalla dai a sati zai so kamar sau uku, amma a hakan Kausar ƙorafi take yi tana nuna ƙosawarta, ya sha kiranta ƙiri-ƙiri ta ce masa ba za ta je ba, ai ita ba inji ba ce ko na'ura da ba za ta gaji ba, haka yake lallaɓa ta idan ya matsu, duk da zai iya cewa Kausar ba mace ba ce a dai yadda yake tuna kasancewarsa da Sabila, ko daren farkon ma ba za a haɗa ba sam, ya dai san buduruwa ya same ta, amma budurci mai rauni sosai ba mai ƙarfi ba, a tashi fahimtar kenan, amma sanin gaibu sai Allah.

Idan ta hana shi hakkinsa ya yi fushi bai roƙe ta ba, sai ya tuna Sabila, ya tuna lokacin da ba shi da lafiyar nan, ita kuma lafiyarta ƙalau, kenan haka take ji ita ma? Shi dai ba don ya san illar da istimna'i ya yi masa ba da tuni ya koma ruwa, haka yake ta daurewa dai, ranar da ta so abun a yi, idan ta nuna gajiyawa a haƙura, sai dai kuma ya wayi gari da fushi, tana yi masa maganar rainin hankali zai fusata a fara raba hali, don kuwa raba daidai ake yi, ba kamar Sabila ba da za ta yi shiru ya yi ya gama.

Shi ya sani zuwa yanzu ya yi nadamar abin da ya yi wa Sabila, kuma ya san ba shi da idon da zai kalle ta ya nemi yafiyarta, shi yasa ma yake ta roƙon Allah kawai, daɗin daɗawa ya cuci kansa ya ƙarar da igiyoyin auren, ba don haka ba wallahi ko sama da ƙasa za ta haɗe sai ya dawo da Sabila ɗakinta.

    Sannu a hankali Sabila ta ƙware sosai a ɗinki, mutane suka fara gane ta, tana samun kasuwa sosai, musamman yanzu da ta mayar da hankali a kansa sosai, kekunanta uku ne, don tana koyar da mutane a nan cikin gidan nasu.
Ta fannin soyayyar, ko maganar aure dai za a iya cewa ba ta samu wani cigaba ba, saboda sam ba ta ba wa mazan dama, samari, zawara, da masu auren duk sun zo ta ƙi bawa kowa dama, saboda ita a yanzu ba ta jin akwai wani namiji da zai yi yake da kalaman da zai yi mata daɗin baki ta yarda da shi, ba wai auren ne ba za ta yi ba, za ta yi aure idan Allah Ya hukunta sai ta ƙara yi, amma dai ba za ta sake buɗewa miji zuciyarta ya shiga ya taka rawar da zai yi mata illa, za ta yi masa biyayya idan soyayyar ta kana za a yi 'yar saffa-saffa, amma babu batun sadaukarwa irin wacce ta yi a aurenta na baya.
 Yanzu ta kai wata biyar da barin shgon koyon ɗinki, sai dai gaisuwar mutunci da ake yi ta waya da mutanen shagon, shugaban nasu ba wani babba ba ne can, zai dai girmi Sunusi, amma da yake duk inda Oga yake Oga ne, musanman idan mutum yana da mutunci yana riƙe girmansa, sai kowa na shagon yake girmama shi, suna da lambar juna har tana ganin status ɗin shi, amma ba sa chatting, rana ɗaya ta ga ya kira ta a waya, ya ce mata yana son magana da ita, amma mai muhimmanci ce idan babu damuwa gidansu za ta kwatanta masa.
Sabila ta kwatanta masa zuciyarta cike da fargabar Allah Ya sa dai ba cewa zai yi yana sonta ba, don tana jin nauyinsa, za ta ji kunyar faɗa masa ba yanzu za ta yi aure ba, ita fa ba wai mazan da suke zuwa ne ba sa yi mata ba, wallahi a yadda take jin kanta a yanzu ko aure za ta yi ba ta da wani zaɓin kalar mijin da za ta aura, domin yanzu ta haɗa maza duka ta yi musu kuɗin goro, kuma abun ba a fuska yake ba, ba kuma a kalaman yaudarar da suke yi kafin aure ba.
 Ga mamakinta sai ya zo mata da maganar wani customernsa ne yake son ta ba shi ba, tun da ta ga har ya taso da kansa ya zo sanar da ita, kuma yana roƙonta alfarmar idan ba ta tsayar da wani ba ta ba shi dama, sai ta gane lallai yana da muhimmanci a wajensa, kuma ba ƙaramin yaro ba ne, kunya ce da jin nauyi ya sa ta ce ta ba shi damar zuwa, washegari kuwa suka dawo tare, babba ne wanda zai kai arba'in da biyar, yana da kamala sosai, maganarsa ma a nutse, bayan sun gaisa shi Ogan sai ya tafi ya bar su, nan suka tattauna da Sabila ya gabatar mata da kansa, a matsayinsa na wanda yake sonta da aure idan wani bai riga shi ba, yana da mata da ɗansu guda ɗaya mai shekara goma sha biyar, yana son ƙara auren ne saboda wani dalilin da ba dole ne sai ya bayyana mata ba, sannan ya faɗa mata shi ya san komai a kanta, don sai da ya yi bincike kafin ya zo, sannan ya sanar da ita a shagon ɗinkin yake yawan ganinta, tana burge shi tun a lokacin, bai tsayar da zai ƙara auren ba shi yasa bai yi mata magana ba, sai yanzu da abun ya tabbata.
Nan take Sabila ta bayyana masa ita ko za ta yi aure ba yanzu ba, don haka ya yi haƙuri ya nemi wata kawai, ya roƙe ta ta ba shi dama dai zai gwada sa'arsa.
 Ashe babban ɗan kasuwa ne, ranar da suka haɗu da Baba ya ce ya san shi, ita ma sai lokacin ta gane sunan shi, sannu a hankali suka fara gaisawa, yana kuma zuwa  jifa-jifa, Sabila ba ta jin son shi ko kaɗan, kuma ba ta jin ƙiyayyarsa, amma dai tana jin nauyinsa, saboda yana da kamala, kuma ya iya kalaman kwantar da hankali, sannan yana da dabarar da yake janta da zance, ko na ta yi niyyar amsa masa tambaya ba sai ta ji ta kasa, ya riga ya san duk tarihin rayuwarsu da Sunusi, kuma a kullum yana nuna tausayawa a gare ta, da nuna mata ba duka maza ba ne suke haka, ta gwada ba shi dama ta gani.
To su ma iyayen Sabila Alhaji Shu'aibu ya yi musu, sun yarda da shi, don haka Umma tana ta lallaɓar Sabila da nuna mata ta amince da aurensa kawai, tun da dai ba za ta dawwama a haka ba, kuka an yi iya bincike a kan shi ba a kama shi da wata matsala ba, kowa ya san ɗan kasuwa ne shi, mai kamfanoni da dama, na sarrafa shinkafa, man gyaɗa da man ja, da na harhaɗa drinks, da kuma na plastic.
 Tun Sabila tana tunanin ba za ta iya rayuwar aure a yanzu ba, har dai ta ajiye wannan ra'ayin ta yarda da auren Alhaji Shu'aibu ba don tana jin son shi ba, gajeruwar rana aka saka, dangi duk wanda ya ji labari murna yake taya ta, ganin irin hidimar da yake yi mata ita da iyayenta tun yanzu, ita kuwa wannan sam ba sa gabanta, za ta aure shi ne kawai saboda bin shawarar iyaye da kuma yadda yake nuna mata ƙauna ta gaskiya. Kuɗi ya bayar masu yawa na aure, sannan ya yi mata kayan lefe na gani na faɗa, don kar eriyar su babu buduruwar da aka taɓa kawo wa makamancin lefen nan, nan da nan labarin wanda za ta aura ya karaɗe unguwa da kewaye, har ya je kunnen Sunusi, wanda yake ta takaici da jin ina ma hannun agogo yana komawa baya. Sannan kayan ɗaki da komai shi ne ya yi mata, an ɗaura auren ne kawai an kai amarya ɗakinta, gidanta ita kaɗai ce, ita ma kishiyar tana gidanta da ban, ita tun sau ɗaya da ya faɗa mata yana da mata da ɗa bai sake yi mata zancen matarsa ba, ita ma kuma ba ta sake yi masa ba.
 A wannan karon Sabila ta yi aure ne ba da irin niyyar da ta yi aurenta na farko ba, wato ko a mutu ko a rayu, sai ta zauna a gidan miji, yanzu ta sassauta, ta je da niyyar zaman aure na har abada, amma fa idan babu cutuwa a cikin zaman, za ta yi masa biyayya daidai gwargwado, amma ba wacce za ta cutu ba, kadaran-kadahan, ita yanzu zuciyarta a buɗe take ga Alhaji Shu'aibu, tun da ya riga ya aure ta, dole za ta koyi son shi, don wata kyautatawar da zaman lafiya sai kana son mutum, amma fa ta daina kulle zuciyarta saboda wani ya shiga, da nufin ya shiga kenan babu fita, kamar yadda ta yi a kan Sunusi, wannan karon in sha Allah ba za ta saka son miji a ranta ba, irin yadda zai wahalar da ita ta iya jurewa, tun da ta yi ba ta ga ranar hakan ba.
 Alhaji ya yi mata alƙawarurruka da dama a ranar farkonta a gidansa, ciki har da na ƙarfafa mata kasuwancinta na ɗinki, ta hanyar ba ta jarin da za ta tsaya da ƙafarta, ya faɗa mata zai ba ta duk wani farincikin gidan aure, ba za ta taɓa kokawa ba matuƙar tana tare da shi, abu biyu yake nema a gare ta kawai ta zauna da shi, sannan ta yi masa biyayya, wannan ya wadatar da shi, ko da ba za ta so shi ba, Sabila ta yi masa godiya tare da  alƙawarin zai samu abin da ya nema matuƙar babu cutuwa a irin biyayyar da za ta yi masa.
 Bai yi mata zancen matarsa ba, ita ma ba ta yi masa ba, sai da ta ga an yi kwana ukun da ta san shi ne shari'a ta tanada tun da bazawara ce, ranar da daddare ta ga yana shirin kwanciya ta ce"Amma a ƙa'ida yau ya kamata ka bar gidana ko? Tun da bazawara kwana uku ake yi mata, ko ka manta?"
Ya yi murmushi ya ce"Idan na manta ma kar ki ga laifina fa, ai ke ta musamman ce, ban manta ba yayar taki ba ta nan, ta je Dubai, nan da sati biyu za ta dawo, ita shigo da kaya take daga can, shi ne bussines ɗinta, idan ta dawo sai a fara rabon kwanan".
 Sabila ta ce"Ma sha Allah! Allah Ya dawo da ita lafiya".
Ya ce"Amin, ke ma kina gama hutawa sai ki sanar da ni a yi miki abin da ya dace, ba za ki canza ba ɗinkin za ki cigaba?"
Sabila ta ce"E shi ɗin na fi sha'awa har yanzu".
Ya ce"In sha Allah, zan saka a fara gina babban waje tun a cikin satin nan, sai a zuba ƙwararrun ma'aita, sai kuma ki dinga ɗaukar masu koyo, zan zuba miki kayan aiki sosai".
Sabila ta ce"Na gode Allah Ya saka da alkhairi".
 Bayan matarsa ta dawo aka fara rabon kwana, idan ba ya gidanta duk sai ta ji kewarsa ta dame ta, saboda zuwa yanzu ta faɗa a ƙaunarsa, ba so irin wanda ta ce za ta koya ba, a'a zuciyar ce ta karɓe shi tun kafin ta fara koya mata ɗin, domin Alhaji Shu'aibu yana kyautata mata sosai, ita kuwa zuciya tana son wanda yake kyautata mata, wannan ya faru da yawa, an yi aurarraki da yawa wanda mace ba ta son miji, amma idan shi yana sonta yana kyautata mata sai ta fara son shi, kuma zaman ya ɗore ya yi daɗi.
Hakan ce ta faru da Sabila, cikin watanni biyu da auren soyayya mai ƙarfi kuma nutsattsiya ta shiga tsakaninta da mijinta, suna ta farantawa juna, rayuwarsu abun sha'awa, cikin ƙanƙanin lokaci Sabila ta dawo hayyacinta, har ƙiba ta fara yi saboda hutu ya samu, 'yan aiki guda biyu ne a gidanta, ga kuma mai gadi da direba, ɗakinta da na mai gidan kawai take gyarawa, sai girki idan ranar kwananta ne, idan kuwa ba ita ce da kwana ba na masu aiki take ci, ga ta a cikin AC, ta yi wanka da mai kyau, ta shafa mayuka masu kyau, ga abinci lafiyayye sai wanda ta zaɓa, hankalinta a kwance, sai kewar 'ya'yanta kawai.
 Sanda ta cika wata uku a gidan, an kammala komai na katafaren  wajen kasuwancinta mai suna SABIL Couture, babban waje ne mai ɗauke da manyan ɗakuna cike da kekunan ɗinki da kayan aiki, ita da kanta ta ɗauki wasu ma'aikatan, Alhaji ya sa aka kawo wasu ƙwararru sosai, aka fara ɗinkuna na alfarma bayan an gama tallata wajen a a gidajen TV da rediyo, har ma da media, daka ciki kuma aka ƙirƙiri wani ɓangaren na koyarwa wato SABIL Fashion Acadamy, tana da P.A ɗinta, wani amintaccen Alhajin, wanda shi yake wayar da ita a kan harkar, tun da ba ta saba irin wannan babban kasuwancin ba, manyan mutane mata da maza, da 'yan gayu suna ta tururuwar kawo ɗinki, farinciki kamar ya kashe Sabila, idan ta kalli wajen ta tuna wannan nata ne mallakinta ba bashi ba sai ta ji kamar mafarki take yi.
A ranar da ta fara zuwa ta ga wajen da kayan aikin, da farin ciki sosai ta dawo gida, dayake direba ne ya kaita, shi Alhaji yana gidan abikiyar zamanta, yana dawowa ta yi tsalle ta rungume shi, tana ta yi masa godiya da kuka, "Na gode sosai Alhajina, Allah Ya saka da alkhairi, Allah Ya ƙara buɗi da arziƙi mai amfani, Allah Ya ji ƙan mahaifanka, ya sanya albarka a duka lamuranka, Ya Allah yadda wannan bawan naka yake ƙoƙarin kyautata mini da canza mini rayuwa Allah Ka biya shi da ƙarshe mai kyau, tare da sakamakon gidan aljanna maɗaukakiya, na gode sosai mijina, ina sonka, ina ƙaunarka".
 Alhaji murmushi kawai yake yi yana amsawa da amin, don ya ji daɗin addu'ar sosai, saboda bai saba ganin haka ba daga ɗayar matsarsa, wani abun idan ya yi ko godiya ma ba ta yi, ba ta taɓa gigicewa ba kamar yadda Sabila ta yi yanzu wai don ya yi mata kyauta.
Yana share mata hawaye ya ce"Ya isa babyna, wannan fa hakkina ne, dole na bawa matana hanyar da za ta dinga samun kuɗin shiga, duk da dai ban rage ku da komai ba, Sabila matuƙar za ki cigaba da yi mini biyayya to kuwa zan yi miki komai".
Sabila ta samu aikin yi, ta daina zaman banza, ƙarfe goma take zuwa wajen, ta dawo da la'asar, idan kuma Alhaji a gidanta yake awa biyu take yi ta koma gida, wataran kuma ita ma tana hawa keke ta yi ɗinkin, rayuwa dai ta canzawa Sabila sai hamdala kawai.
A cikin watannin nan sau ɗaya ta taɓa ganin matarsa, wato Hajiya Sa'adatu, ba wata babba ba ce, amma dai ta girmi Sabilan, haihuwa ta yi shi ne Sabila ta je ta yi mata barka, ranar suna da ta ce za ta je Alhaji ya ce ba sai ta je ba, a yadda ta lura dai kamar ba ya son su dinga mu'amala, don haka ita ma ta bar batun.
 Tana da wata biyar a gidan, ta yi ɓarin ciki, watansa ɗaya, dama tana ta fama da laulayi, haka dai take daurewa tana leƙawa wajen kasuwancinta, sai ga shi dare ɗaya cikin ya zube ba tare da ta san dalili ba.
A ranar da Abin ya faru, tana kwance bayan likita ya gama duba ta, Alhaji ya zo ya zauna fuskarsa sam babu walwala, ta lura tun da ta fara laulayin yake wanann canza fuskar, ya ma rage kusantarta, zama ya yi ya ce"Sabila ya ƙarfin jikin?"
Ta ce"Da sauƙi".
Ya ce"Ina roƙon wata alfarma a gare ki, ban sani ba ko za ku iya yi mini?"
Sabila ta ce"Me zai hana? In sha Allah zan iya, me kake so?"
Ya ce"A gaskiya ba zan ɓoye miki ba, ni fa ban aure ki don ki zo ki baje ki yi ta haihuwa ba, na aure ki ne saboda na ajiye ki a matsayin matar ado, matar samun cikakkiyar nutsuwa, hakan kuwa ba zai yiwu ba matuƙar kina haihuwa, a baya kin haihu har sau uku, a ganina yara uku ai sun isa ko? Idan kika dakatar da haihuwa ban shiga hakkinki ba". Ya ƙarasa maganar yana shafa gashin kanta.
Sabila ta ji gabanta ya faɗi, ta yi shiru tana auna kalamansa.
Ya ce"Kin yi shiru Sabila, kin amince ko ba ki amince ba? Ni ba yaro ba ne, ba zan yi miki dole ba, idan ba ki amince ba sai na sallame ki kawai, tun da ni kwalliya ba ta biya kuɗin sabulu ba, saboda na faɗa miki manufar aurenki da na yi".
Sabila ta tashi zaune, ta ce"Me yasa ba ka son haihuwa? Kuma kenan da ni ce ba za ka haihu ba? Tun da ai ga shi matarka ta yi biyu".
Ya ce"Babu ruwanki da dalilin da ya sa ban dakatar da matata ba".
Ta ce"Saboda ba matsayinmu ɗaya ba?"
Ya ce"Ba matsayinku ɗaya ba, kuma ba zai taɓa zama ɗaya ba, yaushe na aure ki da za ki haɗa kanki da matar da kika ganmu tare?"
Ta ce"Hakane, amma me yasa kafin ka aure ni ka ɓoye mini manufarka ta aurena?"
Ya ce"Wannan ra'ayina ne, yanzu na so na bayyana, kin amince ne ko rabuwar kika zaɓa?"
Sabila ta ƙure shi da kallon mamaki, gani take ma kamar canza mata shi aka yi, sam kalamansa sun sha bamban da na mijinta wanda ta saba da shi ta kamu da ƙaunarsa, tunani ta shiga yi shin ta amince ta rayu babu haihuwa ko kuma ta zaɓi rabuwar?
Ba ta gama raba ɗayan biyu ba ta ji muryarsa"Zan ba ki kwanaki biyu ki yi tunani, ki yi shawara, zuwa ranar da zan dawo ɗakinki za ki ba ni amsata". Ya tashi ya fita daga ɗakin, ya bar ta da zulumi.

  Sabila ta kai hannu ta share ƙwallar da ta sakko mata, ita dai a ganinta duk macen da miji yake so ba zai ƙi son haihuwa da ita ba, a kan me da ƙuruciyarta za ta zauna babu haihuwa? Anya ma idan ta ce za ta yarda da haka Allah ba zai kama ta da laifi ba? Tun da tamkar ta tsayar da haihuwa ne, kuma ta sani babu kyau dakatar da haihuwa, sai dai tsarin iyali. Idan ba ta amince ba ta san zai iya rabuwa da ita, tun da dai ga hukuncin da ya ce zai yanke, ita kuma a yanzu ta kamu da son shi sosai, Allah ne shaidarta ba ta taɓa hasashen akwai abin da zai raba su ba, sai dai bayan mutuwar ɗayansu, idan ta kira wannan abin da ya yi mata da yaudara ba ta ɓata ba, domin kafin auren ya kamata ya sanar da ita, sai dai ka kafin la hukunta mutum da sharrinsa guda ɗaya da fara tuna tarin alkhairaisa a gare ka, Alhaji Shu'aibu ya yi mata komai, ya mayar da ita mace wacce take hasashen gaba kaɗan za ta tsaya da ƙafafunta, don haka za ta bi shi a hankali su fahimci juna, amma maganar dakatar da haihuwa dai sam ba za ta iya amincewa ba.
 Rai babu daɗi ta yi kwana biyun, tana ta fargabar yadda za su kwashe, ranar da ya dawo ɗakinta ya saki ransa, bai nuna mata komai ba, sai da daddare da su kwanta ya yi mata zancen, ya ce"Sabila kwana biyun da na ba ki sun cika, me kika yanke?"
Idonta ya kawo ruwa, da murya mai rauni sosai ta ce"Alhaji ina sonka, ina son rayuwa da kai har abada, kai ma kuma kana sona, amma me yasa ba ka son haɗa zuri'a da ni? Na yi zaton haihuwa ita ce ribar aure, sannan ga matarka tana haihuwa".
Ya ɗaga mata hannu ya ce"Wai ni me yasa kike son sako zancen matata a abin da mu biyu ya shafa? Ba fa na son haka, to idan ma don kin ga ta haihu kwanan nan ne kika saka ido, wannan haihuwar Allah ne ya kawo ta, amma da planing a jikinta, kuma ban sani ba sai da cikin ya yi girman da ba idan aka cire zai iya cutar da lafiyarta, shi yasa na bar shi, tun da ta yi haihuwar farko muka dakatar, ta amince ta yi min biyayya saboda tana sona, tun da a lokacin ba ni ma da arziƙin da za a ce don shi ta zauna...".
Sabila ta katse shi da faɗin"Wallahi ni ka ba arziƙinka nake so ba, kai nake so".
Ya ce"Zan iya yarda ne kawai idan kika amince da buƙatata".
Sabila ta yi shiru, wannan fa abu ya zame mata ga ƙoshi ga kwanan yunwa, Alhaji ya ce"Shirunki yana nufin amincewarsu? Idan hakane gobe likita zai zo ya ba ki shawara a kan kalar planing ɗin da ya dace da ke".
Da sauri ta girgiza kai ta ce"Ban amince ba".
Sai da zuciyarsa ta doka, saboda har ga Allah Yana son Sabila sosai, irin son da bai shirya rabuwa da ita yanzu ba, kuma a zatonsa Sabila za ta haƙura da haihuwa tun da tana da yara har uku, sannan za ta zauna da shi da sharaɗinsa ko don son da yake nuna mata, da kuma kyautatawar da yake yi mata.
Ya ce "Kenan kin zaɓi rabuwa da ni?"
Sai ta fashe da kuka ta ce"Ni ba zan zaɓi ko ɗaya ba, haihuwa rahama ce Alhaji, wasu da yawa suna can suna nema ko guda daya ne Allah Ya ba su, babu kyautar da ta kai ta haihuwa girma, me yasa ba ka son kyautar Allah?"
Ya canza fuska daga ta jimami zuwa ta ɓacin rai ya ce"Ra'ayina ne, kuma babu macen da za ta canza mini ra'ayi, idan kina aure ki dakatar da haihuwa idan ba kya yi na sallame ki, tun da tun farko na faɗa miki ba zan yi miki dole ba". Ya tashi zai bar ɗakin
Ta ruƙo shi cikin kuka ta ce"Don Allah Alhaji ka yi mini adalci, kar ka bari don zuciyarka ya rusa kyakkyawar alaƙar da muka gina ta soyayya, wallahi ina sonka"
Kukanta ya ba shi tausayi sosai, don haka ya dawo ya rungume ta, ya ce"Sabila ni ma ina sonki, kin sani inda ƙiyayya ce ta sa ba na son haihuwa da mace da ba za ta yi tasiri a kanki ba, ni kaina ba son rabuwa da ke nake ba Baby, don Allah ki amince".
Ta ce"Ka ƙara mini lokaci zan yi shawara, a baya tunani kawai na yi".
Ya ce"Na ƙara miki kwana huɗu".
 Haka suka kwana kowa cikin zulumi, ko hannunta bai taɓa ba, aka yi kwanciyar gabas da yamma.
Washegari ta shirya ta je gida, don ta nemi shawararsu, tun da a yanzu ba ta da wani abokin shawara da ya wuce su ɗin, a tare ta sanarwa Umma da Baba sharaɗin Alhaji Shu'aibu, su ma duk jikinsu ya yi sanyi, sam ba su so haka ba, Baba ya ce"To ke me kika yanke?"
Ta ce"Baba ai babu kyau dakatar da haihuwa, ni dai ba na son amincewa".
Ya kalli Umma ya ce"Ke kuma mene ne ra'ayinki?"
Umma ta ce"To gaskiyarta ne a musulunce babu kyau dakatar da haihuwa, da lafiyarka da komai, haihuwar ba wata matsalar take janyo maka ba dole Allah zai tambaye ka dalilin dakatarwar, za ta ba da uzurin mijinta ba ya so ne? A nawa ganin idan har bai amince ba kawai su rabu ɗin".
Sabila ta ji kalmar rabuwar ta dake ta, ta runtse ido.
Baba ya ce"To ma sha Allah tun da tunaninmu ya zo ɗaya, amma dai Alhaji Shu'aibu mutum ne, ban tsammaci haka daga gare shi ba, kuma wallahi ba na yi wa yarinyar nan fatan rabuwa da shi, zan yi masa magana na fahimtar da shi ko zai fahimta, idan ya amince shikenan, idan bai amince ba kuma Allah Ya zaɓa mata abin da ya fi zama alkhairi, ke ma dai ki dage da addu'a".
 Ba ta daɗe ba ta bar gidan, don ba ta wasa da ranar kwananta. Bai ma dawo gidan ba sai dare, ya shigo fuska ba yabo ba fallasa yake cewa"Sabila daga gidanku nake, mun tattauna da mahaifinki, kuma shikenan na amince mu zauna a haka ba sai kin yi planing ɗin ba, amma ki sani nauyinsa kawai na ji ya da na amince, ra'ayina yana nan bai canza ba, kuma ba zai canza ba".
Ta ce"Alhaji ka saka ni a duhu fa, ka ce nauyinsa ya sa ka amince, sannan ka ce ba za ka canza ra'ayi ba, don Allah ka yi mini bayani mene ne matsayata? Kar ka yanke mini hukuncin da za ka illata targaɗaɗɗiyar zuciyata, idan ka yi mini haka zan ɗauka duka maza haka suke, ba zan sake yarda da namiji ba".
Ya yi murmushi yana shafa fuskarta ya ce"Amma ai na ce zan cigaba da zama da ke da ra'ayinki ko? Sai dai kar ki manta ra'ayina yana nan, ke mai sa'a ce a rayuwata, ina sonki sosai".
Farinciki ya kama ta, ta dinga yi masa godiya.
Tun daga ranar zamansu ya koma lafiya ƙalau kamar farkon auren.
     GIDAN HAMZA
   Rayuwar gidan Hamza dai tana nan babu cigaba sai baya, tun kafin auren akwai implant a jikin Samha, don haka ba ta tsammaci ciki ba, sai ga bayyanarsa, a daidai lokacin da ta fara haɗa komatsenta don shirin barin gidan Hamzan, tun da yanzu ta ga ba shi da wata mamora, na cefane ma da ƙyar yake kawo mata, saboda kasuwar tasa ta taɓarɓare duka sai addu'a, uwa-uba kuma ya zama mai rauni ta fannin mu'amalar auratayya, yanzu ya daina gamsar da ita, dama cikin wata biyu ne, kai tsaye ta faɗa masa zubar da shi za ta yi, Hamza ba shi da ta cewa don har yanzu ba ya iya yi mata musu, ta zubar da cikin, kuma tun a yanzu kafin ta nemi sakin ta fara laluben wanda za ta aura bayan ta fito.
A wannan lokacin ne kuma Hamza ya fara jinya, tun yana yi a sannu-sannu har abun ya fara tsanani. Zazzaɓi ne mai zafi yake damunsa, ga kuka ciwon kai kullum cikinsa yake, kasala kuwa kamar mai yaron ciki, tun da Samha ta ga wani ƙurji ya fito masa s gabansa ga kuma wannan laulaye-laulaye da yake yi, ta gano cutar da take damunsa, don haka ta san ya tashi daga aiki, a yanzu ba shi da sauran amfani a wajenta, a ranar da ya tashi da wuya a kumbure kuwa ta dira tsalle ta ce wallahi sai ya sake ta, domin ita don ta kare kanta daga siraɗin sha'awa ta aure shi, kuma yanzu ba ya iya yi mata komai, bai yi musu ba ya sake ta saki ɗaya, a ranar ta kwashe duka kayanta.
 Saude tana sane da duk halin da suke ciki, ta dai zuba ido ne kawai ta ga ƙarshen wasan, bayan tafiyar Samha da kayanta ta yi zaton Hamza zai dawo ɗakinta, kuma ya zo ya nuna mata nadamarsa, amma dai ta ga har lokacin ko kallo ba ta ishe shi ba, saboda har yanzu akwai sihiri a jikinsa, inda za ka tambaye shi mene ne alaƙarsa da Saude bai sani ba. A cikin ɗakin Samha yake kwana a ƙasa, sai shimfiɗa yake yi da kayan sakawarsa, ko tabarma babu, sai dai idan gari ya waye ya je ya siyo abinci ya shiga da shi ɗaki.
 Kwana uku suna a haka, rana ta huɗu zazzaɓi sosai ya rafke shi, har ya kasa fita, ko sallar asuba bai yi ba, dama ya daina zuwa kasuwa, shi yasa ta yi zaton ko yunwar ce ba ya ji, amma ganin har kusan la'asar bai fito ba sai duk ta damu, ta leƙa ɗakin nasa, nan ta gan shi  baje a ƙasa yana ta numfarfashi kamar zai mutu, hankalinta ya tashi, ta shiga da sauri tana kiran sunan shi tare da jijjiga shi "Hamza! Hamza! Me ya same ka? Ba ka da lafiya?"
Motsa bakinsa yake yi alamar magana yake, amma sam babu sautin da yake fitowa, ga wasu ƙuraje da suka feso masa a jiki, Saude ta fashe da kuka tana faɗin"Innalillahi wa inna ilaihi raji'un!".
Ta ɗakko waya ta kira Inna ta sanar mata hankali tashe, Inna ma hankalinta ya tashi, amma ba ta nuna ba, ta ce"Allah Ya sawaƙe, Allah Ya yaye masa".
Saude ta ce"Yanzu ya za a yi? Asibiti ya dace a kai shi fa, kamar zai mutu".
Inna ta ce"Ina matar tashi? Ta kai shi mana".
Ta ce"Ya fa sake ta, har ta kwashe kaya".
Inna ta ce"To Allah Ya kyauta". Ta katse kiran.
Saude ta tsananta kukanta saboda ta fahimci har yanzu Inna ba ta sakko ta daina fushi da shi ba, ta kira yayan shi a waya ta sanar masa ya ce mata shi yana kasuwa Allah Ya ba shi lafiya, sai da ta dinga roƙon shi, da nuna masa ba don shi zai yi ba don Allah da zumunci zai yi, sannan ya zo gidan.
Shi ma da ya gan shi hankalinsa ya tashi, haka aka kwashe shi a ka kai shi asibiti, Saude tana sanarwa da Sahura sai ga ta ta taho ita ma, Hamza yana ciki Saude da Sahura suna waje suna jimanta abun, Sahura ta ce"Saude kika ce ko ya yi magana ba a jin sautin?"
Ta share ƙwalla ta ce"E wallahi, har kasa kunne na yi don na ji me yake son faɗa min ban ji komai ba".
Sahura ta ce"Innalillahi wa inna ilaihi raji'un! Lallai ina tsaka mai wuya".
Saude ta ce"Muna tsaka mai wuya dai za ki ce".
Sahura ta ce"To ai Saude kukanmu ya sha bamban da na juna, ke so da tausayi ne yasa kike koka masa, kanki kike tausayi saboda kina gudun ya mutu ki shiga wani hali ke da yaranki, ni kuma wallahi tsorona ɗaya kar ya mutu ya bar ni da takaba, da zai taimaka min da ya sake ni tun yanzu".
Saude ta ce"Haba Sahura, mene ne marabar dambe da faɗa? Na zata idan ya sake ki ɗin ma sai kin yi idda? Tsirarsu ai wata ɗaya ne da kwana goma ko?"
Sahura ta ce"Ba za ki gane ba Saude, ba lissafin kwanaki ake yi ba, kin san dai hukunce-hukuncen da suke kan mace mai takaba, kullum cikin lazimi carbi da hijjabi, babu kwalliya babu zaman gulma, to ni kuma a irin wulaƙancin da Hamza ya yi mini wallahi bai cancanci na yi wannan zaman silar shi ba, don haka gara ya sake ni tun yanzu".
Saude ta ce"Haba Sahura, yanzu fa ta lafiyarsa ake yi, in sha Allah na ba mutuwa zai yi ba, zai samu lafiya, kuma na yi mamakin jin maganar nan daga bakinki ai kya bari na a ji ciwon da yake damunsa".
Sahura ta ce"Kanku ake ji ke da shi ɗin, ciwon ni ce na ɗora masa? Ƙila ma HIV ce".
Ƙirjin Saude ya doka da ƙarfi, nan take hankalinta ya tashi, jikinta ya hau rawa.
         YUSUF
   Hausawa suka ce idan ka ji ƙi gudu sa gudu ce ba ta zo ba, a baya Yusuf bai yi zaton zai manta da Zubaida cikin sauƙi ba, saboda yadda yake jin ƙaunarta da kuma butulcin da ta yi masa, amma da ya saka wa ransa zai iya, kuma ya koma ga Allah Yana roƙonsa zaɓinsa a hankali sai son ta ya dinga silalewa daga zuciyarsa, ba zai ce ya fita duka ba, amma dai ya zabtare da kaso mai yawa, ta yadda yanzu ko ya tuna da ita ba ya wani jin ɓacin rai ko kewarta.
 Abu na farko da ya yi shi ne ajiye aiki a ƙarƙashin mahaifinta,  ya rungumi shagonsa yake zama kodayaushe. 
Wannan zaman shagon dai ya ɗan ba shi ƙarin lokacin zaman tunani fiye da baya. Ya kuma zama ɗan media saboda wayar tana rage masa kewar zaman kaɗaici musamman idan dare ya yi ya koma gida, ya fara wallafa labaran da suke trending, a shafinsa na Facebook, tiktok, da tasharsa ta YouTube wacce a kodayaushe take samun mabiya.
 Silar ɗaukakarsa kuwa ita ce vedio da ya fito ya yi, ya ba da labarin soyayyarsa da Zubaida tun daga kan haɗuwarsu har auren, har yadda suka jone duk da tana da aure bai ɓoyewa duniya ba, wannan labarin ya yi trending sosai, Yusuf ya yi suna wanda ba su san shi ba ma suka san shi, daga nan kuma sai wasu abokansa uku mata biyu da namiji ɗaya su ma suka nemi ya wallafa lamarinsu, matan biyu zawarawa ne, shi kuma namijin saurayi ne, duka dai a kan yaudara da cin amana, da mugun miji, tun daga lokacin kuma abun ya dinga bawa mutane sha'awa, suka dinga zuwa suna bada labaransu, wasu su bayyana fuskarsu wasu kuma vedio kawai.
Yusuf ya ƙawata shirinsa mai suna Na gama So, wani babban gidan redio  ya ɗauke shi aiki yake gabatar da shirin a can ana biyan shi albashi, yadda shirin yake shi ne, ana ɗakko wanda aka yi wa yaudara mai zafi ne mai tsayawa a rai, wanda har suke jin ba za su sake soyayya ba, bayan gama ba da labarin sai a ba wa mutam shawarwarin da za su taimaka masa ya inganta rayuwarsa, sannan a nuna masa bayan duhu akwai haske indai ka yi haƙuri ka kama Allah, silar tarin mabiyan da ya samu YouTube tana biyan shi kuɗi masu yawa duk wata, nan da nan rayuwarsa ta canza, yanzu shagunansa  uku ne manya, kowanne da yara a ciki.
Batun aure ne dai har yanzu ba ya gabansa, duk kuwa da harin da mata suke kawo masa kamar wani shugaban ƙasa.
      ZUBAIDA
  Mijinta Salim classmate ɗinta ne, ba wani sosai ya girme ta ba, kuma son da take yi masa ya fi wanda yake yi mata, ko a baya shi ya ƙi aurenta, yanzun ma ya aure ta ne kawai saboda ganin tana da bussines ɗin ta yake tunanin tana kama kuɗi, kuma a ransa shi fa auren jari kawai ya yi, don matar da yake son aure har yanzu a JSS 3 take, zuwa lokacin da za ta gama secondary sai ya rabu da Zubaida ya yi aurensa, haka ya tsara, shi yasa ma ya saka ta yi planing da sunan don su ci soyayyar su ne, ta bari sai an kwana biyu sai a yi haihuwar.
Tun kafin auren Zubaida take damuwa da halin shi, saboda a lamarin Salim babu rufin asiri babu alkunya, rana ɗaiɗai ne idan ya zo zance ba ya yi mata mitar ta yi haihuwa biyu jikinta duk ya canza wataran har rufe ta da faɗa yake yi, wai ai ta san auren zai mutu ta fito, a kan me za ta bari ta haihu da shi? Alhalin ta san idan mace ta haihu jikinta yana canzawa, sai dai ta yi ta ba shi haƙuri kawai, sanin halinsa da kallon da yake yi mata ya sa ta gyara jikinta sosai a lokacin auren, to mai abu da abunsa dama, ta ji gyara na ajin ƙarshe, amma duk da haka ba ta tsira da wulaƙancin Salim ba, mita ya dinga yi yana cewa shi dai auren bazawarar da ta yi haihuwa biyu ƙaddara ne, babu wani zumuɗi ko kalamai masu daɗi, a haka zaman ta fara.
Ga shi da mugun son mata, duk lokacin da ta ɗauki wayarsa sai ta ci kuka, idan ta yi masa magana ya hau ta da zagi yana cewa idan ba za ta iya ba ta faɗa masa tafiyar nan ta watse shi ba ya son ƙorafin banza da wofi, sai dai ta ba shi haƙuri, saboda Allah Ya jarabce ta da ƙaunar shi. Bankunanta duka ya san pin ɗinta, yana da ikon ɗaukar mata kuɗi ko nawa ne, rabin ciyar da gidan ka ita ce take yi.
  Tana bin Yusuf a shafukansa, ba ya wani burge ta, saboda ita yanzu ta fi son mijinta fiye da kowa. Duk wani mai shige-shige a media ya ga labarin da Yusuf ya bayar a kan tsohuwar matarsa, ciki har da Zubaida da Salim, wannan labarin ya saka Zubaida ta yi nadama sosai, ya kunyatata ya zubar mata da mutunci a idon duniya don duk wanda ya sansu a zahiri ya san labarinta ne. Silar jin ainahin rabuwarta da Yusuf ya sa Salim jin lallai Zubaida ba matar da zai zauna da ita ba ce, tass ya yi mata ya nuna mata shi ba zai iya cigaba da zama da ita ba, don babu mamaki yanzu ma akwai wanda take soyayya da shi da aure a kanta, ranar ta ci kuka ta dinga yi masa magiya har ya haƙura, dama barazana ce kawai, ba wai da gaske zai rabu da itan ba, tun da har lokacin matarsa ba ta yi Candy ba, tun daga nan ya matsanta mata, ya dinga binciken wayarta da bin diddigin duk lambar da bai yarda da ita ba, ƙarshe dai dole ta daina siyar da maganin maza, don ya hana ta kula namiji, ya daina yi mata uzuri da customers ne.
Haka dai take ta lallaɓa shi, don ta tsira da aurenta, fita office ɗin ma ya soke Juma'a, Asabar da Lahadi ya ce ta dinga hutawa, a dole ta karɓi hutun kuma.

        HAMZA
  Bayan gwaje-gwaje bincike ya tabbatar da wani nau'in infection ne mai muni ya kama Hamza, wanda ana ɗaukarsa ne ta hanyar jima'i, Saude ce ta siyar da filinta aka shiga bawa Hamza taimako, ya sha jinya kafin Allah Ya taimake shi ya warke komai ya wuce, ya tsorata sosai da ya ji illolin cutar da haɗuranta, tun daga lokacin ya yi nadamar auren Samha, ya kuma saka a ransa ya haƙura da aure-auren nan, matansa biyu sun ishe shi. Bayan an sallame shi an dawo gida kuma sai aka shiga yi masa maganin karya sihiri, shi ma cikin ikon Allah ya warware tsaf, sai yake jinsa ya dawo kamar sabon mutum, idan Saude tana ba shi labarin yadda ya wofantar da su har mamaki yake yi, da ƙyar ya samu Inna ta yafe masa, don ita da farko ba ta yarda cewa sihiri ba ne, yanzu dai fatansa ɗaya Sahura ma ta yafe masa ta dawo su cigaba da zamansu, a yanzu haka Saude ce take ci da gidan, don maganar kasuwar shi dai ta riga ta ɓalɓalce, bai ma san ta inda zai fara ba, ana dai ta shawara a dangi, za a haɗa masa jari ya cigaba da lallaɓawa.
       SABILA
   Sun cigaba da zaman lafiya da Alhajinta, soyayyarsu kullum sake dawowa sabuwa take, ɓangaren kasuwancinta kuwa yana ta tafiya yadda ya kamata, tana ta adana ribarta, tana taimakawa iyayenta da dangi, duk bayan sati biyu tana aika direba ya ɗakko yaranta, su zo su wuni a gidanta, ko su yi kwana ɗaya, Baba ne da kan shi ya roƙi Sunusi wannan alfarmar kuma ya amince, su kansu yaran yanzu babu abin da suka nema suka rasa, tsakanin yaran da Alhaji kuwa kadaran-kadahan, idan sun zo zai tambaye ta idan suna buƙatar wani abu ta yi magana, haka idan za su tafi zai ce ta ɗauki kuɗi idan tana buƙatar basu, haka za ta ɗauka su je mall ta cika su da siyayya.
Bayan wannan ɓarin ciki da ta yi, sai da ta yi shekara ɗaya ba ta samu wani cikin ba, zuwa lokacin ta sake gogewa ta yi kyau, Alhaji ya mallaka mata mota, tuni ta ƙware a tuƙi, ta ƙara gogewa a sanin kasuwar ɗinkinta, tana ta lissafa riba, yanzu duk wani mai ji da gayu ko ƙarya a Sabil Couture ake yi masa ɗinki.
Yayin da ta shagala da samun wannan farinciki ne kuma ciki ya bayyana a jikinta, cikin da za ta kira shi da na ƙaddara, don kuwa shi ya zama silar rusa farincikin da take ciki, da laulayi mai zafi ta fara shi kamar yadda ta saba cikinta, don haka tun yana sati biyu a jikinta ya bayyana kansa, canzawa fuskar Alhaji bayan gano da cikin kaɗai ya sa ta sha jinin jikinta, duk a zatonta ya haƙura da batun rashin son haihuwa, ashe akwai sauran rina a kaba.
Tun daga ranar ya fara watsi da lamarinta, ta daina ganin fara'arsa, komai ya tsaya cak, ba ya wani damuwa da malelekuwar da take yi na kasala, ga amai, lemo ne kawai yake zama a cikinta idan ta sha ba ta amansa, suka yi sati biyu a haka, ta kai ma idan ba ta biyo shi ɗakinsa ba ko nemanta ba ya yi ya ga yanayin jikinta, bai taɓa yi mata sannu ba, zaman ya ishe ta don haka yau da yake ranar kwananta ta same shi da maganar don ta ji nufinsa.
"Alhaji don Allah idan akwai laifin da na yi maka kake hukunta ni da nesa da ni da wannan abun ka sanar da ni, sai na gyara, ka san ba zan jure wannan zaman ba".
Ya ce"Ni ba ki yi mini laifin komai ba, amma dai kar ki manta, a baya na ba ki zaɓin zama da ni ko rabuwa".
Da sauri ta ce"Na zata mun kashe wannan case ɗin".
Ya ce"Ai na faɗa miki ina nan a kan ra'ayina kuma ba zan canza ba".
Ta shiga tashin hankali, kamar za ta yi kuka ta ce"Don Allah ka yi haƙuri mu fahimci juna".
Ya ce"Tun farko na so mu fahimta, ki yi haƙuri Sabila ba zan ɓoye miki ba, a wancen lokacin da kika nuna mini dagiya a kan ra'ayinki har kika haɗa ni da iyayenki abun bai yi mini daɗi ba, kuma a ƙa'ida kamata ya yi a ce na yanke igiyar aurenmu, to son ki da nake yi ne ya sa na ji zan iya cigaba da zama da ke, zuwa lokacin da za ki samu wani cikin, daga nan kuma ba wani sauran uzuri, don na faɗa miki ba na buƙata".
Hawaye ya sakko mata ta ce"Don Allah kar ka yi mini haka, to ka bar ni na haifi wannan ɗin, na yi maka alƙawarin zan yi planing ɗin bayan na haihu".
Ya girgiza kai ya ce"Ban amince ba kuma ba zan amince ba, idan har da gaske kina son cigaba da zama da ni ya zama dole ki cire cikin nan, sannan ku yi planing ɗin, na tabbatar miki zamanmu zai koma kamar na baya, kuka zan rayu da ke har ƙarshen numfashina".
 Tana kuka ta ce"Ɓarin ciki fa matsala ne, a baya na yi, sannan na yi a gidanka, yanzu na uku fa zan yi kenan, ina gudun matsala".
Ya ce"Ba wata matsala, tun da  daga wannan shikenan".
Ta saka gwiwarta a ƙasa ta ce"Don Allah ka yi haƙuri na haife wannan ɗin, idan ma kallon mai ciki ne ba ka son yi, na yarda ka koma gidan matarka da zama har sai na haihu".
Alhaji ya ce"Sabila kina da taurin kai, tun da na faɗa miki ba zan canza ra'ayina ba to kawai ki shafawa kanki lafiya, dole ne ki zaɓi ɗaya cikin biyu, ko dai ki zubar ko na sake ki".
Da muryar kuka ta ce"Ban zaɓi ko ɗaya ba".
Ya ce"Ok, tashi ki fita, sai ki jira matakin da zan ɗauka".
Za ta fara yi masa magiya ya ɗaga mata hannu rai a ɓace ya ce"Ba na son jin komai haka don Allah, idan ba za ki fita ba ni zan fita na bar miki ɗakin".
Ta shanye maganganun da ta kwaso ta fita ta bar ɗakin, ko bacci take yi idan ta farka sai ta tuna da wannan wala-walar da take ciki.
 A ɓangaren Alhaji ma ya daɗe yana saƙa da warwara, yana son Sabila sosai, ba don haka ba babu abin da zai saka ta tsaya tana yi masa kafiyar nan, don raini har ya ba ta zaɓi ta kalle shi ta faɗa masa ba ta zaɓi ko ɗaya ba, a daren ya yanke shi ya zaɓa mata wanda za ta karɓa dole kuma.
Wancen cikin nata ma da ta samu da farko shi ne ya saka mata magani a cikin lemo ya zube, wannan ɗin ma yanzu dole hakan ce za ta faru, tun da ya ga ba za ta biyu ta laluma ba.
 A ranar da zai bar ɗakinta ya saka mata ƙwayoyin zubar da cikin a duka lemukan dake cikin firjinta, sannan ya hana mai gadi barin kowane baƙo ya shiga gidan, don gudun kar ta yi baƙuwa mai ciki ta ba ta lemon ta sha, ko a wancen lokacin da ya saka mata ma hakan ya yi, sai dai wannan ya ƙara da aiken mai aikinta gidan Hajiya Sa'adatu, da cewar za ta taya ta aiki iya na yau ɗin, sannan ya rufe ƙofar ɗakin Sabila da mukulli, ya kuma ɗauke wayarta ya tafi da ita, don ba ya son cikin ya tsira.
Ya saka maganin da asuba, da safe kuwa wajen ƙarfe goma ta sha lemon, bayan awa ɗaya ta fara jin ciwon mara, wanda nan take ta gane kalar shi, na zubewar ciki ne, hankalinta ya tashi, ta fara neman wayarta, ko da ta ga wayar dama ba Alhaji za ta kira ba, sai dai ta kira iyayenta, tun da ta san shi zubewar cikin ba zai dame shi ba, ta yi mamakin rasa wayar, ta ɗauki mukullin motarta tana daurewa za ta fito ta ji ƙofa a rufe, ta koma ƙofar baya nan ma a rufe, har ta kitchen akwai ƙofar da za ta sada ka da waje, duka ta ji su a rufe, ta windo ta leƙa ta dinga ƙwalawa mai gadinsu kira, amma dayake babban gida ne akwai tazarar da ba zai ji muryarta ba, ko da kuwa ƙalau take, ballantana muryar mara lafiya, duk wani yunƙurin ɗaga murya da za ta yi ƙara mata ciwon yake yi, tun tana tsayuwa a bakin windon ko Allah zai kawo wani har ƙafafunta suka gaza, zuwa lokacin kuwa tuni ta fara bleeding.
 Tana ji tana gani ta rasa wannan cikin, sai karkarwa take yi cikin azabar ciwo, da kuma zafin zuciya, ita ba yarinya ba ce, zuwa yanzu ta riga ta yarda Alhaji ne ya shirya komai saboda cikin ya zube, ta ci kuka kamar babu gobe, ta fara tantamar anya mai sonka zai iya yi maka haka? Yanzu ba ta fargabar abun ya zo da ƙarar kwana ta mutu? Da ƙyar ta gyara jikinta, ta yi wanka a daddafe, ta gyara wajen da ya ɓaci, ta kwanta, zazzaɓi ya rufe ta, ga kuma ciwon kai silar kukan da ta sha.
Ba ta san bacci ya ɗauke ta ba, sai motsin dawowar Alhajin ne ya tashe ta, ta farka ta ga wayarta a kusa da ita, ta kalli Alhaji da yake riƙe da kofi da cokali yana juya shi, a sanyaye ya ce"Sannu Sabila".
Kallon shi kawai take yi, ta kasa magana, ya ce"Don Allah ki yi haƙuri, ki yafe mini, na san kin gane komai, ba ni da abin da zan faɗa miki ne ki yarda ki bi umarnina, shi yasa na yanke wannan hukuncin".
Hawaye suka fara ziraro mata har suna shiga cikin kunnenta, ya ɗagota zaune, ba ta yi musu ba ta tashi, ya share mata hawayen yana jera mata sorry, sannan ya kafa mata kofin shayin a bakinta, ba ta yi musu ba ta shanye tsaf, ya ɓallo magunguna ya miƙa mata ya miƙa mata gorar ruwa, ta karɓa ta sha maganin da ba ta tsaya tantance ko na mene ne ba, da dai kafin zubewar cikin ne ba za ta sha ba, don za ta zarge shi, yanzu kuwa tun da cikin ya zube, idan ba zai ba ta na ƙarin lafiya ba sai dai ko na mutuwa ko kuma planing ɗin.
Sai da ta gama shan maganin, sannan ya fita, ya dawo da takeaway na abinci ya buɗe ya fara ba ta a baki, tana ci a hankali har ta ce masa ya ishe ta, ya ajiye ya ƙara mata ruwa ta sha, sannan ya matsa kusa da ita sosai ya kama hannunta ya ce"Don Allah ki yafe mini, in sha Allah wannan shi ne zubewar cikinki na ƙarshe a gidan nan".
Ta kalle shi ta ce"Ka ce babu macen da za ta iya canza maka ra'ayi".
Ya ce"Ƙwarai kuwa, kuma da gaske nake ba zan sake zubar miki da ciki ba indai kika yafe mini wannan da biyun da na yi miki"
Kafin ta yi magana ya ce"Na san tambayata za ki yi ni na zubar da na farkon? E ni ne, don girman Allah Sabila ki yafe mini, ki tuna son da nake yi miki, ki tuna da alkhairina a gare ki idan har na taɓa yi".
Ta share hawaye ta ce"Ka yi mini alkhairi da dama, wanda ba zan taɓa mantawa ba".
Ya ce"To ki yafe mini ko don saboda su, don Allah, na yi miki alƙawarin ba zan sake gwada zubar miki da ciki ba wallahi".
Ta ce"Ko da ni kuma ban amince da yin planing ba?"
Ya ce"Ƙwarai kuwa".
Ta ji sanyi a ranta, har zuciyarta ta ji ta yafe masa, don da alama nadama ce ta same shi lokaci ɗaya, ta buɗe baki ta ce"Na yafe maka duk wani abu da ka yi mini wanda na sani da wanda ban sani ba".
Ya sauke ajiyar zuciya ya ce"Na gode sosai Sabila, ni ma idan kin taɓa yi mini wani laifi a zamanmu, wanda na sani da wanda ban sani ba na yafe miki, na gode sosai Sabila, ina yi miki fatan alkhairi a gabaɗaya rayuwarki, Allah Ya dubi kyakkyawar zuciyarki ya lulluɓe ki da alkhairansa, ya kuma ba ki farinciki har ƙarshen rayuwarki".
Ta ce"Amin, amma Alhaji maganarka ta yi kama da ta mai ban kwana".
Sai ya juyar da kai ya daina kallonta, ya sauke numfashi mai nauyi ya ce"Tabbas Sabila bankwana nake yi miki, cigaba da zaman aurenmu akwai cutuwa, don haka..."
Da sauri ta katse shi cikin fashewa da kuka take faɗin"A'a! A'a Alhaji, don darajar Allah da ma'aikinsa kar ka ce za ka rabu da ni, zuciyata ta gaji da ɗaukar wannan takaicin mai nauyi, yanzu fashewa za ta yi, idan ka rabu da ni ba zan sake yarda da wani namiji har abada, don Allah ka yi haƙuri kar ka rabu da ni, zan amince da buƙatarka, na amince ma kawai shikenan komai ya wuce".
Idan ba ta kuskuren gani ta yi, hawaye ta gani a fuskar shi, ta riƙe hannunsa gam tana cewa"Ai shikena ya wuce ko? Komai ya wuce magana ta mutu ko Alhaji? Ina sonka!". Ta kifa kanta a cinyarsa ta shiga raira kuka, ya ɗago ta ya ce"Ya wuce Sabila, amma ki yi haƙuri, kina da taurin kai, ba za ki iya canza ra'ayinki ba, ko yanzu ma da kike ƙoƙarin canzawa dole ce ta saka, ni kuma ba na son yi wa wani dole, na shiga hakkinki idan na yi haka, don haka na sake ki kawai, ki je ki auri wanda yake buƙatar haihuwa, sun ma fi yawa a duniya, ina ba ki haƙuri ina kuma yi miki fatan alkhairi".
Da sauri ta zare hannuwanta dake cikin nashi, ta yi baya tana muzurai da sauke numfashi, sai kuma ta shiga gyaɗa kai alamar gamsuwa, ta ce"Na gode Alhaji, Allah Ya saka da alkhairi?"
Sai kuma ta dira daga gadon ta buɗe sif ta fara watso kayanta ƙasa kamar wacce ta zautu a lokaci ɗaya, tana yi tana gursheƙen kuka, gani ya yi abin ba na lafiya ba ne, don haka cikin tausayawa ya je ya riƙe ta, sai kukanta ya tsananta, numfashinta kuma ya fara sarƙewa, bai ankara ba ya ga ta faɗa jikinsa a sume.
  San da ta farka dare ya yi, ɗakin da haske don haka ta gane a ɗakinta na gidan Alhaji Shu'aibu take har lokacin, ta ga ƙarin ruwa ne a hannunta ma, motsin da ta ji alamar za a fito daga banɗaki ya kai hankalinta wajen, a zatonta shi za ta gani,sai ta ga wata mace sanye cikin unifom ɗin asibiti, gabanta ya ɗan faɗi, ta ƙaraso ta ce"Sannu Hajiya, Alhaji ne ya sa na kwana da ke don na kula da jikinki".
Sabila a sanyaye ta ce"Na gode".
Ta mayar da idonta ta lumshe kafin ta faɗa mata za ta shiga banɗaki, ta cire mata ruwan ta tallabe ta ta sakko daga gadon ta yi fitsari ta canza pad, ta haɗa mata shayi ta sha, ta ba ta magani ta sha, lokacin ƙarfe biyu na dare.
Jikinta duk ciwo yake yi mata, komai ya shiga dawo mata, baccin da ba ta koma ba kenan.
 Washegari da safe Alhaji ya shigo ya yi mata sannu, ta ce masa za ta tafi gida, ya ce ta bari sai an kwana biyu ta warke tukunna, ta ƙi yarda don ba ta ga amfanin zaman ba, wayarta ta ɗauka don sanarwa Umma, nan ta ci karo da alert daga Alhaji na miliyan uku, ta kira Umman ta sanar da ita komai da ya faru, hankalinta ya tashi kuwa, amma idan ta tuna dalilin sakin sai ta ji shi ne mafita, da kanta ta zo gidan ta tafi da Sabila, tana ta ba ta haƙuri da kwantar mata da hankali.
Amma ina! Sabila sai da ta kwanta jinyar da ta ɗauke ta sati biyu a asibiti kafin ta warke, to sai dai fa ta warke ne da ƙuduri a zuciyarta na cewar Ta gama So, ba za ta sake yarda da wani namiji ba ko daɗin bakinsa har abada, ta haƙura da aure tun da a bisa dukkan alamu bai karɓe ta ba, ba ta da rabon farinciki a cikinsa. 
Bayan ta gama idda Alhaji ya ce a zo a kwashe kayan ɗakinta, Baba ya ce a bar shi, tun da dama ba su suka siya ba, Alhaji ba ya son dogon turanci don haka ya siyar ya tura kuɗin ta account ɗin Sabila. 
Ta manta da komai, ta cigaba da zuwa wajen sana'arta, sannan ta siyawa iyayenta gida mai kyau ɗan madaidaici wanda ya fi wanda suke ciki, har tana samun wajen packing ɗin motorta, ta koma ga Allah tana ta addu'a da bauta masa, ta kuma mayar da hankali ga kasuwancinta ka'in da na'in.

  Yau ranar Juma'a ce, a ƙa'ida Sabila ba ta fita wajen aiki a ranar, tana gida tana hutawa, ƙarfe goma na safe ne da mintuna, tashinta daga bacci kenan tana kwance tana duba wayarta, kira ya shigo da baƙuwar lamba, ta ajiye ba tare da ta ɗauka ba, ta fita, kitchen ta shiga ta tarar da abincinta, ta ɗauka, sannan ta koma ta zauna a falo tana yi wa Umma dake kallon TV sannu, Umma ta ce"Kin sha bacci yau, har na yi tunanin ba lafiya ba".
Sabila ta ce"Lafiya ƙalau wallahi, jiyan ban yi bacci ba shiyasa, ayyuka na yi bayan na gama na ga huɗu ta yi sai kawai na yi nafilfilu, ina yin sallar asuba sai na kwanta, shi yasa baccin nawa ya yi nauyi".
Umma ta ce"Oh! Don Allah ki dinga ragewa kanki wannan wahalhalun haka, ke shikenan komai aiki, yau ɗin ma ba cikakken hutun kike yi ba, da anjima zan gan ki da laptop".
Sabila ta yi murmushi tana shan shayin, sannan tana ta jiyo wayarta dake ɗaki tana ringin, har sai da Umma ta yi magana, ta ce mata ba serious ba ne, sai da ta gama karyawar ta koma ɗaki ta duba wayar, ta ga duka kiran daga wannan baƙuwar lambar ne, ta ɗauka ta danna amsa ta kara a kunne, a gaggauce mai kiran ya ce"Hello Sabila, ki kunna FM rediyo yanzu ki saurari shirin Na gama so". Haka kawai ya ce ya katse wayar.
Sabila ta daskare, gabanta ya shiga faɗuwa, ko a bacci muryar Sunusi ba za ta ɓace mata ba, sai ta rasa tunanin dalilin ba ta umarnin ta saurari da ya yi za ta yi, ko kuma tunanin wace uwar ake yi a rediyon da ya ga ya dace ta saurara? Ta sauke numfashi, ta ɗauki earpiece ta kunna rediyo a wayar, ta nemi tashar ta fara saurara, daidai lokacin da ta ji shassheƙar kukan mace, da kuma muryar namiji yana rarrashinta da faɗin ta daure ta cigaba, haka kawai ta tsinci kanta da faɗuwar gaba, ta ƙara tattara hankalinta duka a kan rediyon, aka katse aka saka sauti, sannan aka dawo, wannan karon muryar matar tana fitowa, ta ce"Kamar yadda na faɗa muku, ina kasa faɗawa kowa, wannan maƙociyar tawa kuma ƙawata ita ce kaɗai Allah Ya buɗi bakina na faɗa mata, ita ma don ina guje mata faɗawa halaka ne, saboda a lokacin mijin nawa ne ya ce yana sonta da aure, sanda ya fahimci na sanar da ita a ranar har dukana ya yi, abin da bai taɓa yi ba kenan, ya karɓe wayata, washegari ya sa na haɗa kayana muka bar gidan, da farko a hotel ya ajiye ni, yake kulle ni a ɗaki, bayan kwana uku kuma sai ya kai ni wani garin, a wannan karon sabuwar rayuwa na fara yi, wacce daga ni sai 'yata, bai taɓa yarda na fita ba, ko maƙota ba ya barina na shiga, haka su ma ba wanda ya taɓa shigo mini, sannan duk wata soyayyar da yake nuna min a baya da lallaɓa ni da yake yi ya daina, dama na faɗa muku duk lokacin da zai neme ni fyaɗe yake yi mini, sai abun ya ƙara tsamari sosai, kullum sai ya gwada mini rashin imani".
 Sabila ta yi tsam tana sauraron Maman Nawal, ko ƙwararran motsi ba ta yi, don kar wata kalmar ta wuce ta, zuciyarta sai azalzalarta take yi tana jin kamar ta shiga cikin wayar, ko kuma ta tashi ta tafi gidan rediyon ta same ta, ta share hawayenta tana cigaba da sauraronta.
 "Akwai wata rana da ba zan taɓa mantawa da ita ba, ranar da zazzaɓi na tashi, kuma ta nuna yana buƙatata, na saka guntun ƙarfina na dinga cizonsa da mintsini, ina kuka, haka kuma ina jiyo kukan 'yata".
Mai gabatar da shirin ya katse ta da faɗin"A gaban 'yar taki yake yi miki fyaɗen?"
Ta ce"A'a, falo yake korata, ita kuma idan ta ji ina ihu ita ma sai ta yi ta yi, kuma tun da muka koma wannan garin yarinyar ba ta sake zuwa makaranta ba".
Ya ce"Ok, ki cigaba".
Ta cigaba da cewa"Da ya ga na ƙi ba shi haɗin kai, ya yi mini duka ya bar gidan, bai dawo ba sai tsakar dare, ina jin dawowar shi na ƙara lafewa a gado, jikina zau da zazzaɓi kaina kamar zai fashe, akwai magani amma na kasa tashi na sha,na ji shigowar shi ɗakin da lokacin da ya hayo gadon ya finciko ni a cikin duhun ɗakin ya juya bayana, na fara kuka don ba ni da ƙarfin ƙwatar kaina, wallahi sai bayan ya gama kusantata na san ba mijina ba ne, wayarsa da ya danna ce ta sa na ga fuskarsa, gabana ya faɗi, amma ba ni da ƙarfin da zan yi wani yunƙuri, kira ya yi a wayar ya sanar da wanda ya kira ɗin ya shigo ya gama, sai da wasu mazan biyu suka shigo sannan ya fita, a takaice dai su uku ne suka yi mini fyaɗe a ranar, tun ina kuka har na kasa, numfashina ya fara ɗaukewa, na fi kyautata zaton suma na yi, don ƙarshe sai farkawa na yi na ga likita tsaye a kaina, sai da aka yi mini ɗinki saboda ciwon da suka ji mini, tun daga ranar kuma sai na shiga jinya mai tsanani, a halin jinyar kuma bai fasa nemana ba, ya samar mini wata buduruwa tana yi mini aiki da kula da yarinyata".
Ta tsagaita kafin ta ɗora"Ba zan ce ga taƙamaiman lokacin da na ɗauka a wannan yanayin ba, kawai dai na tsinci kaina ne a garinmu, a gidan, a tsakanin iyayena, babban labarin baƙincikin da na fara cin karo da shi shi ne mutuwar 'yata, hankalinta ya tashi da na ji cewar wai shekarata ɗaya da wata shida a gidanmu, sai a lokacin aka ba ni labarin duk abin da ya faru, ashe da jinyata ta yi tsanani sai mijina ya tattara mu ni da 'yata ya kai mu gida, tare da takardar saki, ashe haukacewa na yi, na yi shekara ɗaya da rabi da ciwon hauka, ita ma 'yata ba ta da lafiya, da aka bincika ita ciwon damuwa ne ya same ta, shi ya yi silar mutuwarta, ya haɗo mu da kuɗi masu yawa, sai aka shiga yi mini magani, hankalin iyayena ya tashi da suka ji bayan haukan an lalata ni ta ƙasa, a takaice dai kuɗin nan sai da suka ƙare tass ban warke ba, da suke nemi mijina ba su same shi ba, kuma suka ji tsoron ɗaga maganar don kar a san abin da ya same ni, daɗin daɗawa ma an san ba mu da ƙarfin da za mu yi ƙarar mai arziƙi irin mijina har a ƙwatar mini hakkina, duk wata kadara da iyayena suka mallaka silar aurena da shi sai da ta ƙare tass a yi mini magani, ƙarshe dangi ne suka dinga karo-karo ana taimaka min, kafin Allah Ya taimake ni wani cousin ɗina likita da yake aiki a asibitin Egypt ya kai ni ƙasar, ya ɗauki nauyin jinyata duka har na warke na zama mutum, amma ban gama dawowa hayyacina ba sai da aka dawo da ni gida aka fara yi mini na Islamic, don an gane akwai sihiri a jikina".
 Ta yi shassheƙar kuka ta ce"Wannan cousin ɗin nawa tsohon saurayina ne, kuma ni da kaina na ce ba na son shi a baya, yanzu da ya yi mini wannan hidimar ni da kowa ma an yi zaton har lokacin yana sona, amma da na tuntuɓe shi da maganar so, sai ya ce ya gama sona har abada, bai ga wata sauran mamora a jikina ba, shi kallon fanko ma yake yi mini, ba zai iya auren macen da ba shi da tabbacin zai samu nutsuwa da ita ba, tun daga lokacin na saka a raina na gama so, kuma nake ganin kanar  bambancina da gawa ƙalilan ne, zai yi wuya ya ji tarihina ya yi sha'awar aurena, me na yi masa? Soyayya ce ta saka na aure shi, amma ƙarshe ya saka mini da wannan, 'yata ɗaya tilo ta rasu, yanzu haka zan zama mai yankakken baya". Ta rushe da kuka.
Lokaci ɗaya ita ma Sabila ta rushe da kukan, an fara ɗaukar waya a cikin shirin ana tattaunawa da ba ta haƙuri da shawarwari, Sabila ta kashe redion ta kira wani yaron shagonta take tambayarsa a ina gidan rediyon FM yake? Ya kwatanta mata, ta tashi ta daka hijjabi ta ɗauki mukullin mota, Umma ba ta falo, ba ta tsaya yi mata sallama ba kawai sai tashin motarta ta ji da buɗe gate da rufewa.
 Kowa ya ganta ya san a rikice take, "Ina ne ɗakin da ake gabatar da shiri yanzu? Ina Yusuf mai yin shiri da wata mata yanzun nan?"
Ta shiga jerowa mai gadin gidan rediyon tambayoyi, ya kalle ta da kyau, babu alamar rashin kamun kai a tare da ita ko shigarta, sai dai a ce ba ta cikin nutsuwarta, ya ce"Baiwar Allah lafiya kuwa? Daga ina kike? Kuma me za ki yi masa?"
Tsaki kawai ta yi ta raɓe shi ta shige ciki, yana ta kiranta da son dakatar da ita ba ta tsaya ba, a haraba wani ya tsayar da ita ta hanyar tare mata hanya, ta fara kuka ta ce"Yusuf nake nema, ina son magana da wacce yake program da ita yanzu".
Ya ce"Ok ya san da zuwanki ne?"
Ta yi tsaki ta ce"Don Allah ka daina ɓata mini lokaci, ina ruwanka da ya san da zuwan ko a'a?"
Za ta wuce ya tare hanyar ya ce"Kin san fa shirin nasa life ne, ba zai yiwu ki shiga ba dole dai ya gama ya fito, don haka ki jira shi".
Ta jinjina kai, ta zauna a barandar ya saka kanta a cinyarta ta shiga raira kukan tausayin ƙawarta.
 Zaman minti goma ta yi Yusuf ya fito daga ɗakin shirye-shiryen, tare da wanda ya hana ta shiga ɗin, sai yanzu ma ta tuna inda ta san Muryar shi, ai ta san shi a tiktok, kawai dai ba ta san yana gabatar da shirin a gidan rediyo ba, suna daga gefe yana nuno masa ita, da alama sanar masa yake yi, Yusuf ya ciro waya ya fara bin miss call masu muhimmanci wanda aka yi masa yana program ɗin, tare da nufar inda motarsa take, don shi a tunaninsa irin matan nan ne masu cewa suna son shi, shi kuwa ba shi da lokacinsu.
Da sauri Sabila ta tashi ta yi wajensa, don ta gane hauka suke neman manna mata, ta sha gabansa ta tare masa shiga motar ta ce"Yusuf, ina wacce ka gama program da ita yanzu? Ina Maman Nawal?"
Ya kalle ta sama da ƙasa kafin ya ce"Ai ba yau na yi recording din ba, a halin yanzu ma ni ban san inda take ba".
Da ƙarfi kuma a harzuƙe  ta ce"Kar ka raina min hankali! Ba yanzun nan na gama jin shirinku ba? Ko ɓoye ta za ka yi?"
Wannan karon ƙafafunta ya kalla, don ya tabbatar da hankalinta ko kuwa da motsi a kanta, ya ganta dai fess babu alamar rashin hankali a tare da ita, ya ce"Hajiya na faɗa miki shirin ba life ba ne, wannan matar ta kai wata biyar da ba ni wannan labarin, sai yanzu layi ya zo kanta, don haka ni yanzu ban san inda take ba, ɗaukar waya ne kawai yake life".
Daga haka ya juya zai shiga motar.
Caraf ta kamo hannunsa da ƙarfi ta ce"Wallahi ba ka isa ba, sai ka nemo min ita, sai ka faɗa mini gaskiya".
Ya ƙwace hannunsa da sauri, ya fara jin tsoronta ma da kuma tunanin anya ba da wata manufar ta zo wajensa ba kuwa? Ya ce"Ke anya kina da hankali kuwa? Me kike nema a wajena?"
Cikin ƙaraji ta ce"Ƙawata nake nema, ina maman Nawal?"
Ta sake riƙo rigarsa ta gam yadda ba zai iya ƙwacewa ba ta ce"Na rantse da Allah yau mai raba ni da kai Allah, sai ka kai ni inda ƙawata take".
Hankalin mutane ya dawo kansu, aka fara zuwa ana kallonsu da tambayar ba'asi, sai dai Sabila ta riƙe rigarsa ram, ya kasa ƙwacewa, da ƙyar ta yarda suka zauna don sulhu, amma fir ta ƙi sakin rigar shi, gani take kawai idan ta sake shi zai zura a guje ne ya bar ta a duhu, a yadda take ji idan bai sada ta da maman Nawal ba tsaf zuciyarta za ta fashe da kewarta a daren nan.
Bayani sosai aka yi mata na yadda abun yake, har dai ta gamsu ba yau aka yi firar ba, ta ce ya ba ta lambarta, sai da ya binciko sannan ya samu, don idan sun yi firar suna karɓar lambar mutum, da ta shi da ta wakilinsa, zuwa lokacin duk an watse an bar shi daga shi sai ita, ya ba ta lambar, ta yi kira ba ta shiga ba, ta kira ta wakilin wacce lambar mahaifinta ne, ita kuma ta shiga ba a ɗauka ba.
Yusuf ya ce"To shikenan sai ki je gida ki yi ta gwadawa ko?"
Ta ce"A'a don Allah ka tsaya dai na tabbatar lambar gaske ka ba ni".
Ya ce"Sauri nake yi Hajiya ina da uzururruka, kin ɓata mini lokaci".
Kafin ta yi magana an ɗauki wayar, Sabila ta yi sallama Baba ya amsa, ta ce"Don Allah ina magana da baban Amina maman Nawal?"
Baba ya ce"E ni ne, me ya faru?"
Ta ce"Alhamdulillah! Baba ni ƙawarta ce, sunana  Sabila, maman Amal, ka ce mata ta kunna wayarta, na kira ta yanzu ba ta shiga".
Baba ya ɗan yi shiru na ɗan lokaci, kafin ya ce"Allahu akbar, yarinya kullu nafsin za'iƙatun maut! Allah Ya yi wa Aminatu rasuwa, jiya aka yi sadakar arba'in".
Sabila ta ji juyar tashin hankali ta kwashe ta, ta ƙwalla ƙara ta zube a wajen a sume, ƙararta ce ta ja hankalin Yusuf wanda har ya saka ƙafarsa ɗaya a cikin motarsa, yana juyowa kuwa ya yi mummunan gani, hankali a tashe ya yi kanta yana kiran mutanen dake nesa da su, suka taimaka masa aka saka ta a motarsa suka tafi asibiti.
  Farkawar da ta yi ta ga Umma da Baba a ɗakin asibitin da take, ta yunƙura za ta tashi, Umma ta mayar da ita tana cewa"Ki kwanta ki huta Sabila".
Sai ta koma ɗin, ta dage ta fashe da kuka mai ƙarfi, tana cewa"Wai ta rasu! Maman Nawal ta mutu ta bar ni".
Suka shiga rarrashinta, ba ta samu nutsuwa ba har sai da aka yi mata allurar bacci, ta farka can wajen la'asar, yanzu ba ta tashi da kukan ba, sai ruwan hawaye, tuna rayuwarsu ta baya kawai take ta yi, fa irin taimakon da ta dinga yi mata, da ƙyar ta ci abinci, tana zaune Baba yana ta yi mata nasiha, Yusuf ya shigo ɗakin, ya yi mata ya jiki ta amsa, Baba ya ba shi kujera ya zauna, shiru na ɗan lokaci kafin Umma da Baba su fita daga ɗakin,  ya kalle ta ya ƙara yi mata ya jiki, ta amsa da kai, ya ce"Ki yi haƙuri, Allah Ya yi mata rahama".
Ta ce"Amin, ni ce wacce take faɗa a cikin firar, ta ce maƙociyarta, ƙawarta".
Ya gyaɗa kai ya ce"Su Baba sun ba ni labari, amma Sabila me yasa ba ki ɗauki wani mataki ba a lokacin?"
Ta share hawaye ta ce"To ai ban san inda suka yi ba, kuma dama ban san gidansu ba, ban sake samunta a waya ba".
Ya ce"Hmm! Ana zalunci a ƙasar nan, Allah Ya saka mata".
Ta ce"Yanzu shikenan wai ya ci bulus? Ba za a hukunta shi ba?"
Yusuf ya yi shiru kafin ya ce"Kin san inda yake ne? Kuma sannan mu dai a namu ɓangaren muna wallafa labaran ne kawai, sai dai ko idan wasu kungiyoyi sun ji su ƙwatarwa mutum hakkinsa, sannan ni a ganina tun da dai ta rasu ihu bayan hari kawai za a yi".
Sabila ta ce"Ai kuwa zan dawwama ina yi masa addu'ar tonuwar asirinsa".
Sai kuma ta ce"Don Allah ya ka ganta a lokacin da ta zo? Ta rame ko?"
Ya ce"Akwai hotonta duk a ajiye, yana wajen aiki amma ki ba ni lambarki sai na tura miki ko zuwa gobe ne".
Ta waiwaiga, ta ce"Ban ga wayar ba".
Ya miƙa masa tashi ya ce"Saka min lambar taki, sai na tura miki".
Tana cikin sakawa ya ce"Ki yi haƙuri, ɗazu da ana neman sanarwa iyayenki a waya, ni na kama hannunta na ɗora yatsanki key ɗin ya fita, na kira Umma na sanar mata, sannan ɗazu ma bayan kin faɗi, ni na ɗauke ki kamar jaririya na saka ki a cikin motar, ina fatan za ki yafe mini tun da lalura ce ta ja hakan".
Kunya ta kama Sabila ta gyaɗa masa kai tana cewa"Na gode da taimakonka" Sannan ta miƙa masa wayar.
Ya ce"Mukullin motarki da motar suna hannuna, idan an sallame ku zan kawo miki ita har gida, don haka ina buƙatar address".
Ta yi masa kwatance, ya tafi yana waiwayenta, tausayinta kawai ya ji yana ji.
 Bayan sallar isha'i aka sallame ta suka koma gida, a daren Yusuf ya tura mata hoton maman Nawal ta whatsApp, wanda suka saka ta kuka sosai, dama can ba ƙiba ce da ita ba, amma ta sake ramewa a hoton, sai a lokacin kuma ta nutsu ta sake kiran lambar mahaifinta suka gaisa, tana kuka ta yi masa bayanin kanta, shi ma mutuwar ta dawo masa sabuwa suka yi ta kuka har mahaifiyarta, suka yi sallama bayan ta yi alƙawarin za ta zo har gida ta yi musu gaisuwa.
   Wannan shi ne silar haɗuwar Yusuf da Sabila, kuma tun daga ranar suka ƙulla abota, suke yin fira sosai, amma ta waya, zuwan shi ɗaya gidan su lokacin da ya zo kawo mata mota.
 Yau da yamma tana hanyar dawowa daga aiki ta ga kira da baƙuwar lamba, sai da ta koma gida ta bi lambar, ta ci karo da sallamar Sunusi, gabanta ya faɗi, ta ji wani yanayi ya ziyarce ta, wanda ta kasa tantance na ɓacin rai ne, ko kuma na kewarsa?
"Sabil". Ya kira ta a sanyaye.
Ta ce"Baban su Amal".
Ya ce "Na'am Sabil, ya kike? Kwana da yawa".
Ta ce"Lafiya lau Alhamdulillah!".
Ya ce"Ma sha Allah".
Suka yi shiru na 'yan sakanni, kafin ya ce"Ki yi haƙuri my Sabil".
Ta ce"Haƙuri na me?"
Ya ce"Na komai ma".
Ta ce"To".
Ya ce"Don Allah ki yafe mini abin da na yi miki".
Ta ce"Ba ka yi mini komai ba baban Amal sai alkhairi".
Ya ce"A'a, sharri ya fi yawa a cikin zamanmu, na cutar da ke".
Ta ce"Ai ya wuce, mene ne ya dawo da bara bana?"
Ya ce"To Alhamdulillah, don zan iya zuwa gobe? Ina so na kawo miki yaran nan, su ganki, sannan na roƙe ki wata alfarma".
Ta ce"Allah Ya kai mu".
Ya ce"Na gode sosai Sabil, Allah Ya saka da alkhairi".
Ta amsa da amin, ta katse kiran.
 Washegari da yamma sai ga sallamar yaranta sun sheƙo a guje, Allah Ya so Umma ba ta falon, don haka ba ta ji kunyar rungume su ba, tana jin ƙaunarsu da kewarsu, idan ba ƙaddara ba me zai raba uwa da 'ya'yanta duk suna raye? Ta ɗauki ƙaramin yaron ta ɗora a cinyarta tana yi musu murmushi ta ce"Kwana za ku yi?"
Minal ta ce"E kwana ɗaya za mu yi, kuma Abba ya saka mu muna yi masa addu'a kullum wai Allah Ya sa ki dawo gidanmu, za ki dawo?"
Amal ta ce"Don Allah Ammi ki dawo, wallahi Anti ba ta sonmu".
Minal ta ɗora da faɗin"Kuma kullum faɗa suke yi da Abba, yanzu ma sun yi, tana ta zagin shi, ke ma ta zage ki, shi kuma yana cewa e ko kin ƙi ko kin so aure sai na yi, ni tsohuwar matata zan dawo da ita nan ba da jimawa ba".
Amal ta ce"Ai na faɗawa Minal ke ce tsohuwar matarsa ta ƙi yarda, ai ke ce ko?"
Sabila ta ji jikinta ya ji sanyi, ta share ƙwalla a fakaice ta ce"Ni ce, amma ba zan dawo ba gidanku ba, ku daina saka rai".
Kiran Sunusin ya shigo wayarta, ta ɗauka, ya ce"Hajiya zan samu ganinki? Don Allah ki fito ina ƙofar gidan ina jira".
"Ok".
Ta saka hijjabi ta yi wajen, yaran kuma suka shiga ɗakin Umma.
 Tsaye ta yi daga nesa da shi tana kallon shi, shi ɗin ne dai, Sunusinta na shekarun baya, wanda ta yi wa so kamar hauka, wanda take jin kamar rayuwarta idan babu shi ba za ta taɓa yin inganci ba, wanda ta jure wahalhalu da dama saboda ta zauna da shi, amma ƙarshe ya yakiceta ta ƙarfi a cikin rayuwarsa.
Ya matso yana washe baki ya ce"My Sabil, ya gida, ya hutu ya jin daɗi?"
Ta ce"Alhamdulillah".
Ya ce"Kenan dai ana jin daɗin ko?"
Ta yi murmushi ta ce"Ƙwarai kuwa, ni kuwa me zai hana ni jin dadi?"
Ya sosa kai ya ce"Babu kam, ai ga shi nan kuwa kin ƙara kyau abunki, ni kuwa tunaninki ya sai ramar da ni yake kamar wanda ake ɗiba ana kaɗa miya".
Ta yi dariya mai sauti ta ce"Ni ma dai na yi mamakin ramarka, Sunusi kamar ba ka cin abinci, ko jinya ka yi?"
Ya ce"Wallahi jinya na yi, jinyar rabuwa da ke, kuma ba zan fasa ba har sai ranar da kika dawo gidana, kin ce mini kin haƙura, don Allah ina ƙara ba ki haƙuri a karo na biyu, ki yi haƙuri Sabila, ni na san ban cancanci ki yafe mini ba..."
Ta ɗaga masa hannu ta ce"To dakata a nan, ai ka gama magana, tun da ga shi ka yankewa kanka hukuncin da yake zuciyata, Sunusi ba ka cancanci na yafe maka ba kamar yadda ka ce, amma bisa adalcina da kuma duba yara uku dake tsakaninmu na haƙura Sunusi na yafe maka, amma kar daƙiƙiyar ƙwaƙwalwarka ta sake hakaito maka wai ni zan iya komawa aurenka, wallahi har abada, wannan ba Sabilan shekarun baya ba ce wacce ka gara ta kamar ƙwallo, wanda ta tsaye a gabanka mai hankali ce, ta san ciwon kanta, ta san inda yake yi mata ciwo, ta san bai kamata mutum ya sadaukar da rayuwarsa ga namijin da ba shi da tabbacin zai iya yi masa halacci har ma aka ga sadaukarwa".
Wani tashin hankali ya kama Sunusi, ya ce"Sabila..."
Ta ɗaga masa hannu, wannan karon a ɗan tsawace ta ce"Ya isa haka Malam! Kar ka sake ƙafarka ta sake tako ƙofar gidan nan, indai da sunan neman soyayyata ne, ita dama sau ɗaya take zuwa a rayuwa, na gama aurenka har abada!".
Ta juya ta koma cikin gidan, shi kuwa ya ji kamar an zare masa laka, bai san ma yana hawaye ba sai da ya ji ɗanɗanon gishiri a bakinsa.

 Kasa tafiya ya yi ya zauna a ƙofar gidan, tunanin irin munanawar da ya yi mata kawai ya dinga yi, tabbas Sabila ta yi haƙuri da shi,sai yanzu ya ga wautarsa na yi mata butulci saboda rawar ƙafar zai auri Kausar, wacce sai bayan auren ya gane ya tafka kuskure, har aka kira sallar magriba yana wajen a zaune, ya tashi ya yi alwala a masallacin unguwar ya yi sallah, ya kira ta a waya ya ce ta turo yaran za su tafi, ita ta rako su, ta yi masa godiya har da ba da humra da turaren wuta, wai ya ba wa amarya.
 Da tunanin Sabila ya kwana a ranar, tun da ta ce ta yafe masa ma ya gode Allah, ba zai takura mata ba, don ko a yadda ya ga ta canza ya san irin yadda ta kafu a kasuwancinta idan ta ce ta wuce ajinsa ba ta yi ƙarya ba, laifinsa ne, Sabila ta ba shi duk wata dama, shi ya yi fatali da ita, a fili ya furta"Ina yi miki fatan alkhairi Sabila, Allah Ya ba ki miji na gari". Tun daga ranar sonta ya dawo masa sabo fil, wanda ko kafin ya aure ta suna soyayyar saurayi da buduruwa bai ji irinsa ba, amma ya sani ta yi masa nisa, hakan ya sa ya kama kansa don ya tsira da mutincinsa, amma fa ya duƙufa da sallar dare yana roƙon Allah Ya sakawa Sabila son shi a zuciyarta, sannan ya mallaka masa ita.
 Da farko duk ya yi zaton Sabila ba ta daina dakon son shi ba, idan ya je biko da gudu za ta amince, shiyasa ya fara fankama yana faɗawa Khausar ta shirya dawowar matarsa, hakan ya haddasa musu faɗa kullum cikin tashin hankali, yanzu kuwa da ya ga ba zai samu ba, sai ya nemi sulhu a wajen Kausar, amma ta ƙi yarda da shi, a ganinta yaudara ce kawai yana can sun jone da Sabila, duk wata kyautatawa ta daina yi masa, abinci ma sai dai ta rage masa a tukunya idan ya dawo ya shiga kitchen ya zuba ya ci.
      SABILA
  A baya idan wani ya ce mata za ta daina son Sunusi saboda ya yi mata wani butulci ko rashin kyautawa za ta ƙaryata kai tsaye, amma yanzu sai ga shi ta gane duk wanda ya ce ba zai iya ba to bai gwada ba ne, cikin ikon Allah ko ranar da ya tsaya ya karya mata harshe da narkar da idon da yake siye zuciyarta a baya, a ranar haushinsa ma ta ji maimakon ta ji soyayyar, ta yi sallah ta godewa Allah kuwa da ya cire mata son Sunusi, tabbas shi ba alkhairinta ba ne, tun da ta ji ta daina son shi, niyyarta idan ya sake kira ta yi blocking ɗinsa, sai ga shi ma bai sake kiran ba.
         YUSUF     
   Haɗuwarsa da Sabila ya rage masa kewa sosai, har ma ya ragewa kansa ayyukan da yake ƙirkira marasa amfani don kawai kar ya zauna haka babu komai ya shiga tunanin da zai haddasa jin son kasancewa da mace ko yin aure, haka kawai yake jin daɗin fira da Sabila, yana son mace mai nutsuwa mara rawar kai, a yanzu ba ya iya jure jin muryarta sau ɗaya a rana, yana kiranta sau uku a rana, duk da duk lokacin da suka haɗu a online sai sun yi magana, a ƙalla sau biyar a rana, duk matan da yake fara mu'amala da su ta gaisawa bayan wannan shaharar tasa, ƙarshen zancen sai sun ce suna son shi, shi ne musabbabin da yake raba shi da ƙawaye mata, har ma ya daina gabaɗaya, amma ita Sabila ya yi mamaki da ya ga ta kama kanta, ko nuna alamar tana son shi ba ta taɓa ba, shi kuma tun yana ƙaryata kansa har ya zo ya yarda cewar ya kamu da sonta, duk da yana tunanin gara ya bar abun a iya ransa, don yana tsoron mace har yanzu, yanzu sun yi shaƙuwar da yakan je gidansu sau biyu a sati, su yi firarsu ta duniya, ko sharhi akan program ɗinsa, wata firar kuma a kan yaransu ne.
Watarana suna fira da Sabila a farfajiyar gidansu yake ce mata"Ƙawa".
Ta ce"Na'am".
Ya ce"Me yasa ba ki da bazawari? Shin ba kya tunanin yin aure nan kusa ne?"
Ta yi murmushi ta ce"Kai meyasa ba ka da bazawara? Kai ma ba ka shirya sake auren ba ne?"
Ya ce"Ni ai kin ji dalili a tarihin soyayyata da kika saurara".
Ta ce"To ni ma nawa dalilin yana cikin tarihin tawa rayuwar soyayyar".
Ya ce"To don Allah ki ba ni tarihin mana".
Ta ce"Zan baka, amma sai a cikin shirinka idan za ka saka ni".
Ya yi dariya ya ce"Me zai hana? Amma dai sai kin fara ba ni labarin, don sai na ji idan akwai abubuwan da za su ja hankali a ciki".
Ta ce"Ko A ba zan faɗa maka ba, sai dai bayan ka yi recording ɗin idan ka ga bai yi ba sai ka ƙi sakawa".
Ya ce"To shikenan, idan kin shinya ko cikin satin nan sai ki ba ni".
   Haka Sabila ta shirya ta shiga cikin shirin Na gama So, ta ba da labarinta na rayuwar gidan Sunusi, yadda take son shi, da kuma yadfa ta rayu cikin ƙunci da wulaƙancinsa, babu abin da ta rage, har zuwa ranar da ya sake ta saki na ƙarshe, mazewa kawai ta yi tana ta zubo labari, ba ta bi ta kan firgicin da take ganin a idon Yusuf ba, ta ba da labarin aurenta da Alhaji Shu'aibu ma, amma ba ta faɗi dalilin rabuwar ba, saboda mutane da yawa sun santa, duk da ana ɓoye suna, kuma voice ɗinta kawai ba ta yarda da vedio ba, amma ta san dole akwai wanda za su gane ita ce, sun san ta auri Alhaji Shu'aibu, ba su san silar rabuwar ba, yanzu kuwa idan suka sani ƙimarsa za ta ragu a idon mutane da dama, ƙila ma a yi ta yawo da labarin, hakan kuwa ɓacin suna ne a gare shi, Alhaji ya yi mata halacci, har yanzu da bazar shi take rawa, tana ganin ya cancanci ta rufa masa asiri, don haka ta ce ƙaddara ce ta raba su, kawai dai zaman ne ya ƙare.
 Sai bayan an gama recording ɗin, tun a mota a hanyar komawarsu gida Yusuf ya ce"Me ya faru mijinki na biyu ya sake ki?"
Ta ce"Na ce ba sai an ji ba, wannan sirri ne".
Ya ce"Kina tunanin zan bayyana sirrinki ne?"
Ta ce"Sam".
Ya ce"To ni da ke babu sauran ɓoye-ɓoye".
Ta ce"Kar fa ka zaƙe da yawa"
Ya yi dariya ya ce"Ban zaƙe ba, kin san dai ba zai yiwu a ce wacce za ka aura ta ɓoye maka wani sashe na rayuwarta ba ko?"
Sabila ta tsaya can, tana kallon shi, sai ya yi dariya ya ɗauke kai ya ce"Wasa fa nake yi miki kar ki fassara ni".
Ta sauke ajiyar zuciya, suka cigaba da tafiya.
Da ya kai ta gidan kin tafiya ya yi, ya ce dole sai ta ba shi labarin gidan mijinta na biyu, ta zauna ta ba shi labari dalla-dalla, tausayinta ya kama shi, ya ce"Ƙawa, gaskiya kin daku a soyayya, dole ki ji kin gama so, kuma tabbas Alhaji ya yi miki halacci, idan har kina zargin za a gano shi ne to na yi goyi bayan a ɓoye ɗin, ko mene ne dalilinsa? Ba za ki bincika ba kuwa?
Ta ce"Ya sha cewa ra'ayinsa ne haka, Aboki, ka san fa ita rayuwa ba kowane sanin sirri ba ne yake zama alkhairi, yadda ya ɓoye to a bar shi a hakan tun da dai mun rabu da shi, ai dai ba zai ɓoyewa Allah ba ko? To ba bar shi ya yi masa hukunci daidai da manufarsa a kan ra'ayin nasa".
Ya ce"Good! Kin yi magana mai kyau, Allah Ya haɗa mu da abokan zama da ƙwarai".
Ta amsa da Amin, ya ce"Amma Ƙawa kina tunanin hukuncin da muka yanke game da soyayya daidai ne? Ba za mu gwada sake bawa wasu dama ta biyu ba a rayuwarmu?"
Ta ce"Ni ai na ba da ta biyun ga Alhajin, sai dai ko ta uku, kuma ba zan ba da ta ga kowa ba".
Ya ce"Ko da kuwa ni ne?"
Ta kalle shi, kallon dake nuni da cewar da gaske kake?
Ya ce"Yes, Ƙawa na daɗe ina sonki, halinki yana burge ni, kuma yanzu da na ji labarinki na ji kina da irin tabona sai na ji kamar ya dace a ce mu bawa zuciyoyinmu dama, wannan soyayyar ta farko da muka gwadawa abokan zamanmu a baya me zai hana mu daure mu gwadawa junanmu? Haka Allah Ya halicce mu, komai za mu so muna son shi da zuciya ɗaya da kuma gaskiya tsakaninmu da Allah, idan irin zuciyoyinmu suka haɗu aka fara zaman aure zai yi wuya a samu ɗaya da cin amana ko butulci, mu manta da mutanen da suka gabata a rayuwarmu, mu fuskanci gaba, wataƙila mu dace, duk da dai mun ce mun gama so, mu gwada fara zaman auren ko da babu so, ƙila mu yi haƙuri mu dawo da son, duk da dai Ni dama tuni wanann kalmar ta daina tasiri a zuciyata, ina nufin tun kafin na ji labarinki na fara sonki ke fa?"
Ta yi murmushi ta ce"Ka ba ni lokaci zan yi tunani a kai". Ta shige gida tana jin kamar an wanke mata zuciyarta da ruwan ƙanƙara, tun tuni take zargin tana son shi, amma dai yau da ya furta ta tabbatar da gaske abin da take ji a kansa so ne, kuma za ta gwada, ba za ta ɓarar da tayinsa ba, don a rashin tayi a kan bar araha.
A ranar ta amince da soyayyarsa, suka fara cikin nutsuwa komai da tsari da taka-tsan-tsan tun da kowa ya san ciwon kansa, ba wata doguwar rana aka saka ba, sati shida aka saka, shi ma don ya ce zai ƙarasa gyaran sabon gidansa ne.
Ana jibi ɗaurin auren ne ya zama ranar da ya wallafa firar da ya yi da Sabila, Sunusi fan ɗin Yusuf ne, shirinsa ba ya wuce shi, kuma abin da ya yi wa Sabila shi ne silar ƙaunar program ɗin, don jin labaran cin amanar ƙauna da ya san shi ma ya aikata, yana sanyaya masa jiki, da ƙara jin ya yi nadamar abin da ya yi wa Sabila, yau kwatsam sai ga shi ya saurari labarin tasu rayuwar, a lokacin yana office, ya dinga kuka kamar mace, sai yanzu yake sake ganin girman butulcin da ya yi mata, sanda aka fara kiran waya kuwa ana ta aibata shi da addu'ar Allah ya yi mata sakayya, sai hankalinsa ya ƙara tashi, ya ji ma ba zai iya aikin ba, don haka ya tashi ya tafi gida bayan ya ba da uzuri.
 Lokacin sha ɗaya saura na safe, da mukullinsa ya yi amfani kamar yadda ya saba ya shiga gidan, ya san Kausar tana falo tana sana'ar tata ta chatting, inda zai samu ya zauna ya fashe da kuka kawai yake buƙata, don haka ɗakinsa ya nufa ya nufa kai tsaye, yana tura ƙofar ya yi mummunan ganin da ya kusa tarwatsa zuciyarsa.
Kausar ce kwance haihuwar uwarta tana amfani da yatsunta tana biyawa kanta buƙata, waya riƙe a hannunta tana wasu kalaman da bai ma tsaya ya tantance me take cewa ba. "Innalillahi wa inna ilaihi raji'un! Kausar!" Ya kira sunanta a tsawace.
Sannan ya yi kukan kura ya warce wayar, namji ya gani amma fa saitin al'aurarsa da yake fitar da ƙazanta, yana ta wasa da ita, sai sautin muryarsa da yake cewa"Na samu nutsuwa Baby, ke ma kin samu?"
Ya ɗaga wayar ya kwaɗata da ƙasa, kafin ya sake wani yunƙuri Kausar ta dire a guje ta bar ɗakin, ɗakinta ta shiga ta rufe ƙofa, shi kuwa ya sulale a ƙasa ya zauna dirshan yana jin duniyar tana juya masa, abu ɗaya da fara zuwa kansa shi ne cikin 'yan matan da suke rage masa zafi ta waya akwai wata matar aure, yarinyar mace, wacce suka haɗu da ita a group suka haɗu, ya bi ta private suna firar banza, da biyawa kai buƙata, sai da suka shaƙu sannan ta faɗa masa ita matar aure ce, mijinta ba ya biya mata buƙata shiyasa ya zaɓi wannan rayuwar, 'Duk wanda ya yi da matar wani dai an yi da matarsa' kalmar nan ta dawo masa rangaɗaɗau a kansa, tabbas ya yi da matar wani, yana kyautata zaton shi yasa aka yi da tashi, idan waccen matar da ya yi da ita rashin gamsuwar aure ne yasa ta aikata haka ita kuma Kausar fa? Daidai gwargwado yana ƙoƙarin sauke wannan nauyin, ita ce ma take ƙinsa da nuna masa gajiyarwarta ko kenan tana da masu ɗebe mata kewa ne shi yasa ta raina tashi kulawar? Ya tuna lokacin da yake aikata hakan shi ma, sam ba ya jin sha'awar kasancewa da Sabila , ya fi jin daɗin ya biyawa kansa buƙata, amma ko rantsuwa ya yi ba zai yi kaffara ba, Sabila ba ta biyawa kanta buƙata, ballantana har ta nemi wani ɗan iskan a waje, ya fashe da kuka yana cewa "Na cuce ki Sabila, ki yafe min".
Sai da ya yi mai isarsa, babu mai rarrashi, yana jin lokacin da Kausar ɗin ta fice daga gidan, amma ba shi da ƙarfin gwiwar da bi ta ya hukuntata.
 Da yara suka dawo daga makaranta sai ya fito, a yadda ya ga ɗakin ya tabbatar da tafiyar da ta yi ba ta dawowa nan kusa ba ce, don haka ya haɗa kan yaran da kayansu kala biyu-biyu a jaka, ya tafi gidan su Sabila, ba ta nan tana wajen aikinta, ranar dai take shirin ɗaukar hutu, ya shiga suka gaisa da Umma ya ce ga su nan su zauna har a gama auren Sabilan, Umma ta ce"To ai sun ce ba ma wani taro za su yi ba, walima ce kawai".
Ya ce"Ai su ne suke ta cewa za su zo, kuma kin ga ko ba koma za su yi sallama ma".
Umma ta ce"Hakane, to mun gode".
 Da daddare ya dawo, ya nemi ganin Sabila, ya yi sa'a ta fito ɗin, fa alama ta yi gyaran jiki, don kuwa wani kyau ya ga ta yi masa sosai, sai ya ji ina ma a ce duka rayuwarsa ta baya mafarki ce, yanzu ne zai dawo daga rehabilitation kawai ya zo ɗaukarta ne su tafi gidansu, wai yau shi Sabila ta yi wa nisa, ta zaɓi wani a kan shi? Ƙwalla ta kawo idonsa, ita kuwa da ta gaji da kallon ta ce"Sunusi ka kira ni kuma ka ƙi cewa komai, wannan kallon da kake yi mini da mijina na gobe zai gani sai ya yi maka ido ɗaya".
Sunusi ya yi murmushi mai ciwo ya ce"Sabila kenan, ni fatan alkhairi na zo na yi miki fa, Allah Ya sanya alkhairi, ina kyautata zaton kin samu miji na gari, Yusuf yana da hankali, Allah Ya ba ku zaman lafiya".
Ta ce"Amin na gode".
Sai kuma ya ce"A baya kin ce kin yafe mini don Allah da gaske? Da gaske kike duk yawan cutarwar da na yi miki kike nufi? Dukan da na yi miki fa ba zai lissafu ba".
Ta ce"Wannan ai duka na yafe maka tun muna rayuwa tare, sakin wulaƙancin da ka yi mini ne kaɗai abin da na taho da shi da zafinka a raina, kuma a ranar da ka zo mini da zancen tayin sonka ai na faɗa maka na yafe maka, ka ci albarkacin yaranmu".
Ya ce"Na gode Allah Ya saka da alkhairi, sai kuma wata alfarmar".
Ta ce"Allah Ya sa zan iya".
Ya ce"Don Allah idan zai yiwu a riƙe yaran nan a gidanku zuwa lokacin da zan yi wani auren, don yau zan rabu da matata".
Ta ce"Kai za ka tambayi iyayen nawa".
   A ranar Sunusi ya saki Kausar, saboda ba zai iya yi mata uzuri ba, da a ce ma tana da kyakkyawan hali tana kyautata masa zai iya haƙuri ya zauna da ita a hakan idan ta yi masa alƙawarin za ta daina, to ita ta ko'ina zero ce, ba ta da hali sam, kuma shi a yadda yake ji ma shi ma yanzu ya gama so, ya haƙura da auren ma, don ya san zai yi wuya ya sake dace da mai irin zuciyar Sabila.
An yi walima a wani babban hall ana gobe ɗaurin auren, washegari aka ɗaura auren Sabila da Yusuf, amarya ta tare a gidanta, suka fara gudanar da rayuwar aurensu cike da tsaftatacciyar soyayya, wacce aka gina ta a turbar gaskiya, ta ragewa kanta ranakun zuwa aiki, ta zare Asabar da Lahadi, yanzu sau huɗu take zuwa a sati, a farkon aurensu da Sunusi ya so ta, ya tarairaiye ta na gigin amarcin nan, sannan Alhaji Shu'aibu ma sun zuba soyayya, amma idan ta ce sai yanzu ta san ta yi aure ba ta yi ƙarya ba, don kuwa ashe duk da ba ta son asalin mene ne so ba,  sai yanzu da ta gamu da abokin zama irin Yusuf, haka shi ma a nasa ɓangaren yana alfahari da samun mace irin Sabila, ko ta fannin mu'amalar aure zai ce yanzu ya san ya yi aure, don tasu ta zo ɗaya da Sabila, tun da shi da itan za ni ce ta tarar da mu je mu, kowa mai yawan buƙatuwa ne, don haka babu wanda yake gajiya da ɗan'uwansa, kullum cikin farantawa juna rai suke.
 Ta sa ya kwaso yaransa ta cigaba da kula da su, haka kuma shi ma ya roƙi alfarmarta, iyayenta, iyayen Sunusi, da shi kan shi Sunusin a kan a bawa Sabila yaranta ta riƙe, idan ma ya yi aure ya ga zai karɓa ba za a samu matsala ba sai a ba shi, kowa ya amince, don haka yaran suka koma gidan Sabila, a wannan karon da kan shi ya sa ta samo mai taya ta aiki, wata babbar mace ce wacce mijinta ya rasu, take zuwa ta wuni a gidan da yamma sai ta tafi, yadda Yusuf bai taɓa nuna wariya tsakanin yaransa da na Sabila ba, haka ita ma ba ta taɓa warewa, kuma aka yi sa'a su ma yaran sun haɗa kansu, suna son junansu.
        ZUBAIDA
 Ba ta yarda cewar ta yi wa Yusuf yaudara mai girma ba sai da Salim ya yi mata, sai a ranar da ta ga hotunan auren Salim da ƙanƙanuwar yarinyar da ya aura kuma don ta nuna kishinta ya sake ta a ranar tare da zafafan baƙaƙen maganganu, sannan ta san asalin zafin da Yusuf ya ji a baya, har wajen aikinsa ta je tana kuka tana ba shi haƙuri, ya ce ya yafe mata, ko don sauyin alkhairin da Allah Ya yi masa, ba shi da lokacin riƙe ta a ransa, a lokacin Sabila haifa masa 'yarsa mace, wacce ta ci sunan maman Nawal, mahaifiyar maman Nawal ɗin kuwa takanas ta zo yi musu barka, don suna zumunci ta waya sosai, tun lokacin da suka je garinsu suka yi musu gaisuwa, lokacin ba a daɗe da auren nasu ba.
 Zubaida ta yi nadama, sai yanzu ma take jin sabon son Yusuf ɗin na taso mata da ƙaunarsa, amma dayake tana da sauran kunya da hankali ko da wasa ba ta yi yunƙurin cewa za ta gwada neman soyayyarsa ba, don ta san ko kallo ba ta ishe shi ba, hasalima gani take wannan na yanzu ba tsohon mijinta ba ne, wanda take yi masa kallon bagidajen talaka, wannan matashin mai kuɗi ne wayayye wanda zamani yake yayinsa.
    GIDAN  HAMZA 
   Dangi sun yi wa Hamza kara sosai, ya kafa sabon jari, amma wannan karon hayar shago ya kama a wata unguwa ya zuba kayan provition ya fara da su, Sahura ta dawo gidan da ƙyar, don ta ba shi gwale-gwale ba kaɗan ba, cewa ta yi sai dai ya sake ta, ita ba za ta zauna da sauran jinya ba, shi kuma a lokacin ya ji kamar an linka masa son matan nasa, hala ya dinga zaryar zuwa gidansu, har dai ta haƙura da taimakon Saude, ya yi alƙawari tsakaninsa da Allah ya haƙura da aure-auren nan zai zauna da matansa biyu na rufin asiri, haka suka dinga rufa masa asiri da taimaka masa a kan hidimar gidan, shi kuma yana ta tattala ribar yana ƙara jari, a haka har Allah Ya taimake shi, jarin ya yi girman da yake iya riƙe gidansa da buƙatunsu bakiɗaya.
Bayan an yi zube ban ƙwarya duk matsalar ƙananun faɗace-faɗace da suke yi aka daina, ya faɗi matsalar shi da su, suma suka faɗa masa nashi, ya ce ba abin da ya tsana irin kiran shi Hamza gatsal da kuma rashin tarairayarsa ana faɗa masa I love You, kowa ya gyara Sahura tana ce masa Sweety Saude tana ce masa My Love, haka shi ma kowane suna ya zo bakinsa faɗa musu yake yi, tun tana jin kunya idan ya ce mata Baby har ta saba, yanzu duk sun gane ba a girma da soyayya ko nunawa miji kulawa, farin ciki ya wanzu a gidan Hamza.
   ALHAMDULILLAH! A NAN LITTAFIN AURE A YAU YA ZO ƘARSHE, ALLAH YA BA MU IKON AMFANIN DA DARUSAN DAKE CIKINSA, MU KUMA YI WATSI DA AKASIN HAKAN.
GODIYA TA MUSAMMAN GARE KU MASOYANA 'YAN AMANATA, MASU BIBIYAR LITTAFINA SAU DA ƘAFA, AMMA FA IYA 'YAN PAID GROUP DON SU NE MA SU BAYYANA KAUNA TA GASKIYA, INA ƘAUNARKU🥰

